
Prólogo 
Este volumen contiene porciones del Nuevo Testamento de las 
Sagradas Escrituras que han sido traducido para poner al alcance de 
la población culina-hablante del río Purús, tanto en el Perú como en 
el Brasil. Esta traducción servirá para que todos sus lectores y 
oidores llegan a conocer el amor, el perdón y la salvación que se 
puede encontrar en Dios por medio de su hijo Jesucristo. 


Dio Atti madijadsa bacco tajaro 


Ajijaro Dio Atti oninipi Nuevo Testamento. Ajidsapi Jesocristo 
tahimari, pocca dodosse tabaqqui tahimarideni naqui dsodo nani 
anini. Maittaccadsama Dio Corimepa Jesodsa pajissa quinajarideni 
acco icamabaqquidsa pohuadenina Jesocristo tahimari dsodo 
quinapojaro. Pohuadenipa dsama Creciacca madija attidenidsa 
dsodo quinapojaro (Najaro tohuattipi griego). Dsotode huajano 1 mil 
500 tossoniqquimadsapa Jesodsa pajissa quinajari ohuahadenipa 
dsama Españacca madija attidenidsa dsodo quinapomajaro (Najaro 
tohuattipi español, castellano). Dsotode huajano huapi taha 
tossoniqquima-pomadsapa madija ohuaha, ohuaha attidenidsa 
dsodo inaridsamana-pomajaro. Jidapana ia naqui Dio Atti etticca 
icajijaro. 


Dio Atti Nuevo Testamento nemanehe dsodo nanipi 27 nehe cajijaro. 
Najaro 27 nehedsa: libros, inajaro caria attidsa. Ajijaro Dio Attipi 
libros 27 nehe cajijaro. Naraha capítulo motara, versículo motara 
aniridsaccajaro. Nidsa dsotode madija atticca Nuevo Testamento 
cattemade jicanissa tadsana nemanehe qquedse nanicca tojanitohui. 
Nanidsana cápitulo, versículo huapima cajinitohui. 


Porciones del Nuevo Testamento en culina (mádija) del Perú, 1ra ed., © 2011, Liga Bíblica del Perú 


Notas Explicativas 


Dio Attidsa anijaro dsodo nani qquide iattana 


Indice. Najaropi Nuevo Testamentodsa anijaro 27 nehera anijaro. 
Libro onini madija atticca, caria atticca naqui anini. Página onini 
número naqui nanidsa qqui inajaro. 


Libros. Nuevo Testamentodsa anijaro 27 najarodsapi: libros, inajaro. 
Mateo, Maraco, Roca, Huanodenicca dsodonijidsa: Jeso tahimari, 
inajaro ettidsa. Caria attidsapi: Evangelios, quinajari. Nuevo Testamento 
motapi ima teppe, inajaro. Caria attidsapi: Cartas, Epístolas. 


Introducciones. Najaropi Dio Atti jeraraha ima denima imittanijine 
Nuevo Testamento 27 nehedsa dsodo nani anijaro. Pina ¿nejecojarina 
libro dsodo inajaro? ¿Nejecojaridenidsa dsodo inajaro? ¿Nejeco imara 
dsodo inajaro? inadsapi nani introducción'dsa qqui inanijine. 


Secciones. Najaropi librocca ima badsira badsira naridsajaro. 
Sección tetepidsapi ima onini anini. Caria attidsapi: título, quinajari. 
Sección onini hua inapodsapi nejeco ima anini nahatoto inanijine. 
Sección jicadsapi ima onihi tojani, título onihi cajini. 


Capítulos, versículos. Najaro imapi números aniridsajaro. Naraha 
Dio Atti dsododedenipa números dsodo quinapo-jerani. Madija 
ohuahadenina dsotode dsodo inaridsamanajaro. ¿Nejecotohui 
números aniridsajaro? Ajima nanijine: Madija Dio Atti mamarihuaji 
queriqquimanadsa Dio Atti maridepa libro onini hua, cápitulo onini 
hua, versículo onini hua inadsapi madija huapima poccadeni Nuevo 
Testamentodsa qqui qqui quinadsa bacco quinanijine. 


Referencias. Najaro qqui inadsapi nahatoto inanijine: Dio Atti 
onihidsa naqui najaro imassa najaro anini. Pina Mateo capítulo 5, 
versículo 12*dsa sección onini qqui inajaro: 

Saho tahimarini, jojororo tahimari 

Maraco 9.50; Roca 14.34-35 

Najaro sección onini dopanidsa referencia qqui inajaro. Hua 
inadsapi saho tahimarini Maraco 9, versículo 50'dsa anini, Roca 14, 
versículo 34-35'dsa anini naqui nahatoto inajaro. 

Parentesis. Dio Atti dsodo nanidsa jeo nani pamani jocadsani 
() cajiridsajarodsa: paréntesis, inajaro. Najaro jeo nani bodidsapi 
Dio Atti jeraraha ima denima imittanijine anijaro. Pina Roca 2, 
versículo 1'dsa qqui inajaro: 
Pohuadsa: “Sesaro” quiquina najari. (Ettidsapi: Tamine deni 
tojahicca, inajaro.) 
Najaro paréntesis bodidsapi Sesarocca ima qqui inajaro. 


Asterisco. Najaripa abadsico bedi corime. Najari qqui inadsapi 
nahatoto inanijine: Dio Atti jicanihuaji ima denima anini. Pina 
Mateo 2 versículo 1'dsa qqui inajaro: 
Pohuapa odsa panani *Jerosaredsa madijari. 
Jerosarecca ima denima hua inanijine glosariodsa dsodo nani anini. 
Quotaciones. Najaropi jeo nani badsira tajaro “ ” ahuaji pama, 
ahuaji pama nani aniridsajaro. Bodidsapi madija huati huati quina- 
hicca anini, madija bodi huatohicca naqui anini, pina Mateo 1, 
versículo 19'dsa qqui inajaro: 
“Maria jiani” ima mittadsa Dsodse pohua bodipa: 
“Maqquideje ohuahajine jiajaro” najari. 
Dio Atti cacomerabotedenicca dsodonaja naqui jeo nani bedeni 
cajini. Pina Mateo 1, versículo 23"dsa qqui inajaro: 
“Ticattomama canaji. Dsohuato maqquideje ssamo taraha 
jiadsapi ejedeni cajinitohui. Poni bedidsapa: Emanohueo, 
quiquina nahitohui” napohui nade Isahia. 
Najaro jeo nani badsira tajaro naqui madija huati huati tajari atti- 
dsa qqui inajaro. Pina Mateo 5, versículo 42'dsa Jeso huati huati 
tajaridsa qqui inajaro: 
—Nadsama madija tiadsa: ‘Jari, ohuadsa manaconi jirehe 
da taji” nadsapa pohuadsa da tinaji, onajaro —nahi nade 
Jeso. 


Guiones. Najaropi jeo nani pamani toponanissa tajaro — —. Madija 
atti anidsapi tahide saca nani pamani anini. Nattinipi jeo nani 
ojarini anini. Najaro qqui inadsapi nahatoto inanijine: Madija huati 
huati tajari. Pina Mateo 1, versículo 19'dsa qqui inajaro: 
Nadsapa Dsodse pohua attipa: —Epejena, ocaji-jerana 
—najari. 
Madija atti jicadsapi jeo nani onihi anijaro. Jeso huati tadsa, Abi Dio 
huati tadsa naco guiones qqui inaridsanijine. 

Corchetes. Najaropi jeo nani naminihuaji doco, memehuaji 
docodsani pamani cajijaro [ ]. Najaro bodidsa dsodo nanicca imapi 
Dio Atti dsodo quinapojarideni tahide dsodo quinanitide, dsodo 
quina-jerajaro nitide. Ssamomo inani, quinajari Dio Atti nahato- 
qquiri najarideni. Ima najarossa najaropi Maraco 11, versículo 
26'dsa qqui inajaro: 

[Naraha tibodideni najaridsa epeje tiquinejeradsapi ticca- 

deni Abi Dio memehuaji madijaripa ticcadeni imasiri epeje 

inanejera-nitohui, onajaro —nahi nade Jeso.] 


Glosario. Dio Atti jicarinihuaji glosario anini. Najaropi pina 
diccionariossa najaro. Tohuatti najo tanicca, ima jidsa tanicca 
naqui imittanijine ima anijaro. Abadsico bedi corime qqui inadsapi 
nahatoto inanijine: najaro tohuatti glosariodsa anini. Pina Mateo 7, 
versículo 6'dsa qqui inajaro: 
Porocopa pohuadsa huatini ccara tanicca, bica tanicca *perla 
da tiquinaraha ssamo tadsa ttai ttai inananitohui. 
¿Perlapi nejecossa najaro? inadsapi glosariohuaji perlacca ima hua 
inadsa nahatoto inanijine. 


Mapas. Dsama corimanidsapi: mapa, inajaro. Najarodsa jodio- 
denicca dsama corimani qqui inajaro. Odsa panani onini, passo 
imeni onini, hueni oni naco cajiiridsajaro. Mapa onihidsapi Jesocca 
dodosse Pablo ccaridsahicca dsama corimani qqui inajaro. 

Mateopa Jesocristo 


tahimari dsodo inajaro 
Mateo 


Introduccion: Mateopa Jesocca dodosse. Ajijaro namidsa Jeso 
madidsapa Mateopa Jesodsa ccaccaridsa najari. 

Tahide Jeso pocca dodosse tojahijine pohuadsa huahua 
najaraccadsapa Romanodenicca taminecca dodosse tojapojari. 
Madijadenicca dsiniro mota taminedsa da guinanijine nanaccade 
tojajari. Mateopa Isaraeri potemahi jodio madija. Imehi onipa 
Arapeo. Mateo pohua oni ohuahapa Rebi. 

Jodiodenipa Diocca Cattaniji pohuadeni Idinide Cristo-Mesia 
tohui madimanajonajari. Jesopa Cristo-Mesia bacco najonajari 
tahimari jodiodeni nahatoqquiri nahijine Mateo dsodo inajaro. 


Jeso tossonahicca ima 
1.18-25 Jeso tossonahicca ima 
2.1-12 Abadsico bedi tahimari nahatogquiri napojarideni 


Jesopa madija mari mari ihicanabaqquiridsa najaricca ima 
5,6y7  Diocca cacahuehecca ima Jeso mari icanabaqquijari 
9.35-38  Jesopa madijadsa huati cahanari canajari 
11.28-30 Ja tiquejenadsapi Jesodsara tiquejenaji 
13.1-52 Jesopa ajijaro namidsa imadinicca ima tadsajani 

mari icanabaqquijari 
24y25  Dsamajicani tohuajiradsa nahatoqquiri inanijinecca ima 
28.16-20  Jesopa pocca dodosse tabaqqui dosse inabaqquiridsajari 





Jeso tossonahicca ima 
Roca 2.1-7 


1 18 Jesocristo tossonahijinecca imapi ajima napojaro. Jeso 
canirepojari. Mariapi maqquideje ssamo taccani. Dsodsepa 


pocca odsahuaji Maria iaccani-jeraccadsapi ponidsa huada- 
jaraccahi. Naraha ponipi jiajaro. Dio Corime huati tadsapa poni 


9 

Mateo 1 10 


idsonidsa ejedeni nahatodsa huittidsajari. 1*Ponicca maqqui 
tojahijine Dsodsepa imari bica taja najari. “Maria jiani” ima 
mittadsa pohua bodipa: “Maqquideje ohuahajine jiajaro” 
najari. Nadsapa pohua attipa: —-Epejena, ocaji-jerana —najari. 
Naraha ponidsa ima oppina tani toja-jeranijine Dsodsepa 
poni tahimarini ecomajaro. 2*Pohua bodi nama naraha pocca 
huadadsa Diocca dodosse memehuajicca ahuatodsa huati tajari: 
—Dsodse, tiapi tamine Dabi potemahi tijani. Ticappina-jeraji. 
idsonidsa ejedeni huittidsajaripa madijajine jarahi. Dio Corime 
huati tadsa ejedeni cajijaro —najari. 21-Nidsa poni bedi tossona- 
dsapa onipa “Jeso” tana. (Ettidsapa: la Medsedepa madija 
Tonassiajade, inajaro.) Najaripa pocca madija inassiajabaqqui- 
hitohui, poccadeni imasiri manaconi najidsohue pohuadenidsa 
inassonari-jeranitohui —najari Diocca dodosse memehuajicca. 

22 Najaro ima huapima ima tojaponijinepi maittaccadsama 
Diopa Pohua Atti cacomerabote Isahiadsa huati tadsa Isahiana 
huati iqquimajaro. 23Pohua attipa: 

11 Mateo 1, 2 


“Ticattomama canaji. Dsohuato magguideje ssamo 
taraha jiadsapi ejedeni cajinitohui. Poni bedidsapa: 
“Emanohueo' quiquina nahitohui” 
napohui nade Isahia. Emanohueo ettidsapi: Dio iadsa madihi, 
inajaro. 
24Nadsapa Diocca dodosse memehuajicca Dsodsedsa huati 
taha jicadsapa Dsodse nocco tojajari. Diocca dodosse meme- 
huajicca attidsa ibora tadsapa Maria icajijaro. 25 Nadsapi pocca 
amoneje tojaraha poni idsonicca ejedeni tossona-jaraccadsapa 
ponidsa huada-jarajari. Poni bedi tossonadsapa Dsodse ejedeni 
oni hua inajari: “Jeso” najari. 


Abadsico bedi tahimari nahatoqquiri 
napojarideni Jeso qquide jahijonajari 


1Jesopa odsa panani onini Berenedsa tossonajari. 

Najaro odsapi Jodeahuajicca dsamacca. Jeso tossona- 
hicca huajanodsapa tamine Herode dsama Jodeacca madija 
cacahuade tojajari. Pohuapa odsa panani *Jerosaredsa 
madijari. Nadsapa Herode nahidsa madihi paja naccadsa 
dsama huaji tanicca madija maji ccajonahihuaji jahijonadsa 
Jerosaredsa bacco najonamanajari. Pohuadenipa abadsico 
bedi tahimari nahatoqquiri napojarideni. 2 Jerosaredsa bacco 
najonamanadsa attidenipa: -¿Nija? ¿Nejecohuaji Isaraeri 
potemahi aja jodiodenicca tamine tossonajaritta? —najona- 
manajari. -lapi maji ccajonahihuaji imadidsa abadsico bedi 
dsati qqui icanade. Najaro imapi tamine deni tojajari tossona- 
hitohui quinapojaricca ima tojajaro. Najari qquide jahijajona- 
jaro. Ipitodsa jassi inadsa: “Icca tamine” inanijine —quinajari. 

3Nadsapa tamine Herode najaro ima mittadsapa bodi 
tocasserajari. Pocca madija nahi Jerosaredsa madimanajarideni 
ima mittamanadsa naco bodideni cappinamanajari. *Nadsapa 
tamine Herodepa *Diodsa dada toqquimade taminedeni, jodio- 
denicca marinaja maridedeni naco inequeriqquihijine huahua 
inabaqquijari. Queriqquidsapa pohuadenidsa huati tajari: —Aji 
Dio Atti dsodo nanidsa ia Idinide Cristo-Mesia tossonahicca 
imapi ¿nejecoma napojarotte? ¿Nejecohuajina Cristo-Mesia 
tossonahitohui napojarotte? -nahi nade Herode. *Tamine 
Herodedsa ima ecomeramanajaro: -Jodeahuajicca odsa panani 

Berenedsana tossonahitohui. Najaro imapi Dio Atti cacomera- 
bote Migueo dsodo inapojaro. $Pohua atti ajama napojari: 
“Berenecca ima huati onana. Jodeacca dsamahuaji odsa 
panani huapi taraha Berenepi ajimani toja-jerani. Ima 
bicani deni tojanicca cajinitohui. Nahidsa tamine deni 
tojahicca tossonahitohui. Pohuapa occa madija Isaraeri 
potemahideni ecahuabagguihitohui” 
napohui nade Dio Atti cacomerabote Migueo dsodo inadsa 
-quinahi nade jodiodenicca marinaja maridedeni. 
7Herode najaro ima mittadsapa aja abadsico bedi tahimari 
nahatoqquiri napojaridenitohui cacomehedsa huahua 
inabaqquijari, poccadeni ima mittahijine. Jahijonadsapa 
pohuadenidsa huati tajari: -Aja abadsico bedi dsati qqui 
ticanamanajaripa ¿nejecoma nadsa cahatojaritta? —nahi 
nade. Nadsapa pohuadsa abadsico bedi tahimari ecomera- 
manadsa mittajari. $ Nadsapa Herode Berenehuaji dosse 
iqquimabaqquijari: -Berenehuaji jai tijana. Nanihuaji ejedeni- 
tohui qqui taridsamanana. Bacco tiquinadsapa ohuadsa huati 
tanimanana. Ohua naqui pohua qquide occadsa opitodsa 
ohuittadsa pohuadsa: “Occa tamine” onanijine, onajaro 
-naraha maidsajari, tamine ohuahadsa jipera tajari. 

13 Mateo 2, 5 


9-10 Herode atti mittamanadsapa jai tojajari. Jai toja, jai 
toja nanaja abadsico bedi aja qqui icanamanapojari pohua- 
deni tedsejema cahatopomajari. Cahatopomadsa abadsico 
bedi tahimari nahatoqquiri napojarideni huatidsemaneri 
najari. Pohuadeni tedsejema tohuaccadsa ejedeni tossona- 
hicca odsadsa quehenacossajari. 1! Nahidsa jai tojedsima- 
dsapa ejedeni qqui, imeni Maria qqui toquinajari. Pohuadsa 
huatidsemanadsapa pohuadeni pitodsa jassi tadsa: —Tamine 
deni tojahi -quinajari. Pohuadeni dsepetaji baho bedeni bica- 
qquiri najaro itaboridsamanadsa poccadeni daniji ejedenidsa 
da inaqquimanajaro. Dsiniro macconi dsibehi tajaro oropi 
huatini ccara tajarocca da quinajaro. Ahua majicone 
tohuessihi majo bica tajari naco da quinajari. Ahua ohuaha 
oni mirra majicone majo ocassa tahicca naco da quinajari. 

12Nadsa dsome nahidsa cahadijadsapa huada cajimana- 
jari. Dio pohuadenidsa huati tajari: “Tamine Herodehuajipi 
jai tijani-jeraji. Pocca ima oppina tani —najari poccadeni 
huadadsa. Nama nadsapa poccadeni dsamahuaji jai tojani- 
hijinepa Jerosarecca jahuihuaji jai tojani-jarahi. Jahui onihina 
jai tojanijari. 

Ssonohuaji Jeso mari icanabaqquijaricca ima 


1Jesopa madija huapima pohuadsa queriqquihi qqui 

tadsapa ssonohuaji toqquemorajari. Nahidsana maride 
huittarijari. Jesocca mamari tabaqquipa pohuahuaji huajijira 
canajari. ?Nadsapa mari icanabaqquijari. 


Diopa madijadsa ima bicani inanajarocca ima 
Roca 6.20-23 


3-Tiadeni motta tibodideni tobicanijine tipajiramana-jerani 
nahatoqquiri tiquinadsapi Diopa tiadenidsa ima bicani inana- 
jaro. Diocca cacahuehe tiadenidsa tojanitohui. 

4—Tibodideni huanacossadsa oji tiquinaraha Diopa tiadenidsa 
ima bicani inanajaro. Dio tibodideni acco camahitohui. 

5-Tiadenidsa ima tabaccora tanicca bacco taraha tedimana- 
jeradsa tibodideni: “Nidsa Dio ohua acco camahitohui” tiqui- 
nadsapi Diopa tiadenidsa ima bicani inanajaro. Nidsa Diojine 
dsama dsati tojadsapi najaropi ticcadeni cacahuehe tojanitohui. 

6—Tibodidenipi pina: “Occa ima Diodsa pajiranissa 
taccaraho, Pohua Attissa onananijine dissera onana” tiguina- 
dsapi Diopa tiadenidsa ima bicani inanajaro. Tibodidenidsa 
jipa tinajarocca Dio tiadenidsa inananitohui. 

7-Tiadenipi madijadsa tetideni huanagguiri nadsa pohua- 
denidsa ima tojadsapi pohuadeni acco ticamabaqqui-manadsapa 
Diopa tiadenidsa ima bicani inanajaro. Diopa tiadenidsa naco 
huati huana tahitohui, tiadeni acco tocamabaqquihitohui. 

8—Dio tohuira tiquinadsapi ticcadeni ima quejema- 
jeradsapi Diopa tiadenidsa ima bicani inanajaro. Jidapapa Dio 
tiadenidsa tojidserajari. Nidsa memehuajipa Dio pohua qqui 
tiquinahitohui. 

9-Madija ohuaha tijinedeni cajoneradsapa Diopa tiadenidsa 
ima bicani inanajaro. Diopa tiadenidsa: “Occa ejedenideni” najari. 

190—Diodsa disseraqquiri tiquinadsa Dio Pohua Attissa tina- 
namanadsapi jehe quina-jarajarideni tiadeni tonajidsobaqqui- 
raha Diopa tiadenidsa ima bicani inanajaro. Diocca cacahuehe 
tiadenidsa tojanitohui. 

1-Occa madija tiquejenajarojinepi madija tiadeni 
totamasso-baqquimanadsa, tiadeni tonajidso-baqquimanadsa, 
ticcadeni ima totabaccoranijine maidsa maidsa quinadsa 
naco Diopa tiadenidsa ima bicani inanajaro. 1?Tetidsemanaji, 
“Epejeni bica tani” tiquinaji. Memehuaji bacco tiquinadsapi 
Diocca daniji bicabote ticajimananitohui. Maittaccadsama 
naco Diodsa jiperaqquiri najaridenipa aja Dio Atti cacomera- 
qquiri najarideni inajidso-baqquimanaja najonapohui najari. 


Saho tahimarini, jojororo tahimari 
Maraco 9.50; Roca 14.34-35 


13-Tiadeni aji ohuadsa jehe tiquinajaropi pina sahocca 
imassa tiquinajaro. Sahopi bani bica tahijine. Aji tiadenipi 
pina sahossa tiquinajaro; ajijaro dsamacca madija tinanabica- 
baqqui-manahijine. Aji sahopi ajiboni idi taraha passodsa 
quejemadsapi ajiboni tomajidera tani. Ajiboni cajipomanijine 
ssamo tani. Nadsapi tiadeni naqui ajijaro dsamacca madijadsa 
ima bicani tinanamanaridsanijine nebomana tiquinejeraji, 
ticcadeni jeheniji ponima toja-jerana. Saho ponima tojadsapi 
madija coro quinadsa madijajine ttai ttai toja tani. 

14—Tiadeni aji ohuadsa jehe tiguinajaropi pina ajijaro 
dsamacca ssiajanissa tiquinajaro. Ossiejene ticajimana- 
dsapi dsama huapimacca madijadsa otahimari tijinedeni 
ahuatoridsajaro. Tissiejenedeni ahuato tadsapi pina odsa 
panani ssono tetepihuaji ahuato tajarossa najaro. Ssonocca 
odsa pananipi najimanijine ssamo tani. ** Jojororo naco 
toquehessidsapa icanajimahijine jarahi. Ssapotodsa boco 
icanahijine jarahi. Nadsa jojororo toquehessidsapa aja pohua 
cacahittari nahidsana cacahittari najari, nahi madija huapima 
odsa bodihuaji jahidsimajarideni ssiajani cajimanahijine. 
16 Tissiejenedenipi pina najaro ssiajanissa tiquinajaro, madija 
huapimadsa tossiajabaqquinijine. Ima bicani titinanamana 
najaro, madija huapima qqui toquinahijine. Nema tinana- 
manadsapi Abi Dio memehuaji madijaridsa pohuadsa huatidse- 
manadsa: “Diopa bica tahi” quinahijine -nahi nade Jeso. 


Jesocca marinajapi: -Dio Atti dsodo nanicca 
marinaja huapima onapajiranissa tanitohui —najari 


17 Jesopa denima mari icanabaqquidsapa pohua atti 
ajama najari: -Tiadenipi: “Jesopa *Moisesicca marinaja 
jicanijine ccajonajari” tiquinejeraji. Tettideni onihi naqui: 
“Jesopa maittaccadsama Dio Atti cacomerabotedenijine 
dsodo nani naqui inajicanijine” tiquinejeraji. Ohuapi najaro 
marinaja huapima pajiranissa tanijine occajonajaro. 18 Ohuapi 
pajissehera tiadenidsa huati onajaro. Aji meme, nami jica- 
jeraccadsa Moisesicca marinajapi nebo-jeranitohui. Meme, 
nami jicadsapi Dio Atti dsodo nanicca marinaja huapima 
pajiranissa tanitohui. Tohuatti ojarie dsori teje cama- 
jeranitohui. 1?Nadsama madijadenipa Dio Atti ojariedsa 
iboqquiri nadsapa imasiri cajimanajari. Madija ibo tajari 
pohua tesse tohuibohuijine mari icanajari attipa: “Diocca 
marinaja motapi najo tani, tineboji” nanaja nadsapa najaripa 
Diocca cacahuehedsa ajamani tojahitohui. Naraha madija 
ohuaha Diocca marinaja huapimadsa ibora tajaripa pohua 
tessedsa: “Diocca marinaja huapimadsa ibora tinaji” nanaja 
nadsapa najarina Diocca cacahuehedsa deni tojahitohui. 

20 Tiadenidsa huati onajaro: Diocca cacahuehedsa tiquejena- 
nijinepi Dio Pohua jipa tajaricca tinanamanadsana pocca 

cacahuehedsa tiquejenanijine tipajiramanani. Aja jodiodenicca 
marinaja maridedeni, jodiodeni pariseo imadsa jehe quina- 
jarideni tedsejepa Diocca marinaja cacahuade disseraqquiri 
najari. Tiadeni naqui pina najarideni disseraqquiri najarissa 
tiquinana; naraha tiadenipi denima tinapajiramananissa tana. 
Nema tiquinadsapi Diocca cacahuehedsa tiquejenanitohui, 
onajaro —nahi nade Jeso. 


Jesocca marinajapi: -Huadiepi pina ijinedeni 
ahuamanahicca imassa najaro —najari 
Roca 12.57-59 


2-Ticcadeni ididenicca marinaja timittamanajonajaropi 
ajima najaro: “Madijapa tinanadsoqque-jarajo. Madija tinana- 
dsoqquedsapa ima cacattemahuaji tia iaccamanadsapi tiadsa 
ima tojanitohui” quiquina nade. 22Naraha tiadenidsa huati 
onana: Timecotedsa titessedsa naqui tedidsapi ima ticaji- 
nitohui. Ima cacattemahuaji: “Ticca imapi tabaccora tani” 
quinahitohui. Ticca huadie tinebo-jeradsa timecotedsa denima 
tatamasso tadsapi ima cacattemadedeni deni toquejenajari- 
deni tiadsa ima inassonarimananitohui. Ticca huadie deni 
tojadsapi timecotedsa tabaccorehema totamasso taraha ticca 
imana denima tabaccora tajaro. Nidsa ticca imapi Dio mitta- 
hitohui. Ticca ima nema nadsapi poni ehuerani diji tehe nema 
dsanaponihuaji tijanitohui. 

23-Nadsama ticca daniji: “Diodsa da onana” tiquinadsa naqui 
Diodsa da tahijinecca huahuanarihuaji ticca daniji tiaccaraha 
aji timecotedsa ima tinanapojaro tibodi huato-dsanapoccani. 
24 Nadsapi ticca daniji dsojo tidsimaraha Diodsa da tahijinecca 
huahuanaridsa hua tari-jaraccadsama nahidsa tineboccajo. 
Nadsapi timecotedsa ticcaji, ticca ima ticattema-mananijine. 
Ticca ima ticattema-manadsa ticajonera-pomadsana Diodsa da 
tahijinecca huahuanarihuaji ticcanipomaji. Nadsana ticca daniji 
Diodsa da tinahijine hua tarihi bica tahi. 

25-Nadsama madija ohuahadsa ima tinanadsa naqui 
pohua attipa: “Tia ohuaccana ima cacattemahuaji” nadsa 
naco tahide tia tohuacca-jaraccadsama pohua tedseje ticca- 
deni ima ticattemamanapoji. Pohua huati tinassonapojo, 
nahi taminehuaji tia tohuacca-jarahijine. Ticcadeni ima 

ticattemamanapo-jeradsapi ima cacattemahuaji bacco tina- 
dsapi ima tinanajaro manaconi todsepe tijanitohui. Toponi 
cocorohuaji tia coro idsimamananitohui. 26 Nani toponi cocoro- 
huaji timadidsapi amadsati tiqquena-jeranitohui. Ima tina- 
najaro manaconi nema nehe tinajicanissa tadsana tigquena- 
nitohui -nahi nade Jeso. 


Jesocca marinajapi: -Tibodidenidsa 
huananehe tohui tiquinejeraji -najari 


27-Ticcadeni ididenicca marinaja timittamanajonajaropi 
ajima najaro: “Amoneje ticajidsapi amoneje onihipi tija-jeraji. 
Maaguideje ticajidsapi maqquideje ohuaha tinaja tajarajo” 
guiguina nade. 28 Naraha tiadenidsa huati onana: Madijapa 
amoneje onihi qqui tadsa tohuini inacomadsapi pohua bodidsa 
imasiri inanajaro. Pina amoneje ijajarossa najaro -nahi nade Jeso. 

22-Nadsama imasiri tinana-jeranijinepi tibodidsa daco 
tijiradsa “poni” taji. Poni tejeradsapi ima oppina tani tiadsa 
ssonarinitohui. Nadsama pina tinoccodsa tohuini tanicca 
qqui tinadsapi najarodsa imasiri tinananijine tohuini taraha 
daco tijiradsa “poni” taji, imasiri tinana-jeranijine. Nema 
tadsapi pina tinocco huari, joca, jeo, coro tinajarossa najaro, 
imasiri tinana-jeranijine. Tinocco ojarie amossi naraha 
¡epeje! tessirema tissiajanitohui. Poni ehuerani diji tehe nema 
dsanaponihuaji tija-jeranitohui. 3?Nadsama pina tidsepedsa 
imasiri tinanabote naraha daco tijiradsa “poni” taji, imasiri 
tinana-jeranijine. Nema tadsapi pina tidsepe ca ticajidsajarossa 
najaro. Tidsepe cajarie amossi canaraha ¡epeje! tessirema 
tissiajanitohui. Poni ehuerani diji tehe nema dsanaponihuaji 
tija-jeranitohui -nahi nade Jeso. 


Jesocca marinajapi: 
—Ticca amoneje nebomana tejeraji -najari 
Mateo 19.9; Maraco 10.11-12; Roca 16.18 


31-Ticcadeni ididenicca marinaja timittamanajonajaropi 
ajima najaro: “Magguideje: ‘Occa amoneje onebona' nadsapa 
tahide nebohuecca papeo dsodo inadsa ponidsa da inadsa 
inebodsapi pohuadsa ima nohuerani” guiguina nade. 32Naraha 
ohuattipi ajima onajaro: Ticca amoneje tinebodsapi imasiri 

tinanajaro. Ticca amoneje tinebodsa maqquideje ohuaha icaji- 
dsapa tijine poni naqui imasiri inanajaro. Ponicca maqqui 
icajidsati naco imasiri inanajaro. Diocca marinaja naqui 
ecahuamana-jerajaro. Nadsama ohuattipi: ¡Paji! Ticcadeni 
amoneje nebomana tejeraji, onajaro. Naraha ticca amoneje 
maqquideje ohuaha inajadsana “Onebona” tadsa tinebodsapi 
tiadsa ima nohuerani. Ticca amoneje maqquideje ohuaha 
inajadsapa poni ponijine imasiri inanajaro. Nadsana tineboni 
oppinera tani -nahi nade Jeso. 


Jesocca marinajapi: —Pajissa tiquinadsapi 
pajissehera pajissa tiquinaji -najari 


33—Ticcadeni ididenicca marinaja timittamanajonajaropi 
ajima najaro: “Diodsa: “Pajissa ajima onanana” tadsapi timaidsa- 
jeradsa aji huati tinajarossa tinanaji” quiquina nade. **Naraha 
ohuattipi ajima onajaro: “Pajissa ajima onanana” tadsapi ticca 
pajissehepi tohuatti onihi tadsajani huati tina tejeraji. Madijapa 
maidsamanadsa: “Pajissa huati onajaro” quinadsapa tohuatti 
onihi tadsajani inatassaqquidsa pina pajissehessa najaro huati 
toquinaraha maidsamanajari. Pohuadeni attissa inanamana- 
jeradsa: “Oppinera tani, Dio onidsa huati onapo-jerade” 
quinaraha Diopa attideni mittajari. Ajana madija attidenipa: 
“Occa imapi pajissa, memehuajicca nahato tahi” quinahipa 
bica tejerani. Memehuajipi Diocca huihuittari. Diopa mittahi. 
35 Attidenipa: “Occa imapi pajissa, ajijaro namipi nahato tani” 
quinadsa naco bica tejerani. Namihuajipi Dio amori caba- 
jari. Diopa mittahi. Attideni onihi naqui: “Occa imapi pajissa, 
Jerosarepi nahato tani” quinadsa naco bica tejerani. Jerosarepi 
Diocca Cattaniji, tamine deni tojahicca odsa panani. 36 Attideni 
naco: “Occa imapi pajissa, occa nahatohuema huati onajaro” 
quinaraha pohuadeni attidsa tatideni amadsati tosohuehue 
nanijinepi ssamo tani. Pohuadeni tatideni amadsati tonopopo 
nanijine naqui ssamo tani. 2?Nadsama “Pajissa” tiquinadsapi 
pajissehera: “Jehe, pajissa” tiquinaji. Naraha “Poni” tiquinadsa 
naqui “Jehe, poni” tiquinana. ¡Epeje! Nema najarora huati tiqui- 
nanijine bica tani. Naraha tettidenipi tohuatti onihi tadsajani 
tinatassaqquimanadsapi bica tejerani. Najaropi pina mamaidsa- 
dedeni attidenissa najaro -nahi nade Jeso atti. 

Jesocca marinajapi: 
—“Manaco, manaco” tiguinejerana —najari 
Roca 6.29-30 


38—Ticcadeni ididenicca marinaja timittamanajonajaropi 
ajima najaro: “Madija ohuahajine tinocco sia tadsapi manaco 
pohua nocco sia tinanadsapa bica tani. Tino nagui. Madija 
ohuahajine tino jai tocanadsapi manaco pohua ino jai ticana- 
nadsa bica tani” quiquina nade. Manaco manacopi nama 
najonamanajari. ??Naraha ohuattipi tiadenidsa ajima onajaro: 
madijapa tiadenidsa tabaccorehe inanadsapi “Manaco” tiqui- 
nejeraji. Madija tipano idanidsa naco “Ohuaccone manaco 
odana” tiquinejerana, onajaro. *“*Madija attipa: “Ohuadsa ima 
tinanani” nadsa ima cattemadehuaji tia tohuaccadsa tamine 
attipa: “Ima tinanajaro manaconi pohuadsa titetepicca da 
tinaji” nadsapa pohuadsa da tinaji. Titetepicca onihi ssirinijine 
huatini ccara taraha najaro naqui nema nehe pohuadsa da 
tinaji, onajaro. 1 Nadsama madija naco benehi huaji tani tocca- 
hijine tiadsa huati tadsapa: “Jari, ohua acco ticamaji. Ajicca 
odsa onihidsa ohua tineboji” nadsapa pohua attissa tinanaji. 
Pohua tinebohuihuaji tineboraha denima pohua accode ticca- 
nijine bica tani, onajaro -nade Jeso. *2-Nadsama madija 
tiadsa: “Jari, ohuadsa manaconi jirehe da taji” nadsapa pohua- 
dsa da tinaji. Madija ohuaha atti naco: “Pohuama ohuadsa da 
taccajo. Nidsa tiadsa da onanihijine” nadsapi teccocco-jarajo. 
Pohuadsa da tinaccajo, onajaro —nahi nade Jeso. 


Jesocca marinajapi: -Tiadeni huadidedeniraha 
pohuadenidsa tetideni huanaqquiri nana —najari 
Roca 6.27-28, 32-36 


43-Moisesicca marinaja timittamanajonajaropi ajima najaro: 
“Titessedenidsa tetideni huanaqquiri nana” quiquina nade. 
Ticcadeni ididenicca marinaja timittamanajonajaro naqui: 
“Tiadeni huadidedenipa manaco ticahadibaqquijo” quiquina 
najari. “*Naraha ohuattipi ajima onajaro: Tiadeni huadidedenidsa 
naqui pina tetideni huanaqquiri naji. Tiadeni najidsodedenipa 
Dio pohuadeni bodi acco icamabaqquihijine Diodsa huati huati 
tiquinana, onajaro. **Nadsana tiadenipi Abi Diocca ejedeni 

tiguejenani ahuato tanijine. Dio memehuaji madijaripa bica 
tajari. Madija huapimadsa huati huana tajari. Bicagguiri najari- 
denidsa huati huana tajari, tabaccoragguiri najaridenidsa naco 
huati huana tajari. Dio pocca nahatohue majipa Pohuadsa jehe 
guinajarideni, Pohua Attidsa ibogguiri najarideni huapimadsa 
tossiajabaqquijari. Pocca nahatohue passo naqui Dio Pohuajine 
huapimadsa caji taridsajaro. **Tiadenidsa ohuatti ajima najaro: 
Madija tiadenidsa huatideni huanaqquiri najaridenidsara tetideni 
huanaqquiri nani ojari nadsapi pina madija dsama huapimacca 
imassa tinanamanajaro. Najarossa tinanamanadsapi nidsa 
memehuaji Dio tiadenidsa: “Jehe bicaqquiri tiquinani” najara- 
hitohui. Ajana, imasiri cajimanajarideni pina *romanodenicca 
taminedsa dsiniro da tanijine nanaccadedenipa aja pohuadenidsa 
huatideni huanaqquiri najaridenidsara huatideni huanaqquiri 
nahi ojari najari. Paji, pohuadenissa tiquinejerana. Tiadenipi 
tohuati huanehe denima bica tanicca ticajimanadsana bica 

tani. “Nadsama tiadenipi ticcadeni madijadsa tetidsemanadsa: 
“Nija, ¿bica tinaqui?” tiquinaraha madija ohuahadsa: “Nija ¿bica 
tinaqui?” tiquinejeradsa pina madija ohuahadenicca madiessa 
tiquinajaro. Ajana, Diodsa jehe quina-jarajarideni poccadeni 
madijadsa: “Nija, ¿bica tinaqui?” nanaridsamana naraha nocco- 
deni jidsa tajaridsapa: “Nija, ¿bica tinaqui?” quina-jarahi. Paji, 
tiadenipi pohuadenissa tiquinejerana. “8 Ticcadeni Abi Dio 
memehuaji madijaripa pocca tohuati huanehe pajiranissa tajaro. 
Tiadeni naqui tinapajiramananissa taji, pina ticcadeni Abi Diocca 
tohuati huanehessa tinanamanana, onajaro -nahi nade Jeso. 


Jesocca marinajapi: -Dio Pohuadsa ima bicani 
tinanamananijinepi ajima tiquinani bica tani —najari 


1—Pajissara Dio Pohuadsa tidsepedeni ijimanadsa ima bicani 

tinanamanadsapi madija qqui toquinahijinera tidsepedeni 
ijimana tejeraji. Madija tiadeni qqui toquinadsa attidenipa: “A.., 
tijinedeni bica tani. Bicaqquiri tiquinani” quinahitohuira timadi- 
mana tejeraji. Paji, attideni nama quinahitohuira timadimanadsapi 
Abi Dio memehuaji madijaripa najaro ima nahato tapoja najari. 
Nidsa dsotode pohua baccohuaji tidomodeni huadsapi: “Tijinedeni 
bica tani. Bicaqquiri tiquinani” najarahitohui. Pocca daniji bica- 
bote naqui tiadenidsa da inejeranitohui, onajaro -nahi nade Jeso. 

2-Nadsama cappiramanajaridenidsa manaconi jirehe da tina- 
baqquinijinepi pohuadenidsa teti huana tadsa manaconi jirehe 
da tinabaqquini bica tani. Naraha madija tijine bica tani qqui 
toquinadsa: “A.., bica tahi. Pohuapa cappiramanajaridenidsa 
manaconi jirehe da da najari” quinahijine tohuini tadsapi bica 
tejerani, onajaro. Attideni nama quinahi tohuini tadsapi pina 
maidsajidederabotedenissa tajaro. Pohuadeni naco cappiramana- 
jaridenidsa da da quinaraha huatideni huanaqquiri najarajari. 
Pohuadenipa madija mittamanahijine jodiodenicca Dio Atti 
mamarihuaji huati huati toquinajari, amossinihuaji naco huati 
huati toquinajari. Pohuadeni poccadeni imaraha: “Ijine bica tani, 
bicaqquiri inani” quiquina najari. Madija ohuahadeni attidenipa: 
“¡Pajissa! Bicaqquiri tiquinani” quinahitohuira madimanajari. 
Naraha ohuapi pajissehera tiadenidsa huati onajaro: Najaridenipa 
tohuini quinahicca cajimanapodsapa nidsa dsotode Dio Pohua 
baccohuaji domo huadsa najaridenidsa Diopa: “Jehe, epejeni. 
Bicaqquiri tiquinani” najarahitohui. Pocca daniji bicabote naqui 
da inejeranitohui, onajaro. *Naraha tiapi cappiramanajari- 
denidsa da tinanijinepi ticca ima tecomeraridsa tejeraji. Titesse 
bica tajaridsa naco ticca ima huati tina-jeraji, onajaro. *Ajina, 
cappiramanajaridenidsa da tinanijinepi madija ohuahadeni qqui 
toquina-jaradsana da tinani bica tani, onajaro. Nema tadsapi 
madija ohuahadeni ticca daniji nahatoqquiri najararaha Abi 
Diona nahato tahi. Nidsa dsotode Dio Pohua baccohuaji tedsa tia 
catidsedsapa: “Jehe, epejeni. Bica tinani” nahitohui. Pocca daniji 
bicabote naqui tiadsa da inanitohui, onajaro -nahi nade Jeso. 


Jesocca marinajapi: —-Diodsa huati tiquinanijinepi 
ajima tiquinani bica tani —najari 
Roca 11.2-4 


5-Abi Diodsa huati tiquinanijine naqui pina maidsajidederabote- 
denissa tiquinejeraji, onajaro. Najaridenipa Diodsa huatide toque- 
jenadsapa pina madija Diodsa disseraqquiri najarissa quinaraha 
maidsamanajari. Nadsa najarideni nama quiquina najaridenipa 
jodiodenicca Dio Atti mamarihuaji domo huedsadsa, amossinihuaji 
domo huadsa naco madija ohuahadeni mittamanahijine Diodsa 
huatide totoquejena najari. Madija ohuahadeni attidenipa: “A.., 
Diodsa huatide disseraqquiri nahi” quinahitohuira mamadimana 


Porciones del Nuevo Testamento en culina (mádija) del Perú, 1ra ed., O 2011, Liga Bíblica del Perú 


Mateo 6 22 


najari. Noccodeni jo najonahi guinahitohuira madimanajari. 
Nadsama ohuapi pajissehera tiadenidsa huati onajaro: Najaridenipa 
tohuini guinahicca cajimanapodsapa nidsa dsotode Dio Pohua 
baccohuaji domo huadsa najaridenidsa Diopa: “Jehe, epejeni. 
Bicaqquiri tiquinani” najarahitohui. Pocca daniji bicabote nagui 
da inejeranitohui, onajaro. *Naraha tiapi Abi Diodsa huati tina- 
nijinepi “Ohua icattaqquimana-jerana” tadsa ticca odsa bodihuaji 
tigquedsima, noccobiji ticahacossa nadsa tia motta Diodsa huati 
tinaji. Nema tadsapi madija ohuahadeni ticca huatinaja mittamana- 
jararaha Abi Diona mittahi. Nidsa dsotode Dio Pohua baccohuaji 
tedsa tia catidsedsapa: “Jehe, epejeni. Bica tinani” nahitohui. Pocca 
daniji bicabote naqui tiadsa da inanitohui, onajaro -nahi nade Jeso. 
7—Diodsa huatide tijadsa naqui ticca huatinaja huati tina- 
dsapi huati tinajaro, huati timanipomajaro, huati timanipoma- 
jaro tejeraji, onajaro. Ajana, Diodsa toquejena-jarajaridenipa 
nama nama quiquina najari. Tohuini quinahicca tohui pohua- 
deni cacahuade huatide toquejenadsapa huati toquinajari, huati 
nimanimana-pomajari, huati nimanimana-pomajari quiquina 
najari. “Nema inadsa etti mittahijine” quiquina naraha pohuama 
huati huati toquinajari. *Naraha tiadenipi pina pohuadenissa tiqui- 
nejerana. Diodsa ponima huati huati tiquinejerana, onajaro. Ajina, 
ticappiramananicca huapima Dio pohuadsa huati tiquinejeracca- 
dsama Pohua bodipa nahato tapohui, onajaro -nahi nade Jeso. 


Diodsa huati huati inanijinecca ima 
Maraco 11.25-26; Roca 11.1-4 


9—Nadsama Diodsa huatide tiquejenanijinepi tettidenipi 

ajima tiquinaji: 

“Jehe, Abi Dio, memehuaji timadijaro, tiadsa 
iquejenajaropi ticca madija iquejenajaro. Tiapi 
nahatojide tijirani ojari tani. ¡Bica tinani! Madija 
huapima: “¡Dio, tiapi deni tijani!” quinana, inajaro. 

10 Ticca cacahuehe huapimadsa tinanaridsana, inajaro. Pina 
memehuaji tiadsa madimanajarideni huapima tettidsa 
iboraqquiri dsadsanapomana najarissa quinahijine 
aji namihuaji imadijaro ia huapima naqui tettidsa 
iboraqquiri inana, inajaro. 

1 Ttapari naco huada huajijiradsa iadsa da da tajo. 

12 Madija iadsa tabaccorehe inanamanadsa poccadeni tabaccore- 
hedsa: “Epejena, huadi onejerani' inadsapi manaco icca 
tabaccorehe epeje tinanaji, Abi Dio. Icca tabaccorehe 
manaconi najidsohue iadsa tinana-jeraji, inajaro. 

13 Imasiritohui ibodi huatodsa naqui najaro tohuini inejeranijine 
ia acco ticanabaqquiji, imasiri inana-jeranijine, 
inajaro. Tabaccorehe jinede Satana pohuahuaji ia joca 
todsimanibaqqui-jarahijine ia tecahuabaqquinissa taji, inajaro. 

[Tiana ia huapima tecahuabaqqui-dsanapojaro. ¡Daco 

tijirani! ¡Bica tinani! ihidsanapo najaro.] Epejeni.” 

14Nadsama Jesopa pohuadenidsa denima huati tajari: 
—Jehe, ajina madija tiadsa ima inatabaccoradsa naqui tiapi: 
“Najaro imadsa ohuati ajimana. Pohuadsa ohuadi-jerana” taji. 
Nema tadsana ticca Abi memehuaji madijari ticca imasiridsa 
huati ajamahitohui. 15 Naraha madija ohuahacca imadsa 
epeje tejeradsapi ticca Abi Dio naco ticca imasiri epeje inana- 
jeranitohui, onajaro -nahi nade Jeso atti. 


Jesocca marinajapi: —Jipehe tinebocossamananijinepi 
ajima tiguinani bica tani —najari 


16—Dijodsa huatide tiguejenanijine jipehe tinebocossa-manadsapi 
tipanodeni odsaqquiri nejerana, pina tipanodeni bica tadsa timadi- 
manana, onajaro. Naraha tipanodeni odsaqquiri nadsapi pina 
maidsajidederabotedenissa tiquinarana. Najaridenipa madija ohuaha- 
deni qqui toquinadsa: “A.., jipehe nebocossamanahi, Diodsa dissera- 
qquiri nahi” quinahijine tohuira quinadsapa pohuadenijine pohua- 
deni cacahuamanahissa tajaradsapa ocasseraqquiri nanaja najari. 
Nadsama pajissehera tiadenidsa huati onajaro: Najaridenipa madija 
attideni tohuira quinadsapa pohuadeni tohuini quinahicca cajimana- 
pojari. Nadsapa dsotode Dio Pohua baccohuaji domo huadsa Diopa 
pohuadenidsa: “Jehe, epejeni. Bicaqquiri tiquinani” najarahitohui. 
Pocca daniji bicabote pohuadenidsa da inejeranitohui, onajaro. 
17Naraha jipehe tinebocossanijinepi tahide tipano ssahua.., titati ssiri 
tadsana jipehe tinebocossani bica tani. 1*Nadsama jipehe tinebo- 
cossani madija ohuahadeni ssamoqquiri naraha Abi Diodsapi ahuato 
tani. Pohuana nahato tajari. Nidsa dsotode Pohua baccohuaji tedsa 
Diopa tiadsa: “Epejena, ticca ima bica tani” nahitohui. Pocca daniji 
bicabote naqui tiadsa da inanitohui, onajaro -nahi nade Jeso atti. 

—Memehuaji Dio madihidsa ima bicanira 
tinahapimanana —najari Jeso 
Roca 12.33-34 


19—Jehe, aji namidsa timadimanaccadsapi tidsepedenitaji 
tinahapimananijine tohuinira timadimana tejeraji. Ajina, todsepe- 
taji tinahapimanadsapi poni maccanijine ssari nani caji tani. 
Motapi ponira majatoni caji tani. Motapi ponira botedsa jadsi tani. 
Motapi botie toja tani. Nema nadsapi tidsepedenitajipi jica-ca-ca... 
nema nehe amossi nani caji tani, onajaro. 2 Nadsama aji namidsa 
timadimanani paji naccadsama Dio Pohua tohuini nahicca tohuira 
timadimanaji, onajaro. Memehuaji aja Dio madihidsana ima bicani 
tiadenidsa tohuapiponijinepi ajijaro namidsa tidsepedeni ihijimana 
naji. Nema tiquinadsapi Diocca daniji bicabote tiadenidsa da 
inanitohui. Najaro Diocca danijipi poni maccanijine ssari nanijine 
nohuerani. Majatonijine nohuerani. Bobotide botihijine nohuerahi. 
Paji jicarinijine naqui nohueranitohui, onajaro. 2 Ajina, tiadenipi 
ajijaro namicca todsepetaji tohui, dsiniro tohuira timadimaneje 
nadsapi najarodsara tetidseridsamanajaro. Naraha Dio Pohua 
tohuini nahicca tohuira timadimanadsapi Diocca danijidsana 
tetidsemananitohui, onajaro —nahi nade Jeso. 


Dio ssiejene ibodidsa qquedsimahijine bica tani 
Roca 11.34-36 


22-Inoccopi essiredsa pina jojororossa najaro. Inocco bica 
tadsapi essire ssiajani ijini. Idsepedsa naqui damade nahato 
inajaro. Emoridsa naqui ccaridsade nahato inajaro. Icca 
tarabaidsa naqui ipajirajaro. Ibodi huatode naqui nahato 
inajaro.  Naraha inocco bica tejeradsapi pina inocco dsidsi 
tajarossa najaro, issamo tani. Dama inanijine naqui ssamo 
tani, iccaridsanijine naqui ssamo tani, icca tarabaidsa naqui 
ssamo tani. Imapi najarossa najaro tibodidenidsa Dio ssiejene 
toqquedsimadsapi tibodideni ssiajani cajini. Naraha Dio 
ssiejene toqquedsima-jeradsapi tibodidenidsa pina dsidsini 
ijiridsajarossa najaro. Aji tiadenipi: “Nahatoqquiri inani. Ibodi 
ssiaja tani” tiquinaraha najaro ssiajanipi occa imassa nejera- 
dsapi ssiajani ticajimana-jerajaro. Dsidsini oppina taniccadsa 
timadimanajaropaji, onajaro -nahi nade Jeso atti. 

Diotohui, dsinirotohui imadinijine ssamo tani 
Roca 16.13 


24—Jehe, madija pohua dossede pamahadsa dsepe 
dsana huati huana tajari. Pohua attidsana ibora tahitohui. 
Ohuahadsa ajimani huati huana tadsapa pina pohuadsa jipera 
tajarissa nahitohui. Pohua attidsa ibo tahitohui. 

—Madija Diocca medse tojadsapa dsinirodsa medse tojahijine 
ssamo tahi. Dsinirotohuira huatidsedsapa Diodsa huatidsehijine 
ssamo tahi. Ima pamehepi Diotohui, dsinirotohui najaripa 
madihijine ssamo tahi, onajaro —nahi nade Jeso atti. 


Dio pocca ejedeni ecahuabaqquijari 
Roca 12.22-31 


25-Nadsama tiadenidsa ohuattipi: Timadimananijinecca 
ticappiramanani noppineni ticappinamana tejeraji, onajaro. 
Pina ¿nejecora ojipapadseje? ¿Nejeco dsamatapa ppejenera 
dse onapadsaja? ¿Nejecora ohuedsapadseje? tiquinejeraji. 
Najarotohuipi tibodideni huahuatomacca nejerana, onajaro. 
Icca madiepi dsamatapaha ojari-jarahi. Icca madiena 
denima bica tajaro. Essire naqui etero edsanijinea ojari- 
jerani. Essirecca imana denima bica tajaro -nahi nade Jeso. 
26—Ajana, meme abarideni memedsa jahiridsajaripa qqui qqui 
tiquinani. Najaridenicca imadsa tibodideni huatomamanaji. 
Pohuadenipa huidsajacca ppa nahi pperaqquiri, huidsajacca 
ppa nahi bono poreraqquiri nadsapa nidsa dsotode jipa- 
manahijine ppa nahi bono naco odsadsa ecahuamana-jara- 
jari. Naraha ticcadeni Abi Dio memehuaji madijaripa pohua- 
denidsa jipamanahijine da da ihinanajari. Diopa meme abari- 
denidsa huati huana taraha tiadenidsana denima huati huana 
tajari. Tiadenidsa naco tijipamananijinecca da da ihinana- 
hitohui. 2?Naraha tiadenipi ¿nejecotohui tibodideni: ¿Denima 
omadi-dsanapopadseje? tiquinajaro? Najarotohui tibodideni 
huahuatomacca nadsapi ¿ticcadeni madie denima tinana- 
mananijine nahatoqquiri tiquinaqui? ¡Nahatoqquiri tiqui- 
nejerani! Ponima tibodideni huahuatomacca nejerana, onajaro 
—nahi nade Jeso. 

2s—Nadsama ima onihi nagui: ¿Nejecotohui etero ticajica- 
manani noppineni ticappinamanajaro? Najarotohui tibodi- 
deni huahuatomacca nejeraji. Jari, ggui tiguinanaja mohue 
ppata taridsajari. Mohuepa tarabaidsera, huepe picocora, 
etero sseguiguira taraha ppata taridsadsapa pina etero 
bicani huedsamanajarissa najari. ??Ajana, maittaccadsama 
naco Isaraeridenicca tamine Saromopa dsepe ssejideradsapa 
etero bicani huatini ccara tanicca huedsadsapa bica tataja 
naraha mohuena denima bicaqquiri najari, onajaro. 30 ;Jaho, 
ticcadeni jehenijipi badsira tani! ¿Nejecotohui tiadenipi “Dio 
ia tohuacahuabaqquihi” tiquinejerani? Ajina, dseropi etero 
huedsanijine cappiraraha Diojine poni mohueni cajidsapi 
pina etero bicani huedsajarossa nani. Dseropi mohueni 
cajini bica taraha huada huada huada nadsa dseqqueri 
nadsapi botta ina tani. Naraha dseropi ajimanicca. 
Tiadenipi pina aji dserossa tiquinejerani, Diocca cacatidse 
tabaqqui tiquejenajaro. Nadsama Diopa tedsamananijinecca 
etero naqui denima tiadenidsa da inanitohui, onajaro —nahi 
nade Jeso. 

31-Naraha tiadenipi timadimananijinecca ticappira- 
manani noppineni ticappinamana tejeraji. Pina ¿nejecora 
ojipapadseje? ¿Nejeco dsamatapa ppejenera dse onapa- 
dsaja? ¿Nejecora ohuedsapadseje? tiquinejerana, onajaro. 
322Diodsa toquejena-jarajaridenipa nama nama nanaridsa- 
tohuira bodideni huahuatomamana najari. Naraha ticca- 
deni Abi Dio memehuaji madijari ticajimanani. Pohuapa 
ticappiramananicca huapima nanahato najari. 33 Diocca 
cacahuehecca imadsa tibodideni huatomaridsanijine 
Diotohuira tataridsamana naji. Dio Pohua jipa tahiccadsara 
tetetidsemana naji, onajaro. Nema tiquinadsana Diojine 
ticappiramananicca tiadenidsa inanaridsanitohui, onajaro 
—nahi nade Jeso. 

34—Jehe, titedsejemadenicca huada tahimarini tohui tibodi- 
deni huahuatomamana nejerana. Pina: “¿Dsemassa nejeco 
imara tojapadseje?” titiquina nejerana, onajaro. Jidapanacca 
ssiaja tahimarinira tibodideni huahuatomamana nana, onajaro 
—nahi nade Jeso atti. 

Madija ohuahacca ima nattome tiguinejeraji 
Roca 6.37-38, 41-42 


7 1—Nadsama tiadenidsa ohuattipi: Madija ticatte- 
jidsamana tajarajo. Pina madija ohuahacca ima 
tiadenidsa bica tejeradsapi: “A, nama jiderahi, pocca ima 
bica tejerani” tiquinejeraji, onajaro. Madijadenidsa tetti- 
deni nema tiquinejeradsapi manaco Diopa tiadenidsa: 
“Ticcadeni ima naqui bica tejerani” najarahitohui. 
2Madija ohuahacca ima tibodidenidsa huatomamana- 
jaropi pina pocca ima nattome tiquinajarossa najaro. 
Naraha madija ohuahacca ima nattome tiquinadsapi 
manaco ticcadeni ima naqui nattome quinanitohui. 
Madija ohuahadsa tinanamanajarocca imapi manaco 
tiadenidsa najarossa inanamananitohui, onajaro. *Naraha 
tiadenipi timecotecca madie pina Diocca marinajassa 
nejerani qqui tiquinadsa tettidenipi: “A, tijine bica 
tejerani” titiquina naraha tiadeni naqui imasiri ticaji- 
manani. Nadsama najaro ticcadeni imapi pina timecote 
noccodsa ahua majiconi huedsani qqui tinajarocca 
imassa najaro. Timecotedsa: “A, tinoccodsa ahua 
majiconi huedsaha, tire oninena” taraha tinoccodsa 
naqui ahua majiconi imeni huedsani. Qqui tinanissa 
tejerani, tinocco ahuatora tani. *Nadsama tiadenipi 
imasiri ticajimanadsapi ¿nejecotohui timecotedsara: “A, 
tijine bica tejerani. Tia acco ocamana, ticca ima tobica- 
nijine” titiquina naraha tiadenipi tahide ticcadeni imaha 
tijinedeni tobicapo-jerajaro? $¡Jaho, nema tiquinadsapi 
pina mamaidsadedenissa tiquinajaro! Ticcadeni ima 
bica tejeradsapi aji ticcadeni imaha tinabicamanapoji. 
Nadsana timecote acco ticamamanahijine tipajiramana- 
nitohui, onajaro —nahi nade Jeso. 

6-Tiadenidsa ohuatti onihi naqui: Madija Dio Atti mittade 
jiperaqquiri najaridenipa pina ette huadi tajarissa quinajari. 
Ettepa pohuadsa jijipa bicahicca da tiquinaraha tiadenidsa 
jone tajaradsapa tiadeni ccanaja camahitohui. Poroco naco. 
Porocopa pohuadsa huatini ccara tanicca, bica tanicca *perla 
da tiquinaraha ssamo tadsa ttai ttai inananitohui. 

Diodsa huatide dissera inanijinecca ima 
Roca 11.9-13; 6.31 


7—Jehe, Abi Diodsa huati huati titiquina naji, onajaro. Dio 
Pohuadsa huati tiquinadsapi tiadenidsa ticcadeni huatinajassa 
nehe da inanitohui. Pina tohuini tanicca qquide dissera tina- 
dsapi bacco tinanitohui. Najarossa najaroa Diodsa huatide dissera 
tinadsapi Pohuapa ticca huatinaja tiadsa inapajiranissa tanitohui. 
Pina madijacca odsadsa tigquedsimanijine tohuini tadsapi odsa 
jinededsa huahua tadsa tiadsa noccobiji icatabojidsanitohui. 
Najarossa najaroa Diodsa huati huati tiquinadsapi ticcadeni huati- 
naja mittahi. 8¡Pajissa! Madija Diodsa huati tadsapa Diopa pohua- 
dsa pocca huatinaja da inanitohui. Madija naco Diodsa huatide 
dissera tadsapa Dio Pohuajine pocca huatinaja inapajiranissa 
tanitohui. Madijapa pina Diocca noccobijidsa huahua najarissa 
nadsa Diopa pohuadsa noccobiji icatabojidsanitohui, onajaro. 

9—Ajana, madijapa pocca ejedeni pan tohui huati tadsapa 
¿pohua bedidsa siba da ina taqui? Nohuerani. Tiadenidsapa madija 
nama najari nohuerajari. 1*Madija ohuaha naco pocca ejedeni aba 
tohui huati tadsapa ¿pohua bedidsa macca da ina taco? Nohuerahi. 
1 Tiadenipi tabaccorehe ticajimanaraha ticcadeni ejedenidsa bica 
tahicca dade nahatoqquiri tiquinani. Nadsapa ticcadeni Abi Dio 
memehuaji madijari Pohuadsa huati tiquinadsapi tiadenidsa bica 
tahicca dade denima jipa tahi, onajaro -nahi nade Jeso atti. 

12-Jehe, nadsama tiadenidsa madija huapima ima bica- 
nira inanamananijine tohuini tiquinadsapi madija huapimadsa 
naqui ima bicanira titinanamana naji, onajaro. Nema tiquina- 
dsana Dio Atti tecahuamananissa tajaro. Aji Moisesicca dsodo- 
nijissa tinanamanajaro, Dio Atti cacomerabotedenicca dsodoniji 
naqui najarossa tinanamanajaro, onajaro -nahi nade Jeso atti. 


Jahui pamanicca ima 
Roca 13.24 


13—Djocca cacahuehedsa tiquejenanijinepi ohuadsa jehe 
tiquinanissa taji. Pina noccobiji tojera tanihuaji jai tijedsima- 
jarossa tiquinaji. Madijapa ohuadsa jehe quina-jarajaridenipa 
pina noccobiji toja tanihuaji jai tojedsimajarissa quinajari. 
Pina jahui imeni toccade najora tanihuaji jai tojajarissa 

guinajari. Naraha najaro jahuipi nanajidso jiguejerani- 

huaji toccajaro. Nahihuajina madija huemaha toguejenajari. 
1Naraha madija ohuadsa jehe quinahissa tajaridenipa nocco- 
biji tojera tanihuaji jai tojedsimajari, pina jahui bedenihuaji 
jai tojajarissa quinajari. Najaro jahuihuaji jai tojadsa Diocca 
cacahuehedsa bacco toquinadsapa camittehe jiquejeranicca 
cajimanahitohui. Nahihuajipa madija pamadema dsanapojari 
—nahi nade Jeso atti. 


Ahua bono tahimari 
Roca 6.43-44 


15—-Jehe, tiadenidsa ohuattipi: Paji, madija mamaidsa- 
dedeni tiadeni tocamaidsabaqquihijine tiadenihuaji bacco 
toquinadsapa: “Dio tahimari ecomeraridsajaro” quina- 
hitohuiraha ¡paji! onajaro. Pohuadeni attidenipa majida 
taraha maidsamanajari. Pohuadenipa pina edede joneqquiri 
najarissa quinaraha bodidenipa pina dsomaji oppinabotessa 
quinajari. 1*Poccadeni madie tinoccodenidsa qqui tiquinadsa 
otahimaridsa dsepedeni ijimana-jaradsapa nahatoqquiri tiqui- 
nanijine: mamaidsadedeni quejenajari. Najaro imapi pina ahua 
bono cahuahi qqui inadsa pohua ede oni nahato inajarossa 
najaro. Nahatoqquiri tiquinani: Jobo bono tohui inadsapi 
cotihi ininedsa pore inajarahi; jobo pohua ininedsana pore 
pore inajari. Iquiera bono tohui inadsa naqui jessi ininedsa 
pore inajarahi; iquiera pohua ininedsana pore inajari. Ahua 
ede bica tadsapa bono naco bica taha cahua tahi. Naraha ahua 
ede bica tajaradsapa bono naco tabaccora taha cahua tahi. 
18 Ahua ede bicahipa bono tabaccora taha cahua-jarajari. Ahua 
ede tabaccora tadsapa bono bica taha cahua-jarajari. 1? Ahua 
huapimapa bono bicahi cappiraridsamanadsapa ca ippiridsa- 
manadsa botta quinajari. 2 Aji madijacca ima naqui pina ahua 
bonocca imassa najaro. Madijapa: “Dio tahimari ecomera- 
ridsajaro” quinaraha poccadeni madie bicani cappiramana- 
dsapa mamaidsadedeni quejenajari nahatoqquiri tiquinani. 
Pina ahua tabaccora tajaro botta quinadsassa nanitohui najari- 
denipa nidsa dsoqquemanahi nattihuaji dsama jicadsa naqui 
poni ehuerani diji tehe nema dsanaponihuaji toquejenahitohui 
—nahi nade Jeso atti. 

Madija motapa Diocca cacahuehehuaji 
jai tojamacossa-jarahitohui 
Roca 13.25-27 


21-Madijapa ohuadsa attideni: “Ohua Medsede” quiquina 
nahi huapi taraha motapa Diocca cacahuehehuaji jai toje- 
dsima-jarahitohui. Occa Abi Dio memehuaji madijari Pohua 
tohuini nahiccara inanamanajarodenina Diocca cacahuehe- 
huaji jai tojedsimahitohui, onajaro. 2 Nadsapa nidsa madija 
huapimacca ima Dio icattemanijinecca huada bacco tadsapi 
ohuattidsa iboqquiri najarideni ohuadsa ajama quinahitohui: 
“Ohua Medsede, ticca ima huapimapi ohohuacomera- 
ridsa nadija. Tia oni hua onadsa naqui madija bodidenidsa 
Satanacca dodosse tabaqqui madidsamanajarideni dosse 
dosse ohoninebaqqui nadija. Tia oni hua onadsa naqui qqui 
toquinapo-jarajaricca ocanahatori canani huapi tadija” quina- 
hitohuiraha najaridenipa Diocca cacahuehehuaji jai tojedsima- 
jarahitohui, onajaro. 23Jehe, nidsa dsotode najarideni motadsa 
ohuattipi: Tiadenidsa onocco jidsa tani; occa madija tique- 
jena-jerani. Dio Attidsa iboqquiri tiquinadsapi Pohua tohuini 
nahicca tinanamana.jerajaro. ¡Aji ohuadsapi huajiji tinaji! 
onanitohui -nahi nade Jeso atti. 


Odsa capamajarocca ima 
Maraco 1.22; Roca 6.47-49 


24—Madija ohuatti mittamanadsa ohuattissa inana- 
manajaropi pina aja madija pocca odsa nahatode nahato 
tajarissa guinajari. Madijapa pocca odsa icanahatodsapi 
nami ccara tanihuaji bacco tadsana huehuema ppa idsajaro. 
Nadsapi odsa daco cajirajaro. >> Nadsapi passo cca, hueni 
cappanima, passo toqquemoja, jojode jadsirema jo jo nadsapi 
odsadsa ssonari ssonari naraha toquehedima-jerajaro. Odsa 
toquehedima-jerajaropi huehuema nami ccara tanihuaji 
bacco teje najaro. ?*Naraha madija ohuatti mittamanaraha 
ohuattissa inanamana-jerajaropi pina aja madija pocca odsa 
nahatode ssamo tajarissa quinajari. Najari madijapa pocca 
odsa icanahatodsapi nami ccara tanihuaji bacco tejeradsapi 
huehuema ssiqui daco nanidsara ppa idsajaro. ?” Nadsapi passo 

cca, hueni cappanima, passo togguemoja, jojode jadsirema 
jo jo neje nadsapi odsa toguehedimajaro. Odsa toguehedima- 
dsapi catirorijarossa najaro —nahi nade Jeso. 

28 Nadsama Jeso iadsa huati huati taha jicadsa nahi- 
dsa madija huapima taharibobo canajari bodidenipa: “A.., 
pohua attipa bica tahi” quinade. 29Jeso pocca marinaja mari 
icanabaqquidsapa pohuana nahatojiderajari, atti caji tajaria. 
Aja jodiodenicca marinaja maridedeni attissa najarajari. 
Najarojine pohua atti madijadenidsa bica tajaro, quinahi nade. 


Jesopa dsama huapimacca madijadsa 
huati cahanari canajari 


9 35Nadsama Jesopa odsa panani onihi, onihi naridsa- 
jarodsa, odsa capamema najaro onihi, onihi naridsa- 
jarodsa bacco bacco nanaridsa nadsapa poccadeni Dio Atti 
mamarihuaji mari mari nanaridsa najari. Jesopa Diocca 
cacahuehecca ima bicani mari mari nanaridsa najari, 
comani onihi, onihi cajiridsamanajarideni naco ihinanomi- 
baqquiridsa najari. 35Jeso madija pohuatohui jahijonana 
canahi qqui inabaqquidsapa pohuadenipa pina edede 
pohuadeni cacahuade jiraha pohuama mamadiri naridsa- 
manajarissa quinajari. Nama quinadsapa Jeso pohua bodi- 
dsa: “A, tohuati nahanaqquiri nahi” nadsa pohuadenitohui 
huati cahanariri canaridsajari. Madija huapimapa pohua- 
deni acco camade, pohuadeni maride cappiramanadsapa 
pina edede pohuadeni cacahuade nohueradsa nanajidso 
toquejenajarissa quina tahi. 2?Nadsapa Jeso pocca mamari 
tabaqquidsa huati tajari: -Madija Dio jiraha madimana- 
jaripa ohuadsa jehe quinahijinepa huapi taraha pohua- 
deni maridea madija pama quinajari. Pohuadenipa 

pina huidsajacca bono jadahi jica-jarajarissa quina- 

raha huidsajacca bono poredea madija pama quinajari, 
pajiramana-jarahi. 38 Nadsapi huidsaja jinedecca dodosse 
tabaqqui denima porede tosibahi nahijine jinededsa huati 
tiquinaji. Nadsama aji tiadenipi Diodsa huati huati tiqui- 
naji; nahi aja Dio Atti mamaridedenipa denima tosibahi 
nahijine, madija huapima Dio Atti mittamanaridsadsapa 
ohuadsa toquejenaridsahijine -nade Jeso. 

Ticcadeni imajine ja tiguejenadsapi Jesodsara tiguejenaji 


1 1 28-Nadsama ima ccanajani temanadsapi pina ccanajabote 
jore tiquinadsa ja tiquejenajarossa nadsapi ohuahuajira 
jai tijajonaji. Otahimaridsa pajissa tiquinadsapi tibodideni jassi 
onanabaqquinitohui. 22Occa marinaja tiadenidsa tojanijinepi 
ohuadsa tiadeni teccoramanaji, ohuadsa iboraqquiri tiquina- 
nijine, onajaro. Ohuadsa ticahatteraji. Tiadeni Maride ohuapi 
jone onani, bica onani. Tibodideni onabicabaqquinitohui. *%0cca 
marinaja tiadenidsa tojanijinepi ojine pajiranissa tani. Ohuadsa 
pajissa tiquinadsapi pina ppahua taniccassa nani -nade Jeso atti. 


Jesocca marinaja huidsaja ppappadecca ima tadsajani 
mari icanabaqquijari 
Maraco 4.1-9; Roca 8.4-8 


1 3 1Dsotodepa najaro huadadsa Jeso odsadsa qquenadsapa 

coridsa inidicca ssiquihuaji toqquedsippadsa huitta- 
jari. ?Madija huapi taha nahi pohuahuaji jahidsippadsa Jeso 
mari icanabaqquihijine canoadsa togguedsadsapa canoacca 
huihuittaridsa huittarijari. Nadsama madija huapimapa nahi 
coridsa inidicca ssiquidsa domo huajari. ?Nadsapa Jeso pocca 
marinaja ajijaro namidsa imadinicca ima tadsajani pohua- 
denidsa huati huati tajari. Pocca imapi ajima najarode: 

—Huidsaja ppappadepa pocca huidsaja huirade toccajari. 
4Nocco huira inaridsajari naraha motapa jahuihuaji catojaja 
najari. Nadsapa ppiriri jahironadsa amadsati saca quinajari. 
5Aja nocco huira naridsajari mota naco siba ccababa tanidsa 
catojajari. Nanidsapi ssiqui bicani badsira taraha nama naha 
huassinaja moro tajari. ¿Moro taraha jabo huapihuajira tocca- 
baqquijari. Maji ccajonadsapa maji ppoconejine botejari. 
7Nocco mota naco namidsa cotihi caji tahihuaji catojajaria 
cotihi tedseje paja moro toquinarihi naraha cotihijine ssomi 
tojajari. ¿Naraha nocco mota huira naridsajaripa nami bica- 
nidsa catojaridsadsapa mororo canaridsadsa bica taha napijari. 
Bono cajiridsadsapa ede ojariapa bono 100 naha cajijari, ede 
ohuahaccapa bono 60 naha cajijari, ede ohuahaccapa bono 30 
naha cajijari. ?Nadsama teribodeni ticajimanadsapi ohuatti 
timittamananissa taji, onajaro -nade Jeso atti. 


Jeso attipa: -Ajijaro namidsa imadinicca ima tadsajani 
mari ocanabaqquijaripa ajima onajaro —najari 
Maraco 4.10-12; Roca 8.9-10 


10 Nadsama ia, pocca dodosse tabaqqui iquejenajaropi Jeso 
pohuahuaji huajijira icanadsa ajima inade: -¿Nejecotohui 
titahimari ajijaro namidsa imadinicca ima tadsajani pohua- 
deni mari mari titicanaridsabaqqui najaritta? —inade. 

1Naraha Jeso iadsa ecomerade: -Jehe maittacca- 
dsama Diocca cacahuehecca ima dsati najoraporaha 
madija inahattabaqqui-jaraccade. Naraha jidapanana Dio 
Pohuajine pocca cacahuehe tahimarini dsati tiadenidsana 
ahuato tani. Naraha madija motapa Dio Pohuajine pohua- 
denidsa ahuatora tadsa mittamana-jarajari —nade Jeso atti. 
12—Ajina, Diocca cacahuehe tahimarini mari ocanaridsa- 
baqquihicca madija tohuattajaripa Diojine najaripa denima 
tohuattahitohui. Nadsapa najarina denima nahato tahissa 
tahitohui. Naraha Diocca cacahuehe tahimarini mari 
ocanaridsabaqquihicca madija mimitta naraha tohuatta- 
jaradsapa occa marinaja cappirahissa tahitohui. Badsira 
taha tohuattadsapa najaro naqui amossi nanitohui, onajaro. 
13 Nema najarojine otahimari ajijaro namidsa imadi- 
nicca ima tadsajani madijadeni mari ocanaridsabaqquija 

naridsapohui najari, onajaro. Pohuadenipa qqui qqui 
toguinaraha pina qqui toguirahi najaripaja. Diocca 
marinaja mimittamana naraha pina mittamanerahi najari. 
Pohuadeni bodi naco ssamogguiri najari. *Nadsama 
poccadeni imapi pina maittaccadsama Dio Atti cacomera- 
bote Isahia dsodo inapojarocca imassa najaro. Jidapana 
najarossa najaro ima inanamanajaro. Aji, Isahia dsodo 
inapojaropi: 

“Nidsa dsotodepi ohuatti mittamana-dsanaporaha 
bodideni ohuadsa jehe quinahissa tajaradsapa pina 
mittamanerahi naridsamanahitohui. 

Nidsa pohuadeni noccodsa naco occa nahatonaja qqui 
dsanapomanaraha bodideni ohuadsa jehe quina- 
jaradsapa ssamoqquiri dsanapomanahitohui. 

15 Ajajari madijapa bodideni tossamoridsadsapa paja 
tossamomanarihi nahitohui. Huaribodeni moda nahi 
nadsapa pina mittamanerahi nahitohui. Noccodeni naco 
modsi quinadsa pina qqui toquirahi nahitohui. 

Naraha noccodeni modsi quina-jaradsapa nahissa qqui 
toquinahitohuiraha. Huaribodeni naco pina moda nahi 
najaradsapa nahissa mittamanahitohuiraha. Pohuadeni 
bodi naco tossamomana-jaradsa nahissa pajissa 
quinahitohuiraha. 

Nadsama otohui quinadsapa pohuadeni onabicabaqquihi- 
tohuiraha jiperaqquiri nahitohui” najari Dio 

napohui nade Isahia dsodo inapodsa —nade Jeso atti. 

16-Naraha aji tiadenina ohua ocanahatoriri canajaro 
tinoccodenidsa qqui tiquinaridsajaropi Dio tiadeni 
tonahatidse-baqquijaripaja. Teribodenidsa naqui occa 
marinaja timittamanajaropi Dio tiadeni tonahatidse- 
baqquijaripaja. Pajissehera tiadenidsa huati onajaro: 
Maittaccadsama Dio Atti cacomeraqquiri najarideni, Diodsa 
iboraqquiri najarideni naco occa nahatohue aji jidapana 
tiadeni qqui tiquinajarocca qqui toquinahijine tohuini quina- 
poraha tahide tojicapodsapa qqui toquina-jarajari. Aji occa 
marinaja timittamanajarocca naqui najaro mittamanahijine 
tohuini quinaporaha tojicapodsapa mittamana-jarajari -nade 
Jeso atti. 

—Huidsaja ppappadecca imapi ajima najarona paji 
—najari Jeso 
Maraco 4.13-20; Roca 8.11-15 


18Nadsama Jesopa pocca marinaja ajijaro namidsa imadi- 
nicca ima tadsajani mari icanabaqquipomadsa naco pohua attipa: 
—¡Jari, titaharibomananissa taji! Huidsaja ppappadecca imapi 
ajima najaro —nade. 1?-Nocco huira inaridsajari mota jahuihuaji 
catojajaripa pina madija Diocca cacahuehe tahimarini mitta- 
manaraha “Ja...” quina-jaradsa pina mittamanerahi nadsapa 
bodidenidsa Dio Atti toqquedsima-jerajarossa najaro. Aja ppiriri 
nocco saca inaridsajaripa pina maidsehe jinede Satana ccajonadsa 
bodideni inassamobaqquijarissa najaro. Nadsapa Dio Atti pohua- 
denidsa nohuerajaro. 2 Madija ohuaha bodidenicca imapi pina 
aji siba ccababa tajarocca imassa najaro. Dio Atti mittamanadsa 
amadsati huatidsemanajari. 21 Pohuadenipa Diodsa jehe dsanapo- 
manahijineraha Dio Atti pohuadeni bodidsa toja-jerajaropi pina 
aja nocco siba ccababa tanidsa moro taraha jabo huapihuajira 
toccabaqquijaricca imassa najaro. Nadsama aja maji ppoconejine 
botejaricca imapi Dio Attidsa jehe quinajarijine pohuadenidsa 
najidsohue ssonaridsa, ocasserani ahuamanadsapa jehe quidsati 
attidenia: “Epejena, Dio Attipi inebona” quinajari. ?2Madija 
ohuaha bodidenicca imapi pina namidsa cotihi caji tajaricca 
imassa najaro. Pohuadenipa Dio Atti mittamanaraha pohuadeni 
dsepedeni ihijimana najarotohuira disseraqquiri nadsapa Dio Atti 
tocahatterahissa tajarajari. Dsiniro tohuira quinadsa naco najaro 
imajine Dio Atti huatideni ajamamanajari. Poccadeni jeheniji pina 
aja nocco moro taraha cotihijine ssomi tojadsapa bono-jarajarissa 
najaro. Dio Atti mittamanaraha pohuadenijine Dio Atti madija 
ohuahadenidsa toja-jeranitohui. 2 Naraha madija ohuaha bodi- 
denicca imapi pina aji nami bica tajarocca imassa najaro. Dio Atti 
mittamanadsapa jehe quinahissa tajari. Poccadeni jeheniji napi- 
dsapi pina aja nocco nami bicanidsa moro tahissa tadsapa bono 
cajijari. Ede ojariapa bono 100 naha cajiridsajari. Ede ohuaha- 
ccapa bono 60 naha cajijari. Ede ohuahaccapa bono 30 naha caji- 
jari. Aja Diodsa jehe quinahissa tajaripa madija mari icanabaqqui- 
ridsadsapa madija ohuaha ohuaha quinaha Diodsa inanabaqqui- 
manahitohui -nade Jeso atti. 

Aroso jidsadsa trigo tedseje dsero guejemanicca ima 


24 Jesopa pocca marinaja ajijaro namidsa imadinicca ima 
tadsajani madija mari icanabagguipomajari: -Jehe, Diocca 
cacahuehe tahimarini onihi nagui pina huidsaja jinede pocca 
huidsajahuaji nocco bicahi huira inaridsajaricca imassa najaro 
-nade Jeso. ?5-Naraha dsome huapima cahadijadsapa pocca huadi 
ccajonajaria aroso jidsadsa trigo bicahi tetepidsa dsero nocconi 
pina trigossa najaro huira inaridsajaro. Huira inaridsaha jicadsapa 
aja huidsaja jinededsa huadi tajaripa toccanijari. 26 Nadsapa trigo 
bicahi moro tajari, bono cajijari. Dsero pina trigossa najaro naqui 
moro tajaro. Nadsa huidsaja jinedecca dodosse tabaqqui qqui 
toquinadsa pohuadeni dossedehuaji jai tojanidsapa huati toquina- 
jari: “Ia Dossede, ¿trigo noccora ticca huidsajadsa huira tajarajari- 
ttaco? ¿Nejecohuajicca dsero pina trigossa najaro nocconi ccajona- 
jarotte? inajaro” quinajari. ??Naraha huidsaja jinede attipa: “Jaho, 
madija ohuadsa huadi tajaripa dsero nocconi huira inaridsajaroa” 
najari. Nadsa pocca dodosse tabaqqui attidenipa: “Jipa tinadsapi 
dsero dsoppade jai janipomana, inajaro” quinajari. >> Naraha jinede 
attipa: “¡Poni! Najaro dsero dsoppa tiquinejerana. Trigo naco 
dsoppa tiquirana” najari. 2*“Apajaccana, pamaha napimanaccana. 
Nidsa trigo bono jadadsana ahuato tahitohui. Nadsana bonotohui 
edema ti tiquinaridsahijine bica tahi. Nadsapa titidedenidsa ajima 
onanitohui: Jari, tahide dsero ti tiquinapona, onanitohui. Tide 
jicadsa ponira hua naqquidsapi jore nacossadsana botta tiqui- 
naji, onanitohui. Naraha trigo bicahi bonotohui edema ti tiqui- 
nadsapa occa odsahuaji ohuadsa tojahijine jore jore tanimanajo, 
onanitohui” najari huidsaja jinede atti. Jehe, Diocca cacahuehepi 
najaro imassa najaro -nade Jeso atti. 


Jesopa mostaza noccocca ima tadsajani 
mari icanabaqquijari 
Maraco 4.30-32; Roca 13.18-19 


31 Nadsapa Jeso pocca ima huati tapomahijine ajijaro 
namidsa imadinicca ima tadsajani mari icanabaqquipoma- 
jari: -Diocca cacahuehepi pina mostaza noccocca imassa 
najaro. Madijapa pocca huidsajadsa mostaza nocco ppa idsa- 
jari. 3? Najari mostaza noccopa potera tajari. Ppa nahi nocco 

ohuaha naco potera tajari caji taraha mostaza noccopa denima 
potera tahi. Naraha mostaza nocco moro tadsapa huidsajacca 
ppa nahidsa pohuana deni tojajari. Napidsapa pina ahua 
imehissa najari. Motaradsapa pohua ininedsa ppiriri pohua- 
deni tonine bina tarimana tahi. Jehe, Diocca cacahuehecca 
ima mari ocanabaqquijaripa pina najaro imassa najaro. 
Tahidepi madija pamahadsa tojapojaro, dsotodena madija 
huapimadsa tojaridsadsapi Diocca cacahuehedsa madija 
tohuapihitohui -nade Jeso atti. 


Jesopa pan ssaja tahijine quequejemacca ima tadsajani 
mari icanabaqquijari 
Roca 13.20-21 


33Nadsa Jeso pohua tahimari ajijaro namidsa imadinicca 
ima tadsajani mari icanabaqquipomadsa naco: —Jehe, Diocca 
cacahuehe tahimarini onihi nagui pina pan ssaja tahijinecca 
imassa najaro. Amonejepi pan inahatohuijinepa pan ssaja 
tahijine gueguejema oni levadura aja trigo ria nahidsa ijine 
guejemajari. Ssaja tahijine gueguejema badsira taraha trigo ria 
nahi harina 3 kilopa motarajari. Naraha ssaja tahijine guegue- 
jema trigo ria nahi harinadsa tojaribagguidsapa ssaja tajari. 
Aji Diocca cacahuehecca ima nagui najaro imassa najaro. 
Tahidepa madija pamaraha dsotodena Diocca cacahuehecca 
ima dsama huapimadsa tojaribaqquidsa madija huapimadsa 
tojaridsajaro -nade Jeso atti. 


Jesopa pohua tahimari ajijaro namidsa imadinicca ima 
tadsajani mari mari ihicanabaqqui najari 
Maraco 4.33-34 


34 Jehe, Jesopa pohua tahimari ajijaro namidsa imadi- 
nicca ima onihi onihi najaro tadsajani madija huapima mari 
mari ihicanabaqqui najari. Pohuadenidsa huati tadsapa ajijaro 
namidsa imadinicca imadsara mari mari ihicanabaqqui 
najaride. 35 Jeso nama najaripa aja maittaccadsama Dio Atti 
cacomerabote ojaria Jeso tedsejemacca ima dsodo inaponicca 
najarossa inanajaro. Najaro ima Dio Attidsa dsodo naniccapi 
ajima najaro: 

“Otahimari ajijaro namidsa imadinicca ima tadsajani mari 
mari ohocanabaqqui nahitohui. 
Dsama onahato-jeraccadsama naqui otahimari ahuatora 
tajonaraha. 
Nidsa ojine najaro ima ahuatoridsadsapi madija huapima 
mari ocanabaqquiridsahitohui” 
napohui nade Dio Atti cacomerabote. 


—Aroso jidsadsa trigo tedseje dsero quejemanicca 
marinajapi ajima najaropaji —najari Jeso 


36 Nadsapa nahidsa Jeso madija huapima inebobaqquidsapa 
toqquemoranijari. Odsahuaji toqquedsimanidsapa nahidsa 
pocca dodosse tabaqquideni iapi pohuahuaji huajijira inadsa 
huati inajaro: —Jari, jidacca huidsajacca aroso jidsadsa trigo 
tedseje dsero quejemani tahimarini huati tinapojaro iadsa 
huati timanipomaji, imittanissa tanijine, inajaro —inade. 

327Nadsapa ia mari tocanabaqquijari: —-Jehe, ohuapi 
Madija Bedi ojajaroa pina trigo bicahi huihuiradessa 
onajaro. 38 Nadsama huidsajapi ajijaro dsamassa najaro. 
Trigo bicahi noccopa pina madija Diocca cacahuehedsa 
toquejenajarissa najari. Pohuadenipa Dio Attidsa iboraqquiri 
najari. Naraha dseropi pina madija Diocca huadi Satana 
attidsa iboraqquiri najaridenissa najaro. 3? Nadsa dsero 
nocconi huihuiradepa huidsaja jinedecca huadi Satana. 
Nadsama nidsa trigo bono jadadsa ti nahijinecca huada 
bacco tajaropi pina nidsa dsama jicadsa Dio Pohuadsa 
toquejenajarideni icattejidsabaqquihijine tahimarissa najaro. 
Nadsa trigo titidedenipa Diocca dodosse tabaqqui meme- 
huajicca. 40 Nadsa aji dsero huanaqquidsa botta quina- 
nijinecca imapi nidsa ajijaro dsama jicadsa madijadsa 
najarossa najaro tojanitohui, onajaro. “1Naraha nidsa 
ohuapi Madija Bedi ojajaroa memehuaji omadipomadsa 
occa dodosse tabaqqui memehuajicca dosse onaronaridsa- 
baqquidsapa imasiri mamaridedeni, imasiri totonanade- 
deni tedseje huapima icattejidsabaqqui-manahitohui, 
Diocca cacahuehedsa toquejena-jarahijine. *Najarideni 
huapimapa poni ehuerani diji tehe nema dsanaponihuaji 
hua idsimabaqqui-manahitohui. Nahihuajipa ocasserani 

ahuamana-dsanapodsapa panodeni todsahi nadsa oji oji 
quinahitohui, onajaro -nade Jeso. 13-Nadsama icatte- 
jidsa-baqquimanaha jicadsapa madija Dio Pohua jipa tahi- 
cca inanamanajarodenina aja Pohuadsa toquejenajarideni 
huapima Abi Diocca cacahuehedsa madimana-dsanapodsapa 
pina maji dsibehi tajarissa quinahitohui. Nadsama teribo- 
deni ticajimanadsapi ohuatti timittamananissa taji, onajaro 
—nade Jeso atti. 


Todsepetaji huatini ccara tanicca inajimani 
tahimarinidsa mari icanabaqquijari 


14—Jehe, Diocca cacahuehepi pina todsepetaji bicabote 
huatini ccara taniccassa najaro. Madijapa pajimaranihuaji 
qquide ccaridsadsa todsepetaji tonajimani bacco inajaro. 
Todsepetaji bicabote, huatini ccara tanicca qqui tadsapa 
najaro todsepetaji denima inajimapomajaro. Nadsapa 
huatidsedsa toccanijari. Pocca odsahuaji bacco tanidsapa 
pohua dsepetaji nema nehe manaconitohui da inehe jicajaro. 
Najaro manaconi cajidsapa aja pohua qquide ccaridsapohui- 
huaji toccapomajari. Nadsapa najaro dsama mitta inadsapi 
pocca tojajaro. Aji todsepetaji bicabote huatini ccara tanicca 
pohuajine tonajimani naqui pocca tojajaro. Najaro imassa 
najaro Diocca cacahuehe denima bica tadsapi madija pocca 
imabote nema nehe inebodsapi Diodsara huatidse-dsanapo- 
huitohui -nade Jeso. 


Bicabote huatini ccara tanicca perla 
tahimarinidsa mari icanabaqquijari 


45—Jehe, Diocca cacahuehe tahimarini onihi naqui pina 
madija tomattocca huatini ccara tanicca *perla mittade 
tohuini nadsa qquide ccaridsajari. *+*Nadsama perla bicabote 
huatini ccara tanicca bacco tadsapa jinededsa: “Ohuadsa 
tecahuaji” nadsa pocca odsahuaji toccanijari. Pohua dsepetaji 
inequeriqquidsa nema nehe da inadsapa najaro manaconidsa 
perla mittade toccapomajari. Mitta inadsapi pocca tojajaro. 
Jehe, Diocca cacahuehepi najaro imassa najaro. Icca ima- 
bote nema nehe inebodsapi Diocca cacahuehe bicabote iadsa 
tojajaro -nade Jeso atti. 

Aba cocoro tahimarinidsa mari icanabagguijari 


47—Jehe, Diocca cacahuehe tahimarini onihi nagui pina 
aba cocoro imenibote passo imenihuaji tappa icadsippa- 
manadsa joca icamoranimanadsapa aba ohuaha, ohuaha 
naha huemajari. 48 Nadsapa aba cocorodsa ijihissa tadsapa 
ssiquihuajina joca icamoranimanadsapa jassi tadsa aba 
bica tajarira icattejidsamanadsa dsaminedsa hua idsa- 
ridsamanajari. Naraha aba tabaccora tajaripa hua quina- 
jari. *%50Najarossa nanitohui, nidsa ajijaro dsama jicadsa 
naqui. Tahidepa Diocca huadidsa toquejenajarideni Dio 
inajidsobaqquihijinepa pina aba tabaccora tajari tocatte- 
jidsadessa quinahitohui. Diocca dodosse tabaqqui meme- 
huajiccana madija tabaccoraqquiri najari icattejidsabaqqui- 
manaccahitohui. Pohuadenira domo huahitohui. Najaridenipa 
poni ehuerani diji tehe nema dsanaponihuaji hua todsima- 
baqquihitohui. Nahihuajipa ocasserani ahuamana-dsanapo- 
dsapa panodeni todsahi nadsa oji oji quinahitohui. Naraha 
ohuadsa toquejenajarideni, aja Dio pohua jipa tahicca inana- 
manajarodenina Dio madihihuaji toquejenahitohui, onajaro 
-nade Jeso atti. 


Todsepetaji jadani, todsepetaji dsati tadsajani 
tahimarinidsa mari icanabaqquijari 


51 Nadsapa Jeso iadsa huati tajari: -¿Nija? Occa ima aji 
tiadeni mari mari ohocanabaqqui najaro ¿timittamananissa 
taqui? -nade Jeso. Nadsapa: —Jehe, imittani —inade, 
ia huapima. 

52Nadsa iadsa Jeso attipa: -Nema nadsapi jodiodenicca 
marinaja maridedeni Diocca cacahuehe tahimarini dsatidsa 
toquejenadsapa pina odsa jinedessa quinajari. Odsa jinedepa 
pohua dsepetaji odsa bodihuaji ecahuajaro. Todsepetaji jadani 
caji, todsepetaji dsati naqui caji najari. Nadsapa pohua bodi 
nahato tadsa todsepetaji jadani dsojo inine tani, todsepetaji 
dsati naqui dsojo inine tani. Nadsama aja Dio Atti maride- 
deni madija maride toquejenadsapa Dio Atti dsodo naponicca, 
Diocca cacahuehe tahimarini dsati tadsajani maride nahato- 
qquiri najari -nade Jeso atti. 

—Diodsa dada togguimahuajicca odsa 
taboridsanitohui —najari Jeso 
Maraco 13.1-2; Roca 21-5-6 


2 4 1Nadsapa Diodsa dada toqquimadsa Jeso gguenadsapa 
toccadsa ia pohua huatimadedeni pohuadsa iajire- 
ssidsa huati inajarode: -Ia Maride, aji dada toqquimahuajicca 
odsa huapimapi bicaqquiri naha —inade. ?Nadsapa Jesoa: —Aji 
odsa imeni sibadsa nahatoridsani jidapana qqui tiquinaraha 
pajissehera tiadenidsa huati onana: Nidsa dsotode ajijaro odsa 
huapimapi taboridsehe jicanissa tanitohui —nade Jeso. 


Dsama jicani tohuajiradsa 
nahatoqquiri inanijinecca ima 
Maraco 13.3-23; Roca 21.7-24; 17.22-24 


3Nadsapi ssono Oribohuaji jaijemorajaro. Nahidsa Jeso 
huittaridsapa ia pohua huatimadedeni iara pohuadsa huajijira 
icanadsa pohuadsa huati inajaro: -Ia Maride, jidacca ima huati 
tinajaropi ¿nejecoma nadsa tojapadseje? Aji namihuaji ticca- 
ronapomanijinecca ima, aji dsama jicanicca ima tohuajiradsa 
nahatoqquiri inanijinepi ¿nejecora qqui inapopadseje? —inade. 

4Nadsapa Jesoa: —Paji, madija tiadeni tocamaidsabaqqui- 
rana. > Nidsa madija huapi taha pohuama ohua onidsa maidsa- 
manadsapa: “Ohuapi Cristo-Mesia ojani” quiquina nahitohui. 
Nadsapa madija huapi taha icamaidsabaqqui-manahitohui. ¿Ima 
onihi naqui: “Jadsire tojaridsani” timittamananitohui. Naraha 
ticappinamana tejerana. Jadsirepi epeje tojaponitohui. Naraha 
dsamapi jiquejeraccanitohui. ?"Nadsama madija dsama onihicca, 
dsama onihicca tedseje jadsire inanamana-ridsanitohui. Tamine 
ohuahacca madija, tamine ohuahacca madija tedseje cahadire- 
ridserahitohui. Pemi naqui cajiridsanitohui. Nami dsadsa naqui 
tojaridsanitohui. *Najaro ocasserehe tahide tojaporaha denima 
ocasserehe tojadsanaponitohui. 

%-Nadsapa tiadeni tadamamanadsapa todsepedsa tiquejena- 
ridsanitohui. Pohuadenijine nanajidso tiquejenadsapi tijica- 
ridsanitohui. Occa madija tiquejenajarojinepi madija huapima 
tiadenidsa jiperaqquiri nahitohui. *Nadsama ohuadsa toque- 
jenajarideni motapa ohuatti nebomanadsa ima ponimacca 

maidsanijidsara toguejena-ridsahitohui. Nama guinadsapa 
pohuadeni tesse dsogguehijine ahuaji eccora, ahuaji eccora 
naridsamanahitohui. Pohuadenira pohuadeni tessedsa ahuaji 
jipera, ahuaji jipera naridsamanahitohui. ' Dsama jicanijinepi 
mamaidsade ahuatomaridsa-manahitohui. Attidenipa: “Ohuapi 
Diocca dosseniji, Dio Atti ohuacomerajaro” guiguina naraha 
Diocca dosseniji jarahi. Naraha pohuadenipa madija mota huapi 
taha icamaidsabaggui-manadsapa huapima attidenipa: “Jari, 
najaridenicca imadsara iquejenana” quinahitohui. 1?Dsama 
huapimadsa madijapa imasiri denima denima inanaridsa- 
mananitohui. Dsama huapimadsa imasiri ijiridsajarojine tohuati 
huanehepi huatideni ajamamanahitohui. 

13-¡Naraha tiadenipi dacoco tijiraji! Najaro huadie 
tinahanamana-dsanapodsapi tijicaraha ticassiejeranitohui. 
Timadimanaccadsa dsama jicani bacco tiquinadsa naqui 
ticassiejeranitohui. 1*Naraha dsama jiquejeraccadsama 
Dio pocca cacahuehecca ima bicani dsama huapimadsa 
ecomeraridsa-manaccanitohui. Najaro imapi otahimari madija 
tocassiejerahijinecca madija dsama huapimadsa madiridsa- 
manajarideni mittaridsa-manahitohui. Nadsana dsama jica- 
nicca huada bacco tanitohui -nade Jeso. 

15 Jesopa dsama jicanicca ima denima ia mari tocana- 
baqquijari. (Pocca marinaja hua tiquinadsapi timittamana- 
nissa taji.) Pohua attipa: —-Nidsa jodio quejena-jarajari- 
denijine Diodsa dada toqquimahuaji oppinabote corime 
huedsadsapa toppinanitohui. Nadsapi pohuadenijine icca 
madija jodiodenipa icappina-qquimanadsa dada toqquima 
paji inebomanarinitohui. Najaro imapi maittaccadsama 
Dio Atti cacomerabote Daniel dsodo inapojaro. Najaro ima 
tojani qqui tiquinadsapi tidomo toccaji, onajaro. 16 Aji dsama 
Jodeahuaji timadiridsa-manajaropi ssonohuaji tidomo toqque- 
morana. "Madija pocca odsa amossinihuaji ccaridsadsapa 
pohua dsepetajitohui pocca odsahuaji toqquedsimani-jarana. 
18 Madija pocca huidsajahuaji dsepe ijijari naco paja joppa 
tarina. Pocca eterotohui odsahuaji ccani-jarana. ¡Poni! 1*Jaho, 
amoneje jiamanajarodeni, bacconideni ijimanajarodeni 
naqui joppa toquinanijine tohuati nahanaqquiri nanitohui. 
20Najaro ima oppinabote tojadsa tidomo toccadsapi ssirini 

nohueranijine, jassinajacca huadadsa naqui nohueranijine 
Diodsa huati huati tidsanapomanapoji, onajaro. 2! Najaro ima 
oppina tanicca bacco nadsapi madija huapima ocasserani 
imeni inahana-mananitohui. Maittaccadsama Dio dsama 
inahatoponipi nema nanicca ocasserehe qqui quinapo-jerani. 
Nohuerani. la naqui qqui inejerani paji nani. Nidsa dsotode 
naqui nema napoma-jeranitohui. Nohueranitohui. 22Najaro 
ocasserehe nema dsanapodsapi madija tossiajaja cama- 
jarahitohuiraha najaro ocasserehecca huada Dio ajimani 
inananitohui. Dio pocca madija pohua icattejidsa-baqqui- 
jaridenidsa huati huana tadsapa: “Nanidsa epejena, jicana” 
nahitohui Dio —nade Jeso. 

23-Nadsapa madija tiadenidsa pohuama: “Qqui, ajajari- 
paja Diocca Cattaniji ia Idinide Cristo-Mesia” quinadsa, 
madija ohuaha attideni naco: “Qqui, ajaccajarina 
Cristopaja” quinadsapa pajissa tiquinejerana, onajaro. 
24Madija mamaidsadedeni naco tiadenidsa jahijona- 
hitohui. Pohuadenipa: “Ohuapi Cristo-Mesia ojani” quina- 
hitohui. Ohuahadeni naco: “Ohuapi Diocca dosseniji ojani, 
Pohua Atti ohuacomeranijine” quinaraha maidsamanajari. 
Pohuadeni bodipa: “Dio icattejidsa-baqquijarideni icamaidsa- 
baqquina” quinadsa poccadeni maidsehe canahatorimana 
canaridsahitohui. Madija pohuadenidsa: “Pajissa Diocca 
dosseniji” quinahijine tohuini quinaraha Dio pohua icatte- 
jidsa-baqquijarideni motapa pohuadenidsa pajissa quina- 
jarahitohui. 25Aji, huati huati onajarocca imapi nidsarani- 
bote tojanijineraha jidapana tiadenidsa huati onajaro- 
pajipa. ??Nadsama madija attideni: “Ajacca madija madide 
marahihuaji ia Idinide ccanihi” quinadsapa nani qquide 
jai tija tejerana. Madija ohuahadeni naco: “Ajiccajaro 
odsa bodidsa ia Idinide pohua najimahi” quinadsa naco 
pajissa tiquinejerana, onajaro. 7 Aji ohuapi Madija Bedi 
ojajaroa nidsa occarona-pomadsapi ahuato tanitohui, pina 
ssissiede dacorehema ssie nadsa meme nema nehe tossiaja- 
baqquijarossa nanitohui. 28 Abaridsa toqueriqquinidsa bani 
huatiahi ponahi nahatoqquiri tiquinajaro. Pina najaro 
imassa najaro occarona-pomadsapi madija huapima nahato- 
qquiri nahitohui -nade Jeso. 

Jeso ccaronapomahicca ima 
Maraco 13.24-37; Roca 21.25-33; 17.26-30, 34-36 


22 Jesopa ima denima huati huati tajari: -Naraha 
ocasserehe inahanamanani nattinipi maji ohuihitohui. 
Abadsico naco cahuihitohui. Memecca abadsico bedi naco 
catojahitohui. Jidapapa memecca huapima dacoraqquiri 
naccahi naraha dsotodepa meme dsadsa nadsapi huenene 
huenene canahitohui. **Nadsana ohuapi Madija Bedi ojajaroa 
occarona-pomadsapi memehuaji ahuato tanitohui. Nadsapa 
dsama huapimacca madija cappinamanadsa oji oji quina- 
hitohui. Nadsapi meme essenima oquejemehe occarona- 
pomani qqui toquinahitohui. Occa dacorehe, occa deni tojehe 
ahuato tanitohui. 3! Nadsapa occa dodosse tabaqqui meme- 
huajicca dosse onaridsa-baqquidsa jadsirema jori jori quinadsa 
Dio icattejidsabaqquipojarideni inequeriqquinibaqqui- 
manahitohui. Dsama nema nehe madiridsa-manajarideni 
huapima ahuajicca, ahuajicca inequeriqquinibaqqui- 
manahitohui -nade Jeso. 

32—Jari, ahua iguiera tahimaridsa ticahatteraji. Eppe moro 
nimanihi qqui tiquinadsapi: “Jehe, dsadsajade tojemanini” 
titiquina najaro. 33Pina najaro imassa najaro aji dsama jicani 
tahimarini huati huati onajaro qqui tiquinadsapi: “Jehe, Jeso 
ccanihi, pina icca noccobijidsa huajarissa najari” tiquinana, 
onajaro. 34Pajissehera tiadenidsa huati onajaro: Aji dsama 
jicani tahimarini huati huati onajarocca madija dsoqquemana- 
jaraccadsama najaro ima huapima tojanissa tani qqui toqui- 
naccahitohui. 25 Meme, nami naqui jicaridsanissa tanitohui. 
Naraha ohuattipi jica-jeranitohui. Aji huati huati onajaropi 
najarossa nanitohui -nade Jeso. 

36-Occaronapomanicca huada, maji naco madija huapima 
ssamoqquiri nahi. Diocca dodosse tabaqqui memehuajicca 
naco ssamoqquiri nahi. Dio Bedi ohua naqui najaro ima ssamo 
onani. Naraha Abi Dio pohuana nahato tahi ojarihi —-nade. 

37-Jehe, ohuapi Madija Bedi ojajaroa nidsa occaronapoma- 
dsapi pina maittaccadsama Nohue madipodsa ppani ccajona- 
jarocca imassa nanitohui. 38 Nohue madipohuipa madijadenipa 
jijipamana najari, dse dse quinajari, caji caji canajari. Nama 

guiguina napojaria aja Nohue pocca canoa imenidsa toggue- 
dsimahicca huada bacco tajaropaji. **Madija motapa ppani toja- 
nicca huada ssamoqquiri nadsa najoramanapo-jarajari. Nadsapa 
ppani huassinaja bacco najonadsapi huapima je tocaniredsa jica- 
jari. Najarossa nanitohui nidsa ohua Madija Bedi ojajaroa occa- 
ronapomadsa naqui madija mota otohui najoramana-jaradsapa 
ajaro namidsa jicahitohui. *Jehe, nidsa occaronapomadsapi ima 
ajima nanitohui. Madija pamaha huidsajadsa dsepedeni ijimana- 
jari. Ojaria otohui najorapojarina iaccamacossani-hitohui. 
Naraha ohuahapa otohui najora-jaradsapa inebohuitohui. 
41 Amoneje pamehe naqui dododsa dode toquejenajaro. Ojarie 
otohui najorapojarona iaccamacossani-nitohui. Naraha onihipi 
otohui najora-jeradsapi inebonitohui -nade Jeso. 

42-Nadsama tetideni huatodsa ticattomama canaji. Ohua 
tiadeni Medsede occaronapomanicca huada ssamoqquiri tiqui- 
nani. * Ajijaro imadsa tibodideni huatoji: Odsa jinedepa bobotide 
qquedsimahijinecca huada nahato tadsapa pocca odsadsa 
qquedsima-jarahijine najaro dsomedsa nocco bissahitohuiraha 
ssamo taja najari. **Nema nadsapi tinajoramanehe timadi- 
manaji. “Jidapana itide” titiquina nana. Madijapa ohua Madija 
Bedi ojajaroa occaronapomanicca huada ssamoqquiri nahi. Nidsa 
huatideni ajamama canadsa bacco onanipomanitohui -nade Jeso. 


Madijacca dodosse ibora tadsapa ima bicani 
cajihitohui; tabaccora tadsapa nanajidso tojahitohui 
Roca 12.41-48 


45-46 Jesopa ima onihi huati tajari: -Madija dsepe ssebotepa 
huaji tani toccahijine najoradsapa pocca dodosse ojariadsa 
huati tajari: “Occa madija tecahuabaqquina. Jipamanahijine 
bacco tadsa pohuadeni tapari da da titinabaqqui nana” najari. 
Nadsapa dsepe ssebote toccajari. 

—Nadsapa pocca dodosse nahato tadsa, ibora tadsapa madija 
ecahuabaqquihissa tahitohui, pina pohua dossede attissa inana- 
nitohui. Nama nadsapa dsepe ssebote ccanidsa qqui tadsapa 
pocca dodossedsa ima bicani inananitohui. "Nadsapi pajissehera 
tiadenidsa huati onajaro: Madija dsepe ssebotepa pocca dodosse 
ibora tajaridsa ajama nahitohui: “Tiapi occa odsa, occa huidsaja, 
odsepetaji huapima tecahuaji” nahitohui -nade Jeso. 

48—Naraha dsepe ssebotecca dodosse tabaccora tadsapa 
pohua dossede attissa inana-jeranitohui. Pohua bodipa: 
“Ohua dossede najoccahi, qqui tajarahi” nahitohui. #Nadsapa 
pohua dossedecca dodosse tabaggui ohuahadeni ihinajidso- 
baqqui nahitohui. Nadsapa pohua naco noccodeni janoqquiri 
najaridenidsa quejemadsapa jipadera ccaridsadsapa coma 
tanicca naco dse dse nanaridsa nahitohui. $%Pocca dodosse 
tabaccorabotepa pohua dossede ccanihicca maji, huada ssamo 
tadsa pohuatohui najora-jarahitohui. Nama nanaridsa nanaja 
dsepe ssebotepa bacco nanihitohui. *!Nadsapa pocca dodosse 
inajidsohitohui. Dsoqquedsapa maidsajidedera-botedenihuaji 
inanahitohui. Nahihuajipa ocasserani ahua-dsanapodsapa 
pano todsahi nadsa oji oji nahitohui -nade Jeso. 


Jesopa dsohuato 10 quinajaro 
tahimarinidenidsa mari icanabaqquijari 


2 5 1Nadsapa Jeso madija denima mari icanabaqqui- 
jari: -Diocca cacahuehe tojadsapi pina ajijaro imassa 
nanitohui: Dsohuato 10 quinajaropi dsabisso dsohuato 
cacajirehicca jipaqquietohui najoramanadsapi ponidenicca 
jojororo equidiridsamanadsa dsabisso cajibote najari bacco 


P. > a Y 

ijidsamanahijine dsome jai tojajaro. ?Naraha dsohuatodeni 
mota 5 quinehepi bodinideni huatonissa tejerajaro. Naraha 
dsohuatodeni mota 5 quinehepi bodinideni huatonissa tajaro. 
¿Nadsapi dsohuato bodinideni huatonissa tejerajaropi poni- 
denicca jojororo iaccamanaraha ppejene jicadsa denima sso 
idsamanahijine dsojo quina-jarajari. *Naraha dsohuato bodini- 
deni huatonissa tajarodenipi ponidenicca jojororo iacca- 
manadsapa ppejene jicadsa denima sso idsamanahijine dsojo 
quinajari. 5Nadsapi jai tojajaro, boronidsa bacco toquinaraha 
dsabisso cajibote najari najodsapa dsohuatodeni cahadijabote 
nadsapi nanidsa cahadijajaro. 

6-Naraha dsome nocconi tojadsana madija jadsirema huahua 
najari: “¡Dsabisso ccajonahi, ccajonahi! ¡Jai tijajonaji, bacco 
tijidsamanahijine!” najari. "Nadsapi dsohuatodeni huapima 
nocco toquejenadsa totehemamanadsapi ponidenicca jojororo 
denima ssiaja tahijine najoramanajaro. ¿Naraha dsohuato 
bodinideni huatonissa tejerajaropi motadenidsa attinidenia: 
“Ticcadeni jojororo ppejene badsira taha iadsa da tiquinajo, 
icca jojororo ohuiridsabote nahi” quinajaro. *Naraha dsohuato 
bodinideni huatonissa tajarodeni attinidenia: “Poni. Tiadenidsa 
badsira taha sso idsajarahi. Tiadenidsa, iadsa nadsapa pajira- 
jarahi. Dadahuaji jai tijaccaji, jojororo ppejene ohuaha mitta 
tiquinahijine” quinajaro. '*Nadsapi mittade jai tojajaro. 

—Naraha nanihuaji najomanadsapi aja dsabisso amoneje 
cajihijine bacco najonajari, cacajirehicca jipaqquiedsa toqque- 
dsimajari. Nadsapi dsohuato bodinideni huatonissa tapo- 
jarodeni pohuadsa jai tojedsimajaro. Nadsapi noccobiji 
icahacossajaro. 1 Naraha dsohuatodeni mota 5 quinehepi 
dadahuaji mittade najomanadsa dsotode bacco nanimana- 
jaro. Amossinidsa domoni huadsa dsabisso cajibote najaridsa 
huahua quinajaro: “ila, ia! ¡Jaijedsimanijine noccobiji 
ticanahabaji!” quinajaro. 1? Naraha dsabissopa noccobiji 
icatabojidsa-jerani. Pohua attipa: “Tiadenidsa onocco jidsa 
tani. Occa madija tiquejena-jerani” najari -nade Jeso. 

13 Nadsapa madija huapimadsa Jeso attipa: —Tibodideni 
huatonissa taji. Ohua occaninicca huada ssamoqquiri tiqui- 
nani. Maji naco ssamoqquiri tiquinani. Tinajoramanehe 
timadimanaji -nade Jeso. 

Jesopa dsiniro inahapimananijinecca imadsa 
mari icanabagguijari 
Roca 19.11-27 


14 Jesopa ima onihi huati tajari: -Diocca cacahuehe tojadsapi 
pina ajijaro imassa nanitohui. Madija pocca benehi toccahijinepa 
pocca dodosse tabaqqui queriqquihijine huahua inabaqquijari. 
Queriqquidsapa pocca dsinirodsa dsepedeni ijimanahijine pohua- 
denidsa da inaridsajaro. “Aja, occa dsiniro tinahapimanadsa 
nidsa occanidsapi ohuadsa nema nehe da tanimananijine” najari. 
15Pocca dodosse ojariapa dsiniro inahapinijine nahato tahissa 
tadsapa pohuadsa ccarara 5 mil nehe da inajaro. Ohuaha naco 
dsiniro inahapinijine nahato tadsapa pohuadsa ccarara 2 mil 
nehe da inajaro. Ohuahapa dsiniro inahapinijine ajamani nahato 
tadsapa pohuadsa ccarara 1 mil nehera da inajaro. Nadsapa 
dsiniro jinede pocca benehi toccajari. 

16-Nadsapa ccarara 5 mil nehe cajijaripa amadsati toccajari. 
Mitta, da, mitta, da naridsajari. Dsepe ijiridsahissa tadsapa 5 
mil cajiporaha denima 5 mil cajijari. 1Nadsapa ccarara 2 mil 
nehe cajijari najari naco mitta, da, mitta, da naridsajari. Dsepe 
ijihissa tadsapa denima 2 mil cajijari. 19 Naraha ccarara 1 mil 
nehe cajijaripa nema inana-jerajaro. Najaripa pohua dossedecca 
dsiniro inajimanijine nami hui idsadsa ppa idsajaro. 

19—Dsiniro jinedepa huada huapi tadsa ccanijari. Bacco 
nanidsapa pocca dodosse tabaqquicca ima mittahijine pohua- 
denidsa huahua najari, poccadeni cuenta icattemanijine. 
20Nadsapa ccarara 5 mil nehe cajijari ccajonajari. Ccarara 10 
mil nehe jinededsa da inanijaro. Pohuadsa da inanidsa pohua 
attipa: “Ohua dossede, ohuadsapi ccarara 5 mil nehe da tade. 
Naraha qqui taneje, odsepe ijiridsanissa tadsapi denima 5 
mil nehe tojajaro” najari. ?! Nadsapa dsiniro jinede attipa: 
“Jehe, tiapi occa dodosse ohuattidsa ibora tinajaro. Bica 
tinani. Tiadsa badsira tehe da onaporaha denima tojanijine 
dissera tinadsapi denima tiadsa da onanitohui. Tiqquedsimaji, 
etidsena” najari pocca dodossedsa. 

22-Nadsa pocca dodosse ohuaha ccarara 2 mil nehe caji- 
jari ccajonajari. Pohua attipa: “Jehe, ohua dossede, ohua- 
dsapi ccarara 2 mil nehe da tade. Naraha qqui taneje, odsepe 

ijiridsanissa tadsapi denima 2 mil nehe tojajaro” najari. 
23 Nadsapa dsiniro jinede attipa: “Jehe, tia naqui occa dodosse 
ohuattidsa ibora tinajaro. Bica tinani. Tiadsa badsira tehe da 
onaporaha denima tojanijine dissera tinadsapi denima tiadsa da 
onanitohui. Tiqquedsimaji, etidsena” najari pocca dodossedsa. 

24-Nadsa pocca dodosse ohuaha ccarara 1 mil nehe cajijari 
ccajonajari. Pohua attipa: “Ohua dossede, tiapi madijadsa daco 
tijirajaro. Tiapi tarabaidsa tejeraraha ticca dodosse tabaqqui- 
jine titicaji najaro. 25 Nadsapi tinoppine ocappinadsa nami hui 
odsadsa ticca dsiniro ppa odsajarode. Aji, anini. Ticca dsiniro 
tiadsa da onanina” najari. 2627Naraha dsiniro jinede attia: 
“¡Occa dodosse ibobote! ¡Tabaccora tinani! Tettipi ohuadsa: 
“Madijadsa daco tijirajaro. Tarabaidsa tejeraraha ticca dodosse 
tabaqquijine titicaji najaro” taha. Naraha ohuadsa nahato 
tinadsapi occa dsiniro aji dsiniro ehecahuamana nanihuajina 
tinebodsa tohuapidsapi occanidsa denima ohuadsa da tani- 
nitohuiraha” najari dsiniro jinede atti. 

28—Nadsapa pocca dodosse tabaqqui ohuahadenidsa huati 
tajari: “Jari, occa dsiniro ccarara ibobotedsa da onapojaropi 
tidinimanaji. Tidinimanadsapi madija dsiniro ccarara 10 
mil nehe cajijaridsana da tiquinaji. Aja, cajijaripa pohua- 
dsa denima, denima, denima tojadsapi huemani cajihitohui. 
Naraha ibobotepa badsira taha cajiraha pohua cajijaricca 
todininitohui. 3? Nadsama aja occa dodosse ibobotepa dsidsini- 
huaji coro tininemanajo. Nahihuajipa ocasserani ahua- 
dsanapodsapa pano todsahi nadsa oji oji nahitohui” najari 
dsiniro jinede atti -nade Jeso. 


—Madija ocattejidsabaqquihitohui -najari Jeso 


31 Jesopa denima mari icanabaqquijari: -Ohuapi Madija Bedi 
ojajaroa nidsa occaronapomadsapi occa deni tojehe ossiejenema 
occaronapomanitohui. Diocca dodosse tabaqqui memehuajicca 
ohuadsa jahironahitohui. Nadsapi deni ojanicca huihuittari 
bicanidsa ohuittaridsa dosse dosse onanitohui. 322 Nadsana 
dsama huapimacca madija obaccohuaji guerigguihitohui. 
Nadsapa ohuana madija ocattejidsa-bagguihitohui, pina edede 
cacahuadepa pocca edede icattejidsa-bagguijarissa onana- 
bagguihitohui. Edede cacahuadepa edede bicahi pohuadenira 

icattejidsabaggui, edede jidsadsa cabra pohuadenira icatte- 
jidsabaggui najari. 33Pohua biji nahatonihuajipa edede bicahi 
pohuara. Pohua biji ssamohuajipa edede jidsadsa cabra pohuara 
inanabagguijari. Ohua nagui madija ocattejidsa-bagguidsapa 
madija bicagguiri najari Dio Pohua jipa tahicca inanamana- 
jarodenipa obiji nahatonihuaji onanabagguihitohui. Madija 
tabaccoraqquiri najari Dio Pohua jipa tahicca inanamana- 
jerajarodenina obiji ssamohuaji onanabagguihitohui. 

34—Nadsapi ohua tamine ojadsa aja madija obiji nahatoni- 
huaji domo huajaridenidsa huati onanitohui: “Nija, occa 
Abi tiadenidsa ima bicani inanaridsajaro. Pocca cacahuehe 
tiadenidsa tojani. Najaropi dsama nahato-jeraccadsama 
tiadenidsa najorapojaro. 35 Ohuadsa bicagguiri tiguinadsapi 
opemidsa ohua titapamanade. Obacco dsaridsa ohuadsa passo 
da ticanamanade. Tiadenihuaji bacco onajonadsa ohuadsa 
tinoccodeni jidsagguiri naraha: Tadsa timadiccaji' tiquinade. 
36 Etero ocappiradsa naqui ohuadsa da tiguinade. Coma onadsa 
nagui ohua qquide jajahi tijajona nade. Toponi cocorodsa 
ohuedsadsa nagui ohua qquide jajahi tijedsima nade” 
onanitohui pohuadenidsa. 

37—Nadsapa aja madija bicaqquiri najarideni ohuadsa huati 
toquinahitohui: “la Medsede, ¿nejecoma nadsa tipemidsa tiadsa 
dsamatapa da inajaritta? ¿Nejecoma nadsa tibacco dsaridsa 
tiadsa passo da icanajarotte? 38 ¿Nejecoma nadsa tiadsa inocco 
jidsa taraha, Tadsa timadiccaji” inajarotte? ¿Nejecoma nadsa 
etero ticappiradsa tiadsa da inajarotte? 39 ¿Nejecoma nadsa coma 
tinadsa tia qquide jaijedsimajarotte? ¿Nejecoma nadsa toponi 
cocorodsa tedsadsa tia qquide jaijedsimajarotte? Ssamomo 
inani” quinahitohui. **Nadsapi ohua tamine ojadsapi pohua- 
denidsa ohuatti ajima onanitohui: “Pajissehera tiadenidsa huati 
onajaro. Aja madija occa tojajari ojaria tohuati nahana tajari acco 
ticamamanadsapa pina ohua acco ticamamanajarossa najaro” 
onanitohui, obiji nahatonihuaji domo huajaridenidsa -nade Jeso. 

41-Naraha obiji ssamohuaji domo huajaridenidsapi 
ohuatti ajima onanitohui: “¡Aji ohuadsapi huajiji tinaji! Diopa 
tiadenidsa najidsohue inanajaro. ¡Poni ehuerani diji tehe nema 
dsanaponihuaji jai tijaji! Najaropi pocca huadi Satanadsa, 
Satanacca dodosse tabaqquidenidsa najorapojaro. *Tiadenipi 

opemidsa ohua titapamana-jerade. Obacco dsaridsa ohuadsa 
passo da ticanamana-jerade. * Tiadenihuaji bacco onajonadsa 
ohuadsa tinoccodeni jidsaqquiri nadsa: Tadsa timadiccaji” 
tiquinejerade. Etero ocappiradsa naqui ohuadsa da tiqui- 
nejerade. Coma onadsa naqui ohua qquide jajahi tijajona 
nejerade. Toponi cocorodsa ohuedsadsa naqui ohua qquide 
jajahi tijedsima nejerade” onanitohui pohuadenidsa. 
14—Nadsapa aja madija tabaccoraqquiri najaridenipa ohuadsa 
huati toquinahitohui: “Ta Medsede, ¿nejecoma nadsa tipemidsa 
tiadsa dsamatapa da inajarajaritta? ¿Nejecoma nadsa tibacco 
dsaridsa passo tiadsa da icana-jerajarotte? ¿Nejecoma nadsa tiadsa 
inocco jidsa tadsa, Tadsa timadiccaji inejerajarotte? ¿Nejecoma 
nadsa etero ticappiradsa tiadsa da inejerajarotte? ¿Nejecoma 
nadsa coma tinadsa tia qquide jaijedsima-jerajarotte? ¿Nejecoma 
nadsa toponi cocorodsa tedsadsa tia qquide jaijedsima-jerajarotte? 
Ssamomo inani” quinahitohui. + Nadsapi ohua tamine ojadsapi 
pohuadenidsa ohuatti ajima onanitohui: “Pajissehera tiadenidsa 
huati onajaro. Aja madija occa tojajari ojaria tohuati nahana 
tajari acco ticamamana-jaradsapa pina ohua acco ticamamana- 
jerajarossa najaro” onanitohui pohuadenidsa —nade Jeso. 
4—Jehe, tabaccoraqquiri najaridenipa najidsohue jiquejera- 
niccadsa madimana-dsanapohuitohui. Naraha madija bicaqquiri 
najari Dio Pohua jipa tahicca inanamanajarodenina camittehe 
jiquejeranihuaji madimana-dsanapohuitohui -nade Jeso. 


Jesopa pocca dodosse tabaqqui dosse 
inabaqquiridsajari 
Maraco 16.14-18; Roca 24.36-49; Huano 20.19-23 


2 8 16 Nadsapi ia Jesocca dodosse tabaqqui 11 inajaro 
Carireahuaji jaijanijaro, pina tahide amonejedenidsa 
Jeso huati tapojarissa inanajaro. Jeso attipa: “Najaro ssono- 
huaji jai tijemorana” nadsa najaro ssonohuaji jaijemorajaro. 
17Bacco imoradsapi Jeso qqui inajari. Qqui inadsapa pohua- 
dsa etidsedsa: —¡Tiapi deni tijani, tiapi nahatonie jinede 
tijani! Aja tiassa najari ohuaha nohuerahi -inade. Naraha 
mota bodidenipa: “¿Pajissa Jeso nahatonijarico?” quinajaride. 
18 Nadsapa Jeso dsaboradsa iadsa huati tade: -Abi Diopa 
pocca nahatohue huapima memehuajicca, namihuajicca naco 

ohuacahuaridsahijine pocca dacorehe ohuadsa inanajaro. 
19 Nema nadsapi dsama huapimadsa otahimari maride jai 
tijaridsaji. Madija ohuadsa toquejenahijine maride dissera- 
qquiri tiquinaji. “Jehe, Jesodsa iquejenana” quinadsapa Abi 
Dio onima, ohua Dio Bedi ohua onima, Dio Corime onima 
passodsa topa topa titidsana-baqquimana nana, onajaro. 2 Aji 
occa marinaja tiadeni onahattabaqquijaro nema nehedsa 
iboraqquiri nahijine naco mari mari titicanabaqqui-ridsamana 
nana, onajaro. Ohuapi huada huajijiradsa tiadenidsa ohomadi- 
ridsa nanitohui. Nema odsanapojaroa dsama jicani bacco 
tanitohui -nade Jeso. 

Epejeni. 

Maracopa Jesocristo 


tahimari dsodo inajaro 
Marcos 


Introduccion: Maracopa jodiodeni, odsa panani Jerosarecca madija. 
Pohuapa Jesocca dodosse jararaha Jesocca dodosse Pedro huatimade 
tojajari. Pedrodsa ccaridsadsa Jesocca ima tohuattajari guinahi nade. 
Dsotodepa Pablo, Bernabedenidsa Jeso tahimari maride ccaridsajari. 

Maraco dsodo inajaropi: Jesopa madija bedissa naha tossona- 
raha pohuapa Dio Bedi. Najaro ima madija mittamanahijine dsodo 
inajaro. Jodio guejena-jarajarideni Jeso tahimari mittamanahijine 
pohuadenidsa dsodo inajaro. 


Jesopa dsepe ijiridsajari, canahatori canaridsajari 

1.1-8 Huano Baotista tahimari 

1.9-11 Jeso totopa cajijari 

1.12-13  Satanapa Jeso nattome inajari 

1.14-20  Jesopa pocca dodosse tabaqqui huahua inabaqquijari 

1.21-45 Comaqquiri najarideni inanomi-baqquiridsajari 

2.1-12 Madija ssomi tojahi tobiquemanijari 

2.13-17  Jesopa Rebidsa huahua najari 

2.18-22  Jipehe nebocossanicca ima 

2.23-28 Aroso jidsadsa trigo bono pore quinajari 

3.1-6 Madija dsepe siricca ima 

4.35-41  Jesopa jojode inatappa ssodadani inatappa nanicca ima 

5.1-20 Jerasahuajicca madija bodidsa Satanacca dodosse 
madidsajari 

5.21-43 Jairo bedeni tonominicca ima. Amoneje 
amaissoranaja coma taraha tonominicca ima 


Jesopa mari mari naridsajari 


9.1-13 Jeso assire tojidsa, jidseremani najari 

9.14-29  Jesopa ejedeni bodidsa Satanacca dodosse dosse 
ininejari 

9.30-32  Jesopa pohua dsoqquehicca ima huati tapomajari 

9.33-37  —¿Nejecojarina deni tojajari? —quinajari 


9.38-41  Madija iadsa huadi-jarajaripa ia acco camajari 
9.42-50  Imasiri tinanadsapi oppina tanihuaji ticcanitohui 

10.1-12 
10.13-16 
10.17-31 
10.32-34 
10.35-45 
10.46-52 

Amoneje nebo nebocca ima 

Diocca biguehe ejedenidsa tojanijine Jeso huati tajari 
Madija dsepe sse tajari 

Jesopa pohua dsogguehicca ima huati nimanipomajari 
Satiaco, Huano guinajari 

Bartimeo nocco ssire tajari 


Jeso dsogguehicca huada huajira tadsa mari icanabagguijari 


11.1-11 

11.12-14 
11.15-19 
11.20-26 
11.27-33 
12.1-12 

12.13-17 


12.18-27 


12.28-34 
12.35-37 
12.38-40 
12.41-44 


Jesopa Jerosaredsa bacco todsimajari 

Ahua iquiera bono-jarajaricca ima 

Dadadedeni mohua ininebaqquijari 

Ahua iquiera botejari 

¿Jesopa nejecojaricca dacorehe cajijari? 

Huidsaja cacahuadedenicca ima 

Romanodenicca taminedsa dsiniro mota da 
quinanicca ima 

Jicamanajarideni nahatonimanadsapa caji caji cana- 
jarahitohui 

Diocca marinaja deni tojanicca 

¿Cristopa nejecojari potemahi? 

Jodiodenicca marinaja maridedenicca madie 

Amoneje tabira tocajajarocca daniji Diodsa 


Huano Baotistapa dsama huamonihuaji madija 


mari icanabaqquijari 


Mateo 3.1-12; Roca 3.1-9; Huano 1.19-28 


1 1 Ajijaro ima bicanipi Jeso tahimari. Jesopa Dio Bedi, Dio 

Pocca Cattaniji ia Idinide Cristo-Mesia ihina najaro. Pohua 

tahimari madija huapimadsa tojaridsanijine ajima najaro: 

2 Maittaccadsama Dio Pohua Bedidsa huati tapojarissa najaro 

Pohua Atti cacomerabote Isahia dsodo inajaro. Dio Attipa: 

“Tahide titahimari tohuaccade madija ojaria titedsejema 

dosse onapohuitohui. Nahi mittamanadsa madija 
bodidenipa titohui najoramanapohuijine, onajaro” 
napohui nade Dio. 

3 “Najarina dsama huamoni ssono caji, siba caji tanihuaji 
madidsapa atti mohui taha madija huahua huahua 
ihinajonabaqqui nahitohui. Pohua attipa: “¡Ia Medsede 
ccajonabote nahi! ¡Tinajoramanaji! ¡Pohua tedsejema 

jahui tijinedeni tobicapoji! Najaroa aji tibodideni 
pohuatohui tinajoramanaji' nanaja nahitohui dsama 
huamonihuaji madijaripa” napohui nade Dio Atti 
Isahiajine dsodo nanidsa. 
4Najaria aja madija oni Huanopa dsama huamonihuaji 
madija maride tojajaripaja. Pohuadsa: Baotista, quiquina najari. 
(Ettidsapi: Totopade, inajaro.) Pohua attipa: -¡Ticcadeni imasiri 
tineboridsamanaji! —nanaridsa najari. -Tibodideni ajima tiqui- 
naji: “Occa imasiri onebona; jidapapi Diotohuira odsanapona” 
tiquinaji. Nadsana totopa ticajiridsamanaji. Nema tiquinadsapi 
Dio ticcadeni imasiridsa: “Epeje, ohuati ajimani” nahijine -nahi 
nade Huano. ¿Madija huapima Huano atti mittamanahijine 
jahijonana canajaridenipa odsa panani “Jerosarecca, Jodeacca 
dsamadsa madi-ridsamanajarideni huapima bacco bacco 
najonamanajari. Poccadeni imasiri Diodsa ecomeramanadsapi 
Huanopa hueni Jordaodsa topa topa ihidsanabaqqui najari. 
6Nadsama Huanopa dsama huamonihuaji madidsapa pocca 
eteropi camello cone ba nani ssequi nadsa huedsajari. Pocca ssoquepi 
bani etero. Pohua taparipa sese, dsamacca jidsi oquine najari. 
7Huano mari icanabaqquidsa ajijaro ima huati tajari: 
—Madija dacorajaripa ccajonabote nahi. Ohuapi tahide mari 
mari onaporaha aja dsotodecca mamaride ccajonajarina 
deni tojajari. Ohuapi ajimani ojani. Ohuapi pocca dodossessa 
onejerani. Pocca dodossedsa naqui denima ajimani ojani. 
sOhuapi passodsa tiadeni topa odsanabaqquijaro. Naraha aja 
ccajonabote najarina Dio Corime tibodidenidsa madihijine 
tiadenidsa inanaridsahitohui -nahi nade Huano. 


Jeso totopa cajijaricca ima 
Mateo 3.13-17; Roca 3.21-22 


9Nadsapa Jeso dsama arobeni onini Carireacca odsa 
Nasaretidsa madiraha hueni Jordaohuaji qquedsippajari. 
Bacco dsippadsapa Huano Jeso topa idsanajari. 1*Nadsa 
Jeso passodsa totehemadsa tocattamacossa nanaja meme 
tohuaba najaro. Dio Corime ahuato taha pina midsorissa naha 
Jesohuaji ccaronajari. Bacco naronadsapa memehuaji atti 
mittaronajari: -Tiapi occa ejedeni. Tiadsa ohuati huana tajaro. 
Tiacca ima bica tajarojine ohuatidsejaro -nahi nade Dio. 

Jeso imasiri inananijine Satana nattome inaraha 
Jehe najarajari 
Mateo 4.1-11; Roca 4.1-13 


12 Huano Jeso topa idsanaha jicadsapa Dio Corime Jeso 
iaqquemorajari, dsama huamoni ssono caji, siba caji tanihuaji 
madihijine. 13 Jeso madihi inoridsapa bani huadi tahicca caji 
tajari. Nahidsa Jeso huada 40 naha madidsana imasiri totona- 
nade *Satanapa Jeso nattome inajari. Pohuapa Jeso imasiri 
inananijine dissera taraha Jesopa Satana attidsa jehe najara- 
jari. Nadsapa Diocca dodosse tabaqqui memehuajicca Jeso 
acco icamamanajari. 


Jesopa Carireahuaji maride tojapojari 
Mateo 4.12-17; Roca 4.14-15 


14Naraha Huano Baotista toponi cocorodsa coro idsima- 
manahi nattipa Jeso dsama arobeni onini Carireahuaji 
toccanijari. Nahihuaji Diocca ima bicani icassiejeranijinecca 
mari icanabaqqui-ridsajari. 15Pohua attipa: -Jidapapi Diocca 
cacahuehe iadsa bacco najonabote nani, pina Dio huati tapo- 
huissa najaro. Ticcadeni ima Diodsa tecomeramanadsa ticca- 
deni imasiri tinebomanaji. Diotohuira tidsanapomanaji. 
Diocca ima bicani ticassiejeranijineccadsara jehe tiquinanissa 
taji -nahi nade Jeso. 


Jesopa aba cocorodedeni 4 quinaha 
huahua inabaqquijari 
Mateo 4.18-22 


16 Jeso Carireacca coridsa inidi toccabacossadsa Ssino, 
pohua ohuaha Adiri tedseje qqui inabaqquijari. Pohuadenipa 
aba cocorodedeni. Aba corode toquejenaraha Jeso bacco 
najonajari. Pohuadenidsa huati tajari: -Jina, ohuadsa 
ticadaridsaji, ohuatimade tiquejenadsapi tiadeni onahatta- 
baqquinijine. Tahidepi abadsa tidsepedeni ijimanaporaha 
jidapapi madija ohuadsa toquejenahijinena tidsepedeni 
ijimananitohui, onajaro —najari Jeso. 18 Najaro ima mitta- 
mananaja poccadeni tajapa icanebomanadsa Jesodsa 
tohuedajari. 

19 Nadsapa denima jai tojabacossanaja Jesopa Sebedeo bedi- 
deni Satiaco, pohua imecote Huano tedseje qqui inabaggui- 
jari. Poccadeni tajapa ssequinimade canoadsa jassi dsajari. 

20 Nadsapa Satiaco Huano tedseje Jeso huahua inabaqqui- 

jari. Najarideni naco amadsati poccadeni abi Sebedeo, pocca 
tatarabaidsadedeni tedseje canoadsa jassi dsadsa inebobaqqui- 
manajari. Nadsapa Satiaco, Huano tedseje Jesodsa tohuedajari. 


Satanacca dodosse madija bodidsa madidsajari 
Roca 4.31-37 


21Nadsama Jesopa pohua huatimadedeni Capernaohuaji bacco 
toquinajari. Nahidsa jassinajacca huadadsa Dio Atti mamari- 
huaji jai tojedsimadsa Jesopa madija mari icanabaqquijari. 
22Nadsa mittamanadsapa: —A.., pocca marinaja bica taha —quina- 
jari. -Mari icanabaqquidsapa atti cajijariraha. Aja jodiodenicca 
marinaja maridedeni attissa najarajari -quinahi nade. 23Nadsapa 
Dio Atti mamarihuaji madija pohua bodidsa Satanacca dodosse 
cajijari pohua naco nahidsa huittarijari. Jeso qqui tadsapa pohua 
bodiccajine jadsirema atti atti najari: +-¡Nasaretihuajicca Jeso! 
¿Nejecotohui tiamani icca imadsa tiquejemajaroneje? ¿Icca ima 
tinajicanijine ticcajonajaroqui? Ticca ima nahato onani. Tiapi 
Diocca Cattaniji tijajaro -nahi nade Jesodsa. 

25 Naraha joma nahijine Jesopa atti dacoradsa huati tajari: 
—¡Epeje! ¡Didi taji! ¡Najari madijadsa tigquenaji! —najari. 26 Nadsapa 
Satanacca dodossejine madija mona tojajari tohuedimadsa pitora 
pitora najari. Nadsapa jadsirema johua johua nadsapa pohua 

bodicca gguenajari. ??Nadsapa qqui toquinajaridenia huajo canire- 
dsapa: —A.., ¿nejecoma najari? —naridsamanahi nade. -Jesocca 
marinaja pina dsatissa naha. A.., atti cajidsa dosse imaha —quina- 
jari. -Mona tojajari pohua bodicca Jeso attidsa ibora taha 
-quinahi nade. 28 Nadsapi Jesocca ima amadsati tojaribaqquijaro. 
Carireacca dsama pohuadeni inoricca huajirema nahicca madi- 
ridsamanajarideni naco pohua tahimari mitta-ridsamanajari. 


Jesopa Ssino-Pedro massodini inanomijaro 
Mateo 8.14-15; Roca 4.38-39 


22 Nadsapa nani jodiodenicca Dio Atti mamarihuaji jahinine- 
dsapa Jeso, Satiaco, Huano quinadsa Ssino, Adiridenicca odsahuaji 
jai tojedsimajari. 3 Nanidsapi Ssino massodini coma tehe, huapini 
ppocorehe pori canajaro. Naraha nahidsa jai tojedsimadsapa 
amadsati ponicca dsamacoma tahimarini Jesodsa huati toquinajari. 
31 Nadsapa Jeso ponidsa tohuajiressidsa dsapani equidi, joca imadsapi 
huapini tonahuihui najaro. Tonomidsapi pohuadeni inajipabaqquijari. 


Jesopa comaqquiri najarideni inanomi-ridsabaqquijari 
Mateo 8.16-17; Roca 4.40-41 


32 Nadsapa maji tonahuidsa madija comaqquiri najarideni, 
aja madija pohuadeni bodidenidsa Satanacca dodosse tabaqqui 
cajimanajarideni naco eccajonabaqquijari nade. 33 Nadsapa nahi- 
cca madija huapima madi-ridsamanajarideni Ssino, Adiridenicca 
odsacca noccobijidsa queriqquimanajari. **Naraha Jesopa coma- 
qquiri najarideni huapima comani onihi onihi caji-ridsamanaraha 
inanomibaqquijari. Satanacca dodosse tabaqqui naco huapima dosse 
ininebaqquijari. Pohuadenipa Jesodsa nahatoqquiri nadsa: “Jesopa 
madija Idinide Cristo-Mesia” quinahijineraha Jeso pohua tahimari 
ecomeramananijine jipera tadsapa didi inanabaqquijari. 


Jesopa Isaraeridenicca Dio Atti mamari caji 
taridsajarohuaji mari icanabaqqui-ridsajaricca ima 
Mateo 4.23; Roca 4.42-44 


35 Nadsapa ssiajaricossadsa Jeso totehema.., odsa pananidsa 
toqquenadsapa madija madide marahihuaji toccajari, Diodsa 
huati tahijine. 3 Dsotodena Ssino Pedro pohua tessedeni tedseje 
Jesotohui qqui naridsamanajari. 3” Bacco quinadsapa: -Huapima 


Porciones del Nuevo Testamento en culina (mádija) del Perú, 1ra ed., O 2011, Liga Bíblica del Perú 


59 Maraco 1 


tia qquide jahijonapomapaja —quinahi nade. 38 Naraha pohua- 
denidsa huati tajari: -Jina, odsa onihihuajina jaijana. Odsa 
onihicca, odsa onihicca mari ocanabaqqui-ridsahijine occa- 
ronajarode -nahi nade Jeso. *?Nadsapa dsama Carireahuaji 
Isaraeridenicca Dio Atti mamari onihi onihi naridsanihuajicca 
mari icanabaqqui-ridsajari. Satanacca dodosse madija bodicca 
qquenaridsahijine naco dosse dosse ihinineridsa najari nade. 


Huapi jadsimarojari Jeso inanomijari 
Mateo 8.2-4; Roca 5.12-16 


40 Nadsapa madija huapi jadsimarohi Jesodsa ccajonajari. 
Pocca dsamacoma oninipi lepra. Najaro dsamacomapi Diodsa 
bica tejerani, jodiodenidsa naqui *oppina tani, quiquina najari. 
Nadsa lepra cajijari pohua bodipa: “Jesopa deni tojahi, ohuapi 
ajimani ojani” nadsa Jeso baccohuaji pohua pitodsa huitta nadsa 
Jesodsa huati tajari: -Ohua Medsede, ohuapi bica onejeraraha 
tia jipa tinadsapi ohua tinanabicanijine nahato tinani —najari. 

41 Nadsapa Jeso pohua bodidsa: “Tohuati nahana tahi” nadsa 
pohua dsepedsa bara inadsa: —Jehe, jipa onani. Tibicaji —najari. 
42 Nanaja amadsati pohua huapicca tomossissi nadsapa tobica- 
jari. # Nadsapa Jeso pohua dosse inajari. Pohua tobicahicca ima 
madija ohuahadenidsa huati naridsa-jarahijine naco pohua- 

dsa huati tajari. “Jeso attipa: —Aji tibicanicca ima madija- 
denidsa huati tinaridsa tejerana —najari. -Naraha *Diodsa dada 
toqquimahuajina ticcaji, onajaro. Nanidsa tiqquedsimadsapi 
dada toqquimade ojariadsara tepi tobicani tia nohue tinaji. 
Nadsapi Diodsa ticca ima bica tejeranicca toppineradsapi ticca 
daniji Diodsa tojanijine ohuaha ohuaha naha pina edede, ppiriri, 
oqui najari dada tidsimana, pina Moisesicca marinajadsa ibora- 
qquiri inajarossa tinanaji, onajaro. Nadsapi huapimadsa ticca 
ima toppinerani ahuato tadsapi: “Pajissa tibicajaro” quinahijine, 
onajaro -nahi nade Jeso. **Naraha aja tobicajaripa toccajari, Jeso 
pohua inanabicahi tahimari huati naridsajari. Najarojine Jeso 
pocca nomietohui madija disseraqquiri nadsapa odsa panani 
onihi, onihidsa amossini totoqquedsima najarajari Jeso, pohua 
qqui toquinahi noppine. Nama nadsapa madija madide marahi- 
huajina ccaridsa ccaridsa najari. Naraha madija huapimapa nama 
naha pohuatohui quinadsapa jajahi toja najari pocca nomietohui. 

Jesopa madija ssomi tojahi inabiguemanijari 
Mateo 9.1-8; Roca 5.17-26 


1Nahidsa Jesopa madi madi nanaja odsa panani 
Capernaohuaji toccanipomadsapa bacco tanijari. Nadsapa 

madija ima mitta-ridsamanajari: —Jeso odsadsa bacco nanihi 
—quinajari. ?Nadsapa pohuatohui guerigguimanadsa poccadeni 
odsa boronima, odsa bodima ijiridsa najari. Nadsapa Jeso Dio 
Atti mari icanabaqquijari. ?Nadsapa madija ssomi tojahi pohua 
taboroma dsojo icanajonamanajari. Pohua tesse ahuaji pama, 
ahuaji pama najonamanahi nade. *Naraha madija siba tadsapa 
Jeso bacco quinahijine pajiramana-jaradsa odsa tetepihuajina 
iaccamaromanajari. Jeso huedsahi tetepidsa odsa icatabojidsa- 
manajaro. Nahidsana madija ssomi tojahi pohua taborodsa 
poridsa odsa bodihuaji tappa icanaronamanajari. *Jeso pohua- 
tohui dissessera tahi qqui tadsapa pohua bodidsa nahato 
tajari: “Pajissa, Jesopa madija inanomihijine nahato tahi” 
quinahi Jeso pohuadsa ahuato tadsapi coma tajaridsa huati 
tajari: —-Otesse, aji imasiri tinanajaro huapimapi onanamossini. 
Jidapapi ticca ima Diodsa tobicani -nahi nade Jeso. 

6Naraha nahidsa jodiodenicca marinaja maridedeni naco 
jassi tariridsajari. Pohuadeni bodipa: ”-Apaja, Jesopa: “Imasiri 
onanamossina” naha. Pohua attipa: “Ohuapi pina Dio ojani” 
nanaja najarissa naha. ¡Jesocca imapi bica tejerani, pina Dio 
itamassojarissa nahi! Naraha Dio Pohuana ojarijari imasiri 
inanamossinijine -quinahi nade jodiodenicca marinaja maride- 
deni. £Nama quinaraha Jesopa pohuadeni bodidenicca ima 
nahato tadsapa pohuadenidsa huati tajari: -¿Nejecotohui tibodi- 
denidsa nema tiquinajaro? —najari. *-Jari, tibodideni huatoma- 
manaji ¿nejecoma najaro imana tiadenidsa denima najora tani? 
Aja madija coma tajaricca imasiri onanamossini ¿najora taqui? 
Coma tajari onanabicahina ¿denima najora tajarorane? Aji ohua 
*Madija Bedi ojajaropi tiadenidsa occa ima ahuato onanana. 
Madijacca imasiri onanamossinijine Diocca dacorehe ocajini. Aji 
namidsa naqui ohuatti ocajini nahatoqquiri tiquinanijinepi coma 
tajaridsa huati onana —najari Jeso. 11Nadsapa madija ssomi toja- 
hidsa huati tajari: “Tiadsa huati onadsa: ¡Titehemaji! ¡Titaboro 
tididsa ticca odsahuaji ticcaniji! -nahi nade Jeso. 

12 Nadsapa totehema.., madija huapima cattomama cana- 
raha amadsati pohua taboro idi nadsa pocca odsahuaji tocca- 
nijari. Nadsapa madija huapima cappinamanaraha huatidse- 
manadsapa: —A, ¡Diojine bica tani! -quinajari. -Nema nani 
qqui qqui inejeraccade —quinajari. 


Jesopa Rebidsa huahua najaricca ima 
Mateo 9.9-13; Roca 5.27-32 


13Coma tajari inabiquemanihi nattipa Jeso coridsa poni 
huapihuaji toqquedsippapomajari. Madija sibema pohuadsa 
queriqquimanadsapa mari icanabaqquijari. 1*Nahidsa Jeso 
denima toccadsapa madija oni Rebi qqui inajari. Najaripa 
Arapeo bedi. Pohuapa romanodenidsa dsiniro da tanijine 
ihinaccamana nanihuajicca odsa bedeni bodidsa huittidsajari. 
Nadsapa Jeso pohuadsa huati tajari: -Jina, ohuadsa ticcaji 
-nadsa Jesodsa toccajari. 

15Nahi dsotodepa Rebi tadsarihuaji Jeso tedseje jipaqqui- 
manahijine madija huapi taha huahuanaridsa jassi nahuajanijari. 
Nahidsapa *romanodenidsa dsiniro da tanijine nanaccadedeni, 
jodiodenicca marinaja cacahuamana-jarajarideni naco Jeso pohua 
huatimadedenidsama jassi nahuajanijari. Najarideni Jesodsa jahi- 
ridsajaripa huapi tahi. 16 Naraha jodiodenicca marinaja maride- 
deni pariseo imadsa jehe quinajari nahidsa madija bicaqquiri 
najarajarideni Jeso tedseje jipamanahi qqui toquinadsapa najaro 
imadsa jiperaqquiri najari. Nadsapa Jeso huatimadedenidsa atti 
atti quinajari: —A.., ¿nejecotohui tia maridepa romanodenidsa 
dsiniro da tanijine nanaccadedeni tedseje, aja imasiri cajimana- 
jarideni tedseje jipajari? —quinajari nade. Aja madija nama najari- 
deni tedsejepa jipade *oppina tani quiquina najari. 

17Naraha Jeso pohuadeni attideni mittadsa manaco Jeso 
huati tajari: -Nomiqquiri najaridenipa toponi totonanomide 
tohuini quina-jararaha comaqquiri najaridenina toponi 
totonanomide tohuini quiquina najari. Ohuapi pina toponi 
totonanomidessa onajaro. Madijadenicca ima Diodsa tobica- 
nijine pohuadeni accode occajonajarode. Naraha madijapa: 
“Tapi bicaqquiri inani” quinajaridenicca ima onanabicanijine 
occajona-jerajaro. Imasiri totonanadedenicca ima onanabica- 
nijinena occajonajaro -nahi nade Jeso. 

Jesodsa jipehe nebocossanicca ima huati toguinajari 
Mateo 9.14-17; Roca 5.33-39 


18 Huano Baotistacca mamari tabaggui jipehe nebocossamana, 
jodiodeni pariseo imadsa jehe guinajarideni naco jipehe nebocossa- 
mana najari, Diodsara huati huati dsanapomanahijine. Nadsapa 
madija Jesohuaji bacco najonamanadsapa pohuadsa huati toguina- 
jari: —Huano Baotista pocca mamari tabaggui tedseje jipehe nebo- 
cossamanajari. Jodiodeni pariseo imadsa jehe guinajarideni naco 
jipehe nebocossamanaraha ¿nejecotohui ticca mamari tabaqquia 
jipehe nebocossamanaha najarahi? —guinahi nade. 

19Nadsapa Jeso pohuadenidsa huati tajari: -Dsabissopa 
amoneje cajibote najari pocca ejete tojadsapi ¿pohuadsa jassi 
taridsajaridenipa jipehe nebocossamana taco? Nebocossamana- 
jarahi -nahi nade. —Dsabisso cajibote najari tedseje huatidse- 
manadsapa jipehe nebocossamana-jarajari. *Naraha nidsa huada 
onihiccadsa dsabisso cajibote najari iaccamanadsapa pohua 
tessedenipa jipehe nebocossamanahitohui -nahi nade Jeso. (Aja 
pohua atti nama najaripa pohuapa pina dsabisso cajibote najari. 
Pohua huatimadedeni jipehe nenebocossamana najarajari, 
najari.) 

21-Ima onihi naqui ajima najaro. Etero ssessequidedenipi 
etero jadanidsapi etero dsati ihibedsacossamana nejerajaro. 
Etero dsati etero jadanidsa podsacossadsa dsotode ssahua 
nadsapi joca naqqui tani. Nadsapi etero jadani sseo tapoma- 
dsapi denima totabaccora tani -nahi nade. (Aja pohua atti 
nama najaripa pocca marinaja pina jodiodenicca marinajassa 
nejerani. Jeso pocca marinajapi dsati.) 

22-Ima onihi naqui ajima najaro. Uva ppejene nahatodsati 
naco bani etero ssequi nahi jadahidsapa sso sso ihidsamana 
najarajari. Uva ppejene nahatodsati bani etero ssequi nahi 
jadahidsa sso todsadsa ssicatadsapa bani etero jadahi jocaquera 
tajarijine sseo tahi caji tahi. Sseo tadsapa uva ppejene sso taha 
jica tahi, bani etero ssequi nahi naco totabaccoradsapa coro 
quina tahi. Nadsama uva ppejene dsatipa bani etero ssequi 
nahi dsatidsara sso sso totodsa najari -nahi nade Jeso. (Aja 
pohua atti nama najaripa madija bodi dsati tojadsana Jesocca 
marinaja dsati ecahuanijine pajirahi, najari.) 

Jassinajacca huadadsa Jeso huatimadedenipa 
aroso jidsadsa trigo bono pore dsanapomanajari 
Mateo 12.1-8; Roca 6.1-5 


23 Nadsapa dsotode naco jassinajacca huadadsa Jeso pohua 
huatimadedeni tedseje huidsaja nocconi motta jai toje- 
qquimajari. Jai tojeqquimadsapa aroso jidsadsa trigo bono 
pore ippimanadsa apa dsanapomanajari. ?+Naraha jodiodeni 
pariseo imadsa jehe quinajarideni qqui toquinadsapa pohua- 
denidsa bica tejeradsa Jesodsa huati toquinajari: -¡Ajana! 
Tetimadedenipa huidsajacca bono pore quinadsapa pina jassi- 
najacca huada jerajarodsa dsepedeni ijimanajarissa quinaha. 
—quinajari. 

25Naraha Jeso pohuadenidsa huati tajari: -¿Naraha 
tiadenipi aji Dio Atti maittaccadsama dsodo naniccadsa 
Dabicca ima hua hua titiquina naraha tetideni ajimamana- 
jarorane? Najaro imapi Dabipa pohua tessedeni tedseje 
dsamatapa cappiramanadsa pemimanadsapa pan Diodsa 
da tahicca oppina taraha jipamanajari. 2*Aja maitta- 
ccadsama Diodsa dada toqquimadedenicca tamine deni 
tojajari onipa Abiata madidsa nahihuaji Dabi toqque- 
dsimadsa pantohui huati tajari. Pan ohuaha nohueradsa 
Diodsa da tahiccaraha Dabi jipajari, pohua tessedenidsa 
naco da inabaqquidsa jipamanajari. Najari pan Diodsa da 
tahipa dada toqquima cacahuadedenira jijipamana najari- 
raha Dabideni pemimanadsa jipamanajari oppinera tahi 
—nahi nade Jeso. 

27Naraha Jesopa denima pohuadenidsa huati huati 
dsanapojari: —*Jassinajacca huadapi madija inapajiramana- 
nissa tanijinena Diopa madija inahatobaqqui-jarajari. Diopa 
jassinajacca huada tahimarini huati tapojaripa jassinajacca 
huadapi madijadsa bica tanijinena huati tapojari -nahi nade. 
28-Ohua Madija Bedi onajarona jassinajacca huada jinede 
ojani. Jassinajacca ima cacahuadepi ohuana paji -nahi nade 
Jeso. 

Madija dsepe siricca ima 
Mateo 12.9-14; Roca 6.6-11 


3 1Naraha Dio Atti mamarihuaji Jeso toqquedsimani- 
pomadsapa madija dsepe siri naco nahidsa huittarijari. 
2Nadsama jodiodeni pariseo imadsa jehe quinajaridenipa Jeso 
inoccodsamanajari. Jesopa *jassinajacca huadadsa madija 
inanomibaqquidsapa pohuadenidsa pina jassinajacca huada 
jerajarodsa pohua dsepe ijijarissa najari, quinajari. Pohuadeni 
bodipa: —Jidapana jassinajacca huadadsa ajari dsepe siri 
inanomidsapa Jesodsa ima inahananijine —quinajari. ¿Naraha 
Jesopa dsepe siridsa huahua najari: -Titehemadsa ahuaji 
ticcajonaji —najari. *Nadsapa dsepe siri ccajonadsa Jesopa 
cattadedenidsa huati tajari: -Jari, Moisesicca marinaja, icca 
madijacca marinaja naqui nahatoqquiri tiquinadsapi ohuatti 
tecomeramanaji. Jassinajacca huadadsapi ¿nejecoma najaro 
ima inananina “Bica tani” tiquinajaro? Jassinajacca huadadsa 
madija inabicabaqquidsa “Oppina tani” ¿tiquinajaroqui? Madija 
inajidsobaqquidsana “Bica tajaro” ¿tiquinajarorane? —najari. 
—-Jassinajacca huadadsa naco ijine madija tossiajadsa ¿oppina 
taqui? “Paja dsoqquerina” ¿tiquinajarorane? —najari. Naraha 
pohuadeni cacomamanajari. Nahatoqquiri naraha cappina- 
manadsa joma quinajari. ¿Nadsapa Jeso madija huapima jassi 
nahuajanijari icahadibaqquidsa noccodeni icattabaqqui najari. 
Nadsapa pohua bodi ojijari, huaribodeni sibaqquiri nadsa. 
Nadsapa dsepe siridsa: —Jari, tidsepe ohuahuaji da ticanajonaji 
—nahi nade. Nadsa pohua dsepe pohuahuaji da icanadsapi toca- 
nomijaro. *Naraha jodiodeni pariseo imadsa jehe quinajarideni 
jai tojenadsapa tamine Herodecca madija tedseje queriqqui- 
manajari. Nahidsa ima idimamanajaro Jeso dsoqquehijine. 


Jesopa jojode inatappa ssodadani inatappa nanicca ima 
Mateo 8.18, 23-27; Roca 8.22-25 


35 Najaro ssiajadsa maji tonahuidsa Jesopa pohua 

huatimadedenidsa huati tajari: -Jina, coridsa jippehuaji 
jaijana -nahi nade. **Nadsapa pohuadsa queriqquimanajari- 
deni inebobaqquijari. Jesopa najaro canoadsa huittaridsa 
maride tojaraha maride jicadsa paja iaccamanarihi najari. 

Madija ohuahadeni naco canoa onihidsa pohuadeni natti 
tohuaccamissamanajari. 2 Jai tojadsapa jojode dacorehema 
ccajona, passo dacorehema ccajona nadsapi coridsa ssoda 
ssoda najarojine canoadsa passo ssonidsa ssonidsa najaro. 

38 Naraha Jesopa canoa dsotonihuaji pohua tati poponima 
ibemadsa tohuittamissadsa huadajonajari. Nadsapa Jeso 
pohuadsa huahua quinajari: —¡Ia Maride nocco tijaji! ¡Je 
icanabote nani! ¿Nema nehe poni ijicanijinequi? —quinajari. 
39 Nadsapa Jeso nocco tojadsa totehemadsa jojodedsa passodsa 
huati tajari: —¡Epeje taji! ¡Mohua tejeraji! -nahi nade. Nadsapi 
jojode, passo ssoda ssoda najaro naqui joma najaro. Joma 
nadsapi passo podsippanissa tajaro. (? Nadsapa pocca mamari 
tabagquidsa huati tajari: -¿Nejecotohui ticappinamanajaro? 
Tiadenipi ohuadsa: “Jehe, Jesopa ia tohuacahua-baqquihijine 
pajirahi” ¿tiquinejerajarorane? —najari Jeso. 

“Naraha pohuadenipa cappinamanajari. Bodideni jabojo 
quinadsa pohuadenira imahaha canajari: -Aja ia Maridepa, 
¿nejeco madija? Pohuapa jojode, passo ssodadanima quejema 
naraha jojodedsa: “Epeje taji” nadsa jojode joma naha —quinajari. 


Jerasahuajicca madija bodidsa 
Satanacca dodosse madidsajari 
Mateo 8.28-34; Roca 8.26-39 


5 1Aja coridsa jippehuaji bacco toquinajaricca dsama 
oninipi Jerasa. 2?Nahidsana Jesopa toqquemoraraha 
madija bodidsa Satanacca dodosse madidsajari tonoccobiri- 
huaji qquenadsa Jesohuaji qquedsippaja najari. 3-*Pohuapa 
tonoccobiri caji tanihuaji mamadi najari. Nadsapa nahi 
Jerasahuajicca madijapa biji jore quinaraha joca tajojo, 
joca tajojo najari. Isso naco jore quinaraha ttai tajojo, 
ttai tajojo najari. Cadenadsa naco jore quinaraha pohua- 
jine tajoppi tajoppi najaro. Jore quinapomadsa naco 
nama dsanapodsapa pohuaha deni tojadsanapojari. Jore 
quinadsa ecahuamanahijineraha jojorededeni ajamani 
toquejenadsapa paja inebomanarihi najari. 5Pohuapa 
ssiaja ccaridsa, dsome ccaridsa nadsapa ji ji naridsajari, 
huahua naridsajari. Ssonohuaji ccaridsa, tonoccobirihuaji 
ccaridsa nadsapa sibadsa pohua ime ca jeo, ca jeo tona- 
namarojari. *Nanaja Jeso huaji tanidsa qquemorahi qqui 
tadsapa joppa najonajari, Jeso baccohuaji pohua pitodsa 
huitta najari. 78 Naraha Jesopa amadsati pohua bodiccadsa 
huati tajari: -¡Satanacca dodosse, najari madija tinebojo! 
—najari. Nadsapa Satanacca dodosse jadsirema huati tajari: 
—Jeso, ¿nejecotohui tiamani occa imadsa tiquejemajaro- 
neje? Tiapi Dio deni tojajaricca ejedeni tijani. ¡Dio onima 
ohua tinajidso tejeraji, onajaro! —najari. ?Naraha Jesopa 
Satanacca dodossedsa huati tajari: -¿Tia onipi nejeco? 
—najari. —Ohua onipi Siba tani, Satanacca dodosse huapi 
inani —nahi nade. 

10 Nadsapa Satanacca dodosse tabaqqui madija bodi- 
dsa madidsamanajaridenia Jesodsa denima huati toqui- 
najari: -¿Ettidsa jehe taqui? Ajijaro dsama huaji tanihuaji 
ia dosse tinabaqqui tejeraji —-quinajari. 11 Naraha nahi 

ssono dsaboradsapa poroco huapi taha jiparidsamanajari. 
12Nadsapa Satanacca dodosse tabaqquia: —Poroco huapima- 
dsana ia dosse tidsimabaqquiji. Nanidsana iguejenana 
—guinajari. 

13 Nadsapa Jeso: -Jehe ¡porocodsana tiquejenana! —najari. 
Nadsapa Satanacca dodosse tabaqqui aja madija bodicca jahi- 
ninedsapa porocodsana toquejenajari nade. Poroco huapimapa 
2 mil quinajari. Nadsapa porocodsa jai tojedsimadsapa paja 
domo toqquedsipparihi najari. Coridsa inidi sseberanihuaji 
diri-ri-ri todsippadsapa cojo-jo-jo quinajari, tocatojedsippajari. 
Nadsapa poroco huapima je tocaniredsapa coridsadsa cacote- 
dsanajari. 

14Nadsapa poroco cacahuadedenipa ahuajicca odsa panani- 
huaji ima joppa tocanajari, ohuahapa huidsajahuaji ima joppa 
tocanajari. Nama naridsamanajari. Ima inanaridsamana- 
dsapi cattade jahijonana canajari, madija huapima. 15 Nadsapa 
qquide jahijonadsapa Jeso huahihuaji bacco najonamanajari. 
Nadsapa madija tonomihira qqui toquinajari. Etero huedsaha 
huitta canajari. Satanacca dodosse tabaqqui aja pohua bodi- 
dsa jahininedsapa pohua bodi huatomahissa tapomajari. 
Nadsapa madija cappinamanajari. 19Qqui toquinapojaridenia aja 
madija Satanacca dodosse tabaqqui pohua bodidsa jahininejari 
tahimari huati, poroco tahimari huati toquinajari. 1Nadsapa 
poccadeni dsamadsa Jeso toccanihijine huatide dissassera tajari: 
-¡Ticcaniji, aji icca dsamadsapi timadi tejeraji! —quinajari. 

18 Nadsapa Jeso toqquedsippanidsapa canoadsa toqque- 
dsanijari. Nadsapa madija pohua bodicca Satanacca dodosse 
tabaqqui cajiporaha tonomijaripa Jesodsa huahua najari: 
-¡Ohua naqui tiadsa occana! —najari. 1?*Naraha Jeso attipa: 
—Poni, ticcaniji. Ticca odsahuaji ticca madijadsa tijaniji. Ticca 
madija huati tinabaqquina: “Onomijaropi Diojine. Diopa 
ohuadsa huati huana tajari” tinanina —nahi nade Jeso. 

20Nadsapa toccanidsapa pocca ima huati naridsajari. 
Dsama arobeni Decaporicca odsa huapimadsa pohua tonomi- 
hicca ima, Jeso pohua inanomihicca ima huati taridsajari. 
Nadsapa huapima mittamanadsapa: —A.., Diojine bica taha 
—quinahi nade. 


Porciones del Nuevo Testamento en culina (mádija) del Perú, 1ra ed., O 2011, Liga Bíblica del Perú 


Maraco 5 68 


Jairo bedeni tonominicca ima. 
Amoneje amaissoranaja coma taraha tonominicca ima 
Mateo 9.18-26; Roca 8.40-56 


21 Jesopa pohua huatimadedeni tedseje canoadsa jippehuaji 
tohuaccanimanajari. Bacco tanimanadsapa madija Jeso gguide 
jahidsippappa canajari. Jesopa coridsa inidihuaji huajari. 22Nanaja 
jodiodenicca Dio Atti mamarihuajicca tamine ojaria naco ccajona- 
jari. Pohua onipa Jairo. Jesodsa bacco najonadsapa pohua bodipa: 
“Jesopa deni tojahi, ohuapi ajimani ojani” nadsa Jeso baccohuaji 
pohua pitodsa huitta nadsa tocattedsa najari. 23Nadsapa Jesodsa 
huati tajari: -Occa ejedeni amoneje bedeni tomijirani. Jina, occa 
odsahuaji icadaccana. Tidsepedsa poni bara tadsa tonomidsa madi- 
pomanijine -nahi nade Jairo. *Nadsapa Jeso Jairo tedseje jahui 
tohuedanijari. Naraha madija huapima Jesodsa cahuaja tamissajari. 

25 Madija huapima jai tojahidsa naqui amoneje coma tajaro 
tohuanajaro. Ponipi dsamacoma onini amaissoranaja cajijaro. 
Poni coma tanicca huajanopa 12 naraha ama jicaquera tanicca 
tonahana tonahana dsanapojaro. 26 Coma tadsa toponi cacana- 
ccaridedenihuaji ponima tocca tocca naraha tonomi-jerajaro. 
Denima coma dsanapojaro. Toponi cacanaccaridedenidsa poni 
manaconi cajicaridsajaro. 2728 Naraha Jeso tahimari madija huati 
huati toquinahi mittajaro. Nema najaroa aji Jesotohui toccajaro- 
paji. Poni bodinipi “Pocca eterora bara onadsapi onominitohui” 
najaro. Madija si tocajajari canajonaraha amoneje coma tajaropi 
Jeso nattihuaji toccamissadsa tohuajiressissi nadsa pocca 
etero bara inajaro. ??Nahi poni bara inahidsa amadsati amani 
totappajaro. Nadsapi poni bodini “Jidapapi onomia” najaro. 

30Nadsapa Jeso pohua bodi nahato tajari, pocca dacorehejine 
madija inanomijaro. Nanaja amadsati Jeso pohua nattihuaji piti 
nahuajanidsa huati tajari: -¿Nejecojari occa etero bara inajaro- 
neje? —najari. 31 Naraha pohua huatimadedeni attidenia: -Madija 
si tocajajari canajonajaripa. Naraha tiapi: “¿Nejecojarina ohua 
bara najari?” tajaro -quinahi nade. 32Naraha Jeso pohua bara 
inanicca madijatohui ahuaji qqui, ahuaji qqui naridsajari. 

33 Nadsapi amoneje cappinehe ccajonadsa taccacca canajonajaro. 
Jeso baccohuaji poni pitonidsa huitta nadsa poni cacomera- 
jaro: -Ojinepa —najaro. Nadsapi poni amaissoranaja cajijaro 

Jeso pocca etero bara inadsa amadsati tomossijarocca ima huati 
tajaro. 3#Nadsapa Jeso ponidsa huati tajari: -Jehe asi, ohuadsa 
tibodi: “Jehe, Jeso ohua tonanomihijine pajirahi” tadsapi najaro- 
jine ticca dsamacomapi toccapa. Ticcanidsapi ticappina tejerana. 
Najaro comanidsa quidsa tapoma-jeranitohui —najari. 

35Nahidsa Jeso huati huati taraha, jodiodenicca Dio Atti 
mamarihuajicca tamine pocca odsacca madija bacco najona- 
manadsa ejedeni imehidsa huati toquinajari: —Jairo, ticca ejedeni 
dsoqqueni. Jidapapa ia Maride ccajona-jarana. Dsoqqueni. 
Epejeni, poni —quinajari. *SNama quinaraha Jesopa Jairodsa: 
—Tibodipi ticappina tejerana. Pina “Jehe, poni tonominijine” 
tana -nahi nade Jeso atti. 27 Jeso pohua natti jai tojamissajari- 
deni pohuadsa jai toja-jarahijine Jeso eccoccobaqquijari. Naraha 
pohuadsa jai tojahijinepa Pedro, Satiaco, Huano quinajari. Aja 
Huanopa Satiaco ohuaha. Pohuadenira jina inabaqquijari. 

38 Nadsapa Jairocca odsahuaji jai toja, bacco toquinajari. Bacco 
toquinadsa pina mohua mohua camajarissa najari Jeso qqui tajari. 
“Ejedeni dsoqqueni” quinadsa jadsirema oji oji camajari, johua johua 
camajari. 3?Odsadsa toqquedsimadsapa Jeso huati tajari pohua- 
denidsa: -¿Nejecotohui ticcadeni ojinaja dacorajaro? ¿Nejecotohui 
johua johua ticamajaro? Ejedenipi dsoqque-jerani. Huadani —nahi 
nade Jeso. “Naraha pohuadenipa Jeso atti jaja icanamanajari. 

Naraha Jesopa madija huapima dosse ininebaqquijari amossini- 
huaji. Nadsapa Jeso, pohua huatimadedeni, ejedeni imehi, imeni 
quinadsa ejedeni huatiajaro porinihuaji jai tojedsimajari. *1Nadsapa 
Jesoa ejedeni dsapani equididsa pohua attidsa huati tajari: “Taritta 
ccomi —najari. (Najaro ettidsapi: -Ejedeni, titehemaji -najari.) 





NM A ÍA 

42 Naneje ejedenipi amadsati tonomidsapi totehemajaro. Nadsapi 
ccaridsajaro. Huajanorini 12 najari. Najaro ejedeni ccaridsadsapi 
madija huapima jabojo quinaraha huatidsemanajari: —A.., apaja 
bica tahi —quinajari. **Nadsapa Jeso atti pohuadenidsa: —Ajijaro 
imapi huati taridsamana tejerana. Poni —najari. Nadsapa Jeso attia: 
—Ticcadeni ejedeni tinajipamanaji -nahi nade Jeso. 


Jeso assire tojidsa, jidseremani najari 
Mateo 17.1-13; Roca 9.28-36 


9 1 Jesopa pohuadsa queriqquijaridenidsa denima huati tajari: 
—Ohuapi pajissehera tiadenidsa huati onajaro. Ajidsa tidomo- 
deni huajaro motadenipi tidsoqquemana-jeraccadsama Diocca 
cacahuehe dacorehema ccajonani qqui tiquinanitohui -nahi nade. 
2Nadsapa Jeso najaro ima huati tahi nattini huada 6 nadsa 
ssonohuaji toqquemoradsapa Pedro, Satiaco, Huano quinajari- 
denira iaqquemorabaqquijari. Jai tojemoradsapa ssono tetepi- 
huaji bacco tomoramanajari. Nahidsa qqui toquinanaja Jeso pano 
todsibehijaro. ¿Pocca etero naqui amadsati todsibehijaro; nopo 
tajaro. Najaro noponipi madija ssamoqquiri nahi. Madija iapi etero 
ssabo ssabo inaraha ijine najarossa nanijine pajira-jerani. *Nadsapa 
qqui toquinanaja Eria, “Moisesi tedseje Jesodsa ahuatomanadsa 
imahaha canajari. Pohuadenipa Dio Atti cacomerabotedeni maitta- 
ccadsama madimanaporaha Jesohuaji ahuatomamanajari. 
56Nadsapa Pedrodeni cappinamanajari. Naraha Pedro 
pohua bodidsa: “¿Nejecora huati onanijine?” nanaja pohuama 
pohua atti Jesodsa: -Ia Maride, ¡api ajidsa iquejenadsa bica 
tani. Ticcadeni odsa huahuaqquide 3 canehe huaqqui inana. 
Nadsapi ajaro tiadsa, Moisesidsa, Eriadsa cananijine -nahi nade 
Pedro. 7Naraha amadsati pohuadeni tetepihuaji esseni ccarona- 
jaro. Ccaronadsapi pohuadenidsa ijihuajanijaro. Nadsapa 
nahi esseni bodidsa atti qquenajaro: —Ajajaripa occa ejedeni. 
Pohuadsa ohuati huana tajaro. Pohua atti timittamananissa 
taji -nahi nade Dio. *Nanaja qqui toquinaraha Jesodsa madija 
ohuahapa domo hua-jarahi. Pohua motta hua canajari. 
%Nadsapa ssonohuaji jahidsippanidsa Jeso pohuadenidsa huati 
tajari: -Aji ssono tetepidsa qqui tiquinajarocca imapi tecomamana- 
ccana. Ohuapi Madija Bedi ojajaropi nidsa odsoqqueni nattini 
onahatonidsana najaro ima tecomeramananijine bica tani -nahi 

nade Jeso. 1Pohua atti nama nadsapa madija ohuahadsa huati 
toquina-jararaha pohuadenira imahaha canajari: -¿Nejeco imara 
huati tajari? Pohua attipa: “Onahatoninitohui” naha —-quinahi nade. 
1 Nadsapa Jesodsa huati toquinajari: —¿Nejecotohui jodio- 
denicca marinaja maridedeni attipa: “Cristo-Mesia ccajona- 
jaraccadsama Dio Atti cacomerabote Eriana tahide ccanipo- 
huitohui” quiquina najari? -quinahi nade pohua huatimadedeni. 
12Nama quinadsapa manaco Jeso pohuadenidsa: —Pajissa, 
tahidepa Eria ccanipohuitohui, ima huapima icattemaridsapo- 
nijine. Naraha ohua Madija Bedi otahimaripi Diojine Pohua Atti 
cacomerabotedeni dsodo quinapojaro. Najaroa aji nanajidso ojadsapi 
ocasserani ohuanitohui. Madija naco ohua jaja icanamananitohui 
-nahi nade Jeso. 13-Naraha ohuattipi: Eriapa ccanipode, onajaro. 
Aja Eria dsoqquejari ccanipo-jararaha madija ohuaha pina pohuassa 
najari ccajonadsa ima icattemaridsapode. Naraha nacasserehe 
pohuadsa inanamanade. Najaro ima pohuadsa tojajaropi maittacca- 
dsama Dio Atti dsodo quinapojarossa najaro -nahi nade Jeso. 


Ejedeni bodidsa Satanacca dodosse madidsaraha 
Jeso dosse ininejari 
Mateo 17.14-20; Roca 9.37-43 


14Nadsapa Jeso, Huano, Satiaco, Pedro quinajarideni Jeso 
pohua huatimade mota madimanahihuaji bacco dsippanimana- 
bote nadsa qqui toquinajari; pohuadeni tesse madimanahidsa 
madija huapi taha toqueriqqui najari. Nahidsapa jodiodenicca 
marinaja maridedeni Jesocca madija tedseje ahuaji huati, ahuaji 
huati quinajari. 15Naraha Jeso bacco nanihi qqui toquinadsa 
huatidsemanajari: -A, Jeso bacco nanihi -quinadsapa pohuadsa: 
—Nija —quinahijine pohuahuaji domo toqquejidsajari. **Nadsapa 
Jeso pohuadenidsa huati tajari: -¿Nija, nejecotohui ahuaji huati, 
ahuaji huati tiquinajaroneje? -nani nade. Nahidsa madija 
ojaria Jesodsa huati tajari: —Ohua Maride, occa ejedeni tiadsa 
ohuaccajonajaripa. Pohua bodidsa Satanacca dodosse madidsa- 
jari. Najarijine atti cappirajari. 1%Pohua dama inadsa jadsirema 
cco inacossadsapa namidsa edima bhua nadsapa pohua ajari 
ssabojene tocca tocca najari. Pohua ino ccado-do-do najari, 
pohua assirema ccara-ra ccara-ra najari. Occa ejedeni nama 
nama nadsa tetimadedenidsa huati onajaropa: “Occa ejedeni 

pohua bodicca dosse tininemanajo” onaraha ssamoqquiri 
napaja -nahi nade imehi atti. 1?Nadsapa Jesoa: —Jaho, madija 
huapima Diodsa jehe tiquinanissa tejerani. Tiadeni mari mari 
ohocanabaqqui naraha ¿nejecoma nadsa ticahatterapadseje? 
Ticcadeni jeheniji pajiranissa tejeradsapi ohuadsa ocassera 
taraha ¿nema nehe onahana-dsanaponijinequi? —nanaja: 
-¡Jari, ticca ejedeni ohuadsa teccajonajo! -nahi nade Jeso. 
20Nama nadsapa pohuahuaji ejedeni eccajonamanajari. 
Naraha Satanacca dodosse Jeso qqui tadsapa ejedeni quidsa 
inanajari. Namidsa tohuedimajari. Dehue naridsadsapa ajari 
ssabojene naco toccajari.  Nadsapa coma tajari imehidsa Jeso 
huati tajari: -¿Pohua coma tahicca abadsico nejecoma canahi? 
—najari. Naraha imehi attipa: -Badsira tadsamade -nahi nade. 
22—Huajijiradsa quidsa inanadsapa dsippodsa naco ihinassoni- 
dsana najari. Passodsa naco ihinassonippa nanaja najari, 
inanadsoqquehijine. Nadsapi Jeso tiana nahato tinanitide. ladsa 
teti huana taji, ia acco ticamabaqquinijine -nahi nade Jesodsa. 
23Naraha Jesopa: -Jaho, tettipi ohuadsa: “Tiana nahato tina- 
nitide” tajaro nema tejeraji. Madijapa pohua bodi Diodsa jehe 
nahissa tadsapa nahato tajari: “Diopa ima huapima inananijine 
pajirahi” najari -nahi nade Jeso. 24Nadsapa imehia atti mohui 
tadsa huati tajari: -¡Jehe, Diopa pajirahi! onajaro. Naraha obodi 
acco ticamaji, occa jeheniji todacorani nanijine -nahi nade. 
25Nadsapa Jeso qqui tanaja madija pohuadsa queriqqui- 
jonahi tohuapihi nahi qqui tadsapa Satanacca dodosse dosse 
ininejari. Pohua attipa: -Satanacca dodosse, tohuaribo sibehe 
totonanade, tohuebeno totonassamode, tia dosse omajaro. 
¡Ejedeni tinebojo! ¡Tigquenadsapi tiqquedsimanipoma.jeraji, 
onajaro! -nahi nade Jeso. 25 Nadsapa Satanacca dodosse johua 
najari. Pohuajine ejedeni huatiacossadsa dari-ri-ri nadsapa 
qquenajari. Nadsapa ejedeni pina huatiajarissa naha ponajari. 
Nama nadsapa: —Huatiahi —-quinajari nade. ?”Naraha Jeso 
ejedeni dsepedsa dama inadsapa nomi taha inatehema najari. 
28 Nadsa dsotode Jeso odsahuaji toqquedsimanidsapa pohua 
huatimadedeni motaha: -¿Nejecotohui iaha ajari ejedeni bodi- 
cca dosse ininehijine ipajira-jerapa? —quinajari. ??Nadsapa 
Jeso attia: -Nama nahicca dosse tininemanahijinepa Diodsa 
huati tiquinadsana toqquena tahi -nahi nade Jeso. 

Jesopa pohua dsoqquehicca ima huati tapomajari 
Mateo 17.22-23; Roca 9.43-45 


30 Nadsama nahidsa nebomanadsapa jai tojanijari. Dsama 
arobeni Carireahuaji jai tojeqquimajari. Naraha Jesopa 
madija huapima pohua toqqueqquimahi nahatoqquiri najara- 
hijine pohua cacomadsa toqqueqquimajari. 3! Aja Jeso pohua 
cacomadsa toqqueqquimajaripa pohua huatimadedeni pohua- 
Bedi ojajaroa nidsa dsotode madija ojaria ohua ccaccoradsapa 
madija dsepedenidsa ojadsapi ohua inanadsoqquemana- 
nitohui. Ohua ppa idsamanaraha huada huatinimade tojari 
nadsapi Abi Dio ohua nahatonihitohui -nahi nade Jeso. 

322Naraha pohuadenipa pocca marinaja mittamanahissa 
tajarajari. “¿Nejecoma tajaro?” quinahitohuiraha cappina- 
manadsapa Jesodsa huati toquina-jarajari. 


—¿Nejecojarina deni tojajari? —-quinajari 
Mateo 18.1-5; Roca 9.46-48 


33-34 Nadsapa Jeso pohua huatimadedeni tedseje odsa 
panani Capernaohuajicca jahui jai tojanidsa Jeso huatimade 
pohuadenira imahaha tocananijari: —Aji ia huapimapi ¿nejeco- 
jarina deni tojajari? -tanimanajari. Odsadsa bacco tanimana- 
dsapa jai tojedsimanijari. Nadsapa Jeso pohua huatimade- 
deni huati icanabaqquijari: -¿Nejeco imara jahuidsa imahaha 
ticananijaroneje? -nahi nade. Naraha pohuadeni bodipa: “Jeso 
icca imadsa jipera tahitide” quinadsapa ecomeramana.jerani. 
Dididi canajari. 2? Nadsapa Jeso huittaridsa pohua huatimade 
12 quinajarideni huahua inabaqquidsapa pohuadenidsa huati 
tajari. Pohua attipa: -Madijapa: “Ohuana deni ojani” najaripa 
Diodsa bica tajarahi. Madijapa: “Ohuapi ajimani ojani” 
najarina Diodsa bica tajari. Najaripa madija huapimadsa acco 
camade dissera tadsapa najarina Diodsa bica tajari. Aji pocca 
ima bica tadsapi pocca deni tojehe pajissehecca ahuato tajaro- 
paji -nahi nade Jeso. 

3 Ejedeni huahua inadsa pohua huatimadedeni jassi 
nahuajanihi nocconidsa inahuajari. Nadsapa idi, dsojo 
ijidsadsa pohua huatimadedeni mari icanabaqquijari. 

37Pohua attipa: —Ajajari ejedenissa najaridsa tetideni huana- 
aguiri naji, onajaro. Occa tiguejenajaropi ejedenidsa tetideni 
huanaqquiri nadsapi ohuadsa naqui tetideni huanagguiri 
najaro. Ohuadsa tetideni huanagguiri nadsapi ohua cadossede 
Abi Diodsa nagui tetideni huanagguiri najaro —nahi nade Jeso. 


—Madija iadsa huadi tajaradsapa 
ia acco camajari —najari Jeso 
Mateo 10.42; Roca 9.49-50 


38 Nadsapa Huano Jesodsa huati tajari: -Ohua Maride, madija 
ohuaha tia oni hua nadsa Satanacca dodosse madija bodidsa madi- 
dsajari dosse ininehi qqui inade. Naraha pohuapa iadsa ccaridsa- 
jaradsa pohuadsa: “Epeje taji. Poni” inade -nahi nade Huano. 

39 Naraha Jeso attipa: -Pohuadsa “poni” tiquinejeraji. Madija ohua 
oni hua nadsa canahatoriri canadsapa nidsa dsotode ohuadsa 

atti tabaccora tajarahitohui. “Madija nama najaripa iadsa huadi 
tajaradsa ia acco camade tojajari -nahi nade Jeso. 1 —Pajissehera 
tiadenidsa huati onajaro: Aji ohuadsa tiquejenadsapi madijadenipa: 
“Jehe, pohuadenipa Jesocca madija, pohuadenidsa accora onana” 
quinadsa tiadenidsa da quinadsa bica tani. Passo dse tiquinanijine 
da icanamanadsa naqui manaco nidsaranibote Dio Pocca biquehe 
pohuadenidsa inananitohui -nahi nade Jeso. 


Imasiri tinanadsapi oppina tanihuaji ticcanitohui 
Mateo 5.29-30; 18.6-9; Roca 17.1-2 


42 Jesopa denima huati huati tajari: -Nadsama madija 
ojariajine ohuadsa jehe quinajari imasiri inanamanadsapi 
pohuadsa najidsohue oppina tanicca ssonarinitohui. Ejedeni 
ohuadsa jehe quinajarideni naco madija imasiri mamaride- 
jine imasiri tocahatteradsapa aja imasiri mamaride pohuadsa 
najidsohue oppina tanicca ssonarinitohui. Pina ajijaro imassa 
najaro: Siba ccanajabote pohua mattodsa ssoque dsanadsa 
passo imenihuaji je tahijine cco todsippadsapa oppina taraha 
najidsohue denima oppina tanicca pohuadsa ssonarinitohui. 

43-44-Nadsama imasiri tinana-jeranijinepi tibodi daco tijiradsa 
“poni” taji. Poni tejeradsapi ima oppina tanicca tiadsa ssonari- 
nitohui. Pina tidsepedsa imasiri tinanabote naraha daco tijiradsa 
“poni” taji. Nema tadsapi pina tidsepe ca ticajidsajarossa najaro. 

Tidsepe cajarie amossi canaraha Diocca cacahuehedsa timadidsapi 
tetidsenitohui. Naraha imasiridsa dissera tinadsapi pina tidsepe 
capamehe ticajijarossa naraha poni ehuerani diji tehe nema 
dsanaponihuaji ticcanitohui. Najaro jororonipi ohuihuira tani. 

45-46-Nadsama ima onihi naqui. Imasiri caji tanihuaji ticca- 
nijine tohuini taraha “poni” taji. Nema tadsapi pina temori ca 
ticajidsajarossa najaro. Temori cajariraha Diocca cacahuehedsa 
timadidsapi tetidsenitohui. Naraha imasiridsa dissera tina- 
dsapi pina temori capamehe ticajijarossa naraha poni ehuerani 
diji tehe nema dsanaponihuaji tia coro todsimahitohui. 

17-Nadsama tinoccodsa naqui tohuini tanicca qqui tinadsa 
imasiri tinananijine tohuini taraha daco tijiradsa “poni” taji. 
Nema tadsapi pina tinocco huari, joca, jeo, coro tinajarossa 
najaro. Tinocco ojariraha Diocca cacahuehedsa timadidsapi 
tetidsenitohui. Naraha imasiridsa dissera tinadsapi pina tinocco 
pamehe ticajijarossa naraha poni ehuerani diji tehe nema 
dsanaponihuaji tia coro todsimahitohui. 48 Nanihuaji ocasserani 
tedsanaponitohui. Timeqquene ssari-ri cadsanaponitohui. 
Jororoni ohuihuira taniccadsa time ca dsanaponitohui. 

49—Aji tiadeni huapima Diojine tibodideni tohuire- 
nijinepi pina sahojine bani jadsi-jarajarissa nanitohui. Pina 
dsippo jororonijine bani cadsapa jadsi-jarajarissa nanitohui. 
so Sahopi bica tani. Banidsa huira nadsapi jadsi-jarahi. Naraha 
saho ajiboni tomossidsapi tomajidera tani, icca bani naco 
totabaccora tahi. Tiadenidsa ohuatti pina sahossa onanajaro. 
Ohuatti ticajimanana, imasiri tinanamana-jeranijine, madija 
ohuahadeni tinanabicabaqqui-manahijine. Titessedeni tedseje 
ticajonerara canaji, onajaro —nahi nade Jeso. 


Jesopa amoneje nebo nebocca ima 
mari icanabaqquijari 
Mateo 19.1-12; Roca 16.18 


1 0 1Jeso odsa panani Capernaodsa nebodsapa dsama 
arobeni Jodeahuaji toccajari. Hueni Jordao jippe- 
huaji toccadsapa dsama arobeni Pereahuaji bacco tajari. 
Nahidsapa madija sibema pohuadsa queriqquipoma- 
dsapa mari icanabaqquijari. Jesopa nama nanaridsa 
najari. ?Nahidsapa jodiodeni mota pariseo imadsa jehe 

guinajarideni Jesodsa jiperagguiri nadsa pocca marinaja 
inassamomananijine ima najoramanajari. Jesodsa tohuajire- 
ssimanadsapa pohuadsa huati toguinajari: —Nija, Jeso 
¿maqquideje pocca amoneje inebodsapi pohuadsa ima 
nohueraqui? -quinahi nade. 

3Nadsapa Jeso attia: -Maittaccadsama najaro imapi 

Moisesi Diocca marinajadsa dsodo inapode. Jari, najaro pocca 
marinaja tecomeramanaji -nahi nade. “Nadsapa pariseo 
imadsa jehe quinajari attidenipa: -Jehe, Moisesicca marinajapi 
ajima nade: “Maqquidejepa pocca amoneje inebonijinepi 
nebohuecca papeo dsodo inadsa ponidsa da inadsa inebodsapi 
pohuadsa ima nohuerani” nadija -quinahi nade. 

5Nadsapa Jeso huati tajari: -Jehe, naraha najaropi maitta- 

ccadsama ticcadeni idideni huaribodeni sibaqquiri nadsa 
nebohuetohui quinadsapa Moisesi najaro marinaja pohua- 
denidsa dsodo inajarode. *Naraha Dio dsama inahatoponipi 
amoneje nebo nebocca imapi nohueraccade. Diojine madija 
toquejenapodsapa ima ajima najaro: 

“Maqquideje amoneje tadsajani inahatobaqquijari. ?"Nema 
najarojinea maqquideje pohua bedimenidsa tojadsapa 
imehi imenidenidsa nebo.., pohuadenira madimanajari. 
$Nadsapa pamaraha pina ojarijarissa quinajari” 

najaro Dio Atti dsodo nanidsa. Nadsapa pajissa assiredeni 
pamaraha cacajiredsapa Diojine pina ojarijarissa dsanapo- 
manahijine. ?Nadsama Diojine pina ojarijarissa quinaraha 
caneboredsapa bica tejerani. Madija ohuaha atti noppine 
caneboredsa naco bica tejerani —nahi nade Jeso. 

10Nadsapa Jeso pohua huatimadedeni tedseje odsa- 

huaji jahinipomadsa odsa bodihuaji jassi dsadsapa 

Jesodsa huati toquinajari: -¿Ticca marinaja nejecoma 
najaro? —quinahi nade.  Nadsapa Jeso pohuadenidsa ima 
ecomerajaro: —Jehe, maqquideje pocca amoneje inebodsa 
amoneje onihira icajidsapi pocca amoneje tahide inebo- 
jarodsa imasiri inanajaro. Nama nadsapa Diocca marinaja 
ecahua-jerajaro. 1?Amoneje naqui ponicca maqqui inebodsa 
ohuahara icajidsapa ponicca maqqui tahide inebojaridsa 
imasiri inanajaro. Nema nadsapi Diocca marinaja ecahua- 
jerajaro -nahi nade Jeso. 

Jesopa: —Abi, ticca biquehe ejedenidsa tinanaji —najari 
Mateo 19.13-15; Roca 18.15-17 


13 Nadsapa madija poccadeni ejedeni Jesodsa 
eccajonabaqqui-manajari; “Jeso tatideni bara inabaqquidsa 
Diodsa huati tahijine” quinadsa. Naraha Jeso huatimade atti- 
denia: —¡Ejedenipa pohua! ¡Jesohuaji teccajonabaqqui-mana 
tajarajo! —-quinahi nade. 1*Naraha Jesopa pohua huatimade- 
deni ejedeni tedsejemadeni huacossamanahi qqui tadsapa 
huadijari. -¡Poni, nema tiquinejeraji! Pohuadeni jahijonana, 
onajaro. Eccajonabaqqui-manahijine tecossamana tejeraji. 
Madijapa pina ajajari ejedenidenissa quinajarina Diocca 
cacahuehedsa toquejenahitohui. 15Pajissehera tiadenidsa 
huati onana: Madijapa pohua bodicca jeheniji pina ejedenicca 
jehenijissa najaradsapa Diocca cacahuehedsa toja-jarahitohui 
—nahi nade Jeso. 

16 Nadsapa Jeso ejedeni idi.., dsojo ijidsadsa tatidsa bara 
nadsa huati tajari: -Abi Dio, ticca biquehe ajajari ejedenidsa 
tinanana, onajaro -nahi nade. Ejedeni ohuahadeni naco nama 
inanabaqqui-ridsajari. 


Madija dsepe sse tajari Jesodsa huati tajari 
Mateo 19.16-30; Roca 18.18-30 


17Nahi dsotodepa Jeso jahui toccadsa pohuahuaji madija 
ojaria joppa najonajari. Jeso baccohuaji pohua pitodsa huitta 
nadsa huati tajari: -Nija, Mamaride bicahi, ¿Nejecoma 
onadsa camittehe jiquejeranicca bacco onanijine? —nahi nade. 
18 Naraha Jesopa: —¿Nejecotohui ohuadsa: “Mamaride bicahi” 
tajaro? Madija bicahi nohuerahi. Diona bica tahi ojarihi. 
19Naraha camittehe jiquejeranicca bacco tinanijinepi Diocca 
marinaja Moisesi dsodo inajarocca nahato tinani. ¿Najaro 
huapima tecahuanissa taqui? Pocca marinajapi ajima najaro: 
“Madija tinanadsoqque-jarajo. Ticca amoneje jerajaropi dama 
tejeraji. Tiboti tejeraji. Maidsehedsa naqui madijadsa ponima 
ima tinahana tejeraji. Madija ticamaidsa tajarajo” nani Diocca 
marinaja. Pocca marinaja onihi naqui: “Ticca abi, ticca amidsa 
bica tinadsa tinamadibaqquihissa tajo” nani Diocca marinaja 
Moisesi dsodo inajaro -nahi nade Jeso. 

20Naraha Jeso baccodsa huittajari attipa: —Mamaride, 
najaro marinaja huapimapi dsabisso ojapodsama ohuacahua- 
jonajarode -nahi nade. 21Nadsapa Jeso icattoma nanaja 
pohuadsa huati tohuanahi nadsa huati tajari: -Naraha ima 
ojarie tiadsa dsori taccani. Ticcanidsa tidsepetaji nema nehe 
manaconidsa da tinaridsaji. Nani najaro dsiniropi madija 
tohuati nahanagguiri najaridenidsa da tinabaqquinijine. Nema 
tinanadsapi nidsa memehuaji Diocca biquehe tiadsa toja- 
nitohui. “Nema onana” tadsapi nidsa dsotode ohuadsa paji 
ticcariji -nahi nade Jeso. 

22 Najaro ima mittadsapa pano todsahi najari. “Jehe, nema 
onana” najarajari. Pohua dsepetajitohui, pocca dsinirotohui 
huati huana tajari. Pohuapa dsepe sse taja nadsapa bodi 
ocassera taha toccanijari. 

23Nadsapa Jeso cattahuajanihi nadsa pohua huatimade- 
denidsa huati tajari: -¡A, madija dsepedeni sseqquiri najari- 
denipa Diocca cacahuehedsa toquejenahijine najo tani! -nahi 
nade. Nema najaro ima pohua huatimadedeni mittamanadsa 
huajo canirejari. Nadsapa Jeso huati nimanipomajari: —Jaho, 
otessedeni, madija Diocca cacahuehedsa toquejenahijine 
najo tani, onajaro. 2+Pina bani imehibote camedsopa etero 
ssessequi odinidsa toqqueqquimahijine pajira-jarajarissa najari 
madija dsepe sse tajaripa Diocca cacahuehedsa tojahijine 
ssamo tani -nahi nade. 

26Nadsapa Jeso pohua huatimadedeni najaro ima mitta- 
manadsa bodideni jabojomanadsapa huati tocanirere canajari: 
-Jaho, madija tocassiejerahijinepa ssamo tani. ¿Nejecojarina 
tossiajapadsaja? -quinahi nade. ?”Nadsapa Jeso pohuadeni 
icattabaqqui nadsa huati tajari: -Madijapa ssamomo taraha 
Diodsapi ssamo tejerani. Pohuajinena madija tocassiejera- 
hitohui -nahi nade Jeso. 

28 Naraha Pedropa Jesodsa huati tajari: -Ia Maride, ¡api 
tiadsa jaijaridsanijinepi icca odsa, icca madija, huapima inebo- 
ridsabaqquide -nahi nade. 

29Manaco Jeso atti: —Pajissehera tiadenidsa huati onana: 
Madija ohua acco camahijinepa pocca odsa icanebo.., 
pohua imecote inebobaqqui.., pocca ami, abi inebobaqqui.., 
pocca ejedeni inebobaqqui.., pocca dsama inebo nadsapa 

icassiejeranijinecca ima tojaridsanijine dsepe ijiridsajari. 
30 Nadsapa nidsa dsotode huapima pohua ineboridsajarossa 
nehe Dio pohuadsa da inaridsadsapa cajipomahitohui. 
Jidapana ajijaro namidsa pohua madiccadsa huemani caji- 
hitohui. Pohuadsa pina pocca odsa tohuapijarossa nanitohui. 
Pohua imecotedeni naco tohuapiridsahitohui, pohuadsa pocca 
amissa najaro cajiridsanitohui. Ejedeni ohuahadeni pina pocca 
ejedeni toquejenajarissa naridsahitohui. Dsama naqui pina 
pocca dsamassa najaro pohuadsa tojaridsanitohui. Naraha 
otahimari pohuadsa tojajarojine pohuadsa najidsohue ssonari- 
nitohui. Nema nanitohuiraha nidsa dsama dsati tojadsapi 
camittehe jiquejeraniccadsa madi-dsanapohuitohui. Pajissa 
—nahi nade Jeso. 

31-Naraha jidapana tiadenipi ajimani tiquejenaraha ajijaro 
imadsa tibodideni huatomanaji: Madija jidapana madimana- 
jarideni motapa deni toquejenaraha nidsaranibotepa ajamani 
toquejenahitohui. Jidapana madimanajarideni mota ajamani 
toquejenajarideni naco nidsaranibotepa deni toquejenahitohui 
—nahi nade Jeso. 


Jesopa pohua dsoqquehicca ima huati nimanipomajari 
Mateo 20.17-19; Roca 18.31-34 


32 Jeso pocca madijama Jerosarecca jahui jai tojadsapa 
pohuana tahide toja-dsanapojari. Pocca dodosse tabaqquipa 
pohua nattihuaji jai tojajari. Jesopa Jerosaretohui toccadsa 
pocca dodosse tabaqqui pohua dsoqquehijine noppine 
cappinamanadsa huatideni huatoto cadsanapojari. Madija 
ohuahadeni pohuadeni nattihuajicca jai tojamissajari naco 
cappinamanajari. Nadsapa pocca dodosse tabaqqui 12 quina- 
jari pohuadenira huahua inabaqquidsa pohuadsa queriqqui- 
jari. Nadsapa jahui jai tojadsa pohuadsa ima tojanijinecca 
huati huati dsanapojari. 33 Jeso attipa: -Jerosarehuaji jaije- 
morajaropi nahatoqquiri tiquinani. Ohuapi Madija Bedi 
ojajaroa nidsa Jerosare bacco inadsapi dada toqquimade 
taminedeni, jodiodenicca marinaja maridedeni najarideni 
dsepedenidsa ojanitohui, onajaro. Ohuadsa: “Dsoqquena, 
dsoqquena” quinahitohui. Dsotodepi madija ohuaha jodio 
quejena-jarajaridenidsa ohua da quinanitohui, onajaro. 

34Najaridenina ohua jaja icanagguimanajaro, ohua ppito 
inaqquimanajaro, ohua cossi inaqquimanajaro nanitohui. 
Nadsapi ahua porimacossanidsa ohua inanadsoqquemanadsa 
ohua ppa idsamananitohui. Naraha huada huatinimade tojari 
nadsa onahatoninitohui -nahi nade Jeso atti. 


Satiaco, Huano tedseje Jesodsa huati toquinajari 
Mateo 20.20-28; Roca 22.24-27 


35Nadsapa Sebedeo bedideni Satiaco, Huano tedsejepa 
Jesohuaji tohuajiressimanadsa huati toquinajari: -Ia Maride, 
¿ettidsa jehe taqui? Icca huatinajassa tinananijineji, inajaro 
-quinahi nade. 3*6 Manaco pohuadenidsa: —-¿Nejeco imara 
tiadenidsa onananijine? -nahi nade Jeso. ??Nadsapa pohua- 
denia: -Ticca cacahuehe bicanihuaji madija cacahuade tittari- 
dsapi tinoridsa ipahimarinijine ohuapi tinori nahatonihuaji 
ohuittari, ocotepa tinori ssamohuaji huittari inanijine ¿jehe 
taqui? —-quinahi nade Jesodsa. 

38 Naraha pohuadenidsa Jesoa: —Jehe, aji huati tiquinajaro 
imapi ssamomo tinani. Ohuapi ocasserani ohuabote nani. 
Ohuadsa najidsohue ssonarinitohui. Aji tiadenipi najidsohue 
tinahanamananijine ¿tipajiramanaqui? —nahi nade Jeso. 
39—Jehe, ia naqui ipajirani -quinahi nade. Nadsapa pohua- 
denidsa Jesoa: —Jehe, pajissa ocasserani tinahanamananitohui. 
Aji ohua najidsohue onahanadsapi tiadeni naqui nidsa dsotode 
najidsohue tinahanamananitohui. *“*Naraha memehuaji occa 
cacahuehedsa madija cacahuade ohuadsama pahimarihijinepa 
ohua dosse dosse onejerani. Abi Dio icattejidsabaqquijari- 
denina ohuinoridsa pahimarihijine -nahi nade Jeso. 

4 Naraha Jeso huatimade mota 10 quinajaridenipa najaro 
ima imahaha canahi mittamanadsapa Satiaco Huanodenidsa 
huadimanajari. **Nadsapa Jeso huahua inabaqquidsa pohua- 
dsa toqueriqquidsapa pohuadenidsa huati tajari: -Tiadenipi 
madija ohuaha jodio quejena-jarajaridenicca madie nahato- 
qquiri tiquinani. Poccadeni taminedenipa dossede dacora- 
qquiri nadsa poccadeni madija dosse dosse quiquina najari. 
Deni toquejenajari ohuahadeni naco poccadeni madija 
dacorehedsa ehecahuabaqquimana najari. 4Naraha aji 
ohuadsa tiquejenajaropi nema tiquinanijinepi bica tejerani. 

Naraha titessedeni ojariapa: “Ohuana deni ojana” nadsapa 
pohuana huapima bijideni acco icamaridsabagguihijinena bica 
tani. 4Diocca cacahuehedsa deni tijanijinepi titesse bijideni 
acco ticamaridsajo, pina poccadeni medse tijajarossa tanijine. 
45 Ajina, ohuapi Madija Bedi ojajaroa Diocca dosseniji ojaraha 
madija dosse dosse onanijine occajona-jerajaro. Madija acco 
ocamabaqquihijinena occajonajaro. Madija poccadeni imasiri 
manaconi pohuadenidsa ssonari-jeranijine poccadeni imasiri 
manaconipi ohuana ohua ohuaccoranitohui -nahi nade Jeso. 


Jesopa Bartimeo nocco ssire inanajari 
Mateo 20.29-34; Roca 18.35-43 


46 Nadsapa Jeso pohua huatimadedeni tedseje odsa 
Jericodsa bacco toquinajari. Nahidsa toqqueqquimadsapa 
pohua huatimadedeni, madija ohuahadeni naco huapi 
taha pohuadsa jai tojajari. Nani jahui inididsapa nocco siri 
huihuitta najari. Pohuapa Timeo bedi, onipa Bartimeo. Pohua 
dsepe da nadsa: -Ohuadsa dsiniro da tiquinaji —tatacossa 
najari. “"Najaria “Jeso Nasaretihuajicca toqquegquimahi” 
quinahi ima mittadsapa Jesodsa huahua najari: —¡Jeso, tiapi 
tamine Dabi potemahi tijani! ¡Ohuadsa teti huana taji! —najari. 

48 Naraha madija motadenipa: —jPoni! ¡Joma taji! -quinahi 
nade. Nama quinaraha denima paja huahua tarihi huahua 
tarihi najari: -¡Tamine Dabi potemahi! ¡Ohuadsa teti huana 
taji! -napomahi nade. 

4Nama nadsapa Jeso huaha tahi nadsa —Jari, huahua 
tajonamanajo. Ccajonana -nahi nade. Nadsapa nocco siridsa 
huahua quinajari: —jJehe, bica tani! Titehemaji, tiadsa huahua 
nahi —quinahi nade. 5° Nanaja pohua teteppe ssiti, totehemahi, 
Jesohuaji toqquessijari. 

51 Nadsapa Jesoa: —¿Nejecora tiadsa onananijine? -nahi 
nade. Nadsapa nocco siripa: -Ohua Maride, onocco ssire 
tinanaji, onajaro -nahi nade. 5 Nadsapa Jeso: —Epeje. Ticcaniji. 
Tibodi ohuadsa pajissa tadsapi tinomini —najari. Nadsapa 
Jesojine amadsati pohua nocco ssire tajari. Jerosarecca jahui 
Jeso denima toccadsapa Bartimeo naco pohuadsa toccajari. 


Jesopa Jerosaredsa bacco todsimajari 
Mateo 21.1-11; Roca 19.28-40; Huano 12.12-19 


1 1 1Nadsapa Jeso, pocca dodosse tabaqqui, madija 

huapima tedsejedeni jai tojajari. Odsa panani 
Jerosarehuaji tohuajiramanadsapa ssono onini Oribodsa 
jai tojemorajari. Najaro ssonodsa odsa capamema nanicca 
pamajaro capahimajaro, oninidenipi Betapague, Betania 
najaro. Najaro odsa pamehedsa bacco toguinabote nadsa 
Jeso pocca dodosse tabaqqui pamahadsa huati tajari: 2-Jari, 
ajicca odsa capamema nanihuaji ticadapoji. Nanihuajipi bojo 
namidsadsa napidsati ssoque dsanaha huahi. Najari bojopa 
idedsa madija huittari-jaraccahi. Najari dicca tiquinadsa tecca- 
nimanajo -nahi nade. 3-Naraha tiadenidsa madija attipa: 
“¿Nejecotohui bojo dicca tiquinajari?” nadsapa pohuadsa huati 
tiquinana: “Ia Medsede ajari bojo tohui nadsapaja. Nidsa ecca- 
nihitohui” tiquinana -nahi nade Jeso. 

4Nadsapa tohuedanaja, jahuidsa bojopa ssoque dsanahi bacco 
quinajari, odsa huajira tanidsa. Nadsapa bojo dicca quinajari. 
5Nanaja nahicca madija domodeni huajari attideni: -¿Nejecotohui 
bojo dicca tiquinajari? -quinahi nade. “Naraha manaco pohua- 
deni cacomeramanajari: -Ia Medsede tohui nadsapaja —quinahi 
nade. Nadsapa jinede jehe nadsa eccanimanajari. 

7Nadsapa bojo eccanimanajari... Jesohuaji bacco nani- 
manadsapa poccadeni etero huapicca motarajaro ssiti 
guinadsa bojo idedsa bina guinadsa nahidsa Jeso huittari- 
jari. $ Nadsapa madija huapi taha Jesodsa huatidsemanadsa 
pohua tedsejema jahui bina idsanapomanajaro, pohuadsa: 
“Deni tijani” guinahijine. Nadsapa jahuidsa pohuadeni teteppe 
namidsa hua idsanapomanani nade. Madija ohuahadenipa 
birijari eppe huamonicca ca ippimanadsa hua idsanapomanahi 
nade. Nadsapa Jeso jahui bina tani motta tocca-dsanapojari. 


Porciones del Nuevo Testamento en culina (madija) del Perú, 1ra ed., O 2011, Liga Bíblica del Perú 


Maraco 11 84 


9Madija huapima pohua tedsejema jai tojaja, pohua natti- 
huaji jahijonaja dsanapomanajari. Pohuadsa huatidsemanadsa 
huahua huahua dsanapomanajari. Attidenipa: —jDiopa 

deni tojahi, deni tojahi! ¡Ia Medsede onima ccajonajaridsa 
biquehera tojana, tojana! -dsanapomanajari. *-¡Pohuapa icca 
idi tamine Dabi potemahi bicabote! ¡Ia Cacahuade tojahijine 
ccajonahi! ¡Bica tahi, bica tahi! ¡Memehuaji Diodsa madi- 
manajarideni pohuadsa: “¡Deni tijani!” quinana, quinana! 
—dsanapomanahi nade. 

1 Nadsapa Jeso Jerosaredsa bacco todsimadsa Diodsa dada 
toqquimahuaji toccajari. Nahihuaji toqquedsimadsapa qqui 
naridsahissa tajari. Qqui naridsaha jicadsapa maji toccajari. 
Nadsapa Jeso pocca dodosse tabaqqui 12 quinajari tedseje 
Betaniahuaji jai tojanijari, bacco tanimanahi nade. 


Jesopa pohua atti ocassera tadsa ahua iquiera 
bono-jarajaridsa huati tajari 
Mateo 21.18-19 


12 Huada ssiaja nahi Betaniadsa Jeso toccapomadsapa pemi- 
jari. 1? Nadsapa huaji tanidsa ahua iquiera eppe cajipomahi 
qqui tadsa: -Bono naco cajihitide -nahi nade. Naraha nahi 
bacco tadsapa eppe pohuara qqui tajari. Iquiera eppe cajidsapa 
bobono najariraha bono-jaraccahi. Pohua bonohuicca abadsico 
bacco tocana-jaraccajari. Nadsapa Jeso ahua iquieradsa huati 
tajari: -Jidapapi tibono madija jipamanapoma-jarahitohui 
-nahi nade. Nahidsa pohua huatimadedeni mittamanajari. 


Diodsa dada toqquimacca odsadsa manaconitohui 
dadadedeni mohua ininebaqquijari 
Mateo 21.12-17: Roca 19.45-48; Huano 2.13-22 


15Nadsapa Jeso Jerosarehuaji tocanajoranipomadsa 
*Diodsa dada toqquimahuaji toqquedsimanipomajari. 
Najaro odsacca boronidsa madija *bani bedi Diodsa da 
tahijinecca dade toquejenahi qqui tajari. Manaconitohui 
dadadedeni qqui inabaqquidsapa huapima mohua inine- 
baqquijari. Mimittadedeni naco mohua ininebaqquijari. 
Dsiniro cacacajiqqui-meradedenicca huahuanari naqui 
hua inaridsajaro. Midsori dadadedenicca huihuittari naqui 

hua inaridsajaro. 1% Madija ohuahadeni naco najaro odsacca 
boroni motta todsepetaji dsojo dsojo ihiqquimamana nejera- 
nijine Jeso ecossajaro nade. Nadsapa Jeso huapima mari 
icanabaqquijari: -Dio Atti dsodo nanidsa ajima najaro: “Occa 
odsapi ohuadsa huati huati toquinahijinecca odsa tocaja- 
nitohui. Dsama huapimacca madija ohuadsa huatide jajahi- 
dsima nahijine” naponi nade Dio Atti dsodo nanidsa. Naraha 
tiadenipi madija titicamaidsa-baqquimana nadsa tijinedenia 
pina bobotidedenicca quequeriqqui odsassa ticananamanajaro 
—nahi nade Jeso. 

18 Naraha dada toqquimade taminedeni, jodiodenicca 
marinaja maridedeni tedseje najaro ima mittamanadsapa 
Jesodsa jiperaqquiri najari. Madija huapimapa Jesocca 
marinajatohui disseraqquiri nadsapa taminedeni, mamari- 
dedeni tedseje Jeso deni tojahi noppine cappinamanajari. 
-Jesopa deni tojadsa ajimani iquejenarana —quinadsa Jeso 
dsoqquehijine jara jara quinajari: -¿Nejecoma inanadsa Jeso 
inanadsoqquehijine? —quinajari nade. 1?Naraha todsidsidsa 
Jesopa pocca dodosse tabaqqui tedseje Jerosaredsa jai toje- 
najari. 


Ahua iquiera bono-jarajari Jeso attijine botejari 
Mateo 21.20-22 


20Nadsapa huada ssiaja dsidsidsamassa ahua iquiera huahi- 
huaji jai tojapomajari. Qqui toquinapomadsapa jaboma bote- 
jari. 2 Nadsapa Pedro bodi huatomadsa Jesodsa huati tajari: 
—iOhua Maride, qqui tanaja! Maitta iquiera tettidsa tinajidso- 
jaripa botehi —nahi nade. 

2 Naraha Jeso pohuadenidsa huati tajari: -Tibodidenidsa: 
“Diopa occa huatinajassa inananijine pajirahi” tiquinaji. 
23 Pajissehera tiadenidsa huati onajaro: Madijapa ajijaro 
ssonodsa huati tadsa: “Ssono, titehemadsa passo imenidsa jaro 
tidsanaji” nadsapa ssono nema nanitohui. Pohuapa jehe nahissa 
tadsa pohua bodi: “¿Pajissa tojapadseje? Nohueranitide” najara- 
dsapa Diojine ssono jaro dsananitohui, onajaro. 2 Najaroa 
ohuattipi: Diodsa huati tiquinadsapi tibodidenidsa: “Jehe, Diopa 
nema inananijine pajirahi” tiquinadsapi ticcadeni huatinaja 
Diojine najarossa inananitohui, onajaro -nahi nade Jeso. 

25—Diodsa huatide tiguejenadsa naqui madija tiadenidsa 
ima inanapojarotohui tibodideni huatodsapi: “Najaro imadsa 
ohuati ajimana. Pohuadsa ohuadi-jerana” tiquinaji, onajaro. 
Nema tiquinadsana ticcadeni Abi Dio memehuaji madijaripa 
ticcadeni imasiridsa huati ajamahitohui. 25 [Naraha tibodideni 
najaridsa epeje tiquinejeradsapi ticcadeni Abi Dio memehuaji 
madijaripa ticcadeni imasiri epeje inanejeranitohui, onajaro 
-nahi nade Jeso.] 


—¿Nejecojaricca dacorehe ticajijaro? -quinajari Jesodsa 
Mateo 21.23-27; Roca 20.1-8 


27Nahi dsotodepa Jerosarehuaji bacco tanimanapoma- 
jari. Nadsapa Diodsa dada toqquimahuaji Jeso toqquedsima- 
dsapa pohuadsa jiperaqquiri najarideni aja dada toqquimade 
taminedeni, jodiodenicca marinaja maridedeni, jodiodeni ime 
jocohuideni quinadsa Jesodsa tohuajiressimanajari. 28s Nadsapa 
pohuadsa huati toquinajari: -ladsa ticca ima tecomeraji. 
¿Nejecojaricca dacorehe ticajijaro? ¿Nejecojari attidsa dadade- 
deni mohua tininebaqquijari? -quinahi nade. 

22Naraha manaco Jeso pohuadenidsa huati tajari: -Ohua 
naqui tecomeramananijine tiadenidsa huati onana. Ohuadsa 
tecomeramanadsapi ohua dossede oni, occa dacorehe 
tahimarini tiadenidsa huati onanijine. 3° Jari, Huanopa 
¿nejecojari icadossedsa topa idsanabaqquijaritta? ¿Diojine 
ttarana, madijajine ttarana? Jari, ohuadsa tecomeramanaji 
—nahi nade Jeso. 

31Naraha taminedenipa pohuadenira huati tocanirere 
canajari: -Jaho, “Huanocca topanijipi Diocca dosseniji” 
inadsapi Jesopa: “¿Nejecotohui pohuadsa jehe tiquinejera- 
jarotte?” nahitohui iadsa -quinahi nade. 22-Naraha “Huanocca 
topanijipi madijacca dosseniji” inadsapi madija iadsa huadi- 
manarana. Aja madija huapima attidenipa: “Huanopa Dio 
icadossejari. Pajissa Dio Atti cacomerabote” quiquina nade 
—quinajari taminedeni, madijadeni noppine cappinamanadsa. 
33 Nama quinanaja Jesodsa: —-Jaraneje, samomo inani 
—quinahi nade. 

Nadsapa Jesoa: —Ohua naqui ohua dossede onipa 
ohuacomera-jarahi —nahi nade pohuadenidsa. 

Huidsaja cacahuade tabaccoragguiri najaridenicca ima 
Mateo 21.33-44; Roca 20.9-19 


1 2 1Nadsapa Jeso pocca marinaja ajijaro namidsa imadi- 

nicca ima tadsajani mari icanabaqquijari: -Madijapa 
pocca huidsajadsa ppa nahi uva pohuara ppa inajari. Nadsapi 
huidsaja inidi siba hua inahuajanijaro. Uva bono ttai nadsa 
ppejene tojahijine naqui sibadsa odi inahatojaro. Huidsaja 
cacahuade huittarihijine siba hua tamaroni naqui hua inamaro- 
jaro. Najaro huapima jicadsapi huidsaja jinede pocca huidsaja 
ecahuamananijine madijatohui qqui naridsajari; nahi pocca 
huidsajadsa tarabaidsa quinahijine, ppa nahi uva ecahua- 
manahijine. Uva bono jadadsapa motapa huidsaja jinededsa 
tojahijine. Motapa huidsaja cacahuadedeni pohuadenidsa 
tojahijine. Nadsapa pocca huidsaja ecahuamananijine madija 
qqui inabaqquidsapa pocca huidsaja pohuadenidsa inebojaro. 
Nadsapa jinede dsama huaji tanihuaji toccajari. ?Uva bono 
jadahicca abadsico bacco tadsapa huidsaja jinede huaji tanidsa 
madiraha pocca dodosse ojaria pocca huidsajahuaji dosse inani- 
jari, uva bonotohui huidsaja cacahuadedenidsa huati tahijine. 
3¿Naraha pocca dodosse huidsajahuaji bacco nanidsapa huidsaja 
cacahuadedeni dama quinadsa idaqquimanajari. Uva bono 
jiraha dosse inanimanajari. *Nadsapa huidsaja jinede pocca 
dodosse ohuaha dosse inanijari. Huidsaja cacahuadedenihuaji 
bacco naniraha najari naco inajidsomanadsa tati biquera- 
jari. Itamassomanadsa uva bono jiraha dosse inanimana- 
jari. 5Nadsapa pocca dodosse ohuaha dosse inanijari. Naraha 
najaripa inanadsoqquemanajari. Dsotode naco pocca dodosse 
tabaqqui dosse inanibaqquihi huapi taraha motadenipa itabaro- 
manajari. Motadenipa inanadsoqqueridsamanajari. 

6—Nadsapa pohuadsa ojaria madiccahi, najaripa huidsaja 
jinede pohua pocca ejedeni. Najaridsapa huati huana tajari. 
Pohua bodipa: “Occa ejedenidsana cappinamanahitohui” 
najari. Nadsapa pocca huidsaja cacahuadedenidsa pocca 
ejedeni dosse inanijari. 7Naraha huidsajahuaji bacco nani- 
dsapa huidsaja cacahuadedeni pohuadenira huati tocanirejari: 
“Ajaripa huidsaja jinede bedi. Nidsaranibote imehi dsoqquedsa 
huidsajapi pohuadsa tojanitohui. Jari, inanadsoqquena; 

huidsajapi icca tojanijine” quinajari. $Nama quinadsapa 
huidsaja jinede bedi dama quinadsa inanadsoqquemanadsapa 
huidsaja idenihuaji coro quinajari -nahi nade Jeso. 

%Nadsapa Jeso pohuadsa queriqquijaridenidsa huati 
tajari: —Jari, tibodideni huatoji. Huidsaja jinede pohuadenidsa 
¿nejecoma napadsaja? Pohuapa bacco nanidsa huidsaja 
cacahuadedeni inajicadsapa huidsajapi madija ohuahadeni- 
dsana da inanitohui —nahi nade Jeso. 

10 Nadsapa Jeso pohua tahimari pohuadenidsa ahuato tanijine 
Dio Atti dsodo nanicca huati tajari: “Tiadenipi Dio Atti dsodo 
nanicca hua hua titiquina naraha siba huahuattajo tojajaro 
tahimarini ¿tetideni ajimamanajaroqui? Imapi ajima najaro: 

“Odsa sibadsa icanahatomananijinepi nanahatodedenipa 

siba ojariepi ettajomanani nade. 

Naraha dsotodepi najaro sibana odsa daco cajiranijine tojajaro. 

1 Aji siba huahuattajo tojajaropi ia Medsede Diojine deni 
tojajaro. Najaro imajine Diodsa etidsejaro” 

nani Dio Atti dsodo nanicca 
-nahi nade Jeso. 1?Nadsapa dada toqquimade taminedeni, 
jodiodenicca marinaja maridedeni quinadsa Jesocca marinaja 
mittamanadsapa bodideni nahatoqquiri najari: “Jesopa icca 
ima huati huati tajari, iapi pohua ettajojarijine” quinahi nade. 
Nadsapa Jesodsa huadimanadsa: “Jeso todsepe inanana” 
quinaraha madija noppinedeni cappinamanadsapa apaja 
quinadsa jai tojanijari. 


—¿Romanodenicca taminedsa icca dsiniro mota 
da inanijine bica taqui? —quinajari 
Mateo 22.15-22; Roca 20.20-26 


13 Nadsapa jodiodenicca taminedenipa pariseo imadsa jehe 
quinajarideni pama, tamine Herodecca madija pama quinaha 
dosse inajonabaqqui-manajari, Jesocca ima inassamomanadsa, 
pohuadsa ima inassonarimananijine. *Bacco najonamana- 
dsapa huati toquinajari: -Mamaride, ticca ima iadsa ahuato 
tani. Pajissehera huati huati tinajaro. Madija attideni noppine 
ticappinejeradsapi ticca ima onihi toja-jerajaro. Madija deni 
tojajari, madija dsepe sse tajari, madija ajamani tojajari 
tedsejepa tiadsa najarissa caniqquimeradsa pajissehera Diocca 

marinaja madija madimanahissa tahijine mari mari titicana- 
baqqui najari -quinahi nade. -Nadsama iapi romanodenicca 
tamine deni tojahicca pocca dossenijidsa icca dsiniro mota 
pohuadsa da inanijine ¿bica taqui? ¿Bica tejerarane? Moisesicca 
marinajadsa ¿oppina taqui? ¿Oppinera tarane? ¿Tetti nejecoma 
tani? ¿Paca inanijinequi? ¿Paca inejeranijinerane? —-quinahi 
nade. 1% Jesodsa attideni bica tadsa huati huati toquinaraha 
poccadeni maidsehe pohuadsa ahuato tadsa pohuadenidsa huati 
tajari: -¿Nejecotohui occa ima tossamonijine ohuadsa huati 
tiquinajaro? Jari, oOhuadsa ccarara dsojo ticanajonamanaji, qqui 
ocanana -nahi nade Jeso. 1*Nadsapa dsojo icanajonamanadsapi 
Jeso attia: —Jari, ajijaro dsinirodsapa ¿nejecojari corime caji- 
jari? ¿Nejecojari oni dsodo nani cajijaro? -nahi nade Jeso. 

Nadsapa pohuadsa ecomeramanajari: -Romanodenicca 
taminedija -quinahi nade. '”Nadsapa pohuadenidsa Jeso 
attipa: -Romanodenicca tamine pocca dsiniropi pohuadsa da 
tinanimanaji. Naraha Diocca tiquejenadsapi Pohua jipa tahi- 
ccara Pohuadsa da tiquinaji -nahi nade Jeso. 

Nadsapa “Jesocca ima tossamona” quinajarideni jabojo- 
manadsa attidenipa: —A, icca ima ecomeranijine nahato tajaria 
-quinahi nade. 


Nidsa jicamanajarideni nahatonimanadsapa 
caji caji cana-jarahitohui 
Mateo 22.23-33; Roca 20.27-40 


18 Nadsapa Isaraeri potemahi jodiodeni mota sadoseo imadsa jehe 
quinajarideni naco Jesohuaji bacco quinajari. Poccadeni marinajapi: 
“Idsogguedsapi inahatoninijine nohuerani” quiquina najari. “Najaro 
imadsa Jeso atti ijine tossamodsa cobara tana” quinadsa Jesodsa 
najaro ima huati toquinajari: 1?*-Mamaride, Moisesicca marinajadsapi 
ajima nani: “Maqquidejepa amoneje cajiraha ejedeni jiraha dsoqque- 
dsapa pocca amonejepi pohua imecotena icajina, nahi ejedeni 
cajidsapa pocca ato dsoqquejaricca ejedenissa nahijine” nade Dio 
Atti Moisesi dsodo inajaro. 2 Nadsama tiadsa ima ajima najaro huati 
inana. Aja pohuadeni imecote pohuadenira 7 quinaha madimana- 
jari. Tahideccaha amoneje cajipojari, naraha bedi jiraha dsoqque- 
jari. 2 Dsotodecca naco pohua ohuaha bedimeni icajiraha ejedeni 
jiraha dsoqquejari. Dsotodecca naco najaro amoneje icajiraha najari 

naco ejedeni jiraha dsogguejari. 22 Najaro imapi nema dsanapojaro 
7 guinaraha ejedeni jiraha jicajari. Najarideni jicadsapa poni nagui 
dsoqquejaro. 23 Nadsapi dsama jicadsa madija inahatonidsapi pohua 
imecote 7 quinajaripa ¿nejecojarina ponicca maqqui tojapadsaja? 
Huapimapa poni icajiqquimanaporaha —quinahi nade. 

24Naraha Jeso attipa: “Ticcadeni marinajapi dsori tajaro. Dio 
Atti nahatoqquiri tiquinaraha pajissa tiquinanissa tejerajaro. 
Diopa Pocca dacorehema madija inahatonibaqquihijine pajirahi 
naco ssamoqquiri tiquinajaro. ?Jicamanajarideni nahatoni- 
manadsapa caji caji cana-jarahitohui. Diohuaji madimanadsapa 
pina Diocca dodosse tabaqqui memehuajiccassa quinahitohui. 
Aja pohuadenipa caji caji canajaradsa madimanajari. 

26-Nadsama Diojine madija nahatonimanahicca imapi Pohua 
Atti cacomerabote Moisesi dsodo inapojaro. Najaro Dio Atti dsodo 
nani hua hua titiquina naraha ¿najaro imapi tetideni ajimamana- 
jaroqui? Aji ahua diji tanidsa Diopa Moisesidsa huati tajari: “Ohuapi 
Dio, ticca idideni Abarahao, pohua bedi Isahaca, pohua bedi Jacobo 
quinajaridenicca Dio ojani” nahi nade. Aja Dio Atti nama nadsapa 
Abarahaodeni nahatonimanadsa madimana-dsanapohuicca ima 
ahuato tajaro. Diopa paja dsoqquemanarihi najaridenicca Dio jarahi. 
Diopa camittaqquiri najaridenicca Dio. Pohuapa jidapana naco 
poccadeni Dio. Najaroa ticcadeni marinajadsa: “Nahatonie nohue- 
rani” titiquina najaropi dsori tajaro. Pajissa jerani -nahi nade Jeso. 


Diocca marinaja deni tojanicca 
Mateo 22.34-40; Roca 10.25-29 


28 Jesopa sadoseo imadsa jehe quinajarideni tedseje ahuaji 
huati ahuaji huati quinanaja jodiodenicca marinaja maride 
ojariaha Jeso pohuadenidsa ecomerani bica tani mittadsapa 
pohua naco Jesodsa huati tajari: -Jari, Diocca marinaja huapi 
taraha ¿nejecojaro marinajana Pocca marinaja huapimadsa 
deni tojajaro? -nahi nade. ??Nadsapa pohuadsa Jeso huati 
tajari: -Aji marinaja deni tojaniccapi ajima najarona paji: 

“Isaraeri potemahideni, titaharibobo canaji. la Medsede Diopa 

ojarijari. Dio ohuaha nohuerahi. 3? Tiadeni Medsede Diodsa 
tetideni huanaqquiri naji. Tibodideni huatonissa tadsa, dacoco 
tijiradsa Pohuadsara disseraqquiri tidsanapomanadsapi 
Pohuadsa tetideni huanaqquiri nanijine.” 

31 Diocca marinaja onihi pina tahideccassa najaro deni tojani- 
ccapi ajima najaro: 

“Tinorideniccadsa naqui tetideni huanaqquiri naji, pina aji 

tiadenidsa tetideni huanaqquiri najarossa tiquinaji.” 

Najaro Diocca marinaja pamehena deni toquejenajaro. Pocca 
marinaja onihipi najaro pamehessa nejerajaro -nahi nade Jeso. 

32 Nadsapa Jesodsa jodiodenicca marinaja maride attia: 
—Jehe, Mamaride, tettipi pajissa. la Medsede Diopa ojarihi; 
ohuaha nohuerajari. 33 Nadsama Diodsara eti huanaqquiri 
nanijine. Ibodi huatonissa tadsa dacoco ijiradsa Pohuadsara 
disseraqquiri idsanapodsapi Pohuadsa eti huanaqquiri 
nanijine. Inoriccadsa naqui eti huanaqquiri nanijine pina aji 
iadsa eti huanaqquiri najarossa inanijine. Najarona denima 
bica tajaro. Aji icca *bani bedi ono tojahijine Diodsa dada 
toqquimahuaji da da ihina najaro, icca daniji onihi naqui dada 
toqquimahuaji ihinebo najaro huapimapi Diodsa bica taraha 
aji tohuati huanehe pameheccadsa deni toquejena-jerani -nahi 
nade jodiodenicca marinaja maride atti. 

34Pocca cacomeraniji bica tanicca Jeso mittadsapa: —Jehe, 
Diocca cacahuehedsa tijanijine tipajirabote nani -nahi nade 
Jeso. Jesopa ecomeranissa dsanapodsapa ima onihi pohuadsa 
huati toquinahijine huapima cappinamanajari. 


—¿Cristo-Mesiapa nejecojari potemahi tiquinajaro? 
—najari nade Jeso 
Mateo 22.41-46; Roca 20.41-44 


35 Nanaja Diodsa dada toqquimahuaji Jeso mari icanabaqqui- 
dsapa madija ecomeramananijine huati tajari: -¿Nejecotohui 
jodiodenicca marinaja maridedeni attidenipa: “Diocca 
Cattaniji Cristo-Mesiapa tamine Dabi potemahi” quiquina 
najari? 35Naraha tamine Dabipa maittaccadsama madidsa Dio 
Corimejine pohua tedsejemacca ima huati tadsapa pohua attipa: 

“la Medsede Diopa ohua Medsede Mesiadsa huati tajari: 

“Ohuinori nahatonihuaji tittariji. Ohua tedsejepi 
tohuatti dacorajaro ticajiji” najari. Nidsaranibote tia 
huadidedenipa ajamani onanabaqquihitohui. Poccadeni 
dacorehepi onajicanitohui' napohui nade Dio, Pocca 
Cattaniji Mesiadsa.” 

37Naraha madija attidenipa: “Cristo-Mesiapa tamine Dabi 
potemahi” quiquina nadsapa ¿nejecotohui Dabipa pohua 
potemahidsaraha: “Ohua Medsede” napojaritta? -nahi nade Jeso. 

Nahidsa Jeso atti mittade madija huapi taha queriqquijari. 
Pocca marinaja mittamanadsa huatidsemanajari. 


—Paji, tiadenipi pina jodiodenicca marinaja 
maridedenicca madiessa tiquinejeraji —najari nade Jeso 
Mateo 23.1-36; Roca 11.37-54; 20.45-47 


38 Jesopa madija mari icanabaqquidsa ima ajima najaro huati 
tajari: —¡Paji, tiadenipi! Pina jodiodenicca marinaja maride- 
denicca madiessa tiquinejeraji. Pohuadenipa etero dequera- 
jarodsa huedsaridsamanadsa attidenipa: “Tapi pina taminessa 
inani” quiquina najari. Aji dadahuajicca jahuidsa jahiridsadsa 
naco madija pohuadenidsa: “¿Nija? Bica tinani. Tiapi deni tijani 
ohuadsa” quinahijine najaro deni tojehe tohuini quiquina najari. 
32 Dio Atti mamarihuaji jassi tarihijinepa deni toquejenajari- 
denicca huihuittari tohuini quiquina najari. Jipaqquie imenidsa 
naqui deni toquejenajaridenicca huihuittaridsa jassi tarihijine 
tohuini quiquina najari. **Nadsama tabira tocajamanajarodeni 
ponideni madimananijineccaraha icamaidsabaqqui-manadsa 
pohuadenidsa totoja nadsapi ponidenicca odsa naqui pohua- 
denidsa totocajaridsa najaro. Naraha poccadeni tabaccorehe 
ahuatora tanijinepi Diodsa huati huati toquinadsapa poccadeni 
huatinaja dequerajaro, aja madija pohuadenidsa: “A, Diodsa 
disseraqquiri nahi” quinahijine. Pohuadenipa Dio Attima 
mamaidsamana nadsapa nidsa Diocca najidsohue denima 
oppina tanicca pohuadenidsa ssonarinitohui —nahi nade Jeso. 


Amoneje tabira tocajani ponicca dsiniro 
Diodsa da inanicca ima 
Roca 21.1-4 


4 Nadsapa Jeso Diodsa dada toqquimahuaji madicca- 
jari. Pohuapa nahi bodidsa madijacca da naqquinaja dsiniro 
cocoro todsa cahittarini tadsajanima huittarijari. Madija 
poccadeni dsiniro coro coro icadsamanani cattoma canajari. 
Dsiniro sseqquiri najarideni huemani coro icadsamanani 
qqui tajari. **Nadsapi nanidsa tabira tocajani tohuati nahana 

tajaro ccajonajaro. Poni madinijinecca dsiniro bedeniraha 
najaro qqui tadsapa pohua huatimadedeni huahua inabaqqui- 
jari: -Pajissehera tiadenidsa huati onajaro: Ajijaro tabira 
tocajani cappiradsa tohuati nahana taraha ponicca daniji 
dsiniro bedeniraha deni tojani pina Diodsa denima da 
inajarossa najaro. Madija ohuahadenipa poccadeni daniji 
toqueriqquini huapi taraha Diodsapi ajimani tojajarossa 
najaro. “*Pohuadenipa sseqquiri nadsa poccadeni dsiniro mota 
arobeni da quinaraha ajijaro tabira tocajanipi cappiraraha 
nema nehe da inajaro. Tohuati nahana tani, poni madinijine- 
ccaraha da inehe jicajaro —nahi nade Jeso. 

Rocapa Jesocristo 


tahimari dsodo inajaro 


Lucas 


Introducción: Rocapa doctoro, madija comaqquiri najari toto- 
nanomide. Pohuapa Jesocca dodosse jararaha Jeso dsoqquehi natti 
pohua tahimari dsodode dissera tajari. Jeso tahimari mittahissa 
tahijine Jesocca dodosse tabaqquidenidsa huati, pohua huatimade 
ohuahadenidsa huati, Jeso imeni Mariadsa huati tadsana pohua 
tahimari dsodo inajaro. Rocapa pohua tesse Teopiro Jeso tahimari 
nahato tahijine pohuadsa dsodo inajaro. 

Rocacca dsodoniji onihi oninipi: Jesocca dodosse tabaqqui 
tahimarideni, inajaro. Najaro onini caricca: Hechos, quinajari. Rocapa 
Pablodsa ccaridsajari, Jesocristo tahimari icassiejeranijinecca maride. 


Huano tossonahicca, Jeso tossonahicca ima 


1.1-4 
1.5-25 
1.26-38 
1.39-56 
1.57-80 
2.1-40 
2.41-52 
3.1-20 
3.21-22 


Rocapa Jeso tahimaritohui dissera tajari 

Huano Baotista tossonahijine tahimari huati tapojari 
Diocca dodosse Cabirie Mariadsa huati tajari 
Mariapi Sabeo qquide toccajaro 

Huano Baotista tossonahicca ima 

Jeso tossonahicca ima 

Jesopa Diodsa dada toqquimahuaji toqquedsimajari 
Huano Baotista tahimari 

Jeso totopa cajijari 


Ajijaro namidsa imadinicca ima tadsajani Jeso mari icanabaqquijari 


10.25-37 
15.1-7 
15.8-10 
15.11-32 


16.1-15 


18.1-8 


19.1-10 
19.11-27 


Samaritano tahimari 

Edede amossi najari tahimari 

Amoneje ponicca dsiniro amossi cananicca ima 

Madija pohua bedi jano tojaraha bacco 
nanipomahicca ima 

Madijapa pohua dossedecca dsiniro ecahuaraha 
pohuajine ponima jicajaro 

Ima cacattemade amoneje tabira tocajajaro acco 
icamajarocca ima 

Saqueo tahimari 

Taminecca dsiniro inahapimananijinecca ima 


94 

Jeso dsoggueraha, nahatonijaricca ima 

22.1-6 Jeso todsepe tojahijine ima najoramanajari 

22.7-23 Ia Medsedecca jipaqquie 

22.24-30 —¿Nejecojarina iadsa deni tojajari? —quinajari 

22.31-34 Pedro pohua namaidsahijine Jeso huati tapojari 

22.35-38 Ima oppina tanicca Jesodsa tojabote najaro 

22.39-46 Jesemanihuaji Jeso Diodsa huati huati tajari 

22.47-53 Jeso dama quinajari 

22.54-62 Pedropa Jesodsa: —Onocco jidsa tani —najari 

22.63-65 Jesodsa jidsa jidsa quinajari 

22.66-71 Jodiodenicca ima cacattemahuaji Jeso pohua 
cacomerajari 

23.1-7 Tamine Piratodsa Jeso iaccamanajari 

23.8-12  Tamine Herodedsa Jeso iaqquedsimamanajari 

23.13-25 —Jeso dsoqquehi bica tahi —quinajari 

23.26-43 Jeso ahua porimacossanidsa coba idsanamanajari 

23.44-49 Jeso huatiajari 

23.50-56 Jeso ppa idsamanajari 

24.1-12 Jeso nahatonijari 

24.13-35 Emao jahuidsa 

24.36-49 Jesopa pocca mamari tabaqquidsa ahuatomajari 

24.50-53 Jeso toccamacossanijari 





Rocapa Jeso tahimaritohui dissera tajari 


1 1 ¿Nija Teoppiro? Tiadsa Jeso tahimari dsodo onajaro. Aja 
tahide Jeso pohuadsa toquejenajarideni mota huapi taha 
pohua tahimari dsodo naridsamanapojaride. Pohua tossonapohui 
tahimaria aja nahatonidsa Imehidsa toccamacossanihi bacco 
tajaropaji. Pohua tahimari huapima pajiranissa tanijine quinadsa 
dsodode disseraqquiri najaride. ?Aja pohua huatimade pohuadsa 
jajahiridsa najarideni pocca nahatonaja onihi, onihi nehe qqui 
najonamanajari naqui dsodo quinajari. Aja Jeso pohuadeni mari 
mari ihicanabaqqui najari naco dsodo quinajari. Pohuadenipa 
Jesocca marinaja ehecomeraridsamana najaro naqui icahattera- 
jaro. 3Nadsapi ohua naqui Jeso tahimari dsodo ocadsanaponijine 
tohuini onadsa aji Jeso pohua tahimaritohui, pocca marinaja- 
tohui dissera onajarode. Aji poccadeni dsodoniji huapima naqui 
hua onaridsajarode. Aja madija Jeso qqui toquinajarideni, pocca 

marinaja mittamanajarideni, najaridenicca ima nagui omittanissa 
tanijine onadsa occaridsajarode. Jeso pohua tahimari huapima 
dsodo guinajarocca onatassagguidsa ojine tahideccadsama 
pajissehera dsodo onajonajaroa ajijaropaji. Jehe, Teoppiro, Jeso 
Jeso tahimari tia maridedeni tia mari icanamanajaro huapimapi 
pajissa nahato tinanijine tiadsa dsodo onajaro. 


Diocca dodosse memehuajiccapa Huano Baotista 
tossonahijine tahimari huati tapojari 


5Nadsama Herodepa Isaraeri potemahi jodiodenicca dsama 
onini Jodea cacahuade tojadsa Sacaria naco madiccajari. 
Pohuapa *Diodsa dada toqquimade tojajari. Nahihuaji dsepe- 
deni ihijimana najarideni mota onidenipa Abia potemahideni. 
Sacaria naco Abia potemahideni. Pohuadenipa Diodsa dada 
toqquimahuaji cacahuade toquejenadsapa Diodsa madijacca 
da naqquinaja dada ihiqquimamana najaro. Nadsama pocca 
amoneje Sabeopi dada toqquimade potemani, aja Moisesi 
imecote Arao potemani. $Sacaria pocca amoneje tadsajanipa 
poccadeni ima Diodsa bica tajaro. la Medsede Diocca marinaja 
naqui ecahuamananissa tajaro. 7Naraha Sabeopi ccaranije 
najaro. Maqqui tedseje ejedeni jiraha jadahi tocajamanajari. 

8-2*Diodsa dada toqquimadedeni huapi taraha ojari ojari 
quinaha bodihuaji totoqquedsimamana najari nahatohui 
majo bicabote tohuesside. Tohuessidsapa essene majo bica 
taha jami-mi canadsapa Diodsa huati huati totoquina najari. 
Sacariacca madija Abiadeni Diodsa dada toqquima ecahua- 
manadsapi madija ojaria bodihuaji toqquedsimahijine qqui 
quinahijineccadsa Sacaria oni bacco quinajari. Nadsapa 
Sacariana majo bicabote iessihijine bodihuaji dosse idsima- 
manajari. "*Toqquedsimadsapa majo bicabote ¡essidsa jami-mi 
canaja amossinihuaji madija huapima Diodsa huatide toque- 
jenaja najari. 1Sacariapa nahi bodihuaji madiccadsa Diocca 
dodosse memehuajicca pohuadsa ahuatomajari. Majo bicabote 
tohuessidsa majo toccabaqquihijinecca huahuanari inorini 
nahatonihuaji huajari. 12Nadsapa Sacaria Diocca dodosse qqui 
inadsapa cappinajari: -¿Nejecora ohuadsa tojapadseje? —najari. 
13 Naraha manaco Diocca dodosse attipa: 

—Sacaria ticappina-jeraji, Diopa ticca huatinaja 
mittahi. Ticca amoneje Sabeopi ejedeni cajinitohui. 
Tossonadsapa onipa “Huano” tana —najari. 14-Ticca 
ejedeni tossonadsapa tetidsenitohui. Madija ohuahadeni 
naco huatidsemanahitohui. 1% Nadsama najari ticca 
ejedenipa Diodsa bica taha tojahitohui. Pohuapa uva 
ppejene dse najarahitohui. Dsedse coma tanicca naco 
dse najarahitohui. Pohuapa tossona-jaraccadsama 
Dio Corime pohuadsa tojahitohui. 1*Pohuapa ajama 
nahitohui: Nidsa Diocca ima ecomeraridsadsapi Isaraeri 
potemahi jodiodeni mota huapi taha ia Medsede Diodsa 
toquejenani-pomahitohui. Nama nahitohui pohuapa. 
17Nadsama Huanopa Dio Corime inadacorahitohui pina 
maittaccadsama Dio Atti cacomerabote Eria Dio Corime 
inadacorajarissa nahitohui najari. Pohuapa ia Medsede 
tedsejema madija bodideni inanajorabaqquipohuitohui. 
Nahi aja imehideni bodideni tobicamanadsapa 
pohuadeni bedidenidsa huatideni huanaqquiri nahijine. 
Aja Diodsa iboqquiri najarideni naco mittamanadsapa 
pajisseheccadsa tohuiboramanahijine. Nidsa pohuajine 
madijapa ia Medsedetohui najoramanahijine —najari 
Diocca dodosse memehuajicca. 

18 Naraha Sacaria manaco huati tajari Diocca dodossedsa: 
—¿Nejecoma onadsa ticca ima pajissa tojani nahato onanijine? 
Ohuapi jadahibote ojani, occa amoneje naqui jadani tocajani 
—najari Sacaria atti. 

19 Naraha Diocca dodosse attipa: 

—Ohuapi Cabirie Dio madihihuajicca ojani. Dio acco acco 
ohocama najari. Dio ohua dosse naronajari tiadsa ima 
bicani huati onanijine. 2? Naraha aji huati onajarodsa 
pajissa tejeradsapi tetti jirehe timadiccanitohui. Nidsa 
ejedeni pohua tossonahicca abadsico bacco tadsapa 
tossonahitohui. Ticca ejedeni tossonadsana tetti 
ticajipomanijine. Nadsana aji pajissa huati onajaro 
nahato tinanitohui —najari Diocca dodosse Sacariadsa. 

21Naraha Diodsa dada toqquima huapihuajiccadsa 
Sacariatohui madimanajarideni attidenipa: -¿Nejecotohui 
Sacariapa bodihuaji najojari? —quinajari. 2? Nanaja Sacaria 

qquenadsapa huati tahitohuiraha atti maraha qquenajari. 
Naraha madija pohuadenidsa ima ahuato teje najaro: —A, 
Diodsa dada togguima bodihuaji Diojine pohuadsa ima ahuato 
tajaro nitide -quinajari. Nadsapa Sacaria madija nahatoto 
tahijinepa pohua dsepedsara dsopi dsopi najari, atti maradsapa. 

23 Sacariapa nahi Diodsa dada toqquimahuaji madiccajari. 
Aja pocca madija Abiadeni dsepedeni jicahicca huada bacco 
tadsapa Sacaria toccanijari pocca odsahuaji. ?+Nahidsa tomadi- 
nimanadsana Sacaria bedimeni Sabeopi jiajaro. Pina ponicca 
madijacca marinajassa najaro ejedeni idsonidsa huittidsadsapa 
abadsico 5 canaha ponicca odsahuaji qquena-jeraccani. 25 Nani 
ponicca odsadsa madidsapi poni bodinidsa poni attinipi: 
—-Jidapapi madija ohuadsa: “Ccarani” huahua quina-jarahitohui 
—najaro. -Jidapapi Diojine ejedeni ocajini. Ohuadsa ima bica 
tanicca tojani —najaro Sabeo poni bodinidsa. 


Diocca dodosse Cabirie Jeso tahimari ecomerapojaro 


26 Nadsapi Sabeo jianicca abadsico 6 canaccadsa odsa onihi- 
huaji Dio pocca dodosse memehuajicca onipa Cabirie dosse 
inaronapomajari. Najaro odsa oninipi Nasareti, dsama arobeni 
Carireahuajicca. >” Nani Nasaretidsa dsohuato madijaro poni 
oninipi Maria. Ponipi maqquideje caji-jeraccani, maqquideje 
ssamo taccani. Najaro dsohuatodsa Dio Cabirie dosse inarona- 
jari, ponidsa huati tahijine. ya 
Nadsama najaro dsohuatopi 
Dsodse icajinijine tahide 
imehidenipa jehe canirepo- 
jari. Dsodsepa maittaccadsa- 
macca tamine Dabi jinodi 
potemahi. 28 Nadsapa Diocca 
dodosse Cabirie ccaronadsapa 
Mariadsa ahuatodsa huati 
tajari: -Nija Maria, Dio tia 
catidsehi. la Medsede Diopa 
tiadsa madihi —najari. 

22 Naraha najaro ima Maria mittadsapi poni bodinidsa: 
—¿Nejecotohui pohua atti nama najari? ¿Nejecora ohuadsa toja- 
padsaja? —najaro. 3? Nanaja Cabirie Mariadsa huati tapomajari: 





a 

—Maria ticappina-jeraji; Diodsa bica tinani. 3! Jidapapa ejedeni 
tidsonedsa huittidsahitohui. Nadsama ejedeni tossonadsa onipa 
“Jeso” tana —najari Mariadsa. 22-Pohuapa denima madija bicahi 
tojahitohui. Pohuadsa: “Dio memehuaji madijaricca ejedeni” 
quiquina nahitohui. Ticca ejedenipa ia Medsede Diojine tamine 
deni tojahicca tojahitohui, pina pocca idi maittaccadsamacca 
tamine Dabissa nahitohui. 33Pohuapa pocca madija Isaraeri 
potemahi ecahuabaqqui-dsanapohuitohui. Pocca cacahuehe 
naqui jica-jeranitohui —najari Cabirie atti Mariadsa. 

34Naraha manaco Maria Cabiriedsa huati tajaro: —Ajijaro 
imapi ¿nejecoma najaro? Ohuapi maqquideje ocappiraccaha, 
maqquideje ssamo onaccani —najaro Diocca dodossedsa. 

35 Naraha manaco Cabirie huati tajari: -Dio Corimepa 
tiadsa bacco naronahitohui. Dio memehuaji madijaripa tiadsa 
pocca dacorehe inananitohui. Pina meme esseni nahuini tiadsa 
huedsana najarossa nadsapi Diocca dacorehe tiadsa toja- 
nijine. Najarojine ejedeni nahatojaripa imasiri cappira, bodi 
ssiaja tahitohui. Pohuadsa: “Dio Bedi” quiquina nahitohui. 

36 Nadsama aji ticca madija Sabeo naqui jadaniraha ejedeni 
cajini. Abadsico 6 canaha poni idsonidsa huittidsahi paja 
naccahi. Madija huapima ponidsa: “Ccarani” quiquina naraha 
jiajaro. *?Diopa ssamo tajarahi —najari Diocca dodosse Cabirie. 

38 Nadsama Maria poni attinipi: -Jehe, Diocca medse ojani. 
Pohua Attidsa ibora onani. Aji huati tinajaropi Dio ohuadsa inanana, 
onajaro —najaro. Nadsapa Diocca dodosse Cabirie toccamacossanijari. 


Mariapi Sabeo qquide toccajaro 


39 Nadsapi Maria ponicca madija Sabeo qquide dsama 
arobeni Jodeahuaji toccajaro. Paji toccarini dsanapodsapi ssono- 
huajicca odsa panani bacco tajaro. “Nanihuaji Maria bacco 
tadsapi Sacariacca odsadsa toqquedsimajaro. Sabeodsa: —¿Nija, 
bica tinaqui? —najaro. “Maria “Nija” nani Sabeo mittadsa poni 
idsonicca ejedeni ttai ttai nadsapa Dio Corime Sabeo bodinidsa 
tojahissa tajari. Nadsapi Dio Corimejine bodini nahato tajaro. 
42 Nadsapi Sabeo poni attini ahuato tehe Mariadsa huati huati 
tajaro: —Diojine tiadsa ima bicani tojani. Amoneje huapi taraha 
tiadsana Dio ima bicani denima inanajaro. Ticca ejedeni 
tidsonedsa huittidsajaridsa naco Dio ima bicani inananitohui 

—najaro Sabeo. #—Nadsama ohuapi ajimani ojaraha ohua 
Medsedecca ami ohuadsa ticcajonajaro. “40Ohuadsa “¿Nija?” 
tadsapi ohuidsonecca ejedeni huatidsejari; ttai ttai nahi. *Jehe, 
ia Medsede Dio tiadsa huati tapohuicca ima pajissa tojanijine 
pajissa tadsapi Dio tia nahatidsejari -najaro Sabeo Mariadsa. 
46 Nadsapi Maria Diodsa huatidsedsa attinipi: 
—Obodi ohuattima: Ohua Medsede deni tojajari, bica 
tahi, onajaro —najaro. 7—Ohua obonoccorima Dio ohua 
Tonassiajadedsa ohuatidseri najaro. **Ohuapi Diocca medse 
ajimanicca ojaraha aji jidapanadsama madija attidenipa: 
“Diocca biquehe tiadsa tojani” dsadsanapomana nahitohui 
—najaro. **-Dio dacorajarijine ohuadsa ima denima 
bica tanicca inanajaro. Pohua oni imittadsapi pohuapa 
imasiri cappira, pohua bodi ssiaja tahi nahato inajaro. 
50 Nadsama Diopa Pohuadsa madija cappinamanadsa, 
Pohuadsa huahuatidsemana nadsa naco pohuadenidsa 
huati cahanari canahitohui. Pohuadeni potemahidsa naco 
nama dsanapohuitohui. 3! Dio pocca dacorehema dsepe 
ihiji najari. Aja madija pohuadeni bodi attideni: “Nahato 
onani, Dio jirehe bica onani” quiquina najaridenipa 
Dio pohuadeni inajaribaqquihitohui. $? Nadsama 
aja tamine dacorabotedeni naco Diopa poccadeni 
dossehepi inajicaridsanitohui. Nadsama aja ajamani 
toquejenajaridenina Diopa deni inanabaqquihitohui. 
53 Pemi madimanajaridenidsana huemahi da inahitohui. 
Naraha dsepedeni sseqquiri najaridenipa jiraha Dio 
pohuadeni dosse inanibaqquihitohui. 54tNadsama 
Isaraeri potemahideni ia Dio Attidsa iboraqquiri 
inajaropi Dio pohua ia acco tocamabaqquihitohui. 
Aji Isaraeri potemahideni iadsa Diopa huati ajama- 
jarahitohui. Pocca tohuati huanehema iadsa huati 
cahanari cadsanapohuitohui. 5 Jehe, najaro imapi Dio 
icca ididenidsa huati taja najonapohui najari. Aja icca idi 
Abarahaodsa, pohua potemahideni huapimadsa huati 
cahanari canajonajaria aja iadsa huati huana tajaripaja 
—najaro Maria Diodsa huatidsedsa. 
s6Naraha Mariapi abadsico 3 canaha Sabeodsa madiccani. 
Nadsapi ponicca odsahuaji toccanijaro. 

Huano Baotista tossonahicca ima 


57Sabeocca ejedeni tossonahijinecca abadsico bacco toca- 
nadsapa maqquideje bedi tossonajari. **Nadsa tossonadsapa 
poni inorinidsa madimanajarideni, ponicca madija quinadsa 
ponicca odsadsa queriqquijari. “Diopa ponidsa huati huana 
tadsa ejedeni cajijaro” quinahi ima mittamanadsapa ponidsa 
jahijonajari, poni tadsajani huatidsemanahijine. 5? Ejedeni 
huapima naco jahijonajari. Najaro *huissinaja pina Moisesicca 
marinajassa najaro cajihijinepa dsopori cotani eteroni mota 
huissi tojidsanijaro. Pohua oni naco imehi onidsa icanacani- 
manahijine: -Sacaria —-quinahijineraha. *Imeni attinipi: 
—Apajana, pohua onipa Huano —najaro. $ Nadsapa attidenia: 
—Naraha ticca madija oni nama nahi nohuerahi —quinajari. 

62 Nadsapa ejedeni imehidsa: -Ticca ejedeni oni ¿nejecoma 
nahi jipa tinani ticca ejedeni icanacanihijine? -quinadsa 
pohuadeni dsepedsa dsopi dsopi quinajari. £Naraha imehipa 
pohua bedi oni dsodo inahijine ahua ssapa tajarotohui pohua 
dsepedsa huahua najari. Nadsa dsodo inadsapi: —Pohua onipa: 
Huano —najari. Nadsapa huapima huajo canirejari. **Nanaja 
Sacariapa atti cajimanipomajari. Pohua atti cajimanipoma- 
dsapa: —¡Diopa bica tahi! ¡Pohuadsa ohuatidsejaro! —najari. 

65 Nadsama najaro imajinepi Sacaria inoridsa madimanajari- 
deni jabojo quinajari. Nadsapi najaro dsama arobeni Jodeacca 
ssono bedeni namidsa tanidsa madiridsamanajaridenidsa naqui 
ima ccaridsajaro. 6 Nadsapa aja huapima ima mittaridsamana- 
jaridenipa pohuadeni bodipa: -¿Nejecoma napadsaja ajajari 
ejedenipa? —quinajari. Nadsapa Dio pocca dacorehema Huano 
ecahuahissa dsanapojari. Najaro ima huapimadsa ahuato tajaro. 


Sacaria bodi huatidsejari 


é7Nadsama ejedenicca abi Sacariapa Dio Corime pohua 
bodidsa tojahissa tadsa Dio Atti ecomerajaro: 
68 —¡Diopa bica tahi! ¡la Isaraeri potemahideni Medsede deni 
tojahi! Tapi Dio pocca tocattabaqquinaja iquejenajaro. 
Dio iadsa ccajonahitohui, ia todinibaqquihijine. 
Najarojine Pohuadsa ehetidse najaro. 

69 la Tonassiajade dacorabote iadsa dosse inaronajari. 

Pohuapa maittaccadsamacca tamine Dabi Diodsa iborabote 
potemahi. 

70 Diopa maittaccadsama Pohua Atti cacomeragguiri 
najaridenidsa ia Tonassiajade ccajonahijine tahimari 
huati tapodsapa ehecomeramana najonajaro. 

71 Ja Tonassiajadepa ia jaradedenicca jarehedsa ia 
tonassiajabagguihitohui. Iadsa jiperagguiri najarideni 
naco huadidi taraha pohuajinena icassiejeranitohui. 

72 Maittaccadsama Diopa icca ididenidsa huati huana 
tadsapa: “Tiadeni Tonassiajade ccajonahitohui” napohui 
nade. Pohua Atti nama napodsapa huati ajama-jarajari. 
Najaria jidapana pocca huatinaja iadsa tojabote nani. 

73 Najaropi maittaccadsama icca idi Abarahaodsa Dio 
pajissehera huati tapojari. 

74Icca ididenidsa huadiqquiri najarideni jara jara 
ihinabaqquimana naraha Diona inassiajabaqquijari. 
Jidapana naqui ia huadide noppine icappina-jeradsa 
Diodsara iboraqquiri idsanaponitohui. 

75 Ima jirehe Pohuadsara imadinissa dsanaponitohui. 

Icca madie naqui Diocca dossenijidsa pajiranissa 
dsanaponitohui —najari Sacaria atti. 
76 Nadsapa pohua bedidsa huati tajari: 

-Jehe Huano, tiapi occa ejedeni, nidsa tinapidsapi ia Medsede 
tedsejema madija bodideni tinanajorabaqquipojaripa pohua 
ccajonahitohui madimanahijine. Nema tadsapi tiadsa: “Dio 
memehuaji madijari Atti cacomerabote” quiquina nahitohui. 

77 Huano, tiapi icassiejeranijinecca ima ia Dio pocca madija 
iquejenajaro iadsa huati tinaridsanitohui. Dio icca 
imasiri epeje inanadsapi nidsa pocca najidsohue tojadsa 
dsori icanirenitohui. 

7879 Dio iadsa huati cahanari canadsa ia Tonassiajade 
iadsa dosse inaronabote nahi. Najaripa madija 
inassiajabaqquihitohui. Dio tedseje icajoneranijinecca 
ima naqui ia tonahattabaqquihitohui. 

la Tonassiajadepa pina dsidsidsamassa maji ccajonadsa 
ssire najonajarissa najari. Ssiajani dsati iadsa bacco 
najaro. Madija dsidsinidsa madiridsamanajaridenipa 

dsogguehe noppineni cappinamanaraha ssiajani dsati 

pohuadenidsa tossiajaridsadsapi memehuajicca jahui 

ahuato inanajaro —najari Sacaria atti. 

s0Nadsama Sacariacca ejedeni Huanopa Diocca 

dacorehema napidsanapojari. Diotohui dissera taja najari. 
Nadsama nahi dsotode denima napidsapa dsama huamoni 
ssono caji, siba caji tanihuaji madidsanapojari. Nadsapa Dio 
pohua jipa tahicca huada bacco tadsa Isaraeri potemahideni 
mari icanabaqquihijine Huano dosse inajari. 


Jeso tossonahicca ima 
Mateo 1.18-25 


2 1Jeso tossona-jaraccadsapa dsama huapimacca imapi 
ajima najaro: Tahidepa tamine deni tojahicca onipa Acosto 
pohua bodipa: “¿Nejecoma naha madija madimanahi occa 
cacahuehedsa?” nadsa madija onideni huapima dsodo naridsa- 
manahijine pocca dosseniji ccaridsajaro. Acostopa odsa panani 
deni tojanicca oninipi Romadsa madijari. Pohuadsa: “Sesaro” 
quiquina najari. (Ettidsapi: Tamine deni tojahicca, inajaro.) 
Pohuapa dsama onihi, onihi, onihi naridsajarocca tamineri- 
deni tojajari. Isaraeri potemahidenicca dsama huapima naqui 
pocca tojadsapi Isaraeri potemahi jodiodeni ecahuabaqquijari. 
2 Nadsapa Sesaro Acostojine dsama huapimacca madija onideni 
dsodode tahidecca dsodo quinajari. Najari huajanodsa pohua 
biji accode onipa Sirenio dsama Siriahuaji cacahuade tojajari. 
Najari Sireniopa Isaraeri potemahidenicca dsama cacahuade 
tojadsapa Isaraerideni naco ecahuabaqquijari. 3Nadsama madija 
huapima dsama onihidsa, dsama onihidsa mamadimaneri 
naridsamanaraha birididenicca dsamadsa jai tojaniridsajari. 
Isaraeri potemahideni naco birididenicca dsamadsana pohua- 
deni oni dsodo quinahijine jai tojaniridsajari. “Nadsapa Dsodse. 
Pohua naco dsama arobeni Carireahuajicca odsa panani onini 
Nasaretidsa madiraha biridi tamine Dabi madipohuicca odsa 
panani Berenehuajina toccanijari, pohua oni dsodo nahijine. 
Berenepi dsama arobeni Jodeacca. 5Nadsama Dsodsepa Maria 
tadsajani Berenehuaji tohuedajari. Mariapi Dsodse pohua- 

dsa da quinaraha ponidsa huada huada najaraccahi. Poni 
idsonidsa ejedeni huittidsaja najari. *7Nadsapa Berenehuaji 

bacco toguinaraha odsa ijiridsajaro. Madija huapima tahide 
bacco toguinapoja najari. Odsa ijiridsadsapi Dsodse pocca 
amoneje tadsajanipa bohuicca huahuadadsa madimanajari. 
Nahidsa madimanadsana Mariacca ejedeni comajari. Poni bedi 
tahidecca tossonajari. Nadsapa etero dsojoranidsa teppe inadsa 
dsero huanarini tetepidsa ibari najari. 


Diocca dodosse memehuajiccapa 
edede cacahuadedenidsa huati tajari 


sNadsama odsa panani Berene huajira tanidsapa edede 
cacahuadedeni madimanajari. Pohuadenipa huamonidsa jassi 
jassi tajari. Dsomepa noccodeni bibissa najari edede cacahuade. 
9Nanaja pohuadenidsa Diocca dodosse memehuajicca ahuatojari. 
Dio pohua ssiejene tossiajabaqquidsa cappinamanajari. “Naraha 
Diocca dodosse memehuajicca attipa: “Ticappinamana tejeraji. 
Tiadenidsa ima bicani huati onana —najari. -Huatidsehe imeni 
madija huapimadsa tojaridsanijine —najari. 1-Jidapapa tiadeni 

Tonassiajade tossonahi aja tamine Dabicca dsamabote Berenedsa. 
Pohuapa Diocca Cattaniji ia Idinide Cristo-Mesia najari. '?Nadsama 
aji occa huatinaja nahatoqquiri tiquinanijinepi ajima nani qqui tiqui- 
nanitohui. Ejedeni tossonedsatipa etero dsojoranidsa teppe naha 
dsero huanarinidsa pori canahitohui —najari Diocca dodosse meme- 
huajicca edede cacahuadedenidsa. 13 Nadsapa ima huati taha jica- 
dsapa Diocca dodosse tabaqqui memehuajicca huapi taha amadsati 
ahuatomamanadsa Diodsa huatidsemanadsa jiri jiri quinajari: 
14 ¡Dio memehuaji madijaripa bica tahi, deni tojahi! 
Namihuaji Pohuajine huatidsehe cajiridsani. Dio pocca 
cacatidse tabaqquidsa pocca jonehe tojaridsani —quinajari. 

15 Nadsapa Diocca dodosse tabaqqui jai tojamacossanidsapa 
aja edede cacahuade attidenipa: —¡Jina, Berenehuaji jaijanina! 
la Medsede iadsa huati tahi qquide jaijanina —quinajari. 

16 Nadsapa huassinaja jai tojanijaripa Maria Dsodse tedseje 
madimanahidsa bacco toquinajari. Nanaja ejedeni pori 
canajari dsero huanarinidsa. 1Nadsapa edede cacahuadedeni 
ejedeni qqui toquinadsapa aja Diocca dodosse attissa nehe 
qqui toquinajari. Nadsapa Diocca dodosse ejedeni tahimari 
pohuadenidsa huati tajaricca ima ecomeramanajaro nahicca 
madijadsa. 18 Nadsapa madija mittamanadsa: —A, nema najaro- 
raha... -quinajari. 1?Naraha Mariapi ponicca ejedenicca ima Dio 
ponidsa huati tapojari poni bodinidsa huatini ajima nejerajaro; 
edede cacahuadedeni ponicca ejedeni tahimari huati toqui- 
nadsa naco najaro ima poni bodinidsa huatini ajima nejerajaro. 
20 Nadsapa edede cacahuadedeni huamonihuaji jai tojanidsapa 
Diodsa tohuatidsenimanajari: -¡Abi Dio bica tinani! Tijine ia 
Idinide tahimari imittadsapi iadsa bica tani. la Idinide tossonahi 
qqui inadsa naco etidseni —tanimanajari. Imapi pina Diocca 
dodosse huati tapojarissa nehe tojadsapi tohuatidsenimanajari. 


Imehi, imeni tadsajani Diodsa dada 
toqquimahuaji Jeso dsojo idsimamanajari 


2 Ejedeni huadari 8 nadsapa dsopori cotani eteroni mota 
huissi tojidsanijaro. Najaro huissinajapi pina Moisesicca 
marinajassa najaro cajijari. Nadsapa pohua oni naco icana- 
canimanajari: “Jeso” quinajari. Najari onipa Maria jia- 
jeraccadsa Diocca dodosse ponidsa huati tapojari. 

22-24 Nadsapa Jeso tossonahi natti huada 40 jicani nattinipi 
Dsodse Maria tadsajani aji Moisesicca marinajassa inana- 
mananijine Jerosarehuaji tohuedajari. Amoneje ejedeni toca- 
ssonadsa ama toccajarojine Diodsa bica tejerani, Moisesicca 
marinajadsa naqui *oppina tani, quiquina najari jodiodeni. 
Nadsapi ponicca ima Diodsa tobicanijinepi ajima nanina bica 
tajaro: -Ejedeni tossonahi natti huada 40 jicadsapi imenipi 
Diodsa dada toqquimahuaji toqquedsimadsa ponicca daniji 
Diodsa da inahijine -napohui nade Dio Atti dsodo nanidsa. 
Nadsama ponicca daniji Diodsa da inahijinepa ajima nana: 
-Jeojeode pamehe amoneje maqqui tedseje dada titiquina 
nana —napohui nade Dio. -Jeojeode nohueradsapi ococo napi- 
dsati pamehe naqui dada titiquina nana —napohui nade Dio 
Pocca dosseniji dsodo nanidsa. 

Nadsapa poccadeni ejedeni naco iaccamanajari; —-Diodsa da 
inahijine -quinadsa. Najaro ima naqui Moisesicca marinajadsa 
dsodo najaro: -Ejedeni maqquideje bedi tossonapojaripa 
Diocca tojana —napohui nade Dio Atti dsodo nanidsa. Nadsapa 
Dsodse, Maria poccadeni ejedeni Jerosarehuaji dsojo quina- 
jari, Diodsa dada toqquimadedeni qqui toquinadsa Diodsa 
huati toquinahijine. 

25Naraha Simeopa nahi Jerosarehuaji madijari. Pohuapa 
bica tajari. Diocca marinajassa inananijine dissera tajari. 
Isaraeri potemahideni Idinide ccajonahitohui madijari. Dio 
Corimepa Simeodsa madijari. ??Nadsapa pohua bodidsapi ima 
ahuato inanajaro. Najaro imapi: -Tidsoqque-jeraccadsama 
ia Idinide Cristo-Mesia qqui tinahitohui. Diopa Mesia dosse 
inaronabote nahi —napojari Simeodsa. ??Nadsapa Dio Corime 
pohua icadossedsapa Diodsa dada toqquimahuaji toqque- 
dsimajari. Nahidsa madidsapa Jeso imeni imehi tedseje bacco 
dsimamanajari. Pohuadenipa pina Diocca dosseniji dsodo 
naniccassa nehe inanamananijine Jeso iaqquedsimamanajari. 
28 Nadsapa Simeo Jeso qqui tadsapa ididsa, dsojo ijidsadsa 
Diodsa huatidsejari. Pohua attipa: 

22 -Jehe, ohua Medsede Dio, jidapanana tetti ohuadsa 
pajiranissa tani —najari. -Jidapapa ajajari ejedeni qqui 
onahi, najaritohui obodi huahuatoma naccade. Jidapapa 
Isaraeri potemahideni icca ima tobicanitohui, onajaro. 

Nadsama ohuapi jidapanana odsogguenijine onajorani. 
Odsoqquedsapi bica tani, onajaro —najari Simeo atti. 
30—Jehe jidapapa ohua onoccodsa ggui onahi ia Idinide. 
31 Pohuapa tossiejehe jinede, madija huapimacca tojahitohui. 
32 Pohuapa pina ssiajanissa najari. Pohua ssiejene 
tossiajabaqquidsapi Isaraeri potemahi quejena- 
jarajaridenidsa Diojine madija tocassiejerahijine tahimarini 
ahuato inananitohui. Jehe, Abi Dio, ticca madija ia Isaraeri 
potemahidenipi iadsa madija huapima attidenipa: “Ticcadeni 
dsamadsa ia Idinide tossonadsapa Diojine tiadenidsa ima 
bicani tojani” quiquina nahitohui —najari Simeo. 
33 Nadsapa Dsodse bedimeni tadsajani Simeo atti mitta- 
manadsapa jabojo quinajari. Nadsapa pohuadeni attipa: 
-A, icca ejedeni tahimari nahato taha —quinajari bedimeni 
tadsajani. 3+Naraha Simeopa pohuadenidsa denima huati huati 
tajari: -Diocca biquehe tiadenidsa tojadsanapona, onajaro 
—najari. Nadsama Maria ponidsa naco huati huati tajari Simeo: 
—Diopa ajajari ejedeni dosse inaronajari, Isaraeri 
potemahideni huapi taha inassiajabaqquihijine. Pohuadsa 
jipaqquiri najaridenipa nidsa dsotodepa ima bicani 
cajimanahitohui, Diodsa madimanadsanapohuijine. 
Naraha Isaraerideni mota huapi taha pohuadsa jiperaqquiri 
nadsa Dio pohuadeni ettajobaqquidsapa ocasserani 
ahuamanahitohui. Jehe, ajajari ejedenipa Isaraerideni 
inassiajabaqquihijine Dio dosse inaronaraha madija motapa 
pohuadsa jara jara quiquina nahitohui. Pocca marinajadsa 
naco huattajojo tahitohui. 5 Nama quinadsapa madija 
bodideni huatohue ahuato tajaro. Madija mota attidenipa: 
“Diodsapi jipaqquiri inajaro” quiquina naraha pohuadenipa 
Jesodsa jiperaqquiri nadsapa pohuadeni atti pina 
maidsehessa nani. Diodsa jipaqquiri najaripa pajissa jerani. 
Nadsama Maria, ticca ejedenicca imapi tiadsa ocassera 
tehe tojanitohui; pina huahuajinadsa tibonoccori pora 
tocaniqquimajarossa nanitohui —najari Simeo atti. 
36Naraha nani Diodsa dada toqquimahuaji naqui amoneje 
jadani madijaro. Poni oninipi Ana. Ponipi Dio Atti ehecomera 
najaro. Imehi onipa Panohue. Najaripa idi Asero potemahi. 
Ponipi jadani tocajani. Dsohuatoponipi maqquideje cajiraha 


Porciones del Nuevo Testamento en culina (mádija) del Perú, 1ra ed., O 2011, Liga Bíblica del Perú 


Roca 2 108 


huajano 7 nadsapa maqqui dsoqquejari. 3”Nahi maqqui dsoqque- 
dsama tabira madijonajaroa huajanorini 84 bacco tajaripaja. 
Ponipi Diodsa dada toqquimahuaji madijaro, amossinihuaji 
totoqquena nejerani. Ponipi ssiajabote dsome naqui Diotohui 
nadsapi dissera tajaro. Jipehe naqui huajijiradsa nenebocossa 
najaro. Diodsa naqui huajijiradsa huati huati teteje najaro. 

38 Nadsama Simeopa Mariadsa Dsodsedsa huati huati taja naraha 
Ana ccajonajaro. Ejedeni qqui tadsa huatidsejaro: —Jehe Abi Dio, 
jidapanana ticca dosseniji bica tahi qqui onajari, ia Idinide toja- 
hijine —najaro Ana. Nadsapi madija huapimadsa pocca ima huati 
huati tajaro: -Jidapanana Jerosarecca madija aji ia Isaraeri 
potemahi iquejenajaro huapimadsa ia Idinide Cristo-Mesia bacco 
najonahi. Nidsa ia todinibaqquihitohui —najaro Ana attini. 


Nasaretihuaji Jeso iaccanimanajari 


32 Nadsapa Dsodse Maria tadsajani ejedeni tossonedsaticca 
ima aji Diocca dosseniji dsodo najarossa inanamanehe 
jicadsapi Carireahuaji jai tojanijari, nahi poccadeni odsa 
Nasaretidsa tomadinimanahijine. *Nasaretidsa tomadini- 
manadsapa Jeso napidsanapojari. Pohua bodi naco tohuatta- 
dsanapojari. Dio naco Jeso icatidseri najari. 


Jesopa Diodsa dada toqquimahuaji 
mamaridedenicca ima ecomerajaro 


41 Nadsama jodiodenicca ejete imenibote bacco tajaro, 
oninipi *Pascoa (Ettidsapi: Dio tossoniqquimajari, inajaro.) Jeso 
imehi imeni tadsajanipa ejete tohuajiradsa totohueda najari 
Jerosarehuaji. Nama dsanapomanajari huajano huajijiradsa. 

2 Nadsama Jeso pocca huajano 12 cajidsapa pohuadenidsa 
Jerosarehuaji toccajari; pina huajano huajijiradsa nama nama 
dsanapomanajari. 3 Odsa panani Jerosaredsa bacco toqui- 
nadsapa ejete qquide madimanaccajari. Ejete jicadsa Jeso 
imehideni huedaniraha Jesopa Jerosaredsa ibojari. Naraha 
Mariapi maqqui Dsodse tedseje bedidenitohui huatideni huato- 
jarajari. **Pohuadeni attidenipa: —-Madija siba tajaria; pohua 
tessedsa ccanihitide —quinajari. Naraha cahadijacossahidsa 
imehidenipa poccadeni ejedenitohui qquiqquihihi naridsa- 
jari. Aja madija pohuadsa noccodeni jidsera tajaridsa, pohua 

imecotedenidsa naco huati naridsamanajari. ““Naraha bacco 
quina-jaradsapa Jerosarehuaji Jesotohui tohuedanipomajari. 

46 Nadsapa qquiqquihihi naridsajari. Huada huatinimade tojari 
nadsana Diodsa dada toqquimahihuaji Jeso bacco quinajari. 
Mamaridedenidsama pohua naco nahidsa huittari canajari. 
Jeso pohua naco mamaridedeni imahaha canahidsa taharibo 
canajari. Pohua naco pohuadenidsa huati huati tajari, pocca- 
deni huatinaja ecomerajaro. “Nadsapa huapima Jeso atti 
mittamanadsapa: —A, nahato tahi -quinajari. —-Huati huati 

tahi imari bica tahi —quinajari. **Nadsa imehi imeni tadsajani 
qqui toquinadsapa jabojomanadsa: —A, ajadsana quejemajari- 
raha -quinajari. Naneje imeni attinipi: —Neppe, ¿nejecotohui 
iadsa huatirani tibojarotte? Iapi amossi tajaro nitidija inadsa 
icappinadsa titohui qquiqquihihi inaridsajaro —najaro. **Naraha 
pohua attipa: -¿Nejecotohui otohuira ticadaridsajaro? Ohuadsa 
ssamomo tinaccajaro nitide. Ohuapi occa Abicca odsadsa 
odsepe ijijaro —najari Jeso. 5 Naraha huati tahi mittamanaraha 
Jeso pocca ima mittamana-jaraccajari. 

51 Nadsapa pohuadenidsa toccanijari, poccadeni odsa 
Nasareti bacco tanimanajari. Imehideni attidsa ibora tajari. 
Mariapi pocca dacorehe qqui qqui tadsapi poni bodini nahato 
tajaro, pohua tahimari huatini ajima nejerajaro. *2Jesopa 
tohuattaja dsanapohui najari. Denima napi, napi, napi 
dsanapojari. Dio naco icatidseri icatidseri dsanapojari. Madija 
naco icatidsemaneri dsanapojari. 


Huano Baotistapa dsama huamonihuaji 
madija mari icanabaqquijari 
Mateo 3.1-12; Maraco 1.1-8; Huano 1.19-28 


3 ISacariacca ejedeni Huanopa Diocca dossenijidsa dsepe 
ijibote nadsa dsama cacahuadedeni ajama quinajari: odsa 
panani Romahuaji madimanajaridenicca tamine deni tojahicca 
onipa Tiberio. Pohuapa dsama huapima ecahuaridsajaro. Pocca 
cacahuehepi huajano 15 bacco tajari. Pocca dossenijidsapa 
madija ohuaha, madija ohuaha tamine toquejenaridsajari. 
Nadsama najaridenipa pocca dossenijidsa dsama cacahuade 
madiridsamanajari. Isaraeri potemahi jodiodeni madimana- 
hicca dsama oninipi Jodea. Nahicca taminepa Ponsio Pirato. 

Isaraeri potemahi mota madimanahicca dsama oninipi Carirea. 
Nahicca taminepa Herode. Herode pohua ohuaha Feripepa 
dsama onini Itorea ecahuajaro. Itorea inorinicca nagui ecahua- 
jaro. Najaro dsama oninipi Taraconite. Itorea inorini onihi- 
huajicca dsama oninipi Abirinia. Nahicca taminepa Risania. 

2Nadsama odsa panani Jerosarehuaji dada toqquima- 
dedenicca tamine deni toquejenahi pamaha madimanajari; 
onidenipa Anasa, Caipa quinajari. 

Jehe, najarideni taminedeni toquejenaridsadsa najari 
huajanodsa Sacariacca ejedeni Huanopa dsama todidi tanidsa 
madijari. Nanihuajipi dsama huamoni ponira, ssono caji, siba 
caji tani. Nahihuaji madidsapa Dio pocca dossehe Huanodsa 
huati tajari. *Nadsapa hueni Jordao inidicca dsama huapima 
ccaridsadsa madija maride tojajari. Pohua attipa: -¡Ticcadeni 
imasiri tineboridsamanaji! -nanaridsa najari. -Tibodideni ajima 
tiquinaji: “Occa imasiri onebona; jidapapi Diotohuira odsanapona' 
tiquinaji. Nadsana totopa ticajiridsamanaji. Nema tiquinadsapi 
Dio ticcadeni imasiridsa: “Epeje, ohuati ajimani” nahijine —najari 
Huano. Pohuadsa: Baotista, quiquina najari. (Ettidsapi: Totopade, 
inajaro.) *Nadsama Huanocca imapi maittaccadsama Dio Atti 
cacomerabote Isahia dsodo inapojaro. Pohua atti ajama napojari: 

“Nidsa dsama huamoni ssono caji, siba caji tanihuaji madijaripa 

atti mohui tadsa madija huahua huahua ihinajonabaqqui 
nahitohui. Pohua attipa: “¡la Medsede ccajonabote nahi! 
¡Tinajoramanaji! ¡Pohua tedsejema jahui tijinedeni tobicapoji! 
Najaroa aji tibodideni pohuatohui tinajoramanaji' nanaja 
nahitohui” napohui nade Dio. $“Pohua atti naco: Nami 
totodohuedseri najaro tijinedeni ijiridsaji, onajaro. Ssono 
quequehemeri najaro ponanissa tanijine hui tiquinapoji. 
Jahui johuidso tajaro naqui tijinedeni borocco tapoji. Jahui 
ccababa tajaro naqui tijinedeni huire tapoji. Aji tibodideni 
naqui pina najarossa tinanamanapoji; ia Medsedetohui 
tinajoramanaponijine ticcadeni ima tinanabicamanapoji, 
tibodideni tinahireridsamanaji. *Jehe, ia Medsedetohui 
tinajoramanadsa pohua ccajonadsapa pohuajine madija 
huapimadsa Diocca daniji tossiejehecca ahuato tanijine” 
nanaja nahitohui dsama huamonihuaji madijaripa” 
napohui nade Dio Atti Isahiajine dsodo nanidsa. 


> 

7Nadsapa madija huapi taha totopatohui quinadsa Huano 
madihihuaji jahijonana canajari. Naraha Huanopa pohuadenidsa 
huati tajari: -¡Tiadenipi pina maccassa tiquinani, ticcadeni imapi 
tabaccora tajaro! Tiadenipi tibodideni cacajiqquimera-jeraraha: 
“Huano ia topa todsanabaqquidsapa Diocca najidsohuedsa dsori 
icanirenitohui” ¿tiquinajaroqui? Naraha tibodideni cacajiqqui- 
mera-jeradsapi dsori ticanire-jeranitohui. *Naraha tettideni 
ajima tiquinadsana bica tani: “Imasiripi onebona. Diotohuira 
obodi huahuatoma nanijine” tiquinadsapi tibodideni cacaji- 
qquimeranicca ima ahuato tanijine ima bicanira tinanamanaji, 
onajaro —najari Huano. —-Naraha tibodidenidsa ajima tiquina- 
nitide: “Icca idipa Abarahaoja najari, Diopa ia tohuattajobaqqui- 
jarahitohui” titiquina naraha tiadeni ticamaidsanimanajaro. 
Diopa madijassa najarahi. Pohua jipa tadsapa aji siba huihuitteri 
naridsajarodsa naco Diopa Abarahao potemahissa naha inahato- 
ridsahijine pajirajari. Paji tiadenipi: “Abarahao potemahi 
iquejenani” tiquinaraha Diodsa iboraqquiri tiquinejeradsapi 
tiadeni tohuattajobaqquihitohui. ?Nadsapi Diodsa iboraqquiri 
tiquinejeradsa, ima bicani tinanamana-jeradsa naqui ticcadeni 
imapi pina ahua tabaccora tajaricca imassa najaro. Paji, najari 
ahua cacajine dsamipa najorahi. Ahua bono bica tajaradsapa 
ca tacaridsa tahi. Ca tacaridsadsapa bobottahuaji hua hua 
totodsima najari, diji tahijine —najari Huano. 

10 Nadsapa madija attidenia: -Nadsapi iaha, ¿nejecoma 
inanijine, ibodi cacajiqquimeranicca ima ahuato tanijine? 
—quinajari Huanodsa. 1! Naraha Huanopa: —Jehe, tiadenipi 
etero tetepicca pamehe ticajimanadsapi aja madija etero 
tetepicca cappirajaridsa ojarie da tiquinaji. Nadsama dsama- 
tapa ticajimanadsa naqui madija dsamatapa cappirajaridsa da 
tiquinajo —najari Huano atti. 

12 Naraha nahidsa naco madija jahijonajari, aja romanodenidsa 
dsiniro da tanijine nanaccadedeni. Pohuadenipa: -Huano ia topa 
todsanabaqquina -quinadsa jahijonajari. Huanocca marinaja 
mittamanadsapa Huanodsa huati toquinajari: -Mamaride, ia 
naqui, ¿nejecoma inanijine, ibodi cacajiqquimeranicca ima ahuato 
tanijine? —quinajari. 3 Naraha Huanopa: —-Jehe, tiadeni naqui aji 
dsiniro tinaccamanadsapi pina taminecca imassa nehera titi- 
naccamana naji, onajaro. Denimapi poni —najari Huano. 

14Naraha nahidsa soldadodeni naco totopatohui jahijonajari. 
Huanocca marinaja mittamanadsapa Huanodsa huati toquina- 
jari: -laha, ¿nejecoma inanijine, ibodi cacajiqquimeranicca ima 
ahuato tanijine? —-quinajari. Naraha Huanopa: —Tiadeni naqui 
madija pohuadeni dsepedenitajitohui, poccadeni dsinirotohui 
naqui jabojo tinanabaqquimana-jarajo, onajaro —najari Huano 
soldadodenidsa. -Nadsama madija ima cappiraraha pocca 
dsinirotohui pohuadsa ima tinanamanajaro. Naraha tiadenipi 
nema tiquinejeraji. Ticcadeni cacahuehe manaconi dsiniro 
tamine tiadenidsa da inajarora epejena. “Najarodsara imadina” 
tiquinaji, onajaro —najari Huano soldadodenidsa. 

15Isaraeri potemahidenipa Diocca Cattaniji ia Idinide Cristo- 
Mesiatohui madimanadsanaponaja Huanocca marinaja mitta- 
manadsapa pohuadeni bodidsa: -¿Huanopa Cristo-Mesiaco? 
—quinajari. 1*Naraha Huanopa pohua cacomerajari: -Ohuapi 
passodsa tiadeni topa odsanabaqquijaro. Naraha madija dacora- 
jari ccajonabote nahi. Ohuapi tahide mari mari onaporaha aja 
dsotodecca mamaride ccajonajarina deni tojajari. Najarina Dio 
Corime tibodidenidsa madihijine tiadenidsa inanaridsahitohui. 
Pohuapa pohuadsa toquejena-jarajaridenipa poni ehuerani 
diji tehe nema dsanaponihuaji hua idsimabaqquihijine pajira- 
jari. Ohuapi ajimani ojani. Ohuapi pocca dodossessa onejerani. 
Pocca dodossedsa naqui denima ajimani ojani —najari Huano. 
17—Jehe, ccajonabote najaripa madija icattejidsabaqquihijine. 
Pina madija aroso jidsadsa trigo huire tahijine qquero quissa, 
qquero quissa, qquero quissa inamacossajari. Nahi trigo etero, 
eppe, ede najaripa jojodedsa toccahijine. Nadsapa noccona 
ecahuajari pocca odsahuaji. Naraha trigo etero, eppe, ede 
najaripa diji tahijine bobottahuaji hua idsimahitohui. Najaria 
aja Diodsa iboraqquiri najarajaridenipa poni ehuerani diji tehe 
nema dsanaponihuaji hua idsimabaqquihitohui. Najaro diji 
tanipi inahuinijine ssamo tani —najari Huano. 

18 Jehe, Huanopa madija Diotohui bodideni huatoma- 
manahissa tahijine mari icanabaqquija najonapohui najari. 
Poccadeni imasiri nebomanahijine mari mari ihicanabaqqui 
najari. Pohuadeni bodi acco acco ihicanabaqqui najari. Pocca 
marinaja ajima najonajaro: -Ia Idinide ccajonabote nahi. Diocca 
cacahuehecca ima dsati tojabote nani -nanaridsa najari. 

19 Huanopa tamine Herode naco pocca imasiri nebohuijine 
mari mari ihicana najari. Herodecca imapi tabaccora tajaro, 
pohua imecote Feripecca amoneje onini Herodia idijidsadsa 
pocca amoneje tojajaro. Nadsapa Herodecca ima bica tejeradsa 
Huanopa Herode mittahijine pohuadsa huati huati tataja 
naraha Herode pocca imadsa dissera tajari. 2? Pohuapa imasiri 
sse tapoja naraha ima denima tabaccora tanicca inanajaro. 
Najaria Huano toponi cocoro todsimadsa coro idsimajaripaja. 


Jeso totopa cajijaricca ima 
Mateo 3.13-17; Maraco 1.9-11 


2 Ajijaro imapi Huano coro todsima-jaraccadsa madija 
topa idsanaridsa-baqquipodsapa Jeso naco topa idsanajari. 
Nahidsa Jeso Diodsa huatide tojadsapa meme naqui tohuaba 
najaro. ?2?Nahidsapa Dio Corime ccaronajari. Ahuato taha pina 
midsorissa naha Jesohuaji ccaronajari. Bacco naronadsapa 
memehuaji atti mittaronajari: -Tiapi occa ejedeni. Tiadsa 
ohuati huana tajaro. Tiacca ima bica tajarojine ohuatidsejaro 
—najari Dio. 

Diocca marinaja deni tojanicca 
Mateo 22.34-40; Maraco 12.28-34 


1 0 25 Jassi nahuajanidsa aja jodiodenicca marinaja 
maride pohua bodipa: “Jeso nattome onana” nadsa 
totehemadsa huati tajari: -Mamaride, ¿nejecoma onadsa 
camittehe imadidsanaponicca bacco onanijine? —najari. 
26 Naraha pohuadsa Jeso huati tajari: -¿Nejeco ima hua hua 
tatte Diocca marinaja dsodo nanidsa? Hua tadsapi ¿nejeco 
imara tiadsa ahuato tatte? —najari Jeso. 
27Nanaja jodiodenicca marinaja maridepa Dio Atti 
ecomerajaro: 
—“Tiadeni Medsede Diodsa tetideni huanaqquiri 
naji. Tibodideni huatonissa tadsa, dacoco tijiradsa 
Pohuadsara disseraqquiri tidsanapomanadsapi Pohuadsa 
tetideni huanaqquiri nanijine. Tinorideniccadsa naqui 
tetideni huanaqquiri naji, pina aji tiadenidsa tetideni 
huanaqquiri najarossa tiquinaji” 
nade Dio Atti dsodo nanidsapi —najari jodiodenicca marinaja 
maride atti. 
28 Nadsapa pohuadsa Jeso huati tajari: -Huati tinani bica 
tani. Nema tidsanapodsapi Diodsa timadinitohui —najari. 
22Naraha jodiodenicca marinaja maride pohua bodi attipa: 
“¿Nejecojaridenina ohuinoricca? Najaro Moisesicca marinaja 
Dio Atti dsodo nanipi ohuacahuanissa tajaroqui?” najari. 
Nadsapa Jesodsa huati tajari: -Diocca marinaja najarossa 
onananijineraha ¿nejecojaridenina ohuinoricca? —najari jodio- 
denicca marinaja maride. 


Samaritano tahimari 


30 Jodiodenicca marinaja maride attipa: -¿Nejecojaridenina 
ohuinoricca pohuadsa ohuati huana tanijine? —nadsapa Jeso 
manaco pohuadsa ajijaro ima huati tajari: -Jodiodeni ojariapa 
odsa panani Jerosarecca jahui odsa Jericohuaji toccani- 
huaji toccajari. Toccaraha... bobotidedeni dama quinadsa 
idaqquimanaha, huatiabote nadsa eterori ssiti quinehe jica 
nadsa jahui inorinidsa inebomanadsa jai tojanijari. 31 Naraha 

“Diodsa dada togguimadepa huati ajama canaha jahui tocca- 
naja madija biguerajari ponacossahi ggui taraha toccarihuaja- 
dsanapojari. 32Nahi dsotode naco dada toqquimade bijideni 
accode *rehuitadeni quiquina najari ojaria najaro jahui tocca- 
jari. Najari naco madija biquerajari ponacossahi qqui taraha 
toccarihuaja-dsanapojari. 
33 Nadsapa madija ohuaha 
dsama onini Samariacca 
madija naco najaro jahui 
toccajari. (Aja Samariacca 
madijadenidsa: *samaritano 
quiquina najari. 
Pohuadenipa jodiodeni 
tedseje ahuaji jipera ahuaji 
jipera quinajari.) Nadsapa 
samaritano quiquina 
najari ojaria najaro jahui 
toccadsa madija biquera- 
jari ponacossahi qqui 
tadsapa pohuatohui huati huana tajari, pocca madija jararaha. 
34Nadsapa samaritano uva bono ppejene ahua oquini icane- 
jemadsa bobotidedenijine biquerajari ecanajijari. Pocca bejo 
jore inacossadsapa pocca bojodsa ibarijari. Nadsapa odsa 
onihihuaji iaccajari, nahidsa ecahuahijine. 2? Naraha huada 
ssiaja samaritano toccabote nadsa odsa jinededsa ccarara 
huatini ccara tanicca capamehe dahaha icanajaro. “Coma 
tajari tecahuana. Nidsa occanipomadsa tiadsa aja tecahua- 
jari manaconi mota tojadsapi da onapomanijine” nahi 
nade samaritano attipa —najari Jeso jodiodenicca marinaja 
maridedsa. 

36Naraha Jeso pohuadsa denima huati huati taccajari: -Aja 
madija 3 quinajaripa dada toqquimade, Rehuita, samaritano 
quinajaridenipa ¿nejecojarina paja aja bobotidedenijine 
biquerajaridsa pina pohua inoriccassa najari? —najari Jeso. 

327Nadsapa jodiodenicca marinaja maride ecomerajaro: 
—Aja madija biquerajaridsa huati huana tajarina paja —najari. 
Nadsapa pohuadsa: —Jehe, ticcanidsapi nema tidsanapoji 
—najari Jeso. 

Edede amossi najari tahimari 
Mateo 18.12-14 


1 5 1Nadsapa aja romanodenidsa dsiniro da tanijine nanaccade- 
deni, imasiri sseqquiri najarideni tedsejepa: “Jesocca 
marinaja imittana” quinadsa Jesohuaji jahijonajari. ?Naraha 
jodiodeni mota pariseo imadsa jehe quinajarideni, jodiodenicca 
marinaja maridedeni tedsejepa aja imasiri sseqquiri najaridenidsa 
Jeso quejemahi qqui toquinadsapa jiperaqquiri najari. Nadsapa 
atti atti quinajari: —Ajana, ajajari madijapa imasiri sseqquiri najari- 
denidsa “nija” nahi taji. Pohuadeni tedseje naco jipajari. Naraha 
iapi pohuadeni tedseje ijipanijinepi *oppina tani, inajaro —quinajari. 
3¿Naraha manaco Jeso pohuadenidsa ajijaro namidsa imadi- 
nicca ima tadsajani mari icanabaqquijari. *Pohua attipa: —Jari, 
tiadenipi ticcadeni edede 100 naha ticajimanadsapa onideni hua 
tinabaqquimanaraha ojaria amossi nadsapa ¿pohuatohui qquide 
jai tija-jeraqui? Jehe, edede jinedepa pocca edede qquide tocca- 
hitohui. Pocca edede 100 naha cajiraha ojaria amossi nadsapa 99 
tojajari. Pocca edede 99 naha huamonihuaji inebobaqquidsapa 
ojaria amossi najari qquide toccajari. Nadsapa qqui qqui naridsa- 
naja pocca edede bacco inanijari. ¿Bacco inanidsapa pohua 
mattodsa ibari nanijari. Nadsapa huatidsenijari. *Nadsapa odsa 
bacco nanidsapa pohua tessetohui huahua najari: “¡Occa edede 
amossi najaripa bacco onanihi! ¡Occa odsahuaji jai tijajonaji, 
etidsenijine!” najari. 7Nadsama pajissehera tiadenidsa huati 
onajaro: Najarossa najaro madija imasiri sseqquiri najaridenipa 
pina edede jano tojadsa amossi najarissa quinajari. Naraha ojaria: 
“Diodsa ojanijine, occa ima onebona” nadsapa Diopa pocca 
dodosse tabaqqui memehuajicca tedseje huatidsemana tahi. Aja 
madija tahide Diodsa toquejenapojaridenicca imadsa naco meme- 
huajiccapa huatidsemana tahi. Naraha aja madija Diodsa toje- 
dsatidsapa denima huatidsemana tahi —najari Jeso. 


Amoneje ponicca dsiniro amossi cananicca ima 


s Nadsapa ima onihi naqui huati tajari: -Amonejepi 
dsiniro ccarara 10 nehe cajiraha ponicca dsiniro cajarie 
amossi canadsapi ¿qquide dissera tejeraqui? Dissera tajaro. 
Ponicca jojororo iquehessidsa ponicca dsinirotohui johue, 

qqui, johue, qqui naridsadsapi bacco icananinitohuijaro. 
oBacco icananidsapi poni tassanitohui, poni inoriniccatohui 
huahua najaro: “¡Ohuadsa tetidsemanaji! Occa dsiniro amossi 
canaraha bacco ocananini” najaro —najari Jeso. *-Nadsama 
ohuapi tiadenidsa huati onana: Najarossa najaroa madija 
imasiri sse tajaripa: “Diodsa ojanijine, occa ima onebona” 
nadsapa Dio pocca dodosse tabaqqui tedseje huatidsemana 
tahi —najari Jeso. 


Madija pohua bedi jano tojaraha 
bacco nanipomahicca ima 


u Jesopa ajijaro namidsa imadinicca ima onihidsa huati 
huati najari: -Madijapa pohua bedi pamajari. 1?Dsotodeccapa 
imehidsa huati tajari: “Abi, tidsepetaji, ticca dsiniro, ticca 
dsama huapima nidsa tidsoqquedsapi icca tojanijine tade. 
Nadsapi aji occapi tidsoqque-jeraccadsama ohuadsa arobeni 
da taji” najari. Nadsapa imehi pohua bedi pamahadsa pohua 
dsepetaji, pocca dsama icanaroberidsadsa pohuadenidsa da 
inaridsajaro. 13? Naraha huada onihidsapa pocca abicca daniji 
aji dsama cajidsati, pohua dsepetaji cajidsati naqui dsiniro- 
tohui da inaridsajaro. Nadsapa dsiniroma dsama huaji tani- 
huaji toccajari. Nadsapa dsama huaji tanicca odsa bacco 
tadsapa ejetetohui, dsodsobitohui, amonejetohui naridsajari. 

14-Nadsapa pocca dsiniro nema nehe inajicajaro. Naraha 
najari huajanodsa pemi naqui tojaridsajaro. Dsamatapa naco 
bonoridsa-jarajari. Nadsapa pemijari. 1% Nadsapa tarabaidsa- 
tohui nahihuajicca madijadsa huati tajari. Nahihuajicca madija 
pohuadsa: “Occa poroco tecahuabaqquijo” nadsa pocca poroco 
madimanahihuaji dosse inajari. (Naraha dsabissopa jodioja 
nadsa poroco cacahuade pohuadsa ocassera taraha nama naha 
poroco ecahuajari.) 1*Pohuadsa dsamatapa da quina-jaradsa 
pemidsapa: “Poroco tapari ojipa naccaraho” nanaja naraha 
poroco tapari pina imissa najaro naqui da quinehe nejerani. 

17-Nadsapa bodi huatomajari: “Occa abicca odsadsapa 
tatarabaidsadedeni caji taraha pohuadenidsa dsamatapa mota 
totoja nade. Naraha ohuapi ajihuaji pemi, ohuatiabote nani” najari 
pohua bodi. 18 Nadsapa pohua bodi huatodsapa: “A, occa abicca 
odsahuaji occanina. Bacco onanidsapi pohuadsa occa ima huati 

onanijine: Abi, ojine ima tabaccora tani Diodsa. Tiadsa nagui ojine 
ima tabaccora tani, onanijine” najari pohua bodidsa. 1*“Nadsama: 
Abi jidapapi ohuadsa: ‘Occa ejedeni” tejeraji. Tiapi bica tinaraha 
ojinepi ima bica tejerani, onanitohui. Naraha jidapapi ticca 
dodosse ojanijine ¿jipa tinaqui? onanitohui” najari pohua bodidsa. 

20—Nadsapa pocca abihuaji toccanijari. Toccanijari... bacco 
tanibote nadsa pocca abipa huaji taraha pocca ejedeni ccanihi 
qqui tajari. Qqui tadsapa pocca ejedenidsa huati huana taja 
najari. Joppa tajari, dama, icahuajocossa, ebette mose inajari. 
21 Naraha bedi attipa: “Abi, ojine ima tabaccora tani Diodsa. 
Tiadsa naqui ojine ima tabaccora tani. Abi, jidapapi ohuadsa: 
‘Occa ejedeni' tejeraji. Tiapi bica tinaraha ojinepi ima bica 
tejerani” najari imehidsa. 

22-Naraha pocca abipa bedi atti mittaraha pina mitterahi 
najari. Pocca dodosse tabaqquidsana huati tajari: “¡Huassinaja 
occa ejedeni etero bicanidsa tinehedsamanajo! ¡Todsepecca 
naco dsepe tinahanamanajo, amoricca naco tinehedsa- 
manajo!” najari. 23“Bohui napidsati oqui tajari naco dsoqque- 
hijine qqui tiquinajo. Dsogqquedsa ijipaqquina; etidsenijine” 
najari. 2*“Etidsenijine bica tani. Occa ejedeni pina dsoqque- 
jarissa naraha madinipomahi. Pohuapa pina jano tojajarissa 
naraha bacco nanipomahi” najari. Nadsapa pocca odsacca 
huapima huatidsemanajari. 

25-Naraha pohua bedi tahideccapa huidsajahuaji dsepe 
ijidsa ccaninaja odsa huajiranidsa mittajari. Tire tire camaja, 
tore tore camaja najari, pocca abicca odsadsa dsodsobi 
tojajaro. 25 Naraha pohuapa pocca abicca medsetohui huahua 
najari, ccajonadsapa pohuadsa huati tajari: “¿Nejecotohui icca 
odsadsa ejete tojajaro?” najari. "Naraha imehicca medsepa 
pohuadsa huati tajari: “Timecote bacco nanijari. Nomi, bica 
taha ccanidsa ticca abi bohui bedi oquibote inanadsoqquejari” 
najari. 

28-Naraha pohuapa jamijari. Odsahuaji toqquedsimanide 
jipera tadsapa pocca abina qquenajari. Qquenadsapa bedidsa 
huati huati tajari, toqquedsimanihijine. 22Naraha manaco 
imehidsa huati tajari: “Ohuapi tiadsa huajano huapi taha 
odsepe ijijaro. Ticca dosseniji aji jipa tinajarocca ohuadsa 
dosse dosse tajarossa onanaraha ohuadsa bani ette tojahi da 
taha najarahi, otessedeni tedseje ohua naqui ohuatidsenijine- 
raha” najari imehidsa. “Bani huati ccarera tahicca pina edede 
jidsadsa cabra bedi naco ohuadsa da taha najarahi, otessedeni 
tedseje ijipaqquinijineraha. 3% Naraha ticca ejedeni aja ticca 
dsiniro ponima amoneje pehiqquiri najarodenidsa inajicajaro 
pohuadsana bohui bedi oquibote tinanadsoqquejari” najari 
imehidsa. 

31-Nadsapa manaco imehi pohuadsa huati tajari: “Ato, tiapi 
ohuadsa timadidsanapojaro. Odsepetaji, occa huidsaja, occa bani 
ette tojahi, occa odsa najari huapimapa ticca” najari. 22“Naraha 
jidapapi ijipaqquidsa etidsenijine bica tani. Ticca eso dsoqque- 
jarissa naraha jidapapa ima dsatidsa madinihi. Pohuapa jano 
tojaraha qqui imanihi” najari pohua bedidsa —najari Jeso. 

Madijapa pohua dossedecca dsiniro 
ecahuaraha pohuajine ponima jicajaro 


1 6 1Nadsapa Jeso pocca mamari tabagguidsa ajijaro 
namidsa imadinicca ima onihidsa huati tajari: —Jehe, 
madija dsepe ssebotepa pohua cajijaricca huapima pohua 
biji accode ojaria ecahuajaro. Naraha pohua biji accodepa 
pohua pohuajine pocca cacahuehe tossamojaro. Nadsapa 
madija ohuahadenia dsepe ssebotedsa huati toquinajari: 
“Tibiji accodepa ticca dsiniro ponima inajicajaro” quinajari. 
2Nadsapa dsepe ssebote pohua biji accodedsa huahua nadsa 
huati icanajari: “Nija, ticca ima ohuadsa huati toquinajari. 
Ponima occa dsiniro tinajicani quinahi ima omittani. ¿Ticca 
cacahuehe nejecoma tinanajaro? Ohuadsa ticca cacahuehecca 
dsodo nani huapima tinajoradsa ohuadsa da taniji, onajaro. 
Nadsama tiapi denima tecahuaji onejerani” najari pohuadsa. 
3-Nadsapa aja pohua biji accodepa pohua ehuerahi bodi huato- 
jari: “Jidapapi ¿nejecoma onapadseje? Ohua dossede ohuadsa 
najari. “Huidsaja ppa onanijinepi opajira-jerani. Madijadenicca 
dsiniro manaconi jirehe mitta onanijine naqui cappina onani. 
4Pina ajima onana. Ohua dossededsa debe quinajaridenicca debe 
ajimani onanaridsana” najari. “Nadsana ohuadsa huatidsemanadsa 
nidsa, tarabaidsa ocappiradsapi aji ima onajorapojarojine ohuadsa: 
‘Aji occa odsadsa timadiji' quinahitohui” najari pohua bodidsa. 
5-Nadsapa pohua dossededsa debe quinajaridenitohui huahua 
najari. Ojaria huahua ccajona, ojaria huahua ccajona najari. 
Nadsapa tahide ccajonapojaridsa huati tajari: “Ohua dossededsa 
debe tani ¿nejecoma natte?” najari. “Nadsapa huati tajari: “Ahua 
oribo bono oquine jojori imeni 100 nehe debe onajaridija” najari. 
Nadsapa dsepe ssebote biji accode attipa: “Aji, ticca cuenta tiadsa. 
Ajidsa huassinaja tittaridsa ticca cuenta 50'ra dsodo taji” najari. 
7Nadsapa dsotodeccadsa naco huati tajari: “Tia naqui ¿ohua 
dossededsa nejecoma nehe debe tajaritta?” najari. Naraha pohua 
attipa: “Aroso jidsadsa trigo saco 100 naha debe onajaridija” 
najari. Nadsapa pohuadsa huati tajari: “Aji, ticca cuenta tiadsa. 
Ajidsa huassinaja tittaridsa 80'ra dsodo taji” najari. Nama nama 
najari debe quinajarideni huapimadsa. 

8—Naraha dsepe ssebotepa pohua biji accodejine pohuadsa 
debe guinajaridenicca debe ajimani inanaridsani ima mitta- 
dsapa pohua attia: “Jehe, obiji accodepa pohua tedsejemacca 
ima maidsehedsa najorapohuijine bodi nahato tajari” najari. 
Jehe imapi nema najaro. Madijapa pohuadeni tessedenidsa 
maidsamanahijine bodideni nanajoramanapo najari. Naraha 
Diocca madijapa pohuadeni tessedenidsa maidsamanahijine 
najoramanapohuijine ssamogguiri nahi —najari Jeso. 

*-Tiadenidsa huati onajaro: Ajijaro namicca ticajimanajaro- 
ccadsa madija acco ticanabaqquimanajo. Nema tiquinadsapi 
titessedeni tohuapihitohui. Nadsa nidsa dsotode Dio madihi- 
huaji timadimanadsapi ticcadeni accorehe manaconipi Dio 
pocca biquehena tiadenidsa inanaridsanitiohui. 

10-Madijapa cacahuaniji badsira tehe ecahuadsa maidsa- 
jaradsapa nidsa dsotode cacahuaniji deni tojanicca ecahua- 
nijine “Bica tahi” quinahitohui. Naraha cacahuaniji badsira 
tehe ecahuadsa maidsadsapa cacahuaniji deni tojaniccadsa 
“Jehe pohua ecahuana” quina-jarahitohui. 1 Najarossa 
najaroa ajijaro namicca biquehe tecahuamanaraha maidsadsa 
tinadsa tijinedeni toccanissa tejeradsapi Diopa pocca biquehe 
pajissehecca tiadenidsa: “Tecahuamanaji” najarahitohui. 
12 Madija ohuahacca dsiniro tecahuamananissa tejeradsapi 
ticcadeni dsiniro naqui tecahuamananissa tejeranitohui. Nema 
nadsapi ticcadeni dsiniro tiadenidsa da quina-jeranitohui. 

13-Nadsama tiadenipi tiadeni dossede pamahadsa tidsepe- 
deni ijimananijinepi ssamo tani. Tiadeni dossede pamaha 
ticajimanadsapi ojariadsana tetideni huanagquiri najaro. 
Pohua attidsana iboraqquiri tiquinanitohui. Ohuahadsapi 
ajimani tetideni huanaqquiri nadsapi pina pohuadsa jipera- 
qquiri tiquinajarossa nanitohui. Pohua attidsa ibobo tina- 
nitohui. 

—Diocca medse tiquejenadsapi dsinirodsa medse tiquejena- 
nijine ssamo tani. Dsinirotohuira tetidsemanadsapi Diodsa 
tetidsemananijine ssamo tani. Ima pamehepi Diotohui, 
dsinirotohui, timadimananijinepi ssamo tani —najari Jeso. 

14 Jeso maride tojadsa pariseo imadsa jehe quinajarideni 
naco nahidsa taharibobo canajari. Pohuadenipa dsiniro- 
dsana huatideni huanaqquiri najari. Naraha Jeso atti nama 

nahi mittamanadsapa pohuadsa ssamoni huahua guinajari. 
1sNadsapa Jeso manaco pohuadenidsa huati tajari: -Tiadenipi 
madija noccodenidsa bicagguiri tiguinaraha Diopa tibodideni 
nahato tajari. Madija huapimapa tiadenidsa: “Bicagguiri nahi” 
guinaraha pajissa jerani. Ticcadeni madiedsapa Dio jipera tahi 
—najari Jeso. 


Ima cacattemade amoneje tabira 
tocajajaro acco icamajarocca ima 


1 8 1 Jesopa ajijaro namidsa imadinicca imadsa pocca 

mamari tabaqqui mari icanabaqquijari. Madija Diodsa 
huatide disseraqquiri nahijine, “Diopa ohuatti mitta-jarahi” 
quina-jarahijine huati huati tajari. ?Nadsapa ima ajima najaro 
huati tajari: -Odsa pananihuajipa ima cacattemade madijari. 
Pohuapa Dio noppine cappina-jarajari. Madijadsa naco cappina- 
jarajari. 3Najaro odsa pananidsa amoneje maqqui dsoqque- 
jari madijaro. Ponipi huajijiradsa ima cacattemadedsa huatide 
totocca najaro: “Ohua acco ticamaji” naneje najaro. “Madijacca 
nacasserehe onahanadsanaponi” naneje najaro. *Naraha 
pohuapa poni acco camade ibo ibo nanaja najari. Naraha 
dsotodena bodi huatodsa ajama najari: “Diodsa ocappinejera- 
raha madijadenidsa naqui ocappinejeraraha” najari. *“Naraha 
aji amoneje tabira tocajajaro ohuadsa tonajo huati cajiradsapi 
poni acco ocamana. Acco ocama-jeradsapi poni attini ohuadsa 
tocasseraqquinitohui” najari ima cacattemade ibobote. Nadsapa 
poni acco camade tohuiborajari —najari Jeso. 

6Nadsapa ia Medsede Jeso attipa: —-Jehe, ima cacattemade 
bica tajarajaripa atti nama najari. 7Pohua atti nama naraha 
Diopa nama najarajari. Pohuapa bica tajari. Pocca tocattejidsa- 
baqquinaja attideni mittajari. Pohuadenipa Diodsa ssiaja huati, 
dsome huati totoquina najari. Nadsapa ¿Diopa pohuadeni acco 
icamabagguihijinepa najopadsaja? Najo-jarahitohui. 8 Najaroa 
tiadenidsa huati onajaropaji: Diopa najo-jaradsa tiadeni acco 
tocamabaqquihitohui, onajaro. Naraha ohuapi Madija Bedi 
ojajaroa nidsa occanipomadsapi occa madijapa ¿Dio pohuadsa 
huatide disseraqquiri nahipaja napadsaja? Pohuadeni naco: 
‘Jehe, Dio ohua acco camahi” ¿quiquina nahipaja napadsaja? 
onajaro —najari Jeso. 

Sagueo tahimari 


19 1Jesopa odsa panani Jerosarehuaji toccahijine tahidepa 
odsa panani Jericodsaha bacco tapojari. Nadsapa Jerico 
nocconi toqqueqquimahijine toqquedsimajari. ?Naraha nahidsapa 
maqquideje dsepe ssebote madijari, pohua onipa Saqueo. Pohuapa 
jodiodeniraha *romanodenidsa dsiniro da tanijine nanaccade- 
denicca tamine tojajari. 3 Nadsapa “Jeso ccajonahi” quinahi mitta- 
dsapa Saqueo bodipa: “Jeso qqui onana” najari. Naraha pohuapa 
tere tajarijine, madija huapi tadsapa Jeso qqui inajarajari. *Nadsapa 
Saqueo madija jai tojeqquimahi qqui tadsapa tedsejemadenina 
joppa tajari: —Aji ahuadsa occamarodsa Jeso toqqueqquimahi qqui 
onana —nadsa ahuadsa toccamarojari. 5Naraha Jeso Saqueo huittari- 
hihuaji toqqueqquimadsapa Saqueo ahuadsa huittarihi qqui inajari. 
Nadsapa Saqueodsa huahua najari: -¡Saqueo, huassinaja ticcaronaji! 
Ohuapi jidapana ticca odsahuaji omadiccana, onajaro —najari. 

6Nadsapa Saqueo huassinaja ccaronadsa Jesodsa: —Jehe, 
occa odsadsa timadiccaji —najari. Saqueo pocca odsahuaji Jeso 
iaccanidsapa tohuatidsenijari. ?"Naraha madija huapimapa 
Jeso Saqueocca odsadsa toqquedsimahi qqui toquinadsapa 
pohuadenira imahaha canajari: -A, Jesopa imasiri ssebotecca 
odsadsaraha toqquedsimaha. Jeso nama nadsapa iadsa bica 
tejerani —-quinajari jodiodeni atti, aja romanodenidsa dsiniro 
da tanijine nanaccadedenidsa jiperaqquiri nadsa. 

s Nadsapa jipade toquejenanaja jicadsapa Saqueo 
totehemadsa ia Medsededsa huati tajari: -Jehe, ohua 
Medsede, jidapapi ajima onana: Aja cappiramanajaridenidsa 
odsepetaji arobeni ocanarobenissa taridsadsapi pohuadenidsa 
da onaridsana. Nadsama aja ocamaidsabaqquijaridenidsa 
naqui pina aja ocamaidsabaqquipojarissa nehe pohuadenidsa 
da omanina. Nadsapi pohuadenidsa najarossa nehe denima da, 
denima da, denima da omaniridsanijine —najari. 

%Nadsapa Jeso madija huapima mittamanahijine huati tajari: 
—Jehe, jidapana ajajari maqquidejepa pocca imasiri inebodsa 
Diodsa pajissa nadsapa pina maittaccadsama pocca idi Abarahao 
Diodsa pajissa najarissa najari. Nadsapa pohua, pocca odsacca 
madijadsa naqui Diocca tossiejehe tojaridsani ahuato tani 
—najari Jeso atti. 1-Nadsama aji ohua *Madija Bedi ojajaropi 

madija jano toguejenajarideni pina ajajari magguidejessa guina- 
jari gguide occajonajaro. Imasiridsa medse toguejenaraha odini- 
baqquihijine. Huapima ohuadsa pajissa quinadsapa camittehe 
jiquejeranicca cajimanahijine —najari Jeso. 


Jesopa dsiniro inahapimananijinecca imadsa 
mari icanabaqquijari 
Mateo 25.14-30 


u Jesopa Saqueodsa huati huati tadsa nahidsa madija 
queriqquijarideni mittamanajari. Jeso Jerosarehuaji tohuajira- 
jonadsa pohuadeni bodi attidenipa: “Nidsa Jeso Jerosaredsa 
bacco tadsapa amadsati Diocca cacahuehe tojanitohui” quina- 
raha najaro ima tojanijine jerani. Nadsapa Jeso pohuadeni 
bodi huatomanahijinepa ajijaro namidsa imadinicca imadsa 
mari icanabaqquijari. 

12 Jeso attipa: -Dsama huapimacca tamine deni tojahicca 
dsama onihicca deni toquejenajarideni ojariadsa huahua 
najari: “Tia ocattejidsajaro, ticca dsama arobeni cacahuade 
tijanijine. Ohuadsa huatide ahuaji ticcajonaji” najari. Nadsapa 
huaji taraha pohuahuaji huatide toccahijine najorajari. Pohua 
bodipa: “Nidsa occanidsa ohuapi occa dsamacca tamine 
ojanitohui” najari. 13 Nadsapa toccabote nadsa pocca dodosse 
tabaqqui mota 10 quinaha huahua inabaqquijari. Nadsapi 
dsiniro ccarara huatini ccara tanicca 10 najaro pohuadenidsa 
ojari ojari nehe da inaridsajaro. Nadsapa pohuadenidsa huati 
tajari: “Ajijaro dsinirodsa mitta, da, mitta, da taridsamanana, 
dsiniro tohuapinijine. Nidsa occanidsapi ohuadsa nema nehe 
da tanimananijine” najari. “Aja tamine tojahijinepa tamine 
deni tojahicca madihihuaji toccajari. Naraha toccahi nattipa 
pocca dsamacca madijapa pohuadsa jiperaqquiri nadsapa 
madija dosse inabaqquimanajari, tamine deni tojahiccadsa 
huati toquinahijine. Bacco toquinadsa attidenipa: “Aja ticatte- 
jidsajaripa icca tamine tojahijine jiperaqquiri inani” quinajari, 
dsama huapimacca taminedsa. 

15-Naraha tamine deni tojahiccapa attidenidsa jehe 
najaradsa pohua icattejidsajaripa tamine inanajari. Nadsapa 
tamine tojadsapa pocca dsamadsa dosse dosse nahijine tocca- 
nijari. Bacco nanidsapa pocca dodosse tabaqqui pohuadenidsa 

dsiniro da inaridsajarodenidsa huahua najari; “¿Dsiniro 
nejecoma nehe tojani?” nahijine. 1*Nadsapa tahide qquedsima- 
pojaria pohuadsa huati tajari: “Ohua dossede, ticca dsiniro 
ccarara cajariraha ojine deni tojadsapi 10 nehe tojani” najari. 
17Nadsapa tamine tojedsati manaco pohuadsa huati tajari: “Jehe, 
tiapi occa dodosse bica tinani. Ohuattidsa ibora tinadsapi occa 
dosseniji ima bedeniraha tijine toccanissa tadsapi odsa panani 
10 najarocca cacahuade tijanitohui” najari. 19Pocca dodosse 
ohuaha naco qquedsimadsa huati tajari: “Ohua dossede, ticca 
dsiniro ccarara cajariraha deni tojadsapi 5 nehe tojani” najari. 
1*Nadsapa tamine tojedsati manaco pohuadsa huati tajari: “Jehe, 
tiapi odsa panani 5 najarocca cacahuade tijanitohui” najari. 
20—Naraha pocca dodosse ohuaha qquedsimadsapa pohua- 
dsa huati tajari: “Ohua dossede, ajijaropaji ticca dsiniro. 
Eterodsa jore onaqquinissa tadsa ohuacahuajaro. 21 Ohuapi 
tinoppine ocappinajaro. Tiapi madijadsa daco tijirajaro. 
Tiapi tarabaidsa tejeraraha ticca dodosse tabaqquijine titicaji 
najaro” najari. 22 Nadsapa manaco tamine tojedsati attipa: 
“¡Occa dodosse tabaccora tinani! Tia tettijine tiadsa ima 
ssonarijaro. Aji ohuattidsa ibo tinadsapi ohuadsa bica tejerani. 
Tettipi ohuadsa: “Madijadsa daco tijirajaro. Tarabaidsa tejera- 
raha ticca dodosse tabaqquijine titicaji najaro' taha. Naraha 
occa ima nahato tinadsapi 2 ¿nejecotohui occa dsiniro 
tohuapinijine dsiniro ehecahuamana nanihuaji da tidsima- 
jerajaro? Nanissa occanidsapi aji occa dsiniro tohuapijarocca 
tadsajani ocajinitohuiraha” najari tamine atti. 24Nadsapa aja 
pocca dodosse tabaqqui domodeni huaridsajaridsa huati tajari: 
“Jari, occa ccarara tidinimanadsa ccarara 10 cajijaridsana da 
tiquinaji” najari tamine atti. ??Naraha pohuadeni attipa: “Ia 
dossede, najaripa ccarara 10 nehe cajiha” quinajari. 25 Naraha 
tamine attipa: “Epejena, ohuapi tiadenidsa huati onajaro: 
Madija occa dossenijidsa dissera tadsapa pohuadsa denima 
tojanitohui; naraha aja madija occa dossenijidsa dissera tajara- 
dsapa cappirahissa tahitohui. Badsira tehe cajiraha najaro 
naqui todininitohui. ??Nadsama aja ohuadsa huadiqquiri 
najarideni tamine ojanijine jiperaqquiri najarideni ohuahuaji 
teccajonabaqquimanadsa obaccohuaji domo huadsapa tinana- 
dsoqquebaqquihijine” najari tamine tojedsati atti —najari Jeso. 

Jeso todsepe tojahijine ima najoramanajari 
Mateo 26.1-5, 14-16; Maraco 14.1-2, 10-11; Huano 11.45-53 


22 1 Jodiodenicca ejete imeni tohuajirajonajaro, oninipi “Pan 
ssaja tajarahicca. Najaro ejete onini onihipi *Pascoa. 
(Ettidsapi: Dio tossonigquimajari, inajaro.) Najaro ejete toja- 
jeraccadsapi ajijaro ima tojajaro. ¿Dada toqquimade taminedeni, 
jodiodenicca marinaja maridedeni quinajaridenipa Jesodsa jipera- 
qquiri nadsa attidenia: -¿Jeso nejecoma inanadsa dsoqquehijine? 
—quinajari. Naraha pocca madija noppine cappinamanajari. -Jeso 
dama inahi qqui toquinadsapa mohua mohua canarana —quinajari. 
3Nadsapa Joda. Pohuapa Jesocca dodosse tabaqqui 12 quina- 
jari ojaria. Pohua oni ohuahapa Iscariote. Pohua bodidsa imasiri 
mamaride Satana toqquedsimadsapa pohuana Jeso eccorahijine 
bodi najorajari. *Nadsapa dada toqquimade taminedeni, nahicca 
odsa cacahuadedeni quinajaridenidsa Joda huatide toccajari. -Jeso 
tidsepedenidsa onanahijine, onajaro -nadsa pohuadeni tedseje 
Jeso dama quinahijine imahaha canajari. *Nadsapa huatidse- 
manadsa: —-Jehe, nema tadsapi tiadsa dsiniro da inanitohui —quina- 
jari. Nadsapa Joda jehe nadsa bodi najorajari. Toccanidsapa Jeso 
pohuadenidsa eccorahijine inoccodsaridsajari. Pohua bodipa: 
“Madija nohue quiradsa Jeso dama tiquinajo, onanijine” najari. 


Ia Medsedecca jipaqquie 
Mateo 26.17-29; Maraco 14.12-25; Huano 13.21-30; 
1 Corintodenidsa 11.23-26 


7*Pan ssaja tajarahicca ejete bacco tapojaropi huada 7 nehe 
jicanijine. Najaro ejetecca huada tahideccadsa edede bedi 
pohuadeni motta Diodsa da da quiquina najari. Edede bedi 
inanadsoqquemanadsa ibanamanadsapa jipamanajari. Najaro 
ejete oninipi *Pascoa quinajari. ¿Nadsa Jesopa Pedro Huano 
tedseje dosse inabaqquijari: -Jidapana Pascoacca jipaqquie 
tinajoramanapoji, dsome ijipanijine —najari. ?Naraha pohua- 
deni attipa: —¿Nejecohuaji inajoranijine? —quinajari. 

10-1 Naraha Jeso pohuadenidsa huati tajari: -Jerosarehuaji 
ticadapoji. Nahidsa madija jojoridsa passo dsojo tanihi qqui tiqui- 
nadsapa najari natti ticadamissadsa pocca odsa bacco tiquinana. 
Nadsapi nahicca odsa jinededsa huati tiquinana: “Ta Maride attipa: 

“Nejecohuajicca coba canahuajaninidsa Pascoacca jipagguiedsa 
ojipanijine ohuatimadedeni tedseje?” napaja” tiguinana. 12Nadsapa 
pocca odsa tetepicca coba canahuajanini imeni tiadenidsa nohue 
inanitohui. Nanidsapi huahuanari, huihuittari najoraponi. Nanidsana 
jijipa tinajoramanaponijine —najari Jeso. 13 Nadsapa tohuedadsapa 
pina Jeso pohua huati tajarissa najaro odsa najorani qqui toquinajari. 
Nanidsa Pascoacca jipaqquie dsome jipamanahijine najoramanajari. 

14 Jipamanahijinecca maji bacco tadsapa Jeso pocca mamari 
tabaqqui tedseje jipamanahijine huahuanaridsa jassi nahuajani- 
jari. 1*Nadsapa Jeso pohuadenidsa huati tajari: -Obodipi: 
Ocasserani ohua-jeraccadsama occa mamari tabaqqui tedseje 
Pascoacca jipaqquiedsa ijipaqqui naccaraho, ohodsanapo 
najaro. 1*Nadsama ajijaro ejetecca jipaqquiepi ojipapomanijine 
huaji taccani. Nidsa Diocca cacahuehe tojadsana nanidsana 
tiadeni tedseje ijipaqquipomanitohui —najari Jeso. 

1Nadsapa Jeso dsedse equidi nadsa Diodsa huati tajari: 
—Jehe, Abi Dio ticca daniji iadsa bica tahi —najari. Nadsapa 
pohuadenidsa huati tajari: —Aja, tiadeni huapima dse tiqui- 
najo. 1 Ajijaropi tiadenidsa huati onajaro: Diocca cacahuehe 
tojanijinecca huada bacco tejeraccadsapi uva ppejene dse 
onapoma-jaraccahitohui —najari Jeso. 

19Nahi dsotodepa pan pohua dsepedsa idi nadsa Diodsa 
huati tapomajari: -Jehe, Abi Dio ticca daniji iadsa bica tahi 
—najari. Nadsapa icanarobedsa dside jai da, dside jai da inaridsa- 
jari. Nadsapa Jeso huati tajari: —Ajijaropi ohuemecca ima. 
Ticassiejeranijinepi ohua ohuana ohua ohuaccoranijine. Nidsa 
ohua nohue ojiradsa naqui ohuadsa tetideni ajimamana nejera- 
nijine ajima titinanamana nana, onajaro. Aja pan ocanabobi- 
ridsadsa tiadenidsa da onaridsadsa tijipamanajaropi titiqueri- 
qquimana nadsa nema titidsanapomana nanijine, onajaro —najari. 

20 Jipaqquimanahi natti naco dsedse equidi nadsa huati 
tapomajari: —Ajajari dsedsecca imapi nidsa ohua odsoqquedsa 
ohuemene toccajaropi tiadeni huapimacca imasiri manaconi 
tojanijine. Najarojine aji ohuadsa pajissa tiquinadsapi 
ticassiejeranijine. Najaro ohuemenecca imapi Diocca marinaja 
dsati madijadsa tojanijine —najari Jeso. 

21-Nadsa aji ijipaqquinidsa ohua ccaccorade naco ajaro 
huahuanaridsa ohuadsama jipade huittarihi. 22 Naraha 
ohuapi Madija Bedi ojajaroa nidsa odsoqquenitohui, pina 
Diojine maittaccadsama otedsejemacca ima najorapojarossa 
onanitohui. Naraha ohua ccaccoradedsa oppina tehe toja- 
nitohui —najari Jeso. 

23Nadsapa pohuadenira huati tocanirere canadsa: 
—¿Nejecojarina Jeso dsoqquehijine madija dsepedenidsa inana- 
hijine? —naridsamanajari Jeso huatimadedeni. 


—¿Nejecojarina iadsa deni tojajari? —quinajari 
Mateo 20.25-26; Maraco 10.42-43 


24Nanaja Jesocca mamari tabaqqui pohuadenira ahuaji 
huati ahuaji huati quinadsapa: —¿Nejecojarina iadsa deni 
tojajari? —quinajari. >> Naraha Jeso pohuadenidsa huati 
tajari: -Madija ohuaha jodio quejena-jarajaridenicca tamine 
huapimapa dossede dacoraqquiri nadsa poccadeni madija 
dosse dosse quiquina najari. Dodossede ohuahadeni naco 
deni toquejenadsapa attideni dacoradsa poccadeni madija 
dosse dosse nanaridsamana najari. Pohuadenidsa pocca- 
deni madija attidenipa: “la acco camade tiquejenani. ladsa 
bica taniccara tinanamanajaro” quinaraha maidsa maidsa 
quinajari. 25Naraha aji ohuadsa tiquejenajaropi pina najari 

taminedenissa tiguinejeraji. Aji tiadeni deni tijeje camajaropi 
pina dsabisso dossehedsa ibora tajarissa tadsana bica tani. 
Madija dossede tijadsa nagui: “Ohuana deni ojani” tejeraji. 
Ticca madija bijideni acco ticanabagguiridsahina bica tajaro. 
27 Ajaro namicca madijapa “Ojipana” nadsapa pocca huihuitta- 
ridsa huittaridsa pocca medsena jijipa dsojo dsojo najari, 
pohua medsedecca huahuanaridsa hua inarihijine. Naraha 
tiadenidsa huati onajaro: ¿Nejecojarina deni tojajari? ¿Madija 
huihuittaridsa huittarijaripa deni tojajarico? ¿Pocca medsena 
deni tojajarirana? Aja huittarijarina deni tojajari. Pocca 
medsepa ajamani tojajari. Naraha ohuapi tiadeni Medsede 
ojaraha pina ticcadeni medse ojajarossa najaro, tibijideni acco 
ocamabaqquijaro. Tiadeni naqui nema tiquinana, onajaro 
—najari Jeso. 

28-Aji ohuapi ocasserani ohuadsa, madija ohuadsa ima 
oppina tanicca inanamanadsa naqui tiadenipi ohuadsa paji 
timadimanarini dsanapojaro. Ohuatimade disseraqquiri 
tiquinajaro. ??Nema najaroa aji ohua tiadenidsa onana- 
nijinepi pina aji occa Abi ohuadsa inanajarossa najaro. 
Ohuadsama tiadeni naqui madija dossede tiquejenanitohui, 
onajaropaji. Pina occa Abi ohuadsa huati tapojarissa najaro, 
ohua cadossejarissa najaro: “Nidsa madija dsama huapimacca 
dossede tijanitohui” napode. 3? Nidsa occa cacahuehe bacco 
tadsa huapimacca tamine ojadsa naqui tiadenipi occa 
huahuanari aji ohua ojipanihuaji tiadeni naqui ohuadsama 
tijipamanadsanaponitohui. Ticcadeni cacahuehe icca madija 
jodiodeni aja icca idi Isaraeri pohua bedi 12 quinajarideni 
potemahi tecahuabaqqui-manaridsadsapa poccadeni tamine 
tiquejenanitohui. Nadsama tiadenipi pohuadeni dossedecca 
huihuittari 12 quinajarodsa ima cattemade jassi tinariridsa- 
nitohui —najari Jeso. 


Pedro pohua namaidsahijine Jeso huati tapojari 
Mateo 26.30-35; Maraco 14.26-31; Huano 13.36-38 


31 Jesopa Ssino Pedrodsa huati tajari: -Ssino, tibodi 
huatoji. Satanapa titohuideni tonacomabaqquihi. Pohuapa 
titohuideni Diodsa huati huati tajari, tiadeni nattome 
tabaqquihijine. Pina aroso jidsadsa trigo etero toccahijine 

aguero huira, gguero huira guinajarissa najari ohua tinebo- 
mananijine tiadenidsa ocasserehe inananitohui. 322 Naraha 
Ssino, titohui Diodsa huati huati onajaro, ohua tinebo- 
jeranijine. Ohuadsa epeje tanitohuiraha, otohuira tapoma- 
dsapi timecotedeni aja ohuadsa jehe quinajaridenicca jehe- 
niji todacoranijine pohuadeni acco ticanabaqquijo, onajaro 
—najari Jeso. 

33 Naraha Ssino attia: -Ohua Medsede, ohuapi nema 
onejeranitohui. Toponi cocorodsa tia coro idsimamanadsa 
naqui ohua naqui onajorani, tiadsama ohuedsanijine. 
Tiadsama odsoqquenijine naqui onajorani —najari. 

34Naraha manaco Jeso attia: —-Pedro, tiadsa huati onana: 
Nidsa ajijaro dsome ssiajaricossanihuaji tacara huahua najara- 
ccadsa tetti tinamaidsanitohui. Ohuadsa: “Onocco jidsa tani” 
tanitohui. Dsotode naqui: “Onocco jidsa tani” tapomanitohui. 
Dsotode naqui nema tapomanitohui —najari Jeso. 


Ima oppina tanicca Jesodsa tojabote najaro 


35 Nadsapa Jeso pocca mamari tabagquidsa huati tajari: 
—Madija maride tiquejenaridsanijine tiadeni dosse onabaqqui- 
podsa jai tijaridsade. “Ticcadeni saco, ticcadeni dsiniro, ticcadeni 
sapato najari jirehe jai tijaridsaji” onadsapi ¿nejecora ticappira- 
manatte? —najari Jeso. Naraha pohuadeni cacomeramanajari: 
—Nohuerade. Icappira nehe jaijaridsa-jerade —quinajari. 

36 Nadsapa Jeso pohuadenidsa huati tapomajari: -Naraha 
jidapapi occa dosseniji tahidessa nejerani. Jidapapi saco, 
dsiniro ticajimanadsapi tiaccamanaji. Nadsama jadsirecca 
massito ticappiramanadsa naqui ticcadeni ssirini huehuedsa 
da tiquinadsa mitta tiquinaji. 3?Nadsapi otedsejemacca ima 
tiadenidsa huati onana: Dio Atti dsodo naponiccapi pajissa 
ohuadsa tojanitohui. Pohua Atti cacomerabote Isahia dsodo 
inaponipi ajima najaro: “Nidsa madija attidenipa: “Ajajaripa 
tabaccoraqquiri najaridenidsama quejemajari' quinahitohui” 
napohui nade Isahia. Najarossa najaropi ohuadsa madija atti- 
deni nama quinahitohui —najari Jeso. 

38 Naraha pohuadeni attipa: -Ia Maride, ajidsapi jadsirecca 
massito capamehe icajini -quinanaja Jesopa: —Jehe, najaro- 
dsapi tipajiramanani —najari. 

Jesemanihuaji Jeso Diodsa huati huati tajari 
Mateo 26.36-46; Maraco 14.32-42 


39 Nadsapa Jeso huati taha jicadsapa odsadsa togguenadsa 
ssono Oribohuaji togguemorajari. Aja pohua huajijiradsa totocca 
nahihuaji toccajari. Pocca mamari tabaqqui naco pohuadsa jai 
tojemorajari. * Aja pohuadeni quequeriqquimana nahihuajicca 
ahua oribo ppa nahi dopehuaji bacco toquinadsapa pohua- 
denidsa huati tajari: -Jari, Diodsa huati huati tiquinaji, aji 
ticappinamanadsa ima tinanamana-jeranijine —najari Jeso. 

41 Jesopa pocca mamari tabaqqui jassi tahidsa toqque- 
qquimajari, cahuajiqquima nadsa pohua pitodsa huittadsa 
Diodsa huati huati tajari. 12 Ajama najari: —Abi, jipa tina- 
dsapi otedsejemacca ima oppina tanicca ohuadsa toja-jerana, 
onaraha. Madija huapimacca ima manaconi najidsohue 
ohuadsa tojadsapi ocasserani ohuanitohui, pina dsedse bida- 
bote dse onanijinessa najaro. Najaro onahananijine jipera 
onaraha ohua jipa onanicca tohui onejerajaro. Tia jipa tinani- 
ccana paji. Najarodsana ibora onajaro —najari Jeso. 

43 Nanaja nahi Jeso pohua Diodsa huati huati tahihuaji 
Diocca dodosse memehuajicca ahuatojari. Najaripa Jeso acco 
icamadsa inadacorajari. **Naraha Jeso pohua bodi ocassera- 
ra canajari. Diodsa huatide todacorahi nadsapa taniccojari. 
Pohua taniccone toccadsa namidsa catojadsapi pina ama 
motarehe ssaboro ssaboro najarossa najaro. 

4Diodsa huati taha jicadsapa pocca mamari tabaqquihuaji 
ccanijari. Bacco nanidsapa cahadijahira qqui tajari. Bodideni oji 
quinajarijine tocamijireradsapa cahadijajari. 46 Naraha pohua- 
denidsa huati tajari: -¿Nejecotohui ticahadijajaro? Nocco tique- 
jenadsa Diodsa huati huati tiquinaji. Ima oppina tehe tojadsapi 
tijaparimanadsa ima tinanamana-jeranijine, onapa —najari Jeso. 


Jeso dama quinajari 
Mateo 26.47-56; Maraco 14.43-50; Huano 18.1-11 


17 Jesopa huati huati naccaraha madija huapi taha bacco 
najonamanajari. Jodana tahidejonajari. Pohuapa Jeso pocca 
dodosse tabaqqui 12 quinajari ojariaraha pohuana Jesohuaji 
tohuajiressi, pano mose inajari. **Naraha Jeso attipa: —-Joda, 

ohuapi Madija Bedi ojajaroa ¿opano mose tajaropi aja ohuadsa 
huadiqquiri najaridenidsa ohua teccorajaroqui? —najari. 

4 Naraha aja Jeso pohua huatimadedeni attidenia: 

-Ia Medsede, ¿massitodsa itacaridsaco? —quinajari. 5? Nadsapa 
Jesocca madija ojariana dada toqquimadedenicca tamine deni 
tojajaricca medse huaribo nahatonihuajicca ca taneje tajo 
canajaro. 5! Naraha Jeso attia: -¡Apajana, denima ca tejeraji! 
—najari. Nadsapa taminecca medse huaribo bara icanadsapa 
huaribo tocabiquemanijari. 

52 Jesotohui jahijonajaridenipa aja dada toqquimade taminedeni, 
Diodsa dada toqquimahuajicca cacahuadedeni, ime jocohuideni 
quinajari. Najaridenidsa Jeso huati tajari: -¿Nejecotohui tiadenipi 
jadsirecca massitoma, huahuaccama jai tijajonajaro? Nema tiquina- 
dsapi pina bobotidetohui jai tijajonajarossa najaro. 53 Nadsa tiadeni- 
dsama huajijiradsa Diodsa dada toqquimahuaji ohoquejema naraha 
ohua dama tiquinehe nejerade. Naraha ohuadsa ima tinanamana- 
nijinepi dsidsinidsara jai tijajonajaro. Jidapapi tijinedeni Satanacca 
ima deni tojajaro —najari Jeso. Nadsapa Jeso dama quinajari. 


Pedropa Jesodsa: -Onocco jidsa tani —najari 
Mateo 26.57-58, 69-75; Maraco 14.53-54, 66-72; 
Huano 18.12-18, 25-27 


54 Nadsapa Jeso dama quinadsa dada toqquimadedenicca 
tamine deni tojajaricca odsahuaji iaccamanajari. Naraha 
Pedropa Jeso iaccamanahi nattideni huajima tohuanamissa- 
jari. 5Odsadsa bacco toquinadsapa boronidsa dsippo inadsa- 
manadsa jiade jassi nahuajanijari. Pedro naco pohuadeni- 
dsama huitta bacossajari. **Naraha najaro odsacca medse 
madijaroa Pedro dsippodsa huittahi qqui tadsa icattoma nadsa 
aja jassi nahuajanijaridenidsa huati tajaro: —-Ajajaripa Jesodsa 
ccaccaridsa nade —najaro. 57Naraha Pedropa pohua namaidsa- 
jari: -Dsohuato, ohuapi pohuadsa onocco jidsa tani —najari. 

58 Nahi dsotode madija ohuaha naco Pedro qqui tadsapa: 
-Tia naqui Jesocca madija tijani —najari. Naraha Pedropa pohua 
namaidsapomajari: -Ohuapi najaricca madija oja-jerani —najari. 

52Nahi dsotode maji ojaria tossoniqquimadsa madija ohuaha 
attipa: —¡Pajissade! Ajajaripa Jeso huatimadedija. Pohuapa dsama 
arobeni Carireahuajicca madija jidsera tahi —najari. “Naraha 

manaco Pedro pohuadenidsa huati tajari: -¿Nejecoma najaro imara 
huati huati tiquinajaro? Ohuapi najaro ima ssamo onani —najari. 
Pedropa najaro ima huati huati nanaja tacara huahua najari. 

él Nanaja Jesopa cattahuajanihi nadsa Pedro icattoma 
najari. Nadsapa Pedro pohuadsa Jeso huati tapojaricca ima 
bodi huatomanijari: “Nidsa ajijaro dsome ssiajaricossanihuaji 
tacara huahua najaraccadsa tetti tinamaidsani 3 nanitohui.” 
62 Najaro ima Pedro bodi huatomanidsapa toqquenajari. Pohua 
motta oji oji najari. 

Jesodsa jidsa jidsa quinajari 
Mateo 26.67-68; Maraco 14.65 


63 Jeso cacahuadedenipa huadiedsa jidsa jidsa quinajari. 
Jeso huaccade jo narihi najari. **Nocco ssoque quinadsa 
naco pohuadsa huati toquinajari: —Jari, ¿nejecojari tia ida- 
jari? ¡Tecomerajo! —-quinajari. 5 Tamassohuedsa naco tohuatti 
tabaccora tajarodsa ittamassoqquimanajari. 


Jodiodenicca ima cacattemahuaji 
Jeso pohua cacomerajari 
Mateo 26.59-66; Maraco 14.55-64; Huano 18.19-24 


ssSsiajadsapi jodiodeni ime jocohuideni, dada toqquimade 
taminedeni, jodiodenicca marinaja maridedeni quinadsa 
queriqquimanajari. Nadsapa *jodiodenicca ima cacattemade- 
deni quequeriqquimana nahihuaji Jeso iaccamanajari. 
Nahihuaji huapima jai tojedsimadsa pohuadsa huati toquina- 
jari: 7—Cristo-Mesia tijadsapi iadsa tia tecomeraji: “Ohuapi 
Cristo-Mesia ojani” taji -quinajari. 

Naraha Jesopa: -Tiadenidsa: “Ohuapi Cristo-Mesia ojani” 
onadsapi, ¿ohuadsa pajissa tiquinapadseje? Pajissa tiquinejerani 
nahato onaponi. $ Manaco tecomeramananijine tiadenidsa 
huati onadsapi ¿tecomeramanapadseje? Tecomeramana- 
jeranitohui —najari. $9—Ohuapi Madija Bedi ojajaroa nidsa 
dsotode Dio Dacorabote ohua deni tonanadsapa Pohua inori 
nahatonihuaji ohuittarinitohui. Nanihuaji ohuittaridsapi Abi 
pohua tedseje dosse dosse onanitohui —najari Jeso. 

70 Naraha pohuadeni attia: -Nema tadsapi, ¿tiapi Dio Bedi 
tijaqui? —quinajari Jesodsa. Naraha Jeso pohua cacomerajari: 

—Jehe, tiadeni ohuadsa nema tiquinajaropaji —najari. 7! Nadsapa 
pohuadeni attia: -Jidapapi pocca ima huati toquinahijine 
madija ohuahatohui huahua inejerana. ¡Epeje! Pohua, pohua 
cacomeradsa pohua atti oppina tanicca imittanissa tani —-quina- 
jari. Nadsapa najaro imadsa dsoqquehijine najoramanajari. 


Tamine Piratodsa Jeso iaccamanajari 
Mateo 27.1-2, 11-14; Maraco 15.1-5; Huano 18.28-38 


2 3 1Nadsapa jodiodenicca taminedeni nahidsa queri- 

qquimanajari huapimapa totehemamanadsa tamine 
Piratohuaji Jeso iaccamanajari. Tamine Piratopa romanodeni. 
Pohuapa jodiodenicca dsama cacahuade tojajari. ?Tamine 
Piratohuaji bacco toquinadsa pohuadsa poccadeni maidsehe 
huati toquinajari: —-Jesojinepi ima bica tejerani, pocca ima 
ajima nani —quinajari. -Jeso madija inequeriqquidsa mari 
icanabaqquidsapa romanodenicca cacahuehedsa tojipera- 
manajari: “lara ia ecahuana” quinajari. Pocca marinaja naqui: 
“Romanodenicca taminedsa ticcadeni dsiniro mota naqui paca 
tiquinejeraji” nanaja nahi. Nadsama pohua atti onihi naqui: 
“Ohuapi Cristo-Mesia, ticcadeni tamine deni tojahicca ccajona- 
hitohui quiquina najari ojani” nahi naco imittani -quinajari. 

3 Nadsapa Pirato Jesodsa huati tajari: -¿Tiapi jodiodenicca 
tamine tijaqui? —najari. -Jehe, tetti nema tajaropaji —najari Jeso. 

4Naraha Piratopa dada toqquimade taminedenidsa, nahi- 
dsa madija queriqquimanajarideni huapimadsa huati tajari: 
—Ajajaripa icca dsamacca marinaja inajidsoje cama-jerani. 
Ima oppina tanicca inana-jerani. Tettidenidsa onajidso- 
huijine pajira-jerani —najari Pirato. 5Naraha pohuadenipa 
denima jadsirema johua johua quinajari: —Ajajari madija mari 
mari naridsadsapa pohuajine mohuaniji tojaridsani. Dsama 
Carireahuaji mari mari napojari, nahi dsotode naco aji icca 
dsama Jodeahuaji mari mari naridsadsapa ajadsa bacco 
najonajari —quinajari. 

6Madija attideni: “Dsama Carireahuaji mari mari napojari” 
quinahi mittadsapa Pirato attia: -¿Ajajaripa Carireaccaco? 
—najari. ?7Nadsapa jehe quinahi mittadsapa tamine 
Herodehuaji Jeso iaccamanahijine dosse inajari. Herodepa 
Carireahuajicca cacahuaderaha Jerosaredsa huada pamehe 
madiccajari. Nadsapa Herodehuaji Jeso iaccamanajari. 


Tamine Herodedsa Jeso iaqquedsimamanajari 


sTamine Herodehuaji Jeso iaqquedsimamanajari. Aja 
Herodepa tahide Jeso tahimari mimitta napodsapa: “Jeso 
qqui onaccaraho” nanaja najari. Nadsapa pohuahuaji Jeso 
iaqquedsimamanahi qqui tadsapa huatidsejari. “Jehe, jida- 
panana pohua canahatori canahi qqui onanitohuia” najari. 
%Nadsapa Herode Jesocca ima mittahijine pohuadsa huati 
huati dsanaporaha Jesopa pohua cacoma najari. 1*Naraha 
nahihuaji naco dada toqquimade taminedeni, jodiodenicca 
marinaja maridedeni tedsejepa dissassera tadsa ima onihi, 
ima onihi huati toquinadsapa: —¡Jesopa tabaccora tahi! 
¡Tinajidsojo, tinajidsojo! —-quinajari. 1! Nadsapa Herode pocca 
soldadodeni tedseje Jeso momohua inanamanajari. Jesodsa 
maidsamanadsapa etero bica taniccadsa inehedsamanajari. 
Pina taminessa inanamanadsa pohuadsa jidsa jidsa quinajari. 
Nadsapa Herodepa tamine Piratohuaji Jeso dosse inanipoma- 
jari. 12*Tahidepa Herode Pirato tedseje ahuaji jipera ahuaji 
jipera quinapojari, naraha Jeso ahuaji dosse, ahuaji dosse 
quinadsapa najaro huadadsa cajonerajari. 

-Jeso dsoqquehi bica tahi -quinajari 
Mateo 27.15-26; Maraco 15.6-15; Huano 18.39-19.16 


13Nadsapa tamine Piratopa dada toqquimade taminedeni, 
jodiodeni ime jocohuideni, madija ohuahadeni naco huahua 
inajonabaqquidsa queriqquijonajari. *Nadsapa pohuadenidsa 
huati tajari: -Aja Jeso ohuadsa teccajonamanapodsapa tetti- 
denipi: “Pohuajine mohuaniji tojaridsani” tiquinaraha tiadeni 
tinoccodenidsa pohuadsa huati onapa. Pocca ima omittadsapi 
pina tettidenissa nejerani. Pohuadsapi ima nohuerani —najari. 
15-Tamine Herode naco pocca ima mittaraha pocca ima 
tabaccora tanicca nohueradsa ohuahuaji dosse inanipomajari. 
Aja Jesopa ima tabaccora tanicca inana-jeradsapi pohuapa 
dsoqquehijine bica tejerani. 1*Nama nadsapa pina ocadosse- 
baqquidsa cossi inaqquimanaha jicadsapa dosse onanina, 
toccanihijine —najari tamine Pirato. 

1718 Naraha Pirato: “Jeso toccanihijine” nahi mittamana- 
dsapa madija huapima johuahua johuahua canajari: -¡Najaripa 
dsoqquena! ¡Aja coro todsimapojari Barabana tijine qquenajo! 
—quinajari. [Aja huajano huajijiradsa ejete Pascoa tojadsapi 
Piratojine toponi cocorodsa madija huedsamanajari ojaria qque- 
qquena najari.] 1*Naraha Baraba pohuajinena odsa panani 
Jerosaredsa madija inequeriqquidsa romanodenidsa mohua mohua 
quinadsa coro idsimamanajari. Pohuajine naco madija dsoqquejari. 

20Piratopa Jeso tappa inahijine tohuini nadsa madija 
huapimadsa huati tapomajari: -Jeso apaja onanana. 
Pohuadsapi ima nohuerani —najari. 21Naraha pohuadenipa 
jadsirema johuahua johuahua canapomajari: —¡Ahua pori- 
macossanidsa dsoqquena, dsoqquena! —quinajari. 

22 Naraha Pirato pohuadenidsa huati tapomajari: -¿Naraha 
nejecotohui dsoqquehijine? ¿Nejeco imara inanajaro? Jesocca 
ima omittadsapi imari tabaccora tanicca nohuerani. Pohua 
inanadsoqquehijinepa bica tajarahi. Jesopa pina ocadosse- 
baqquidsa cossi inaqquimanadsapa apaja onanadsa toccani- 
hijine, onajaro —najari Pirato. 

23Naraha madijadenipa Jeso ahua porimacossanidsa 
dsoqquehijine tohuini quinadsapa dissassera tadsa denima 
johuahua johuahua canapomajari. Nama dsanapomanadsapa 

pohuadenina deni toquejenajari. 24Nadsapa Piratopa pohua- 
deni attidsa jehe najari. ?>Madija Baraba qquenahijine jipa- 
aguiri nadsapa Piratojine gguenajari. Aja Barabapa madija 
ineguerigguidsa romanodenidsa mohua mohua naridsa- 
manadsa coro todsimajari. Pohuapa madija ijine ahuahiraha 
ijinedeni gguenajari. Naraha Jesona dsogguehijine pohua- 
denidsa eccorajari. Pina pohuadsa huati toguinapojarissa 
inananijine Jeso dsoqquehijine icadossebaqquijari. 


Jeso ahua porimacossanidsa coba idsanamanajari 
Mateo 27.32-44; Maraco 15.21-32; Huano 19.17-27 


26Soldadodenipa Jeso iaccamananaja dsama Sirenecca 
madija Ssinopa huidsajahuaji ccanidsa bacco ijidsamanajari. 
Jeso ahua porimacossani dsojo inaraha ja tojadsa soldado- 
denipa Ssino dama ijidsamanadsa icadossemanajari: -Manaco 
tia ajajaricca ahua porimacossani dsojo tinaji —-quinajari. 
Nadsapa ahua porimacossani Ssino johuidsa ibarimanadsa 
Jeso natti dsojo inamissajaro. 

27Madija huapi taha Jeso natti jai tojajari. Amoneje naqui 
nani toquejemamanajarodeni Jesotohui oji oji dsanapomana- 
jaro, jadsirema johua johua dsanapomanajaro. 28 Naraha Jesopa 
ponidenihuaji qqui nanidsa huati tajari: —Aji Jerosarecca 
amoneje tiadenipi otohui oji oji tiquinejeraji. Aji tiadeni titohui- 
deni, aji ticcadeni ejedenitohuira oji oji tiquinana —najari. 
29-Aji otohui oji oji tiquinajaropi nidsaranibote aji Jerosaredsa 
ima oppina tanicca bacco nadsa nanidsana pina aji otohui oji 
oji tiquinajarossa tiquinanitohui. Najaro huada bacco tadsapi 
madijapa ajama quinahitohui: “Amoneje ccaranipi bicani ahua- 
manani ojimana-jerani. Ejedeni cappiramanajarojine ojimana- 
jerajaro. Ponideni dsojorinidsa ejedeni tomide nohue quirajaro 
naqui ojimana-jerajaro” quiquina nahitohui. *0Ima oppina 
tani bacco nadsa madijapa cappinamanadsa ajama quina- 
hitohui: “Jaho, ssono imeni dequerajaro iahuaji cojo narona- 
ccaraho, bodi iquejenadsapi nani oppina tanicca qqui inejera- 
nijine” quinahitohui. 3! Aji oOhuapi imasiri onana-jeraraha ohua 
inajidsomanajaro. Naraha aja Jerosarehuaji madimanajarideni 
imasiridsa disseraqquiri nadsapa najidsohue pohuadenidsa 
denima oppina tanitohui —najari Jeso. 

32 Madija pamaha naco Jesodsama topamajonahijine iaccabaqqui- 
manajari. Pohuadenipa botijidederaja, madija inanadsogguemana 
najarideni. 33Ssono “Totati Tonanissa nani” quiquina nahihuaji bacco 
tomoramanadsapa ahua porimacossanidsa que tahijine Jeso coba 
idsanamanajari. Coba idsanamanaha jicadsapa acca icanamacossa- 
manajari. Aja botijidederaja, madija inanadsoqquemana najarideni 
naco coba idsanamanaridsajari. Ahua porimacossani onihidsa, 
onihidsa naridsamanajari. Ohuahapa Jeso que tahi inori nahatoni- 
huaji, ohuahapa Jeso que tahi inori ssamohuaji quinajari. 

34 [Nadsapa Jeso Imehidsa huati tajari: -Abi, pohuadenipa 
ohuadsa ssamoqquiri nadsa ohua inanadsoqquemanaraha 
epejena. Aji ocasserani ohuajaro manaconipi pohuadenidsa 
tinana-jerana, onajaro —najari Jeso.] 

Nadsapa soldadodeni Jesocca eterotohui siba bedenidsa 
coro coro quinajari; -¿Pocca etero nejecojaridsana tojanijine? 
-quinadsa. Najaro sibadsa ittomemanadsapa pocca etero 
pohuadenidsa ojari ojari naridsajaro. 35 Madija huapima nahi- 
dsa cattade domo huajari. Taminedeni naco nahidsa cattade 

domo huadsa attideni tabaccora tadsa Jesodsa jidsadsa jidsadsa 
canajari: —Ajana, madija ohuaha inassiajabaqquiraha jidapa- 
nana pohua tonassiajana. Pajissa Diocca Cattaniji Cristo-Mesia 
tojadsapa nama nahi qqui inana. Nahato taranaja —quinajari. 
36Soldadodeni naco Jesodsa jidsadsa jidsadsa canajari. 
Nadsapa jai tojessidsa uva ppejene ssicata, bidada najari 
Jeso dse nahijine da icanamacossamanajari, “Pohua comene 
ojidsama nanijine” quinadsa. 27Attideni onihi naqui: -Tiapi 
jodiodenicca tamine tijadsapi tia tinassiajaji —quinajari. 

38 Jeso tati tetepihuaji naqui dsodo nani coba idsanamanajaro. 
Najaro dsodo nanipi: “Ajajaripa Jodiodenicca Tamine” najaro. 

39 Naraha botijidederaja, madija inanadsoqquemana najarideni 
Jeso inoridsa cobaba dsanajari ojaria Jesodsa atti tabaccora tadsa 
jidsa jidsa najari: -Tiapi Cristo tijadsapi tia tinassiajaji. la naqui ia 
tinassiajabaqquiji —najari. *Naraha aja coba dsanajari ohuaha attia: 
—¡Paji, nema tejeraji! ¿Diodsa ticappina-jerajarorane? Tia naqui 
ahua porimacossanidsa coba dsanahi tijaraha ¿nejecotohui tetti 
nema tajaro? “1 Aji iapi ponima ocasserani ejerani. Inajidsojarojine 
ocasserani ejaro. Naraha ajari maqquidejepa najidso-jararaha 
ocasserani ahuajari —najari. *? Nadsapa Jesodsa huati tajari: —Jeso, 
ticca cacahuehehuaji bacco tinadsa ohuadsa teti huato nana —najari. 
43 Manaco Jeso pohuadsa huati tajari: -Aji jidapana ohuadsama 
occa Abi Dio madihihuaji timadinijine -najari. 


Jeso huatiajari 
Mateo 27.45-56; Maraco 15.33-41; Huano 19.28-30 


44Maji itetepi tojadsa dsama nema nehe todsidsini najaro. 
Dsidsi dsanapojaropi maji 3 bacco tajaro. Maji todsidsidsapa 
Diodsa dada toqquima odsa imeni bodihuajicca huahuacossa etero 
sibabotepi Diojine sseo naronajaro, carobe najaro. *Maji najarissa 
nadsa ssonohuaji Jesopa jadsirema huati tajari: -Abi, ticca 
cacahuehedsa ojapomanijine, onajaro —nadsapa Jeso huatiajari. 

17Nadsapa soldado tamine Jeso cacahuadepa dsama 
todsidsini nani qqui, Jeso huatiahi qqui tadsapa: —¡Dio bica 
tahi, deni tojahi! —najari. Pohua attipa: —Pajissa, ajajari 
maqquidejepa bica tahi, ima cappirajari —najari. 

48 Nadsapa madija huapima Jeso cattade domo huajari- 
denipa maji todsidsihi qqui, Jeso huatiahi qqui toquinadsapa 

cappinamanadsa domo toccanijari. Pohuadeni bacco huaccacca 
huaccacca tocananijari: —jJaho, icca dsamadsa ijine bica 
tejerani, bica tejerani! -tanimanajari. **Naraha aja Jesodsa 
huatideni huanaqquiri najaridenipa huaji tanidsa domo huajari. 
Jeso coba idsanamanahicca ima huapima qqui toquinajari. 
Amonejedeni naqui pohuadenidsama qquide domoni huajaro. 
Najarodenipi Jeso Carireadsa ccaridsapodsa pohuadsa jahi- 
ridsajaroa Jeso pohuadsa Jerosarehuaji jai jonajaro. 


Jeso ppa idsamanajari 
Mateo 27.57-61; Maraco 15.42-47; Huano 19.38-42 


50-51 Nahidsapa madija bicabote madijari. Pohua onipa 
Dsodse, dsama Jodeacca odsa panani Arimateahuajicca 
madija. Pohuapa Diocca dosseniji inapajiranissa, pocca ima 
toccanissa tajaro. Dsodsepa Diocca cacahuehetohui naco najo- 
raha madijari. Pohuapa jodiodenicca ima cacattemadedeni 
ojaria. Pohua tesse ima cacattemadedeni: “Jeso dsoqquena” 
quinaraha pohuapa jehe najarajari. Pohua tessedeni Jeso 
inajidsomanadsa naco najidsode jipera tajari. 

52 Dsodsepa Jeso assire ppa idsahijine tamine Piratohuaji 
huatide toccajari. Bacco tadsapa Piratodsa huati tajari: -Jeso assire 
ppa odsahijine ¿jehe taqui? —najari. $ Nadsapa Pirato jehe nadsa 
Dsodse nahi Jeso coba dsanaha que tahihuaji tocanajoranijari, 

Jeso assire dicca inadsa etero dsojorani onini linodsa jore inaqqui- 
jari. Jore inaqquia jicadsapa tonoccobirihuaji dsojo inajari. Najaro 
tonoccobiripi sibadsa hui todsimajaro. Nahidsapa madija dsoqquehi 
podsa-jaraccahi. Najarodsa Jeso ibedsajari. **Najaro huada viernepi 
jodiodenipa poccadeni jassinajacca huada sabadotohui najoramana- 
jari. Najaro jassinajapi dsomeme nadsa bacco bacco tajaro. 

55 Aji amoneje Jeso pohuadsa Carireahuaji jahijonajarodenipi 
Jeso assire tonoccobirihuaji Dsodse dsojo inadsapa ponideni 
naqui nani jai tojajaro. Jai tojamissadsapi tonoccobiridsa Jeso 
assire ibedsahi qqui toquinajaro. $4 Nadsapi odsahuaji jai toja- 
nidsa majojo majoni bica tajaro, ahua majiconi majoni bica tajaro 
najoramanajaro. Pina jodiodeni poccadeni madija dsoqquejari 
assiredsa sse inamaromanajari, huira inamaromanajarissa inana- 
mananijine najoramanajaro. Nadsapi jassinajacca huada tojadsapi 
jassi quinajaro, pina Moisesicca marinajassa inanamanajaro. 

Jeso nahatonijari 
Mateo 28.1-10; Maraco 16.1-8; Huano 20.1-10 


2 4 1 Amonejedenipi sabadodsa jassi quinadsapi domingo 
dsidsidsamassana Jeso noccobirihuaji qquide jai 
tojanipomajaro. Ahua majiconi majoni bica tajaro najora- 
manapoje najaro iaccamanajaro. 2Bacco toquinadsapi qqui 
toquinaneje tonoccobiripi tohuabeje najaro. Siba imenipi 
pajimaranihuajina huitteje najaro. 3Nadsa jai tojedsimadsa 
qqui toquinaraha Jeso assirepa podsa najarajari. *Nadsapi 
jabojomanadsa: -¿Nejecoma najari? —quinajaro. Nanaja 
madija pamaha eterorideni ssiaja tajaro ponideni inori- 
nidsa ahuatomamanajari. ¿Nadsapi cappinamananissa tadsa 

ponideni pitonidsa jassi, tocattedsamana, namidsa assarini- 
deni bacco tajaro. Najarideni pamaha ponidenidsa huati togui- 
najari: -¿Nejecotohui Jeso qquide ahuaji jai tijajonajaro? Paja 
dsoqquemanarihi najaridenina pohuadeni noccobiridsa podsa- 
mana tahi. Naraha Jesopa camittemanidsa madihi —quinajari. 
$-Tibodideni huatomaniji. Dsama arobeni Carireahuaji timadi- 
manapodsa tiadenidsa pocca ima huati huati nanaja napode. 
7Pohua attipa: “Ohuapi Madija Bedi ojajaroa nidsa dsotode 
madija ojaria ohua ccaccoradsapa imasiri sseqquiri najarideni 
dsepedsa ojanitohui. Ahua porimacossanidsa ohua inana- 
dsoqquemananitohui. Ohua ppa idsamanaraha huada 3 nadsa 
onahatoninitohui” napode pohua atti —quinajari. 

s Nadsapi Jeso atti bodinideni huatomamanajaro. 
oTonoccobirihuaji jahinidsa odsahuaji bacco nanimanadsapi 
Jesocca dodosse tabaqqui 11 quinajaridenidsa ima huati toqui- 
najaro. Jesocca madija motadenidsa naqui huati naridsamana- 
jaro. “*Ponideni oninipi Maria Madarenahuajicca, Dsohuana, 
Maria Satiaco imeni quinajaro. Amoneje onihideni naqui 
ponidenidsama quejemamanajaro. 1!Naraha Jesocca dodosse 
tabaqqui ima mittamanadsapa pohuadenidsa jidsa tajaro, pina 
ponideni bodini tossamojarossa najaro. Ponideni attinidsa 
pajissa quina-jarajari. 

12Naraha Pedropa nama naha Jeso noccobirihuaji joppa 
tajari. Bacco tadsapa tonoccobiri bodihuaji tocattedsima nanaja 
Jeso assire jojore naqqui eteroa podseje nanira qqui tajari. 
Nadsapa Pedro pocca odsahuaji bodi huatohua toccanijari. 


Emao jahuidsa 
Maraco 16.12-13 


13 Najaro ssiajadsa Jeso huatimadedeni pamaha odsa 
capamema najaro onini Emaohuaji tohuedajari. Aji Jerosaredsa 
maji 3'dsa ijoppemadsapi maji 6'dsa babacco Emaopi. 1*Nadsapa 
najarideni pamaha najaro jahui tohuedajaria Jeso tahimari 
huahuatiti dsanapojari, aji ima huapima mittamanajari, aja 
pohuadeni qqui toquinajaricca ima huahuatiti dsanapojari. 

15 Jahuidsa ahuaji huati, ahuaji huati dsanapomananaja 
Jeso naco pohuadenidsa bacco tadsapa huapima jai tojajari. 
16 Najaripa Jeso pohuaraha pohuadsa noccodeni jidsa tajari. 

17Nadsapa Jeso pohuadenidsa huati tajari: -¿Nejeco imara 
ahuaji huati, ahuaji huati tidsanapomanajaro jahui motta? 
—najari. Nadsapa ba nanaja panodeni todsahi najari. 

18 Najari madija pamajarideni ojaria onipa Cleopa pohuana 
Jesodsa huati tajari: “Tia naqui Jerosarehuaji Pascoacca 
ejetetohui timadiraha ¿ima dsati ssamo tinajaroqui? Aji 
Jerosarecca ima dsati huapima nahatoqquiri inaraha ¿tiaha 
ssamo tinani ojari tajarorane? —najari. 

19-Naraha imapi ¿nejecoma najaro? —najari Jeso. 

Naraha Cleopa pohua tesse tedseje huati toquinajari: -Jeso 
Nasaretihuajicca pohuadsa ima inanamanajaro tahimarinipi 
ajima najaro. Pohuapa Dio Atti cacomerajiderabote. Diocca 
dacorehejine pocca marinaja bica tajaro. Diocca dacorehejine 
canahatori canaridsajari naco bica tajari. Madija huapimadsa, 
Diodsa naco pocca ima bica tade. *Naraha dada toqquimade 
taminedeni, ia jodiodeni icca taminedeni quinadsa Jeso 
dsoqquehijine romanodenidsa da quinajari. Pohuadenina 
idsahuamanahi dsotodepa ahua porimacossanidsa coba idsana- 
manadsa inanadsoqquemanajari. Nama inanamanade. 2! Naraha 
Isaraeri potemahi jodiodeni iapi icca dsamadsa iara imadinijine 
aja Jeso pohuajinena icca cacahuehe tojapomanijine inajaro 
ibodidsa. Naraha pohua huatiahicca huadapi jidapapi huadari 
3 nani. 22Naraha iadsa amoneje queriqqui-manajarodenijine 
ijabojo najaro. Ponidenipi ssiajaricossadsa Jeso cahuahihuaji 
jai tojajaro. 23 Naraha pohua assire qqui quina-jarahi. Nadsama 
amonejedenipi jahinidsa huati nanimanajaro: “Diocca dodosse 
tabaqqui memehuajicca qqui inabaqquipa. ladsa attidenipa: 
“Jesopa nahatonihi' quinapaja” quinajaro. 2*Nadsapa itesse 
pamaha tohuedajari, Jeso cahuahihuaji. Pohuadeni naco pina 
aji amoneje ponideni attinidenissa nehe qqui toquinaraha 
Jesopa qqui quina-jarahi -quinajari Cleopadeni. 

25Nadsapa Jeso huati tajari: —¡A, tiadenipi ssamomo 
tinajaro! Dio Atti cacomeraqquiri najaridenicca marinaja 
dsodo quineje najonaponi najaro nema nehe Dio Atti dsodo 
nanidsa dsodo napojaro titimittamana naraha ¿nejeco- 
tohui pajissa tiquinanijine tibodideni najoqquiri nani? 26 Dio 
Atti dsodo nanidsa ajijaro ima ahuato tajaro: Najaroa aji 
madija Tonassiajade Cristo-Mesiatohui imadijaro ocasserani 

ahuahitohui, madijacca tabaccorehe manaconi tojahijine. 
Ocasserani ahua-jaradsa dsoggue-jaradsapa Diocca deni tojehe 
pohuadsa ahuato-jeranitohuiraha. Pajissa najidsohue imeni 
ocasserani ahuadsa dsogguedsapa nahatonidsa Imehihuaji 
toccamacossanijari. Nadsapa pocca Abi Dio pocca deni tojehe 
pohuadsa inanajaro —najari Jeso. 

27Nadsapa Dio Atti dsodo naponicca pohuadeni bodi 
huatomamanahijine mari icanabaqquijari Jeso. Tahidepa 
Moisesicca marinajadsa Cristo-Mesia tahimari dsodo nanidsa 
Jeso pohua tahimari pohuadeni mari icanabaqquijari. Dio Atti 
cacomeraqquiri najaridenijine pohua tahimari dsodo najona- 
manajaricca dsodoniji naqui mari icanabaqquijari. 

28 Odsa capamema najaro Emao bacco toquinadsa 
Cleopadenidsa Jeso attipa: —-Jehe, ajidsa tibomanaji. Ohuapi 
denima occani —najari. Pohua atti nama nadsapa tossoni- 
qquimahitohuiraha ?*Cleopadenipa Jeso pohuatohui quinadsa 
pohuadsa huati toquinajari: -ladsa tiboccaji. Maji toccahi, 
dsomebote nani -quinajari. 

Nadsapa pohuadenidsa ibojari Jeso. Pohuadenidsama 
odsadsa toqquedsimajari. 3? Nadsapa jipamanahijine jassi 
taridsa Jeso pan ididsa Diodsa huati tajari: —-Jehe, Abi Dio, 
tiadsa etidsejaro. Ticca daniji iadsa bica tinanajari, inajaro 
—najari. Icanarobedsa pohuadenidsa da inaridsajari. 3! Nanaja 
noccodenidsa jidsera nadsana qqui toquinajari Jeso pohua. 
Naraha amadsati amossi najari. 3? Nadsapa pohuadenira huati 
tocanirejari: -¿Nejecotohui pohuapa jahuidsa qqui inajonaraha 
inocco jidsa tapa? ladsa huati huati najonadsa Dio Atti dsodo 
nani ia mari tocanabaqquidsa ibodi etidsepa —quinajari. 

33 Nadsapa huassinaja totehemamanadsa tohuedanijari 
Jerosarehuaji. Bacco tanimanadsapa Jesocca dodosse tabaqqui 
11 quinajarideni pohuadeni tesse tedseje queriqquimana- 
hihuaji tohuededsimajari. 3*Queriqquimanajaridenipa aja 
huededsimajaridenidsa huati toquinapojari: -¡Jesopa pajissa 
nahatonijari! Ssino attipa: “Qqui onahi” napa —quinajari. 

35 Manaco Emaohuaji tohuedajarideni poccadeni ima huati 
nanimanajari. Aja jahuidsa Jeso pohuadenidsa huati huati dsanapo- 
jaricca ima huati, odsadsa Jeso pan icanarobedsa pohuadenidsa da 
inaridsadsa noccodeni jidsera najari naco huati toquinajari. 

Jesopa pocca mamari tabagguidsa ahuatomajari 
Mateo 28.16-20; Maraco 16.14-18; Huano 20.19-23 


36 Aja Jeso qqui toquinajaricca ima imahaha canaraha nahi 
nocconidsa Jeso ahuatomajari. Pohuadenidsa: —Nija, ticappina- 
mana-jeraji. Diocca biquehera tiadenidsa tojana —najari Jeso. 

37Naraha jabojomanadsa bodidenipa: “¡Corime itidija!” 
quinadsa cappinamanajari. 38 Naraha Jeso pohuadenidsa 
huati tajari: -¿Nejecotohui ticappinamanajaro? ¿Nejecotohui 
tibodideni tossamojaro, pina ohuadsa pajissa tiquirani naha? 
—najari. 32-Jari, ohuamori qqui, odsepe qqui tiquinaji. Ohuapi 
ohua. Ohueme bara tiquinaji; nadsana nahatoto tinanijine. 
Aji icorimepi ime cappira, tone cappira nahi naraha ohuapi 
ohueme ocaji, otone ocaji nani qqui tiquinani —najari Jeso. 
1%Nadsapa pohua dsepe nohue, pohua amori nohue najari. 

41Nadsapa huatidsemanaraha pohuadeni bodipa: “¿Pajissa, 
Jeso nahatonijarico?” quinajari. Nadsapa nahatoqquiri 
nahijine Jeso pohuadenidsa huati tajari: -¿Ajidsa ojipanijine 
ticajimanaqui? —najari. 

42-43 Nadsapa pohuadsa aba ibanahi bobi da quinadsa 
pohuadeni dsepecca ididsapa cattomama canaraha jipajari. 
44Nadsapa pohuadenidsa huati tajari: -Aji ima ohuadsa toja- 
jaropi pina tiadenidsa occaridsaponi huati onapojarossa najaro 
tojajaro. Najaropi Dio Atti dsodo naponiccassa najaro. Aji 
Moisesi otahimari dsodo inapojaropi najarossa najaro. Dio Atti 
cacomeraqquiri najarideni naco otahimari dsodo quinapojari. 
huapimapi maittaccadsama dsodo quinaja najonapohui najari. 
Najarossa najaro Diojine ohuadsa tojajaro —najari Jeso. 

45 Nadsapa Dio Atti dsodo naponicca mittamanahissa 
tahijine bodideni acco icamabaqquijari. 46 Pohua atti naco: 
—Jehe, Dio Atti dsodo naponiccadsapi otahimari anini. 
Najaroa aji Diocca Cattaniji madija Idinide Cristo-Mesia 
quiquina najari ccajonadsapa ocasserani imeni inahana- 
nitohui. Madija inanadsoqquemanadsa ppa idsamanaraha 
huada 3 nadsa nahatonihitohui. “Najaro pohua tahimari 
ecomeraridsamanadsapi madija bodideni cacajiqquimera- 
manahijine naco huati toquinahitohui. Nadsapa madija 

pohuadeni bodi cacajigguimeramanadsa: “Occa imasiri 
onebona” guinadsapa Dio poccadeni imasiri epeje inana- 
nitohui. Najaro ima bicanipi madija huapima mittaridsa- 
manahijine Cristo-Mesiapa pocca dodosse tabaggui mari 
naridsamanahijine dosse inaridsabagguihitohui. Tahidepa 
Jerosaredsa mari icanabagguimanahitohui, dsotodepa dsama 
huapimadsa maride jai tojaridsahitohui. Najari Cristo-Mesiapa 
ohua. Otahimari maridepa ohua occa madija dosse onabaggui- 
hijine —najari Jeso. 48+-Nadsama tiadeni occa dodosse tabaqqui 
tiquejenajaropi ohua Cristo-Mesia ojani nahatoqquiri tigui- 
nani. Odsoqqueraha onahatonini paijissa tinoccodenidsa 

qqui tiquinajaro. Nema nadsapi otahimari tecomeraridsa- 
manaji. **Naraha tahidepi Jerosaredsa timadimanaccaji. 

Nidsa tiadenidsa occa Abi Dio huati tapojarissa najari dosse 
onaronahitohui. Najari Dio Corimena tiadenidsa tojaridsa- 
hitohui. Pohuapa Dio memehuaji madijaricca dacorehe tibodi- 
denidsa inanaridsanitohui. Nadsana otahimari mari taridsa- 
mananijine —najari Jeso. 


Jeso toccamacossanijari 
Maraco 16.19-20; Tahimarideni 1.9-11 


50Nadsapa Jeso pohua huatimadedeni odsa pananidsa 
iaqquenabaqquijari. Odsa capamema najaro onini Betania 
tohuajiranidsa domo huajari. Nahidsa pohua huatimade- 
denitohui pocca Abi Diodsa huati tajari. Pohua dsepe meme- 
huaji da tamacossadsa: —Jehe, Abi Dio, ajajarideni tecahua- 
baqquijo. Ticca biquehe pohuadenidsa tinanaridsaji —najari. 
si Diodsa huati huati tanaja toccamacossanijari. Pocca Abi Dio 
memehuaji iaccamacossanijari. 5 Nadsapa pohua huatimade- 
deni attidenipa: —¡A, Jesopa bica tahi! ¡Deni tojahi! —-quina- 
jari. Nadsapa Jerosarehuaji huatidsemaneri tanimanajari. 
53 Huajijiradsa Diodsa dada toqquimahuaji quequeriqquimana 
dsanapojari. Diodsa huatidsemanadsa jiri jiri quinajari. Pohua 
Atti mimittamana najari, Pohuadsa huati huati dsadsanapo- 
mana najari. 

Huanopa Jesocristo 


tahimari dsodo inajaro 
Juan 


Introducción: Huanopa Zebedeo bedi, Carireacca madija. 
Pohuapa aba cocorode tojaporaha Jeso pohuadsa huahua nadsapa 
pocca dodosse tojajari. Pohuapa Huano Baotista jarahi. 

Huano Jeso tahimari dsodo inajaropi madija Jesodsa: —Pajissa, 
Jesopa Dio Bedi —quinahijine. Pocca dsodonijipi: Jesopa Dio Atti, 
pohua naco Dio, najaro. Jesopa pina edede cacahuadessa najari, 
pina jahuissa najari Diodsa bacco inanijine. Jesopa Dio Corime iadsa 
dosse inaronahitohui huati tajari dsodo inajaro. 

Ajajari Huanopa dsotode Jesodsa jehe quinajaridenidsa 
ima teppe 3 nehe dsodo inajaro. Najaropi Huanocca ima teppe 
tahidecca, dsotodecca, dsotodemanicca inajaro (1, 2, 3 Juan). 

Dsotode jadahi tocajadsa naco Dio Corimejine pohuadsa ahuato 
inanajarocca ima dsodo inajaro. Najaropi Apocalipsis. 


Huanopa Jeso tahimari dsodo inajaro 
1.1-18 Jesopa Dio Attiraha madija tojajari 
1.19-34 — Jesopa pina Edede Bedissa najari 
1.35-42 Jesocca mamari tabaqqui tahidecca 
3.1-15 Nicodemopa dsome Jesodsa ccahuajajari 
3.16-21  Diopa madijadsa huati cahanari canajari 
3.22-36  Huanopa Jesocca ima ecomerapomajaro 
10.1-18  Jesopa edede cacahuade bicahi 


Pascoacca jipaqquiedsa Jeso huati huati tajari 

13.1-17 Jeso pohua huatimade amorideni ssahua inabaqquijari 

14.1-11  Jesopa: —Jahui ojani. Ojinena Abidsa bacco bacco 
toquinahijine —najari 

14.12-26 —Nohue ojiradsa naqui tiadenidsa ima bicani da da 
onanitohui —najari Jeso 

14.27-31 —Occanibote nani, dacoco tijiraji —najari 

15.1-8 Ppa nahi uva ede tahimari 

15.9-17 Jeso pocca mamari tabaqquidsa: —Otessedeni —najari 

15.18-27 Madijapa Jesodsa huattajojo tajari 

16.1-4 Jeso huatimadedeni tedsejemadenicca ima huati tapojari 

16.5-15  —Dio Corime ccaronahitohui —najari 

16.16-24 Poccadeni ojiepi huatidsehe tojanitohui 

16.25-33 Jesopa ajijaro dsamacca imadsa deni tojajari 

17.1-5 Jeso pocca Abidsa huati tajari 

17.6-19 Jeso pohua huatimadedenitohui Diodsa huati tajari 
17.20-26  Pohuadsa pajissa quinajaridenitohui Diodsa huati tajari 





Jesopa Dio Attiraha madija tojajari 


1 1 Jesopa tahide ajijaro nami nahato-jeraccadsama 
nadsama madipojari. Pohuapa Dio Atti. Pohuapa Diodsa 
madipojari. Pohua naco Dio. ? Nami nahato-jeraccadsama 
Jesopa Diodsa madiridsapojari. *?Nadsama aji huapima toja- 
ridsajaropi Jesona inanaridsajaro. Jeso nohueradsapa nahissa 
aja namicca huapima tojaridsa-jaranaja. *Nadsama Jeso 
pohuapa camittehe jinede. Najaricca camittehena madijadsa 
ssiajani tojaridsajaro. > Najaro ssiajanina dsidsinihuaji jororo 
canadsa tossiaja-baqquijaro. Nadsama dsidsinipi Jeso ssiejene 
inadsidsinijinepi ssamo tani. 

67Maqquideje onipa Huano. Pohuadsa: Baotista, quiquina 
najari. (Ettidsapi: Totopade, inajaro.) Pohuana Dio icadossedsa: 
-Jesona ssiajani jinede —naridsahijine. Nama naridsadsa 
ssiajani jinede Jesodsa pajissa quinahijine. $ Huanopa ssiajani 
jinede jarahi. Pohuapa ssiajani jinedecca ima cacomerade 
madijari. *Ssiajani pajissehepi aji namihuaji bacco naronajaro. 
Najaro ssiajanina madija huapimadsa tojaridsajaro. 

Ssiajani jinedea aja namidsa ccaronadsa madijaripaja. 
Aja huapima cajiridsajaripa pohuana inahatoridsajari. Naraha 
madijapa pohuadsa noccodeni jidsaqquiri najari. Pocca 
madijadsa bacco naraha pohuadsa jiperaqquiri najari. 1?Naraha 
madija Jesodsa pajissa nadsa: -Jeso ohuadsa tojana —nadsapa 
najaridsana Dio huati huati tajari: -Occa ejedeni tijajaro bica 
tani —nanaja najari. 13 Madija Diocca ejedeni toquejenahijinecca 
imapi pina madija tossonajaricca imassa nejerani. Pina maqqui- 
deje amoneje tohuini nadsa inajiadsa ejedeni dsati tossona- 
jaricca imassa nejerani. Naraha Diojine pocca ejedeni toque- 
jenajaripa Dio pohuajinena bodideni dsati totoja najaro. 

14Dio Attiraha assire tojadsapa Jeso iadsa madijaripaja. 
Pocca nahatonijipi bicabote deni tojani qqui inade. Nadsama 
pocca nahatohuepi ojariana nahato tajari. Abi Dio Bedina 
ojarihi. Pohuapa huati huana tadsa ia todini-baqquijari; 
pohuapa pajissehe jinede. 15Nadsama aja Huanopa Jeso 
tahimari ecomera-ridsajaropi: —Najari tahimaria huati onapo- 
jarode: Ohua mari mari onaporaha aja dsotode mari mari 
najarina deni tojajari. Pohuapa nadsama madipojari, ohona 
napode -nade Huano atti. 

16 Nadsama Pocca Biquehepi pohuajine iadsa huapi tehe tojeje- 
dsanaponi najaro. 1Nadsama maittaccadsama *Moisesipa Diocca 
marinaja huati huati tapojari, najaro marinaja huarijonania aji 
iadsa bacco najaropaji. Nadsama jidapapa Diocca Cattaniji Jesona 
Diocca tohuati huanehe, pocca pajissehe iadsa ahuato inanajaro- 
paji. 18 Nadsama madija iapi Dio qqui taja cama-jarahi. Pohua Bedi 
ohojaridena Dio tahimari nahato tajari. Pohuapa Abi Dio pohua 
bonoccorija najari. Najarijinea Abi pohuadsa nahatoto inajaro. 


Huano Baotista Jeso tahimari ecomerapojaro 


19 Nadsapa odsa panani Jerosarecca jodio taminedeni 
attidenipa: -¿Huanopa aja tohui imadijaro ia Idinide Cristo- 
Mesiaco? —quinadsa *Diodsa dada toqquimade, pohuadeni 
biji accode *rehuitadeni tedseje huahua inabaqquimanajari. 
Nadsapa pohuadenidsa: -Huano madihihuaji jai tijaji, pohua- 
dsa huati tiquinadsa: “Tiapi, ¿nejecojari tijani?” tiquinana 
-quinadsa dosse inabaqquimanajari. 2° Nadsapa jai toja, bacco 
toquinadsapa poccadeni tamine attideni Huanodsa huati 
iqquimamanajaro. Naraha Huano pohua cacoma-jarajari; 
amadsati pohua cacomerade: —Ohuapi Cristo oja-jerani -nade. 

21Naraha pohuadsa huati toguinapomade: —Nadsapi, 
¿nejecojari tijani? ¿Maittaccadsamacca Dio Atti cacomerabote 
Fria tijagui? -quinade. Naraha Huanopa: -Ohuapi Eria oja- 
jerani —nade. 

Nadsapa: -¿Moisesicca dsodonajadsa aja Dio Atti cacomera- 
bote dsotode ccajonahitohui quiquina najari tijaqui? —-quinade. 
Naraha Huanopa: —Ohuapi najari oja-jerani —nade. 

22Naraha denima Huanodsa huati toquinapomade: 
—Nadsapi, ¿nejecojari tijani? -quinapomade. Pohuadeni attipa: 

—Jari, iadsa ticca ima tecomeraji. Tetti imittadsapi ia dosse 
najonadedenidsa huati inaninijine -quinade Huanodsa. 
23Naraha Huanopa pohua cacomerade: —-Ohuapi dsama 
huamoni ssono caji, siba caji tanihuaji ohuatti mohui tadsa 
madija huahua huahua ohonajonabaqqui najari. “¡la Medsede 
tedsejema jahui tijinedeni tobicapoji! Najaroa aji tibodi- 
deni pohuatohui tinajoramanaji” ohona najaro. Najaro imapi 
maittaccadsama Dio Atti cacomerabote Isahia huati tapojari 
—nade Huano atti. 

24 Aja Huanodsa huati toquinajarideni dosse najonade- 
denipa Isaraeri potemahi jodiodeni mota marinaja onini 
pariseodsa jehe quinajari. Nadsapa poccadeni dodosse 
tabaqqui Huanodsa huati toquinapomajari. 25Pohuadeni 
attipa: —Tettipi, “Cristo oja-jerani. Eria oja-jerani. Moisesijine 
dsodo nanicca Dio Atti cacomerabote quinajari ojajerani” 
tadsapi, ¿nejecotohui passodsa madija topa topa titidsana- 
baqqui najaritta? —quinade. 

26Naraha Huano pohua cacomerade: —-Ohuapi passodsara 
topa topa ohodsanabaqqui najari. Naraha madija ohuaha 
tiadenidsa madiraha pohuadsa tinoccodeni jidsaqquiri 
naccani. 7Najarina deni tojajari. Ohuapi tahide mari mari 
onaporaha pohuapa dsotode mari mari najonahitohui. Ohuapi 
ajimani ojani. Ohuapi pocca dodossessa onejerani. Pocca 
dodossedsa naqui denima ajimani ojani -nade Huano atti. 

28 Ajijaro imapi odsa capamema najaro onini Betaniadsa 
qqui inapode. Betaniapi hueni Jordao maji ccajonahihuaji 
tojajaro. Nahihuaji Huano Baotista madija topade tojadsana 
pohuadsa huatide jahijonajari. 


Jesopa Diocca daniji pina Edede bedissa najari 


22Nani Betaniadsa imadiccadsapi najaro huada ssiajadsa 
Huano Jeso ccajonahi qqui tadsa iadsa huati tajaride: -¡Qqui 
tiquinajo! ¡Ajaripa Diocca daniji madija huapimadsa! Pohuapa 
Diocca *Edede Bedi bicabote Diodsa da da inajarissa najari. 
Nidsa dsoqquedsapa pohuana madija huapimacca imasiri 
inanamossinitohui —nade. 3?—Nadsa pohua tahimaripi tiadenidsa 
huati huati onapode: Ohuapi tahide mari mari onaporaha aja 
madija dsotode mari mari najonajarina deni tojajari. Ohuapi 

ajimani ojani. Pohuapa nadsama tahide madipojari, ohona nade. 
31 Ohuapi pohuadsa ssamo onade. Naraha Isaraeri potemahi- 
deni tiadenipi pohuadsa nahatoqquiri tiguinanijinepi Dio ohua 
cadossedsa madija passodsa topa topa onajaropaji —nade Huano. 

32 Huanopa tahide Jeso topa idsanadsa Dio Corime Jesodsa 
ccaronahi qqui tadsa iadsa huati tajaride: -Ohuapi Dio Corime 
qqui onade. Pina midsorissa naha ccaronadsa Jesodsa be tahi 
qqui onade. 3 Ohuapi pohuadsa nahato onapo-jerade. Naraha 
passodsa topa odsana-baqquihijinepa Dio ohua cadossedsa 
ohuadsa huati tapojaride: “Ocorime ccaronadsa madijadsa be 
tahi qqui tinahitohui. Najarina Ocorime madijadsa inanaridsa- 
hitohui” napode Dio ohuadsa. 3*Jehe, najaripa pajissa ohua 
qqui onadsa huati onajaro: Ajaripa Dio Bedi, onajaro -nade 
Huano atti. 


Jesocca mamari tabaqqui tahidecca 


35 Huada ssiajadsa Huano 
Baotista huatimade ipamehe 
pohuadsa ibapomade. 

36 Nahidsana Jeso toqque- 
qquimahi Huano qqui tadsa 
iadsa huati tajaride: -¡Qqui 
tiquinajo! ¡Ajaripa Diocca 
daniji madija huapimadsa! 
Pohuapa Diocca *Edede 
Bedi Diodsa da da inajarissa 
naraha icca imasiri manaconi 
tojahijine Dio iadsa eccorajari 
—nade Huano iadsa. 
37Nadsapi Huano huatimade ipamehe ima imittadsapi 
Jesodsa icadamissade. 38 Jeso natti icadamissaraha Jeso pohua 
natti qqui naninaja ipamehe icadajonani ia qqui tabaqqui- 
jaride. Nadsapa Jeso iadsa huati tade: -¿Nejecotohui ticada- 
jonajaro? -nade iadsa. Naraha: -Ia Maride, ¿nejecohuaji 
timadijaro? —inade. **Naraha Jeso: —Jina, qqui tiquinaji 
-nade iadsa. Nadsapi jaijajaro, maji toccadsana pohua madi- 
hidsa bacco inadsapi qqui inade. Nani pohuadsa jassi idsadsa 
icadsomede. 

40 Jehe, Huano huati tahi imittadsapi Jesodsana ique- 
jenajarode. Otesse onipa Adiri. Pohua imecote onipa Ssino- 
Pedro. #Jesocca odsahuaji icadenadsapi Adiri pohua imecote 
Ssinotohui toccajaride. Pohua imecote Ssinohuaji bacco 
tadsapa huati tajari: -¡Ssino, iapa aja tohui imadijaro Mesia 
bacco inahi! —najari. (Jodio attidenidsapa: Mesia, quina- 
raha dsama Cresiacca madija attidenidsapa: Cristo, quinajari. 
Madija ettidsapa: Diocca Cattaniji ia Idinide, inajaro.) 

42 Nadsapa Adiri pohua imecote Jesohuaji eccanijari. Jeso 
Ssino qqui tadsapa pohuadsa huati tade: -Tiapi Huanocca 
ejedeni Ssino tijani. Ssino tijaraha jidapapi tia oni onihira hua 
onana —najari. Nadsapa pohua oni hua inadsapa: -Sepa —nade. 
(Jodio attidenidsapa: Sepa, quinaraha dsama Cresiacca madija 
attidenidsapa: Pedro, quinajari. Madija ettidsapa: Siba, inajaro.) 


Nicodemopa dsome Jesodsa ccahuajajari 


1Isaraeri potemahi jodiodeni dossede ojaria onipa 
Nicodemo. Pohuapa marinaja onini pariseodsa jehe 
najari. ?Najaripa dsomeraha Jesodsa huati tahijine ccajonajari. 


ty, 


NE 

Bacco najonadsapa: —Mamaride, iapi nahatoqquiri inapode. 
Tiapi Diocca dosseniji ticcajonajaro madija maride. Nahatohue 
pina aji ticcassa najaropi madija Dio pohuadsa tojahissa 
tajarina cajijari. Pohuadsa Dio nohueradsapa caji-jarahi 

-nade Nicodemo. 3Naraha Jeso Nicodemodsa huati tajari: 
—Pajissehera tiadsa huati onana: Madija Diocca cacahuehedsa 
tojahijinepa tossonapoma-dsana Diodsa tojahitohui. 
Tossonapoma-jaradsapa Diocca cacahuehedsa toja-jarahitohui 
—nade Jeso Nicodemodsa. 

4Naraha manaco Nicodemo huati tajari Jesodsa: -Madija 
jadahi ijaraha ¿nejecoma inadsa pina ejedeni inehe issona- 
pomanijine? ¿Icca ami dsahuanidsa ittidsapomadsapi 
issonapoma taqui? -nade Nicodemo. *Naraha manaco Jeso 
Nicodemodsa huati tajari: -Pajissehera tiadsa huati onana: 
Madija bodidenicca imasiri tohuire-ridsadsapi madija 
Dio Corimecca nahatonajadsa toquejenadsapa Diocca 
cacahuehedsa toquejenahi. Naraha madija nama quina- 
jaradsapa Diocca cacahuehedsa toquejena-jarahi. *Maqquideje 
ejedeni inahatojaripa madija tojajari. Naraha Dio Corimejine 
nahatojaripa Pohua Corime pohuadenidsa totoja najari. Dio 
Corime pohuadenidsa tojaridsadsapa pina tossonapomajarissa 
quina tahi —nade. ”-Nadsama tiadsa huati onana. Ohuattipi: 
Pina ejedeni tossonedsatissa tiquinapomaji onajarodsapi huajo 
tejeraji. $Dio Corimejine madija bodi dsati tojadsapi pina 
jojodecca imassa najaro. Jojodepi qqui inejeraraha jojode 
ponijinena ahahuato najaro. Jojodepi poni jipa tanihuaji jojo 
dsanapo tani. Poni mohuini naqui imitta tani. “¿Nejecoma 
nanicca ccajonajaro?” taraha ssamo tinani. “¿Nejecoma nani 
toccajaro?” ina tani. Dio Corimejine madija bodi nahatodsati 
tojadsa naco qqui inajararaha pocca madie dsati tojani nahato 
inajaro -nade Jeso Nicodemodsa. 

%Naraha manaco Nicodemo Jesodsa huati tapomajari: 
—¿Najaro imapi nejecoma najaro? —nade. '“Manaco Jeso pohua 
cacomerade: —Tiapi Isaraeri potemahi jodiodeni maride tijaraha 
¿najaro ima ssamo tinajaroqui? " Pajissehera tiadsa huati onana: 
lapi Diojine madija bodideni dsati toquejenahi nahatoto inajaro. 
Aji madijacca madie dsati tojani qqui inajaro naqui tiadenidsa 
huati huati ihinanaraha timittamana-jerajaro. 1? Aji namicca 

icca madieccama tiadeni mari ocanabaqquiraha pajissa tiqui- 
nejerani. Aji memehuajicca Diocca ima ponira tiadenidsa huati 
onadsa naqui pajissa tiquinejerajarorane —nade. 

13-Nadsama aja namicca madija ojariapa memehuaji tocca- 
macossaja cama-jarahi. Naraha aji *Madija Bedi ojajarona 
ohuapi memehuajicca occaronajaro. Nadsa maittaranibote 
dsama huamoni ssono caji, siba caji tanihuaji icca madija 
jahiridsapodsapa Moisesi macca corime *bronce inahatodsa 
ahuadsa que inanahi quinade. Madijapa maccajine jicahitohui- 
raha macca corime que tahihuaji qqui quinadsapa toto- 
cassiejera najari. Nadsama aji Madija Bedi ojajaroa ohua naqui 
ahuadsa ohua que inanamanadsapi nema onanitohui —nade. 
15-Nadsama madija huapima ohuadsa pajissa quinajaridenipa 
camitteheri cajimana-dsanapohuijine -nade Jeso. 


Diopa madijadsa huati cahanari canajari 


16-Diopa madijadsa huati cahanari canahi. Pohua Bedi ojari 
naraha da inadsapa huapima pohuadsa pajissa quinajaridenipa 
tocassiejerahijine; camitteheri naco cajimana-dsanapohuijine. 
1Diopa Pohua Bedi madija dsahuade dosse inarona-jarajari. 
Madija tonassiajadera dosse inaronajari —nade. 

18-Nadsama pohuadsa pajissa quinajaridenipa idsahuabaqqui- 
jarahitohui. Naraha aja pohuadsa pajissa quina-jarajaridenicca 
imapi Dio Pohuadsa ahuato taridsaponi. Naraha Dio Attipa: 
“Occa ejedeni ohojaride. Pohuadsa pajissa tiquinejeradsapi ticca- 
deni imapi ohuadsa tabaccora tani. Nidsa ticcadeni ima nema 
tidsanapo-manadsapi najidsohue jiquejeranihuaji tiquejenanitohui” 
nahi Dio -nade Jeso. 1?-Nadsama Dio Bedidsa pajissa quina- 
jarajaridenipa poccadeni tabaccorehepi ajima najaro. Ssiajani 
aji namidsa bacco naronaraha madija motapa dsidsinidsara 
huatideni huanaqquiri najari. Pohuadenipa ima tabaccora tani- 
cca ihinanamana nadsapi ssiajanidsapa huatideni huaneraqquiri 
najaripaja. 2°? Madija motapa pohua pohuadeni tonatabaccora- 
manadsapa ssiajanidsa huattajoqquiri najari. Pohuadenipa ssiaja- 
nidsa huajijira canaha najarahi, poccadeni ima huapimadsa ahuato 
tajaro noppineni. 2:Naraha madija pajissehedsa madimanadsapa 
ssiajanitohuira quinajari, pina Diocca dossenijissa inanamanadsapi 
pohuadeni dsepe ijiridsajarima ahuato tanijine -nade Jeso. 

Huanopa Jesocca ima ecomerapomajaro 


22 Nani dsotodepi dsama arobeni Jodeahuaji Jeso tocca- 
dsapa pohua huatimadedeni iapi pohuadsa jaijade. Nanidsa 
imadidsana madija topa idsana-baqquijaride. 23Naraha 
Huano naco odsa Enohuaji madija topa idsana-baqquija 
najari. Najaropi odsa Sarimadsa huajira tani. Enodsana passo 
dsaja tanicca caji tajaro. Nahidsana madija jajahijona najari, 
Huanocca topanijitohui. ?+Huanopa toponi cocorodsa coro 
idsimamana-jaraccadsama nahidsa madijari. 

25Nadsapa Huano huatimadedenipa jodio ojaria tedseje 
bodideni tohuire-manahijinecca ima ahuaji huati, ahuaji huati 
quinajari. ??Nadsapa Huano huatimadedeni jai tojanidsapa 
Huanodsa huati toquinade: -Ia Maride, maitta hueni Jordao 
jippehuaji tiadsa bacco tajari pohua tahimari huati huati titi- 
nanajaripa madija topade tojahi. Huapima pohuahuaji jajahi 
toja nahi -quinade. 

27Naraha Huano pohuadenidsa huati tade: -Diopa madija 


ijie cajihi —nade. 28-Nadsa ohuatti timittamanade: Ohuapi 
Cristo-Mesia oja-jerani ohona nade. Diopa Jeso tedsejema 
ohua cadossepojaride. 2?0huapi pina dsabisso amoneje caji- 
bote najari pohua tessessa onajaro. Dsabisso cacajirehijinecca 
ejete bacco tadsapa pohua tesse naco nahi pohuatohui madi- 
jari. Pohua tessepa aja cacajirejari atti mittadsapa huatidse 
tahi. Najaroa ohua naqui Jesodsa madija toquejenadsa 
omittadsapi ohuatidseri najaro. Jeso deni tojaja-dsanapohui 
nadsapa bica tani. Ohua ajimani ojanini naqui bica tani, 
onajaro —nade Huano. 


Jesopa memehuajicca ccaronajari 


31 Nadsapa Huano pohua huatimadedenidsa denima huati tajari: 
—Memehuaji ccaronajaripa aja namihuajicca madijassa najarahi. 
Pohuapa deni tojahi. Ajijaro namiccapa namicca. Ajijaro namicca 
imara huati huati totoquina najari. Memehuaji ccaronajaripa 
huapimadsa deni tojajari. 22? Pohuapa memehuajicca qqui tajari, 
mittajari naqui ecomera-ridsajaro. Naraha madija huapimapa 


Porciones del Nuevo Testamento en culina (mádija) del Perú, 1ra ed., O 2011, Liga Bíblica del Perú 


Huano 3, 10 156 


pocca huatinajadsa pajissaha quina-jarahi. 33 Naraha pohua atti- 
dsa pajissa quinajarina: “Jehe, Diopa pajissehe jinede” quinajari. 
34Pohuana Dio icadossejari, huati huati nanaridsa najari. Najarina 
Dio Atti huati tahissa tajari. Dio Pohua Corime pohuadsa da ineje 
najaro inapajiranissa tajaro. 35Imehipa Bedidsa huati huana tajari. 
Pohua Bedidsa pocca nahatonaja huapima pohuadsa inanajaro. 

36 Nadsapa Pohua Bedidsa pajissa quinajaridenina camitteheri 
cajimana-dsanapohuijine. Naraha pohuadsa iboqquiri najari- 
denipa camitteheri cajimana-jarahitohui. Dio Pohuana najidsohue 
jiquejeraniccadsa inana-baqquihitohui -nahi nade Huano Baotista. 


Edede cacahuadecca ima 


1 0 1Nadsapa Jeso huati tapomade: —Pajissehera tiadenidsa 

huati onajaro: Madijapa aja edede tadsaricca noccobijidsa 
toqquedsima-jaradsa noccobiji maranihuajina joppa todsimajaripa 
bobotide. 2?Naraha aja madija edede tadsaricca noccobijidsa toqque- 
dsimajaripa edede cacahuade pohua. 3Edede cacahuade edede 
tadsarihuaji bacco tadsapa pocca dodosse noccobiji icatabojidsa tani. 
Ededepa cacahuade atti mittamana tahi. Pocca edede onidenidsa 
huahua nadsapa iaqquenabaqqui tahi. *Nadsa pohuajine edede jahi- 
ninedsa cacahuadepa tahide toja tahi. Ededepa pohuadeni cacahuade 
atti nahatoqquiri nadsapa pohua natti jai toja tahi. *Naraha madija 
ohuaha nattipa jai tojera tahi. Atti jidsa tadsa, pohuadeni cacahuade 
attissa najaradsapa domo tocca tahi -nade Jeso. 

6Jeso edede tahimari huati tajaripa pocca madija tahimari 
huati, pohua tahimari huati taraha nahidsa madija domo 
huajari mittamanaraha pohuadenidsa ssamo tajaro. 

Jesopa edede cacahuade bicahi 


7Nadsapa Jeso madija mittamanahijine huati tapomade: 
—Pajissehera tiadenidsa huati onana: Ohuapi edede tadsari- 
huajicca noccobiji ojani. Najaro noccobijidsapa edede jajahi 
tojedsima najari. $Ohua occajona-jeraccadsapi bobotidedenina 
jahijonapojari. Naraha ededepa bobotidedenidsa huaribodeni 
sibaqquiri najari -nade Jeso. 

9—Ohuapi noccobiji ojani. Madija ohuadsa jajahidsima 
najaripa tossiejehe cajimanahitohui. Pohuadenipa pina occa 
ededessa quinajari. Dsomepa edede pohuadeni tadsaridsa 
jajahi tojedsimani nadsa cacahuadepa nahidsa ehecahua- 
baqqui najari. Ssiajapa cacahuade eheqquena-baqqui najari, 
dsero bicani jipamanahijine. Ohuapi occa madija ohuacahua- 
baqquihissa tajari -nade Jeso. 

10-Naraha bobotidepa botihijine, toponi nanadsoqque- 
hijine, toponi tonatabaccorahijinera ccajona tahi. Naraha 
ohuapi toponi tonassiajadera occajonajaro, madija bodidenidsa 
madie bicanicca cajimanahissa tahijine. 1 Ohuapi edede 
cacahuade bicahi. Edede cacahuade bicahipa pocca edededsa 
tossiejehe da ina tani. Pocca edede tocassiejerahijinepa 
pohuana pohua ccaccora tahi. 1? Naraha madija ohuahapa 
manaconi-tohuira edede ecahua-baqquidsa dsomaji ccajonahi 
qqui tadsapa edede inebobagqqui... joppa tahi caji tahi. 
Pohuapa edede jinede jarajari. Nadsapa edede inebobaqqui- 
dsapa dsomaji edededsa ssonaridsapa motapa tojaribaqqui 
tahi. 1% Naraha edede cacahuade manaconi-tohuira tarabaidsa 
najaripa edededsa huati huana tajaradsapa inebobaqqui tahi 
—nade. 

1415—Naraha ohuapi edede cacahuade bicahi ojani. Nema 
onajaropi madija ohuadsa toquejenajaripa oOhuacahuabaqqui- 
jari. Occa Abipa ohuadsa nocco jidsera tahi. Ohua naqui occa 
Abi pohuadsa onocco jidsera tani. Najarossa najaro ohuapi 
occa edededsa onocco jidsera tajaro. Manaco occa edede 
ohuadsa noccodeni jidseraqquiri najari. Nadsama ohuapi occa 
edede tocassiejerahijinepa ohuana ohua ohuaccoranijine. 
16Edede ohuahadeni naco huapi taha ocajini, aja tadsaricca 
jarahi. Najarideni naco ohuaccani-baqquihijine. Pohuadenipa 

ohuattidsa iboragguiri nahi. Nadsapa cacahuade ojariadsana 
guerigguihijine. Nadsapa ojariqqui-manahitohui -nade Jeso. 
(Pohua atti nama najaripa madija jodio quejena-jarajarideni 
naco pohuadsa toquejenahijine.) 


Jeso pohua dsoqquehicca ima 


17-Ohua ohuaccoradsa odsoqqueraha occa camittehe 
ohuadsa tojapomanitohui. Najaro ima onananijine ibora 
onadsapi occa Abipa ohua catidsejari —nade. 18—Aji 
odsoqquejaro naqui madija ohuahajine jerani; ohuana 
ohua ohuaccoradsa ohua inanadsoqque-mananitohui. Occa 
camittehe ohuaccoranijine opajirani. Occa camittehedsa bacco 
onanipomanijine naqui opajirani. Ajijaro dossenijipi occa 
Abijine -nade Jeso. 


Jeso pohua huatimade amorideni ssahua inabaqquijari 


1 3 1*Pascoacca jipaqquie tojanijine huada ojarie dsori 
taccaraha Jesopa pohua tedsejemacca ima nahato 
tapojari: ajijaro namidsa madide nebohuijinecca huada bacco 

tabote nani. Ajijaro nami inebodsa Imehihuaji tojanipoma- 
hijine. Jesopa pocca madija ajijaro namidsa madimanajari- 
denidsa huati huana taha nama najonajaria pohua dsoqquehi 
bacco tajaripajade. 

2Dsome ijipanijine inajoraraha tahide imasiri mamaride 
Satanajine Simon Iscariote bedi Joda bodi najorajari, Jeso 
todsepe inanahijine. *Jesopa Dio Pohuahuaji ccaronahicca 
nahato, Diohuaji toccamacossani-hijinecca nahato, Pohua 
Imehicca deni tojehe cajihi naco nahato tajari. *Najaro pocca 
deni tojehecca ima ¡attanijine ia mari tocanabaqquijaride. 
Jipade iquejenanaja Jeso totehemadsapa pocca etero huapi- 
ccapi ssiti inadsa tohuamori ssessera pohua dorodsa ssoque 
inade. > Nadsapa tasao imehidsa passo sso idsadsa emori 
ssahua tabaqquijaride. Nadsapa pohua dorocca etero ssoque 
nacossajarodsa emori sse tabaqquijaride. 

6Naraha Ssino-Pedro amori ssahua inahijineraha: -Ohua 
Medsede, ¿ohuamori ssahua tanijinequi? —nade. "Naraha 
Jeso attia: -Aji jidapana temorideni ssahua onaridsajarocca 
imapi ssamomo tinaraha nidsa dsotodena aji tiadeni mari 

ocanabaqquijaro nahatogguiri tiquinanitohui —nade. ¿Naraha 
Pedro attipa: -¡Ohuapi ohuamori ssahua tejeraji, poni! -nade. 
Naraha Jeso attipa: “Temori ssahua onejeradsapi occa tija- 
jeranitohui —nade. *Naraha Ssino-Pedropa: —-¡Ohua Medsede 
ohuamoria ojari jerana, odsepe ssahua, otati ssahua taji! 
—nade. '"Naraha Jesopa pohuadsa huati tade: -Japi idsatipi 
huire inajaro, ia ssahua imanipoma-jerani. Naraha emorina 
ssahua ssahua ihimani nanijine -nade. —-Tiadenipi tibodideni 
huireqquiri naraha huapima jerani -nade Jeso. 11 Jesopa pohua 
ccaccorade nahato tapoja najari, najaria aja: -Huapima huire- 
qquiri tiquinejerani —najaripajade. 

12 Emori ssahua tabaqquia jicadsapa pocca etero huedsa- 
pomadsa huahuanaridsa tohuittarinide. Nadsapa iadsa huati 
tade: —¿Aji temorideni ssahua onaridsajarocca imapi nahatoto 
tinaqui? 1? Tiadenipi ohuadsa huahua titiquina nanipi: “Ia 
Maride, ia Medsede” titiquina najaropi pajissa. “Nema 
onajaroa ohuapi tiadeni Medsede, tiadeni Maride ojaraha 
pina ticcadeni medsessa onadsa temorideni ssahua onaridsa- 
jaro. Najaropi tiadeni naqui temorideni ahuaji ssahua ahuaji 
ssahua tataridsamana nana. 1 Ajijaro marinajapi tiadeni mari 
ocanabaqquijaro, pina aji ojinessa tinanamananijine, onajaro. 

16 Jehe, pajissehera tiadenidsa huati onajaro: Madija pocca 
medsedenipa pohuadeni medsededsa deni toquejena-jarajari. 
Pohuadenipa ajamani toquejenajari. Madija pocca dodosse 
tabaqqui naco pohuadeni dossededsa deni toquejena-jara- 
jari. Pohuadenipa ajamani toquejenajari. Nadsapi ajijaro 
ima timitta-mananissa tadsa nema tinana-manadsapi tetidse- 
mananitohui, onajaro -nade Jeso. 


Jesopa: -Jahui ojani. Ojinena Abidsa 
bacco bacco toquinahijine —najari 


1 4 1Nahi dsotodepa Jeso iadsa denima huati huati tade: 

—Tiadenipi ticappinamana tejeraji. Diodsara pajissa 
tiquinanissa taji; ohuadsa naqui pajissa tiquinanissa taji. 
20cca Abicca odsahuaji timadimananijinepi mamadi caji tani. 
Timadimananijine mamadi maradsapi nanissa tiadenidsa 
huati onaponeje onade. Nadsama ohuapi ticcadeni mamadi 
onanajoranijine Abihuaji occaninitohui. 3Abihuaji occanidsa 
ticcadeni mamadi onanajoradsapi occarona-pomanitohui; 
tiadeni ohuaccani-baqquinijine; ohua ohomadi nanidsa tiadeni 
naqui timadimananijine, onajaro. *Tiadenipi aji occanihuaji 
ojahine nahatoqquiri tiquinani -nade Jeso. 

5Naraha Tomaisi attia: -Ia Maride, ¿nejecohuaji ticcanijine? 
Najaro imapi ssamoqquiri inani. ¿Nejecoma nadsa najaro 
tijahine nahatoqquiri inanijine? —nade. ¿Naraha Jeso huati tade: 
—Ohuapi jahui ojani. Ojinena madija Abidsa bacco toquinahijine. 
Ohuapi pajissehe jinede ojani. Ohuapi tossiejehe jinede ojani. 
Nahissa ohua nohue ojiradsapi madijapa Abidsa bacco toquina- 
jaranaja. 7Ohuadsa tinoccodeni tojidseradsapi occa Abidsa naqui 
tinoccodeni tojidseranitohui. Aji jidapana ohua qqui tiquina- 
jaropi Abidsa tinoccodeni tojidserajonajaro —nade. ¿Naraha 
Feripe attipa: -Ia Maride, jari, icca Abi ia qqui tinanabaqquiji; 
najari qqui inadsapi epejena, denima inejerani —nade. 

9Naraha Jeso Feripedsa huati tade: —Feripe, ohua tiadenidsa 
maitta omadijonerade, naraha ¿ohuadsa tinocco tojidsera- 
jeraccaqui? Aja madija ohuadsa nocco tojidserajaripa occa 
Abidsa naco nocco tojidserajari, onajaropajia. Naraha ¿nejeco- 
tohuira ohuadsa: “Icca Abi ia qqui tinanabaqquiji” tajaro? 
10Qhuapi Abidsa, Abipa ohuadsa, inajaropi Abi Dio Pohua 

ojarihi ¿Naraha najarodsapi pajissa tejeragui? Aji ohuatti huati 
huati ohona najaropi ojine jerani. Occa Abina ohuadsa madija 
najari Pohuana ohua totocanahato najari. 1! Nadsama ohuattipi: 
“Ohuapi Abidsa, Abipa ohuadsa” onajarodsa pajissa tiquinaji. 
Naraha najarodsa pajissa tiquinanijine ssamo tadsapi aji occa 
nahatohue qqui tajona-manapojarodsa: “Pajissa Jesopa Dio 
Bedia” tiquinaji -nade Jeso. 


—Nohue ojiradsa naqui tiadenidsa 
ima bicani da da onanitohui —najari Jeso 


12-Ohuapi pajissehera tiadenidsa huati onana: Ohuadsa: 
“Pajissa ia tonassiaja-baqquihijine” tiquinadsapi pina aji ojinessa 
tinanamananitohui. Occa Abi madihihuaji occanini onattipi 
pina ojinessa tinanamanaraha denima bica tanicca tinana- 
mananitohui. 1? Diodsa huati tiquinadsa ohua onima huati huati 
titiquina nadsapi da da onanitohui. Nani Abi Diocca deni tojehe 
tiadenidsa ahuato onananijine. Jehe, ohuadsa huati huati 
tiquinadsapi ticcadeni huatinajassa onananitohui —nade. 

15—Jehe, ohuadsa tetideni huanaqquiri nadsapi occa dosse- 
nijissa tinanamanana. '*Nadsama ohuapi Abidsa huati onanitohui. 
Nahi tiadeni Acco Camade ohuaha dosse inaronahijine. Najaripa 
Pohua Corime Pajissehe Maride tiadenidsa madihipaja nahijine. 
1Diodsa jehe quina-jarajari ajijaro dsamacca tohuini quina- 
jaridenidsapa Pohua Corime Pajissehe Maride pohuadenidsa 
toja-jarahitohui. Pohuadenipa Dio Corime qqui toquina-jarahi. 
Pohuadsa ssamoqquiri nahi. Naraha tiadenidsapa jidsera tahi. 
Najaripa tiadenidsa madihi; tiadenidsa madidsanapohuitohui. 

18-Ohuapi tiadeni ohuaquibo-baqquinitohui. Naraha 
tiadenidsa omadipomanijine occanipomanitohui. 19Naraha nidsa 
denimapi ajijaro dsamacca madijapa ohua qqui tomanimana- 
jarahitohui. Naraha tiadenipi ohua qqui timani-mananitohui. 
Odsoqqueraha onahatonidsapi omadinitohui. Nema onadsapi 
tiadeni naqui tinahatonimanadsa timadimana-pomanitohui. 
20 Jehe, occanipomadsapi tibodideni huatoma-mananitohui: 
Ohuapi occa Abidsa. Tiadenipi ohuadsa. Ohua naqui tiadenidsa, 
onajaro. Occa marinaja tiadenidsa tojadsa nema tinanamana- 
dsapi ticcadeni ima ahuato tanijine: Pajissa ohuadsa tetideni 
huanaqquiri nani. Ohuadsa tetideni huanaqquiri nadsapi occa 

Abi naco tiadenidsa huati huana tahitohui. Ohua nagui tiadenidsa 
ohuati huana tanitohui. Tiadenidsa ahuato onanitohui -nade Jeso. 
22 Nadsapa Joda (ajaripa Joda Iscariote jarahi) najari huati 
tajari: -la Maride, ¿nejecotohui iadsara ahuato tinanijine naraha 

ajijaro dsamacca madijadsapi ahuato tinejeranijine? -nade. 
23 Naraha Jeso huati tade: -Madija ohuadsa huatideni huana- 
qquiri nadsapa ohuatti ecahua-mananitohui. Nadsapa Abi naco 
pohuadenidsa huati huana tahitohui. Occa Abi tedseje pohua- 
denidsa imadinitohui. 2*Madija ohuadsa huatideni huanera- 
qquiri nadsapa ohuatti ecahuamana-jeranitohui. Aji ima timitta- 
manajaropi ohuatti jerani, Abi Dio ohua Cadossede Atti. 

25-Aji tiadenidsa omadidsama huati huati onajaropaji. 25 Naraha 
nidsa nohue ojiradsapi Abi Dio tiadeni Acco Camade dosse inarona- 
hitohui. Najaripa Dio Corime pina ojinessa inananitohui. Denima 
tiadeni mari tocanabaqquihitohui. Aji huati huati onajarocca naqui 
pohuajine tibodideni huatomanissa tanitohui —nade. 


—Occanibote nani, dacoco tijiraji —najari 


27-Nadsama ohuapi occanibote nani. Tibodideni bica- 
qquiri nanijine tiadenidsa occa jonehe da onaridsani, pina 
ajijaro dsamacca madija pohuadeni tohui quinahiccassa nejera- 
jaro. Nadsama occa daniji ticajimanadsapi tibodideni huatoto 
canejeraji. Occaninitohui onajaro noppineni naqui ticappina- 
mana-jeraji, onajaro. 280huapi occanini, ocanajorani-pomanitohui 
onanipi timittamanade. Occa Abi Pohuana deni tojajari. Pajissehe 
ohuadsa tetideni huanaqquiri nadsapi occa Abihuaji occanina 
onadsa tetidsemananijine bica taraha nema tiquinejerajaro. 

22-Jehe, aji itedsejemacca ima huati huati onajaro toja- 
jeraccadsama tiadenidsa huati onajaro. Nidsa najaro ima toja- 
dsapi ohuadsa: “Pajissa huati tajaria” tiquinanitohui. 3? Naraha 
ohuapi occa ima denima tiadenidsa huati odsanapo-jerana. 
Ajijaro dsamacca dodossede bacco nabote nahi. Naraha pocca 
dacorehepi ohuadsa deni toja-jerani. 31Nema nehe ohua 
ohuaccoradsapi odsoqquenitohui. Nema onajaropi madija 
huapima nahatoqquiri nahijine; ohuapi occa Abidsa ohuati 
huana tajaro. Pohuapa ajijaro imatohui ohua cadossedsapa 
Pohua Attidsa ibora onajaro —nade Jeso. 

Maride jicadsapi: —Jina, jaijana -nade iadsa. 

Jesocca marinaja uva ede tahimari 


1 5 1Nadsapa Jeso iadsa denima huati huati tade: -Ohuapi 
uva ede pajissehecca ojani. Occa Abipa huidsajacca uva 
cacahuadessa najari. 2?0huapi huidsajacca uva edessa onadsapi 
madija ohuadsa toquejenajaridenipa pina uva ininessa quina- 
jari. Nadsama uva inine cabononora tajaripa uva cacahuade ca 
icajidsa tahi. Naraha uva inine ohuaha cacabono najarina denima 
cabono-dsanapohuijine uva cacahuadepa ininedsa moronine- 
dsatira ba ba ihippi najari. Eppe bote naco pore pore ihinana- 
jari. Nadsapa inine huire tadsapa bono cajidsanapohuijine. 3Aji 
tiadeni naqui najarossa tiquinajaro. Ohuatti tiadenidsa huati 
onajarojine huireqquiri tiquinajaro. Nadsapi tibonomananijine 
tinajoramanajaro. *Nadsama ohuadsa paji timadimanarini 
naridsaji. Ohuapi tiadenidsa paji omadirini nanitohui. Inine 
edeccana cacabono najari. Inine pohua mottapa cabononora tahi. 
Najarossa tiquinajaro tiadeni ohuadsa timadimananissa tejera- 
dsapi ima bicani tinanamananijine tipajiramana-jeranitohuiraha. 

5-Nadsama ohuapi uva ede ojani. Tiadenipi uva inine 
tiquejenani. Ohuadsa timadimananissa tadsapi tiadenidsa 
omadinitohui. Nadsama tiadenipi pina uva inine cacabono- 
jiderajarissa tiquinajaro. Nanissa tiadenidsa omadi-jeradsapi 
ima bicani tinanamana-jeranitohuiraha. ¿Ohuadsa madimana- 
hissa tajarajaripa huahuattajo toquejenahitohui pina uva inine 
ca toppidsa hua tajarissa quinahitohui. Uva inine dseqquiri 
nadsa inaccamanadsapa botta botta tajarissa quinahitohui. 

7—Naraha ohua tinebomana-jeradsa occa marinaja naqui 
tinebomana-jeradsapi tohui tiquinanicca tohui ohuadsa huati 
huati titiquina nana. Nadsapa ticcadeni huatinaja tiadenidsa 
tojahitohui, onajaro. $Jehe, Dio Attissa tinanaridsa-manadsapi 
pina uva inine cacabono-jiderajarissa tiquinanijine. Nema 
tinanamanani madija qqui toquinadsapa occa Abidsa: “Jehe, 
Diopa bica tahi” quinahijine. Jehe, occa mamari tabaqqui 
nema tinanamanadsapi pajissa occa tiquejenani ahuato 
tanitohui -nade Jeso. 


Jeso pocca mamari tabaqquidsa: —Otessedeni —najari 


9—Ohuapi tiadenidsa ohuati huana tehe nema onajonajaro, 
pina Abi ohuadsa huati huana tajarissa onajaro. Occa tohuati 
huanehedsa tiajimana tejeraji. 1° Occa dossenijidsa iboraqquiri 
tiquinadsapi occa tohuati huanehedsa timadimanani paji 
nanijine. Aji pina ohua occa Abicca dossenijidsa ibora onadsa 
pocca tohuati huanehema omadiridsajarossa tiquinaji, onajaro. 

1-Aji huati onajaropi occa huatidsehe tiadenidsa 
onananijine. Occa huatidsehe tibodidenidsa pajiranissa 
tanijine, onajaro. 12 Ajijaropi tiadenidsa occa dosseniji: 
Pina ticatidserara canaji. Pina aji ohua tiadenidsa catidse 
onajarossa tiquinaji. 13 Tohuati huanehe deni tojajaropi 
ajima najarona paji: Madija pohua tesse tocassiejerahijinepa 
pohuana pohua ccaccorajarina paji. *Nadsama occa dosse- 
nijissa tinanamanadsapi otesse tiquejenani. 15 Jidapapi 
tiadenidsa: “Occa medsedeni” onejerani. Madija medse inana- 
baqquijaripa pocca medsedeni pocca ima ssamoqquiri najari. 
Naraha ohuapi occa Abi ohuadsa huati huati tajari nema 
nehe tiadenidsa ohuacomerajaro. Najaroa aji tiadenidsa: 
“Otessedeni” onajaropaji. 

16—Tiadenipi otohui tiguinapo-jeraraha ohuana tiadeni 
ocattejidsa-bagguijaro. Nani tiadenina ohuatti mari 
ticanabaggui-ridsahijine. Nahi madija ohuadsa toquejena- 
hijine. Najaro imapi pina uva inine huajijiradsa cacabono 
najarissa tiquinanitohui. Najari bonopa madija Diodsa toque- 
jena-dsanapojari. Nema nadsapi ohua onima huati huati 
titiquina nadsapi Abipa ticcadeni huatinaja tiadenidsa da 
da nanaja nahitohui. Nadsama ajijaropi tiadenidsa occa 
dosseniji: Ticatidserara canaji, onajaro -nade Jeso. 


Ajijaro namicca imadsa madimanajaridenipa Jesodsa 
huattajojo, pohua huatimadedenidsa huattajojo tajari 


18-—Ajijaro namicca imadsa madimanajaridenipa tiadenidsa 
jiperaqquiri nadsapa tibodideni huatomanaji: Pohuadenipa 
ohuadsa jiperaqquiri napojari. 1*Tiadenipi ajijaro namicca 
imadsa timadimanadsapi pohuadenipa tiadenidsa jipaqquiri 
nahitohuiraha nema tiquinejerajaro. Ajijaro namicca imadsa 
timadimanaporaha ohuapi tiadeni odini-baqquijaro, ajijaro 
namicca imatohui timadimana.jeranijine. Jidapapi ajijaro 
namicca imatohui timadimana.jerajarojine tiadenidsa jipera- 
qquiri najari. 2 Aji tiadenidsa huati onapojarocca tetideni 
huatoma-manana. Medsedenipa pohuadeni medsededsa deni 
toquejena-jarahi. Ohuadsa jara jara quinadsapa tiadenidsa 
naco jara jara quiquina nahitohui. Occa marinajadsa jehe 
quinadsapa ticcadeni marinajadsa naco jehe quinahitohui. 
21 Jehe occa tiquejenajarojine jidacca huati onapojaro huapima 
tiadenidsa nama quinahitohui. Occa Abi ohua Cadossededsa 
noccodeni jidsaqquiri nadsa nama quinajari. 

22-Nadsama pohuadenidsa huatide occajona-jeradsapi 
pohuadenipa ima cappiramana-hitohuiraha. Pohuadenidsa 
huati onaraha pajissa quina-jaradsapa ima cajimanajari. 
Pohuadenijinena poccadeni ima inatabaccora-manajaro. 
23 Ohuadsa huattajojo tadsapa occa Abidsa naco huattajojo 
tajari. 2*Nadsama ojinepi pina madija ohuahajinessa nejerani. 
Occa nahatohue denima bica tanicca qqui toquina-jaradsapa 
ima cappiramana-hitohuiraha. Naraha occa nahatohue bica 
tani qqui qqui toquinaraha pajissa quina-jaradsapa ima caji- 
manajari. Nama quinadsapa ohuadsa huattajojo, Abidsa 

naco huattajojo tajari. 25Nadsama poccadeni imapi pina Dio 
Atti dsodo napojarossa najaro inanamanajaro: “Tabaccorehe 
onana-jeraraha pohuama ohuadsa huattajojo tajari” najaro 
Dio Atti dsodo nanidsa. 

26—Tiadeni Acco Camade tiadenidsa dosse onarona- 
hitohui. Pohuapa Abihuajicca, pohua oni ohuahapa Corime 
Pajissehecca. Nidsa najari ccaronadsana otahimari tiadenidsa 
ahuatoma ahuatoma nanitohui. ?”Tiadeni nagui otahimari 
tecomeraridsa-mananitohui. Aji, ohuadsa tiquejenapodsa ohua 
qqui tajona-manajarojine jidapana otahimari nahatoqquiri 
tiquinanissa tani -nade Jeso atti. 


Jeso huatimadedeni 
tedsejemadenicca ima huati tapojari 


1 6 1—Aji tiadenidsa huati onajaropi ticcadeni jehe- 

niji tinebomana-jeranijine. 2Jodio poccadeni Dio 
Atti mamarihuaji jai tijedsimapoma-jeranijine tiadenidsa: 
“Ahuajipi jai tijedsima tejeraji” quiquina nahitohui. Nidsa 
ima onihi naqui tiadenidsa ssonarinitohui. Madija pohua- 
deni tocamaidsani-manadsa bodidenipa: “Ohuapi Diocca ima 
ohuacahuanissa tana” quinadsapa tiadeni inanadsoqque- 
maneje camanitohui. 3Ajijaro imapi nema inanamananitohui, 
pohuadenipa Abidsa noccodeni jidsaqquiri, ohuadsa naco 
noccodeni jidsaqquiri najari. “Nidsa aji huati huati onajaro 
tiadenidsa bacco tadsapi tibodideni huatoma-mananitohui: 
“Ja, Jeso atti nama napode” tiquinanitohui -nade Jeso. 


-Dio Corime ccaronahitohui -nade 


—Najaro imapi tiadenidsa huati onapo-jerade, tiadenidsa 
omadiridsaccani onadsa. ¿Naraha jidapanana ohua 
Cadossedehuaji occanini onadsapi tiadenipi ohuadsa huati 
tineje cama-jerani. “¿Nejecohuaji ticcaninijine?” tiquina-jerani. 
6Naraha occanini onani timittamanadsapi oji tiquinabote 
nadsa tibodideni huanacossajaro. "Pajissehera tiadenidsa 
huati onana: Ohua occanidsapi tiadenidsa ima bicani toja- 
nijine. Occani-jeradsapi tiadeni Acco Camade nohuerahitohui. 
Naraha occanidsana tiadeni Acco Camade dosse onarona- 
hitohui —nade. 

s—Nidsa tiadeni Acco Camade bacco naronadsapa ajijaro 
dsamacca madijadeni imasiri cajimanahi pohuadenidsa ahuato 
inananitohui. Ima onihi naqui: Imasiri cappiramana-jaridenina 
Diodsa toquejenahijine pajiramanahi ahuato inananitohui. Ima 
onihi naqui: Imasiri cajimanajaridenipa Dio ettajobaqquidsa 
nanajidso toquejenahijine ahuato inananitohui. *Tiadeni Acco 
Camadepa madija ohuadsa pajissa quina-jaradsapa imasiri caji- 
manahi pohuadenidsa ahuato inananitohui. Ima onihipi imasiri 
cappiramanadsa Diodsa toquejenahijine pajiramanajaripa aji ohuapi 
imasiri jirehe omadidsa occa madie pajiranissa tajarojine. Nema 
onadsapi Diohuaji occaninitohui. Nadsapi ohua qqui tiquinapoma- 
jeranitohui. Ima onihi: Dio huahuattajo inanabaqquidsa nanajidso 
toquejenahijine ahuato inanajaropi tahide ajijaro namicca dodossede 
Satana Diojine huahuattajo tojapojaripaja -nade Jeso. 

12-Denima tiadenidsa ima huati onanijine ima ocajiraha 
najaro huapima timittamananijine tipajiramana-jeraccani. 
13 Naraha nidsa tiadeni Acco Camade Dio Corime Pajissehecca 
bacco naronadsana ima huapima pajisseheccara tiadenidsa 
inanadsanaponijine. Najaropi pohua mottacca ima jerani, Abi 
Dio huati tajari mittadsa tiadenidsa huati toqquimahitohui. 
Itedsejemacca ima naqui tiadeni tonahatta-baqquihitohui. 
14Pohuadsa occa ima ahuato onanadsa tiadenidsa ahuato inana- 
nitohui. Nadsapa pohuajine ohuadsa: “Jehe, Jesopa nahato tahi, 
deni tojahi” tiquinanitohui. 1*Occa Abicca huapimapi ohua 
naqui occa. Najarojine ohuattipi: Dio Corimedsa ahuato onana- 
dsapi tiadenidsa ahuato inananitohui, onajaro -nade Jeso. 


Poccadeni ojiepi huatidsehe tojanitohui 


16-Nidsa dsotodepi ohua qqui timanimana.jeranitohui, 
naraha denimapi ohua qqui timanimana-pomanitohui -nade 
Jeso. 1Nadsapi ia pohua huatimadedeni iara imahaha icanade: 
—¿Nejecotohui atti nama najari? —inade. —¿Nejecotohuira 
iadsa: “Nidsa dsotodepi ohua qqui timanimana.jeranitohui, 
naraha denimapi ohua qqui timanimana-pomanitohui” 
napa? ¿Nejecotohuira iadsa atti: “Ohuapi occa Abi madihi- 
huaji occaninijine” nanaja najarinaja? 1 ¿Nejecotohuira pohua 
attipa: “Nidsa dsotodepi” nanaja najarinaja? Pohua huati huati 
tajaripa ssamomo inani -inade pohua huatimadedeni iapi. 

19Naraha Jesopa pohua bodi nahato tapoja najari; ¡api 
pocca imatohui pohuadsa huati inanitohuiraha manacora 
iadsa huati tajaride: —Nadsa tiadenidsa huati onapopa: 
Nidsa dsotodepi ohua ggui timanimana-jeranitohui, naraha 
denimapi ohua ggui timanimana-pomanitohui, onajaro- 
jinea aji tiadeni motta imahaha ticanajaropaji. 2? Nadsapi 
pajissehera tiadenidsa huati onana: Tiadenipi oji tiguina- 
nitohui, tibodideni nagui ocassera tanitohui. Naraha madija 
ajijaro namicca imadsa madimanajarideni huapimapa 
huatidse-manahitohui. Tiadenipi tibodideni ocassera taraha 
ticcadeni ojiepi huatidsehe tojanitohui. 2 Ajijaro imapi pina 
amoneje idsoni comajarossa najaro. Ejedeni comene nacassera 
taraha tossonahi nattipa comene huatini ajima najaro. Nadsapi 
ponicca ejedeni tossonajarijine ponipi huatidsejaro. ??Tiadeni 
naqui nema tiquinanitohui. Ocasserani temanaraha dsotodepi 
tiadeni qqui omanibaqqui-pomanitohui. Nadsapi tibodidenidsa 
huatidsehera tojanitohui. Najaro huatidsehepi madija ohuaha- 
jine tossamo-jeranitohui, onajaro. 

23-Nidsa dsotodepi tohui tiquinaniccatohui ohuadsa huati 
tiquina-jeranitohui. Pajissehera tiadenidsa huati onana: tohui 
tiquinaniccatohui ohua onima Abidsana huati tiquinadsapi 
Abina tiadenidsa da da ihina nanitohui. *Tiadenipi ohua 
onima Abidsa huati huati titiquina nejeraccani. Nadsapi ohua 
onima Abidsa huati huati titiquina naji, ticajimananijine. Nani 
ticcadeni huatidsehe pajiranissa tanijine -nade Jeso. 


Jesopa ajijaro dsamacca imadsa deni tojajari 


25-Occa marinaja ajijaro namidsa imadinicca ima tadsajani 
tiadenidsa mari mari ohona najaro. Naraha nidsa dsotodepi 
occa marinaja ajijaro namicca ima tadsajani tiadenidsa 
huati onapoma-jeranitohui. Abi tahimari ahuato tanijinena 
tiadenidsa huati onanitohui. 26 Najaro huada bacco tadsapi 
tiadenina ohua onidsa huati huati titiquina nani bica tani. 
Nadsama ohuapi ticcadeni huatinaja Abidsa huati oqquima- 
jerani. Pohuapa tettideni mittahi. 27Abipa tiadenidsa huati 
huana tahi. Ohuadsa tetideni huanana tadsa: “Pajissa Diohuaji 
ccaronajari” tiquinadsapi Abipa tiadenidsa huati huana 
tahi. 220huapi Abi madihihuaji omadiraha ajijaro namihuaji 

occaronajarode. Jidapapi ajijaro dsama onebodsa Abihuaji 
occamacossaninitohui, onajaro —nade Jeso. 

292 Nadsapi pohuadsa huati inade: —Jehe, jidapanana huati 
tinanissa tani. Ajijaro namicca ima jirehe huati tinadsapi imittani 
—inade. 3%-Tiapi ima huapima nahatojide tijirani nahatoto 
inajaro. Jidapapi tiadsa imatohui huati inejeradsa naqui, ibodicca 
icca huatinaja nahato tinani, inajaro. Najarojinea pajissa Diohuaji 
ticcaronani nahatoto inajaro —inade Jesodsa. 

31Naraha Jeso iadsa huati tade: —¿Jidapanana pajissa 
tiquinanissa tajaroqui? 32 Jidapapi ohuadsa ima tojabote nani. 
Tiadenipi ticcadeni odsahuaji jai tijaniridsanitohui. Ohua 
tiaquiboni-mananitohui. Nadsapi ohua motta ojanitohui. 
Naraha ohuapi ohua motta jerani; Abipa ohuadsa madihi. 33 Aji 
ima huapima tiadenidsa huati onajaropi tibodideni huatoto 
cana-jeranijine. Ohuadsa tiquejenadsapi jonehe, huatidsehe 
pajissehecca ticajimananitohui. Ajijaro dsamadsa timadimana- 
ccadsapi ocasserani temanaraha dacoco tijiraji. “Epeje inana” 
tiquina-jerana. Ajijaro namicca dodossedepa ajamani tojahi. 
Ohuana pohuadsa deni ojani -nade Jeso. 


Jeso pocca Abidsa huati tajari 


1 7 1Najaro ima huati taha jicadsapa Jeso memehuaji qqui 

tamacossadsa Diodsa huati tade: —Abi, jidapanana 
onajorehe jicani. Memehuajicca deni tojehe ticca ejedenidsa 
da taji. Nahi ticca ejedenipa ticca nahatohue deni tojehecca 
ahuato inananijine huapimadsa. 2 Aji ohua ticca ejedenipi 
madija huapimadsa tijine tamine ojajaro. Aja ohuadsa tinana- 
baqquijaridenipa pohuadenidsa camittehe jiquejeranicca da 
onaridsanijine. 3Najaro camittehe jiquejeranicca cajimana- 
hijinepa tiadsa noccodeni tojidserajari. Tiana Dio ojari tajaro. 
Tiana ia Cacahuade pajissehecca. Aji ohua Jesocristo ohua 
dosse taronajaropi ohuadsa naco noccodeni jidseraqquiri nahi. 
Madija tiadsa, ohuadsa pajissa quinadsapa camittehe jiquejera- 
nicca cajimanahitohui. 

1—-Nadsama ticca deni tojehepi ahuato onanajaro ajijaro 
dsamadsa. Aji ohua ticadossejaro huapimapi onajicanissa tani. 
5Abi, dsama nahato-jeraccadsama tia tedseje deni tojehe icaji- 
jarode. Jidapapi najaro ohuadsa tinananiji, onajaro -nade Jeso. 

Jeso pohua huatimadedenitohui Diodsa huati tajari 


6—Jehe, madijapa ajijaro namicca imadsa madimana- 
raha tidini-bagguidsa ohuadsa tinana-baqquijari. Najarideni 
onahatta-bagguidsapa ticca imadsa nahatogguiri nahi. 
Najaridenipa ticcaraha ohuadsa tinana-bagguijari. Tettidsa 
iboragguiri nadsa ticca marinaja ecahua-mananissa tani. 
7Jidapapa nahatoqquiri nahi aji huapima ocajijaro nagui 
ticca daniji. *Aji ohuadsa Tetti da tajaropi pohuadenidsa 
da onaridsani. Najaropi pohuadenidsa tojani. Pohuadenipa 
tiahuaji occajonanicca ima tocahatterara canahi. Pohuadenipa 
ohuadsa: “Pajissa Dio dosse inaronajari” quinahi. 

9-Ohuapi najaridenitohui tiadsa huati onajaro. Ajijaro 
namicca imasiridsa madimanajarideni-tohuipi huati onejera- 
jaro. Aja ohuadsa tinana-baqquijarideni-tohuira tiadsa huati 
huati onajaro; pohuadenipa ticca. 1° Aja occa huapimapa ticca. 
Ticca huapima naco occa, inajaro. Occa deni tojehepi pohua- 
denidsa ahuato tajaro. 

1-Jidapapi ajijaro namidsa omadidsanapo-jerani. Tiahuaji 
occaniraha aja pohuadenipa ajijaro namidsa madimana- 
ccahitohui. Jehe, Abi bicabote tijani. Aja ohuadsa tinana- 
baqquijaridenipa ticca dacorehedsa tecahua-baqquijo, huapima 
ojariqquimanahijine pina tia ohua tedseje ijariqquijarossa 
quinahijine. *? Ajijaro namidsa pohuadenidsa omadiridsa- 
dsapi aji ticca dacorehe ohuadsa tinanajarodsa ohuacahua- 
baqquihissa tajari. Pohuadenipa ojaria amossinaja cama- 
jararaha ojariana pohuama madiridsajaride. Pohuapa paja 
dsoqquerihitohui. Najaropi pina aji Tetti dsodo napojarossa 
nehe tojanitohui. 

13-Jidapapi tiahuaji occanina. Naraha ajijaro namidsa 
omadiccadsama ajijaro ima tiadsa huati huati onajaro, nahi 
pohuadenipa pina aji occa huatidsehe ocajijarossa najarodsa 
huatidsemaneri nahijine. *Nadsama ticca marinajapi pohua- 
denidsa onanaridsaraha ajijaro namicca madijaha pohua- 
denidsa huattajojo tajari. Pohuadenipa ajijaro namicca imadsa 
toquejena-jarahi. Pina ohua ajijaro namicca oja-jerajarossa 
quinajari. 15 Naraha tiadsa: “Pohuadeni tiaccamacossani- 
baqquijo” onejerani. Imasiri jinede Satanacca maidsehedsa 

tojaparimana-jarahijine onadsa tiadsa: “Tecahuabaqquijo” 
onajaro. 16 Ohuapi ajijaro namicca oja-jerani. Pohuadeni naco 
pina aja ohuassa quinajari, ajijaro namicca quejena-jarahi. 
17Ticca pajissehedsara tinana-baqquijo, onajaro, imasiri jirehe 
madimanahijine. Tettipi pajissehe ponira. 18 Ajijaro namidsa 
omadinijinepi tiana ohua ticadossejarode. Najarossa najaro 
ohuapi pohuadeni ocadosse-baqquijari; ajijaro namicca madija 
motadeni mari icanabaqqui-ridsahijine, onadsa. 1*Occa madie 
nema nehe tiadsa accora onajaro. Aja occa mamari tabaqqui- 
deni naco pina ohuassa quinahijine poccadeni madie nema 
nehe tiadsa accoraqquiri nahijine dissera onajaro. Ticca 
pajissehedsara madimana-dsanapohuijine —nade Jeso. 


Pohuadsa pajissa quinajaridenitohui 
Diodsa huati tajari 


20-Ohuapi occa mamari tabaqqui bodideni acco ticama- 
baqquijo onadsa tiadsa huati huati onaraha dsotodedeni- 
ccatohui naqui tiadsa huati huati onajaro. Nidsa occa 
mamari tabaqqui otahimari eccoraridsa-manadsapi madija 
ohuaha dsotodedenicca naco ohuadsa pajissa quinahitohui. 
21 Najarideni naco ojariggui-manahissa tahijine, Abi, pina 
ohua tia tedseje ijariqquijarossa quinahijine tiadsa huati 
onajaro. Pohuadeni naco iadsa ojariggui-manahissa tahijine, 
onajaro. Nahi ajijaro dsamacca madijapa ohuadsa: “Dio dosse 
inaronajari” quinahijine. 22Aji occa deni tojehe ohuadsa da 
tajaropi pohuadenidsa naqui da onaridsani. Nahi pohuadenipa 
ojariqqui-manahissa tahijine, pina ia ijariqquijarossa quina- 
hijine, onajaro. 23Ohuapi pohuadenidsa; tiapi ohuadsa inajaro. 
Nahi pohuadenipa ojariqqui-manahissa tahijine. Nadsapa 
ajijaro dsamacca madija nahatoqquiri nahijine ticca dosseniji 
occajonajarode. Ajijaro ima naqui nahatoqquiri nahijine: Tiapi 
pajissa quinajaridenidsa teti huana tajaro, pina ohuadsa teti 
huana tajarossa najaro. 

24-Nadsama Abi, ohuadsa tinana-baqquijaripa occa- 
ridsanihuaji ohuadsa jahiridsahijine, ticca daniji occa deni 
tojehe qqui toquinahijine onadsa. Najaro deni tojehepi 
dsama inahato-jeraccadsama tiapi ohuadsa teti huana tadsa 
ohuadsa da tajarode. 235 Abi, ticca imapi pajiranissa tani. 

Ajijaro namicca madija tiadsa noccodeni jidsagguiri nahi. 
Naraha ohuapi tiadsa onocco jidsera tani. Aja ohuadsa togue- 
jenajaridenipa nahatogguiri nahi; ohuadsa: “Ajaripa Diocca 
dosseniji” guiguina najari. 256 Nadsapa ojine tiadsa nocco- 

deni jidseragguiri nahi; naraha denima noccodeni tojidsera- 
dsanapohuijinepa nema odsanaponitohui. Aji ohuadsa tohuati 
huanehe ticajijaropi pohuadeni naco cajimanahijine. Ohua 
nagui pohuadenidsa omadiridsanijine —nade Jeso atti pocca 
Abidsa huati huati tadsa. 

Jesocca dodosse tabaggui 


tahimarideni 
Los Hechos de los Apostoles 


Introduccion: Ajijaro imapi Roca dsodo inajaro. Rocapa 
doctoro. Pohuapa Jeso tahimari dsodo inapojaro. Najaro papeopi 
dsodode onidsa Roca, inajaro. Dsotodena Jesocca dodosse tabaggui 
dsepedeni ijiridsajari tahimari dsodo inajaro. Jesodsa jehe guinajari- 
deni tohuapi-dsanapojari tahimarideni nagui dsodo inajaro. 

Rocapa Jesodsa ccaridsa-jararaha Jesocca dodosse Pablodsa 
ccaridsa ccaridsa najari. Pablo tahimari, Jesocca dodosse 
tabaggui ohuahadeni tahimarideni nagui dsodode dissera tajari. 
Pohuadenidsa huati tadsa pohuadeni tahimari mittajari. Nadsapa 
pohua tesse Teopirodsa dsodo inajaro, Jesocca dodosse tabaggui 
tahimarideni nahato tahijine. 


Dio Corime Jesodsa jehe guinajaridenidsa tojaridsajari 
1.1-8 Dio Corime madijadsa tojahijine tahimari 
1.9-11 Jeso Imehihuaji toccamacossanijari 
2.1-13 Dio Corime madijadsa tojaridsapojari 
2.14-42 Pedropa Jeso tahimari ecomerajaro 
2.43-47 Jesodsa toquejenajaridenicca madie 
3.1-10 Isso siri tobicahicca ima 
3.11-26 Pedro Diodsa dada toqquimahuaji maride tojajari 
4.1-22 Ima cattemadedenidsa Pedro Huano tedseje bajari 
4.23-31 Dacorehe cajimanahijine Diodsa huati toquinajari 
4.32-37 Huapima poccadeni ojariqquijari 


5.1-11 Anania bedimeni tadsajani ima inanamanajaro 

5.12-16 Jesocca dodosse tabaqquipa canahatorimanana 
canajari 

5.17-42 Jesocca dodosse tabaqquipa najidsohue 
inahanamanajaro 


Saoro tahimari 
9.1-19 Saoropa Jesodsa tojajari 
9.20-25 Saoropa Damascodsa Jeso tahimari maride tojajari 
9.26-31 Saoropa Jerosaredsa madipomajari 

Pablocca benehi dsotodecca (2'cca) 
15.36-41 Pablo pocca benehi dsotodecca 
16.1-5 Timoteopa Pablo Siladeni huatimade tojajari 
16.6-10  Pablocca huadadsa Masedoniacca madija huati tajari 
16.11-40 Pablo Sila tedsejepa Piripodsa madimanajari 
17.1-9 Tesaronicahuaji mohuaniji tojajaro 
17.10-15 Pablo Sila tedsejepa Bereahuaji 
17.16-34 Pablopa Atenahuaji 
18.1-17  Pablopa Corintohuaji 
18.18-23 Pablo Atioquiahuaji toccanijari 


Pablopa Romahuaji toccajari 
27.1-12  Odsa panani Romahuaji Pablo dosse quinajari 
27.13-44 Jojode dacorehe ccajonajaro 
28.1-10  Maotadsa madimanajari 
28.11-31 Pablopa Romahuaji toccajari 





Dio Corime madijadsa tojaridsahijine 
tahimari huati tapojari Jeso 


1 13 ¿Nija Teofiro? Ohuapi Roca. Tiadsa Jesocristo tahimari dsodo 

onapojaro. Aja pohua dsepe ihiji najaricca ima dsodo, aja pohua 
madija mari mari ihicanabaqqui najaricca ima dsodo onajonajaroa, 
pohua toccamacossanihi bacco tajaropaji. Jesopa dsogguedsa ppa 
idsamanaraha nahatonidsapa memehuaji toccamacossani-jaraccadsa 
pocca dodosse tabaqquidsa aja pohua icattejidsa-baqquipojaridenidsa 
ahahuatoni najari. Pohuadenidsa madiridsapomaccajari. Jesodsana 
Dio Corime madidsa pocca dossenijicca ima pohuadenidsa huati 
huati tataja najari. Pocca bejo naqui pohuadenidsa nohue inadsapi: 
—Jehe, Jesopa pajissa assire madinipomajari —quinajari. Nadsapa 
huada 40 nehe pohuadenidsa madiridsapomadsa naco Diocca 
cacahuehecca ima mari mari ihicanabaqqui najari. 

4Nadsama pocca dodosse tabaqquidsa madiridsapomadsa 

naco ajijaro ima pohuadenidsa huati tajari: -Jehe, aji odsa 
panani Jerosaredsa timadimanaccaji. Ajijaro imapi tiadenidsa 
huati onapode. Occa Abi Attipa: “Ocorime tiadenidsa da 
onaridsanitohui” napode. Najaro tohuini timadimanaccaji 
onajaro. *Tahidedsama tibodideni cacajiqquimeradsapi: “Occa 
imasiri onebona” tiquinadsapi Huanopa passodsa tiadeni topa 

todsana-bagguiraha nidsa huada onihidsana Dio Pohua Corime 
tiadenidsa da inaridsadsapa tibodideni denima cacajiggui- 
meranitohui. Diopa tibodideni dsati inananitohui —najari Jeso. 
$ Huada onihidsa Jesodsa queriqquipomadsapa pocca dodosse 
tabaqqui pohuadsa huati toquinajari: -Ia Medsede, maitta- 
ccadsama icca idideni Isaraeridenicca cacahuehe jicaporaha 
¿Jidapana tijine tojapomanijinequi? —quinajari. 7Naraha Jeso 
pohuadenidsa huati tajari: -Tettidenipi: “¿Nejecoma nadsa ia 
Isaraeridenicca cacahuehe tojapomapadseje?” ¿tiquinajaroqui? 
Naraha najaro imapi ticcadeni jerani. Abi Dio Pohuana nahato 
tajari. Nidsa Pohua jipa tadsa ticcadeni cacahuehe tojapoma- 
nitohui. ¿Naraha Dio Corime ccajonabote nahi. Tibodidenidsa 
tojaridsadsana pocca dacorehe ticajimananitohui. Nadsana 
otahimari maride tiquejenaridsanijine. Aji timadimana- 
nicca odsa panani Jerosaredsa maride tiquejena, ticcadeni 
dsama Jodeadsa maride tiquejena, Jodea inorinicca dsama 
Samariadsa maride tiquejena naridsanijine onajaro. Aja dsama 
huaji tanicca madiridsa-manajarideni naco huapima otahimari 


Y EN AN 


AN 





Porciones del Nuevo Testamento en culina (mádija) del Perú, 1ra ed., O 2011, Liga Bíblica del Perú 


Tahimarideni 1, 2 176 


mittaridsa-manahijine otahimari teccoraridsa-manana. Aji 
ohuadsa jai tijaridsadsa qqui tiguinajarocca ima, aji occa marinaja 
timittamanajarocca ima naqui mari ticanabaqqui-ridsana onajaro 
—najari Jeso. 


Jeso Imehihuaji toccamacossanijari 


9Jeso pocca ima huati huati taha jicadsapa pohua huatimade- 
deni cattomama canaraha toccamacossanijari; meme essenidsa 
tohuatorajari. 1*Nadsama Jeso pohua huatimadedeni meme- 
huaji tocattamacossassa cananaja pohuadeni inoridsa maqqui- 
deje pamaha eterorideni nopoqquiri naha ahuatomanajari. 
1 Pohuadeni attipa ajama quinajari: -Aji dsama Carireacca madija 
ajidsa timadimanajarodeni ¿nejecotohui memehuaji ticatta- 
macossassa canajaro? Aja Jesopa tiadenidsa madiraha Dio idini- 
macossanijari memehuaji madipomahijine. Aja toccamacossanihi 
qqui tiquinajaripa ccanipomadsa naco najarissa nahitohui; meme 
essenima quejemaha namihuaji ccaronapomahitohui —quinajari. 


Dio Corime madijadsa tojaridsapojari 


2 1Nadsapi jodiodenicca ejete imenibote bacco tajaro, 
ejete oninipi *Pentecostes. Najaro huadadsa Jesodsa jehe 
quinajarideni queriqquimanajari. ?Naraha amadsati meme- 
huaji mohuini pina jojode dacorajarossa nehe mittarona- 
dsapi nani odsa bodihuaji queriqquihidsa naqui jadsirema 
mohui tajaro. *?Nadsapi pohuadenidsa pina jororonissa 
nehe ahuatomaridsajaro. Tojari-baqquidsapi pohuadenidsa 
cajororori naridsajari. *Nadsapa pohuadeni bodidsa Dio 
Corime tojaridsahissa tadsapa Diocca nahatohue cajimana- 
jari. Nadsapa ojariapa *tohuatti onihidsa, ohuahapa tohuatti 
onihidsa, ohuahapa tohuatti onihidsa huati huati naridsa- 
manajari. Dio Corimejine nama naridsamanajari huapima. 
5Nadsapa jodiodeni Diocca dossenijidsa iboraqquiri najarideni 
dsama onihicca, dsama onihicca nahi Jerosaredsa queriqquimana- 
jari. SNajarideni huapima mohuini oppina tani mittamanadsapa 
domo ccajonajari, amossinihuaji querigqquijonamanajari. Nadsapa 
amossinihuaji queriqquimanajarideni aja odsa bodicca huati huati 
toquinahi attideni mittamanajari. Tohuatti onihi, onihi cajiridsa- 
manaraha poccadeni madija attideni jidsera neje camadsapa huajo 

canirejari. 78 Nadsapa aja odsa huapihuaji domo huajari attidenia: 
-A... ¿Nejecotohui? Pohuadenipa dsama Carireahuajiccaraha 
tohuatti onihidsa, tohuatti onihidsa, tohuatti onihidsa huati huati 
toquinajari. Etti imittaridsaha —quinajari. 2-Aji iquerigqquinidsapa 
dsama huapimacca madija iquejemanipi: Partohuajicca madija, 
Medohuajicca madija, Eramihuajicca madija, Mesopotamiahuajicca 
madija, Jodeahuajicca madija, Capadosiahuajicca madija, 
Pontohuajicca madija, Asia arobenihuajicca madija, “Pirijiahuajicca 
madija, Pafiriahuajicca madija, Ejitohuajicca madija, Ribiahuajicca 
madija odsa panani Sirene huajira tanidsa madimanajarideni 

naco mittamanajari. Nadsapa odsa panani Romahuajicca madija, 

1 Queretahuajicca madija, Arabiahuajicca madija naco mitta- 
manajari. Motadenipa jodio madija pohuara, naraha motadenipa 
madija ohuaharaha jodiodenicca Diodsa toquejenajari. lapi dsama 
huapimacca madija tedseje iquejemama canaraha ettidsa huati 
huati toquinajari: “Diopa bica tahi; canahatori canahi” quinajari. 
Diocca ima ettidsa huati huati toquinadsa imittapa —quinajari 
amossinidsa domo huajarideni attideni. 

12 Huapima jabojo quinadsapa imahaha canajari: -¿Nejecotohui 
nama quinajari? lapi ¿nejecoma inapadseje? —quinajari. 1*Naraha 
madija motapa jidsa jidsa quinadsa: -Coma tanicca dse quinadsa 
noccodeni janoqquiri nadsapa mohua mohua camajari —quinajari. 

Pedro jodiodenidsa huati tajari 


14Nadsapa aja Jesocca dodosse tabaqqui 12 quinajari- 
denidsa: -Noccodeni janoqquiri najari -quinahi ima mitta- 
manadsapa totehemamanadsa Pedrona jadsirema huati huati 
tajari: -Jehe, ohuemecotedeni, Isaraeri potemahi jodio ique- 
jenajarodeni, aji dsama Jodeahuajicca, dsama huaji tanicca 
madija aji odsa panani Jerosaredsa ejete qquide jai tijajona- 
jarodenima pina ohuatti titaharibobo canaji. 15 Tettidenipi: 
“Noccodeni janogquiri najari” tiquinaraha ¡api inocco janora- 
qquiri nani. Maji huari dsatidsapa jodiodeni ¡api inocco jano 
tohijine dsedse coma tanicca dse dse ¡hina najerani —najari 
Pedro atti. 15-Naraha aji timittamanajaropi maittaccadsama 
Dio Atti cacomerabote Johueo madipodsa dsodo inaponi nade; 
najaroa aji timittamanajaropaji. Najaroa aji qqui tiquinajaro- 
paji. Diona Johueodsa huati tadsa dsodo inapojaro: 

17“Nidsa dsama jicanicca huada tohuajiradsapi Ocorime 
naqui madijadsa onanaridsanitohui. Ticcadeni ejedeni 
dsabisso, dsohuato naqui Ohuatti ecomeraridsa- 
mananitohui. Dsabissodeni, jadahideni naco occa ima 
pajissehecca pohuadenidsa nohue onadsapi poccadeni 
huadassa nadsa qqui qqui toquinahitohui. 

18 Nema nadsapi aja ohuadsa iboraqquiri najarideni 
maqquidejedeni, amonejedeni naqui pohuadenidsa 
Ocorime da onaridsadsana otahimari ecomeraridsa- 
mananitohui, Ohuatti naqui huati iqquimamananitohui. 

19 Nidsa memehuaji ocanahatori canani qqui tiquinadsa 
naqui tijabojomananitohui. Namihuaji occa dacorehe 
onanadsa naqui emenedeni toccaridsanitohui, diji tani 
jororoni naqui jororo canaridsadsapi esseni dacorehema 
toccamacossadsapi meme todsidsini nanitohui. 

20 Maji ohuihitohui; abadsico naco tocamaccohua pina 
tohuemenessa canahitohui. Ohuapi tiadeni Medsede, 
occa huada deni tojanicca, denima bica tanicca 
bacco tejeraccadsapi najaro oppinehe huapima 
onanaridsaponitohui. Nadsana ohuadsa iboqquiri 
najarideni onajidso-baqquihitohui. Ohuadsa iboraqquiri 
najaridenina onassiaja-baqquihitohui. 

21 Naraha aja madijapa: “Ohua Medsede, ohua nagui tiadsa 
ojanijine ohua tidiniji” quinajaridenina tocassiejerahitohui,” 

Johueo dsodo inapodsa —najari Pedro. 

22-23 Nadsapa denima huati huati tajari: -Jehe, ohuemecote 
Isaraeri potemahi jodio iquejenajarodeni, ohuatti titaharibobo 
canaji. Aja Nasaretihuajicca Jesopa Diojine pajissa canahatori 
canahi qqui tiquinade. “Pohuapa pajissa Dio dosse inarona- 
jari” titiquina nanijineraha tinanadsoqquemanajari. Naraha 
Abi Diopa tahide nahato tapojari: “Ajima nanitohui” napojari: 
“Occa ejedeni tabaccoraqquiri najarideni eccoramanadsa dama 
quinadsapa ahua porimacossanidsa inanadsoqquemanahitohui” 
napohui nade. Najaro imaha aji ia imadidsa qqui inajaropaji. 
Tijinedeni najarossa tinanamanajaropaji. + Jesopa dsoqquehedsa 
tojaraha Dio idinijari. Dsoqquehecca ocasserehepi pohua mari 
idsanaraha Diojinena dsoqquehecca ocasserehe Jeso tappa 
inajari. *Dsoqquehepi Jesodsa mari dsananijinepi ssamo tani. 

25 Maittaccadsama tamine Dabi naco Jeso tahimari dsodo inapo- 
jaro. Pina Jeso attissa inanapodsa ima ajima najaro: 

“Ohua Medsede Dio, otedsejema tia qqui qqui ohona 
najaro. Ohuadsa ticcaridsadsapi ticca dacorehe 
ocajidsapi ocappina-jerani. 2*Nadsapi obodi 
huatidsedsa jiri jiri onajaro. Ohueme ohuassirema 
odsoqquenijine ocappina-jerani. Odsoqqueni 
onattipi ima bicani tojanitohui. Najarotohuira obodi 
huahuatoma najaro. ??0dsoqquedsa naqui ocorime 
dsoqquemanapojaridenihuaji tinebo-jeranitohui. Tijine 
ohueme naqui namidsa jadsi-jeranitohui. “Ajaripa occa 
ejedeni bica bote” tanitohui. 28 Aji tossiejehe imadi- 
dsanaponijinecca naqui ohua mari ticanajaro. Tiadsa 
omadidsapi ticca huatidsehe naqui ocajinitohui” 

nahi nade Dabi dsodo inapodsa —najari Pedro. 

22 Nadsapa denima huati huati tajari: -Ohuemecotedeni, 
pajissehera tiadenidsa huati onana. Tamine Dabipa maittacca- 
dsama dsoqquedsapa ppa idsamanajari. Pohua noccobiri naqui 
jidapana ecahuamanani paji naccani. 3? Nadsama Dabipa Dio 
Atti cacomeraboteja najari nahato tapojari. Pohuadsa Dio huati 
tapodsapa: “Pajissehera tiadsa huati onajaro. Tipotemani ojariapa 
tamine deni tojahicca tojahitohui” napohui nade Dio. 3! Najarojine 

Dabi pina Jeso nahatonihi qqui tapojarissa nadsa huati tapojari. 
Najaria aja Diocca Cattaniji Mesia quiquina najaripa “dsoqquedsa 
ppa idsamanaraha pohua ime jadsi-jeranitohui. Pohua corime 
naco dsoqquemanapojaridenihuaji inebo-jarahitohui” napohui 
nade Dabi atti. 32Najaria aja Jesocristo Diojine nahatonihi 

qqui inajaripaja. 33 Abi Dio Pohuajinea toccamacossanijaripaja. 
Najaria Diojine Jesocristo deni inanadsapa pohua attidsa madija 
huapima iboraqquiri nahijinepa Dio pohua inori nahatonihuaji 
inanajaripaja. Diopa pina pohua huati tapojarissa najaro Pohua 
Corime Jesodsa da inajaropi manaco madijadsa da inaridsahijine. 
Nadsapa Jeso Dio Corime iahuaji dosse inaronajari. Najarijinena 
aji mohuini oppina tehe pina jojode dacorajarossa najaro timitta- 
manajaro, pina jororonissa najaro naqui qqui tiquinajaropaji. 
Pohua Corimejinea aji tohuatti onihidsa huati huati inadsa 
timittamanajaropajipa. 3435 Naraha Dabipa memehuaji tocca- 
macossa-jararaha ajaro ima dsodo inapojaro: 

“Diopa Ohua Medsededsa huati tajari: Ohuinori nahatonihuaji 
tittariji. Ohua tedsejepi tohuatti dacorajaro ticajiji. Nidsa 
tia huadidedenipa ajamani onana-baqquihitohui. Poccadeni 
dacorehe onajicanitohui. Nidsa ojinepa tiadsa attideni naco: 
Ohua Medsede, quinahitohui, onajaro' ” 

nahi nade Dio —najari Pedro. 

36—Jehe, Isaraerideni huapima, tiadenidsa pajissehera huati 
onajaro, tibodideni huatomaridsa-manaji. Jesopa tijinedeni 
dsoqqueraha Diojine nahatonidsapa aja ia Medsede tojajaripaja. 
Cristopa Dio icattajari la Idinide tojajari —najari Pedro atti. 

37Najaro ima mittamanadsapa jadsirema bodideni ocassera 
tadsapa oji quinabote najari. Nadsapa Pedrodsa, Jesocca 
dodosse tabaqqui ohuahadenidsa naco huati toquinajari: 
-Jaho, imecotedeni, iana ¿nejecoma inapadseje? —quinajari. 

38 Nadsapa Pedro pohuadenidsa huati tajari: “Ticcadeni 
imasiri tinebomanaji, Diodsa tiquejenanijine. Nadsana Dio 
ticcadeni imasiri epeje inanadsapi totopa ticajimanani bica 
tani. Jesocristo onidsa totopa ticajimanaji. Nadsana Dio Pohua 
Corime tibodidenidsa tojaridsahijine. **Pina Dio Pohua huati 
tapojarissa najaro: “Ocorime tiadenidsa da onaridsanijine” 
napohui nade. Nadsapa tiadenidsa, ticcadeni ejedenidsa, 
tipotemanidenidsa naco Pohua Corime da inaridsahitohui. Aja 

dsama huaji tanicca madiridsa-manajaridenidsa naco Pohua 
Corime da inaridsahitohui. la Medsede Dio huahua inabaqqui- 
jaridenidsana Pohua Corime da inaridsahitohui —najari Pedro. 

40 Nadsapa Pedro denima huati huati tajari. Pohua attidsa 
jehe quinahijine oji nabote nadsa huatide dissera tajari: -Nidsa 
Diocca huadie tojadsapi pohuadsa iboqquiri najarideni dsori 
tocanire-jarahitohui. Jicahitohui. Najaridenidsa tiquejema- 
mana tejeraji. Tiajimanani naji -najari Pedro. 

"Pedro atti mittamanadsapa denima Jesodsa toquejenahi 
3 mil quinajari. Najaridenipa amadsati totopa cajimanahijine 
passohuaji jai tojedsippadsa topa idsanabaqquijari. 

42 Nadsapa Jesocca dodosse tabaqquicca marinaja mitta- 
mana-dsanapojari. Nadsapa huapima cajonerara canadsapa 
pina catidserara canajari. Queriqquidsa naco huapima jijipa- 
qquimana najari. Nadsama pohuadeni Medsede Jesodsa bodi- 
deni huatomahijine naco pan dside narihi jijipamana najari. 
Diodsa naco huati huati dsadsanapomana najari. 


Jesodsa toquejenajaridenicca madie 


43 Nadsapa Jesocca dodosse tabaqquidsa Diocca dacorehe bacco 
tadsapi nahatoqquiri najari. Dio Pocca nahatohue pohuadenidsa 
tojaridsadsapi, aja madija comaqquiri najarideni naco ihinanomi- 
baqquimana najari. Nadsapa madija huapima Diocca dacorehe qqui 
toquinadsapa: —A... ima bicani tojaridsani -quinajari. *Nadsama 
Jesodsa jehe quinajarideni bodideni pina ojariqquimanadsapa 
pohuadeni dsepetaji, pohuadeni tapari naco pohuadeni tessedsa 
ahuaji da ahuaji da quiquina najari. **Pohuadeni dsepetaji mota 
naqui manaconidsa da quinadsapi dsiniro cacajimana najari. Najaro 
dsiniropi pohuadeni tesse cappiramanajaridenidsa da da quiquina 
najari. “*Diodsa dada toqquimahuaji naco jajaitojedsima najari. 
Poccadeni odsahuaji naco ahuaji jipa, manaco ahuaji jipa nana- 
ridsamana nadsapa bodideni pajissehema huatidsemaneri nanaja 
najaripaja. -Abi Diopa bica tahi -quiquina najari. Madija ohuaha- 
deni naco, aja Jesodsa jehe quinajarideni qqui toquinadsapa: 
-Bicaqquiri nahi -quiquina najari. Nadsapa ia Medsede Jeso pohua- 
jine pohuadsa jehe quidsati denima tohuapija dsanapohui najari. 
Huada ssiaja madija ohuahadeni, huada ssiaja madija ohuahadeni 
dsanapomanajari: -Jesopa ohua tonassiajahi -quiquina najari. 

Isso siri tobicahicca ima 


1Nadsapa huada onihidsa Pedro Huano tedseje Diodsa 

dada toqquimahuaji maji tohuenajonajari pina 3'dsa 
tohuededsimajari. Najari majidsa jodiodeni Diodsa huatide 
jajaitojedsima najari. ?Naraha noccobiji onini Bicani quiquina 
nahidsapa maqquideje isso siri nama naha tossonahipa pocca 
madija huajijiradsa ihinequemana nadsa noccobiji inorinidsa 
ihinahittamana najari. Nahihuaji madija jajahitojeqquima 
nadsapa: -Ohuadsa da tiquinaji —tatacossa najari. 3Nadsama 
isso siripa Pedro Huano tedseje huedajonahi qqui inabaqquijari. 
Noccobiji bacco najonamanadsapa: —Jari, ohuadsa dsiniro da 
tiquinaji -najari Pedrodenidsa. *Nadsapa Pedro Huano tedseje 
isso siri qqui toquinadsapa Pedro pohuadsa huati tajari: —Jari, 
iahuaji qqui taji —najari. 5Nadsapa pohuadenihuaji qqui nanaja 
pohua bodi: “Ohuadsa dsiniro da quinanijine nitide” najari. 
6Naraha Pedro attipa: -Ohuapi dsiniro ocappirani. ¡Nohuerani! 
Naraha Abi Diojine nahatohue 
ocajidsapi tia acco ocama- 
nijine. Nasaretihuajicca 
Jesocristo onima huati onajaro. 
¡Fitehemadsa ticcaridsaji! 
—najari. ?Nadsapa Pedro isso 
siri dsepe nahatonihuajiccadsa 
dama nadsa joca imadsapa 
totehemajari. Diojine pohua 
amori, amori cocorini naqui 
tobicajaro. $ Nadsapa isso siri 
ccaridsahi tobicadsapa joppa 
joppa naridsajari. Nadsapa 
Pedrodenidsama Diodsa dada 
toqquimahuaji toqquedsima- 
jari. Nadsapa huatidseri nadsa joppa joppa nadsa: —¡Diopa bica 
tahi! ¡Diopa deni tojahi! —naridsajari. *Nadsapa Diodsa dada 
toqquima bodidsa ccaridsadsapa madija ohuahadeni qqui toqui- 
najari. Diodsa huatidsehi naco mittamanajari. 1° Nadsapa: -A, 
ajaria Noccobiji Bicani quiquina nahidsa dsinirotohui huihuitta- 
cossa naccade —quinajari. Jabojo quinaraha huatidsemanajari. 

Pedro Portico de Salomondsa huati huati tajari 


u Naraha isso siri tobicahipa Pedrodenidsa dissera 
tadsapa pohuadenidsa maridsanaja naridsajari aja Diodsa 
dada toqquima boroni inidi tetepini cajini oninipi Pórtico de 
Salomón quiquina nahidsa isso siri tobicahi qquide huapima 
queriqquijari: —A... ¿nejecoma najari? —naridsamanajari. 
12Naraha Pedro madija queriqquihi qqui tadsapa pohuadenidsa 
huati tajari: -A, ohuemecote Isaraerideni aja isso siri tobicadsa 
¿nejecotohui ia cattade tiqueriqquijaro? Tibodidenipi: “A, 
pohuadeni ehuerahi dacorehe cajimanajari. ¡Nahatoto tajari- 
raha!” ¿tiquinajaroqui? “Aja pohuadenipa Diodsa bicaqquiri 
nadsa isso siri inabicamanahi” ¿tiquinajarorane? Naraha ia 
ijine jarahi, Diojinena tobicajari —najari Pedro. 

13-Icca Abi Diopa, icca idideni Abarahao, pohua bedi 
Isahaca, pohua bedi Jacobo quinajaridenicca Dio. Pohuapa 
isso siri inabicadsapa Pohua Bedi Jeso pocca Cattanijija najari 
deni inanajaripaja. Najari Jesoa tijinedeni todsepe tojajaride. 
Tamine Pirato attipa: “Jeso apaja onanadsa tappa onadsa 
toccanihijine” naraha tiadenipi tettajomanadsa: “¡Ahua pori- 
macossanidsa dsoqquena dsoqquena!” tiquinadsa tijinedeni 
dsoqquejaride —najari Pedro. 1*-Diocca Cattaniji, aja Mesiapa, 
pohua bodi ssiaja, pocca ima borocco taraha pohuadsa pajissa 
tiquinejeradsapi tamine Piratodsa huati tiquinajaro: “Barabana 
tappa tinajo” tiquinajaro, pohuapa toponi nanadsoqquede- 
raha. 15 Tiadenipi camittehe jinede tinanadsoqquemanaraha 
Diojine nahatonidsa Dio pohuahuaji toccamacossanijaride. 
lapi pajissehe qqui inajaroa aji nahatoqquiri inajaropaji. 
16 Najaria aja Dio Bedi Jesocristo pohuajinena jidaccadsama 
isso siri tobicahi qqui tiquinajaripaja. la ettipi: “Jesopa pajissa 
canahatori canahi” inadsapi pohuana isso siri inabicahi qqui 
tiquinajaripaja —najari Pedro. 

17—Jehe, occa madijadeni, tiadenidsa ohuattipi: “Tijinedeni 
Jeso dsoqquejari” onaraha tibodideni ssamoqquiri napodsa 
tinanadsoqquemanajari nahato onajaro. *Diodsa dada 
toqquimade taminedeni naco bodideni ssamoqquiri nadsa 
Jeso inanadsoqquemanajaride. 18 Naraha Diopa pocca Cattaniji 
Mesia ocasserani ahuadsa dsoqquehijine nahato tapojari. 

Maittaccadsama Dio Pohua Atti cacomerabotedenidsa naco 
Mesia dsogguehi tahimari huati tapodsa dsodo guinapojaro. 
Najaro imassa najaro tojajarode, pina aji Dio huati tapojarissa 
najaro tinanamanajaropaji. 

19—Najarojinea tiadenidsa ohuattipi: Jidapapi tibodideni 

cacajigguimeraji, Diodsa tiguejenaji, onajaro. Nema tigui- 
nadsapi Dio ticcadeni imasiri sse inanitohui. Nadsapa Dio 
tibodideni jassi tonana-baqquihijine. ??Pohua Bedi Jeso icatta- 
pojaripa tiadenidsa dosse inaronapomahitohui. Najaria aja 
tiadeni Idinide tojajaripaja. > Jidapapa Jesocristo memehuaji 
madiccahi, naraha nidsa Dio pohua jipa tadsa dosse inarona- 
pomahitohui. Nadsana dsama huapima inabiguemaninitohui. 
Najaro ima nagui maittaccadsama Dio Atti cacomerabotedeni 
dsodo quinapojaro. 22 Najaro imapi *Moisesi pocca madija 
Isaraeridenidsa dsodo inapojaro: 

“la Medsede Diojine icca madija ojaria Pohua Atti 
cacomerabote tojahitohui, pina ohua cattajarissa 
inanahitohui. Najari Attidsapi ibobora tinaji. 
23Naraha Pohua Attidsa madija ibobo tajaripa 
Dio ettajobaqquihitohui. Pocca madija toquejena- 
jarahitohui” napohui nade Moisesi. 

24Nadsama Moisesi dsoqquehi natti Dio Atti cacomerabote 
Samohue naco najaro imassa najaro dsodo inajaro. Aja Samohue 
dsoqquehi natti naco Dio Atti cacomeraqquiri najarideni huapima 
naco dsodo najonamanajari. 2+Nadsama tiadenipi najarideni 
potemahi tiquejenani. Poccadeni dsodoniji tiadenidsa tojajaro. 
Diopa icca ididenidsa naco huati tapojari: “Abarahaodsa huati 
onapojarossa najaro onananitohui” napojari. Najaropi tiadenidsa 
tojajaropaji. Aja Idi Abarahaodsa Dio Attipa: 

“Tipotemani dsotodecca naco pohuajine ajijaro dsamacca 
madija huapimadsa ima bicani tojaridsanitohui” 

napohui nade Dio. 26 Najaria Dio Pohua Bedi tahide aji 
Isaraerideni tiadenidsa dosse inaronapodsa pina madijassa 
naha tossonajaripajade. ¿Nejecotohui Pohua Bedi aja nami- 
huaji dosse inaronajari? Pohua Bedijine tiadeni huapima 

ima bicanihuaji tiquejenanijine, aja pohuapa tiadeni huide 
inahuajani-baqquidsapi aji ticcadeni imasiri tinebomananijine 
—najari Pedro pohua imecote Isaraeridenidsa. 


Porciones del Nuevo Testamento en culina (mádija) del Perú, 1ra ed., O 2011, Liga Bíblica del Perú 


185 Tahimarideni 4 


Ima cattemadedenidsa Pedro Huano tedseje bajari 


1Nadsapa Pedro Huano tedseje ima huatide toquejena- 

dsanaporaha dada toqquimade tamine motadeni bacco 
najonamanajari. Dada toqquima cacahuadedeni taminema 
jahidsima, jodiodeni mota sadoseo imadsa jehe quinajari- 
deni naco jahidsima najari. ?Najaridenina Pedrodenidsa 
huadimanajari. Pedro pohuadenipa Jesocristojine madija 
tocassiejerahijine tahimari maride toquejenajari. -Jesopa 
dsoqqueraha Diojine nahatonijaride. Pohuajinepa madija 
naco nahatonimanahitohui -quinahi mari icanabaqquiraha 
taminedenipa najaro imadsa jiperaqquiri nadsa huadimana- 
jari. *?Nadsapa Pedro dama, Huano dama quinadsa toponi 
cocorodsa cororo idsimamanajari. Nadsapa: —Maji toccahi, 
dsemassana imarideni icattemanijine —-quinajari. *Naraha 
motadenipa Pedrodenijine Dio Atti mittamanadsa pajissa 
quinajari. Najarideni aja jehe quinapojarideni tedsejepa 
huapi tajari. Maqquideje pohuarapa 5 mil quinajari. Amoneje 
ejedenimapa onideni hua quina-jarahi. 

5 Huada ssiajapa imahaha canahijine Jerosaredsa queri- 
qquijari: taminedeni, ime jocohuideni, jodiodenicca marinaja 
maridedeni quinadsa queriqquijari. “Anasa naco nahi pohua- 
denidsama quejemajari; pohuapa dada toqquimadedenicca 
tamine deni tojajari. Pohuapa taminedenicca tamine. Caipa 
naco nahidsa quejemajari; pohuapa Anasadsa: Coco, najari. 
Anasa pohua imecotedeni naco nahidsa quejemamanajari. 
Ojaria onipa Huano, ohuaha onipa Arejadro, denima huapi 
taha nahidsa quejemamanajari. "Nadsapa: -Pedro Huano 
tedseje huedenadsa huedajonana —quinadsa tohuideni madija 
dosse quinajari. Nadsapa pohuadenihuaji huedajonadsa 
queriqquimanahi nocconidsa bajari. Nadsapa pohuadenidsa 
huati toquinajari: —Jari, toponi tonabicadepi ¿nejecohuajicca 
ticahatterajarotte? Ticcadeni nahatohue ¿nejecohuajicca 
ticajimanajarotte? Aja isso siri tinabicamanajaricca ima iadsa 
tecomeramanaji -quinajari taminedeni atti. 

8Nadsapa Pedrodsa Dio Corime tojahissa tajarijine 
cappinera tadsa ecomerajaro: —Jehe, taminedeni, ime 
jocohuideni, tiadenidsa huati onana. Titaharibobo canaji. 

oTettidenipi: “¿Nejecoma tiquinadsa isso siri tinabicamana- 
jaritta?” tiquinajaro. Tettideni onihi naqui: “¿Nejecohuajicca 
dacorehedsa toponi tonabicade ticahatterajarotte?” tiqui- 
najaro. Jehe, nadsama najaro imapi tiadenidsa huati onana, 
icca madija Isaraerideni huapima naco bodideni nahatoqquiri 
nahijine huati onana. lapi: “Pajissa Nasaretihuajicca Jesocristo 
atti dacorani” inajaro. Pohua onima isso siridsa: “Titehemadsa 
ticcaridsaji” inadsapi Jesojine isso siri tonomijaripaja. Najaria 
aja tobicahi qqui tiquinajaripaja. Najari Jesopa tijinedeni ahua 
porimacossanidsa coba tidsanamanadsa dsoqqueraha Diojine 
nahatonijaripaja. Pohuajinea aji nahatohue icajijaropaji. 
1 Najari Jesopa tettajomanaraha Diojine madija huapimadsa 
deni tojajari. Jeso tettajomanahipa pina ajijaro imassa najaro. 
Najaro imapi Dio Attidsa dsodo nani ajima najaro: 

“Odsa sibadsa icanahatomananijinepi nanahatodedenipa 

siba ojariepi ettajomanani nade. 
Naraha dsotodepi najaro sibana odsa daco cajiranijine 
tojajaro.” 

Jeso Attidsa teribodeni sibaqquiri nadsapi najaro imassa 
tinanamanajaro. ¡Jesopa tettajomanaraha Diojine deni toja- 
jaripaja! 1?Madija ohuahapa icca imasiri inatappanijine 
nohuerahi. Diocca daniji Jesona la Idinide ojarijari. Dsama 
huapimadsa madija ohuaha ia tonassiaja-baqquihijine nohue- 
rahi. Nidsaranibote Diocca huadie tojadsapi Jeso pohuana ia 
dsori tonana-baqquihijine ojarijari -najari Pedro. 

13Nadsapa Pedro Huano tedseje pohuadeni cacomeramanadsa 
taminedenipa huajo caniredsa: —A, ¿iadsa cappinenera tajarico? 
—quinajari. Pedrodenicca madie tahide nahatoqquiri nadsapa: —A.., 
pohuadenipa pohuama madimanaccade; *Moisesicca marinaja, 
Dio Atti cacomerabotedenicca dsodonajadsa ssamomo taccade. 
Jeso huatimade toquejenadsapa tocahatterajari itidija —quinajari. 
14Nadsapa taminedeni Pedro Huano tedseje idsahuabaqqui-mana- 
hitohuiraha nahi inoridenidsapa isso siri tobicahi huahi paja 
nadsapa apaja quinajari. 1% Nadsapa Pedro, Huano, isso siri tobicahi 
quinadsa taminedeni dosse ininebaqquijari. Nadsapa jai tojenahi 
nattidenipa pohuadenira imahaha canajari: 1*-¿Nejecoma inana- 
baqquihijine? Naraha pohuadenijine isso siri tobicaha: “Maidsehe” 
inejerana. Aja Jerosarecca madija huapima qqui toquinaja nahi 


Porciones del Nuevo Testamento en culina (mádija) del Perú, 1ra ed., O 2011, Liga Bíblica del Perú 


187 Tahimarideni 4 


—quinajari. 1-Naraha Jeso tahimari tojaridsadsapi toppina- 
rana. Jari, ajima inana: “Paji, tipamajonarana” inana, Pedrodeni 
cappinamanahijine. Nadsana Jeso tahimari denima mari 
dsanapomana-jarahijine -quinajari taminedeni atti. 

18 Nadsapa Pedro, Huano, isso siri tobicahi quinajarideni- 
tohui huahua quinapomajari, jahidsimanipomadsa taminedeni 
pohuadenidsa huati toquinajari: —¡Epeje tiquinaji! Jesocristo 
tahimari mari maripi tinebomanaji -quinajari. 1?Naraha 
manaco Pedro Huano tedseje pohuadenidsa huahuatiti tajari: 
—Diopa tettideni mittahi. “Ettidsara ibobora tana” ¿tiquina- 
jaroqui? Nema tiquinadsapi “Dio Atti tinebomanaji” tiqui- 
najaro nitide -quinajari. -Jari, najaro ima tibodideni huato- 
maji. Tettideni nema tiquinadsapi ¿Diodsa bica tapadseje? 
20Naraha ¡api Dio Attidsara dissessera inanitohui. Dio Atti 
ecomanijinepi jipepera inani. Aji ia qqui inajaro, ia imittajaro 
maride inebo-jeranitohui -quinajari Pedrodeni. 

21-22 Nadsapa taminedeni atti Pedrodenidsa: -Paji tipama- 
jonarana —quinajari. Denima jara inabaqqui-manadsapa tappa 
inabaqqui-manajari. Taminedenipa Pedro Huano tedseje 
inajidsobaqqui-manahitohuiraha madijadeni noppine cappina- 
manajari. -ladsa huadimanarana —quinajari. Aja isso siri 
Diojine tobicahi huapima qqui toquinadsapa: —Diopa bica 
tahi -quinaja nadsa taminedeni cappinamanajari. Nadsama 
isso siripa huajano huapi taha tonomi-jararaha huajanori 40 
denima cajidsana tobicajari. 


Diocca dacorehe cajimanahijine 
Pohuadsa huati toquinajari 


23 Nadsapa taminedeni Pedro Huano tappa inabaqqui- 
manadsapa tohuedanijari. Jesodsa jehe quinajaridenidsa bacco 
tanimanadsapa tamine attideni huati, ime jocohui attideni huati 
tanimanajari. 24 Nadsapa najaro ima mittamanadsapa huapima 
Diodsa huatide toquejenajari. Poccadeni huatinajapi ojariqqui- 
jarossa nadsa Diodsa huati toquinajari: -Abi Dio nahatojide 
tijirani. Tiana meme tinahato, dsama tinahato, coridsa tinahato, 
huapima tinahatoridsajari -quinajari. ?5>-Maittaccadsama naco 
icca ididenicca tamine Dabi aja ticca medse Ticorimejine bodi 
nahato tadsa ajijaro ima dsodo inapojaro: 

“¿Nejecotohui madija ohuahadeni huapima huadigguiri 
najari? ¿Nejecotohui icca madija Isaraerideni 
naco tabaccorehe inanamananijine bodideni 
huahuatomamana najaritta?” napohui nade. 25 “Aja 
dsama huapimacca taminedeni huadie inanamananijine 
toqueriqquidsa ia Medsede Diodsa jara jara quinajari. 
Dio Pocca Cattaniji Mesiadsa naco jara jara quinajari” 
napohui nade Dabi. 
27Najaro imassa najaro tojajarode. Aji Jerosaredsa queri- 
qquimanadsa tamine Herode, tamine Ponsio-Pirato, dsama 
onihicca madija, icca madija Isaraerideni quinadsa naco ticca 
ejedeni bicabote inanadsoqquemanahijine jara jara quina- 
jaride. Najaria aja Jesocristo tiadsa ibora tajari ticattapojari, 
Mesia ia Idinide tojahijineraha pohuadsa huadiqquiri nade. 
28 Abi Dio, aji tettipi Dabijine dsodo nani maittararaha tamine- 
deni najarossa inanamanajaro —quinajari. 
22-Jidapana naqui, ia Medsede Dio, ia qqui tinabaqquiji. 
ladsa huadiqquiri najari. lapi ticca dodosse tabaqqui ique- 
jenaraha iadsa jara jara quinahi. Nadsapi ticca dacorehera 
iadsa da taji, nani icappinejeradsa tetti ecomeraridsanijine. 
30Nadsama ticca dacorehe iadsa tinanaridsadsapi comagquiri 
najarideni naco titinanomi-baqqui najo. Ticca ejedeni bica- 
bote Jesocristo oni deni tojahijine naco ticanahatoriri canaji, 
inajaro -quinajari Diodsa huati toquinadsa. 
31 Naneje Diodsa huatide jicadsapi najaro odsapi jene jene 
canajaro. Nadsapa Dio Corime pohuadenidsa tojaridsahissa 
tajarijine cappinamana-jaradsa Dio Atti ecomeraridsa-manajaro. 


Huapima poccadeni ojarigquijari 


322Nadsapa Jesodsa jehe quinajarideni huapima poccadeni 

ima najarossa caniqquimeradsapa jehe canirere canajari. 
Pohuadeni dsepetaji naqui pohuadeni attipa: -Ohua mottacca 
—quina-jarajari. Todsepetaji, dsamatapa naco huapima pocca- 
deni ojariqquijari. Najarossa nadsa pohuadeni dsepetaji dade 
accoraqquiri najari. 33 Nadsama Jesocca dodosse tabaqqui 
pohuadenipa Jeso nahatonihi qqui toquinajaricca ima huati 
huati dsanapomanajari. Diocca dacorehejine attideni dacora- 
dsapa taharibobo canajarideni bodidenidsa huana tajaro. 

Nadsapi Diocca huatidsehe, pocca tohuati huanehe nagui 
huapimadsa tojaridsajaro. 3435 Nadsapa huapima cappira- 
mana jarajaripaja. Poccadeni dsama, odsa nagui cacajimaneri 
najaria aji dsinirotohui da da guiguina najaripaja. Da guina- 
dsapi dsiniro cajimanadsapa Jesocca dodosse tabagguidsa da 
da guiguina najaropaji. Nadsama Jesocca dodosse tabagguipa 
cappiramanajaridenidsa da da ihigguimamana najaropaji. 

36 Nadsapa madija ojaria onipa Dsodse najarossa najaro 
inanajaro. Pohuapa *rehuitadeni jinodi. Pohuapa dsama bedeni 
passo imenidsa huittidsacossani onini Sipredsa tossonajari. 
Pohuapa Jesocca dodosse tabaqqui pohuadsa: Bernabe, quinajari. 
Pohuadeni attidsapi: Toponi nanahatidsede, quinajari. 2Najari 
naco pohua madihicca dsama mota da inajaro dsinirotohui. 
Nadsapi pocca dsiniro Jesocca dodosse tabaqquidsa da inajaro. 


Ananiapa bedimeni tadsajani ima inanamanajaro 


1Naraha madija ojaria onipa Anania, bedimeni Sapira 
tadsajani poccadeni dsama bedeni da quinajaro. 2Anania 

bedimeni tadsajanipa poccadeni dsama manaconi dsiniro 
motapi pohuadenidsa ecahuamanajaro. Ananiapa pohua motta 
dsiniro motara Jesocca dodosse tabaqquidsa dsojo idsimadsa 
pohuadenidsa da inajaro. Pohuadenidsa: —Aja, icca dsama 
manaconi dsiniro nema nehe —najari Anania, naraha maidsajari. 

3Naraha Pedro pohuadsa huati tajari: -Anania, ticca dsama 
manaconi motapi tinajimani. ¿Nejecotohui maidsehe jinede 
*Satana attidsara ibora tinadsa Dio Corimedsa timaidsajaro? 
4 ¿Ticca dsamapi ticca jeraqui? Ticca dsama da tinadsa ¿manaconi 
naqui ticca dsiniro jeraqui? Najaro dsiniropi ticcaraha ¿nejeco- 
tohui tibodidsa maidsehe tohui tajaro? “Madija ocamaidsa- 
baqquina” taraha Diodsana timaidsajaro —najari Pedro. 

5Nadsapa Anania Pedro atti nama nahi mittadsapa huatia- 
jari; edima... bohua najari. Nadsapa Anania huatiahicca ima 
huapima mittamanadsapa cappinaridsa-manajari. ¿Nadsapa 
najaro odsacca dsabisso madimanajarideni totehemamana, 
Anania assire jore inaqquimanadsa dsojo ininemanajari ppa 
idsamanahijine. 

7Nadsapa maji 3 tossoniqquimadsa Anania dsoqqueraha 
bedimeni ssamo tadsa ccajonajaro. 8Nadsapa Pedro ponidsa 

huati tajari: -¿Ticcadeni dsama manaconipi dsiniro ajima nehe 
tiadenidsa da guinajarogui? —najari. 

Nadsapi Sapira attini: -Jehe, manaconi najarossa nehe da 
guinade —najaro. 

%Naraha Pedropa: —Jaho, ¿nejecotohui Dio Corimedsa 
maidsadsa tinajaro? Tiadeni pamehe: “Dio Corime nattome 
inana, icca maidsehe qqui tajarahi” ¿tiquinajarorane? Jari, qqui 
taneje, ajacca jahinijaripa ticca maqqui ppade jahinijari. Nidsa 
tia naqui tia ppa idsamananijine tia dsojo quinanitohui —najari. 

10 Naneje Sapira naqui huatiadsa edima... bohua najaro. 
Dsabisso jainidsa qqui toquinaneje huatiani poneje najaro. 
Nadsapi poni naqui dsabisso dsojo ininemanajaro, maqqui 
inoridsa ppa idsamananijine. 1! Nadsapa Jesodsa toquejenajari- 
denidsa oppinehe imeni tojajaro. Madija huapima ima mitta- 
manadsapa Dio noppine cappinaridsa-manajari. 


Jesocca dodosse tabaqquipa canahatorimanana canajari 


12Nadsama Jesocca dodosse tabaqquipa Diocca 
dacorehe pohuadenidsa tojaridsadsapi nahatoqquiri najari. 
Canahatorimanana canadsapa Jerosarecca madija qqui toqui- 
najari. Aja Jesodsa toquejenajaridenipa Diodsa dada toqquima 
boroni inidi tetepini cajini Pórtico de Salomón quiquina nahi- 
dsa quequeriqquimana najari. 1? Naraha madija mota Jesodsa 
jehe quina-jarajaridenipa Jesocca madijadsa quejemamanahijine 
cappinaqquiri naraha pohuadeni attipa: -Jesodsa jehe quina- 
jaridenipa bicaqquiri nahi —quinajari. *Naraha madija mota ia 
Medsede Jesodsa jehe quidsatipa maqquideje amoneje quinaha 
tohuapijari. 1*Nadsapa madija comaqquiri najarideni huapima 
taborodenidsa dsojo dsojo icanajonamanajaripaja. Jahui inididsa 
pohuadeni taborodsa poporiri naridsajari. Pedro tedsejema: 
—Nidsa Pedro aja toqqueqquimadsa majidsa pohua corime 
pohua nahuine iadsa bacco tadsapi icanomirenitohui —quina- 
jari. 15Madija Jerosare huajira tanidsa madimanajarideni, odsa 
capamema najaro onihicca, onihicca naco bacco najonamanajari; 
comaqquiri najarideni eccajonabaqqui-manajari; madija bodi- 
denidsa Satanacca dodosse tabaqqui madidsaridsa-manajarideni 
naco eccajonabaqqui-manajari. Nadsapa najarideni tocanomire- 
ridsajari; Satanacca dodosse tabaqqui naco jai tojenaridsajari. 

Jesocca dodosse tabagguipa 
najidsohue inahanamanajaro 


17Naraha aja dada togguimadedenicca tamine deni toja- 
jaripa pocca madija tedseje comaqquiri najarideni tocanomi- 
rehi ima mittamanadsapa huadimanajari. Aja pohuadenipa 
sadoseo imadsa jehe quinaja najari. 19 Najari pohuadenina 
soldado icadossebaqquidsa Jesocca dodosse tabaqqui itadama- 
manadsapa toponi cocorodsa hua idsimamanajari. 1*Naraha 
dsome nocconi tojadsa Diocca dodosse memehuajicca 
ahuatodsapa toponi cocorocca noccobiji icatabojidsadsa 
iaqquena-baqquidsapa dosse inanibaqquijari: 22-Jai tijaniji, 
Diodsa dada toqquimahuaji ima huati tinanimanaji. Madija 
huapima camittehe jiquejeranicca cajimanahijine ima mari 
ticanabaqqui-manana —najari Diocca dodosse tabaqqui meme- 
huajicca. 21 Nadsapa Jesocca dodosse tabaqquipa iboraqquiri 
nadsapa dsidsidsamassa Diodsa dada toqquimahuaji jai toje- 
dsimadsa mari icanabaqquijari. 

Naraha dada toqquimadedenicca tamine deni tojajaripa 
pohuadsa queriqquimanajarideni naco ssamoqquiri naja najari. 
Nadsapa *jodiodeni ima cacattemadedeni queriqquimanahijine 
huahua inabaqqui-manajari. Nadsapa dada toqquimadedeni 
mota, ime jocohuideni mota naco, aja jodiodenicca marinaja 
maridedeni mota jahijonadsa queriqquimanajari. Nadsapa 
poccadeni medsedeni dosse inabaqqui-manajari toponi cocoro- 
huaji: -Jesocca dodosse tabaqqui teccanibaqqui-manajo —quina- 
jari. 22 Nadsapa jai tojajari, toponi cocorohuaji bacco toquinadsa 
qqui toquinaraha Pedrodeni amossihuaja najari. Nadsapa domo 
ccanidsa ima huati nanimanajari: 23-Noccobijipi pico cadsa- 
cossanissa tani, bodicca noccobiji cacahuadedeni naco huahueri 
naridsahi, icatabojidsadsa jaijedsimaraha Jesocca dodosse 
tabaqquipa nohue quirapa. Qqui inabaqqui-jarahi -nanimana- 
jari. 2 Nadsapa dada toqquimade taminedeni, nahicca odsa 
cacahuadedenicca tamine tedseje najaro ima mittamanadsapa 
huajo canirejari. Imahaha canadsa: -Jaho, ¿nejecoma quina- 
jari? ¿Nejeco ima tojapadseje? —quinajari. ?Nanaja ojaria qque- 
dsimadsa taminedenidsa huati tajari: -Maitta toponi cocorodsa 
hua todsimajaripa Diodsa dada toqquimahuajina madija maride 

toquejenapa —najari. ??Nanaja Diodsa dada toqquimacca odsa 
cacahuadedenicca tamine, pocca dodosse tabaqqui tedseje ima 
mittamanadsapa Jesocca dodosse tabaqquitohui jai tojajari. 
Bacco inabaqqui-manadsapa mohuaradsa jina inanibaqqui- 
manajari. Pohuadeni iquinabaqquihi noppine cappinamana- 
dsapa Jesocca dodosse tabaqqui inajidsobaqqui-manajarajari. 
27Nadsapa jodiodeni ima cacattemadedeni queriqquimana- 
hihuaji eccanibaqqui-manadsapa dada toqquimadedenicca 
tamine deni tojajari pohuadenidsa huati huati tajari: 22-Madija 
mari mari tinebomanaji, inade. Naraha ¿nejecotohui mari 
mari tinebomana+jerajaro? Jidapapa aja Jerosarecca huapima 
ticcadeni marinaja tocahatteraridsahi. Tijinedeni iadsa ima 
ssonarini, tettidenipi: “Jodiodenijine Jesocristopa dsoqquejari” 
titiquina naraha ettipi: “Ijine jarahi” inajaro —najari tamine 
deni tojahicca atti. 

22Nadsapa Jesocca dodosse tabaqquipa tamine atti 
ecomeramanajari. Pedrona huati tajari: -Ia huapima Diocca 
madija iquejenadsapi tahidepi pohuadsaha iboraqquiri inanina 
bica tani, dsotodena madija attidsa iboraqquiri inanijine. 
Naraha madijacca dossenijipi pina Diocca dossenijissa nejera- 
dsapi Diocca dossenijidsara iboraqquiri inanina bica tani. 
30 Abi Diopa icca ididenicca Dio; najarijinena Jeso nahatoni- 
jaripaja. Tijinedeni ahua porimacossanidsa dsoqquedsa ppa 
tidsamanaraha nahatonijari. 3! Diopa Pocca dacorehe Jesodsa 
inanadsapi deni inanajaripaja. Dio Pohua inori nahatonihuaji 
Jeso inahittaridsapa pohuajine madija huapimacca tamine 
tojajari. Dio pohuajine madija tonassiajade tojajaripaja. la 
Isaraerideni Tonassiajade tojadsapa pohuajine ibodi cacaji- 
qquimeradsapi Diodsa iquejenajaro. “Icca imasiri inebona” 
inadsapi pohuapa icca imasiridsa: “Ohuati ajimani” najari. 
32 Japi Jeso tahimari nahato inadsapi pajissehera huati inajaro. 
Aji inoccodsa qqui inajaro, eribodsa imittajarora tiadenidsa 
ecomeraridsajaropaji. Dio Corime naco nahato taja najari 
pajissehera mari icanabaqquijari. Najaria aja Dio Pohua 
Attidsa iboraqquiri najaridenidsa Pohua Corime da inaridsa- 
jari —najari Pedro, Jesocca dodosse tabaqqui tedseje. 

33 Nadsapa taminedeni najaro ima mittamanadsapa 
nacasseraqquiri nadsa huadimanajari. —¡Jari, jicana! 

—quinajari. 3*Naraha jodiodeni ima cacattemade queriqqui- 
manajari ojaria totehemadsa pohua tessedenidsa huati tajari. 
Pohuapa Moisesicca marinaja mamaride, marinaja onini 
pariseodsa naco dissera tajari. Huapima pohuadsa: -Bica tahi 
-quiquina najari. Pohua onipa Camarieo. Najari totehemadsa 
Jesocca dodosse tabaqqui amossinihuaji dosse imabaqqui- 
jari. 35 Nadsapa taminedenidsa huati tajari: -Paji, occa madija 
Isaraerideni. “¿Pohuadenidsa nejecoma inanijine?” tiquina- 
dsapi mohuaradsa tibodideni huatoma-manaji. Ima tojarana. 
36 Tibodideni huatoma-mananissa taji. Ajana, maittadsama 
onihima nadsa Teoda madipodsapa pohua atti: “Ohuapi 
nahato onani” nanaja nadsapa madija 400 quinaha pohuadsa 
toquejenajari. Naraha madijajine Teoda dsoqquedsapa pocca 
madija tojari-baqquidsapa pocca ima jicaqquijarode —najari 
Camarieo atti taminedenidsa. 37-Nahi dsotode madija onideni 
dsodode toquejenadsa naco Carireahuajicca Joda ccajonajari. 
Romanodeni mohua inabaqqui-manahijine madija inaqueri- 
qquiraha dsogquedsapa tojari-baqquijari. 38 Nadsama tiadenidsa 
ohuattipi: Epejena, pohuadeni tinebobaqqui-manajo onajaro 
—najari Camarieo atti. -Poccadeni ima Diocca jeradsapi nidsa 
jicanitohui. **Naraha pohuadenipa Diocca dosseniji nitidija. 
Pajissa Diocca ima tojadsapi Diocca ima tinajicamananijine 
ssamo tani. ¡Paji! Diodsapi jaramana tiquinejeraji. ¡Poni! —najari 
Camarieo taminedenidsa huati huati tadsa. 

40 Nadsapa Camarieo atti mittamanadsapa apaja quinadsa 
Jesocca dodosse tabaqquidsa huahua quinajari, jahidsimanihijine. 
Nadsapa itacossimanadsapa ipodeni da inabaqqui-manajari. 
—Jidapapi Jesocristo tahimari mari maripi tinebomanaji -quina- 
dsapa dosse inanibaqqui-manajari. “1Naraha Jesocca dodosse 
tabaqquipa jodiodeni ima cacattemadedeni queriqquimanahidsa 
jai tojenadsapa huatidsemaneri tomanijari. -Abi Diopa iadsa: 
“Occa ejedeni Jesodsa pajissa tiquinadsapi pohua onidsa cocossiri- 
deni tinahanamananijine tipajiramanani” najari itidija -quinajari. 
42 Nadsapa huajijiradsa maride toquejena-dsanapojari. *Diodsa 
dada toqquimahuaji maride toquejena, poccadeni odsahuaji naco 
maride toquejena dsanapomanajari. -Ia Medsede Mesiatohui 
imadijaropi aja Jesocristo paja. Pohuadsa pajissa tiquinadsapi 
ticassiejeranijine -quinajari Jesocca dodosse tabaqqui attideni. 

Saoro naco Jesodsa tojajari 


1Nadsama Saoropa Jesodsa jehe quinajarideni jica- 
hijine jara jara dsanapojari. Nadsapa dada toqquima- 

dedenicca tamine deni tojajaridsa huatide toccajari. 
2Nadsapa najari taminedsa Saoro huati tajari: —Nija, Tamine 
Caipa, ¿ohuattidsa jehe taqui? Aja Jesodsa jehe quinajari- 
deni otadamahijine odsa panani Damascohuaji ohua dosse 
tinaji, onajaro. Ohua dosse tinanijine jipa tinadsapi ticca 
ima teppe dsodo tadsa Damascohuaji dsojo onanijine. Nahi 
Damascohuaji jodiodenicca Dio Atti mamari onihi onihicca 
taminedenidsa nohue onaridsanijine. Nadsapa Jesodsa jehe 
quinajaridenira queriqquimanadsa maqquideje otadama, 
amoneje otadama nadsa bijideni jore onaridsadsa odsa panani 
Jerosarehuaji ohuaccani-baqquihijine —najari Saoro. ?*Nadsapa 
tamine Caipa jehe nadsa pocca ima teppe Saorodsa da inadsa 
Damascohuaji dsojo inajaro. Naraha Damasco bacco tabote 
naraha memehuajicca ssiajani dsibehi tehe pohuadsa bacco 
naronadsa ahuatojaro. 

4Nadsapa meme- 
huajicca ssiajani 
dsibehi tehe ahuato- 
jarojine Saoro 
tohuedimajari. 
Namidsa ponadsa 
atti mittajari: -Saoro, 
Saoro, ¿nejeco- 
tohui occa madija 
nanajidso taridsa- 
jaro? Aja occa madija nanajidso taridsajaropi pina ohua 
nanajidso taridsajarossa najaro —najari. $Nanaja Saoro huati 
tajari: —¿Tiapi nejecojari? —najari. Naraha: —-Ohuapi Jeso ojani, 
tiapi ohua tinajidsojaro. $Jidapapi titehemadsa, odsa panani 
Damascohuaji ticcaji. Nanidsana occa ima, aji ohuadsa tidsepe 





7Aja Saoro pohuadsa jai tojajarideni naco atti mohuini 
mittamanaraha assirepa qqui toquina-jarahi. Jabojo quina- 
dsapa attideni jiraha domo huajari. *¿Nadsapa Saoro namidsa 

ponaraha totehema nocco ssirere naraha nocco siri tojaha 
totehemajari. Nocco maradsapa bijidsa dama guinadsa odsa 
panani Damascohuaji iaccamanajari. “Nahidsa huadari 3 
naraha nocco tobica-jaraccahi. Dsamatapa jipa-jaraccahi, 
passo naco dse najaraccahi. 

10 Naraha nahi Damascodsapa maqquideje Jesodsa jehe 
najari madijari, pohua onipa Anania. Ananiapa pina pocca 
huadassa nadsa pohua Medsede Jeso ahuatodsa pohuadsa 
huahua najari: -¡Anania! —najari. —¿Ja? Ohuapi aji, ohua 
Medsede —najari. 

1 Nadsapa Jeso pohuadsa huati tajari: -Anania, 
titehemaji; ajicca jahui onini Boroccobote quiquina nahi- 
huaji ticcaji. Nahi Jodacca odsadsa bacco tinadsapi odsa 
panani Tarsocca madija qqui tinahitohui, pohua onipa Saoro. 
Pohuapa otohui nadsa ohuadsa huatide tojajari —najari. 
12-Ohuapi pina pocca huadassa nadsa pohuadsa ima ahuato 
onanapa. Najaro imapi aja madija oni Anania ccajonadsa 
tinocco bara inadsa tinocco tobicapomanitohui, onapa 
Saorodsa —najari Jeso Ananiadsa. 

13Naraha Anania: -Jaho, ohua Medsede, najari 
maqquidejepa aja Jerosarecca tiadsa toquejenajarideni bica- 
qquiri naraha inajidso-baqquihi quinahi ima omittade —najari. 
14-Nadsapa aja iahuaji ccajonadsa naco Jerosarecca dada 
toqquimade taminedeni jehe quinajaricca ima teppe ahuaji 
eccajonajaropi tiadsa jehe inajarodeni ia damade ccajona- 
hitohui quinahi ima omittade —najari Anania. 

15Naraha Jeso Anania dosse inajari: -Jari, nema nehe 
ticcaji, pina ohuattissa tinanaji. Saoropa occa cattaniji; 
pohuapa occa imadsa dsepe ijiridsahitohui. Dsama 
huapimacca madija, taminedenima mari icanabaqquihijine. 
Isaraeridenidsa naco otahimari mari icanabaqquihijine. 
Nadsapa otahimaridsa: “Jehe, Jesopa pajissa Dio Bedi” quina- 
hijine onajaro —najari Jeso. 1*-Nadsama Saoropa otahimari 
maride tojaridsahijineraha ocasserehe oppina tanicca inahana 
naridsanitohui. Najaro ima naqui nidsa pohuadsa nohue 
onanitohui —najari Jeso Ananiadsa. 

1Nadsapa Anania Jeso Attidsa ibora tadsapa toccajari, 
Jodacca odsahuaji bacco tadsapa toqquedsimadsa Saoro 

pohuadsa bara nadsa huati tajari: -Ohuemecote Saoro, ia 
Medsede Jesocristopa jahui ticcajonaraha tiadsa ahuatode. 
Najari ohua dosse najonadsa occajonajaro, tinocco biquemani- 
nijine, Dio Corime tibodidsa tojahijine —najari Anania. 

18 Nadsapa Saoro noccodsa bara nadsa amadsati pina aba 
eterossa naha catojadsapa nocco biquemanipomajari. Saoro 
totehemadsa passohuaji toqquedsippadsapa totopa cajijari. 
19Nadsapa tonomidsa jipa jipa najari, todacorapomahijine. 
Nadsama Saoropa nahi Damascocca Jesodsa jehe quinajari- 
denidsa madiccajari. 


Saoropa Damascodsa 
Jeso tahimari maride tojajari 


20Nadsapa Saoro jodiodenicca Dio Atti mamarihuaji maride 
tojapojari. -Jesopa Dio Bedi —naridsajari pohuadenidsa. 
21Nadsapa madija huapima Saorocca marinaja mittamana- 
dsapa: —A.., ¿pohua bodi cacajiqquimerajari ttarana? Nadsa 
najaripa Jerosarecca madija Jesodsa toquejenajari nanajidso 
naridsaccade. Ahuaji ccajonadsa naco Jesodsa jehe quinajari- 
deni itadamadsa dada toqquimade taminedenidsa ¡accani- 
baqquihitohuiraha, ¿najari madijaco? Nama nahitohuiraha 
najaro ima inebojaro —quinajari. 

22Naraha Saoropa Diocca dacorehe cajidsa pohua atti 
bica tadsa huati huati tajari: -Jesopa Diocca Cattaniji aja 
Mesiatohui imadijaropaji —naridsajaria aja Damascohuajicca 
jodiodeni pohuadsa atti atti quinaraha ajamani toquejenadsa 
tossamomanadsapa joma quinajaripaja. 

23Nadsama dsotode naco jodiodeni pohuadenira imahaha 
canadsa: —Jari, Saoro dsoqquena —quinajari. 2 Naraha Saoro 
ima mittajari: -Jodiodeni tidsoqquenijine titohui cacassiaja- 
mana nahi, odsa pananicca siba sse nahuajaninicca totoqque- 
qquimacca noccobijidsa tia inanadsoqquemananijine najora- 
manahi —quinahi nade. > Naraha Jesodsa jehe quinajaridenipa 
quiqui imenidsa Saoro inahittidsamanadsa odsa pananicca 
siba sse nahuajaninicca noccobiji bedenidsa mohuaradsa 
madodsa tappa icanaronamanajari dsome. Nama inanamana- 
dsapa Saoro inassiajamanajari. 

Saoro Jerosaredsa madipomajari 


26 Nadsama Saoro odsa panani Jerosarehuaji toccanidsa bacco 
tanidsapa Jesodsa jehe guinajarideni inajone bagguihitohuiraha 
pohua noppine cappinamanajari. Attidenipa: —A, Saoro attipa: 
“Jesocca ojani” naraha pajissa inejerani najaro imadsa —quina- 
jari. 7Naraha Bernabepa Saorodsa pajissa nadsapa Bernabe 
Saoro Jesocca dodosse tabaqquidsa iaccajari. Pohuadenidsa Saoro 
tahimari huati huati tajari: -Ajajari Saoropa Damasco jahui 
toccaraha ia Medsede pohuadsa ahuatodsa atti mittajari. Nahi 
dsotodepa cappinera tadsa Damascohuaji Jeso tahimari maride 
tojajari —najari Bernabe. 28 Nadsapa pohua noppine tocappinera- 
manadsa Saoropa Jerosarehuajicca Jesodsa jehe quinajarideni 
tedseje cajoneraridserajari. Pohuadenidsa ccaridsajari, pohua- 
denidsa madijari. Nadsapa nahi Jerosaredsa naco Saoro cappinera 
tadsa ia Medsede Jesocristo tahimari mari icanabaqquihissa tajari. 
22 Naraha jodiodeni mota dsama Cresiacca tohuatti nahatoqquiri 
najarideni Jeso tahimaridsa jehe quina-jaradsa Saoro tedseje 
ahuaji huati, ahuaji huati quinajari. Huadimanadsapa: -¿Nejecoma 
inanadsa inanadsoqquehijine? —-quiquina nadsapa dsoqquehijine 
tohui disseraqquiri najari. **Naraha Jesodsa jehe quinajaridenipa 
Saorodsa huadimanajarideni pohua inanadsoqquemanahijinecca 
ima mittamanadsapa odsa panani Sesareahuaji pohua iaccamana- 
jari. Nahi Sesareadsa bacco toquinadsapa Saoro dsamari odsa 
panani Tarsohuaji dosse inanimanajari. 

31Nadsama Jesodsa jehe quinajaridenidsa madija ohuahadenicca 
najidsohue totappadsapi jonehedsa madiridsa-manajari. Aji dsama 
arobeni Jodeahuaji, dsama arobeni Carireahuaji, dsama arobeni 
Samariahuaji naqui najidsohue totappajaro. Nadsapa Dio Corimejine 
poccadeni jeheniji todacorani dsanapojaro. Jesodsa jehe quidsati 
naco tohuapija dsanapohui najari. Huapima ia Medsede tohuira 
bodideni huatomamana-dsanapodsapa madimanahissa tajari. 


Pablo pocca benehi dsotodecca 


1 5 36-32 Nadsapa nahi Atioquiadsa Pablo Bernabe tedseje 
madimana-dsanaporaha Pablopa Bernabedsa: —Jina, 

maitta Dio Atti mari icanabaqquipohuihuaji icadapomana. Aja 

imecotedeni Jesodsa jehe quinajarideni ¿nejecoma quinahi? 

—najari Pablo. Nadsapa Bernabe Maraco tedseje canoa 
imenidsa tohuedajari, dsama bedeni passo imenidsa huittidsa- 
cossani onini Siprehuaji bacco toquinajari. 4Naraha Pablo Sila 
tedseje tohuedahijine Jesodsa jehe quinajarideni Diodsa huati 
toquinajari: -Abi Dio, ajajarideni tecahuabagquihissa tana. 
Ticca tohuati huanehema huedaridsahissa tahijine —-quinajari. 
Nadsapa tohuedajari. “^ Tohuedadsapa dsama Siriadsa bacco 
toquinadsa maride toquejena.., denimacca dsama Sirisiadsa 
bacco toquinadsa maride toquejena dsanapojari. Nahihuajicca 
Jesodsa jehe quinajarideni inahatidsebaqquija dsanapohui 
najari. 


Timoteopa Pablo Siladeni huatimade tojajari 


1 6 1Nadsapa Pablo Sila tedseje odsa panani Derbedsa 
bacco toquinajari. Denima tohuedajaripa odsa panani 
Listaradsa bacco toquinajari. Nahidsapa Timoteo madijari, 
pohuapa Jesodsa jehe napojari. Pohua imeni naqui Jesodsa 
jehe napojaro. Ponipi jodio, naraha imehipa dsama Cresiacca 
madija. ?Nadsapa aja Listaracca Jesodsa jehe quinajarideni 
attideni, odsa panani Iconiocca Jesodsa jehe quinajarideni 
attideni naco: -—Timoteopa dsabisso bicahi —quiquina najari. 
3Nadsapa Pablo attipa: -Timoteopa ia acco tocamabaqqui- 
hijine iadsa toccana —najari. Naraha Timoteo imehipa jodio 
jaraha dsama Cresiacca madijaha nadsapa huapima pohuadsa 
nahatoqquiri najari. Cresiacca madijapa dsoporideni cotani 
eteroni mota huissiranija nadsapa Timoteo naco huissi- 
naja cappiradsa Pablo attipa: -Timoteopa icca benehidsa 
toccadsapa jodiodeni iadsa huadiridsa-manarana —najari. 
—"Huissinaja cajidsana toccahi bica tahi —-nadsapa Timoteo 
amadsati huissinaja cajijari. *Nadsapa jai tojadsapa odsa 
panani onihidsa jai tojedsima, odsa panani onihidsa jai toje- 
dsima-dsanapojari, aja Jesodsa jehe quinajarideni maride. Aja 
Jesocca dodosse tabaqqui Jerosarecca Jesodsa jehe quinajari 
cacahuadedeni quinadsa ima teppe dsodo quinajaroccadsa 
mari icanabaqqui-ridsajari. “Nama quinadsapa madija Jesodsa 
jehe quinajaridenipa poccadeni jeheniji todacorani najaro; 
madija ohuahadeni naco huada huajijiradsa Jesodsa toquejena 
toquejena dsanapodsapa Jesodsa tohuapijari. 

Pablocca huadadsa Masedoniacca madija huati tajari 


“Nadsapa dsama Asiahuaji jai tojahijineraha nahihuaji mari 
guinahijinepa Dio Corime jipera tadsa jai toja-jarajari. Nadsapa 
dsama Pirijiahuaji mari mari tossonigguimamana, dsama 
Carasiahuaji mari mari tossonigguimamana dsanapojari. 
7Nadsapa dsama onihi Misia inorinidsa bacco toquinajari: 
—Dsama Bitiniahuaji issoniqquimana —quinaraha nahihuaji 
Jeso Corime ecossajaro. ¿Nadsapa nahi Misiadsa tossoni- 
qquimamanadsapa passo imeni inidihuaji jai tojedsippadsa 
odsa panani Troadehuaji bacco toquinajari. *Nahi Troadedsa 
cahadijadsana Pablopa pina pocca huadassa naha cajijari. 
Diojine dsama Masedoniahuajicca madija nahi Masedoniadsa 
ahuatodsa huaji qqui tajari. Pohuadsa huahua najari: —Jari, 
icca dsamahuaji ticcajonaji, ia acco ticamabaqquinijine —najari 
Masedoniacca madija. Pablo pocca huadassa nadsa madija 
pohuadsa huati tahi qqui tadsapa Masedoniahuaji jai tojahijine 
najoramanajari. Aji ohua Roca naqui pohuadenidsa occanijine 
onajorajaro. Diocca dosseniji ibodidsa ahuato tadsa pajissa 
nanihuaji Jeso tahimari icassiejeranijinecca mari icanabaqqui- 
hijinepa nahatoqquiri inajarode. 


Pablo Sila tedsejepa Piripodsa madimanajari 


1 Nadsapi odsa panani Troadedsa ijoppemadsapi canoa 
imenidsa jaijajaro. Canoa imenicca etero ssoque caniqqui- 
manidsa jappopponi ssonaridsapi passo imeni nocconihuaji 
iaccajaro. Ojari iaccarini nadsapi dsama huittidsacossani onini 
Samotrasiadsana huana icanade. Huada ssiaja iaccapoma- 
dsapi passo imeni inidicca odsa Neaporihuaji huana icanade. 
12 Nanidsa jaijemoradsa jaijajaropi odsa panani Piripodsa 
bacco inade. Najaro odsa pananipi Romacca *colonia tojajaro. 
Dsama Masedonia arobenihuajicca odsa panani deni toja- 
nicca, bica tanicca. Nanidsa huada pamema nehe imadijaro. 
13 Nadsapi jassinajacca huada bacco tadsa Dio Atti mamari 
odsa nohueradsapi odsa panani amossinihuaji jaijenajaro, 
hueni inidihuajina jaijedsippade. Nahihuaji Diodsa huatide 
totoqueriqqui najari itide inadsa. Nanihuaji bacco inadsapi 
amoneje ponidenira querigqquimanani qqui inabaqquidsapi 


Porciones del Nuevo Testamento en culina (mádija) del Perú, 1ra ed., O 2011, Liga Bíblica del Perú 


Tahimarideni 16 200 


ia nagui ponidenidsana nanidsa jassi inadsa Dio Atti mari 
icanabaqquijarode. #Ponideni tassani ojariepi odsa panani 
Tiatirahuajicca; poni oninipi Lidia. Ponipi etero dsojorani 
huatini ccara tanicca dadade. Najaro etero cocoro todsippapi 
pina amaidadassa najaro. Najaro amonejepi Dio Attidsa nagui 
ibora tajaro. Poni bodini ia Medsede Jeso acco icamadsapi 
Pablocca ima ponidsa bica tadsa mittanissa tajaro. 1% Nadsapi 
Lidia Jesodsa pajissa nadsapi totopa cajijaro. Ponicca odsacca 
madija naco huapima totopa cajiridsa-manajari. Nadsapi poni 
attini iadsa: —Aji ohuadsa tibodideni: “Ia Medsededsa pajissa 
nani” tiquinadsapi, jina, occa odsahuaji timadimanaji —nade. 
ladsa huatide dissera tadsapi ponicca odsadsa imadijarode. 

16 Nadsapi huada onihidsa aja Diodsa huati huati totoquina 
nahihuaji jaijedsippanipomadsapi dsohuato madija tedsejema- 
denicca ima nahato tajaro jahuidsa bacco ijidsade. Ponipi 
najaro odsa pananicca madijadenicca medse. Satanacca 
dodosse tabaqqui poni bodinidsa madidsapa poni ihicanahato 
najaro. Najaria aja poni medse tonanadedeni ihidossemana 
nadsapi madija tedsejemadenicca ima huati huati tadsapi 
medse tonanadedeni dsiniro cacajimana najari. Naraha 
dsohuato ponipi inatti motta huahua cajamissaponi nade. Poni 
attinipi ajima nade: —¡Ajajaridenipa Dio memehuaji madi- 
jari Attidsa iboraqquiri nahi, nahi! ¡Ajajaridenipa Dio tiadeni 
tonassiajabaqquihijine tahimarini tiadeni mari tocanabaqqui- 
manahitohui, mari tocanabaqqui-manahitohui! —-nanamissa 
najarode. 

18 Huajijiradsa inatti motta nema nema nanajona nadsapi 
poni attini mittade iadsa tocasserani nadsa Pablo pohua natti 
qqui tanidsa dsohuato bodinidsa madidsajaridsa huati tade: 
-Jesocristopa poni bodinidsa timadidsanijine jipera tahi. Jeso 
pohua onima huati onana: ¡Tiqquenaji! onajaro -nade Pablo. 
Pablo atti nama nanaja dsohuato bodinidsa madidsajaripa 
amadsati qquenajaride. 

19Nanaja aja dsohuato poni medse tonanadedeni poni 
bodinicca nahatobote amossi nahi qqui toquinadsapa: 

—iJaho! Nema nadsapi ¿dsiniro icappirapadseje? Jidapapi 
poni bodinicca nahatobote cappirani —quinajari. Nadsapa 
Pablo dama, Sila dama quinadsa odsa panani nocconihuaji 

iaccabaggui-manajari, ima cacattemadedenidsa huati togui- 
nahijine. ??Ima cacattemadedenihuaji bacco toquinadsapa 
huati toquinajari: -¡Qqui, ajajari jodiodenipa icca odsa 
pananicca madijadsa mohua mohua naridsamanapaja! —-quina- 
jari. 2 —Poccadeni ididenicca madie tahimarini mari mari 
quinajari. Naraha iapi romanodeni iquejenadsapi poccadeni 
ididenicca madie tahimarinidsa jehe inejerani, iboraqquiri 
inejerani. ladsa oppina tani —quinajari. 

2 Nadsapa madija huapima Pablodenidsa huadimanadsa 
itabaromanahijineraha ima cacattemadedenipa soldadodenina 
icadossebaqquijari: —¡Jari, eterorideni ssiti taridsamanadsa 
titabaromanajo! —quinajari. 23 Nadsapa itabaromanajari, cacota- 
bote nadsa toponi cocorodsa cororo idsimamanajari. Nadsapa 
toponi cocoro cacahuadedsa huati toquinajari: —-Ajajarideni 
tecahuabaqquihissa tajo, dsaja tajarahijine -quinajari. 
24Nadsapa toponi cocoro cacahuadepa ima cacattemadedeni 
attideni mittadsapa bodiccadsana issodeni ahuadsa cabasso 
nadsa jore caniqquimadsa pamidsadsa canajari. 

25Nadsapa Pablo Sila tedseje dsome nocconiraha Diodsa 
huahuatiti dsajari, Diodsa huatidsemanadsa jijiriri dsadsapa 
toponi cocorocca madija mittamanajari. 26 Naneje nami 
jadsirema dsadsa najaro. Toponi cocoro todsimacca odsapi 
sibadsa canahatonije najaro dacoraraha poni cahittanicca 
nami dsadsa nadsapi najaro odsa naqui dsadsa canajaro. 
Nadsapi noccobiji naqui tohuabajaro, domo huedsajari- 
deni issodenicca, bijidenicca cadena naco jeo huajaridsajari. 
27Nanaja toponi cocoro cacahuade nocco tojadsa qqui taneje 
noccobiji tohuabani qqui tadsapa: “¡Jaho domo toccahi!” 
najari pohua bodi. Nadsapa toponi cocorodsa domo huedsa- 
jarideni domo toccahi manaconipa pocca taminedeni pohua 
inanadsoqquemanahi noppine cappinadsa pohua huajinahijine 
pocca toponi huahuajina equidi najaro. 2s Naraha Pablo pohua- 
dsa huahua najari: —¡Paji! ¡Tia tejina tejeraji! Tapi huapima aji 
jassi idsani —najari. 

22Nadsapa toponi cocoro cacahuade jojororotohui huahua 
nadsa jojororo eccajonamanadsapa piri todsimamana- 
jari. Nadsapa toponi cocoro cacahuade bodihuaji joppa 
todsimanaja jabojo najarijine tarara canajari. Pablo Sila 

baccodenihuaji pohua pitodsa huitta najari. 3? Nadsapa toponi 
cocoro bodihuaji pamidsaraha eqquenabaqquidsapa huapicca- 
dsana pohuadenidsa huati tajari: -Jaho, ohua naqui ossiaja- 
nijinepi ¿nejecoma onanijine? —najari. 

31Naraha manaco pohuadsa huati toquinajari: -Ia Medsede 
Jesodsa pajissa tadsapi tissiajanitohui. Ticca madija naco 
Jesodsa pajissa quinadsapa tocassiejerahitohui —quinajari 
Pablo Sila tedseje. 

32 Nadsapa toponi cocoro cacahuade pocca madija jahi- 
jonadsa Pablo Sila tedseje ia Medsede Jeso tahimari mari 
icanabaqquidsapa huapima mittamanajari. 33 Nadsapa dsome 
nocconiraha toponi cocoro cacahuade passohuaji iaccabaqqui- 
dsapa Pablocca bejo ssahua, Silacca bejo ssahua inaridsajaro. 
Nadsapa dsomeraha pocca madija huapima totopa cajimana- 
jari. **Topade jicadsapa toponi cocoro cacahuadepa pocca 
odsahuaji Pablo Sila tedseje inajipabaqquijari. Diodsa jehe 
nadsapa huatidseri najari. Pocca odsacca huapima naco Diodsa 
jehe quinadsapa huatidsemaneri najari. 

35 Najaro ssiajadsapa ima cacattemadedeni soldado pamaha 
toponi cocoro cacahuadedsa huatide dosse inabaqquijari. 
—“Pablo Sila tedseje tappa tinabaqquina quinapaja” tiquinana 
—quinajari. Tohuedadsapa toponi cocoro cacahuadedsa huati 
toquinajari. 35 Nadsapa toponi cocoro cacahuade Pablodsa 
huati tajari: -Jehe, ima cacattemadedeni attidenipa: “Tappa 
tinabaqquina” quinapaja. Jidapapi tiadenidsa ima nohuerani. 
Mohuaradsa ticadenaji —najari. 

37Naraha Pablopa soldadodenidsa huati tajari: —¡Icadena- 
jerani! Ajina, maittadsama ima cacattemadehuaji ia tohuacca- 
baqquiporaha etti mittamana-jarade. lapi romanodeni iquejena- 
raha icca ima cattemerani ia huaccade soldadodsa ia tocadosse- 
baqquidsapa ia itabaromanajaro. Madija huapima naco ia qqui 
toquinade. Nadsapa ia itabaromanadsapa ecotabote nadsa toponi 
cocorohuaji ia coro todsimabaqquijaride. lapi romanodeni ique- 
jenadsapi ia tonajidso-baqquimanadsapi oppina tani. ¿Naraha 
jidapana naqui icca ima cattema-jeraraha najimehedsa ia dosse 
tomani-baqquihijineco? ¡Poni, iapi najimehedsa icadena-jerani! 
“Ima cacattemadedeni pohuadenira ia tappa tabaqquihijine jahi- 
jonana quinapaja” tinanimanana —najari Pablo. 

38 Nadsapa soldado pamaha ima cacattemadedenihuaji 
tohuedanidsa Pablocca ima huati tanimanajari: —Aja Pablo Sila 
tedsejepa: “Tapi romanodeni iquejenani” quinapaja -quinadsa 
ima cacattemadedeni mittamanadsapa jabojo quinajari. 

39 Nadsapa ima cacattemadedeni cappinamanadsa toponi 
cocorohuaji jai tojajari, bacco toquinadsapa Pablodenidsa huati 
toquinajari: —¡Jaho! Tiadenidsa ijine ima totabaccorajarode. 
Jidapapi icca ima nanidsa epejena —quinajari. Nadsapa Pablo 
Sila tedseje eqquenabaqquidsapa mohuaradsa pohuadenidsa 
huati toquinajari: —Jidapapi aji icca odsa pananidsapi timadi- 
mana tejerana. Ajicca odsa panani onihihuajina ticadana 
—quinajari. “Nadsapa toponi cocorohuaji huedenadsapa Lidia 
madinihuaji tohuedanijari. Nadsapa nahidsa Jesodsa jehe 
quinajarideni queriqquimanajari bodideni acco icamabaqqui- 
dsapa huatidsemaneri najari. Nadsapa denima tohuedajari. 


Tesaronicahuaji mohuaniji tojajaro 


1 7 1Nadsapa Pablo Sila tedseje tohuedajari.., odsa 

panani Apiporidsa tossoniqquimamana.., odsa onihi 
Aporoniadsa tossoniqquimamana dsanapojari. Nadsapa odsa 
panani Tesaronicadsa bacco toquinajari. Nanidsapi jodio- 
denicca Dio Atti mamari odsa cahittajaro. ?»Nadsama Pablopa 
benehidsa ccaridsadsapa huajijiradsa jodiodenicca Dio Atti 
mamarihuaji toqquedsima toqquedsima naridsajari. Pablo 
nama nanaridsa nadsapa nahi Tesaronicadsa naco jodiodenicca 
Dio Atti mamarihuaji totoqquedsima najari. Semana 3 naha 
madiccadsapa jassinajacca huada 3 naha Dio Atti maride toto- 
qquedsima najari. Nahidsa Pablo jodiodeni tedseje imahaha 
canajari. Pablopa Dio Atti maittaccadsama dsodo napojaro- 
ccadsa mari icanabaqquijari. *Diocca Cattaniji Mesiacca ima 
pohuadenidsa ahuato inananijine mari icanabaqquijari. Pohua 
attipa: -Jehe, Isaraerideni iapi Mesiatohui imadijaro. “Mesiapa 
ocasserani ahuadsa dsoqqueraha nahatonihitohui” quiquina 
napode. Pajissa pohuapa ocasserani ahuadsa dsoqqueraha 
dsotodepa nahatonijari. Aja Jeso tahimari tiadeni mari ocana- 
baqquijaropi aja icca Mesiapaja —najari Pablo. 

4Nadsapa jodiodeni mota Jesodsa jehe quinadsapa 
Pablodenidsa toquejenajari. Dsama Cresiacca madija Diotohui 

guinajarideni huapi taha Jesodsa jehe guinajari; nani 
Cresiahuajicca amonejedeni dsapanideni ssegguiri najaro 
mota huapi tehe nagui Jesodsa jehe guinajaro. $Naraha aja 
jodiodeni mota Jeso tahimaridsa jiperaqquiri najaripa pocca- 
deni madija mota Jesocca imadsa toquejenajarideni accone 
huadimanajari. Nadsama aja Jeso tahimaridsa jiperaqquiri 
najaridenipa odsa pananicca madija ibohuedsa tabaccorehedsa 
madiridsa-manajaridenidsa huahua quinajari. Nadsapa najari- 
deni tedseje quejemamanadsa huapima domo ccaridsadsa 
mohua mohua naridsamanajari. Pohuadenijine odsa pananicca 
madija huapima domo qquenadsapa ahuaji johua ahuaji johua 
quinajari. Nadsapa domo ccaridsajari attidenipa: -Jasonacca 
odsadsa Pablo Sila tedseje madimanahitidija. Damama inadsa 
madija queriqquimanahihuaji iaccabaqquina. Nahidsana 
inajidso-baqquihijine -quinajari. Nadsapa Jasonacca odsa- 
huaji bacco toquinadsapa mohua todsimamanajari. “Naraha 
Jasonacca odsadsa Pablo Sila tedseje nohue quiradsapa Jasona 
dama, pohua tesse Jesodsa jehe quinajari pamaha damama 
quinadsa odsa pananicca taminehuajina iaccabaqqui-manajari. 
Bacco toquinadsapa momohuadedenipa taminedenidsa 
poccadeni maidsehera huati toquinajari: —¡Icca dsamahuaji 
madija ohuaha bacco quinahi! ¡Pohuadenipa dsama onihidsa, 
dsama onihidsa ima inatabaccoraridsa-manadsa jidapapa aja 
idsamaridsa bacco quinajari! ¡Aja Jasona joca idsimajaripa 
pocca odsadsa ecahuabaqquihi! —quinajari, johuahua johuahua 
canadsa. —Aja madija ohuaha jahijonajaripa icca dsama 
cacahuade deni tojahicca marinajadsa iboqquiri nadsapa icca 
madija mota naco pohuadeni attijine tohuibomanahitohui. 
“Jidapapa dsama cacahuade ohuaha tojahi, pohua onipa Jeso” 
quinahi imittani -quinajari maidsamanadsa. 

sNadsapa najaro ima mittamanadsapa nahicca queriqqui- 
manajarideni taminedeni tedseje huadimanajari. *Naraha Jasona 
pohua tesse tedseje poccadeni ima cattema-jeraccadsa tamine- 
denipa pohuadenidsa huati toquinajari: —Dsaja tejeranijine iadsa 
ticcadeni dsiniro da tiquinaccaji -quinajari. -Nadsapi nidsa ticca- 
deni ima cattemehe jicadsana ticcadeni dsiniropi da inaninijine 
—quinajari. Nadsapa Jasona pohua tesse tedseje taminedenidsa 
dsiniro da quinadsapi tappa inabaqquidsa jai tojanijari. 

Pablo Sila tedsejepa Bereahuaji 


10 Naraha najaro dsomedsa Tesaronicacca Jesodsa jehe quina- 
jaridenipa huassinaja Pablo, Sila tedseje dossesse quinajari, odsa 
panani Bereahuaji tohuedahijine. Tohuedadsapa Bereadsa bacco 
toquinadsa nahidsa madimanajari. Nadsapa jodiodenicca Dio 
Atti mamarihuaji totohuededsima najari, Jeso tahimari maride. 
u Nahi Bereadsa madimanajaridenipa bicaqquiri najari, pina 
aja Tesaronicacca huadiqquiri najaridenissa quina-jarajari. Dio 
Atti mittamanedsatija najari tohuini quinajari. Nadsapa huajiji- 
radsa Dio Atti maittaccadsama dsodo napojarocca huade toque- 
jenajari. Pohuadeni bodipa: “¿Pablo attipa pajissaqui? ¿Pina aji 
ima dsodo napojaroccassa naqui?” quinadsa. 1?Nadsapa jodio- 
deni mota huapi taha pajissa quinajari, cresiadeni naco mota 
huapi taha pajissa quinajari. Aji Cresiacca madija amoneje 
dsapanideni sseqquiri najarodeni huapi tehe, Cresiacca madija 
maqquideje naco huapi taha pajissa quinajari. 13 Naraha aja 
Tesaronicacca jodiodeni mota Jeso tahimaridsa jiperaqquiri 
najaridenia ima mittamanajari: -Pablo Sila tedsejepa Bereacca 
madija naco Dio Atti mari icanabaqquihi -quinahi mittamana- 
dsapa huadimanapomajari. Nadsapa Bereahuaji jai tojajari, 
bacco toquinadsa nahihuajicca madija Pablodenidsa huadi- 
manahijine ima inanamanapomajaro. Nema inanamanadsapi 
Bereacca madija ssamoni ahuamanadsa: -¿Nejecojaricca imana 
pajissa? —quinajari. 1*Naraha Jesodsa jehe quinajarideni ima 
mittamanadsapa Pablo huassinaja dsama onihihuaji dosse 
quinajari. Nahi Bereacca madija naco pohuadsa jai tojajari. 
Nadsapa Pablo Bereacca madija quinadsa passo imeni inidihuaji 
jai tojedsippajari, poni huapi jai tojabacossahijine. Naraha Sila, 
Timoteo tedsejepa nahi Bereadsa madimanaccajari. 15 Nadsapa 
Bereacca madija Pablo iaccamanadsapa odsa panani Atenahuaji 
bacco toquinadsa nahidsana Pablo inebomanajari. Jahinidsapa 
Pablocca ima huati nanimanajari: -Pablo attipa: “Sila Timoteo 
tedseje huassinaja huedajonana” napaja —quinajari. 


Pablopa Atenahuaji 


1617Pablopa Sila Timoteodeni tohui odsa panani Atenadsa 
madijari. Nahidsa madidsapa jassinajacca huadadsa Dio Atti 

mamarihuaji totogguedsima najari, Jeso tahimari maride. 
Nahidsapa jodiodeni, jodio guejena-jarajari Diodsa jipagguiri 
najarideni tedseje guegueriggui nadsa pohuadeni mari mari 
ihicanabaqqui najari. 

Naraha Pablo Atenadsa madidsapa siba nahatoni pohua- 
deni cacahuade huapi tani ggui taridsadsa bodi ojijari. 
Nama nadsapa huada huajijiradsa todsepetaji dadade 
madija caji tahihuaji aja nahidsa madija jahiridsajari- 
denima Jeso tahimaridsa imahaha canadsa ahuaji huati, 
ahuaji huati quinajari. '*Nadsapa madija ohuahadeni 
naco Epicoriodeni Estoicodenipa Pablo tedseje imahaha 
canajari. Aja imahaha canajari motapa maittaccadsama 
madija oni Epicorio madipodsa marinajari ecahuajona- 
manajaroa “Epicoriodeni” quiquina najari. Madija ohuaha- 
deni naco maittaccadsama madija oni Seno madipodsa 
marinajari ecahuajonamanajaroa “Estoicodeni” quiquina 
najari. Nadsapa najarideni madija mota attidenia: —Ajajari 
atti jiderabotepa ¿nejeco imara iadsa huati huati tajari- 
naja? —quinajari. Madija ohuaha attideni naco: -¡Dsama 
onihicca Dio tahimari eccoraridsajaro raneje! —quinajari. 
Nama nama quiquina najari, aja Pablopa Jeso dsoqque- 
raha nahatonijari tahimari huati huati tajariraha mitta- 
mana-jarajari. “ Nadsapa Pablodsa: —Jina, ajicca ssono 
Areopacohuaji ticca ima huati tinanissa tanijine iadsa 
tigquemoraji -quinadsapa iaqquemoramanajari. Nahidsana 
huada huajijiradsa nahatoqquiri najarideni totoqueriqqui 
najari, imahaha canahijine. Ssono bacco tomoramanadsapa 
pohuadsa huati toquinajari: —Jari, ticca ima imittana. 
¿Nejeco imara huati huati tinajaroneje? —quinajari. 22-Ticca 
marinaja imittapo-jerajaro; iadsa pina ima jidsa taniccassa 
najaro. Denima imittanijine jipapa inani —quinajari. 2 Aja 
Atenacca madija, dsama onihicca nahidsa madimanajari- 
deni naco Pablodsa nama nama quiquina najari, aji ima 
dsati tohuinira quiquina najari. 

22Nadsapa nahi Areopacodsa Pabloa totehemadsa pocca 
ima huati tajari: -Jehe, Atenacca madija, tiadenidsa huati 
onana. Ticcadeni siba nahatoni jiquejerani qqui onaridsani. 
Siba hua tamaroni naqui ticcadeni daniji botta botta 

tahijinecca ggui onaridsani. Tiadenipi tiadeni cacahuadedeni 
tohuideni tiguinadsapi tinahatidse-bagguimanahijine dissera- 
aguiri tiquinani ggui onani —najari. ?—Jehe, ticcadeni odsadsa 
occaridsadsa ticcadeni nahatoniji tiadeni cacahuadedenidsa 
da tiquinahijinecca huahuanari qqui onaridsajaro. Huahuanari 
ojarie huapinidsa dsodo nanipi ajima najaro: “Toponi 
cacahuade ohuahapa oni ssamoqquiri inaccani” titiquina 
najaro dsodo nanidsa qqui onajaro. Jehe, tettidenipi bica tani. 
Aja toponi cacahuade ohuaha oni ssamoqquiri tiquinacca- 
jaripa pohuadsa tetetidsemana najaropaji. Najari pocca imaha 
tiadenidsa ohuacomerajaropaji —najari Pablo. 

24—Ajijaro dsamapi Dio inahatojaro. Aja huapima caji 
taridsajari naco Dio inahatoridsajari. Pohua inahatoridsajaripa 
Dio pohuana huapima ecahuajaro; meme ecahua, nami ecahua 
najaro. Diopa madijacca nahatonijidsa madiridsa-jarahi, pina 
odsadsa, siba nahatonidsa, Diopa nama nahidsa madiridsa- 
jarahi. *>Diopa cappiraha madi-jarahi, pohua biji accode tohui 
najarajari. Pohua ehuerahi nahatojiderahi. Pohuana camittehe 
jinede. Pohuajinena jappopponi caji tadsapi jassi jassi ihina 
najaro. Pohuana icappira-jeranijine huapima iadsa da da 
ihinaridsa najaropaji —najari Pablo. 

26—Diopa madija ojaria inahatopojari. Najaria aja icca 
idi tahideccapaja Dio pohuajine madija huapimapa najari 
potemahi toquejenajaripaja. Najari pohua potemahia madija 
dsama onihidsa toquejena, dsama onihidsa toquejena, 
dsama onihidsa toquejena naridsajaria dsama huapimadsa 
madiridsa-manajaripaja. Diopa nahato tapodsa madija 
icattejidsa-baqquijari: “Ajajaridenipa ajijaro dsamadsa 
madimanahijine, dsama onihidsa madimana-jarana. 
Ajaccajaridenina ajiccajaro dsamadsa madimanahijine, 
dsama onihidsa madimana-jarana” naridsapojari. Diopa 
Pohua jipa tadsa dsama onihi deni inana tani; dsama 
onihi naqui ajimani inana tani. Nama naridsajari. 27Dio 
madija inahatobaqquijaripa Dio Pohua tohui quinahijine. 
Dio Pohua tohui quinadsa qqui naridsamanajaridenipa 
Dio Pohuadsa bacco toquinahijine itide. Naraha Diopa 
madija huapimadsa huaji tajarahi; iadsa huajira tahi. 
Tiadenidsa huajira tahi, ohuadsa naco huajira tahi. 

28 Abi Dio Pohuajinena aji imadijaropaji. Pohuajine jajai- 
jaridsa najaropaji. Pohuajine iquejenaridsajaropaji. 
Najaroa aji ticcadeni ajie nahatobotedeni jiri icanamana- 
podsapi: “Dio Pohua potemahi iquejenajaro” quinapojari- 
paja. >> Nadsama aji iapi Dio ia tonahatobaqquijari. Dio 
Pohua potemahi iquejenani. Nadsapa ibodidsa: “Diopa 
pina madijacca nahatonajassa nahi” inejerana. Diopa 
pina huatini ccara tanicca oro nahatonissa najarahi; pina 
dsibehi tanicca plata nahatonissa najarahi; pina ccara 
tanicca siba nahatonissa najarahi. Nema naniccapi madija 
pohua bodidsa: “Ohua cacahuade corime onahatonijine 
ajima onanana” nadsa ihinahato najaropaji. Najaria aja 
pocca nahatonajaraha “Ohua Cacahuade” nanaja najaripaja. 
30 Madijapa Diodsa ssamoqquiri napodsapa siba nahatonidsa 
“la Cacahuade” nanajonamana najari. Madijapa Dio Pohua 
madihicca ima ssamoqquiri nadsa Dio pohuadeni inajidso- 
baqquija najonapohui najarajari. Dio Pohuana madija pocca- 
deni imasiri inahanajonaporaha jidapapi dsama huapimacca 
madijadsa Dio Attia: “Ticcadeni imasiridsa epeje tiqui- 
naji, tibodideni tecajiqquimeraridsamanaji” najaripaja Dio. 
31Diopa madija huapimacca ima icattemanitohui. Nidsa Dio 
Pohua jipa tahicca huada bacco tadsapi dsama huapimacca 
madijadenicca ima pocca pajissehedsa nattome nanitohui. 
Madija huapimacca ima cattemadepa Dio icattapojari; 
najaria aja Pohua Bedi dsogqqueraha nahatonijaripaja. Dio 
Pohuajine nahatonijari, madija huapima pohuadsa: “Pajissa, 
najaripa Diocca Cattaniji” quinahijine —najari Pablo atti. 
322Naraha Atenacca madija aja jicajarideni nahatonimana- 
hicca ima mittamanadsapa motapa jaja quinajari. Naraha 
madija motapa: -Huada onihidsa ticca ima imittapomana 
—quinajari Pablodsa. 

33 Nadsapa Pablo madija quequeriqquimana nahidsa apaja 
nadsapa toccanijari. **Naraha nahicca quequeriqquimana 
najari motapa Pablocca imadsa pajissa quinadsa pohuadsa 
toquejenajari, denima ima mittamanahijine. Madija ojaria 
onipa: Dionisio; pohuapa nahato tajari, ssono Areopacohuaji 
quequeriqqui najari. Amoneje ojarie oninipi Damarisa. Madija 
mota naco Pablocca imadsa pajissa quinajari. 

Pablopa Corintohuaji 


1 8 1Dsotodepa Atenadsa Pablo joppemadsapa odsa panani 
onihi Corintohuaji toccajari. ?Najaro odsa panani 
Corintohuaji Pablo bacco tadsapa jodio madija bacco inabaqqui- 
jari, onidenipa Aquira, bedimeni oninipi Prisira quinajari. 
Aquirapa dsama arobeni Pontohuajicca madijaraha dsama 
Itariadsa madipojari. Naraha dsama Itariacca tamine Claodio 
jodiodenidsa jipera tadsapa nanicca odsa panani deni toja- 
nicca onini Romadsa madimana-jarahijine jodiodeni huapima 
dosse ininebaqquijari. Nadsapa Aquira bedimeni tadsajanipa 
Itariahuaji nebomanadsa Corintohuaji tohuededsati madimana- 
jari. Nahidsa Aquira bedimeni tadsajani madimanadsana pohua- 
deni qquide Pablo toccajari. ¿Nadsapa Pablo Aquiradenicca 
tarabaidsa nahato tadsapa pohuadenidsa madiccajari. 
Pohuadenipa bani cone nahatoni etero siba tanicca odsajine 
ssequide toquejenajari. Poccadeni ssequinajapi odsa tocajanijine 
da da quiquina najari. *Nadsapa Pablo jassinajacca huadadsa 
jodiodenicca Dio Atti mamarihuaji jodiodeni jodio quejena- 
jarajarideni tedseje quequeriqquimana nadsa: -Ohuattidsa jehe 
quinahijine itide -nadsa mari mari ihicanabaqqui najari. 
5Nanaja Sila Timoteo tedsejepa dsama Masedoniahuaji 
huedajonadsa bacco najonamanajari. Nadsapa Pablo dsepe 
ijiraha nebodsa Dio Attira majidsama mari mari ihicanabaqqui 
najari. Pocca marinajapi: -Diocca Cattaniji madija 
Tonassiajade aja Mesia quiquina najaripa Jesopaja —najari 
Pablo jodiodeni mari icanabaqquidsa. ¿Naraha jodiodeni Jeso 
tahimaridsa jiperaqquiri nadsapa Pablo itamassoqquimanajari. 
Nadsapa Pablo pohuadenidsa apaja nahi ahuato tahijine pocca 
etero ppoto ppoto nadsa huati tajari: -¡Epeje! Nema tiquina- 
dsapi tijinedenina imasiri tiadenidsa tinassonarimanajaro. 
Dio tiadeni tonajidso-baqquidsapi ojine jerani. Jidapapa jodio 
quejena-jarajarira mari ocanabaqquina —najari Pablo. 
7Nadsapa Pablo Dio Atti mamarihuaji qquenadsapa pohua 
tesse Tisio oni ohuahapa Justo pocca odsadsa toqquedsima- 
jari. Tisio-Justo pohua naco Diodsa huatidse-dsanapojari, 
Dio Atti mamari inorinidsa madijari. *Jodiodenicca Dio Atti 
mamarihuajicca tamine onipa Crispo pocca amoneje pocca 

ejedeni huapima ia Medsede Jesodsa pajissa guinajari. Nahi 
Corintocca madija mota naco Pablocca marinaja mitta- 
manadsa Jesodsa pajissa guinadsapa totopa cajiridsa-manajari. 

o%Nadsapa najaro dsomedsa Pablopa pina pocca huadassa 
naha cajijari. Diojine ia Medsede Jeso pohuadsa ahuatodsapa 
huati tajari: —Pablo, ticappinejeraji. Ohuatti teccoraridsaji, 
ohuatti tecoma tejeraji —najari. 1*-Ohuapi tia ohuacahuaridsa- 
nitohui. Ajijaro odsa pananidsapa ohuadsa toquejenajarideni 
huapi tahi. Nadsapii madija tia inajidsomana-jeranitohui, 
onajaropaji —najari Jeso. "Nadsapa Pablo Corintocca madija 
Dio Atti mittamanahijine mari mari ihicanabaqqui nadsapa 
huajano ojaria najica, dsadsajade najica, huajano ohuaha 
nocconidsa bacco tajari. 

12Naraha tamine Carionapa dsama arobeni onini Acaia 
ecahuadsa Pablo odsa panani Corintodsa madiccadsapa jodio- 
deni mota pohuadsa huadimanajari. Dama quinadsa tamine 
Carionadsa iaccamanajari, ima cacattemahuaji idsahua- 
manahijine. 13 Nadsapa tamine Carionadsa huati toquinajari: 
—Ajajari madijapa icca madija mari icanabaqquidsapa: “Diodsa 
tiquejenaji” nanaridsa nadsapa icca madija mota pohua atti- 
dsa jehe quinahi. Naraha pocca marinajapi jidsa tani, pina 
icca marinajassa nejerani; pina romanodenicca marinajassa 
nejeradsa naqui oppina tani -quinajari Carionadsa. '*Nadsapa 
manaco Pablo pocca ima huati tabote naraha tamine Cariona 
pohuana jodiodenidsa huati tajari: -¡Epejena! Pina botiecca 
ima huatide, pina toponi nanajidsodecca ima huatide ohuadsa 
jai tijedsimadsapi ticcadeni ima mittade jipa onanitohuiraha 
ticcadeni imapi najarossa nejerani. 1*Tiadenina ajajaricca 
marinajadsa jiperaqquiri tiquinajaro. “Icca marinajassa 
nejerani” tiquinadsapi tiadeni ehuerani ticattemamanaji. 
Occa cacahuehepi onihi; ticcadeni ima cattemade jipera 
onani —najari tamine Cariona jodiodenidsa. 1*Nadsapa ima 
cacattemahuaji mohua ininebaqquijari. 

17Nadsapa boronidsa jodiodeni motapa poccadeni Dio Atti 
mamarihuajicca tamine dama quinadsa idaqquimanajari. 
Pohua onipa Sostene. Ima cacattemacca boronidsa idaqqui- 
manaraha Carionapa qqui taraha najaro imadsa jipera tadsapa 
pina qqui torahi najari. 


Porciones del Nuevo Testamento en culina (mádija) del Perú, 1ra ed., O 2011, Liga Bíblica del Perú 


211 Tahimarideni 18, 27 


Pablo Atioguiahuaji toccanijari 


18-23 Nadsapa odsa panani Corintodsa Pablo huada 
huapi tehe madi-dsanapojari. Dsotode naco odsa panani 
Atioquiahuaji toccanihijine: —Occanini —nadsa Jesodsa jehe 
quinajaridenipa: -Jehe ticcaniji -quinadsapa Pablo toccanijari. 
Nadsapa Atioquiadsa bacco tanijari. 


Odsa panani Romahuaji Pablo dosse quinajari 


27 1Nadsama: -Dsama Itariahuaji Pablo dosse inana, 
nahidsapa icca tamine deni tojahiccana pocca ima 
icattemanijine -quinadsapa romanodenicca soldado dossede 
onipa Jorio najaridsa huati toquinajari. Aja Jorio pocca 
dodosse tabaqquipa 100 quinajari. Najaridenipa soldado 600 
quinajari mota. Pohuadenidsa: “Icca tamine deni tojajari 
Acostocca soldadodeni” quiquina najari. Nadsapa najaridsa 
huati toquinajari: -Jari Jorio, toponi cocorodsa domo 
huedsajarideni, Pablo quinadsa Itariahuaji tiaccabaqqui- 
manajo -quinadsapa aji ohua Roca naqui pohuadenidsa 
occajarode. 2Itesse Aristaco naco iadsa toccade. Pohuapa 
dsama Masedoniacca odsa panani Tesaronicahuajicca madija. 
Nadsama nani odsa panani Sesareacca jahuidsa ia huapima 
jaijedsippadsa odsa panani Adaramitiohuajicca canoa imeni 
etero ssoque caniqquimani cajiniccadsa dsama Asia jippe- 
huaji tohuaccabote nani qqui icanade. Nadsapi najaro canoa 
imenidsa jaijedsadsa iaccajarode. 3Huada ssiajapi odsa 
panani Sidohuaji huana icanade. Nadsapa Pablo cacahuade 
Joriopa pohuadsa huati huana tadsa: -Titessedeni gguide 
tigguemorani bica tani -nade. Nadsapa pohua tessedenidsa 
Pablo toqquemoradsapa inajipamanade. Pohua cappira- 
hicca naco pohuadsa da quinajari. *Nadsapi huada ssiaja 
Sidodsa ijoppemapomade. Canoa imenipi etero imeni dsijere 
nadsa jojodejine totohuacca najaro. Naraha jojode dacorehe 
iahuaji jo najonadsapi paji tohuaccarini nanijinepi ssamo 
tade. Nadsapi dsama bedeni passo imenidsa huittidsacossani 
onini Sipre inidihuajina tohuaccajaro. Najaro dsama bedeni 
huittidsacossajarojine jojode ojidsama nadsapi canoa imeni 
tohuaccanissa tade. 5Nadsapi Sipredsa iaqqueqquimadsapi 

passo imenihuajina iagguejidsade. Dsama Sirisiadsa issoni- 
qquima, dsama arobeni Pafiriadsa issonigguima, dsotodepi 
dsama Risiahuaji bacco inade. Nanicca odsa panani oninipi 
Mira nanidsana huana icanade. 

6Nadsapa nahidsa romanodenicca soldado dossede canoa 
imeni onihitohui qqui naridsadsapa odsa panani Arejadriacca 
canoa imeni Itariahuaji tohuaccanijine qqui icanade. Pohuapa 
najarodsa ia tohuaqquedsabaqquidsapa iaccapomade. "Nadsapi 
canoa imeni tohuaccaraha jojode jadsirema iahuaji jo najona- 
pomadsapi canoa imeni tohuaccaraha najo tocanajaro. Huada 
huapi tani inajo-dsanapodsapi odsa panani Quinido huajira 
tanidsa bacco inade. Nadsapi jojodejine denima paji tohua- 
ccarini nanijine ssamo tani. Nadsapi dsama passo nocco- 
nidsa huittidsacossani onini Cretahuajina acca icanamanadsa 
jojode ia cco tocajidsabaqquide. Nadsapi nanicca odsa panani 
Saomonadsapi icassoniqquimade. $ Denima Creta inidihuaji 
iaccadsa naqui najo taraha ¡acca... iacca... canoa imeni 
huahuana tocana oninipi Boeno Poertohuaji bacco inajarode, 
aji odsa capamema najaro Rasea huajira tanidsa. (Boeno 
Poerto ettidsapi: Huahuana tocana bicani, inajaro.) 

%Nadsapa huada huapi tani inajojonadsa dsadsajadecca 
abadsico bacco tocanade. —-Dsadsajadedsapi passo imenidsa 
canoa imeni tohuaccani oppina tani —-quinadsa Pablo canoa 
imeni ahaccadedenidsa huati tade: 1*—Jehe otessedeni, 
denima jaijadsapi oppinabote bacco inanitohui —nade. —-Icca 
canoa imenipi cobara tocananitohui. Nadsapi todsepetaji 
naco amossihuajahitohui; ia naqui ijicarana, onajaro -nade 
Pablo. 1!Naraha romanodenicca soldado dossede Pablo attidsa 
huaribo siba tajari; pohuapa canoa imeni jinede atti, ahaccade 
attidenira mittajaride. 1?Nani “huahuana tocana bicani” 
quiquina naraha: —Dsadsajadedsapi bica tejerani -quinade. 
Jojode passo, jojode passo dsanapojaro noppineni cappina- 
manadsa: -Jina jina -quinade. -Denima Creta inidihuaji 
iaccana, ajicca odsa Fenisedsa bacco inani ipajiranitide. Canoa 
imeni Fenisedsa huana tocanani bica tani. Nanihuajipi jojode 
dacorehe ssossonari nejerani -quinade. -Nani Fenisedsa bacco 
inadsapi nanidsana imadiccana, dsadsajade jicadsana jaija- 
pomanijine -quinade. 

Jojode dacorehe ccajonajaro 


13 Nadsama jojode jadsirema iahuaji jo najonajaro cacaji- 
qquimeradsapi ojidsama inattihuaji ccajonajaro. Nadsapi: 
—Jehe, jidapapi bica tani -quinadsa ppejo ccanajabote 
idimoranimanadsapi icca canoa imeni tohuaccapomade. 
Nadsapi Creta inidima nani iaccapomade. *Iaccaraha 
dsotodepi dsamahuajicca jojode dacorehe ccajonapomajaro.., 
canoa imenidsa ssonari ssonari nade. Najaro jojode oninipi: 
Norodeste, icanacanimanajaro. Canoa arobenihuaji ssonari- 
jaro. 15 Jojodepi iadsa dacoradsa passo nocconihuajina iaccade, 
nanihuajipi jipepera inaraha. Nadsapi jojode poni ccajonani- 
huaji acca icanaraha jojode dacoradsapi epeje inade; nadsapi 
jojode poni toccanihuajina johuidso icadsanapode. 

16 Nadsapi dsama bedeni huittidsacossani onini Caoda 
icassoniqquimadsa jojodepi ojidsama nade; dsama huacosseje 
najaro. Nadsapi nanidsa canoa bedenipi canoa imeni inori- 
nidsa ssoque cadsanani je tocanani noppineni cappina- 
manadsa: -Joca icanamacossanina —quinade. Passo ijijaro- 
jine najo taraha nema nehe joca icanamacossanimanade. 
17Nadsapi canoa imeni tetepinidsa jore icadsanamanade. 
Canoa imeni cotanihuaji soca coro idsippamanadsa canoa 
dopanihuaji joca inajonamanadsapi nocconidsa ssoque idsana- 
manade; canoa imeni cabararini noppineni cappinamanadsa. 
Dsotodepa bodideni huatoma-manadsa: —¿Passo bodihuaji 
ssiqui quehemama canajaro onini Sirete bacco inapadseje? 
-quinade. -Nanihuaji bacco inadsapi icca canoa imeni ssiqui 
quehemama canajarodsa doi canadsa cabararirana -quinadsa 
ahua jore canani tappa icanamanade. Nani canoa nattinidsa 
ahua jore canani tabo tocanadsapi canoa imeni ojidsama 
tohuaccajaro. Nama quinadsapa jojodejine poni toccani- 
huaji canoa imeni tohuacca-dsanapojaro. 1 Jojode dacorajaro 
nebo-jeradsapi icca canoa imeni jadsirema ahuaji pati ahuaji 
pati canade. Huada ssiajadsa naqui nema cadsanapodsapi 
todsepetaji mota, dsamatapa mota naco hua idsippamanade. 
Nadsapi: -Canoa imeni tocappahuani nana —quinaraha 
nema cadsanaponipaji nade. 1*Ssiajapomadsa naqui nema 
cadsanaponipaji nadsapi canoa imeni totohuaccarinicca mota 

dicca guinadsapi hua idsippamanade. ??Nadsapi huada huapi 
taraha maji ggui inajarade; dsome nagui abadsico bedi ggui 
inajarade. Tahidepi: —Icassiejeranitohui —inaporaha passo 
jojode dacorehema tabaccora dsanapodsapi: —Ajidsa ijica- 
nitohui —inade. 

21 Huada huapi taraha ijipa-jerade. Nadsapa Pablo 
totehemadsa huati tade: -Jehe otessedeni, tahide Cretadsa 
tiadenidsa huati onapode: “Denima jaijadsapi oppinabote 
bacco inanitohui” onaporaha ohuattidsa jehe tiquinejeradsapi 
oppinabote bacco inani taji. Nahissa ohuattidsa jehe tiquina- 
dsapi tidsepedenitaji pohuama hua tidsippamana-jaranaja; 
nahissa tiadeni naqui ocasserani temana-jeranitohuiraha. 

2 Naraha jidapapi tiadenidsa huati onana: Ticappinamana- 
jeraji. ¡Dacoco tijiraji! Icca canoa imeni cabararidsa amossi 
canaraha ijica-jeranitohui; huapima icassiejeranitohui -nade 
Pablo. 23-Aja Dio ohua dosse naridsajaripa ohua Medsede. 
Najaria aja dsome Pocca dodosse memehuajicca ohuadsa 
dosse inaronadsa ahuatopa. ?+0huadsa huati tadsapa: “Pablo 
ticappina-jeraji” napa. “Tiapi odsa panani Romahuaji bacco 
tinanitohui, tamine deni tojahicca baccohuaji tedsa: Ohuapi aji 
ohuani, tanitohui” napa ohuadsa. “Nema tadsapi Diojine aja 
tiadsa jahijonajarideni naco tocassiejerahitohui” napa -nade 
Pablo. ?25-Jehe otessedeni, tibodideni pina tetidsemanaji. 
Ohuattipi: Diopa maidsera tahi, onajaro. Nadsama aja Pohua 
huati huati tahi omittajaropi Dio Pohuajine nema nanitohui; 
Pocca dodosse tabaqqui memehuajicca attissa inananitohui. 
26 Naraha passo nocconidsa dsama bedeni huittidsacossanidsa 
cobara icananitohui —napode Pablo. 

27Nadsapi passo imeni onini Adriatico nocconihuaji 
jojodejine ahuaji iacca, ahuaji iacca nadsapi icca huada 
14 nadsa dsome nocconiraha canoa imeni ahaccadedeni 
attipa: -A, dsama tohuajirajonanitide -quinade. 28 Nadsapa: 
—Todsejerajonanitide -quinadsa ssiquitohui nattome quinade. 
Siba socadsa ssoque dsanani tappa idsippamanade. Nadsapi 
passo 36 metro cajide. Denima nattome quinapomadsapi 
ajimani tojajaro: 27 metro tojajonade. ??Nadsapa canoa imeni 
passo bodicca sibadsa huacca canani noppineni cappina- 
manadsa ahaccadedeni canoa imeni dsotohuaji ppejo 4 nehe 

hua idsippamanade. Ppejopi soca imenidsa ssogue toppidsa 
passodsa hua idsippamanadsa poni inoni ssiguidsa jaro 
nadsapi canoa imeni ahuaji tohuacca, ahuaji tohuacca nejera- 
nijine. Nadsapa: —Jaho, ssiaja naccaraho -quinadsa maji- 
tohui madimana-dsanapode. 3? Naraha ssiaja jeraccadsama 
canoa imeni ahaccadedeni attidenia: -Ppejo onihi canoa 
imeni cotanihuaji hua idsippana —quinaraha pohuadenipa 
maidsamanade. Pohuadenipa: -Idomo toccana —quinadsapa 
canoa bedenira tappa icanaronamanade. 3! Naraha Pablo qqui 
tadsapa pohua cacahuade romanodenicca soldado dossededsa, 
aja pocca soldadodenidsa naco huati tajari: -Jaho, canoa 
imeni ahaccadedeni ajadsa madimana-jaradsapa tiadeni 
ehueranipi ticassiejera-jeranitohui -nade Pablo. 32Nadsapa 
canoa ahaccadedeni domo tocca-jarahijine soldadodenia 
canoa bedeni madoni ca ippimanade. Canoa bedeni passodsa 
cassonippadsapi tocatabode. 

33 Nadsapi ssiajabote nadsa jipamanahijine Pablo huati 
inabaqquide: —Jehe, jidapana huada 14 nehe tossoniqquima- 
raha oppina tadsapi ticattomama canajarojine tijipamana- 
nissa tejerani. 34Jari, ¡jidapapi tijipamanaji! Tidacoramanani 
nadsapi ticassiejeranitohui. Jehe, ticappinamana.jeraji; 
tibejoje cama-jeranitohui ¡nohuerani! Bacco tiquinanissa 
tanitohui -nade Pablo. 35Nadsama atti jicadsapa pan bobi 
idi nadsa huapima mittamanahijine Diodsa: —Jehe, epejeni 
bica tani —nade. Nadsapa pan dside, jai, apa nade. 36 Pablo 
nama nahi qqui toquinadsapa bodideni badsira tehe tobicahi 
nadsa pohuadeni naco jipamanade. 2Ta huapima canoa imeni 
bodinidsa imadinipi 276 inade. *8 Nadsapa ajarideni jicadsapa 
dsamatapa mota, aroso jidsadsa trigo sacocca hua idsippa- 
manade: -Canoa imeni tocappahuani nana —quinadsa. 

3Ssiajaponi ahaccadedenipa dsama qqui toquinaraha 
noccodeni jidsa tajari. Naraha ahuaji qqui, ahuaji qqui quina- 
dsapa toqquidohuajanicca ssiqui bicani qqui toquinadsa: 
—Jina, nanihuaji iaqquedsimadsa huana icanana —quinade. 

40 Nadsapi ppejo madoni ca ippimanadsapi passo bodi- 

dsa inebomanade. Canoa imeni dsotoni huahuacossa naqui 
acca acca quinapomahijine ssoque dsanani dicca quinade. 
Cotanihuajicca ahuadsa etero imeni ssoque dsanani dicca 

guinadsa joca inamacossanimanadsapi jojodejine tohuacca- 
pomade. Nadsapi togguidohuajanihuaji iagguedsimade. 

41 Naraha passo bodicca gueguehemeri najarodsa cassonari 
cassonari dsanapode. Denimacca ssiquidsapi canoa imeni 
cobara canade. Canoa cotanihuajipi toquehemora nade; 
naraha dsotohuajipi passo jibabani dacorajaro ssonari ssonari 
nadsapi canoa imeni huacca canadsa cabararijarode. 

42 Nadsapa soldadodeni: —Toponi cocorodsa hua todsima- 
jarideni cona cona toquinadsapi domo toccarana —quinadsa; 
—Jari, tojicana -quinade. “Naraha romanodenicca soldado 
dossedepa Pablo dsoqquehijine jipera tadsapa jehe najarade. 
Nadsapa dicca inabaqquidsa dosse inabaqquide: —Jari, 
conade nahatoqquiri tiquinadsapi tahide passodsa joppa 
tidsippamanapoji, ssiquihuaji cona cona tiquinanijine —nade. 
44—Naraha conade ssamoqquiri tiquinanipi ahua qqui tiquinaji. 
Najarodsa, aji canoa imeni arobenidsa naqui titiporimaneri 
nadsa tibijidenidsa cona cona tiquinaji, ssiquihuaji bacco tiqui- 
nanijine -nade romanodenicca soldado dossede atti. Nema 
inadsapi ia huapima dsama bacco inadsa icassiejerade. 

Maotadsa madimanajari 


2 8 ¡Passo imenidsa huapima icassiejeradsapi aji ssiqui- 

huaji bacco bacco inajaro. Ssiquihuaji bacco bacco 
inanicca dsama oninipi Maota. ?Nahihuajicca madija madi- 
manajaridenipa iadsa huatideni huanaqquiri nade. Nanidsa 
bacco idsatiraha passo cca, ssirini toja nadsapi dsippo imeni 
inadsamanadsa iadsa huahua quinade: —¡Nija! Aji dsippodsa 
jia tiquinaji -quinade. 3Nadsapa Pablo ahua tabi eccani- 
qquidsa hua idsanade. Naraha maccapa dsippo ppoconi 
noppineni qquenadsa Pablo dsepedsa cca todsadsapa dsepedsa 
que tade. *Naraha nahidsa madija madimanajarideni Pablo 
dsepedsa macca que tahi qqui toquinadsapa pohuadenira 
imahaha canade: -A, pohuapa madija inanadsoqquedsa itide. 
Passodsapa je tajararaha jidapapa ia cacahuade onini Dique 
(ettidsapi: imasiri manaconi totonanade) ponijine dsoqque- 
hitohui -quinade. *Naraha Pablopa pohua dsepe dissa nadsapa 
macca dsippodsa ssonidsanade. Naraha Pablopa macca 
comene ahua najarade. ¿Pohuadeni bodidenidsa attidenipa: 
“Jite tojahitide, amadsati huatiadsa tohuedimahijinerana” 
quinajari. Naraha Pablo cattade madimana, madimana naraha 
Pablo huatia-jaradsapa bodideni cacajiqquimera-manade. 
Pohuadenipa poccadeni dio aja ia cacahuade quiquina najari 
huapi tahi cajimanadsapa Pablodsa: —A, ajaripa dio ohuaha 
itide —naridsamanade. 

7Nadsama aji dsippo jia inani huajira tanidsapa najaro 
dsamacca tamine madijari. Pohua onipa Poblio. Nadsapa 
iadsa: —-Jina, occa odsahuaji jaijana —nade. Nadsapi huada 
3 nehe pohuadsa imadide. Pohuapa iadsa accora tade, bica 
tade. 8$Naraha Poblio imehipa coma taha porijari. Huapi 
ppocoraja, miji miji taja najaride. Nadsapa Pablo qquide 
toqquedsimadsapa Diodsa huati tajari. Pohua dsepedsa bara 
inadsapa tonomide. “Nama nahi mittamanadsapa najaro 
dsamacca comaqquiri najarideni huapima jahijonadsa Diojine 
tocanomireridsade. '*Nadsama iadsa bicaqquiri nadsapa 
poccadeni daniji huapi tehe iadsa da inaqquimanade. Dsotode 
benehidsa jaijapomanijine naqui icappira nejeranijine huema 
nehe iadsa da quinapomade. 

Pablopa Romahuaji toccajari 


uNani dsama bedeni onini Maotadsa abadsico 3 canaha 
imadidsapi ijoppemapomanijine odsa panani Arejadriacca canoa 
imeni etero ssoque caniqquimani cajiniccadsa jaijedsade. Canoa 
imeni jinededeni naco dsadsajade jicanijine nahi Maotadsa 
najomanaccade. Poccadeni canoa imeni cotanidsapa pohuadeni 
cacahuade corime pamaha barijari, onideni Casto, Poro quina- 
jari. Canoa ahaccadedeni attidenipa: “Ia cacahuade papamade” 
quinajari. Najaro canoa imenidsa jaijedsadsapi iaccapomade. 
12 Nadsapi Maotadsa ijoppemadsapi dsama passodsa huittidsa- 
cossani onihicca odsa panani Siracosadsa bacco inade. Nanidsa 
icca huada 3 nade. 13 Nadsapi najaro dsamadsa denima issoni- 
qquimadsapi passo imeni inidima nani iaccabacossade. Dsama 
Itariacca odsa panani Rejio bacco inade. Huada ssiajapi inatti- 
huaji jojode ccajonadsapi iaccapomade. Dsome ssiajapomadsapi 
najaro jojodejine huassinaja odsa panani Poteori bacco inade. 
Nanidsapi canoa icanebodsa jaijemorade. 1*Nadsapi najaro 
odsa pananidsa Jesodsa jehe quinajarideni bacco inabaqquide. 
Pohuadeni attipa: -Jari, iadsa semana ojarie timadimanaccaji 
-quinadsa pohuadenidsa huada 7 nehe imadide. Dsotodepi odsa 
panani Roma jaini jaijapomade. 15 Jaijaraha aja Romahuajicca 
Jesodsa jehe quinajarideni ima mittamanadsa itohui jajona- 
jari, bacco ijidsabaqquihijine. Motadenipa odsa capamema 
najaro onini Foro de Apiodsa bacco ijidsabaqquide. Motadeni 
ohuahapa odsa capamema najaro onini Tres Taberna quina- 
hidsa bacco ijidsabaqquide. Nadsapa Pablo qqui inabaqqui- 
dsapa bodi huatidsede. Diodsa naco: -Jehe Abi Dio, epejeni; 
Tiapi bica tinani —nade. 1*Nadsapi odsa panani Romahuaji 
bacco idsimadsa madija hua todsimabaqqui-pojaridenipa toponi 
cocorodsa hua idsimabaqqui-manapomade. Naraha Pablopa 
odsa onihidsa pohua motta madihijine jehe quinadsapa Pablo 
pohua cacahuade soldado ojaria tedseje madimanade. 


Pablopa Romahuaji 


17Nadsapa nahidsa Pablo huada 3 nehe madidsapa 
jodio taminedeni madimanajari huahua inabaqquide. 
Queriqquimanadsapa pohuadenidsa huati tajari: -Jehe 

ohuemecotedeni, ohuapi jodiodeni ohonajidso-baqqui 
najarade. Icca ididenicca madie tahimarinidsa naqui 
nanacassera onejerade. Nohue ojiraraha odsa panani 
Jerosaredsa jodiodeni occa madijaraha ohuadsa huadi- 
qquiri nadsa ohua dama quinadsapi romanodenidsa todsepe 
ojajarode. 1%Nadsapa nahi Jerosaredsa romanodeni ohua 
huati icanamanade. Ohuadsa huati toquinaha jicadsa atti- 
denipa ajama quinade: “Pohuapa ima cappirahi, madija 
nanajidso najarahi. ¿Nejecotohui dsoqquehijine?” quinade. 
Attideni nama quinadsapa “Pablo tappa inana” quinade. 
19Naraha jodiodeni ohuadsa huadiqquiri nadsapa romano- 
deni: “Pablopa ima cappirahi” quinahi ima mittamana- 
dsapa pajissa quina-jarajari. Nadsapa romanodenicca dsama 
cacahuade tedseje jehe canire-jarajarijine romanodenicca 
tamine deni tojahiccana occa ima icattemanijine onadsa huati 
onajarode. Aja, occa madija jodiodenidsa naqui occa huadie 
nohuereje najaro. 2? Najaro timittamananijine onadsa titohui- 
deni huahua onajarode, “Jaho, pohuadeni qqui onabaqqui- 
dsapa pohuadenidsa huati onanijine” onade. Aji tiadenipi 
jidapanana cadenadsa ohua jore quinani qqui tiquinajaro. 
la Isaraeridenipi la Idinide tohui inajorani. Najaridsa jehe 
onadsapi ohua dama quinajarode —nade Pablo. 

21Nadsapa Pablodsa pohuadeni atti cacomeramanade: 
—Naraha Jerosarecca madijapa titahimari ima teppe naqui 
iadsa dosse inajonamana-jerade. Imecote jodiodeni ahuaji 
bacco najonamanajarideni naco “Pablocca ima tabaccora tani” 
quina-jarade. ?2Naraha aji ima dsati mari mari tajaropi dsama 
huapimadsa: “Bica tejerani” nanaridsamana nahi ihimitta 
najaro. Nama quinadsapa: Ticca ima imittaccaraho, ¡hina 
najarode —quinajari jodio taminedeni. 

23 Nadsapa huada onini huati toquinade. Najaro huada bacco 
tadsa dsidsidsamassa Pablocca odsahuaji huapima queriqqui- 
manade. Nadsapa Pablo Diocca cacahuehe tahimarini, Jeso 
tahimari naco mari icanabaqquijari. Jeso tahimaridsa pajissa 
quinahijine dissera tajari. Moisesicca marinajadsa, Dio Atti 
cacomeraqquiri najaridenicca dsodonijidsa naqui mari icana- 
baqquijari. Aji: -Maittaccadsama dsodo quinapojaridenicca 
imadsa Jeso tahimaripi ahuato tapojaro. Najari Jesoa aja la 

Idinide Mesiapaja —nade. Najaro maridepi majidsamaraha dsome- 
dsana apaja guinade. 4 Nadsama jodiodeni mota Pablo attidsa 
huatidsemanadsa pajissa guinade; naraha motapa pajissa guina- 
jarade. 25 Nadsama huapima jehe canire-jaradsa motapa: -Jina 
jaijanina -quinaraha Pablo pohua atti jicanicca pohuadenidsa 
ajama nade: —Jehe, tiadenipi pina ticcadeni ididenissa tiqui- 
najaro. Maittaccadsama Dio Pohua Corime Pohua Atti cacomera- 
bote Isahiadsa huati tadsa dsodo inaponipi pajissa tojade: 

26 Dio Attipa: “Occa medse, Isahia, Isaraeridenidsa 
ohuatti tecomeraridsaji. Ohuatti pohuadenidsa ajima 
onajaro: Teribodeni ticajimanaraha timittamananissa 
tejeranitohui. Tinoccodeni ticajimanaraha qqui 
tiquinanissa tejeranitohui. Najaro ima pohuadenidsa 
huati tinana, onajaro” nahi nade. 

27 “Pohuadenipa mittamanaraha bodideni iboqquiri najari. 
Huaribodeni sibaqquiri nadsapa mittamanahijine 
jiperaqquiri najari. Noccodeni ehueraqquiri nadsapa pina 
noccodeni cappiramanajarissa najari. Nama quinadsapa 
qqui toquinahijine ssamoqquiri, mittamanahijine 
ssamoqquiri, bodideni tocahatterahijine ssamoqquiri 
nadsapa bodideni cacajiqquimera-manahijine ssamoqquiri 
nahi. Nahissa bodideni cacajiqquimera-manadsa ohuadsa 
toquejenadsapa onabica-baqquihitohuiraha” 

nahi nade Dio Atti Isahiadsa -nade Pablo. 

28-Jehe occa madijadeni, nahatoqquiri tiquina- 
nijine tiadenidsa huati onajaro. Jidapapa jodio quejena- 
jarajaridenidsana Dio ia tonassiaja-baqquihijinecca ima toja- 
ridsanitohui. Najaridenina mittamanahissa tahitohui —nade 
Pablo. [??Nadsapa Pablo atti jicadsa jodiodenipa pohuadenira 
ahuaji atti, ahuaji atti quinadsapa jai tojanide.] 

30 Nadsapa huajano pamaha tossoniqquimaraha Pablo 
odsa panani Romadsa madihipaja naccade. Pablo pocca odsa 
manaconi naqui jinededsa da da dsadsanapo nahipaja naccade. 
Pohua qquide jajahijona nadsa naco madija ihicatidsebaqqui 
nade. *1Pablo pohua qquide jajahijona nadsa naco Diocca 
cacahuehe tahimarini, ia Medsede Jesocristo tahimari naco mari 
mari ihicanabaqqui nade. Pablopa cappina-jaradsa pohua attidsa 
naco ssonacossade maradsa mari mari ihicanabaqqui najaride. 

ima teppe dosse inajaro 


Romanos 


Introduccion: Pablopa Romahuaji madimanajari Jesodsa 
toguejenajari-denidsa ima teppe dsodo inajaro. Pohuapa nahihuaji 
tocca-jaraccadsa pohuadenidsa dsodo inapojaro. Pohuadeni qquide, 
pohuadeni maride tohuini naraha dsotodena pohuadenihuaji 
toccajari. Dsotodena pocca benehicca imapi Roca dsodo inajaro 
(Tahimarideni 27-28). 

Romahuajicca madija mota huapi taha jodio quejena- 
jarajarideni. Poccadeni odsa panani deni tojanicca, bica tani- 
ccapi Roma. Najaro odsa pananicca madijapa jodiodenicca dsama 
cacahuade toquejenaridsajari. 

Romacca madija motapa Jeso tahimari mittamanadsa pajissa 
quinajari. Nadsapa Dio jipa tahiccassa inanamananijine, poccadeni 
ima Diodsa bica tanijine Pablo pohuadenidsa dsodo inajaro. 

Romanodenidsa Pablo attipa: —Moisesicca marinajadsa ibora- 
qquiri tiquinadsapi ticassiejera-jeranitohui. Najarodsa timadi- 
manadsapi ticcadeni ima Diodsa pajiranissa tanijine ssamo tani. 
Jesocristodsa pajissa tiquinadsana Dio tiadeni tonassiajabaqqui- 
hitohui —najari Pablo pocca ima teppedsa. 

3.21-26  Icassiejeranijinepi Jesocristodsa pajissa inajaro 


5.1-11 Jesojine Dio tedseje icajonerajaro 

6.1-14 Cristodsa ijariqquijarocca ima 

6.15-23 Medse toquejenajaridenicca ima tadsajani mari 
icanabaqquijari 

7.1-6 Cajicajicca imadsa mari icanabaqquijari 

7.7-25 Imasiripi iadsa madini 

8.1-17 Icca madie dsatipi Dio Corime ia mari 
tocanabaqquijari 

8.18-27  Diocca deni tojehe Pohua dsibehinema qqui 
inanitohui 


8.28-39  Diocca deni tojehe icajinitohui 

Icassiejeranijinepi Jesocristodsa pajissa inajaro 


2 Jidapapi Dio iadsa ajijaro ima ahuato inanajaro: 

*Moisesicca marinaja jirehe icca ima Dio Pohuadsa tobica- 
nijine pajirani. Najaro imapi Moisesicca dsodoniji nema nehedsa 
nema napojaro. Dio Atti cacomerabote ohuahadeni naco huati 
toquinapojaripaja. 2? Madija Jesocristodsa pajissa quinajarideni 
huapimadsana Dio ajama najari: “Tiadenidsapi ima nohue- 
rani. Ohuadsa bicaqquiri tiquinani —najari. Diodsapa jodiodeni, 
jodio quejena-jarajaridenicca imapi najarossa caniqquimera- 
jaro. 23Madija huapimapi imasiri icajiridseje najaro. Diocca deni 
tojehedsa ipajiranissa tejerajaropaji. ?* Aji icca imasiri manaconi 
najidsohue icajinitohuiraha Jesocristo pohuajinena Dio ia tappa 
tabaqquijari. Dio iadsa huati huana tadsa manaconi jirehe iadsa: 
—Tiadenidsapi ima nohuerani. Ohuadsa bicaqquiri tiquinani 
—najari. 25 Diopa Pohua Bedi Jesocristo dsoqquehijine eccora- 
dsapa madija huapimadsa nohue inajaro: Pohuapa imasiridsa 
huadi tajari. Ahua porimacossanidsa Jeso emene toccajaropi 
icca imasiri manaconi da inajaro. Itohui Jeso dsoqquejari 
tahimaridsa pajissa inadsapi Dio iadsa: -Jidapapi ticcadeni 
imasiridsa ohuati ajimani —najari. Diopa nama najaria iadsa 
nohue inajaro: Pohuajine pajiranissa tani. Aja tahide Jesocristo 
dsoqque-jaraccadsama Diopa madijacca imasiri qqui taraha pina 
qqui torahi najari. ??Pohuapa nama najaria -Amadsati onajidso- 
baqquina —najarajari. Mohuaradsa poccadeni imasiri inahana- 
jonajaro. Jidapapi ima pamehe Dio Pohuajine iadsa ahuato 
tajaro: Jidapapi Dio Pohuajine pajiranissa tajaro. Jesocristodsa 
pajissa quinajaridenidsa: -Tiadenidsapi ima nohuerani —nadsa 
naco Pohuajine pajiranissa tajaro. 


Jesojine Dio tedseje icajonerajaro 


5 1la Medsede Jesocristo itohui dsoqquejaricca imadsa 
pajissa inadsapi Diopa: “Tiadenidsa ima nohuerani —najari. 
Najaroa aji Dio tedseje icajonerajaropaji. ?Cristodsa pajissa 
inadsapi pohuajine Dio iadsa catidse tahi. Najaroa aji Dio 
Pohuadsa disseraqquiri inajaropaji. -Nidsa Dio dsamarihuajipi 
pocca deni tojehe iadsa tojanitohui -inadsa ehetidse najaro. 
3¿Naraha itedsejemacca ima bicanidsaha etidseni ojari-jerani. 

Aji ocasserani ejarodsa nagui etidsenijine. Ajijaro ima nahatoto 
inani: Ocasserani ejaropi denima idacocorani nanijine, 
ocasserehe tonahanade iattanijine. “Idacocorani nadsapi Diopa: 
—Tijinedeni bica tani —najari. Nadsapi ijine Diodsa bica tani 
nahatoto inadsapi itedsejemacca ima bicani iadsa tojanijine naqui 
ibodidsa ahuato tajaropaji. * Aji itedsejemacca ima bicani tohuini 
imadijaropi maidsehe toja-jeranitohui. Dio Pohua Corime iadsa 
da inajaripa ibodidsa pocca tohuati huanehe inananissa tajaro. 
slapi ijine icassiejeranijine ipajira-jeradsapi tohuati nahana- 
qquiri inapode. Naraha Dio ima inanajora-pojarocca huada bacco 
tadsa Cristo dsoqquejaripa madija imasiri sseqquiri najaridenicca 
imasiri manaconi dsoqquejari. "Madijapa pohua tessedsa ima 
oppina tehe tojadsa pohuadsa: -Dsoqquena —quinadsa pohua 
tesse tossiajahijine: —Ohuara odsoqquena —nahijinepa cappina 
tahi. Pohua ccaccoraja, pohua ccaccora-jaraja nahitide. Naraha 
pohua tesse madieri bica taraha pohuadsa: -Dsoqquena —quina- 
dsapa najari tossiajahijine madija ojari ojari naha pohua ccaccora 
tahi. ¿Naraha Dio iadsa huati cahanari canahi nahatoqquiri 
inanijinepi imasiri sseqquiri inaraha Cristopa itohui pohua 
ccaccorajari. Cristo icca imasiri manaconi dsoqquejarijinena 
Dio iadsa: —Jidapapi ticcadeni ima ohuadsa tobicani —najari. 
Nidsa pocca najidsohuecca huada bacco tadsapi ima bicani 
denima icajinitohui. Pocca najidsohue iadsa ssonari-jeranitohui. 
10Tahide imasiri icajie imadipodsapi Dio tedseje icahadirehe 
imadipoccade. Nema inadsa imadiporaha Dio Pohua Bedi icca 
imasiri manaconi dsoqquedsana Dio Pohua tedseje icajonera- 
jaropaji. Jidapapa Cristo nahatonia camitta taha madidsapa ia 
tonassiajabaqquihitohui, inajaro. 1! Najaro ima bicania iadsa 
ojari-jerani. Diodsa naqui huatidsehe imeni icajini. la Medsede 
Jesocristojinena Dio tedseje icajonerajaro. 


Cristodsa ijarigquijarocca ima 


1Aji ima imittajaropi madija imasiri denima inana- 

manaraha Diocca tohuati huanehena madijadsa denima 
dacorajaro. Nadsama ¿iapi nejecoma inanijine? Diocca 
tohuati huanehetohui inadsapi ¿imasiri inananijinequi? 
2¡Poni! ¡Imasiri inana-jerana! Pina aja madija dsoqquedsa 
imasiri ssamo tajarissa inajaro. Nema inadsapi ¿imasiri 

inana-dsanaponijinequi? Nohuerani. * ¿Totopacca imapi 
nahatoqquiri tiquinejerajaroqui? Totopa icajidsapi Jesocristo 
pohuadsa ijarigquijaro. Pina pohua tedseje ecotajarossa najaro. 
4Passodsa ia topa idsanamanadsapi pina Cristo tedseje ia ppa 
idsamanajarossa najaro. Aja Cristo ppa idsamanaraha Abi Dio 
pocca deni tojehe bicabotema Cristo inahatonijari. la naqui 
Cristo pohua tedseje ecotaraha pohua tedseje inahatonijarossa 
najaro. Najaroa aji madie dsati icajijaropaji. 

5Cristodsa ijariqquijaropi pina pohua huatiajarissa inajaro. 
Cristo nahatonidsa naco pina pohua tedseje inahatoni- 
jarossa inajaro. *Ajijaro ima nahatoqquiri inajaro: Icca 
madie jadani naqui pina Cristo ahua porimacossanidsa 
huatiajarissa najaro. Najaro jicadsapi ia tohuini inanicca 
tabaccorehe naqui jicajaro. ladsa ajimani tojadsapi pina ia 
dossedessa napoma-jerani. Nema nadsapi imasiridsa imadi- 
dsanapo-jeranitohui. "Pina madija dsoqquedsa imasiri denima 
inananijine ssamo tajarissa inajaro. $ Cristo pohua tedseje 
ecotajaropi pajissa pohua tedseje imadinitohui, inajaro. *Tapi 
nahatoqquiri inani: Cristo huatiaraha nahatonijaripa huatia- 
poma-jarahitohui, inajaro. Ehetia najarocca imapi dacora- 
raha Cristodsapi dacora-jerani. 1*Cristopa dsoqquehi ojari 
naraha najarodsa imasiricca dacorehe pohuadsa jicanissa tani. 
Nadsapa camittemanidsa Diocca deni tojehe ahuato tanijine 
madijari. 11 Nadsama ¡api ibodidsa ajima inana: Pina ecota- 
jarossa nadsana imasiricca dacorehe iadsa jicani. Jidapapi 
Jesocristodsa ijariqquidsapi Dio Pohua tohui nahiccara inana- 
nijinena imadijaro. 

12 Aji imasiripi tessiredeni dsoqqueqque taniccadsa dossede 
dacorajaro. Tabaccorehe tinanamanajine tiadeni dosse dosse 
najarossa najaro. Najarodsa: —¡Poni! —tiquinaji, timedenidsa 
tohuini tiquinanicca tinanamana-jeranijine. 13 Tessiredeni 
ima tabaccora taniccadsa teccoramana tejeraji. Tessiredeni 
Diodsara teccoramanaji. Tiadenipi pina madija dsoqque- 
raha nahatonidsa madijarissa tiquinajaro. Nadsapi tessire- 
deni ima bicanidsana teccoramanaji. “Nema tiquinadsapi 
imasiri tiadenidsa dacora-jeranitohui. Jidapapi Moisesicca 
marinajadsa timadimana-jerani. Diocca tohuati huanehedsana 
timadimanajaro. 

Dodosse tabaqqui toquejenajaridenicca ima 
tadsajani mari icanabaqquijari 


15 Jidapanapi Moisesicca marinajadsa imadi-jerani. Diocca 
tohuati huanehedsana imadijaro. Nema inaraha ¿imasiri 
inanani bica taqui? Bica tejerani. ¡Poni! Nema inejerana. 

16 Tiadenipi nahatoqquiri tiquinajaro. Madijacca dodosse 
tabaqqui tiquejenadsapi pina tiadeni dodossede attissa tina- 
namananijine pohuadsa tiadeni teccoramanajaro. Tiadeni 
dodossede attidsa iboraqquiri tiquinadsapi pocca dodosse 
tiquejenajaro. Najaro imassa najaroa tabaccorehe tinana- 
mananijine iboraqquiri tiquinadsapi pina imasiricca dodosse 
tabaqqui tiquejenajarossa najaro. Nema tiquinadsapi paji 
tijicarinitohui. Naraha Diodsara iboraqquiri tiquinadsapi 
Pohuadsa ima bicani tinanamana-dsanaponitohui. Ima 
bicani ticattejidsamanadsapi Diodsa ohuatidsedsa: —Jehe, 
Abi Dio, tijine bica tani —onajaro. Tahidepi pina imasiricca 
dodosse tabaqquissa tiquinaporaha jidapapi Jesocristo 
tahimari tiadeni mari tocanabaqqui-manadsana ticcadeni 
huatidsehema iboraqquiri tiquinajaro. 18 Nadsapi imasiricca 
dodosse tabaqquissa tiquinejeranijine Dio tiadeni todini- 
baqquidsapa ima bicanidsara tidsepedeni ijimanajaro. PAji 
huati huati onajaropi timittamananijine najo tani onadsa 
ajijaro namicca ima tadsajani tiadeni mari ocanabagquijaro. 
Tahidepi tessiredeni huananehedsa teccoramanapojaro. Ima 
onihi tabaccora tajarodsa naqui tessiredeni teccoramana- 
dsapi pina imasiricca dodosse tabaqquissa tiquinapode. 
Naraha jidapapi Jesocristojine ticcadeni ima cacajiqquimerani. 
Tessiredeni ima bicanidsara teccoramanaji. Nani bicaqquiri 
tiquinadsa Diotohuira timadimana-dsanapodsapi pocca dosse- 
nijidsara iboraqquiri tiquinanijine. 

20Pina imasiricca dodosse tabaqquissa tiquinapodsapi 
ima bicanidsa tidsepedeni ijimana-jeraccade. 21 Naraha 
imasiri tinanamanadsapi ¿nejecora bica tanicca titicaji- 
mana najarotte? Nohuerani. Jidapapi aji imasiri tinana- 
manapojarodsapi ticappinamanani. Najaro imasiridsapi 
dsoqquehe jiquejeranihuaji najidsohuedsa timadimana- 
dsanaponitohuiraha. 2? Jidapapi pina imasiricca dodosse 

tabagguissa tiguinejerani. Diodsara tidsepedeni ijimanani. 
Najaro imana deni tojanicca ticajimanajaro. Jehe, Diodsara 
tidsepedeni ijimana-dsanapodsapi bicagguiri tiguinadsa 
Pohuatohuira timadimana-dsanaponijine. Nani camittehe 
jiguejeranicca naqui ticajimana-dsanaponijine. 23Icca imasiri 
manaconipi paji “idsoqqueri tani. Naraha Diocca danijipi 
camittehe jicaquera tanicca. la Medsede Jesocristodsa ique- 
jenadsapi Diocca daniji icajini. 


Cajicajicca imadsa mari icanabaqquijari 


7 1Ohuemecotedeni, tiadenipi Moisesicca marinaja nahato- 
qquiri tiquinani: Madija madiccadsapa Moisesicca 
marinaja pohuadsa dacoraccani. ?Najaro ima ahuato tanijinepi 
cajicajicca imadsa tiadeni mari ocanabaqquina, onajaro. 
Moisesicca marinajadsapi ajima najaro: Amoneje maqquideje 
cajidsapi ponicca maqqui madiccadsapa pohuadsara madiccani 
bica tani. Najaro cajicajicca marinaja ponidsa dacoraccani. 
Naraha ponicca maqqui dsoqquedsapa cajicajicca marinaja 
ponidsa nohuerani, jicani. * Aja ponicca maqqui madicca- 
dsapa maqquideje ohuaha inajadsapi ponicca maqquidsa 
imasiri inanajaro. Cajicajicca marinaja dsori inanajaro. Naraha 
ponicca maqqui dsoqquedsana cajicajicca marinaja ponidsa 
jicani. Maqquideje ohuaha cajinijine oppinera tani. 

140huemecotedeni, tiadeni naqui pina Cristo tedseje ecota- 
jarossa nadsapi Moisesicca marinaja iadsa dosse dosse napo- 
jaropi jicani. Jidapapi ia dossede marinaja onihi icajinijine 
bica tani. Nadsapi aja Cristo dsoqqueraha nahatonijaricca 
medse iquejenani. Nema nadsapi Diodsa idsepe ijiridsanijine 
bica tani. *Icca ima tabaccora tajaroma imadipodsa Moisesicca 
marinaja ia mari tocanabaqquidsa imittaraha najarojine 
imecca imasiri denima tohuatodsapi denima tohui ibodi 
huahuato naccade. Najaro imasirima imadidsapi dsoqquehe 
jiquejeranicca najidsohuedsa imadi-dsanaponijineraha. 
6Naraha jidapapi Moisesicca marinaja iadsa dacora-jerani. la 
dosse dosse naporaha jicani. Moisesicca marinajadsapi ecota- 
jaro. Jidapapi Moisesicca dsodoniji-botedsa Diodsa idsepe 
iji-jerani. Dio Corimecca daniji icca madie dsatidsana Diodsa 
idsepe ijidsanapojaro. 

Imasiripi iadsa madini 


7Jari, aji Moisesicca marinaja imittadsa ibodicca imasiri 
tohuatojaro onajaropi ¿Moisesicca marinajapi imasiri 
onajaroqui? ¡Nema onejerani! Moisesicca marinaja dsodo 
nanidsapi imasiri onananicca ima ohuattajaro. Moisesicca 
marinaja omitta-jeradsapi imasiricca ima nahato onejera- 
neje. Imapi pina ajijarossa najaro: Madija ohuaha dsepe- 
taji acconi ojamidsapi obodi: —Imasiri jerani —onanitohui- 
raha Moisesicca marinajadsapi: -Madija ohuaha dsepetaji 
acconi jamimana tiquinejeraji -nani omittadsapi nahato 
onajaro. ¿Najaro marinaja nohueradsapi imasiricca dacorehe 
ahuatoma-jeranitohuiraha. Najaro marinaja omittadsapi occa 
imasiri ahuatomajaro. Obodidsa tabaccorehe tohuini onani- 
ccajine onoccodsa qqui onajaro huapimatohui jami jami ohona 
najaro. *Tahide Moisesicca marinaja omitta-jeradsapi pina 
bica onadsa omadijarossa najaro. Naraha dsotode Moisesicca 
marinaja omittadsapi imasiri onanaridsani ohuadsa ahuato 
tajaro. Paji odsoqquerinijine naqui ohuadsa ahuato tajaro. 
10Moisesicca marinajajinepi camittehe jiquejeranicca ohuadsa 
tojanijineraha najaro dsori onanadsapi dsoqquehe jiquejera- 
nicca imana ohuadsa tojajaro. 11 Imasiripi mamaidsadessa 
najaro. Moisesicca marinajadsa ohua camaidsajaro. Omadi- 
dsanaponijinecca ima tohuini onaraha imasiripi dsoqquehe 
jiquejeranicca imahuaji ohua tonanajaro. 

12Nadsama Moisesicca marinajapi bica tani, imasiri 
cappirani. Diocca dosseniji huapima Pohuajine pajiranissa 
tajaro, bica tani. 1? Naraha aji Moisesicca marinaja bicanijine 
¿dsoqquehe jiquejeranihuaji occanijinequi? Nohuerani. Imapi 
nema nejerani. Moisesicca marinaja dsori onanadsa imasiri 
onanajarojinena dsoqquehe jiquejeranihuaji occanijine. 
Moisesicca marinaja bica tajarojinepi imasiricca ima ohuadsa 
ahuato tajaro: Imasiripi oppina tani, tabaccora tajaro. 

1Diocca marinaja Moisesidsa da inajaropi bica tani nahato- 
qquiri inajaro. Naraha ohuapi ohueme ocajie omadidsapi 
imasiri ohuadsa dacorajaro. Pina ohua dodossedessa najaro. 
Poni tohuini naniccara onananijine ohua cacadosse najaro. 
15 Najaro obodi huatodsapi: —¿Nejecotohui obodicca ima jidsa 

tajaro? —onajaro. Ohua jipa onanicca bica taniccara onana- 
jerajaro. Tohuajari nadsi taniccara onanajaro. 16 Ohua jipera 
onanicca onanadsapi ima ohuadsa ahuato tani: Moisesicca 
marinajapi bica tani. Naraha aji ohua jipera onanicca onana- 
jaropi ohua motta ojine jerani. Imasiri obodidsa madidsa- 
jarojine ohua ocadossenijaro. 18Ohuapi ohuadsa ima bicani 
nohuerajaro nahato onani. Ohueme ocajie omadije najaro 
imasiri sse onani. Ima bicani onananijine tohuini onaraha 
nema onana-jerani. 1?-Ima bicani onanana —onaraha ima 
bicani onana-jerani. Ohuapi ima tabaccora tajaro tohuini 
onejeraraha tabaccorehe ohonana najaro. 2° Nadsapi obodi 
huatojaro: Ohua jipera onanicca onanajaropi ohua motta ojine 
jerani. Imasiri obodidsa madidsajarojine ohua ocadossenidsa 
nema onanajaro. 

21 0bodi huatomadsapi ajijaro ima ocajijaro ohuadsa ahuato 
tani: -Ima bicani onanana —onaraha ima tabaccora taniccara 
onanajaro. 220bodipi Diocca marinaja tohuini onani. ??Naraha 
ohuemepi ima onihi cajijaro. Ohuemedsa imasiri dacora- 
jarojine obodicca ima bicani tadsajani pina cahadirejarossa 
najaro. Imasiri deni tojadsapi pina poni dsapanidsa ojajarossa 
najaro. Ohua jore naqquijaro. *¡Jaho, tohuati nahana 
onaponi! Dsoqquehe jiquejeranihuaji oqquejeranijine ¿nejeco- 
jarina ohua dicca nahijine pajirahi? 351a Medsede Jesocristona 
ohua dicca nadsapa Diodsa ohuatidsedsa: —Jehe, tijine bica 
tani —onajaro. Nadsama occa imapi ajima nani: Obodipi 
Diocca marinajadsa ibora tajaro. Naraha ohuemena imasiri 
onananijine ibora tajaro. 


Icca madie dsatipi Dio Corime 
ia mari tocanabaqquijari 


1Nadsama Jesocristodsa iquejenajaropi Dio icca imasiri 

manaconi iadsa inassonari-jeranitohui. 2Jesocristodsa 
iquejenajaropi Dio Corimena ia dosse dosse najari. Camittehe 
jiquejeranicca iadsa inanadsapi imasiridsa imadi-jerajaro. 
Dsoqquehe jiquejeranicca ima naqui iadsa nohuerani. 3Najaro 
ima bicanipi Diojinena iadsa tojajaro. Moisesicca marinaja- 
jine jerani. Moisesicca marinajapi ecahuanissa tanijine 
ipajira-jerani. Madija ¡api ibodidsa tabaccorehe tohuini inehe 

imadijaro. Najarodsa Diopa: -Tabaccora tani. Najarojine 
najidsohue ticajimananitohui —nanaja najari. Naraha najaro 
imasiri tomossinijinepi Dio Pohua Bedi dosse inaronajari. Pina 
madija essire icajijarossa naha cajidsapa pohua assiredsana 
icca imasiri manaconi Diojine ssonarijaro. *Dio nama nadsapa 
pocca marinaja bicabote inapajiranissa tehe imadinijine. Nema 
inanijinepi ibodicca tabaccorehe tohuini inejeradsa imadijaro. 
Dio Corimecca dossenijidsana ibora inadsa imadijaro. 

5Naraha Jesocristodsa toquejena-jarajaridenipa bodi- 
denidsa tabaccorehe tohuini quinaha madimanajari. Najaria 
aja najaro tabaccorehe tohuira bodideni huahuatomamana 
najaripaja. Naraha aja Jesocristodsa toquejenajaridenipa Dio 
Corime pohuadenidsa madijaria aja Dio Pohua jipa tahicca ima 
tohuira bodideni huahuatomamana najaripaja. *Naraha aja 
pohuadeni bodicca tabaccorehe tohui bodideni huahuatoma- 
mana najaripa paja dsoqquemanarihicca najidsohue pohua- 
denidsa tojanitohui. Naraha Dio Corimejine Dio Pohua jipa 
tahicca tohui bodideni huahuatomamana najaripa madimana- 
dsanapohuijinecca ima cajimanajari. Jonehema madimana- 
hissa tajari. 7Aja pohuadeni bodicca tabaccorehe tohui bodi- 
deni huahuatomamana najaripa Dio ihicahadimana najari. 
Pocca marinajadsa iboraqquiri nahijinepa ssamoqquiri nahi. 
$ Madija pohuadeni bodicca tabaccorehedsa iboraqquiri najari- 
denipa Dio inahatidsemanaha najarahi. 

>Naraha tiadenipi tibodidenicca tabaccorehe tohuini tiqui- 
nehe timadimana-jerani. Pajissa Dio Corime tiadenidsa madi- 
dsapa Pohuajine Dio jipa tahicca imatohuira timadimanani. 
Naraha madija Cristo Corime cappirajaripa Cristocca jarahi. 
1oTessiredenipi imasirijine tidsoqquemanaraha ticorimedenina 
madimana-dsanaponitohui. Cristo tibodidenidsa madijari- 
jine Diopa: -Tiadenipi ohuadsa bicaqquiri tiquinani —najari. 
1Diopa Jeso inahatonijaria Pohua Corime tibodidenidsa madi- 
jari. Nadsapa Pohua Corime tiadenidsa madijarijine Cristo 
Nahatonide Pohuana tessiredenidsa camittehe jiquejeranicca 
da inaridsanitohui. 

12 Ohuemecotedeni, ia dossede icajini. Najaripa Dio 
Corime. Nema nadsapi ibodicca tabaccorehedsa ibora 
inejerana. Najaropi icca ima jerani. 13 Tabaccorehe tohuini 


Porciones del Nuevo Testamento en culina (mádija) del Perú, 1ra ed., O 2011, Liga Bíblica del Perú 


Romanodenidsa 8 230 


tiguinaniccadsa iboragguiri tiguinadsapi dsogguehe jiguejera- 
nihuaji timadimana-dsanaponitohui. Naraha Dio Corimecca 
dossenijidsana iboraqquiri tiquinadsapi tabaccorehe tohuini 
tiquinajarocca tinajicamanajaro. Nadsapi camittehe jiquejera- 
nihuaji timadimana-dsanaponitohui. 

14 Huapima Dio Corimecca dossenijidsa iboraqquiri tiqui- 
nadsapi Diocca ejedeni tiquejenani. 1% Dio Pohua Corime 
tiadenidsa inanajaripa bica tajari. Pohuajinepa Diocca huadie 
noppineni ticappinamananijine jarahi. Pina medse toquejena- 
jarideni pohuadeni dossedecca huadie noppineni cappina- 
manajarissa tiquinanijine jerani. Dio Corimejinea Diocca 
ejedeni iquejenajaropaji. Pohuajine naqui Diodsa: -Abi 
-inajaro. 1*Dio Corimejinena ibodidsa ima ahuato tajaro: 
Pajissa Diocca ejedeni iquejenajaro. Nadsama Diocca ejedeni 
iquejenadsapi pocca daniji bicani iadsa tojanitohui. Huapima 
Diojine pocca ejedeni Jesocristodsa tojajaropi iadsa naqui toja- 
nitohui. Pajissa Cristo pohua tedseje ocasserani edsapi nidsa 
dsotode pocca cacahuehedsa bacco inadsa pohua tedseje pocca 
deni tojehedsa ia naqui imadinitohui. 


Diocca deni tojehe Pohua dsibehinema qqui inanitohui 


18Ohua obodi huatodsapi ajijaro namidsa imadidsa 
ocasserani eraha najaropi jicaca tani. Nidsa memehuajina 
Diocca deni tojehe Pohua dsibehinema qqui inahitohui. Pocca 
deni tojehe iadsa tojanitohui. Najarona iadsa denima bica 
tajaro. 1?*Dio inahatoridsajari huapimadsa Diocca ejedeni 
iquejenajaro ahuatoqquiri inanijine ia qquidepa najora- 
manahi. Pocca nahatonaja huapimapa najaro qquide tohui 
inacomamanajari. Aja Dio inahatoridsajari huapimapa 
poccadeni biquehe onihi onihi cajiridsamanaporaha pocca- 
deni ima totabaccorajaropi pohuadenijine jerani. Aja Dio 
Pohua inahatoridsajari huapimapa Pohuana inajidsoridsajari. 
Pohuadenidsa najidsohue ssonari, comehe ssonari, dsoqquehe 
ssonari najaropaji. Naraha poccadeni ima tobicanijine tohuini 
madimanajari. 1 Nidsa Dio pocca ejedenidenidsa pocca deni 
tojehe inanaridsadsapi dsoqquehecca dacorehepi jicanitohui. 
Najaro deni tojehe Pohua inahatoridsajaridenidsa naqui inana- 
ridsadsapi dsoqquehe tappa inabaqquihitohui. 22?Nahatoqquiri 

inani: Dio inahatoridsajari huapimapa pina amoneje ejedeni 
comene johua johua najarossa guinaha ocasserani ahuajona- 
manajaria jidapana ajijaro paji. 23Iapi Dio Corime icajiraha 
ajijaro namidsa nahatoridsajarideni tedseje ocasserani eccani. 
Aji Dio Pohua Corime iadsa da inajaropi nidsa dsotode ima 
bicani icajinijine nahatogguiri inani. Naraha najaro ima bicani 
tohui imadidsapi icca ojiema imadiccajaro. Nidsa dsotode 
najaro ima bicani iadsa tojadsapi Dio Pohuajine pocca ejedeni 
iguejenajaropi huapimadsa ahuato tanitohui. Pohuajine naco 
essire cacajiqquimeradsapi dsati tojanitohui. 2*Jesocristodsa 
pajissa inajaropi tossiejehe icajini. Nadsapi itedsejemacca ima 
bicani tohuini imadijaro. Najaro qqui inadsapi denima tohuini 
inejeranitohui. 25Naraha aji tohuini imadijaro qqui inejeracca- 
dsapi mohuaradsa najaro tohui imadijaro. 

26 Jehe, ima bicani tohuini imadidsapi ia acco camajaro. 
Najarossa najaro ocasserani edsa icca jeheniji tojaparidsapi 
Dio Corime ia acco cama tahi. Diodsa huatide inassamo- 
qquidsa naqui Dio Corime pohua ssa tocanacossadsa Diodsa 
atti jiraha icca ima huati toqquima tahi. 7Diopa ibodi qqui 
taridsahi. Pohua Corimecca huatinaja nahato tajari. Pohua 
Corimepa Dio Pohua jipa tahicca nahato tadsa pocca ejedeni 
iquejenajaro icca ima Pohuadsa huati tahissa tataja najari. 


Diocca deni tojehe icajinitohui 


28lcca madiedsapi ima onihi onihi naridsajaro. Ima ocassera 
tanicca naqui iadsa bacco bacco najaro. Naraha Dio Pohuajine 
ima huapima iadsa tojajarocca tassaqquidsapi iadsa ima bicani 
tojanijine nahatoqquiri inajaro. Aja Pohuadsa huatideni huana- 
qquiri najarideni huapimadsa nema inananitohui. Najaridenidsa 
huahua najari, pina Pohua bodi: -Ajima onanana —napo- 
jarissa inanajaro. 2? Diopa najaridenidsa tahide nahato tapojari: 
—Pohuadenipa pina occa ejedenissa onanabaqquihitohui —napo- 
jari. Najaria aja Dio Pohua Bedipa imecotedeni huapimacca ato 
tojajaripaja. 3? Dio Attipa: -Occa ejedenissa onanabaqquihitohui 
—napojaria aja pohuadenidsa huahua najaripaja. Dio huahua 
inabaqquijari Jesocristodsa pajissa quinadsapa Dio Attipa: 
—Poccadeni imasiripi jicaridsani —najaripaja. Poccadeni imasiri 
jicaridsajaridenidsa pocca deni tojehe inanaridsajaro. 

31 Ajijaro ima imittadsapi: —Jehe, ima bicani icajini 
—inajaro. Dio iadsa jipa tadsapa aja madija iadsa jipera- 
aguiri najaridenicca imapi ponima tojajaro. 32 Diopa pocca 
ejedeni Jeso iadsa eccocco-jarajari. Icassiejeranijine eccoradsa 
dsoqquejari. Pocca ejedeni iadsa da inadsapa ¿pocca biguehe 
onihi onihi iadsa eccocco-padseje? Nohuerani. Huapima iadsa 
da inaridsanitohui. 

33 ¿Nejecojarina Dio icattejidsa-baqquijaridenidsa: 
—Ticcadeni ima bica tejerani —nahijine pajirajari? Ssamo tahi. 
Dio Attipa: -Jesocristodsa pajissa quinajaridenicca imapi 
ohuadsa pajiranissa tani —najari. 

34 ¿Nejecojarina Dio icattejidsa-baqquijaridenidsa: 
—Najidsohuehuaji ocasserani ahuamanahitohui —nahijine 
pajirajari? Ssamo tahi. Jesocristopa itohui pajissa dsoqquejari. 
Najarina pajissa nahatonijari. Toccamacossanidsapa Imehi 
Dio inori nahatonihuaji huittarijari. Nahihuaji huittaridsa 
Imehidsa huati huati nanaja najari, ia tohuacahuabaqquihijine. 
35 ¿Nejecojarina Cristocca tohuati huanehe iadsa inahuaji- 
nijine pajirajari? Nohuerahi. Cristo iadsa huati huana tadsapa 
iadsa apaja najarahitohui. Ocasserani edsa naqui Cristopa 
itohui huati cahanari cadsanapojari. Ima najo taniccadsa 
naco Cristopa itohui huati cahanari cadsanapojari. Nanajidso 
iquejenadsa, pemi imadidsa, iccoroje imadidsa, oppinehema 
imadidsa naqui Cristopa itohui huati cahanari cadsanapojari. 
Idsoqquedsa naqui Cristopa iadsa nama dsanapojari. 36 Dio Atti 
dsodo nanidsapi ajima najaro: 

—Dio, ticca imatohui disseraqquiri inadsapi madija 
huajijiradsa ia jara jara quiquina nahi, ijicanijine. Iapi 
pohuadenijine pina edede bani tojahijine dsodsoqque 
nahihuaji iaccamanajarissa inajaro -nani nade Dio Atti 
dsodo nanidsa. 

37Najaro ocasserehe onihi onihi naridsajaro huapima iadsa 
ssonariraha Cristo iadsa huati cahanari canadsapa iana deni 
iquejenajaro. 

38 Ajijaro imapi obodidsa nahato onani: Dio iadsa huati 
cahanari canadsapa ima onihi onihi najarojine Diocca tohuati 
huanehe iadsa inahuajinijine ssamo tani. Idsoqquedsa naqui 
¿Diocca tohuati huanehe iadsa amossi napadseje? Diopa iadsa 

huati huana-dsanapo tahi. Aji imadidsa naqui ¿Diocca tohuati 
huanehe iadsa amossi napadseje? Diopa iadsa huati huana- 
dsanapo tahi. Aja Diocca dodosse tabaqquideni naco ¿Diocca 
tohuati huanehe iadsa inahuajimananijine pajiramanaco? 
Ssamoqquiri nahi. Ajijaro dsamacca dacoraqquiri najarideni 
naco ssamoqquiri nahi. Satana naco pocca dodosse tabaqqui- 
denima ssamoqquiri nahi. Jidapanacca ima naqui ssamo tani. 
Itedsejemacca ima naqui ssamo tani. 3?Memehuaji madimana- 
jarideni naco ssamoqquiri nahi. Odi bodi huaji tanihuajicca 
naco ssamoqquiri nahi. Dio inahatoridsajari ohuaha ohuaha 
quinajarideni naco Diocca tohuati huanehe iadsa inahuajimana- 
nijine nohuerahissa tahi. la Medsede Jesocristo itohui dsoqque- 
jarijine Dio iadsa huati cahanari canahi ahuato inanajaropaji. 

Pablodenipa Corintodenidsa ima 


teppe tahidecca dosse guinajaro 
1 Corintios 


Introduccion: Corintopi dsama Acaiacca odsa panani imeni. 
Passo imeni huajira tanidsa odsa panani tojajaro. Nadsapa dsama 
onihi, onihicca madija nahihuaji qquide jajahi toja najari. Nanidsa 
naqui canoa imeni huapi tani huana huana totoquina najaro. 
Todsepetaji huemani naqui eheccajonamana najaro. Corintocca 
madijapa dsepedeni sseqquiri najari. Madija huapi taha naco huana- 
nehe tohuira disseraqquiri najari. Dio pajissehecca ssamoqquiri 
nahi. Pohuadeni cacahuade pohuamaccadsa disseraqquiri najari. 

Pablopa nahihuaji toccadsa Jesocristo tahimari icassiejera- 
nijinecca mari icanabaqquipojari. Huajano pamaha nahidsa madi- 
jari. Nadsapa Corintocca madija motapa Jesodsa jehe quinajari. 
Poccadeni quequeriqqui cajimanajari. 

Dsotodepa Pablo dsama onihihuaji toccajari. Nahihuaji madi- 
dsa ajijaro ima teppe Corintodenidsa dosse inanijaro. Tahidepa 
Corintocca madija Jesodsa toquejenajarideni poccadeni ima teppe 
Pablodsa dsodo quinapojaro. Nadsapa poccadeni dsodoniji ecomera- 
nijine Pablo pohuadenidsa dsodo inajaro. Poccadeni ima bica tejerani 
quinahi mittadsa naco poccadeni ima icattemanijine dsodo inajaro. 

1.1-3 Pablo, Sostenes tedsje: —¿Nija? —quinajari 
11.23-34 la Medsedecca jipaqquie tahimari 

12.1-31 Dio Pohua Corimecca nahatohue da inaridsajaro 
13.1-13  Tohuati huanehecca ima 

15.1-11 Cristo nahatonijaricca ima 





Pablo, Sostenes tedseje: -¿Nija? —quinajari 


1 1 ¿Nija imecotedeni? Ohuapi Pablo. Dio jipa tadsa 
Jesocristocca dodosse ojanijine ohuadsa huahua najaride. 
Ohua, imecote Sostenes tedseje tiadenidsa: —¿Nija, bicaqquiri 
tiquinaqui? —inajaro. 2Odsa panani Corintohuajicca Diodsa 

tiguejenajaro titigueriggui nanihuaji tiadenidsa ajijaro ima 
dosse inajaro. Huapima Jesocristodsa pajissa tiguinadsapi 
pohuajine tibodideni tohuireridsajaro. Najaroa aji Jesocristo 
pohuajine Diocca tiguejenajaropaji. Dio tiadenidsa huahua 
najaripa: —Ohuadsara tibodideni huatoni ojari naji —najari. 
Dsama huapimadsa madiridsamanajari Jesocristodsa pajissa 
guinajaridenidsa naco: —Ohuadsara tibodideni huatoni 

ojari naji —nanaja najari. Jesocristopa pohuadeni Medsede. 
Najari ojarihi ia Medsede. 3Abi Dio, Pohua Bedi ia Medsede 
Jesocristo tedseje tiadeni tocatidsebaqqui-manajaripa pocca- 
deni biquehe tiadenidsa tojanijine. Poccadeni jonehe naqui 
tiadenidsa tojaji, onajaro. 


Ia Medsedecca jipaqquie 
Mateo 26.26-29; Maraco 14.22-25; Roca 22.17-20 


1 1 23-240 huemecotedeni, ia Medsedecca jipaqquiecca ima 
timittamananissa tanijine tiadenidsa huati omani- 
pomajaro. Aji tiadeni mari ocanabaqquijaropi ia Medsede Jeso 
pocca mamari tabaqqui mari icanabaqquipojari ohuattajarode. 
Aja ia Medsede Jeso Joda pohua eccorahicca dsomedsa jipade 

toquejenadsa pan idi nadsapa Diodsa huati tajari: -Jehe, Abi 

Dio, ticca daniji iadsa bica tahi —napodsana pan icanarobedsa 
pocca mamari tabaqquidsa huati tajari: —Ajaropi ohueme. 
Titohuideni ohua ohuaccoradsa odsoqquenijine. Nidsa ohua 
nohue ojiradsa naqui ohuadsa tetideni ajimamana nejera- 
nijine nema titidsanapomana nana, onajaro —najari Jeso. 

25 Nadsa ajarideni jicadsapa dse naridsamanahijine dsedse 
bodi cajihi equidi nadsa pohuadenidsa huati tapomajari: 
—Ajajari dsedsepa ohuemenecca ima. Nidsa ohua odsoqquedsa 
ohuemene toccajaropi Diocca marinaja dsati madijadsa toja- 
nijine. Nadsama aja dsedse tiadenidsa da ocanajaripa nidsa 
ohua nohue ojiradsa tiadenira naqui dse dse titidsanapomana 
nana, nani otohui tetideni ajimamana nejeranijine —najari 
Jeso. 25 Nadsama aja ia Medsede Jesocristo dsoqquehicca ima 
eti ajima-jeranijinepi pan apa apa ihina najari, dsedse naco 
dse dse ¡hina najaripaja. Nema inanadsapi pohua dsoqque- 
hicca ima ahuato inanadsanapojaroa pohua ccanihi bacco 
inanijine, onajaro. 


Ajima inanadsana Jesocristocca 
jipaqquie ijipani bica tani 
27Nadsama ia Medsede dsoqquehicca ima eti ajima- 
jeranijinecca pan pohuama ijipadsapa Jeso pohua assiredsa 
imasiri inanajaro. Dsedse naco pohuama dse inadsapa Jeso 
pohua emenedsa imasiri inanajaro. 28s Nema inejeranijinepi 
ia Medsedecca jipaqquiedsa ijipa-jeraccadsama dse inejera- 
ccadsama tahide ibodidsa icca ima nattome inapodsana bica 
tajaro. 22Nadsama ia Medsedecca jipaqquiedsa naqui pohua 
assire pohua ccaccorajaricca imadsa eti huatopodsa ijipadsapi 
bica tani. Najaro ima ibodi huato-jeradsa apa inajari, dse inajari 
nadsapa Dio ia najidso tahi. 3? Aja titessedeni motapa pohuama 
jipamanajari, dse quinajari najarojinea comagqquiri naja, 
ocasseraqquiri naja, dsodsoqqueri naja camajaripaja. 3! Naraha 
iapi ijipa-jeraccadsama tahide ibodidsa icca ima nattome inapo- 
dsana bica tajaro. Nadsama ima icajidsapi Dio icattemanijine 
Pohuadsa ecomerapodsa ijipadsana bica tani. Nema inanadsapi 
ia Medsedecca najidsohue iadsa nohueranijine. 322Naraha icca 
ima bica tejeradsa ia Medsede ia najidsojaripa icahattera- 
nijine. Nidsa dsotode Diocca najidsohue bacco tadsa naqui dsori 

icanirenijine. Ajijaro dsamacca madija Jesocristodsa jehe guina- 
jarajaridenipa najidsohue jiguejeranihuaji toguejenahitohui. 
Naraha iapi pohuadenidsa iguejema-jeranitohui. 

33 Jehe, oOhuemecotedeni, ima onihi naqui. Aji ia 
Medsedecca jipaqquiedsa tijipamananijine tiqueriqquidsapi: 
—Ohuaha ojipapona —tiquinejeraji. Timecotedenitohui timadi- 
manaccana, nani huapima paji tijipamanarini nanijine, 
onajaro. **Nadsama madija pemidsapa pocca odsahuaji jipa- 
pona, onajaro. Tijinedeni ia Medsedecca jipaqquie bica tadsapi 
Dio tiadeni tonajidsobaqqui-jarahitohui. 

Nadsama nidsa nanihuaji tiadeni qquide occadsana tiadeni 
tedseje ima onihi ocattemanitohui, onajaro. 


Dio Pohua Corimecca nahatohue 
da inaridsajaropi onihi onihi naridsajaro 


1 2 1Ohuemecotedeni, aji ima onihi ohuadsa dsodo 
tiquinajaro jidapana tiadenidsa ohuacomeranijine. 
Jesocristodsa tiquejenajarodenidsa Dio Pohua Corimecca 
nahatohue onihi onihi nehe da inaridsajaro. Najaro ima 
timittamananissa tanijine onadsa tiadenidsa dsodo onajaro. 
2Ticcadeni ima tahidecca nahatoqquiri tiquinani: 
Jesocristocca tiquejena-jeraccadsapi siba nahatoni onihi 
onihi naridsajarodsa tetetidsemana naccade. Najaro siba 
nahatonipi attini cappiraraha tohuini disseraqquiri tiquinapo- 
jarode. ¿Nema najaro jidapanana ajijaro ima timittamananissa 
tanijine tohuini onajaro. Aja madija Dio Corimecca dacorehe 
cajijaripa: -Jesopa tabaccora tahi —najarahi. Madija ohuaha 
Dio Corimecca dacorehe cappiradsapa: —Jesopa ia Medsede 
—nahijine ssamo tahi. 
4Dio Pohua Corimecca nahatohue onihi onihi nehe iadsa 
da inaridsajaropi huapi taraha Dio Corimepa ojarihi. sla 
raha ia Medsedepa ojarihi. Pohuadsara idsepe ijijaro. $Dio pocca 
dacorehe onihi onihi nehe iadsa da inaridsajaro naqui huapi 
taraha Diopa ojarihi. ”Pohuapa Jesocristodsa iquejenajaro ojari 
ojari inajarodsa Pohua Corimecca nahatohue onihi onihi nehe da 
inaridsajaro. Aji iadsa tojaridsajarodsa Jesocristodsa ihiqueriqqui 
najaro huapima acco acco icananijine, onajaro. 

sDio Corimecca nahatohue da inaridsajaro ojariepi 
Jesocristodsa toguejenajarideni mota Pohuajine bodideni 
nahatoqquiri najari. Diocca ima madija mittamanahissa 
tahijine huatide pajiramanahissa tajari. 

Nahatohue onihi ohuahadenidsa da inaridsajaropi Pohuajine 
bodidenidsa ima ahuato tadsa huati huati toquinajari. 

%Nahatohue onihi motadenidsa da inaridsajaropi jehenijiri- 
deni denima daco torani najaro. 

Nahatohue onihi ohuahadenidsa da inaridsajaropi madija 
inanomibaqqui-ridsamanajari. 

10 Nahatohue onihi motadenidsa da inaridsajaropi Diocca 
dacorehema canahatorimana canajari. 

Nahatohue onihi motadenidsa da inaridsajaropi Dio pohua- 
denidsa huati tadsapa Pohua Atti ecomeraridsa-manajaro. 

Nahatohue onihi motadenidsa da inaridsajaropi Pohuajine 
bodidenidsa ima pajissehecca, maidsehecca nahatoqquiri najari. 
(Pina madija canahatori canahi qqui toquinadsa nahatoqquiri 
nadsapa: —Najaropi Dio Corimejine jerani -quina tahi. Madija 
ohuahacca nahatohue qqui toquinadsa naco bodideni nahato- 
qquiri nadsapa: —-Najaropi Dio Corimecca dossenijia -quina tahi.) 

Nahatohue onihi motadenidsa da inaridsajaropi Dio 
Corimejine *tohuatti jidsa tajarodsa huati huati totoquina 
najari. Ohuahadeni naco tohuatti jidsa tajaro mittamanadsa 
Dio Corimejine poccadeni madija attidenidsa huati huati 
ihiqquimamana najari. 

1 Ajijaro nahatohue huapimapi Dio Corime jipa tadsa 
Jesocristodsa toquejenajari motadenidsa da da ihinaridsa 
najaro. Dio Corimepa ojariraha Pohuana madija huapimadsa 
inanaridsajaro. 


Jesocristodsa ijariqquijaropi pina essirecca imassa najaro 


12Nadsama essiredsa huanaridsanipi huapi tani. (Pina inocco, 
eribo, itone, itati najaro.) Huapima essiredsa ojarigquidsapi ojarie 
tojajaro. Aji Cristodsa ijariqquijarocca ima naqui najarossa najaro. 
Huapi inaraha Cristo pohua assire ojariassa inajaro. 13Nadsama 
aji ijarigquijaro jodiodeni, jodio jarajarideni, medsedeni, medse 
jarajarideni ia huapima Jesocristodsa iquejenapodsapi Dio Pohua 

Corime iadsa tojaridsajaripaja. Dio Corimejine huapima Cristodsa 
ijarigguijaropi pina Cristo pohua assire ojariassa inajaropaji. 

14Essirepi poni motta jerani. Mota huanaridsani huapi 
tajaro. 15Emori attini cajidsapi ajima naneje: —Ohuapi todsepe 
oja-jerajarojine tohuassirecca oja-jerani —nanitohuiraha. Naraha 
emorina essire tohuaccade. Essire nebonijine ssamo tani. 
16 Nadsama eribo naqui attini cajidsapi ajima naneje: —Ohuapi 
tonocco oja-jerajarojine tohuassirecca oja-jerani —nanitohui- 
raha. Naraha eribona ima mimitta. Essire nebonijine ssamo 
tani. "Essire nema nehe inoccora ojaridsapi tohuatti imitta- 
jeranitohuiraha. Essire nema nehe eribora ojaridsa naqui majo 
tahicca jissi inajarahitohuiraha. 1 Aji essiredsa huapima huana- 
ridsajaroccapi Dio madija inahatopodsama Pohua jipa tahihuaji 
inahanaridsapojaro. 1*Aji essiredsa huanaridsajarora ojaridsapi 
essirepi nohueranitohuiraha. 20 Ajijaro imapi pajissa: Essiredsa 
huanaridsajaropi huapi taraha essirepi ojarijaro. 

21 Nadsama inocco attini cajidsapi idsepedsa: —Tiapi 
poni. Ohuana tohuassire ohuacahuajaro —nanijine ssamo 
tani. Aji itati naqui attini cajidsapi emoridsa: -Tiapi poni. 
Totati ohuana bica onajaro —nanijine ssamo tani. 22 Ajima 
najarona pajissa: essire mota onihidsa: —Japari tani —inaraha 
najaro icajidsapi imadinissa tajaro. 23 Essire mota onihidsa 
naqui: —Ajimani tojanicca —inaraha najaropi ia inabicanijine. 
Naraha aji essirecca mota onihi qquidepi oppina tani. Najaro 
ecahuanissa tanijine etero edsadsa ia qquide oppinera tani. 
24Nadsama aji essire mota qquide oppinera tajaropi inajima- 
jerani. Essirecca imapi Diojinena nema najaro. Aji essire 
ajimani tojajaro motapi Dio Pohuana inanabicajaro. >> Jehe, 
essire motapi ponira ponira naridsa-jerani. Huapima poni- 
deni cacahuamanani. Essire mota naqui ponidenira acco acco 
cana tani. 25 Aji essire mota naqui ocasserani ahuadsapi essire 
huapima ocasserani ahua tani. Essire mota ojarie inanabicadsa 
naqui essire nema nehe huapima huatidse tani. 

27Nadsama tiadeni huapima Cristodsa tijariqquimana- 
dsapi: -Cristo pohua assire tiquejenani —inajaro. Aji ojari ojari 
taridsamanajaropi Cristo assire mota tiquejenajaro. 28 Aja 
Jesocristodsa quequeriqqui najaridenicca ima bica tanijine 
dsepedeni ijimanahijinepa Diona pohuadenidsa inanaridsajaro. 

Tahidecca motadenipa Jesocristocca dodosse tabaggui 
toguejenahijine inanabaggui, 
dsotodecca ohuahadenipa Dio Atti ehecomeraridsamana 
nahijine inanabaqqui, 
dsotode ohuahadeni naco Dio Atti maride toquejenahijine 
inanabaqqui najari. 
Ohuahadenipa canahatorimana canaridsahijine inanabagqui, 
comaqquiri najarideni inanomibaqqui-manahijine inanabaqqui, 
madija bijideni acco camade toquejenahijine naco 
inanabaqqui najari. 
Jesocristodsa quequeriqquimana najarideni dossede 
toquejenahijine naco inanabaqqui, 
tohuatti onihi jidsa taniccadsa huati huati totoquina 
nahijine naco inanabaqqui najari. 
29 ¿Naraha huapimapa Jesocristocca dodosse tabaqqui toque- 
jenahijineco? Nohuerahi. ¿Huapima Dio Atti cacomerade 
toquejenahijineco? Nohuerahi. Huapima Dio Atti maride toque- 
jena-jarahi. Huapima canahatorimana cana-jarahi. 3 Huapima 
madija tonanomide nahatohue cajimana-jarahi. Tohuatti onihi 
jidsa tanicca huatide huapima pajiramana-jarahi. Tohuatti 
onihi jidsa tanicca huati toqquimade naco huapima nahato- 
qquiri najarahi. Aji ia huapima Jesocristodsa iquejenajaropi 
da da ihinaridsa najaro. 3! Tiadenipi Dio Corimecca nahatohue 
denima bica taniccatohui disseraqquiri tiquinaji, onajaro. 
Jidapapi ima denima bica taniccara tiadeni mari ocana- 
baqquina, onajaro. 


Tohuati huanehecca imana denima bica tajaro 


1 3 1Tohuatti onihi huapima huatide nahato onadsa, Diocca 
dodosse tabaqqui memehuajicca attideni huatide naqui 
nahato onadsapi occa ima Diodsa bica tanijineraha madijadsa 
ohuati huanera tadsapi occa ima Diodsa bica tejerani. Ohuattipi 
ponima tojanitohui, pina beobeo tocatabaccoradsa mohuini 
jidsa tehe imittajarossa najaro. > Aji Jesocristo tahimari 
ohuacomera-ridsajaro naqui nema nehe nahato onadsapi, 
otedsejemacca ima huapima nahato, tohuattehe huapima 
nahato onadsapi occa ima Diodsa bica tanijineraha madijadsa 

ohuati huanera tadsapi ponima nahatohue ocajijaro. Occa ima 
Diodsa bica tejerani. Occa jeheniji Diodsa dacoradsa ssono 
pajimaranihuaji toccanijine naqui huati onadsa toccanijine 
opajiradsapi occa jeheniji bica tanijineraha madijadsa ohuati 
huanera tadsapi occa ima Diodsa bica tejerani. 3 Aji odsepe- 
taji huapima ocajijarocca naqui tohuati nahanaqquiri najari- 
denidsa da onehe jicadsapi occa ima Diodsa bica tanijine- 
raha madijadsa ohuati huanera tadsapi occa ima Diodsa bica 
tejerani. Jesocristo tahimaridsa dissera onajarojine madija ohua 
inanadsoqque-mananijine naqui ohua ohuaccoradsapi occa ima 
Diodsa bica tanijineraha madijadsa ohuati huanera tadsapi occa 
ima Diodsa bica tejerani. 

4Nadsama tohuati huanehepi ajima najarona paji: Ima 
iadsa ssonaridsa edijeradsa mohuaradsa inahanajaro. Madija 
tohuattattera tadsa naco huadie jirehe mari icanajari, mari 
icanapomajari, mari icamanipomajari najari. Huapimadsa 
bicaqquiri inajaro. Amoneje acconi, todsepetaji acconi, 
tarabaidsa acconi naqui itessedenidsa edijerajaro. la ettidsa 
ia deni inana-jerajaro. Ijine bica tadsapi: -Ohua motta nahato 
onani ojari onana —inejerajaro. *Tohuati huanehe icajidsapi 
tohuatti tabaccora tanicca, jidsehe tabaccora tanicca huatira 
inajaro. Acco inadsa: -Ohua mottacca —-inejerajaro. Tohuati 
huanehe icajidsapi huadi inejerajaro. Madija iadsa ima inana- 
manadsa naqui poccadeni ima ibodi huahuatomacca nejera- 
jaro. ‘Ima pajiranissa tejeraniccadsa, ima tabaccora tani- 
ccadsa etidse-jerajaro. Ima pajisseheccadsana ehetidse najaro. 
7Tohuati huanehe icajidsapi ima ocassera tanicca huapima 
tonahanade ipajirajaro. Ima ponimacca imittadsapi: -Ima 
nema nejeranitide. Nidsa, ima omittanissa taccana -inajaro. 
Madijacca madie bica tejerani qqui inadsa naqui: -Nidsa 
pocca madie tobicanitohui —inajaro. Imajine ocasserani eraha 
mohuaradsa inahananijine ipajirajaro. 

sTohuati huanehepi nema dsanaponitohui. Nidsa aji Diojine 
madijadsa ahuato tadsa huati huati totoquina najaripa nebo- 
manahitohui. Aja madija tohuatti jidsa tanicca huati huati 
totoquina najari naco jicanitohui. Dio Corimejine tohuattehe 
cajimanaraha najaro naqui amossi nanitohui. *Dio Corimejine 
nahatohue onihi onihi naridsajaro motara icajijaro. Nahato 

inanissa tejerani. Dio Atti cacomeradedeni naco itedsejemacca 
ima nema nehe nahatoqquiri najarahi. Diojine mota pohua- 
denidsa ahuato tajarora ehecomeraridsamana najaro. 1Najaro 
nahatohue icajipojaro huapimapi nidsa Diojine pajirahissa 
tahicca ccajonadsapa jicaridsanitohui. 

1 Nadsama ejedeni ojaponipi ejedenicca imara huati 
huati ohona naccade. Obodi naqui ejedeni bodi huatojarissa 
onaccade. Ejedeni ijaponicca imara ohocattejidsa naccade. 
Naraha onapidsa obiji ccaradsapi ejedeni ojaponicca imapi 
onattihuaji onanaridsehe jicajarode. Ajijaro namidsa imadi- 
ccadsapi Diocca ima nema nehe icahatteranissa tejeraccani 
pina ejedeni ijaponicca imassa inajaro. 1? Jidapanapi Diocca 
ima nema nehe imittanissa tejeraccani, pina pipiridsa icorime 
qqui inajarossa najaro. Dsidsi tadsapi pipiridsa icorime qqui 
inaraha qqui inanissa tejerani. Naraha nidsa dsotodena 
Diocca ima nema nehe qqui inanissa tanitohui. Cristo pohua 
pano, assirema qqui inahitohui. Jidapapi Diocca ima motara 
nahato onajaro. Opajiranissa tejerani. Nidsa dsotodena pocca 
ima huapima nahato onanissa tanitohui. Pina Pohua ohuadsa 
nocco jidsera tajarissa nanitohui. 

13Ima bicani jicaquera taniccapi 3 najaro. Ojariepi icca jehe- 
niji. Diodsa pajissa idsanaponitohui. Ima onihipi itedsejemacca 
ima bicani tohuini imadi-dsanaponitohui. Ima onihi naqui 
tohuati huanehe nema dsanaponitohui. Aji ima 3 najaropi bica- 
qquiri naraha tohuati huanehena denima bica tajaro. 


Cristo nahatonijaricca ima 


1 5 1Ohuemecotedeni, tetideni ajima-jeranijine tiadenidsa 
huati omanijaro. Jesocristo tahimari bicani icassiejera- 
nijinecca tiadenidsa ohuaccorapojarode. Najaro imadsa jehe 
tiquinadsapi tinebomana nejerajaroa ajijaro paji. 2Aji icassiejera- 
nijinecca imadsa dissessera tinadsapi ticassiejerajaropaji. 
Naraha dissessera tinejeradsapi ponima jehe taridsamanajaro. 
3Aji Jesocristo tahimari ohuattapojarocca tiadeni mari 
ocanabaqquijaropi denima bica tanicca. Najaropi ajima najaro: 
Cristopa icca imasiri manaconi dsoqquejari, pina Dio Atti 
dsodo quinapojarossa najaro. “Cristo huatiadsa ppa idsa- 
manaraha huada 3 nadsapa nahatonijaride. Najaro naqui Dio 

Atti dsodo guinapojarodsa nema napojaro. *Nahatonidsapa 
Pedrodsaha ahuatonipojari. Nahi dsotodepa pohua huatimade- 
deni 12 guinajaridenidsa ahuatonipomajari. $Nahi dsotode 
naco pohuadsa jehe guinajari 500 guinajari, naraha denima 
itidija, najarideni huapima guerigguimanahidsa ahuatoni- 
pomajari. Najarideni motapa ajijaro ima teppe dsodode ojadsa 
madimanahipaja naccahi. Naraha mota pamadema nahapa 
jicaridsapohui. 7Nahi dsotode Satiacodsa naco ahuatonipoma- 
jari. Nahi dsotode naco pocca dodosse tabaqqui huapimadsa 
ahuatonipomajari. 

8Nahi dsotode jicarihiccapa ohuadsa ahuatonijaride. 
Ohuapi pina ejedeni pohua tossonahicca huada bacco tajara- 
ccaraha tossonapojarissa onajaro. Ohuapi Jesocristodsa 
jehe onapo-jeraraha ohuadsa ahuatodsana pocca ojajarode. 
%Nadsama Jesocristocca dodosse tabaqqui tahideccapa 
bicaqquiri naraha ohuapi ajimani ojajarode. Tahidepi 
Jesocristodsa toquejenajarideni Dio Attidsa totoqueriqqui 
najarideni ohonajidsobaqqui naccade. Jesocristocca dodosse 
tabaqqui ojanijine bica onejeraraha Jeso pohuajinena pocca 
dodosse ojajarode. 1? Naraha Diopa ohuadsa bica tajari. Occa 
najidsohue epeje inanajarode. Ohua catidsedsapa pocca 
dodosse ojajaro. Pocca biquehe naqui ponima ohuadsa 
toja-jerani. Najarojinena Pohuadsa odsepe ijinissa tajaro. 
Nadsama motadenipa ajamani dsepedeni ijimanajari. Naraha 
ohuana denima odsepe ijijaro. Aji odsepe ijijaropi ojine 
jerani. Dio ohua acco camadsa odsepe ijiridsajaro. 1 Naraha: 
—¿Nejecojarina denima dsepe ijijari? —inejerana. Aji tiadeni 
mari ocanabaqquijaroa aja Jesocristocca dodosse tabaqquideni 
naco occa marinajassa najaro tiadenidsa mari mari quinajari- 
paja. Najaroa aji tiadenipi najarodsa pajissa tiquinajaropaji. 

Pablodenipa Corintodenidsa ima 


teppe dsotodecca dosse guinajaro 
2 Corintios 


Introducción: Pablopa tahide odsa panani Corintohuaji toccapohuipa 
nahidsa huajano pamaha madijari. Dsotode naco nahihuaji Jesocristodsa 
toquejenajarideni qquide toccapomajari. Pohuadenidsa ima teppe 
dsodode naco dissera tajari, Dio Pohua jipa tahicca tocahatterahijine. 

Ajijaro ima teppepi Pablo pohuadsa tojiperamanajari quinahi 
mittadsa pohuadenidsa dsodo inapomajaro. Aja pohuadeni quequeri- 
qquimana nahihuaji maidsehe mamaridedeni jai tojedsimajari. 
—Pablopa Diocca dosseniji jarahi, pocca marinaja timittamana.jeraji 
—quinadsapa Pablodsa tojiperamanajari. 

Nadsapa Pablo pohuadsa Dio pajissa huahua najaricca ima, 
Jesocristo tahimari mari mari najarijine ocasserani ahuaridsajaricca 
ima dsodo inajaro. Pohuadenidsa huati huana tadsa pocca marinaja 
bicani onihi onihi dsodo inajaro. 


1.1-2 Pablo, Timoteo tedseje: —¿Nija? —quinajari 
1.3-11 Dio ibodi acco camajari 
5.1-10 Essire dsati icajinijinecca ima 


5.11-21  Diopa icca imadsa tojonehijinecca marinaja 





Pablo, Timoteo tedseje: -¿Nija? —quinajari 


1 ¿Nija, imecotedeni? Occa ima tidenidsa dsodo onajaro. Ohuapi 

Pablo. Dio jipa tadsa Jesocristocca dodosse ojajaro. Ohuemecote 
Timoteo tedseje tiadenidsa: -¿Nija, bicaqquiri tiquinaqui? 
-inajaro. Ajijaro imapi nani dsama arobeni Acaiacca odsa panani 
Corintohuajicca Dio Attidsa titiqueriqquimana najarodenidsa dsodo 
inajaro. Najaro ticcadeni dsama arobenidsa Jesocristodsa jehe quina- 
jari madiridsa-manajaridenidsa naqui dsodo inajaro. 2Icca Abi Dio, 
Pohua Bedi ia Medsede Jesocristo tedseje tiadeni tocatidsebaqqui- 
manadsapa tiadenidsa ima bicani inanamana-dsanapona, inajaro. 
Poccadeni jonehe naqui tibodidenidsa tojadsanapona, inajaro. 

Dio ibodi acco camajari 


3la Medsede Jesocristocca Abi Diodsa etidsena. Pohuapa 
icca Abi iadsa huati cahanari canahi. Huajijiradsa ia acco acco 
totocamabaqqui najari. *Ocasserehe onihi, onihi iadsa ssona- 
ridsapi Dio ibodi acco camajari. Nadsapi imecotedeni ocasserani 
ahuamanadsa naco acco icamabaqquihijine ipajirani. Pina Dio ia 
acco tocamabaqquijarissa najaro imecotedeni acco icamabaqqui- 
jari. $Jesocristopa ocasserehe huapi tehe inahanajaro. Nadsapi 
ia naqui pina Cristo pohua ocasserani ahuajarissa inajaro. 
Ocasserehe inahanani huapi taraha Jesocristocca iquejenajaro- 
jine Diocca acco camehe iadsa jiquejerani. *Aji ia ocasserehe 
inahanajaropi ponima jerani. Tibodideni acco icamabaqqui- 
nijine, tossiejehe ticajimananijine ocasserehe inahanajarode. Dio 
ibodi acco tocamabaqquidsapa manaco ia naqui tibodideni acco 
icamabaqquijaro. Nema nadsapi ocasserehe pina iadsa ssonari- 
jarossa najaro tiadenidsa ssonaridsapi mohuaradsa tinahana- 
mananijine tipajiramananitohui. 7Aji ocasserehe iadsa ssona- 
ridsapi tiadeni naqui iadsama ocasserani temananitohui. Dio ia 
acco tocamabaqquidsapa tiadeni naqui iadsama Dio tiadeni acco 
tocamabaqquihitohui. Najaro pajissa tojanijine nahatoto inajaro. 

8Imecotedeni, dsama Asiahuaji jaijadsa ocasserani imeni 
ejarocca ima nahatoqquiri tiquinanijine tiadenidsa dsodo 
onajaro. Najidsohue oppinabote iadsa ssonaridsapi ipamajonabote 
nade. ladsa tocasserani nadsa: —-Nidsa ajijaro najidsohue jicadsapi 
imadipomanitohui -inejerade. *Ibodidsa: —Pajissa ipamajona- 
nitohui -inade. Naraha ipamajonanijine Dio ecossadsapi imadi- 
ccajaro. Nadsapi najaro oppinehejine iadsa ahuato tajaro: Madija 
iapi ia inassiajanijine ipajira-jerani. Diona nahato tahi ojari 
najari. Pohuapa huatiajarideni nahatonide. **Pohuapa dsoqquehe 
oppinabotedsa ia dsori tonana-baqquijari. Pohuadsa pajissa 
inadsapi nidsa dsotode naco paji idsoqqueriniccadsa ia dsori 
tonana-baqquihitohui. Ettipi: -Jehe, ia dsori tonana-baqquihissa 
tahitohui -ihinanajaro. “Tiadeni naqui itohui Diodsa huati 
huati tiquinaji, ia tohuacahuabaqquihijine. Diodsa huatide huapi 
tadsapa Pohuadsa huatidsemanahi naco huapi tahitohui. Diopa 
ima bicani iadsa inananicca ima imecotedeni mittamanadsapa 
Pohuadsa: —Jehe, epejeni. Tijine bica tani -quinahitohui. 

Essire dsati icajinijinecca ima 

5 1Ajijaro namidsa imadidsapi essire jicaca taniccadsa imadi- 

jaro. Pina ajijaro namicca odsa icanahatojarossa inadsa 
imadijaro. Pina benehijinecca odsa jicaca taniccassa inajaro. 
Naraha nahatoqquiri inani: Icca odsa namicca tocatabaccora- 
dsapi memehuajina odsa dsati icajinitohui. Najaropi madija- 
jine canahatojarossa nejerani. (Najaropi essire dsati jicaquera 
tanicca icajinijine Diojine iadsa najorapojarocca ima.) 2?Naraha 
ajijaro namicca essire jicaca taniccapi ocassera tajarojine ojiema 
imadijaro. Essire memehuajiccana tohuini inajaro. 3Najaro essire 
dsati icajinijinepi pina etero edsajarossa nanitohui. Edsadsapi 
iccoroje jeranitohui. (Najaropi memehuaji icorime toccadsapi 
poni motta jerani; essire dsati cajinijinecca ima.) *Pajissa ajijaro 
namidsa imadiccadsapi essire jicaca taniccadsa imadijarojine oji 
oji idsanapojaro. Ocasserehepi iadsa ccanaja tajarossa najaro. 
Naraha essire jirehe imadinijine tohuini inejerani. Essire dsatina 
tohuini inajaro. Najaro icajidsapi jicaca tanicca inebonitohui. 
Camittehe jiquejeraniccadsana imadidsanaponitohui. $Najaro 
ima bicani nema nehe icajinijine Diopa ia tonanajora-baqquijari. 
Pohuapa pajissa najarossa inananitohui nahatoqquiri inajaropi 
Pohua Corime iadsa da inaridsapojaropaji. 

“Nema nadsapi ibodi icappina-jeradsa Diojine etidse- 
dsanapojaro. Nahatoqquiri inani: Essire imadiccadsapi ia 
Medsede madihihuaji huaji inaccani. 7Aji memehuaji imadi- 
dsanaponijinecca iadsa najorajaro inoccodsa qqui inejera- 
ccaraha ibodidsa nahato inadsapi pajissa inehe imadijaro. 

s Najarotohui etidsedsapi icappina-jerajaro. Ajijaro essire 
inebonijine tohuini inani, ia Medsedehuaji iccanijine. la 
Medsedehuaji imadi-dsanaponijinena iadsa denima bica 
tajaro. ?Nadsapi essirema imadiccadsa ia Medsede inahatidse- 
dsanapohuijine dissessera inana. Essire inebodsa memehuaji 
imadidsa naqui nema idsanapona, onajaro. 1*Nidsa dsotode 
Cristo pohua baccohuaji huapima idomo huadsapi icca ima 
cattemade tojahitohui. Nadsana ia essirema imadidsa ima 
inanajarocca huapima Cristo nattome inanitohui. Ima bicani 
inanajaro manaconi, tabaccorehe inanajaro manaconi naqui 
huapima iadsa inananitohui, onajaro. 

Diopa icca imadsa tojonehijinecca marinaja 


11 Dio noppine icappinanijinepi bica tani. Pohuadsa ibora- 
qquiri inanijine naqui bica tani. Najaro nahatoto inadsapi 
madija huapima Pohuadsa jehe quinahijine dissessera 
inajaro. Diopa ohua, Timoteo tedseje ibodi qqui tahissa tahi. 
Maidseraqquiri inani nahato tahi. Tiadeni naqui maidsera- 
qquiri inani nahatoqquiri tiquinanijine tohuini inani. 12-Icca 
ima bicani, pajiranissa tani —inajaropi ia ipamehe iadsa etidse- 
nijine jerani. Tiadenina iadsa tetidsemananijinena tohuini 
inani. Icca ima nahatoqquiri tiquinadsapi aja ia ajamani tona- 
nabaqquijari attidenidsa tecomeramananijine tipajiramana- 
nitohui. Najaridenipa: -Iana deni iquejenani, nahatoqquiri 
inani -quinaraha madija panodenira qqui toquinajari. Madija 
bodidenicca ima ssamoqquiri najari. 

13 Nadsama madija attideni iadsa: -Bodideni tossamomana- 
jari -quinadsapa ¡apaja, pohuadeni nama quinana! Aji idsepe 
ijijaropi Diona deni tojahijine. Madija ohuaha attideni naco 
iadsa: -Nahatoto tahi -quinadsapa tiadenidsa naqui bica tani. 
1Cristopa itohui dsoqquejari, ia naqui pina pohua dsoqque- 
jarissa inajaro. Najaro nahatoqquiri inadsapi Cristocca tohuati 
huanehepi ia dosse dosse najarossa najaro. Najarodsa idsepe 
ijijonajaro ajijaro paji. 1% Cristopa huapima itohui dsoqquejari. 
Nadsapa pohuajine madie dsati cajimanajaridenipa pohua- 
deni tohuini quinahicca tohui madimana-jarahi. Cristo pohua 
tohuini nahicca tohuira madimanajari. Pohuapa pohuadeni- 
tohui dsoqque, nahatoni najari. 

16 Jidapapi Cristocca tohuati huanehe nahatoto inadsapi 
madijadenicca ima ajijaro namicca deni tojehedsa nattome 
inejerajaro. (Pina: -Najaripa ajamani, ajarina deni tojahi 
—inejerani.) Tahide Cristodsa ssamoqquiri inaccadsapi pohua- 
dsa nema inade. -Pohuapa Dio Bedi, deni tojahi -inejerade. 
Naraha jidapapi pohuadsa nema inejerani. "Nadsama madija 
Cristocca tojajaripa Diojine dsati tojajari. Pocca madie naqui 
cacajiqquimerajaro. Pocca imabotedsa tojani-jarahi. Jidapapa 
madie dsati cajijari. 

18Najaro madie dsatipi Diocca. Pohuapa iadsa huadi taporaha 
Cristo itohui dsoqquedsapa Pohua tedseje icajonerajaropaji. Dio 

iadsa huahua najaripa Pohuadsa idsepe ijinijine, madija mari 
icanabaqquidsa Pohua tedseje cajonerara canahijine. 1? Cristo 
ahua porimacossanidsa dsoqquejarijine Diopa madijacca imasiri 
manaconi pohuadenidsa inana-jerani. —Ticcadeni imasiri ohuati 
ajimani —najari. Nama nadsapa pohuadeni tedseje cajonerara 
canajari. Najaro ima bicani ecomeraridsanijine ia tocadosse- 
baqquijari. ??Nadsama ¡api Cristo tahimari totohuaccade ique- 
jenani. Tiadenidsa huati inajaropi pina Dio tiadenidsa huati 
tajarissa najaro. Cristo onima tiadenidsa etti bica tadsa huati huati 
inajaro: -Dio tedseje ticajonerara canaji -ihinanajaro. 2 Cristopa 
imasiri inana-jeraraha icca imasirijinena Cristopa imasiri ponissa 
nadsa Diocca huadie pohuadsa ssonarijaro. Dio nama najaria ia 
Cristodsa ijariqquijaro icca ima Pohuadsa pajiranissa tanijine. 


Porciones del Nuevo Testamento en culina (mádija) del Perú, 1ra ed., O 2011, Liga Bíblica del Perú 


Pablopa Carasiadenidsa 


ima teppe dosse inajaro 
Galatas 


Introduccion: Jesocca dodosse Pablopa tahide dsama Carasiahua- 
jicca odsa panani onihi onihi naridsajarodsa, odsa capamema najaro 
onihi onihi naridsajarodsa ccaridsadsapa Jeso tahimari icassiejera- 
nijinecca mari mari naridsajari. Dsotode Pablo dsama onihihuaji toccahi 
nattipa jodio madija Moisesicca marinajabote nebomana-jarajarideni 
Carasiahuaji maride toguejenaridsajari. Najaridenicca marinaja inapama- 
manajaro. Attidenipa: —Jesodsa jehe inajaro Moisesicca marinajadsa 
iboraqquiri inadsapi icassiejeranijine. Todsopori cotani eteroni mota 
huissi nani icajini naqui bica tani -quiquina najari. 

Najaro marinaja tahimarini Pablo mittadsapa ajijaro ima teppe 
dsodo inajaro. Pohua attipa: —Icassiejeranijinepi Jesocristodsa 
pajissa inani ojari nadsana icassiejeranitohui. Moisesicca marinajapi 
ia tonassiajanijine pajira-jerani —najari pocca dsodonijidsa. 

Pocca dsodoniji denima naqui: Jesodsa jehe inadsapi Dio Pohua 
Corime iadsa da inajari. Pohua Corimecca dossenijidsa ibora 
inadsapi ia acco tocamabaqquijari, Diodsa imadinissa tanijine. 


1.1-5 —¿Nija? -najari Pablo 
1.6-9 Jesocristo ia tonassiajabaqquijaricca imapi ojarijaro 
3.1-9 ¿Diocca marinaja Moisesi dsodo inajarodsa 


iboraqquiri inanijinequi? 
5.13-26 Dio Corime ibodidsa madidsapa icca madie bica tanijine 
6.1-10 Imecotedeni tedseje acco acco icananijine 





—¿Nija? —najari Pablo 


1 1 ¿Nija ohuemecotedeni? Tiadenidsa occa ima dsodo 
onajaro. Ohuapi Pablo, Jesocristocca dodosse ojani. 
Madija atti tohuaccade oja-jerani. Madijapa ohua dosse 
naridsade nohuerahi. Ohua dossedepa Jesocristo, pohua 
nahatonide Abi Dio tedseje. 2Ohua, ohuemecotedeni ohuadsa 

madimanajarideni tedseje 
tiadenidsa dsodo inajaro. Nani 
dsama arobeni Carasiahuaji 
titiguerigguiridsa najaro 
huapimadsa: —¿Nija, bica- 
qquiri tiquinaqui? —inajaro. 
3Aja icca Abi Dio, ia Medsede 
Jesocristo pohuadeni pamaha 
tiadeni tocatidsebaqquidsapa 
tiadenidsa ima bicani inana- 
dsanapona, inajaro. Poccadeni 
jonehe naqui tiadenidsa 
tojadsanapona, inajaro. 
4Jesocristopa icca imasiri 
manaconi dsoqquehijine pohua ccaccorajari. Nama najaripa 
ajijaro dsamacca ima tabaccora taniccadsa iquejenadsanapo- 
jeranijine. Icca Abi Dio ia todinibaqquihijine tohuini napodsa: 
-Occa ejedeni Jesopa madijacca imasiri manaconi dsoqque- 
hitohui —-napode. > Abi Dio nama nadsapa Pohuadsa: —¡Bica 
tinani, deni tijani! —ihidsanapo nana, onajaro. Epejeni. 





Jesocristo ia tonassiajabaqquijaricca imapi ojarijaro 


“Diopa huati cahanari canadsa titohuideni huahua 
najari. Aja ia Medsede Jesocristo itohui huati huana 
tadsa ia tonassiajabaqquihijinecca imadsa iboraqquiri 
tiquinaporaha amadsati pohua tahimari tinebomana- 
jaro. Icassiejeranijinecca ima onihidsara tiquejenadsapi 
ojabojo najaro. "Icassiejeranijinecca ima onihi nohuerajaro. 
Naraha ticcadeni jeheniji mohua mohua quinajari caji tahi. 
Najaridenijinena ticcadeni ima tossamojaro. Pohuadenipa 
Jesocristo tahimari tojidsanijine tohuini quinajari. 8 Jesocristo 
tahimari icassiejeranijinecca tiadeni mari icanabaqqui- 
pojaropi pajissehecca. Marinaja najarossa nejeranicca maride 
ccajonadsa tiadeni mari tocanabaqquidsapa timittamana- 
jerana. Madija ohuaha itide, ohua nitide, Diocca dodosse 
memehuajicca ccaronajari itide icassiejeranijinecca ima onihi 
tiadeni mari tocanabaqquidsapa najaridsa Diocca najidsohue 
ssonarina, onajaro. “Pina tiadenidsa huati onapojarossa najaro 

tiadenidsa dsodo onapomajaropi: Tiadeni mari icanabagguipo- 
niccassa nejerajaro tiadeni mari tocanabagguidsapa najaridsa 
Diocca najidsohue ssonarina, onajaro. 


¿Diocca marinaja Moisesi dsodo 
inajarodsa iboragguiri inanijinegui? 


1¡Jaho! Tiadeni Carasiahuaji timadiridsa-manajarodenipi 

tibodideni huatoma-mananijine ssamoqquiri tiquinajaro. 
¿Nejecojari attijine tibodideni tossamojaro? Nani tiadeni- 
huaji Jesocristo ahua porimacossanidsa dsoqquejari tahimari 
ohuacomera-ridsapodsapi pina qqui tiquinajarissa najaride. 
Naraha jidapapi ima onihidsana tiquejenajaro. 2Jari, ajijaro 
ohuatti ojarie tecomeramananijine tohuini onajaro. Aja Dio 
Pohua Corime tiadenidsa inanaridsajaripa ¿*Moisesicca 
marinajadsa iboraqquiri tiquinajarojinequi? ¡Nohuerani! 
Jesocristo tahimari timittamanadsa pajissa tiquinadsana Dio 
Pohua Corime tiadenidsa inanaridsajaride. 3 ¿Nejecotohui 
timittamananissa tejerajaro? Aja, Jesocristodsa jehe tiqui- 
napodsama Dio Corime tiadeni acco tocamabaqquijari, 
Jesocristo tahimaridsa timadimananijine. Naraha ¿nejeco- 
tohui jidapapi ticcadeni ima tojidsajaro? Aji tettidenipi: —Icca 
ima Diodsa pajiranissa tanijine Moisesicca marinajassa 
inanana —tiquinaraha. Nema tiquinanipi bica tejerani, 
onajaro. *Ajina, ¿Jesocristo tahimaridsa jehe tiquinadsapi Dio 
tiadenidsa ima bicani inanajaropi ponimaqui? ¡Ponima jerani! 
5Jari, tibodideni huatomamanaji: Diopa tiadenidsa Pohua 
Corime inanaridsajari, aja tiadenihuaji naco canahatori cana- 
ridsajari. Naraha ¿nejecotohui nama najaritta? ¿Moisesicca 
marinajadsa iboraqquiri tiquinajarojinequi? ¡Nohuerani! 
Jesocristo tahimari timittamanadsa jehe tiquinajarojinena 
nama najari. 

6Jari, Abarahao tahimaridsa tibodideni huatoma- 

manaji. Abarahaopa Diodsa pajissa najarijine Dio Attipa: 
-Abarahaocca imapi ohuadsa bica tani —najari. "Nadsama 
madija Diodsa pajissa quinajaridenipa pina Abarahao 
pajissa najarissa quinajari. Najaridenidsa: —-Pajissa Abarahao 
potemahideni -—ihina najaro. *Maittaccadsama Dio Atti 
Abarahaodsa: -Tipotemani dsotodeccajine ajijaro dsamacca 

madija huapimadsa ima bicani tojaridsanitohui —napojari. 
Pohua Atti nama najaripa jodio quejena-jarajaridenidsa naqui 
ima bicani tojanijine Abarahaodsa ahuato inanapojaro. Najaro 
imapi Dio Atti dsodo nanidsa dsodo napojaro. *Nadsama 
Abarahaodsa ima bicani tojajaropi Diodsa pajissa najarijine. 
Najarossa najaroa madija huapima Diodsa pajissa quinajari- 
denidsa ima bicani tojaridsanitohui. 


Dio Corime ibodidsa madidsapa 
icca madie bica tanijine 


13 Ohuemecotedeni, Dio titohuideni huahua nadsapa 
Moisesicca marinajadsa tiadeni tappa tabaqquijari. 

Jidapapi Moisesicca marinaja pina tiadeni dodossedessa 
nejerani. Naraha tibodideni tohuini tiquinanicca tinana- 
ridsamana tejeraji. Ajima tinanamanadsana bica tani: Dio 
pocca tohuati huanehedsara timecotedeni tedseje acco acco 
ticanaridserara canana, onajaro. 1*Diocca marinaja nema 
nehe huati timanimananijinepi huapi taraha tassaqquinicca 
ojariepi: -Tinorideniccadsa tetideni huanaqquiri naji, pina 
tiadenidsa tetideni huanaqquiri najarossa naji -nahi nade. 
15 Aji timecotedeni tedseje tatamasso ticanaridseradsa pina cca 
cca ticanaridserajarossa nadsapi paji, tijinedeni Jesocristodsa 
titiqueriqqui najaropi tossamorana, onajaro. 

16Qhuemecotedeni, ohuattipi: Dio Corime tibodidenidsa 
madidsapa pocca dossenijidsa iboraqquiri tiquinaji. Nema 
tiquinadsapi tibodidenicca tabaccorehe tohuini tiquinejera- 
nijine, onajaro. Ibodicca tabaccorehepi Dio Corimedsa huadi- 
jaro. Manaco Dio Corimepa ibodicca tabaccorehedsa huadijari. 
Najaro ima pamehepi ibodidsa cacahadire najaro. Nadsapi Dio 
Corime tibodidenidsa madijarijine tohuini tiquinanicca tinana- 
mananijineraha ecossa tani. 18 Dio Corimepa timadimananissa 
tanijine tiadeni dosse dosse nahitohui. Pocca dossenijidsa ibora- 
qquiri tiquinadsapi Moisesicca marinajadsa timadimana.-jerani. 

19Ja huapima nahatoqquiri inani: Madija pohuadeni 
bodidsa tabaccorehe tohuini quinadsapa Dio jipera tahi- 
cca inanamana tani: pina pocca amoneje jeraraha tohuini 
dissera tajari, pina ponicca maqqui jararaha tohui dissera 
tajaro, pina pohua tesse tedseje, poni tassani tadsajani 


Porciones del Nuevo Testamento en culina (mádija) del Perú, 1ra ed., O 2011, Liga Bíblica del Perú 


253 Carasiadenidsa 5 


huananehe oppina tanicca inanamanajaro, pina ima oppina 
tanicca tonanade, ima tabaccora tanicca tonanade dissera 
tajari. Najaro ima huapimadsa Dio jipera tajari. Pina 
siba nahatonidsa, dsoppinejedenidsa naco: -Ia cacahuade 
—quinajari. Pina ttemode, tomade, caribajade tohuini 
disseraqquiri najari. Denimapi nacasserehe, tamassohue, 
pohua tesseccaraha tohuini najari. Amadsati cahadirejari, 
ahuaji jipera ahuaji jipera naridsamanajari, pohuadeni- 
jine madija caroberidsamanajari. Najaro ima huapimadsa 
Dio jipera tajari. > Denimapi dsepe sse tajaricca acconi 
huadijari, nocco jano tajari, dsira taha ccaridsajari. Nema 
nanicca ima huapimapi tabaccora tajaro Diodsa. Naraha 
tiadenidsa paji, onajaro. Nanihuaji omadidsa tiadeni mari 
ocanabaqquipojarossa najaro tiadenidsa dsodo onapoma- 
jaro: Dio jipera tahicca tabaccorehe inanamanajarodenipa 
nidsa Jesocristo ccanipomadsa Diocca cacahuehehuaji 
toquejena-jarahitohui. 

22 Naraha Jesocristodsa iquejenadsapi icca ima pina ahua 
bicahi bono jiderajarissa najaro. Dio Corimejine ibono icaji- 
jaropi pina tohuati huanehe, huatidsehe, jonehe najaro. Jehe, 
Dio Corime ibodidsa madijarijinea iapi huapimadsa eti huana- 
qquiri najaro. Diocca huatidsehema imadijaro. Joneqquiri 
inadsa imadijaro, amadsati edi-jerajaro, etti bica tadsa huati 
huati inajaro. Ima bicanira inanajaro, Diodsara jehe idsanapo- 
jaro. 23-lana deni iquejenani -inejerajaro. Imasiri inana- 
jeranijine ia ecahuajaro. Najaro ima bicani huapimapi Dio 
Corimejine icajijaro. Najaro ima huapimadsa Dio naco, madija 
naco: -Tabaccora tani, oppina tani —-quina-jarahi. *Nadsama 
Jesocristodsa iquejenajaropi pohua tedseje ahua porimacossa- 
nidsa ibodidsa tabaccorehe tohuini inanicca jicajaro. Imedsa 
tohuini inanicca, ibodi huatohue tabaccora tanicca huapima 
jicajaro. 25 Nadsapi Dio Corimejine icca madie cacajigquimera- 
dsapi pocca dossenijidsa iboraqquiri inana, onajaro. 25 Nadsapi 
etti: -Iana nahatoqquiri inani, deni iquejenani —inejerana. 
Itessedsa edi-jerana. Ettipi: -¿Tiapi ohuassa taqui? —inejerana. 
Itesse nahato tadsa pohua cajidsa naco pocca tohui ijami- 
jerana, onajaro. 

Imecotedeni tedseje acco acco icananijine 


6 1Jehe, ohuemecotedeni, Dio Corimecca dosse- 
nijidsa iboraqquiri tiquinajarodenipi timecote ojaria 
imasiridsa tohuedimadsapa acco ticamamanajo, onajaro. 
Diocca tohuati huanehema mohuaradsa timecote pina tina- 
tehemani-manapomajo. Tiadeni naqui tiadeni tecahuamanaji. 
Tibodidenidsa: -Ia naqui tabaccora tanicca inanarana —tiqui- 
nana, onajaro. ?Timecote ocasserani ahuadsapa acco ticama- 
manana. Manaco ocasserani temanadsa tiadeni acco tocama- 
baqquihijine bica tani. Timecotedeni tedseje ahuaji acco, 
ahuaji acco titicanaridsera nadsapi Jesocristocca marinajassa 
tinanamananijine, onajaro. 

3Madijapa pohua bodidsa: -Nahato onani -naraha ssamo 
tadsapa pohua pohua tocamaidsani tahi. 4Jari, ia huapima 
icca madiera nattome inana, onajaro. Ijine pajissa bica tadsapi 
najarodsa etidseni bica tani. Imecotedenicca madie nattome 
inejerana. Imecotedenijine qqui inadsa: —Ijinena denima bica 
tani —inejerana. Nema inanipi pina: -Iana nahatoqquiri inani 
-inajarossa narana. *la ojari inehecca imapi ijine. Bica tadsa, 
bica tejeradsa naqui icca ima manaconi iadsa tojanitohui. 

sJehe, tiadeni maridejine Dio Atti ticahatteradsapi tiadeni 
maridedsa accoraqquiri tiquinana, onajaro. Ticajimananicca 
huapima pohuadsa accoraqquiri tiquinanijinepi bica tani, onajaro. 

7Paji, tiadeni ticamaidsani-manarana. Madija iapi Dio 
icamaidsahijine ipajira-jerani. —Dio qqui tajarahi, icamaidsana 
—tiquinejerana, onajaro. Ppa nahi nocco ppa tiquinadsapa najari 
ppa nahi bonora pore tijidsamanahitohui. Aji ticcadeni imapi 
nocco ppadecca imassa najaro. $Tabaccorehe tinanamanadsapi 
dsoqquehe jiquejeranicca najidsohuehuaji tiquejenanitohui. 
Naraha Dio Corime jipa tahiccara tinanamanadsapi camittehe 
jiquejeranicca ticajimana-dsanaponitohui. *Nadsapi ima bicani 
inana-dsanaponijine ja iquejena-jerana. Ijapari-jeradsapi nidsa 
dsotode bono bicahi pore ijidsahitohui. Najari bonopa Dio 
pocca biquehe iadsa inananitohui. **Nadsapi ima bicani inana- 
nijine ipajiradsapi nema inanana, onajaro. Tahidepa imecote- 
deni Jesocristodsa jehe quinajarideni inanabicabaqquipona, 
dsotodena madija huapima inanabicabaqquina, onajaro. 

ima teppe dosse inajaro 
Efesios 


Introducción: Epesopi dsama Asiahuajicca odsa panani. Pablopa 
nahidsa huajano 3 naha madijari. Nahidsa madidsa Jesocristo 
tahimari maride tojadsapa madija huapi taha Jesodsa toquejenajari. 
Najaro imapi Roca dsodo inajaro Jesocca dodosse tabaqqui tahimari 
19'dsa, 20'dsa qqui inajaro. 

Dsotode Pablo dsama onihihuaji madidsapa Epesocca madijadsa 
ajijaro ima dsodo inajaro. Dio pohuadenidsa huati cahanari 
canahicca ima denima tocahatterahijine, Dio jipa tahiccara inana- 
manadsa madimanahijine naqui dsodo inajaro. 

Jesocristodsa iquejenadsapi icca madie dsati tojajaro. Imadinissa 
tanijinecca ima naqui Pablo dsodo inajaro. 

Tabaccorehe jinede Satanapa iadsa dissera tajari, imasiri inana- 
nijine. Pablocca dsodonijipi ia mari tocanabaqquijaro, dacoco iijira- 
nijine, imasiridsa iedimajeranijine. 


1.1-14 Jesocristodsa iquejenajarojine ima bicani iadsa 
anijaro 

2.1-10 Diopa iadsa huati cahanari canadsa ia 
tonassiajabaqquijari 

4.20-32  Jesocristojine madie dsati icajijaro 

5.1-7 Diocca madija madimanahissa tahijinecca ima 


5.8-20 Ssiajanidsa imadijaro 
5.21-33  Maqquidejepa bedimeni tadsajani madimanahissa 
tahijinecca ima 


6.1-4 Imehideni bedideni tedseje madimanahissa 
tahijinecca ima 
6.5-9 Tarabaidsajine medse toquejenajarideni pohuadeni 


dossede tedseje madimanahissa tahijinecca ima 
6.10-20  Diocca dacorehe icajidsapi imasiri iadsa deni toja- 
jeranijinecca ima 

—¿Nija? —najari Pablo 


1 ¿Nija ohuemecotedeni? Tiadenidsa occa ima teppe 

dsodo onajaro. Ohuapi Pablo. Dio ohuadsa jipa tadsa 
Jesocristocca dodosse ojanijine otohui huahua najari. Jehe, 
nani odsa panani Epesodsa timadimanajaropi Diocca madija 
bicaqquiri tiquinani, Jesocristodsa disseraqquiri tiquina- 
jarodenidsa dsodo onajaro. 2Icca Abi Dio, Pohua Bedi ia 
Medsede Jesocristo tedseje tiadeni tocatidsebaqqui-manadsapa 
tiadenidsa ima bicani inanamana-dsanapona, onajaro. 
Poccadeni jonehe naqui tibodidenidsa tojadsanapona, onajaro. 


Jesocristodsa iquejenajarojine ima bicani iadsa anijaro 


3Diodsa etti ajima inana: -Jehe Abi Dio, bica tinani, deni 
tijani. ladsa ima bicani tinanajaro —ihidsanapo nana. Diopa pajissa 
ia Medsede Jesocristocca Abi. Jesocristodsa iquejenajarojine 
ima bicani memehuaji anijaro huapima iadsa da inajaro. Pohua 
Corimepa ibodidsa najaro ima bicani inanaridsajaro. *Diopa 
dsama inahatopo-jeradsama itohui napojari. Pocca madija ique- 
jenanijine ia tocattejidsabaqquijari. Nama najaria Pohua Bedi 
Jesocristodsa pajissa inajarodeni ibodi ssiajaqquiri nadsa Dio 
Pohuatohuira imadinissa dsanaponijine. la qqui tabaqquidsapa 
imasiri icappirani ia qqui tabaqquihitohui. Diopa iadsa huati huana 
tajari. 5Diopa maittaccadsama: -Madija medse onanabaqquina, 
pina occa ejedenidenissa quinahijine -napojari nade. Nadsapi 
Pohua Bedi Jesocristodsa iquejenadsa Dio pocca madija iquejena- 
jaro. Najaro imapi Diodsa bica tani. Pohua tohuini nadsa nema 
inanajaro. *Nadsama iapi: —¡Jehe, Abi Dio, bica tinani, bica tinani! 
Iapi bicaqquiri inejeraraha iadsa ima bicani tinanajaro. ¡Ticca 
tohuati huanehepi deni tojani! -ihina najaro. Abi Diopa Pohua 
Bedi Jesocristodsa huati huana tajari. Najaridsa pajissa inadsapi 
iadsa ima bicani inanajaro. "lapi imasiricca medse iquejenaraha 
Dio itohui huati cahanari canadsa ia tappa tabaqquihijine pocca 
ejedeni eccorajari. Pohua emene toccajaropi icca imasiri manaconi 
tojajaro. Nadsapa Dio iadsa: “Ticcadeni imasiridsa epeje onani 
—najari. *Diopa nema inanajaropi iadsa pocca tohuati huanehe 
ahuato inanajaro. Memehuajicca nahatohue, tohuattehe huapima 
naqui iadsa inanaridsajaro. *Diopa iadsa ima bicani inananijine 

ecahuapojaropi tahide ahuatora taporaha jidapana iadsa ahuato 
inanajaro. Najaro imapi Pohua tohuini napodsa: —Occa ejedenidsa 
ajima onananitohui -napode. Najaroa nidsa dsotode Pohua 
tohuini nahicca huada bacco tadsa pocca tonahatobaqquinaja 
huapima aja memehuajicca, namihuajicca naco huapima inatassa- 
qquihitohui. Nadsapa Pohua Bedi Jesocristo huapimadsa deni 
inanadsapa pohuana huapima ecahuabaqquihitohui. 

1 Diopa Pohua jipa tahicca inananijine tohuini nadsa 
najarossa inanajaro. Tahide madija iquejena-jeraccadsama Diopa: 
—Madija ocattejidsabaqquihitohui, occa madija toquejenadsa 
pohuadenidsa occa daniji bicani da onabaqquinijine —napohui 
nade. Nadsapi Jesocristodsa pajissa inadsa Diocca madija ique- 
jenajaro. Nadsapi Dio pocca daniji bicani huati tapojaricca 
iadsa inanaridsanitohui. 1? Dio Pohua tohuini nadsa tahide ia 
jodiodenina Jesocristodsa pajissa inapojaro. Diodsa etidsedsa 
Pohuadsa: —Jehe, Abi Dio, bica tinani, deni tijani —¡hinananijine 
Dio ia tocattejidsa-baqquipojari. 13 Tiadenipi jodio tiquejena- 
jeraraha Jesocristo tahimari icassiejeranijinecca timittamana- 
dsapi pajissa tiquinajaro. Nadsapi tiadeni naqui Jesocristocca 
tiquejenajaro. Nadsana Dio pocca madija tiquejenajaro ahuato 
tanijine Pohua Corime dosse inaronajari, pina tahide huati tapo- 
jarissa najari: -Nidsa Ocorime tiadenidsa onanaridsanitohui 
—napohui nade. “Pohua Corime iadsa inanaridsajaripa pocca 
daniji bicani huati tapojaricca pajissa iadsa tojanitohui nahatoto 
inanijine. Najaro daniji bicanipi nidsa dsotode imasiricca medse 
toquejenajarideni tappa inabaqquia jicadsa pocca madija idini- 
baqquidsapa pocca daniji bicani huapimadsa da inaridsanitohui. 
Dio nama najaria madija Pohuadsa huatidsemanadsa: —¡Jehe, Abi 
Dio, bica tinani, deni tijani! -quiquina nahijine. 


Diopa iadsa huati cahanari canadsa 
ia tonassiajabaqquijari 


2 1Tahidepi ticcadeni tabaccorehe, ticcadeni imasirijine Diodsapi 
pina tecotajarossa najarode. ?Ticcadeni madie pina Diodsa 
toquejena-jarajaridenissa tiquinajarode. Ajijaro namicca imatohui 
disseraqquiri tiquinadsapi Diocca huadi Satana attidsana iboraqquiri 
tiquinajarode. Najaripa aja qqui inabaqqui-jarajarideni dossede 
tojajaripaja. Pohuapa Diodsa iboqquiri najaridenidsa naco dosse 

dosse najari. *Ta huapimapi tahide nema inapojaro. Diodsa ibogguiri 
inajarode, ibodidsa tabaccorehe tohuini inaniccara ihinana 
najarode. Ime tohuini inanicca tabaccora taniccadsa disseraqquiri 
inajarode. Imasirima issonajarojine Dio ia tonajidso-baqquidsapa 
pina madija huapima inajidso-baqquijarissa inanitohuiraha. 

4Diopa tohuati huanehe sse tajari. Itohui huati cahanari 
canajari. *Imasiri sseqquiri inajarojinepi pina ecotajarossa 
inaccade. Naraha Jesocristocca madija iquejenadsapi Diopa 
iadsa camittehe dsati da inajaro. Pocca tohuati huanehe bica 
tani, deni tojani. Najaroma tiadenidsa huati cahanari canadsa 
tiadeni tonassiajabaqquijari. *Madija ia huapima pina ecota- 
jarossa inaraha Diopa Jesocristo inahatonidsa ia naqui pohua 
tedseje ia tonahatoni-baqquijari. Nadsapi memehuaji Dio 
Pohuajine Cristo tedseje jassi inarinitohui. Dio nama najaria 
nidsa dsotode pocca tohuati huanehe bicani iadsa inanani 
madija huapimadsa ahuato tanitohui. Aji icca ima Diodsa tobica- 
jaropi Jesocristo pohuajine. Nadsapa Dio iadsa huati cahanari 
canahi madija qqui toquinahitohui, najaro ima naqui mitta- 
manahitohui. $ Abi Diopa titohuideni huati cahanari canajaria 
tiadeni tonassiajabaqquijari. -Jesocristo pajissa ittohui dsoqque- 
jari —tiquinadsapi tiadenidsa tossiejehe inanajaro. Tijinedeni 
jerani; Abi Dio tohuini nadsa manaconi jirehe tiadenidsa inana- 
jaro. *Pajissa, Dio tiadeni tonassiajabaqquijaripa bicaqquiri 
tiquinajarojine jerani, ima bicani tinanamanajarojine jerani. 
Najarojine madijapa: -Bica onajarojine Dio ohua tonassiajajari 
—najarahitohui. 1°Diopa tahide nahato tapojari: -Occa tonahato- 
baqquinaja ima bicanira inanamananitohui. Ohuattidsa madi- 
manahissa tahitohui -nadsapa Pohua Bedi Jesocristo dosse 
inaronajari, pohuajine inahatomanidsati iquejenanijine. 


Jesocristojine madie dsati icajijaro 


20 Naraha tiadenipi nema nanicca tabaccorehe Jesocristocca 
marinajadsa ticahattera-jerani. 2 Pocca marinaja pajissehecca 
timittamanadsapi timadimananissa tanijinena ticahatterajaro. 
22 Nadsapi najaro Jesocristocca marinaja ticahatteradsapi ticcadeni 
madie jadani aji tiadeni tohuini tiquinapojaroccapi tinebomanaji. 
Tabaccorehe tohuini tiquinajaropi tiadeni tocamaidsabaqquijaro. 
Najaro tabaccorehepi tiadeni tonatabaccorajaro. 2 Tibodideni 

tecajigguimera-manaji. Diodsa: —Occa ima jadani tohuini onejera- 
nijine obodi dsati tinanaji —tiguinaji. 2“ Nadsapi Dio tibodideni dsati 
inanadsapi ticcadeni madie nagui dsati tojanitohui. Diopa pina 
pocca imassa nehe timadimananijine tiadeni acco tocamabaqqui- 
hitohui. Diocca imapi pajiranissa tajaro. Imasiri cappirajari. Pocca 
pajissehedsa timadimanadsapi pina Pohuassa tiquinanitohui. 

25 Jidapana dsati tiquejenadsapi denima timaidsamana tejeraji. 
Timecotedenidsa ima pajissehera huati huati tiquinaji. la huapima 
Jesocristocca iquejenajaropi pina essire ojarigquijarossa inajaro. 

26 Tedimanadsapi imasiri tinanamana.jeraji. Tedimanaraha 
najaro huadadsa tetideni ssonani bica tani. ??Ticcadeni huadie 
tinebomana-jeradsapi imasiri totonanade tiadeni tocadosse- 
baqquihijine najorajarossa tiquinajaro. Paji, denima tabacco- 
rehe tinana-manarana, onajaro. 

28 Madija boti tajaripa pocca botie nebona. Tarabaidsa 
bica taniccadsa dsepe ijidsapa cappira-jarahitohui. Cappira- 
manajaridenidsa da inahijine naco pajirahitohui. 

22 Tohuatti tabaccora taniccapi huati huati tiquinejeraji. Tohuatti 
bica taniccara huati huati tiquinaji. Nema tiquinadsapi timecotedeni 
bodideni acco ticamabaqquidsa jehenijirideni todacorani nanijine. 
Tettideni bica taniccara mittamanadsapa bodideni huatidsemana- 
hijine. 3Dio Corime oji tinanamana+jarahijine timadimananissa 
taji. Jesocristodsa jehe tiquinapodsama Dio Corimepa tiadenidsa 
anijonahi. Nadsapa nidsa dsotode Dio pocca madija inassiajabaqqui- 
hijinecca huada bacco tadsapi Pohua Corime anijaridenidsa: -Occa 
—nahitohui. Nadsapa najaridenina inassiajabaqquihijine. 

31 Ocasserani temanadsapi oji tidsanapomana tejeraji. Ticcadeni 
huadie denima dacoranicca naqui tinebomanaji. Huadie ajimanicca 
naqui tecahua-manadsanapo+jeraji. Amossinidsa atti atti tiqui- 
najaro, tatamasso tiquinajaro naqui tinebomanaji. Tabaccorehe 
onihi onihi naqui tiadenidsa nohueranijine tinebomanaji, onajaro. 
32Tetideni cahanerara canadsa timecotedeni pina acco acco titi- 
camabaqquimana najo. Timecote tiadenidsa ima bica tejera- 
nicca inanadsa naqui pohuadsa: —Epeje, ohuadi-jerani —tiquinaji. 
Tiadeni naqui ima bica tejeranicca tinanamanadsapi timecotedeni 
tiadenidsa: -Epeje, ohuadi-jerani -quinahijine bica tani. Pina Diopa 
Pohua Bedi Jesocristodsa tiquejenadsapi tiadenidsa: —Epeje, ticca- 
deni imasiri ohuati ajimani —najarissa tiquinaji, onajaro. 

Diocca madija madimanahissa tahijinecca ima 


1Jehe, tiadenipi Diocca ejedeni tiquejenajaro. Pohuapa 

titohuideni huati cahanari canajari. Pocca ejedeni tique- 
jenadsapi Pohuajinessa tinanamanana, onajaro. ?Pocca tohuati 
huanehema huapima tohuideni tetideni cahanariri canaji. 
Jesocristo ittohui huati huana tadsapa pohua ccaccoradsa 
dsoqquejari. Najaro pocca *danijipi Diodsa bica tajari, pina bani 
bedi Diodsa da tahi botta tadsa majo ocassa tajarissa najaro. 

3Tiadeni Diodsa tiquejenajaropi huananehe huapima 

tinanamana tejeraji. Tettidenidsa naqui huananehecca 
huatide nohuerana. Tabaccorehe oppina tanicca onihi onihi 
Diocca madijadsa nohuerajaro. Madijacca tarabaidsa acconi, 
todsepetaji acconi naqui tedimana tejeraji. Dsiniro, todsepe- 
taji huemani tohuini tiquinejeraji. Diocca madija tiquejenadsa 
timadimananissa tanijinepi nema nanicca ima huapima huati 
tiquina tejeraji. *Ima ponima tabaccora tajaropi huati tiquina 
tejeraji. Tohuatti ponimacca, jidsehe tabaccora tanicca naqui 
huati tiquina tejeraji. Nema nanicca tohuatti tabaccora tajaropi 
Diocca madijadsa nohuerajaro. Tettideni bica taniccadsara 
Diodsa tetidsemanana. —Jehe, Abi Dio bica tinani —titidsanapo- 
mana nanina bica tani. *Ajijaro ima nahatoqquiri tiquinani: 
Huananehe inanamanajarodeni, tabaccorehe oppina tani- 
cca inanamanajarodeni huapimapa Cristo, Imehi Dio tedseje 
poccadeni cacahuehedsa bacco toquina-jarahitohui. Denima 
tohuini quinajarideni naco pina dsiniro tohuini, pina todsepe- 
taji tohuini quinajari, najarideni huapimapa Cristo, Imehi Dio 
tedseje poccadeni cacahuehedsa bacco toquina-jarahitohui. 
Nama quinajaridenipa pina siba nahatonidsa huatidsemana- 
jarissa quinajari. Namicca tohuinira huatideni huanaqquiri 
najari. Diodsa huatideni huanaqquiri najarajari. *¡Paji, madija 
tiadeni tocamaidsabaqqui-manarana! Tohuatti ponimacca huati 
huati toquinadsapa pina: -Tabaccorehe tinanamanani oppina 
tejerani. Dio tiadeni tonajidsobaqqui-jarahitohui -quina tahi. 
Naraha najarideni attidenidsa pajissa tiquinejeraji. Dio Attidsa 
iboqquiri najarideni huapimadsa Diocca najidsohue oppina 
tanicca ssonarinitohui. 7Nama quinajaridenidsa tiquejemamana 
tejeraji. Pohuadenidsa tiajimanani nanina bica tani. 


Porciones del Nuevo Testamento en culina (mádija) del Perú, 1ra ed., O 2011, Liga Bíblica del Perú 


261 Epesodenidsa 5 


Ssiajanidsa imadijaro 


sJehe, tabaccorehedsa timadimanapodsapi Dio jirehe 
timadimanajarode. Pina dsidsinidsa timadimanajarossa naraha 
Jesocristodsa tiquejenadsapi Dio tiadenidsa tojidserajari. 
Jidapapi ssiajanidsa timadimanadsapi pina Dio ssiejenedsa 
madimanajaridenissa tiquinana. “Nema tiquinadsapi Dio Pohua 
ssiejene tibodidenidsa tossiajabaqquihitohui. Najaripa Pohua 
Corimejine biquehe tinanamanajaro, ticcadeni ima pajiranissa 
tajaro, pajissehedsara timadimanajaro. Dio Pohua jipa tahicca 
ticahatteraji. Pohuadsa bica tanicca nahatoto tinadsapi najarora 
tinanaridsamananijine. 1 Aja dsidsinidsa madimanajaridenipa 
ima bicani tonanade ssamoqquiri najari. Pohuadenipa ima 
ponimacca, tabaccora tanicca inanamanaraha tiadenipi pohua- 
denidsa tiquejemamana tejeraji. Pohuadenijine tabaccora 
tajaropi ahuato tinanamananina bica tani. Pina ssiajanihuaji 
joca tininebaqqui-manajarissa tiquinana. 1? Pohuadenipa 
ahuatorehedsa tabaccorehe inanamanajaro. Poccadeni 
tabaccorehecca ima ecomeranijinepi iadsa oppina tani. 
13 Naraha tabaccorehe inanamanajarodsa Dio ssiejene ssonari- 
ridsadsapa poccadeni tabaccorehe nema nehe ahuato tanitohui. 
Dio ssiejenejine huapima tohuatonissa tajaro. Najarojine 
maittaccadsama ajama quiquina najari: 

—¡Tedajaro nocco tijaji! 

¡Tetiaraha ticamittemaniji! 

Diocca Cattaniji Mesia pohua ssiejene tibodidsa 

ssiajaridsanitohui -quiquina najari, jiri jiri quinadsa. 

15Nadsama timadimananissa tanijine tibodideni huatonissa 
dsanapona. Pina ssamomo botedenicca madiessa tiquinejerana; 
nahatoto botedenissa tiquinana. 1 Jidapapi tabaccorehe caji 
taridsanidsa timadimanaccajaro. Naraha tiadenipi ima bicanira 
tinanamananijine tinajoramanehe timadimanaji. Pina ssamomo 
botedenissa tiquinejeraji. la Medsede tohui nahiccara timitta- 
mananissa tanijine dissessera tinaji. *Tinoccodeni jano tanijine 
coma tanicca dsemana tejerana. Dse tiquinadsapi ticcadeni madie 
totabaccoranitohui. Ajima tiquinanina bica tani: Dio Pohua Corime 
tiadenidsa tojahijine Pohuadsa: “Ticorime ohuadsa tinanajo —tiqui- 
nana. Nema tiquinadsana ima bicanira tinanamananijine Dio 

Corime tiadeni dosse dosse nahitohui. "Nama nadsapa timecote- 
deni tinahatidse-baqquimanahijine jiri jiri tiquinaji. Aji Dabicca 
jijiricca bica tani, aji Dio Atti dsodo nanicca jijiri naqui bica tani. 
Dio Corime tibodideni tonahatta-baqquidsa naqui jiri jiri tiqui- 
nani bica tani. Tettideni, tibodideni nema nehema ia Medsede 
Jesocristodsa jiri jiri tiquinadsa naqui pohuadsa: —¡Bica tinani, 
deni tijani! —titidsanapomana naji. 2 Huajijiradsa ia Medsede 
Jesocristo onima Abi Diodsa: —Jehe, epejeni. Tijine bica tani 
—titidsanapomana nana. Nadsapi imadinicca huapima icajidsa, 
icappiradsa naqui Diodsa: —Jehe, epejeni -inani bica tani. Ima bica 
tanicca iadsa anidsa, ima ocassera tanicca anidsa naqui nema nehe 
Diodsa: —Jehe, epejeni -inani bica tani. 


Maqquidejepa bedimeni tadsajani 
madimanahissa tahijinecca ima 


21 Jesocristodsa tetideni huanaqquiri nadsapi pina 
Jesocristo pohua ajamani tonanajarissa tiquinaji. Timecotedeni 
tedseje tettidenidsa ahuaji ibora, ahuaji ibora tiquinaji. 

22 Amoneje maqquideje ticajimanajarodeni naqui ticcadeni 
maqqui attidsa ibobora tinana. Pina ia Medsede Jesocristo atti- 
dsa ibobora tinajarossa tiquinana. 2 Amoneje cajijaripa pocca 
amoneje dossede tojajari, pina Jesocristo pohuadsa toquejenajari- 
deni dossede tojajarissa najari. Pohuadsa toquejenajaridenipa pina 
Jesocristo assiressa quinajari. Pohua naco pina pohuadeni tatissa 
najari. Pohua naco pohuadsa toquejenajarideni Tonassiajade. 

24 Maqquideje cajimanajarodeni ponidenicca maqqui atti nema 
nehedsa iboraqquiri nana, pina Jesocristodsa toquejenajarideni 
pohuadsa iboraqquiri najarissa quinanijine, onajaro. 

25 Maqquideje amoneje ticajimanajarodeni naqui ticcadeni 
amonejedsa tetideni huanaqquiri naji. Pina Jesocristo pohuadsa 
iquejenajaro itohui huati huana tajarissa tiquinaji. Pohuapa itohui 
huati huana tadsa dsoqquejari. ?? Nama najaripa pocca madija 
ibicaridsanijine. Pohua attidsa ibodi inahirejaro. Tabaccorehe 
inebojaro ahuato tanijine naqui passodsa totopa icajijaro. Tcca 
ima huire, ibodi ssiaja tadsa icca ima pajiranissa tanijine. Pina 
etero bicabote obera tajarossa, casinaqqui-jerajarossa inanijine. 
Nidsa pohua ccanipomadsa pohua pocca iquejenajaro bicaqquiri 
inadsa ia tohuaccamacossani-baqquihijine. 

28 Nadsama maqquideje amoneje cajijaripa pocca amoneje- 
dsara huati huana tana, pina pohua pohuadsa huati huana 
tajarissa nana. Pocca amonejedsa huati huana tajaripa pohua 
pohuadsa naco huati huana tajari. 2? Madijapa pohua assiredsa 
nacassera-jarajari. Pohua assiredsa huati huana tadsapa jijipa 
najari, pohua assire cacacahua najari. Jehe, najaro imapi pina 
Jesocristopa pohuadsa toquejenajarideni ecahuabagquijarissa 
najaro. *%la huapima pohuadsa iquejenajaropi pina pohua 
assire nama nahassa inajaro. 

31Ima najarossa najaropi maittaccadsama Dio huati tajari: 
—Maqquideje pohua bedimenidsa tojadsapa imehi imenidenidsa 
nebo, pohuadenira madimanajari. Nadsapa pamaraha pina 
ojarijarissa quinajari -nahi nade Dio. 32Najaro imapi assiredeni 
pamaraha pina assire ojarijarissa naha toquejenajari. Najaro 
cajicajicca imapi imittaporaha ahuatora taccade. Naraha jidapa- 
nana omittadsapi Jesocristodsa ijarigquijarocca imapi pina caji- 
cajicca imassa najarona paji, onajaro. Najaro imapi ohuadsa bica 
tajaro. 33Nadsama tiadenidsa huati omanipomajaro: -Maqquideje 
amoneje cajimanajaridenipa poccadeni amonejedsara huatideni 
huanaqquiri nana, pina pohua pohuadenidsa huatideni huana- 
qquiri najarissa nana. Amoneje maqquideje cajimanajarodeni 
naqui ponidenicca maqquidsara iboraqquiri nana, onajaro. 


Imehideni bedideni tedseje madimanahissa tahijinecca ima 


1Ejedenideni, tiadenipi ia Medsede tohuini nahiccara 

tinanamanani bica tanijinepi ticcadeni abi, ami atti- 
denidsa iboraqquiri tiquinaji. Najarona ima pajiranissa 
tajaro. ?Dio Atti dsodo nanidsa ajima najaro: -Ticcadeni abi, 
amidenidsa tetideni huanaqquiri naji -nahi nade Dio Atti. 
Najaro marinajapi Dio pocca marinaja 10 nehe Moisesidsa da 
inajarodsa anijaro. Najaro marinaja ojarie ima bicani tadsajani 
da inajaro. Nadsapi najaro marinaja ecahuadsapi ima bicani 
iadsa tojanitohui. *Najaroa aji Pohua Atti: -—Tiadeni onamadi- 
baqquinissa dsanaponijine. Ajijaro namidsa timadimanadsapi 
jadahi tiquejenanissa tanitohui —nahi nade Dio Atti. 

4Jehe, imehideni tiadeni naqui ticcadeni ejedeni tijinedeni 

huadimana-jarana. Madie bicani tocahatterahijine tedimana-jeradsa 

tinahattabagguimanajo. Ticcadeni ejedeni Dio Pohua tohuini nahi- 
cca tocahatterahijinera mari mari titicanabagguimana nana. 


Tarabaidsajine medse toguejenajarideni pohuadeni 
dossede tedseje madimanahissa tahijinecca ima 


5Nadsapi medse tiquejenajaro, tiadeni naqui ajijaro namicca 
tiadeni dossede attidsa iboraqquiri tiquinaji. Pohua noppine 
ticappinamanadsa pohuadsa bicaqquiri tiquinaji. Maidseraqquiri 
tiquinadsa tidsepedeni ijimananissa taji. Pina Jesocristodsa 
tidsepedeni ijimanajarossa tiquinana. “Tiadeni dossede qqui 
tajaradsa naco tidsepedeni ijimananissa tana, pina tiadeni qqui 
tadsassa tiquinaji. Jesocristocca medse tiquejenajarojine Dio jipa 
tahicca titinanamana najaro. Najarossa tiquinaji. Tiadeni dossede 
attidsa naqui iboraqquiri tiquinana. Tibodideni bicaqquiri 
nadsa: —-Jehe, ohua dossede attidsa ibora onana —tiquinana. 
7Nadsapi huatidsehema tibodideni bicaqquiri nadsa tidsepedeni 
ijimanana. Nema tiquinadsapi toponi dossededsa tidsepedeni 
ijimanaraha pina ia Medsededsa tidsepedeni ijimanajarossa tiqui- 
najaro. 8Ajijaro ima nahatoqquiri tiquinajaro: Nidsa ia Medsede 
Jesocristo ccanidsapa ima bicani tinanamanajaro manaconi 
tiadeni huapimadsa da inabaqquinitohui. Nama nahitohui medse 
tiquejenajarodenidsa, medse tiquejena-jerajarodenidsa naqui. 

%Nadsama toponi dossededeni. Tiadeni naqui ticcadeni 
dodosse tabaqquidsa bicaqquiri tiquinaji, pina Jesocristodsa bica- 
qquiri tiquinajarossa tiquinaji. Ticamaidsabaqquimana tajarajo. 
Jara tinabaqquimana tajarajo. Tibodideni huatoma-manaji: ticca- 
deni dodosse tabaqqui pohuadeni Medsedepa tiadeni Medsede 
Jesocristo ojarihi. Pohuapa tiadeni Cacahuade memehuaji madi- 
jari. Pohua attipa: —Ajajaripa dossede, ajajaripa medse —najara- 
jari. Qqui inabaqquidsapa huapima najarissa canirejari. 


Diocca dacorehe icajidsapi imasiri 
iadsa deni toja-jeranijine 
10 Qhuemecotedeni, jidapapi occa marinaja jicanicca 
tiadenidsa dsodo onajaro. la Medsedepa dacorajari. Pocca 
dacorehepi deni tojanicca. Najaro pocca dacorehema dacoco 
tijiraji. 11 Pina soldadossa tiquinaji. Soldadopa biquerahi 
noppine pohua cacahuahijine jadsirecca huedsajari. Tiadeni 

tecahuamananijinepi Diocca dacorehe ticajimanaji. Nema 
tiguinadsapi “Satanacca maidsehedsa tiedimamana- 
jeranitohui. Dacoragguiri tiguinadsa tidomodeni huanitohui. 
12Tmasiri deni toja-jeranijinepi jadsire inanajarossa najaro. 
Naraha icahadirenijinepi madija assire cajimana, tone caji- 
mana najarideni tedseje jerani. Pohuadeni assire cappira- 
manajari qqui inabaqqui-jarajarideni tedsejena icahadirejaro. 
Najaridenipa tabaccorehe jinede Satanacca dodosse tabaqqui 
memehuaji jahiridsamanajari. Memehuaji madimana- 
raha ajijaro namidsa dacorehe cajimanajari. Pohuadenipa 
dsidsinidsa madimanajarideni ihicadosse-baqquimana najari, 
tabaccorehe inanamananijine. 1? Nadsama Satanacca dodosse 
tabaqquidsa jadsire tinanamananijinepi Diocca dacorehe nema 
nehe ticajimanana. Nadsana tabaccorehe ahuatodsa tiedima- 
mana-jeranitohui. Imasiri tadsajani ticahadiredsapi dacoco 
tijiradsa tidomodeni huanitohui. 

14Nadsama tiadenipi dacoraqquiri tiquinaji, pina soldadossa 
tiquinaji. Soldadopa etero jadsirejinecca huedsajari. Naraha 
tiadenipi Diocca pajissehe, pocca biquehe tedsamanaji. Najaro 
ima pamehe ticajimanadsapi imasiri tadsajani ticahadiredsa 
tidomo huanissa tanitohui. 1 Jesojine Dio tedseje icajonera- 
jarocca ima bicani maride dissessera tinaji. Najaro ima 
tecomeraridsa-mananijine tinajoramanehe timadimanaji. 
16Tmasiri tadsajani ticahadire- ) 
nijinepi ticcadeni jeheniji f 
dacorajaro pina soldadocca | 
camatassa najaro. Soldadopa 
bobadsa biguerahi noppine 
ssapa, ccara tajari pohua 
tedsejema da inajari. 
Tiadeni nagui jehe tiguina- 
nissa tadsapi tabaccorehe 
jinedecca boba jororone 
cajihiccadsa tibigueramana- 
jeranitohui. Pocca maidsehe 
iadsa ssonarijaropi pina ia 
ssite najarissa najari. 17 Jeso 
tahimari icassiejeranijinecca 








Porciones del Nuevo Testamento en culina (mádija) del Perú, 1ra ed., O 2011, Liga Bíblica del Perú 


Epesodenidsa 6 266 


ia tohuacahuabaqquijaropi pina soldado pohua tati cacahua- 
hijine ccara tajari ettarijarissa najaro. Tabaccorehe tadsajani 
ticahadirenijine naqui Dio Pohua Corime Bicabote tibodi- 
denidsa Pohua Atti inanajaro. Najaropi pina jadsirecca massito 
jadsira tocanajarossa najaro. 

18 Huajijiradsa Diodsa huati huati titiquina naji. Pohuadsa 
huatide tinebomana tejeraji. Dio Corime tibodideni acco 
tocamabaqquihitohui. Tetideni huatodsa tinoccodeni panehe 
timadimanaji, pina soldado pocca huadi noppinedeni nocco 
panajarissa tiquinana. Tiadenidsa ima bica tadsa, ocassera 
tadsa naqui Diodsa huatide dissessera tinaji. Diodsa toquejena- 
jarideni huapimatohui Diodsa huati huati titiquina naji. 

12Otohui naqui Diodsa huati huati titiquina naji. Nani 
ocappina-jeradsa Jesocristo tahimari icassiejeranijinecca 
maride ojadsa tohuatti pajiranissa taniccadsa madija mari 
ocanabaqqui-ridsahijine. Najaro ima bicanipi tahide Diojine 
ahuatora taporaha jidapana Pohuajine tohuatojaro. 2° Najaro 
pohua tahimari mari onaridsanijine ohua Medsedepa ohua 
cadossejaride. Najarojine jidapapi todsepe ojajaro. Dio 
Pohuadsa huati huati tiquinaji, cappinehe ohuadsa nohuera- 
dsapi pocca dossehe onapajiranissa tanijine. 

Pablodenipa Piripodenidsa 


ima teppe dosse guinajaro 
Filipenses 


Introduccion: Piripopi dsama Masedoniacca odsa panani deni 
tojanicca. Pablopa nahihuaji Jesocristo tahimari maride tojapo- 
jari, pohua tesse Sila tedseje. Madija mota Jesodsa jehe guina- 
raha motapa Pablodenidsa jiperagguiri najari. Pablo Sila tedseje 
damama guinadsapa inajidsobaggui-manajari. Toponi cocorohuaji 
cororo idsimamanajari. Najaro imapi dsotodena Roca dsodo inajaro, 
Jesocca dodosse tabaqqui tahimari 16'dsa qqui inajaro. 

Nadsapa Piripocca toponi cocorohuaji huedenadsapa dsama 
onihihuaji huedaridsajari, Dio Atti maride. Dsotode Pablo pohua 
motta Romahuajicca toponi cocorodsa huedsadsapa Piripohuaji 
madimanajaridenidsa ajijaro ima teppe dsodo inajaro. Toponi 
cocorodsa ocasserani ahuaraha Diodsa huatidse-dsanapojari. Pocca 
dsodonijipi: Ocasserani eraha huajijiradsa Diodsara ehetidse najaro 
bica tani. Nanajidso iquejenaraha Jesocristodsa dissessera inanijine. 

Pablo pohua Diodsa dissera tajari pohua tahimari dsodo inajaro. Dio 
jipa tahiccara inananijine tohuini najari. Najaro ima naqui Piripodenidsa 
dsodo inajaro, pohuadeni naco Dio jipa tahicca tocahatterahijine. 


1.1-11 Pablopa Jesocristodsa jehe quinajaridenitohui 
Diodsa huati huati najari 
2.1-11 Jesocristo ajamani tojaraha deni tojajari 


2.12-18  Jesocristodsa toquejenajaridenipa ajijaro dsamacca 
dsidsinidsa pina jojororo ssiaja tajarissa quinajari 

3.7-14 Diocca madietohui idissesserani dsanapona 

4.4-9 Bica tanicca tohuira tibodideni huatomaji 





Pablo, Timoteo tedseje: -¿Nija? -quinajari 


1 1Ohuapi Pablo. Otesse Timoteo tedseje Jesocristocca medse 
iquejenani. Tiadenidsa: -Nija ¿bicaqquiri tiquinaqui? 
-inajaro. Aji odsa panani Piripocca Diodsa tiquejenajarodeni 

Jesocristodsa tijarigguimanajaro tiadenidsa ima dsodo onajaro. 
Titigueriggui nanicca tiadeni maridedeni, tibijideni accodedeni 
huapimadsa nagui dsodo onajaro. 2Aja icca Abi Dio tiadeni 
tocatidsebaqquijaria tiadenidsa ima bicani inananijine, inajaro. 
Tiadenidsa icca Abi Diocca jonehe, ia Medsede Jesocristocca 
jonehe naqui tiadenidsa tojanijine, inajaro. 


Pablopa Jesocristodsa jehe quinajaridenitohui 
Diodsa huati huati najari 


3 Aji Piripodsa timadimanajaro tiadenidsa obodi huatodsa 
Diodsa ohuattipi: -Jehe, pohuadenipa bicaqquiri nadsapa 
ohuatidseni -ohona najaro. *Diodsa huati huati onadsa naqui 
Diopa tiadeni tohuacahuabaqquihitohui ohona nadsapi ohuatidse- 
jaro. 5Aji Jesocristo tahimari timittamanapodsama pohua 
tahimari deni tojanijine idsepe ijijaropaji. *Tiadenipi Jesocristodsa 
jehe tiquinapodsama Diojine tibodideni dsati tojajaro. Nadsama 
obodi nahato onajaropi Dio tiadeni acco tocamabaqqui-jonajaria 
Jesocristodsa paji jai tijarini dsanapodsapi nidsa Pohua ccani- 
pomahicca huada bacco tiquinanitohui, onajaro. 

7Tiadenidsa ohuati huana tadsa ajijaro ima obodi huatodsa 
huati onajaropi bica tani, onajaro. Najaroa aji todsepe ojadsa 
tiadenipi Diojine dacoco tijiradsa ohua acco ticamamanajaro- 
paji. Nadsama dsama cacahuadedeni otohui huahua quinadsa 
occa ima: -Tabaccora tani -quinadsa naco occa ima mitta- 
manahijine pohuadenidsa ohuacomerajarode: —-Diocca ima 
Jesocristo tahimaripi tabaccora tejerani. Ima bicani icassiejera- 
nijinecca -onade pohuadenidsa. Tahide todsepe ojajeracca- 
dsama naqui tiadeni tedseje nema inaridsapode. Diocca 
dacorehe iadsa anidsanapojaro. ¿Diopa obodi nahato tajaria 
Jesocristocca tohuati huanehema tiadenidsa ohuati huana 
tajaropaji. °Ohuapi titohuideni Diodsa huati huati ohona 
najaro, tibodidenidsa Jesocristocca tohuati huanehe deni toja- 
dsanaponijine. Nani imecote Jesocristodsa pajissa quinajari- 
deni tedseje tetideni cahanerara canadsapi ticcadeni tohuati 
huanehe madija huapimadsa tojaribaqquinijine. Nani Diojine 
tibodideni tohuattajaroma tetideni huanaqquiri nanijine. 
Nadsapi Diocca marinaja tadsajani tibodideni huatonissa 
tadsa ima bicani ticattejidsa-mananijine. Najaro ima tadsajani 

madijadsa tetideni huanagguiri nanijine, ohona najaro Diodsa. 
10Nani ima bicani tocattejidsade nahatoqquiri tiguinanijine. 
Bica taniccatohui jipagguiri tiguinadsapi tibodideni tossiajani 
nanijine. Ima bicani tinanamanadsapi nidsa Jesocristo ccarona- 
pomadsa: -Ticcadeni ima tabaccora tani —najarahijine, onajaro. 
“u Ticcadeni madiedsa pohuajine ima bicani huapi tehe ahuato 
tadsapi madija qqui toquinadsapa: —-Jehe, Diopa nahato tahi, 
deni tojahi -quiquina nahijine, ohona najaro Diodsa. 


Jesocristo ajamani tojaraha deni tojajari 


1Aji Jesocristodsa tiquejenajaropi tiadeni tonahatidse- 

baqquihi. Pocca tohuati huanehe ticajiridsamanadsapi 
tibodideni ocassera taraha pohuajine tetideni ssonani nahato- 
qquiri tiquinajaropaji. Dio Corime tibodidenidsa tojadsa 
naco pohuadsa tijariqquimanajaro. Najaroa madija catidsede 
ticahattera, tohuati huanehe ticahattera najaropaji. Najaro 
ima huapima tiadenidsa tojadsapi ohuatidseni. ?Denima ohua 
tinahatidsemananijinepi ajima tiquinaji: Aji Jesocristodsa 
tiquejenajaro huapima ticajonerara canadsa timadimanadsapi 
ohuatidsenitohui. Pocca tohuati huanehema tetideni cahanerara 
canadsapi ohuatidsenitohui. Huapima jehe ticanirere canadsa: 
—Jesocristo tahimari ahuato inanana —tiquinadsapi ohuatidse- 
nitohui. 3Naraha tibodideni: -Ohuana ima bicani onanadsa deni 
ojana —tiquinejeraji. Ima bicani tinanamananijinepi: -Diocca deni 
tojehera ahuato dsanaponijinena bica tani —tiquinaji. Tettideni 
naqui: -Ohua motta Dio Attissa onananijine opajirani —tiqui- 
nejeraji. Tettidenipi: -Dio ohua acco camadsana opajirani —tiqui- 
nanina bica tani. -Ohuana denima nahato onajaro —tiquinejeraji. 
Timecotedeni naco tohuattehe cajiridsamanahi. -Pohuadeni 
naco deni tojehecca cajimanahijine bica tani —tiquinaji. *Tiadeni 
tiadenira tinanabica-mananijine ojari jerana. Timecotedeni naco 
pohuadeni tonabica-manahijine acco ticamabaqquimanajo. 

5-Ohuapi ajimani ojani bica tani —tiquinadsapi tibodideni 

pina Jesocristo bodi huatomajarissa tiquinajaro. Nema tiqui- 
nani bica tani. *Jesocristopa Diossa najari. Imehidsa madipo- 
dsama Imehicca deni tojehessa najaro cajijari. Naraha pohuapa: 
—Ohuapi Abi Diossa onani. Deni ojani —najarajari. -Occa 
mamadi bicani onebo-jerana —najarajari. ?Nadsapa pocca deni 

tojehe inebocossa, pohua madihicca bicani inebocossa nadsa 
pina aja iassa naha amonejedsa tossonajaripaja. Nadsapa pina 
medse dodosse tojajarissa naha tojajari. *Pohuapa pina iassa 
naraha pohua tohuini nahicca inana-jerajaro. Imehicca dosse- 
nijidsana ibora tajari. Najaria Imehi Attipa Bedidsa: -Madija 
tinassiajabaqquina —najaripaja. Imehi Attidsa ihibora dsanapo- 
jaria aja porimacossanidsa inanadsoqquemanajaripaja. Nadsama 
porimacossanidsa dsodsoqquemana najaripa oppina tanicca. 
Najarodsapa madija bobotide, madija pohua tesse inanadsoqque- 
jaridenina, dsodsoqquemana najari. Naraha Jesocristopa nama 
najararaha najaro porimacossanidsa inanadsoqquemanajari. 
“Najarodsa ibora tadsapa Abi Dio Pohua Bedi Jesocristo deni 
inanajari. Memecca huapimadsa, namicca huapimadsa pohuana 
denima bica tajaripaja. Najaria Abi Dio Pohua Bedi Jesocristo 
oni icanacanidsapa madija huapimadsa Jesocristo onina deni 
tojaridsajaropaji. 1*Nadsama nidsa dsama jicadsa Jesocristo oni 
mittamanadsapa memehuaji madiridsamanajarideni, namihuaji 
madiridsamanajarideni tedseje, nami bodihuaji animanajarideni 
naco aja Jesocristodsa jehe quina-jarajarideni jicapojari, Satana 
pocca dodosse tabaqquima, huapima Jesocristocca dacorehe- 
jine cappinamanadsapa: -Jeso deni tijani -quinahijine pohua- 
deni pitodsa jassi tahitohui. 1! Nadsama huapimapa: —Jehe, 
Jesocristopa ia Medsede, huapimacca tamine —quinahitohui. Abi 
Diodsa naco: -Bica tinani, deni tijani, tijani -quinahitohui. 


Jesocristodsa toquejenajaridenipa ajijaro dsamacca 
dsidsinidsa pina jojororo ssiaja tajarissa quinajari 


12 Ohuemecotedeni, tiadenidsa ohuati huana tani. Jesocristo 
tahimari huajijiradsa tiadeni mari mari ohocanabaqqui nadsa 
iboraqquiri tiquinade. Naraha jidapapi tiadenihuaji omadi-jeradsa 
naqui denima Jesocristocca marinajadsara iboraqquiri tiqui- 
nana. Pohuajine ticassiejeranijinepi madie dsati ticajimanani. Dio 
Corimepa tibodidenidsa aniridsahi. Diocca ejedeni tiquejenani. 
Najaro ima tossamo-jeranijine Dio noppine ticappinamanadsa 
mohuaradsa timadimananissa taji. 13 Aji tibodideni ima bicanitohui 
tiquinajaropi Dio Pohuajine. Pohuapa tiadeni acco acco totocama- 
baqqui najari, ima bicanira tinanamana-dsanaponijine. Dio Pohua 
jipa tahicccara tinanamananijinepi Pohuadsa bica tajaro. 

14Nadsama Dio jipa tahicca tinanamanadsa, timadimana- 
nicca huapima tinanamanadsapi jamimana tejeradsa tidsepedeni 
ijimanaji. Timecotedeni tedseje ahuaji atti, ahuaji atti tigui- 
nejeraji. 1*Nahi Jesocristodsa jehe quina-jarajarideni tiadenidsa: 
—Tabaccoraqquiri nahi —quina-jarahijine. Tibodidenidsa 
imasiri quejema-jerani ima ahuato tanijine, onajaro. Diocca 
ejedeni tiquejenajaropi tiadeni tecahuamananissa taji, imasiri 
tinanamana-jeranijine. Naraha Jesocristodsa jehe quina- 
jarajaridenipa ajijaro namicca imatohui quinadsapa tabaccora- 
qquiri najari. Bodidenidsa huananehe ijijaro. Pohuadenipa 
dsidsinidsa madiridsa-manajari. Naraha tiadenipi pina abadsico 
bedi dsidsinidsa ssiaja tajarissa tiquinajaro. 16 Nani tijine- 
denina Jesocristo tahimari icassiejeranijinecca ima ahuato- 
ridsaponi nanijine. Nahi Cristo ccanipomadsa ticcadeni ima 
nahato onadsapi ohuatidsenitohui. Pohuama Dio Atti mari 
ocanaridsabaqquide onejeranijine. Jesocristodsa quequeri- 
qquimana nahihuaji ima cattemade ponima ja ojade onejera- 
nijine. Jesocristodsa jehe tiquinajaro ticcadeni madie Diodsa 
teccoramanajaropaji. Najaroa ticcadeni danaqquinaja Diodsa 
da tiquinajarossa najaropaji. Diodsa tidsepedeni ihijimana 
najaro naqui Diodsa teteccoramana najaropaji. Nadsama ohua 
naqui Jesocristo tahimari ohuacomera-ridsajaro acconi ohua 
inanadsoqque-manadsa odsoqqueni bica tani. Occa madiepi pina 
occa daniji Diodsa dada onajarossa najaro. Nadsama ticcadeni 
daniji Diodsa denima pajiranissa tanijinepi occa daniji, ticcadeni 
tadsajani quejemadsapi ohuatidseni. Occa huatidsehe tiadenidsa 
tojadsapi huapima etidsenitohui. 18 Jehe, ohuadsama tetidse- 
manaji, onajaro. 


Diocca madietohui idissesserani dsanapona 


7Jehe, aji ima huapima ohuacahuapojaropi ohuadsa bica 

tade. Naraha Jesocristocca ojadsapi jidapana ima tahide- 
ccadsa: Deni tojanicca onejerani. Paji oneborini. $Aji ohuadsa 
ima deni tojapojaropi jidapana ohuadsa pina nohuerajarossa 
nani. Jesocristodsa ojajarocca imana ohuadsa denima bica 
tani ojari najaro. Jidapapi Jesocristo tohuina onadsapi occa 
ima tahideccadsa occa madija: -Bica tani -quiquina najaripa 
oneboridsehe jicani. Pina dsamatapa tabotto nebojarissa 

nani. Jidapapi Jesocristodsa onocco tojidsera-dsanaponijine 
tohuini onajaro. *Jesocristocca ojadsapi pohuadsa omadi- 
dsanaponitohui. Tahidepi Diocca marinaja Jodiodenidsa 
anipojaro ohuacahuapojarode. Najarodsa obodi tobicanitohui 
ohona naraha, ohua Jesocristocca ojajaropi Diocca marinaja 
Jodiodenidsa anipojaro jirehe Pohuadsa ojajarode. Pocca 
ojadsapi pohuajine Diodsa bica onani. Jidapapi ohuatti: 
Pajissa Jesocristo occa imasiri manaconi tojajari onajarojine 
ohuadsa Dio Attipa: -Occa ejedenidsa pajissa tadsapi ticca ima 
ohuadsa bica tani —najaripaja. 1*Nema najaro Jesocristodsa 
onocco tojidseranijine jipa onajaropaji. Pohuapa dsoqqueraha 
nahatonijari. Najaro nahatoniecca dacorehetohui onadsapi: 
Najaro dacorehe ocajina, onajaro. Jesocristo ocasserani 
ahuajaridsa ohuati huana tadsapi ohua naqui pina pohua 
ocasserani ahuajarissa onana, onajaro. Pina pohua dsoqque- 
jarissa najaro onahananijine jipa onajaro. 1! Jesocristodsara 
dissera odsanapona onajaropi nidsa Diojine Jesocristodsa 
toquejenajarideni nahatonimanadsapa ohua naqui pohuadeni- 
dsama onahatoninijine, onajaro. 

12 Ohuapi Jesocristocca madiedsa opajiranissa tanijinepi 
pocca nahatonietohui dissera, pocca dacorehetohui dissera, 
obodi tobicanissa tanijine tohuini dissera onaraha najaro 
ima huapima bacco onanissa tani onejerajaro. Naraha ohuapi 
Jesocristocca imatohui dissera onaccani. Tahidepi Jesocristo 
pohuajine Diodsa ojajaro. Pohuajine pocca dacorehe, 
pocca nahatonie, pocca biquehe ohuadsa tojajaro. Pohua 
tahimari mari ocanabaqquihijine naqui ohuadsa inana- 
jaro. Nema odsanaponijine dissera odsanapona, onajaro. 
13Ohuemecotedeni, ohuapi Jesocristocca dossenijidsa opajira- 
nissa tani onejerajaro. Occa ima tiadenidsa huati onana. 
Onattihuajicca imapi ohuati ajimanissa tani. Jidapapi 
otedsejemacca ima Diocca madietohui onadsa odisserani 
najaro. *Ohuapi Diohuaji omadinitohui onadsa, ima bicani 
onananijinera obodi huatoni ojari najaro. Diohuajina Dio 
pocca daniji ohuadsa tojanijine, onajaro. Jesocristocca ique- 
jenajaropi Dio itohui huahua najari, pocca madiedsa ipajira- 
nissa tanijine. Nidsa Diohuaji bacco inadsapi pocca daniji 
camittehe jiquejeranicca iadsa tojanitohui. 

Bica tanicca tohuira tibodideni huatomaji 


4Huajijiradsa ia Medsededsa tetetidsemana naji. 
Tiadenidsa huati omanipomajaro: la Medsededsa 

tetetidsemana naji, onajaro. ¿Ohuattipi tiadenidsa ajima 
onajaro: Joneqquiri tiquinadsa timadimanaji. Nahi madija 
ohuaha attidenipa: -Pohuadenipa bicaqquiri nahi -quiquina 
nahijine, onajaro. la Medsede ccanihi huajira tahi. 

$ Huapima ticappiramananicca tohuira tibodideni 
huatoto cana-jeraji. Ocasserani temanajarodsa naqui tibodi- 
deni huahuatomacca nejeraji. Ima huapima tibodidenidsa 
ahuatomadsa naqui Diodsara huati huati titiquina naji. 
Diodsa huatide tiquejenadsa naqui Pohuajine bica tanicca 
ticajimanani tibodideni huatonissa taji. Nadsapi Pohuadsa: 
—Jehe, Tijine bica tani —titiquina naji. ?Nema tiquinadsapi 
Dio tiadenidsa pocca jonehe da inaridsanitohui, tibodideni 
jassi nanijine. Pocca jonehepi deni tojanicca. Madija ¡api 
pocca jonehecca ima nema nehe ¡attanijine ipajira-jerani. 
Jesocristodsa tiquejenajaropi najaro jonehe tibodideni ecahua, 
tibodideni huatohue naqui ecahua najaropaji. 

sOhuemecotedeni, jidacca huati onajarocca ima tadsajani 
ajima tinanamanaji: Ima pajisseheccadsara tibodideni 
huatomaji. Imadinissa tanijineccara tibodideni huatomaji. 
Maidserehecca imatohuira tibodideni huatomaji. Ima bicani 
ponira tiadenidsa tojaridsanijine tibodideni huatomaji. Ima 
bica tanicca tohuira tibodideni huatomaji. Madija pocca madie 
toccanissa tajaro tohuira tibodideni huatomaji. Ima bicani 
pina Diocca imassa najaro tohuira tibodideni huatomaji. Dio 
ticcadeni imadsa huatidsehijine tibodideni huatomanissa taji. 
2Aji tiadeni mari ocanabaqquijaropi tiadenidsa tojaji. Tiadeni 
ocadosse-baqquijaropi pina occa dossenijissa tinanamanaji. 
Pina occa ima timittamanajarossa tinanamanaji. Pina aji occa 
madie qqui tiquinajarossa tinanamanaji. Pina aji occa imassa 
tinanamanadsapi Diopa tiadeni jassi tonanabaqquihitohui. 
Pohuana jonehe jinede. Tiadenidsa madiridsahi. 

ima teppe dosse guinajaro 
Colosenses 


Introducción: Odsa panani Corosapi Epeso huajira tanidsa odsa 
panani tojajaro. Pablopa Epesohuaji madidsa Jesocristo tahimari mari 
icanabaqquijari. Nahi Corosacca madija ojaria, oni Epafro, Pablocca 
marinaja mittadsa Jesodsa jehe najari, quinahi nade. Dsotode pocca 
odsahuaji toccanidsa pohuana Corosacca madija mari icanabaqquijari, 
quinahi nade. Nadsapa madija mota huapi taha Jesodsa jehe quinajari. 

Pablopa Corosahuajicca Jesodsa jehe quinajarideni maride 
tocca-jararaha poccadeni ima mittadsa pohuadenidsa ajijaro ima 
teppe dosse inajaro. Aja mamaridedeni ohuaha Corosacca madija 
mari icanabaqquidsa pajissehecca ima jeraraha mari mari quinajari. 
Poccadeni marinajadsa madija iboraqquiri nahijine disseraqquiri 
najari. —Najarodsana ticassiejeranijine -quinajari. Nadsapa Pablo 
najaro ima mittadsa pohuadenidsa dsodo inajaro. 

Pocca dsodonijipi: Cristopa huapima inahatoridsajari. Pohuana 
huapimadsa deni tojajari. Pohuadsara pajissa inadsapi icassiejera- 
nitohui. Madie dsati naqui icajinitohui. Corosadenipa Dio jipa tahi- 
ccara inanamananijine pohuadenidsa dsodo inajaro. 

1.1-14 Pablopa Diocca toquejenajaridenitohui Diodsa huati 
huati tajari 
1.15-23  Jesocristo dsoqquejarijinea Dio tedseje 


icajonerajaropaji 
2.6-15 Cristopa iadsa camittehe dsati da inajaro 
3.1-4 Memehuajicca Cristocca ima tohuira tiquinaji 


3.5-17 Icca madie jadanicca ima, icca madie dsaticca ima 





Pablo, Timoteo tedseje: -Nija -quinajari 


1 1Nija imecotedeni. Ohuapi Pablo. Dio jipa tadsa 
Jesocristocca dodosse ojajaro. Ohuemecote Timoteo 
tedseje tiadenidsa dsodo inajaro. 2 Ajijaro imapi nani odsa 

panani Corosahuaji Diocca tiguejenajarodenidsa dsodo 
inajaro. Tiadenipi imecotedeni. Jesocristodsa disseragguiri 
tiquinajaro. Icca Abi Dio tiadeni tocatidse-baqquijaripa ima 
bicani tiadenidsa inananijine, inajaro. Dio pocca jonehe naqui 
tiadenidsa inananijine, inajaro. 


Pablopa Diocca toquejenajaridenitohui 
Diodsa huati huati tajari 


3lapi huajijiradsa titohuideni Diodsa huati huati ihina najaro. 
la Medsede Jesocristocca Abi Diodsa huati huati inadsapi etti 
ajima ihina najaro: -Jehe, Abi Dio, Corosahuaji madimanajari- 
denicca ima bica tadsapi Tiadsa etidseni -ihina najaro Diodsa. 
4Aji tiadenipi Jesocristodsa jehe tidsanapomanani quinahi ima 
imittani. Aja Diocca toquejenajarideni huapimadsa naqui teti- 
deni huanaqquiri nani quinahi ima imittani. “Nema tiquinajaropi 
memehuaji iadsa ima bicani aninitohui nahatoto tinajaro. Aji: 
-lapi memehuaji imadinitohui —tiquinajarojinea Diocca toque- 
jenajaridenidsa tetideni huanaqquiri najaropaji. Pajissehecca 
ima aji Jesocristo tahimari icassiejeranijinecca tiadeni mari 
tocanabaqquipodsama Jesocristopa memehuaji pocca madijadsa 
ima bicani inanajorajaro timittamanajaropaji. Nadsapi najaro 
imatohui timadimanajaro. *Ajijaro Jesocristo tahimaripi pina 
tiadeni mari tocanabaqquijarissa najaria dsama onihicca, dsama 
onihicca madija mittaridsamanadsapa Jesocristodsa toquejena- 
jaripaja. Nadsapi ima bicani inanaridsamanajaro. Tiadeni naqui 
najarossa tiquinajaro. Dio titohuideni huati huana tahi ima 
timittamanadsapi pocca tohuati huanehedsa pajissa tiquinajarode. 
Nadsapi tiadeni naqui ima bicani tinanaridsamanajaropaji. 

7Imecote bicabote Epafra pohuana Jesocristo tahimari 
tiadeni mari tocanabaqquijaride. Pohua naco Jesocristocca 
dodosse tojajari, iadsama dsepe ijijari. Epafrapa Jesocristodsa 
dissera tadsapa tiadeni tonahatta-baqquihijine dsepe ihiji 
najaride. *Epafra pohuana titahimarideni iadsa huati nani- 
dsa imittajarode. Tiadenipi Jesocristocca toquejenajaridenidsa 
tetideni huanaqquiri nani naqui imittade. Dio Corimejine 
Cristocca tohuati huanehema tetideni cahanari canajaropaji. 

%Nadsapi titahimarideni imittaponidsama titohuideni Diodsa 
huatide inebo-jerajaropaji. Dio Pohua jipa tahicca nahatoqquiri 

tiguinanissa tanijine inadsa Pohuadsa huati huati ihidsanapo 
najaro. Tiadenidsa Pohua Corimecca nahatohue, pocca 
tohuattehe huapima da inanijine inadsa Pohuadsa huati huati 
ihidsanapo najaro. Jehe, Dio Corimecca tohuattehe ticajimana- 
dsapi timadimananissa tanijine nahatoqquiri tiquinanitohui. 
Pina ia Medsede jipa tahiccassa tinanamananijine. Ima bicanira 
tinanamanadsapi ia Medsede huatidsehitohui. Tijinedeni ima 
bicani tojaridsadsapi tidsepedeni ijie huapima ahuato tanitohui. 
Pina ahua bono ocassa tahicca bono jiderajarissa tiquinanitohui. 
Nema tiquinadsapi Diodsa denima tinoccodeni tojidsera- 
dsanaponijine inadsa Pohuadsa huati huati ihidsanapo najaro. 

1 Diocca dacorehepi deni tojanicca. Najaro dacorehema 
tiadeni tonadacorabaqquihi nahijine inadsa Pohuadsa huati 
huati ihidsanapo najaro. Nani ima ocassera tanicca tiadenidsa 
anidsapi dacoco tijiradsa mohuaradsa tinahanamananijine. 
12Tetidsemanadsa naqui tettideni Diodsa: -Abi Dio, epejeni, 
tijine bica tani —titiquina nanijine inadsa Pohuadsa huati huati 
ihidsanapo najaro. Diopa ia tonapajirabaqquihissa tadsa Pohua 
dsamari memehuaji ia tonamadi-baqquihitohui. Huapima 
pocca iquejenajaropi aji Pohuajine ibodi ssiaja tajaropaji. 
Najaroa aji pocca daniji bicani iadsa inanajorajaropaji. Nidsa 
Pohua madihihuaji Pohua ssiejenedsa bacco inadsapi iadsa 
da inanitohui, inajaro. 13 Dsidsinidsa imadipodsapi imasiri 
iadsa dacorapode. Naraha Dio ia joca toninebaqquidsa pocca 
ejedenicca cacahuehedsa ia tonanabaqquijaride. Diopa Pohua 
Bedidsa huati huana tajari. 1*Pohua Bedi Jeso dsoqquejari- 
jine icassiejerajaro. Icca imasirijine iadsa najidsohue ssonari- 
nitohuiraha pohuajine jicanissa tadsapi Diopa iadsa: —Epeje, 
ticcadeni imasiri ohuati ajimani —najaripaja. 


Jesocristo dsoqquejarijinea Dio tedseje icajonerajaropaji 


15 Cristopa Dio Bedi. Pina Dio Pohuassa najari. Diopa 
inoccodsa qqui inajarahi. Naraha Dio Pohua Bedi Jesocristo qqui 
qqui tojajaripa pina Dio Pohua qqui inajarissa najari. Cristopa 
nami nahato-jeraccadsama madipojari. Aja huapima cajiridsa- 
jaripa dsotode inahatoridsajari. 1*Diojine Pohua Bedina huapima 
inahatoridsajari. Aja memehuaji aniridsajari inahato, aja namidsa 
aniridsajari inahato najari. Aja inoccodsa qqui inaridsajari 

huapima inahato, aja inoccodsa qqui inajarajari naco huapima 
inahato najari. Aja inoccodsa qqui inajarajaridenicca taminedeni 
naco inahatobaqqui-ridsajari. Cacahuehe cajimana, dacorehe caji- 
mana, nahatohue cajimana najarideni huapima pohuana pohua- 
deni nahatodedeni tojajari. Huapimapa pocca. Cristopa dsama 
nahato-jeraccadsama madipojari. Aja huapima aniridsamana- 
jaripa pohuajine nahatoridsajari. Memecca, namicca huapimapa 
pohuana ecahuadsa aniridsahissa tajari. 19 Aja Cristopa pohua- 
dsa ijarigquijaro ia Dossede. Pohuapa pina itatissa najari. lapi 
pohua assiressa inajaro. Pohuapa nadsama madipojari. Pohuana 
dsoqquehedsa tahide nahatonijari. Najaroa aji nahatoniecca 

ima pohuajine iadsa najorajaropaji. Nani pohua natti jaijamissa- 
nijine. Pohuana ima huapimadsa deni tojajari. 1*Dio Pohua jipa 
tadsa pocca nahatohue nema nehe, pocca deni tojehe nema nehe, 
pocca dacorehe nema nehe huapimapi Jesocristodsana anijaro. 

20 Diopa memehuajicca, namihuajicca animanaridsajari huapima 
Pohua tedseje cajonerahijine jipa tajari. Nama nadsapa Pohua 
Bedi Cristo icadossejari, huapima inajonebaqquihijine. Cristopa 
ahua porimacossanidsa dsoqquedsapa pohua emene toccajari. 
Najarojinea icca imasiri jicadsapi Dio tedseje icajonerajaropaji. 

21 Tahidepi Diodsa jidsaqquiri tiquinaccade. Tibodidenidsa 
Diodsa jiperaqquiri tiquinaccade. Tabaccorehe tinanamana- 
jarojine Diocca huadi tiquejenaccade. 22Naraha jidapapi 
Jesocristojine Diodsa tijonemanajaro. Aja Jesocristopa pohua 
assire pina essiressa najarodsa dsoqquehijine ocasserani 
ahuajari. Nama najaria aja nidsa pohua Imehi Diohuaji ia 
tohuaccamacossani-baqquidsapa Imehidsa: —Ajajaridenipa 
occa madija —nahitohui iadsa. Nahi Dio ia qqui tabaqquidsapa 
imasiri jirehe ibodi ssiajaqquiri nehe ia qqui tabaqquihijine. 
Dio iadsa naco: -Tabaccoraqquiri tiquinani —najarahitohui. 
Jesojine iadsa ima nohuereje najaro. 22 Nema tiquinanijinepi 
Jesodsa paji jehe tidsanapomanarini naji. Aji Pohua tahimari 
icassiejeranijinecca timittamanapojaro naqui tinebomana 
tejeraji. -Jesocristojine icassiejeradsapi Diodsa bacco inadsa 
etidsenitohui -titidsanapomana naji. Nadsama pohua tahimari 
huati huati onajarona dsama huapimadsa ecomeraridsadsa 
tojaridsajaropaji. Ohua Pablo naqui Jeso ohua cadossedsa 
pohua tahimari maride ojaridsajaropajide. 

Cristopa iadsa camittehe dsati da inajaro 


Ta Medsede Jesocristo tahimari timittamanapodsapi pohua- 
dsa jehe tiquinajarode. Nema tiquinadsapi pohuadsara timadi- 

mananissa dsanapoji. ”Pohuadsa tidisseramanani dsanapona. Pina 
ahua jabo nami bodihuaji toccabaqquidsapa assire huahi dacora- 
jarissa tiquinaji. Jesodsa tijabodeni denima napidsanapona. Ajijaro 
marinaja pajissehecca tiadeni mari tocanabaqqui-manajarissa 
tinanamanaji, ticcadeni jeheniji dacoranijine. Huajijiradsa Diodsa 
naqui: —Jehe, epejeni. Tijine bica tani —titiquina naji. 

8Paji, madija ima ponimacca huati toquinahi caji tahi. 
Pohuadenipa poccadeni imadsa jehe tiquinanijine titohui- 
deni quinahi. Naraha attidenidsa jehe tiquinejeraji, onajaro. 
Poccadeni imapi pina pajissassa naraha maidsehe. Poccadeni 
ima huapimapi pina Jesocristo tahimari icassiejeranijineccassa 
nejerani. Poccadeni imapi pina ididenicca ima ponimacca 
huarijonajarossa najaro. Pohuadenipa ajijaro namicca 
dacorehe cajimanadsa: —Ajima tinanamanadsapi ima bicani 
bacco tiquinanitohui -quiquina naraha maidsamanajari. 

oCristopa madijassa naraha Diocca huapima pohuadsa 
anijaro. Diocca dacorehe, nahatohue, deni tojehe, biquehe 
huapima cajijari. "Nama nadsapa Cristona huapimadsa deni 
tojajari. Aja tocorime taminedeni dacorehe cajimanaraha 
Cristona najaridenidsa deni tojajari. Nadsama tiadeni Cristocca 
tiquejenajaropi pohuadsa tipajira-mananissa tani. Pohua cajijari 
huapima naqui ticcadeni. 1Cristocca tiquejenadsapi pohuajine 
ticcadeni imasiri jeo tehe jicajaro. Najaropi pina *huissinajacca 
imassa najaro. Jodiodenipa Diocca madija toquejenahijine 
dsoporideni eteroni mota huissi nani cacajimana najari. Najaropi 
assiredenidsara ahuato tajaro naraha tiadenipi tibodidenina 
Cristojine tohuirejarona paji. 12 Nadsama totopa ticajimanajaropi 
pina Cristo tedseje ppa tidsamanajarossa najaro. Dio pocca 
dacorehedsa Cristo inahatonijaridsa pajissa tiquinadsapi Cristo 
pohua tedseje tinahatoni-manajarossa tiquinajaro. 13 Tahide 
tibodidenicca imasirima timadimanapodsapi pina tecotajarossa 
naccade. Diocca madija tiquejena-jeraccade. Naraha jidapapi 
Diojine pina Cristo tedseje tinahatonimanajarossa tiquinadsapi 
camittehe dsati ticajimanajaropaji. Cristojine Dio icca imasiridsa: 

—Epeje, ohuati ajimani —najari. Aji tahide Diocca marinajadsa 
iboqquiri inajaropi pina Diodsa cuenta icajijarossa, pina Dio 
debe inajarissa najaro. Icca ibohue manaconipi Dio ia tonajidso- 
baqquihitohuiraha aja Jesocristo ahua porimacossanidsa coba 
idsanamanadsapa Diojine icca ibohue manaconi inajicajaro. Pina 
ahua porimacossanidsa coba idsanajarossa najaropaji. 15 Cristo 
ahua porimacossanidsa dsoqquedsapa Diojine tocorime tamine- 
denicca dacorehe, poccadeni deni tojehe huapima inassamo- 
ridsajaropaji. Dio Pohuajine najarideni ajamani toquejenahi 
huapimadsa ahuato inanajaro. Pina jadsiredsa ajamani toque- 
jenajarideni todsepe toquejenajarissa quinajari. 


Memehuajicca Cristocca ima tohuira tiquinaji 


1Aji tiadenipi Cristodsa jehe tiquinapodsama ticca- 

deni imabote tinebomanadsapi pina Cristo dsoqquedsa 
nahatonijarissa tiquinajaropaji. Cristo pohua tedseje tinahatoni- 
manadsapi memehuaji aji Cristocca ima tohuira tiquinaji. Nahi 
memehuajipa Cristo Imehi Dio inori nahatonihuaji huittari- 
jari, Pohua tedseje dodossesse najari. ?Nani memehuajicca ima 
tohuira tibodideni huatomanehe timadimanaji. Aji namicca ima 
tohuipi tetideni huatomana.jeraji. *Tiadenipi pina aja Cristo 
pohua huatiajarissa tiquinajaro, ajijaro namicca denima tohuini 
tiquinejeranijine. Ticcadeni camittehe dsatipi Cristodsa anijaro. 
Diona tiadenidsa ecahuajaro. *Ticcadeni camittehe dsati 
jinedepa Cristo pohuana paja. Nidsa pohua ccanipomadsapa 
pohua dsibehinema, pocca deni tojehema ccanihitohui. Tiadeni 
naqui pohuadsa jidsera tanimana-pomanitohui. Nadsapi pocca 
deni tojehe tiadenidsa tojajaropi ahuato tanitohui. 


Icca madie jadanicca ima, icca madie dsaticca ima 


5Ajijaro namicca ima aji tohuini tiquinanicca tiadenidsa ani- 
raha tinajicamanaji. Maqquidejedeni, jidapapi amoneje onihi 
aja ajapi tinebomanaji. Aja dsabisso tabiradeni naco dsohuato 
ticaji-jerajaro aja ajapi tinebomanaji. Amoneje tiadeni naqui aja 
maagui ticajimanaraha maqquideje ohuaha naja najapi tinebo- 
manaji. Huananehe denima oppina tanicca naqui tinebomanaji. 
Aji tiadeni tohuini tiquinanicca tohui tiadeni dosse dosse nejera- 
nijine tinebomanaji. Aji ima tabaccora tajaro tohuini tibodideni 

huahuatoma najaro nagui tinebomanaji. Madija dsepetaji ggui 
tiguinadsa nagui tohuini tiguinejeraji. Madijacca tarabaidsa 
bica tanicca acconi nagui tedimana tejeraji. Nadsama aji 
dsiniro, todsepetaji huemani ticajimanadsa tetidsemanajaropi 
pina madija Dio pajisseheccadsa huatidsemana-jaradsa pohua- 
deni cacahuade pohuamaccadsa huahuatidsemana najarissa 
tiquinarana. *Ajijaro namicca ima nema najarojinena Diocca 
huadie bacco nanitohui. Nidsa Dio Attidsa ibogguiri najarideni- 
dsana najidsohue oppina tanicca ssonarinitohui. "Tiadeni nagui 
Jesodsa jehe tiquina-jeraccadsapi ajijaro namicca imadsa timadi- 
manaccade. Ticcadeni madie jadani pina Dio Attidsa iboqquiri 
najaridenicca madiessa tinanamanaccade. 8Naraha jidapapi ima 
tabaccora tajaro huapima tinebomanaji. Huadie tinebomanaji. 
Madija tinajidso-baqquimana tajarajo. Madijadsa ima tina- 
namananijine naqui huatimana tiquinejeraji. Madija tamasso 
tamasso naqui tinebomanaji. Ima bica tejeranicca jidsehe naqui 
tinebomanaji. *Madija ohuaha tedseje maidsa maidsa ticana- 
ridsera tejeraji. Nani aji ticcadeni madie jadani tinebomanadsapi 
pina aji eterobote coro tiquinajarossa najaropaji. Jicajaro.  Aji 
tiadenidsa madie dsati tojajaropi pina aji etero dsati tedsa- 
manajarossa najaropaji. Nadsama aji tinahatomani-manadsapi 
Jesocristocca camittehe, pocca dacorehe tiadenidsa tojadsanapo- 
jaropaji. Najarojinea aji tiadeni Nahatode Diodsa ticahattera 
ticahattera dsanapodsapi aja tiadenidsa tojidsera-dsanapo- 
jaripaja, Dio Pohuassa tiquinanijine. 1 Jidapapi Jesocristocca 
madiedsa tiquejenajaro, tibodideni dsati tojadsapi aja madija 
ohuaha ohuaha inaridsaraha Jesocristodsa ijariqquinissa 
tajaropaji. Jehe, aji tijariqquijaro motapa jodio quejena-jara- 
jari, motapa jodiodeni Cristodsa toquejenajari. Motapa huissi- 
naja cajimanajari, motapa huissinaja cappiramanajari. Motapa 
dsama onihicca madija, motapa ssamoqquiri najarideni. Motapa 
medse toquejenajarideni, motapa medse toquejena-jarajarideni. 
Huapimapa Cristodsa toquejena-ridsajaripaja. Pohuana ima 
huapimadsa deni tojajari. Pohuapa ia huapimadsa aniridsajari. 
12Dio tiadeni tocattejidsa-baqquijaripa pocca madija bica- 
qquiri tiquinanijine. Diopa tiadenidsa huati huana tajari. 
Nema nadsapi tiadeni naqui madijadsa tetideni huana- 
qquiri nadsa acco acco titicama-baqquimana najo. Bicaqquiri 

tiguinadsa ima bicanira titinanamana naji. -Ohuana deni 
ojani —tiguinejeraji. Jonegguiri tiguinadsa madijadsa catidse- 
nebomana tejeraji. Madija mari ticanamanadsa naco tohuatta- 
jaradsapa tedimana-jeradsa mohuaradsa mari ticanamana- 
pomana, onajaro. 1% Madijajine tiadenidsa bica tejeranicca 
inanamanadsapi mohuaradsa tinahanamanaji. Tedimana- 
jeradsa: —Tijinedeni ohuadsa bica tejeraraha epeje ohuati 
ajimani —titiquina naji. Pohuadenidsa tijinedeni bica tejeradsa 
naqui nama quinadsana bica tani. Pina ia Medsede ticcadeni 
imasiridsa: —Epeje, ohuati ajimani —najarissa tiquinaji, onajaro. 

14Tohuati huanehema timadimanaji. Ima bicani huapi 
taraha tohuati huanehena deni tojajaro. Eti cahanerara 
canadsana Cristodsa ijariqquinissa tajaro. 15 Cristocca jonehe 
tibodidenidsa deni tojana. Najaro jonehema timecotedeni 
tedseje timadiridsa-manaji. Nema tiquinanijine Dio titohui- 
deni huahua najari, pina Jesocristo pohua assire ojarijarissa 
tiquinanijine. Nema nadsapi Dio Pohuadsa naqui: —Jehe, tijine 
iadsa bica tani —titiquina naji. 

16 Jesocristocca marinaja bicabote tibodidenidsa madi- 
dsanapona. Aji tiadeni huapima Diocca tohuattehema titesse- 
deni tedseje ahuaji mari, ahuaji mari titicana-baqquimana 
najo. Diocca tohuattehema naqui titessedeni tedseje ahuaji 
nahatidse, ahuaji nahatidse titiquina naji. Diodsa tetidse- 


manadsa naqui jiri jiri titiquina naji. Jiri jiri titiquina nadsa 
naqui tibodideni: —Jehe, Abi Dio, epejeni. Ticca daniji iadsa 
bica tani —titiquina naji. Nadsama aji Jesocristodsa tique- 
jenajaro huati huati tiquinadsa naqui ima tibodideni tinajora- 
manadsapi: —Ohuapi Jesocristocca ojani, ima bicanidsara 
huati huati onana —titiquina naji. Tidsepedeni ijimanadsa 
naqui pina ia Medsede Jesodsa tidsepedeni ijiridsamana- 
jarossa tiquinana. Ticcadeni madiema naqui ia Medsede Jeso 
onima timadiridsamanaji. Tidsepedeni ijimanadsa, huati huati 
tiquinadsa naqui Jesocristo pohua onima Abi Diodsa: —Jehe, 
epejeni. Tijine iadsa bica tani —titiquina naji. 

Pablodenipa Tesaronicadenidsa 


ima teppe tahidecca dosse guinajaro 
1 Tesalonicenses 


Introduccion: Tesaronicapi dsama Masedoniacca odsa panani deni 
tojanicca, bica tajaro. Nahihuaji Pablo Jeso tahimari icassiejeranijinecca 
maride toccajari. Pohuadenipa tahide Jesodsa ssamoqquiri napojari. 
Naraha dsotodena madija mota huapi taha Jesodsa jehe quinajari. Pohua 
huatimade Sila tedseje maride toquejenajari. Maride toquejenahicca 
semana 3 nadsapa pohuadenidsa huadiqquiri najaridenijine mohuaniji 
ssonarijaro. Nadsapa Pablo Sila tedseje damama quinahitohuiraha odsa 
panani Bereahuaji dsome dsaja tajari. Najari tahimaridenipa Rocana 
dsodo inajaro, Jesocca dodosse tabaqqui tahimarideni 17'dsa. 

Dsotodena Tesaronicahuajicca Jesodsa jehe quinajari tahimari- 
deni Pablo mittadsa pohuadenidsa ajijaro ima teppe dosse inajaro. 
Pohuadenipa nanajidso toquejenaraha Jeso inebomana-jara- 
jari. Poccadeni jeheniji dacorajaro. Nadsapa Pablo bodideni acco 
icamabaqquihijine dsodo inajaro. Diodsa madimanahissa tahijine 
tocahatterahijine dsodo inajaro. 

Dsotode naqui Tesaronicahuaji madimanajaridenidsa ima teppe 
onihi dsodo inapomajaro. 

1.1-10 Tesaronicacca Jesocristodsa jehe quinajari tahimarideni 
4.1-12 Icca madie ajima nadsana Dio huatidsejari 
4.13—5.11 Ia Medsede ccanipomahi tahimari 





Pablodenipa: -Nija —quinajari 


1 1Nija imecotedeni. Ohua Pablo, Silvano, Timoteo inadsa 
tiadenidsa dsodo inajaro. Nani odsa panani Tesaronicacca 
Jesocristodsa jehe tiquinajaro titiqueriqqui najaro icca Abi 
Diodsa, ia Medsede Jesocristo pohuadeni pamahadsa tijari- 
qqui-manajarodenidsa icca ima dsodo inajaro. Abi Dio tiadeni 
tocatidsebaqquidsapa tiadenidsa ima bicani inanadsanapona, 
pocca jonehe naqui tiadenidsa inanadsanapona, inajaro. 

Tesaronicacca Jesocristodsa jehe guinajari 
tahimarideni tojaridsajaro 


2Diodsa huati inadsapi: —Jehe Abi Dio, epejeni. Tijine 
imecotedeni Tesaronicacca bicaqquiri nahi —ihina najaro. 
Titohuideni ibodi huatoma-dsanapodsapi Diodsa huati huati 
ihidsanapo najaro. 3Jehe, Diodsa huatide iquejenadsapi ticca- 
deni ima bicani eti ajima-jerajaro. Ticcadeni jeheniji dacora- 
jaroa tidsepedeni ihijimana najaropaji. Diocca dossehedsa 
tidsepedeni ijimanadsa naqui 
tohuati huanehema tidsepe- 
deni ihijiridsamana najaro- 
paji. la Medsede Jesocristocca 
tossiejehetohui timadimana- 
dsapi tiadenidsa ocasserani 
ssonariraha tinahana- 
mananijine dacoraqquiri tiqui- 
najaro. *Imecotedeni, Diopa 
tiadenidsa huati huana tadsa 
pocca cacatidse tabaqqui 
tiquejenajaro. Dio tiadeni 
tocattejidsa-baqquijaricca ima nahatoto inajaro. *Nadsama aji 
ia naqui Jesocristo tahimari icassiejeranijinecca tiadeni mari 
mari ihicanabaqqui nade. Etti poni motta ojari jerani. Dio 
Corimecca dacorehema mari mari ihina najaro. Pohuajine Dio 
Atti tiadenidsa tojajaro. Jesocristo tahimaripi pajissa inadsa 
huati huati inajaro. Tiadenidsa imadidsa naqui icca madie 
qqui tiquinade. lapi deni iquejenanijine idsepe iji-jerade. Dio 
Atti tiadenidsa tojanijinena idsepe ijijarode. 

sTiadenipi pina aji icca madiecca imassa, pina aja ia 
Medsede tahimari timittamanajaro pocca madiecca imassa 
tinanamanajaropaji. Najaroa aji Dio Atti timittamanadsa 
jehe tiquinadsapi Dio Corimejine tetidsemanajaropaji. Aji 
ocasserani teridsamanaraha Dio Corimejine Dio Attidsara 
tetetidsemana najaropaji. ?Nema tiquinadsapi titahimari- 
deni tojaridsajaro. Aja Jesocristodsa toquejenajarideni 
ticcadeni dsama arobeni Masedoniadsa madimanajari- 
deni, dsama arobeni Acaiahuaji madimanajarideni naco 

mittaridsamanajari. Nadsapa ticcadeni imajine pohua- 

deni bodi todacorani nadsa attidenipa: -Ia naqui pina 
Tesaronicacca imecotedenissa inana —quinajaripaja. 
sTijinedeni Jesocristocca marinaja Masedoniahuaji mitta- 
mana, Acaiahuaji mittamana najaripaja. Naraha nahidsaha 
mittamanahi ojari najarahi. Dsama huapimacca naco mitta- 
ridsamanahi. Aji Diodsa jehe tiquinanissa tajarocca imapi 
dsama huapima nahatoqquiri naridsahi. Nadsama aji dsama 
onihi onihi naridsanihuaji Dio Atti maride jaijaridsadsapi 
ticcadeni jeheniji tahimarini nahatoqquiri napojarijine huati 
inejerani pohuadenidsa. *Icca ima aji tiadenidsa bacco inapo- 
nicca ecomera-ridsanijineraha pohuadenina iadsa huati huati 
toquinade: -Aja Tesaronicahuaji Dio Atti mari ticanabaqqui- 
podsa naco tiadenidsa bicaqquiri nade —quinajari. Aji ticca- 
deni siba nahatonidsa epeje tiquinanissa tajarocca ima naqui 
iadsa huati toquinade. Attidenipa: -Poccadeni siba nahato- 
nidsa: “Ia Cacahuade” quiquina naporaha jidapapa Dio pajissa 
Camitta tajaridsana: “la Cacahuade” quinajari. Manaco najari- 
dsana iboraqquiri najari -quinahi naqui imittade. “Dio Bedi 
memehuaji ccaronapomahitohui tinajoramanajaro naqui iadsa 
huati toquinadsa imittade. Najaripa Jeso dsoqqueraha Imehi 
Diojine nahatonijari. Nidsa Diocca najidsohue oppina tanicca 
bacco tadsapi Jeso pohuajinena dsori icaniredsa icassiejera- 
nitohui, inajaro. 


Icca madie ajima nadsana Dio huatidsejari 


1Imecotedeni, jidapapi ia Medsede Jeso onima tiadenidsa 

huati inanissa tanijine. Tiadeni mari icanabaqquipo- 
jarossa tinanamanani Dio qqui tadsapa tiadenidsa huatidse- 
hitohui, ihina nade. Jidapana nema tinanamanadsapi nema 
tinanamana-dsanapoji, inajaro. 

2Diocca marinaja tiadeni mari icanabaqquijaropi nahato- 

qquiri tiquinani. lapi Jesocristo ia tocadossebaqquidsa tiadeni 
mari icanabaqquijarode. 3 Dio Pohua jipa tahiccapi ajima 
najarona paji: Tibodideni ssiaja, huire tadsa imasiri jirehe 
timadimananijine. Nema tinanamananijinepi huananehecca 
tinanamana tejeraji. *Diopa aja maqquideje amoneje caji- 
jaripa pocca amonejera inajari-dsanaponijine jipa tajari. 

Nani ticcadeni amonejedsa tetideni huanagguiri nadsa ticca- 
deni amoneje tecahuamananissa tanijine. “Nema tiquina- 
dsapi pina aja Diodsa ssamoqquiri najaridenissa tiquinejera- 
nijine. Pohuadenipa Diocca marinaja ssamoqquiri nadsa 
pohuama tohuini quinadsa huananehedsa caji caji cacana 
najari. *Timecotecca amoneje, amoneje onihi naqui tijamana 
tejeraji. Timecotecca amoneje tijadsapi pina timecotedsa 
nanajidso tajarossa najaro. Nadsa tiadenidsa Diocca marinaja 
huati inapode: —Paji, nema najaro imapi oppina tani —ihina 
napode. Nema najaro ima tinanamanadsapi Dio tiadeni tona- 
jidso-baqquihitohui. 7Diopa imasiri inananijine itohui huahua 
najarahi. Imasiri inana-jeranijinena itohui huahua najari. 
Diopa ibodi huire, ssiaja tanijinena itohui huahua nanaja 
najari. $Ajijaro marinaja madija ettajomanadsapi madija atti 
ettajomana-jarahi. Dio Attina ettajomanajaro, pina Dio Pohua 
Corime iadsa da inajari huahuattajo inanamanajarissa najaro. 
%Nadsama timecotedeni tedseje tetideni cahanerara 
cananicca imapi nahatoqquiri tiquinani, Dio Pohuana 
tiadeni mari tocanabaqquipodsa. Nema nadsapi najaro ima 
tiadenidsa dsodo onejerani. 1° Najaroa aji dsama arobeni 
Masedoniahuajicca timecotedeni huapimadsa tetideni huana- 
qquiri najaropaji. Naraha iapi tiadenidsa huati inajaro: 
Ticcadeni tohuati huanehe denima tinanamanaji, inajaro. 
1 Mohuaradsa timadimananissa tanijine tibodideni huatonissa 
taji, inajaro. Pina ticcadeni imadsara tibodideni huatomanaji. 
Madija ohuahacca imadsa tiquejemamana tejeraji, inajaro. 
Mohuaradsa tidsepedeni ijiridsamananissa taji, inajaro. 
12Nema tiquinadsapi madija ohuahadeni ticcadeni ima bicani 
qqui toquinadsapa: —-Pohuadeni cacahuade nahatoqquiri nahi 
—quiquina nahijine. Tidsepedeni ijimananissa tadsa naqui 
ticappiramana-jeranijine, inajaro. 


Ia Medsede ccanipomahi tahimari 


13Imecotedeni, ssamoqquiri tiquinejeranijine ticcadeni 
madija dsodsoqquemana najaricca ima tiadenidsa dsodo 
inajaro. Aja madija Jesocristodsa ssamoqquiri najaridenipa 
poccadeni madija dsoqquedsa oji oji quinadsapa: —¿Icca madija 
qqui imani-jarapadsaja? —quiquina najari. Naraha tiadenipi 

pina pohuadenissa tiguinejeranijine Jesocristocca madija 
dsodsoqquemana najaridenicca ima timittamanaji. *Aja 
Jeso dsoqqueraha nahatonijaridsa pajissa inadsapi nahatoto 
inajaro. Najaria aja Jesodsa pajissa quinajari dsoqquemana- 
jarideni naco pina Jeso Dio inahatonijarissa quinahitohui. 

15 Ajijaropi ia Medsedecca marinaja tiadenidsa huati 
inajaro. la Medsede ccanipomadsa imadinipaji nadsapi iaha 
tahide ia Medsededsa bacco inapo-jeranitohui. Aja imecote 
jicapojaridenina pohuadsa bacco bacco toquinapohuitohui. 

16 Jehe, ia Medsede ccaronahijinepa tahide memehuaji atti 
mohui taha huahua nahi imittanitohui. Diocca dodosse 
tabaqquidenicca tamine naco huahua nahi atti imittanitohui. 
Diocca jeijeidsa jeijei nahi naco imittanitohui. Nadsana 
Jesocristo memehuaji ccaronadsapa pohuadsa pajissa quinapo- 
jarideni jicapojari tahide nahatoni-manahitohui. Dsotodena 
aji ia camittaqquiri inajaro jicapojarideni tedseje huapima 

ia tohuaccamacossani-baqquihitohui. Meme essenima jaija- 
macossanitohui. Meme napicossanidsa ia Medsede tedseje 
bacco bacco icananitohui. Nadsapi ia Medsede Jesocristodsa 
imadidsanaponitohui. 18 Nadsama najaro imadsa timecotedeni 
tedseje ticatidserara canana, onajaro. 

¡Naraha imecotedeni, aja Jeso ccanihicca huada 
tahimarini tiadenidsa huati onapode. Nadsapi dsodo 
onejerani. ?Aja ia Medsede Jeso ccanihicca huada bacco tani- 

cca imapi nahatoqquiri tiquinani. Najaropi ajima napode: 

Eti ajimama canaraha ccanihitohui. Pina dsome bobotide 
icca odsadsa botide qquedsimahicca ima ssamo inajarossa 
nahitohui. 3Jeso ccanihicca huada bacco tabote nadsapi 
madija attidenipa: —Jidapapi jadsire tomossi, oppinehe tomossi 
najaro -quiquina naraha amadsati pohuadenidsa oppina 
tehe ssonaridsapi dsori taja cama-jarahitohui. Pina ejedeni 
comahicca huada amonejedeni ssamoqquiri najarossa najaro. 
Amadsati tossonahijinecca huada bacco tadsa amonejepi 
ejedeni comene dsori teje cama-jerani. *Naraha imecote- 
deni, tiadenipi ssamoqquiri tiquinejerani. Dsidsinidsa 
timadimana-jerani. Nidsa ia Medsede ccanihicca huada 
bacco tadsapi pina bobotidejine odsa jinede jabojo najarissa 
tiquinejeranitohui. 5Diodsa tiquejenajaropi pina ssiajanidsa 

timadimanajarossa tiguinani. Dio ssiejene tiadenidsa ahuato 
tajaro. lapi dsidsinidsa madimanajaridenissa inejerani. “Pina 
najarideni pohuama cahadijajarissa inejerana. Icca madie 
ecahuanissa dsanapona. Jesocristo tohuira ibodi huatohue 
imadina. "Aja Jesocristo ccanihitohui bodideni huato- 
jarajaridenipa dsidsinidsa madimanajari. Dsomepa cacahadija 
najari. Noccodeni janoqquiri nahijine tohui quinadsa naco 
dsomedsa coma tanicca dse dse quinajari. *Naraha ¡api ssiaja- 
nicca madija iquejenajaropi inocco janoraqquiri nehe imadi- 
jaro. Ibodi huatohue imadijaro bica tani. lapi pina soldado 
jadsiredsa biquera-jarahijine pohua bacco cacahuahijine 
ccara tanicca caji, pohua tati cacahuahijine ccara tanicca 

caji najarissa inana. Imasiri inana-jeranijine ia ecahua- 
nijinepi Diodsa icca jeheniji icaji, Diocca tohuati huanehe 
icaji najaro. Icassiejeranijine tohuini inajorehe imadijaropaji. 
Dio ia tocattejidsa-baqquijaripa ia tonajidso-baqquihijine 
jarahi. Dio ia tocattejidsa-baqquijaripa ia Medsede Jesocristo 
ia tonassiaja-baqquihijinena paja. 1 Jesocristo itohui pohua 
ccaccoradsa dsoqquejari. Nama najaripa camitta inaccadsa, 
idsoqquedsa naqui pohuadsa imadinitohui. 1!Nadsama 
tiadenipi timecotedeni tedseje ticatidserara canaji. Ticcadeni 
jeheniji todacorani nanijine naqui acco acco titicana naji. 
Najarossa tinanamanajaropi nema tidsanapomanana, inajaro. 

Pablodenipa Tesaronicadenidsa 


ima teppe dsotodecca dosse guinajaro 
2 Tesalonicenses 


Introducción: Tesaronicapi dsama Masedoniacca odsa panani. 
Nahicca madija mota huapi taha Jesodsa jehe quinajari. Poccadeni 
quequeriqqui cajimanajari. Pablopa najaro odsa pananidsa tahide 
Jesocristo tahimari icassiejeranijinecca mari icanabaqquipojari. 
Naraha toccahi nattipa mamaride ohuahadeni ima pajissa-jeranicca 
mari icanabaqquimanajari. Poccadeni marinajapi: —Jesocristo 
ccanipomajari —-quinahi nade. 

Najarojine Pablo Tesaronicadenidsa ajijaro ima dsodo inajaro, 
Jeso ccanihicca ima pajisseheccara nahatoqquiri nahijine. Ajaropi 
pocca ima teppe dsotodecca pohuadenidsa dosse inajaro. 

1.1-12 Jesocristo ccanipomadsapa ima ajima nanitohui 





Pablodenipa: -Nija —quinajari 


1 1Nija, imecotedeni. Ohua Pablo, Silvano, Timoteo inadsa 
tiadenidsa dsodo inajaro. Nani odsa panani Tesaronicacca 
Jesocristodsa titiqueriqqui najaro icca Abi Dio, ia Medsede 
Jesocristo pohuadeni pamahadsa tijariqqui-manajarodsa icca 
dsodo inajaro. 

2 Abi Dio, ia Medsede Jesocristo pohuadeni pamaha tiadeni 
tocatidsebaqqui-manadsapa tiadenidsa ima bicani inanamana- 
dsanapona, poccadeni jonehe naqui tiadenidsa inanamana- 
dsanapona, inajaro. 


Jesocristo ccanipomadsapa ima ajima nanitohui 


3Imecotedeni, ticcadeni ima bica tadsapi titohuideni Diodsa 
huati huati ihina najaro: —-Jehe, Abi Dio, bica tani. Imecotedeni 
Tesaronicahuaji madimanajaridenicca ima bica tadsa Tiadsa 
etidsejaro —ihina najaro. Nema inanipi bica tani. Aji ticcadeni 

jeheniji Jesocristodsa todacorani-dsanaponicca ima imittani. 
Tetideni cahanerara canehe denima denima tidsanapo- 
mananicca ima naqui imittani. *Nadsapi titahimarideni 
Diocca madija quequeriqquiridsamana najaridenidsa huati 
huati ihinaridsa najaro. Ajima inajaro: “Tesaronicahuajicca 
imecotedeni Jesocristodsa jehe quinahissa tajari. Aja madija 
Jesocristodsa jiperaqquiri najari huadierideni pohuadenidsa 
ssonari ssonari nadsa naqui mohuaradsa inahanamana 
inahanamana najaro. Ocasserani ahuamanaraha Jesocristodsa 
disseraqquiri nahi -ihinaridsa najaro. *Jehe, nanajidso tique- 
jenaraha aji nanajidso tiquejenajarodsa Dio ima cattemade 
pajirahissa tajari ahuato inananitohui. Nidsa huapimacca ima 
cattemade tojadsapa tiadenidsa: -Occa cacahuehedsa tique- 
jenana —nahitohui. Nadsama tiadenipi najarotohui najidsohue 
mohuaradsa titinahanamana najaropaji. 

6 Nidsa dsotode tiadeni najidsodepa Dio inajidso- 
baqquihitohui. Nema nadsapi madija tiadenidsa tabacco- 
rehe inanamanajaro manaconi Dio inapajiranissa tanitohui. 
7Aji ocasserani temanajaropi Dio tiadeni jassi tonana- 
baqquihitohui. la naqui Diojine nema inanitohui. Najaro 
jassinajacca imapi nidsa ia Medsede Jesocristo memehuaji 
nebodsa namihuaji ccaronapomadsana iadsa tojanitohui. 
Pohuapa pocca dodosse tabaqqui dacoraqquiri najarideni 
tedseje jororoni imenima ccaronapomahitohui. ¿Nadsapa 
madija inajidso-baqquihitohui. Aja madija Diodsa noccodeni 
jidsaqquiri najarideni, aja ia Medsede Jesocristo tahimari 
icassiejeranijineccadsa iboqquiri najarideni naco inajidso- 
baqquihitohui. la Medsede bacco nanidsapa poccadeni 
imasiri manaconi najidsohue jicaquera tanihuaji madimana- 
dsanapohuitohui. la Medsededsa huajiqquiri nadsa madimana- 
hijine Dio dosse inabaqquihitohui. Nadsapa Jesocristocca 
deni tojehe, pohua dsibehine, pocca nahatohue qqui toquina- 
jarahitohui. 1*Naraha ia Medsede namihuaji ccaronapoma- 
dsapa pocca madija huapima pohuajine imarideni tobicajari- 
deni pohuadsa: —Jehe, tiapi bica tinani, deni tijani —quinaja, 
huahaha huahaha canaja nahitohui. Aja Jesocristo pohuadsa 
pajissa quinajari huapima pohua qqui toquinadsapa: -A.., 
ia Medsede dacorajari, bica tahi -quinahitohui. Nadsapi aji 

tiadeni nagui Jesocristo tahimari tiadeni mari icanabagguipo- 
jarodsa pajissa tiguinajarojine pohuadsa tetidsemananitohui. 

1 Ajijaro ima huapima tiadenidsa tojanijine Diodsa huati 
huati ihina najaro. Dio ticcadeni madie qqui tadsapa: -Occa 
huahua tabaqquinajapa ohuadsa disseraqquiri nahi. Ponima 
pohuadenidsa huahua onejerajaro —nahijine inadsa Diodsa 
huati huati ihina najaro. Ima bicani tinanamananijine tohuini 
tiquinadsa naqui Dio pocca dacorehema ticcadeni ima bica 
tanijine inadsa Diodsa huati huati ihina najaro. Diodsa jehe 
tiquinajarojine Pohuadsa tidsepedeni ihijimana najaro naqui 
ticcadeni ima toccanissa tanijine inadsa Diodsa huati huati 
ihina najaro. 1?Nadsapi ticcadeni ima bicani nema tinana- 
manajarojine ia Medsede Jesocristo tahimari madija mitta- 
manadsapa: —Jehe, pocca ima dacorani. Pocca nahatohue 
naqui pocca madijadsa qqui inani -quinahitohui. Manaco 
Jesocristo tiadenidsa: —Bicaqquiri tiquinani, occa madija tique- 
jenani —-nahitohui. Jehe icca Dio, ia Medsede Jesocristo tedseje 
titohuideni huatideni cahanarimana canajarijine tiadeni tona- 
pajira-baqquihissa tajaripaja. 

Pablopa Timoteodsa ima teppe 


tahidecca dosse inajaro 
1 Timoteo 


Introduccion: Timoteopa dsabissodsama Jesodsa jehe najari. 
Pablo huatimade tojadsapa pohuadsa ccaccaridsa najari. Pablo Timoteo 
mari icanadsa Jesodsa jehe najari, guinahi nade. Nama najaria Pablo 
Timoteodsa: —Occa ejedenissa nahi —nanaja najari. Pablodsa ccaridsajari- 
jine Jeso tahimari tohuattahissa tajari. Dsama onihi, onihihuaji hueda- 
ridsadsa Jesocristo tahimari icassiejeranijinecca mamariri naridsajari. 
Odsa panani Epesohuaji tohuedadsapa nahidsa Pablo Timoteo 
inebojari, pohuadeni maride tojahijine. Dsotodena ajijaro ima teppe 
pohuadsa dosse inajaro. Diodsa pohua dsepe ijihissa tahijine dsodo 
inajaro. Jesodsa jehe quinajari maridedeni bicaqquiri najarira 
icattejidsabaqquihijine dsodo inajaro, mamaridedeni biji accodedeni 
icattejidsabaqquihijine naco dsodo inajaro. Najarideni nejecoma 
quinahijinecca ima pohuadsa dsodo inajaro. 
2.1-15 Diodsa huatide disseraqquiri inanina bica tani 
3.1-7 Jesodsa jehe quinajarideni maride toquejenahijinepa 
ajama quinahijine 





Jesodsa jehe quinajarideni Diodsa huatide 
toquejenahijinepa ajama quinana 


2 1Timoteo, ohuatti denima tiadsa dsodo onajaro. Najarossa 
tinanana, onajaro. Tahidepi madija huapimatohui Diodsa 
huati huati titiquina naji, onajaro. Pina pohuadeni cappira- 
manahicca Dio pohuadenidsa inanahijine, pina Dio pohuadeni 
ecahuabaqquihijine, pina Dio pohuadeni acco icamabaggui- 
hijine Diodsa huati huati tiquinaji, onajaro. Diodsa huati tiqui- 
nadsa naqui tettideni: —Jehe, tijine bica tani —titiguina naji, 
onajaro. ?Dsama huapimacca taminedenitohui nagui Diodsa 
huati huati tiquinaji, onajaro. Aja tamine deni toquejenahi- 
ccatohui, tamine ohuahadenitohui naqui Diodsa huati huati 

tiguinaji. Poccadeni cacahuehe bica taniccara inanamanadsapi 
icca dsamadsa ima oppina tanicca nohueranijine. la naqui 
mohuaradsa imadidsa Diodsa iboragguiri inadsapi madija 
ohuahadeni icca madie bica tani qqui toquinahijine. *Diodsa 
huatide disseraqquiri inadsapi bica tani. la Tonassiajade Dio 
huatidse tahi. *Pohuapa madija huapima tocassiejerahijine 
tohuini najari. Pocca pajissehe tocahatterahijine naco tohuini 
najari. *Diopa ojarijari; pina pohuassa najari ohuaha nohue- 
rahi. Icca ima Pohuadsa tobicanijinepi icca ima tonanabicade 
madija ojaria anihi. Madija ohuaha pina pohuassa najari 
nohuerahi. Najaria aja Jesocristopaja. *Jesocristopa dsoqque- 
hijine pohua ccaccoradsa icca imasiri manaconi dsoqquejari. 
Najaro ima madija huapima mittaridsamanahijine Diojine 
ahuato inanadsa pajissa tojajaro, aji Diojine najoraponicca 
huada bacco tadsa, onajaro. 7Najaropi Jeso pohua tahimari 
ohuacomeraridsanijine otohui huahua nadsapa pohuajine 
pocca dodosse ojajaro. Jodio quejena-jarajarideni pohua 
tahimaridsa pajissa quinahijine, pocca pajissehedsa naco jehe 
quinahijine mari ocanaridsabaqquihijine ohua dosse tajari. 
Pajissehera dsodo onajaro, omaidsa-jerani. 

sJehe, nadsama maqquidejedenidsa ohuatti ajima onani: 
Madija Diodsa totoqueriqquimana nahihuaji toqueriqqui- 
dsapa Diodsa huati huati totoquina nana, onajaro. Dio tohuira 
quinajari bodideni naco huireqquiri najarina pohuadeni dsepe 
memehuaji Diodsa da tamacossamanana onajaro. Huadie 
jirehe Diodsa huati huati totoquina nahijine, madija ohuaha 
tedseje naco ahuaji atti ahuaji atti quina-jaradsana Diodsa 
huati huati totoquina nana, onajaro. *Nadsama amoneje- 
denidsa naqui ohuatti dsodo onajaro. Ponidenicca etero 
huedsamananicca imapi ajima onajaro: Etero bica tanicca 
huedsamananipi bica tani. Naraha etero huatini ccara tani- 
ccapi huedsamana-jerana, onajaro. Etero onihi naqui pina 
ponideni imani ahuato tanicca huedsamanajerana, onajaro. 
Ponideni tatini conani naqui icohuamana-jerana, onajaro. 
Tomattocca dsibehi tanicca oro, huatini ccara tanicca perla 
naqui mattonideni huanadsapi jipera onani. Ponidenipi bica- 
bote tohuini quinadsa ponideni bodinipi: -Bica onadsa ohua 
qqui toquinadsapa: “Amoneje bicani” quinahijine -quinaraha 

najaropi Diodsa bica tejerani. 1%Amoneje attinidenipi: —Jehe, 
ohuapi Diocca ojani -quinajarodeni Dio pohuadsa bicaqquiri 
nanijinepi ajima quinana: Ima bicanira inanaridsamanadsana 
bica tani, onajaro. 1! Jehe, amonejedeni Dio Atti mittamana- 
nijinepi didi quinadsa taharibobo canana. Dio Atti maride 
attidenidsa naqui iboraqquiri nana, onajaro. 120huatti onihi 
naqui: Amonejepi madija huapima queriqquimanahidsa 
maride tojajerana, onajaro. Amonejepi maqquidejedenidsa 
deni tojajerana ¡poni! onajaro. Pina taharibo canadsa Dio Atti 
mittanissa tanijine, onajaro. 13Ohuatti nema onajaropi Diopa 
Adana inahatopojari. Dsotodena Eba inahatojaro. 1*Adanapa 
Satanacca maidsehedsa tojapo-jarajari; Ebadsana maidsa- 
pojari. Ponipi Dio Attidsa ibora tejeradsapi imasiri inana- 
jaro. 15Nema najaroa amonejedeni ejedeni tocassonamana- 
dsapi ocasserani ihinahanamana naraha Diopa amonejedeni 
inassiajabaqquinitohui. Jehe, ponideni tocassiejeranijinepi 
Diodsa jehe dsanapomanana, madija huapimadsa huatinideni 
huanaqquiri nana. Ima jirehe Diodsa madimananissa tana. 
Mohuaradsa ima bicanira ihinanamana nana. Nema quina- 
dsapi tocassiejeranitohui, onajaro. 


Jesodsa jehe quinajarideni maride 
toquejenahijinepa ajama quinahijine 


3 1Jehe, ima onihi pajisseheccapi ajima najaro: Madija 
attipa: -Jehe, Jesodsa jehe quinajarideni maride ojanijine 
tohuini onani -nadsapa: -Cacahuehe bicani tohuini najari 
—guiguina najari. ?Nama nadsapa Jesodsa jehe quinajarideni 
maridecca madie ajima nanina bica tani: Pohuapa madihissa 
tadsapa madija ohuaha attidenipa: -Pocca ima tabaccora 

tani -quina-jarahijine. Pocca amoneje naqui ojarini caji- 
hijine. Huananehema madi-jarahijine. Nadsama huajijiradsa 
pohua bodi huatohuissa tana. Imasiri inana-jeranijine pohua 
cacahuade nahato, madide naco nahato tadsapa pohuadsa 
madija ohuaha attidenipa: -Pohuapa bica tahi, ima cappirahi 
-quiquina nahijine. Pohuadsa madija bacco najonadsa pohua- 
dsa dsamatapa da inahijine, pocca odsadsa huadahijine naco 
bodi nanajorapo nana, onajaro. Dio Atti maride naco nahato 
tahijine, onajaro. ¿Pohua naco dsedse coma tanicca tohuini 

najarana. Dsedse coma taniccajine comani ahua jidera- 

jaripa ¡pohua! Pohua tesse naco inajidso-jarahijine, onajaro. 
Johuahuera tadsa jone taha madihijine. Dsiniro huemani 
tohuini, todsepetaji huemani tohuini dissera tajarana, onajaro. 
4Pohuapa pocca odsacca madija cacahuade nahato tana. 
Pohua attidsa pocca ejedenideni naco iboraqquiri nahijine. 
Pocca ejedenipa pohua noppine cappinaqquiri nadsa madi- 
manahissa tahijine, onajaro. *Naraha pocca odsacca madija 
cacahuade ssamo tadsapa ¿Diocca madija cacahuade nahato 
taco? Ssamo tahi. *Jesodsa jehe quinajarideni maride toja- 
hijinepa madija Jesodsa jehe dsatipa ¡pohua! onajaro. Nama 
nadsapa pohua atti: -Ohuana deni ojani —narana, onajaro. 
Nama nadsapa manaco Diopa inajidsorana. Pina maittacca- 
dsama Diodsa Satana attipa: -Ohuana deni ojajaro, tiapi 
ajimani tijani —napojarissa najarahijine, onajaro. ?Nadsapa 
Jesodsa jehe quinajarideni maride tojahijinepa pohua tahimari 
toccanissa tadsapi Jesodsa jehe quina-jarajarideni attidenipa: 
-Jehe, pohuapa madija bicahi, ima cappirahi —quinahijine. 
Naraha maridecca madie nema nejeradsapi jehe quina- 
jarajarideni attidenipa: -A, pohuapa Jesodsa jehe quinajari- 
deni marideraha pocca ima tabaccora tani -quinahitohui, 
onajaro. Nadsama pohuajine pocca ima nema nadsapi pohuapa 
pina Satanacca maidsehedsa cobara tajarissa najari, onajaro. 

Pablopa Timoteodsa ima teppe 


dsotodecca dosse inajaro 
2 Timoteo 


Introducción: Timoteopa odsa panani Epesohuaji madi- 
jari. Nahicca Jesodsa jehe quinajaridenidsa Dio Atti maride 
tojajari. Pablo Romahuajicca toponi cocorodsa huedsadsapa ima 
teppe dosse inapomajaro Timoteodsa. Pablopa Timoteo bodi 
inahatidsehijine pohuadsa dsodo inajaro. Jesocristodsa pajissa 
dsanapohuijine, tabaccorehedsa tohuajihi nahijine naco dsodo 
inajaro. Diodsa dsepe ijihissa tahijine, Epesodenidsa Dio Atti 
maride dissera tahijine naco dsodo inajaro. 


1.1-14 Jesocristo tahimari ecomeraridsanijine 

2.1-15 Timoteodsa: —Pina soldado ibora tajarissa taji 
—najari 

2.22-26  —Ticca madie Diodsara pajiranissa tanijine dissera 


tinaji —najari 

3.14-17 Dio Atti dsodo naniccapi Dio Pohuajine dsodo 
quinajaro 

4.1-2 —Dio Atti mari mari taridsaji —najari 





—¿Nija? —najari Pablo 


1 1Nija Timoteo, ¿bica tinaqui? Tiadsa ima teppe dsodo 
onajaro. Ohua onipi Pablo. Dio jipa tadsa pohuajine 
Jesocristocca dodosse ojani. Ohuapi Jesocristo tahimari, 
aji pohuadsa jehe inadsa camittehe jiquejeranicca icajijaro 
tahimarini mari ocanaridsabaqquihijinepa Abi Dio, pohua 
Bedi Jesocristo tedseje ohua dosse quinajaro. 

2 Jehe, Timoteo, tiadsa ohuati huana tani. Cristodsa jehe 
tadsapi ohuadsa pina occa ejedenissa tajaro. Nadsapi tiadsa 
ohuattia: Icca Abi Dio, ia Medsede Jesocristo tedseje tia 
icatidsemanana. Poccadeni tohuati huanehema tia acco icama- 
manana. Poccadeni jonehe naqui tiadsa tojana, onajaro. 

Jesocristo tahimari ecomeraridsanijine 


3Diodsa: —Jehe, epejeni, tijine bica tani —onajaro. Dio 
pohuadsa ibora onani, pina occa idideni Diodsa iboraqquiri 
nadsa dsepedeni ihijimana najarissa onajaro ohua naqui 
obodi huire tadsa Diodsa odsepe ijijaro. Nema onadsapi 
dsome ssiaja, dsome ssiaja Diodsa huatide ojadsapi titohui 
ohuati ajimejeradsa huati huati ohona najaro. “Tia ohuaquibo- 
dsapi otohui oji oji tade. Najaro obodidsa ohuati ajima-jerani. 
Nadsapi tia qqui omaninijine tohuini onajaro. Tia qqui omani- 
dsapi ohuatidsenitohui. *Jesocristodsa pajissehera jehe tanissa 
tajaro nahato onani. Tahidepi ticca ini Roida jehe najaro, ticca 
ami Fonise naqui jehe najaro. Najarodenicca jehenijissa tajaro 
Jesodsa ticca jeheniji nahato onani. 

6 Nema nadsapi teti ajima-jeranijine ohuatti tiadsa ajima 
onajaro: Dio pocca daniji bicani tahide tiadsa da inapo- 
jaro tiadsa anidsanaponijine dissera tinaji. Najaropi Dio Atti 
maride tipajiranissa tanijine tiadsa bara onadsa Diodsa huati 
onadsapi tiadsa tojade. 7Diopa cappinehe huapimapi iadsa 
da inejerani. Dio iadsa Pohua Corime da inaridsajaripa ibodi 
cappina-jeradsa daco ijiranijine, tohuati huanehema madijadsa 
eti cahanari cananijine, Diocca dacorehema ia ecahuanissa 
tadsa imasiri inana-jeranijine. Najarona Dio iadsa da inajaro. 
8Nadsama madija ohuahadenidsa ia Medsede Jesocristo 
tahimari tecomeradsa naqui comehi tina-jeradsa mari ticana- 
baqquiridsana. Aji ohua toponi cocorodsa ohuedsani tahimarini 
timittadsa naqui ticomehi tejerana. Aji ohuapi Jesocristo 
tahimari mari mari onaridsajarojine todsepe ojajarode. Tia 
naqui Jesocristo tahimari icassiejeranijinecca tecomeraridsa- 
jarojine ocasserehe tinahanaraha nema nehe oji tejeraji. Pina 
tetidseridsana, onajaro. Dio tibodi inadacoradsanaponitohui. 
#Diopa ia tonassiajabaqquijari. Pohua bicaqquiri inanijine ia 
tocattejidsabaqquijari. Naraha najaropi ia ijine jerani. Dio 
iadsa huati cahanari canadsa: -Madija onassiajabaqquihitohui 
—napojari. Nama najaria maittaccadsama dsama inahato- 
jeraccadsama iadsa huati cahanari canapodsapa Pocca Cattaniji 
Jeso iadsa da inahijine najorapojari. *Diopa pohuajine ia 
Tonassiajade Jesocristo iahuaji ccaronadsapa pocca tohuati 


Porciones del Nuevo Testamento en culina (mádija) del Perú, 1ra ed., O 2011, Liga Bíblica del Perú 


297 2 Timoteodsa 1, 2 


huanehe iadsa ahuato inanajaro. Jesona dsoggueraha nahatoni- 
dsapa pohuajine dsogguehe paji idsogguerinicca inassamojaro. 
Nadsapi pohua tahimari icassiejeraniccadsa pajissa inadsapi 
paji idsogguerini nejeranitohui. 

Idsoggueraha inahatonidsapi camittehe jicaguera taniccana 
icajidsanaponitohui. Jehe, nema nadsapi tohuati huanehepi 
najaro ima bicani Dio iadsa ahuato inanajaro. 

1 Najaro ima bicani ohuacomeraridsanijinepi Dio otohui 
huahua nadsa pohuajine pocca dodosse ojajaro. Pohua 
tahimari mari ocanabaqquiridsahijine ohua dosse tajari. 
12Nema nadsapi jidapana toponi cocorodsa ohuedsadsa 
nacasserehe onahanaraha comehi onehe ohuedsa-jerani. 
Ajina, Jeso pohuadsa jehe onapodsama maidsera tahi nahato 
onajaro. Ajijaro ima naqui nahato onani: Aji Jesocristo 
pohua tahimari icassiejeranijinecca ohuadsa ahuato inana- 
jaropi tossamo-jeranijine pohuana cacahuade pajirajari. 
Ecahuadsanapodsapi pohua ccanihicca huada bacco tanitohui. 

13 Jehe, Timoteo, Jesocristo tahimari pajissehecca tia 
mari ocanapojaropi tinebo tejeraji. Nema tinanadsapi Diocca 
Cattaniji Jesodsa jehe tidsanapona. Pohuadsa tijadsapi pocca 
tohuati huanehema teti cahanari canana, onajaro. 1*Jesocristo 
tahimari icassiejeranijinecca tecahuanissa taji. Dio Corime 
ibodidsa madijaripa tia acco camadsapa nema tinananijine. 


Timoteodsa: —Pina soldado ibora tajarissa taji —najari 


2 1Timoteo, tiapi pina occa ejedenissa tani Jesocristocca 
tohuati huanehema daco tijiraji. ? Madija huapima occa 
marinaja mittamanadsapa tia nagui ohuatti timittade. Najaro 
marinajapi Diotohui disseragguiri najaridenidsa maride tijaji. 
Manaco pohuadeni naco madija ohuahadeni maride pajira- 
manadsapa mari icanaridsabaqquimanahijine, onajaro. 
3Ocasserani tiadsa bacco tadsapi nema nehe tinahanaji 
onajaro. Jesocristocca dodosse tijadsapi pina soldado ibora 
tajarissa taji. Pina soldado ocasserani ahuahijine najoraha 
madijarissa taji. *Ajana, madija soldado tojajaripa soldado 
jarajaridenicca madiecca imadsa quejema-jarajari. Pohua 
dossedecca dossenijidsara iboradsanapojari, pohua dossede 
inahatidsehijine, quiquina najari. *Jesocca dodosse naco pina 

madija ittomedsa joppa tajarissa najari. Ittome cacahuade 
attissa inanadsa tahide bacco nanipodsapa manaconi caji- 
hijine. Naraha ittome cacahuade attissa inana-jeradsa ajamani 
dsodonidsapa bacco naniporaha manaconi caji-jarahitohui, 
guiguina najari. *Jesocca dodosse tojajaripa pina madija 
huidsaja ppade dissera tajarissa najari. Tarabaidsade ibora 
tadsapa pohuana pocca ppaniji bono jipapohuijine bica 
tahi, quiquina najari. 7Jehe, aji soldado tahimari, ittomedsa 
jojoppade tahimari, huidsaja ppappade tahimari dsodo 
onajaropi tibodi huatonissa tana. la Medsede Jesocristopa ima 
huapima timittanissa tanijine tia acco canahitohui, onajaro. 

8 Ajaro ima naqui tibodi huatoma huatoma dsanapona: 
Jesocristopa dsoqqueraha dsotode nahatonijari. Pohuapa 
tamine Dabi potemahi. Najari tahimari icassiejeranijinecca 
mari mari onaridsajaro. *Najari tahimarijine ocasserani 
onahanaridsajaro. Aji, pina tabaccorehe inanamanajaro- 
denissa nehe cadenadsa ohua jore quinadsapi ohua coro 
idsimamanajaro. Ohua jore quinaraha Dio Attipi jore quina- 
nijine ssamo tani. Najaroa Jesocristo tahimari icassiejera- 
nijinecca tojaribaqquijaropaji. **Nadsapi oji onejeradsa 
ocasserehe huapima onahanajaropaji. Nema onajaropi Dio 
icattejidsabaqquipojarideni Jesocristo tahimari icassiejera- 
nijinecca mittamanadsa pajissa quinadsapa Dio inassiaja- 
baqquihitohui, Dio pohua ssiejenema pohuadsa madimana- 
dsanapohuijine. 

1 Ajijaro imapi pajissa tojani: 

Pina Cristo pohua tedseje ecotajarossa nadsapi nidsa 

dsotode Cristo pohua tedseje imadinitohui. 

12 Ocasserani eraha oji inejeradsa inahanadsapi nidsa 
dsotodepi pohua tedseje dsama huapima dossede 
iquejenanitohui. 

la ettipi: “Jesocristocca ojajerani” inadsapi manaco Jeso 
atti: “Najaripa occa madija jarahi” nahitohui imehidsa. 

13 lapi ettissa inana-jeradsapi imaidsa tani. Naraha 
pohuapa pajissehera pina pohua attissa inanajaro. 
la tonebobaqqui-jarahitohui. 

14 Jehe, Timoteo, ticca mamari tabaqquipa occa marinaja 
huatideni ajamamana-jarahijine pohuadenidsa huati huati 

tinaji. Pohuadeni attidenidsa cahadirere cana-jarahijine 
pohuadenidsa huati tinanissa taji. —Diopa etti mittahi, 
ticahadirere cana-jeraji -tana pohuadenidsa. Najaro huadie- 
jinepi ima tobica-jeranitohui. Najaro huadie mittamana- 

dsapa poccadeni jeheniji tossamorana, onajaro. 1*Diocca 
dodosse bica tinanijinepi ibora tinadsa tidsepe ijinissa 

taji. Dio tinahatidsedsapa pohua atti tiadsa: -Jehe, bica 

tinani —nahitohui. Pina tatarabaidsade dissera tajarissa taji. 
Tarabaidsa tanissa tadsapi tia dossededsa ticappinejeranitohui. 
Dio Atti pajissehera dsori tejeranijine mari tanissa taji. 


—Ticca madie Diodsara pajiranissa 
tanijine dissera tinaji —najari 


22 Dsabissodenipa pohuadeni tohuini quinahicca caji tani. 
Tabaccorehe tohuini inacomamana tani. Nadsa Timoteo, tia 
naqui dsabisso tijani. Nema nanicca tohuini tejeraji. Najaro 
tabaccorehedsapi tiajini naji. Ticca madie Diodsara pajira- 
nissa tanijine dissera tinaji. Jesodsa jehe tajaropi tinebo 
tejeraji. Diodsa teti huana, madija huapimadsa teti huana 
tehe timadiji. Jone tinehe timadidsanapona. la Medsedecca 
madija bodideni huireqquiri najarideni tedseje imasiri jirehe 
nema tidsanapomanaji, onajaro. 23Ima ponimacca aji pina 
madija pohua bodicca huati tajari timittaraha pajissa tejeraji. 
¡Poni! tana. Nahato tinani ima nema naniccapi huadie toja 
tani. 24Naraha la Medsedecca dodossepa huadi tajarahina bica 
tahi. Madija huapimadsa pohua atti majida tadsa huati huati 
tahijine. Madija mari icanabaqquihijine naco nahato tana. 
Pohuadsa madija nacasseraqquiri nadsa naco mohuaradsa 
inahananijine. 2? Pohuadsa jiperaqquiri naraha nama naha 
mohuaradsa mari icanabaqquidsanapona. Nama nadsapa 
Diojine pohuadeni bodi cacajiqquimerahijine itide. Nadsana 
marinaja pajisseheccadsara pajissa quinahijine, onajaro. 
26Nadsana Diojine pohuadeni bodideni huatomahissa tadsapa 
Satanacca maidsehe naqui inebomananijine. Pina Satanacca 
maidsehedsa todsepe toquejenajarissa quinaraha Dio tappa 
inabaqquijari. 

Dio Atti dsodo naniccapi Dio 
Pohuajine dsodo guinajaro 


14Pohuadenipa nama quinaraha Timoteo tiana Jesocristo 

tahimari tia mari icanajarodsa pajissa tade. Najarodsa 
pajissa tidsanapoji, onajaro. Tia maridedeni nahato tinani; 
maidseraqquiri inani. '”Ejedeni tijapodsama Dio Atti dsodo 
nani tiattadsapi tohuattehe ticajijonajaro nahato tinani. 
Najaro tohuattehe ticajidsapi Jesocristodsa jehe tadsa najaro- 
jine Dio tia tonassiajajari. 1*Dio Atti nema nehe dsodo nani- 
ccapi Dio pohuajine bodideni nahatoqquiri nadsa dsodo 
quinajaro. Najaro iadsa anijaropi ponima jerani. la acco 
camanijine pajirani. Ajijaro Dio Attipi pajissehe ia mari cana- 
nijine pajirani. Icca imasiri ahuato inanajaro. Icca imasiri 
cattemanijine pajirani. Icca madie Diodsa bica tanijine ia 
mari canajaro. Madija Diocca tojajari Pohua Atti tohuatta- 
huapima inananijine pajirahissa tajari. 

-Dio Atti mari mari taridsaji —najari 


1Jehe, Timoteo, Jesocristo ccanipomadsa tamine toja- 
dsapa madija huapima ecahuabaqquihitohui. Nadsana 
camittaqquiri najaridenicca ima icattema, jicamanapojari- 
denicca ima icattema nahitohui. Nadsama Dio, Pohua Bedi 

Jesocristo tedseje ohuatti nahatoto tahi. Ohuattissa tinana- 
nijine tia ocadossejaro: ?Dio Atti mari mari taridsaji, onajaro. 
Huajijiradsa maride tijaridsanijine tibodi titinajorapo naji. 
Madija Dio Atti mittade jipaqquiri nadsapa mari ticana- 
baqquina. Jiperaqquiri nadsa naco nama naha mari ticana- 
baqquina. Madija ima tonanadsa naco mohuaradsa huati 
ticanahissa tajo. Pohuadsa: -Ima tinanajarodsapi epeje 

taji -tana. Madija pohua bodi cacajiqquimerahijine naco 
mari ticanajo, ima bicani tohuira pohua bodi huatohuijine. 
Tohuattahijine najo tadsa naco nama naha mohuaradsa mari 
ticanajo. 

Pablopa Titodsa 


ima teppe dosse inajaro 
Tito 


Introduccion: Tahidepa Tito, Pablo tedseje dsama onihi, onihi- 
huaji huedaridsajari, Dio Atti maride. Nadsapa dsama Cretahuaji 
bacco toguinadsapa Pablo Tito inebojari, nahi Cretacca madija 
Jesodsa jehe guinajarideni maride tojahijine. Cretapi passo nocco- 
nidsa dsama huittidsacossajaro onini. Najaro passo imeni oninipi 
Mediterraneo. 

Tito Cretadsa madidsapa Pablo pocca ima teppe pohuadsa dosse 
inajaro. Jesodsa toguejenajarideni nejecoma guinahijinecca ima 
dsodo inajaro. Pohuadeni maridedeni nejecoma guinahijinecca 
ima dsodo, poccadeni mamari tabaggui ecahuabagguimanahijine 
nejecoma guinahijinecca ima nagui dsodo inajaro. 

2.1-15 Dio Attira mari icanabaqquihijine 
3.3-8 Jesodsa toquejenajaridenipa ajama quinahijine 





Dio Attira mari icanabaqquihijine 


¡Naraha, Tito, tiana madija mari ticanabaqquidsapa 

Diocca marinaja bicaniccama pohuadeni mari ticana- 
baqquijo. 2Jadahideni ajama quinahijine mari ticanabaqquijo. 
Mohuaradsa madimanana. Nahi madija ohuahadeni madie- 
rideni qqui toquinadsapa: —-Jehe, poccadeni ima bica tani 
-quinahijine. Pohuadeni bodideni huatomamanahissa tadsa 
ima bicanira tocattejidsade nahatoqquiri nahijine, pina aji 
Diocca imassa najarora icattejidsamananijine. Aja jadahi- 
denipa Jesodsa jehe quinahissa tahijine. Diocca tohuati 
huanehema huapimadsa huatideni huanaqquiri nahijine. 
Ima ocassera tanicca naqui mohuaradsa inahanamana- 
dsanaponijine. ?Najarossa najaro amoneje jadanideni 
naqui mari ticanabaqquiji. Diocca ima bodinidenidsa anihe 
mohuaradsa madimananissa tanijine. Madija pohuama 

inatabaccoramanahijine ima ponima huati huati nana- 
ridsamana nejeranijine. Dsedse coma tanicca nagui tohuini 
guinejeranijine. Ponidenipi ima bicanira maride toguejena- 
nijinena bica tajaro. #Jehe, amoneje imani joconi toguejena- 
pojaropi ajijaro imadsa dsotodedenicca mari icanabaqqui- 
mananijine bica tani: Ponidenicca maqquidsa huatinideni 
huanaqquiri nadsa ponidenicca ejedenidsa naqui huatini- 
deni huanaqquiri nadsa inamadibaqquimanahissa tahijine. 
sBodinideni huatomamananissa tadsa ima bicani tocatte- 
jidsade tocahatteranijine. Maqquideje ohuahatohui quinejera- 
nijine. Ima bica tejeraniccatohui bodinideni huahuatomamana 
nejeranijine. Ponidenicca odsa bica tanijine cacahuadera 
tocahatteranijine. Ponideni attinideni majida tadsa poni- 

deni tassani acco acco ihicamaridsabaqquimana nanijine. 
Ponidenicca maqqui attidenidsa naqui iboraqquiri nanijine. 
Jehe, najaro ima tocahatteradsapi madija ohuaha ponidenicca 
madie qqui toquinadsa: —-Diocca marinajapi tabaccora tani 
-quinahijine ssamo tani. 

sJehe, Tito, najarossa najaro dsabissodeni naco bodideni 
huatomamanahissa tahijine mari ticanabaqquijo, nahi ima 
bicanira tocattejidsade tocahatterahijine. "Tito, tia naqui 
timadinissa taji, ticca madie pohuadenidsa ahuato tanijine. 
Nahi dsabissodeni ticca madie qqui toquinadsapa: -Ia 
naqui nema inana —quinahijine. Mari ticanabaqquidsa naco 
maidsehe jirehe pajissehera Dio Attira pohuadenidsa ahuato 
tinanaji. Jidsehe jirehe Dio Atti poniradsara mari ticana- 
baqquijo. *Ticca marinaja bica tadsa tinapajiranissa taji. Nahi 
ticca marinajadsa: -Bica tejerani, pajiranissa tejerani -quina- 
jarahijine. Nadsapa madija ticca marinajadsa jiperaqquiri 
najarideni tiadsa ima inanamananijineraha pohuadenipa 
cappinamanahitohui. Tetti pajiranissa tadsapi iadsa ima 
inanamananijine ssamomo tahitohui. 

*%Nadsama aja madijacca medse mamadimaneri najari- 
deni naco ajama quinana: Pohuadeni medsede attidenidsa 
iboraqquiri nahijine. Pohuadeni medsededsa naco pocca- 
deni huatidsehema dsepedeni ihijimana nahijine. Pohuadeni 
medsede attidsa naco tossonidsimamana-jarahijine. 
10Pohuadeni medsede dsepetaji naqui botimana-jarana. 

Pohuadeni medsededsa maidsamana-jarana. Pohuadeni 
medsede atti inapajiramananissa tana. Nahi poccadeni madie 
qqui toquinadsapa: -Ia Tonassiajade Diocca marinaja bica tani 
-quinahijine. 

1 Jehe, Diocca marinaja bicanipi Dio madijadsa huati 
cahanari canadsa madija icatidsebaqquihi ahuato inanajaro. 
Najarodsa madija huapima tocassiejerahijine pajirani. 12 Dio 
ia tocatidsebaqquijaricca imapi aji ibodicca imasiri inebo- 
nijine ia mari canajaro. Ajijaro namicca ima tohuini inajaro 
inebonijine ia mari canajaro. Ajijaro namidsa imadidsa icca 
madie bica tanijine ia mari canajaro. Ibodi huatomanissa 
tadsa ima bicanira tocattejidsade icahattera, icca ima Diodsa 
pajiranissa tanijine icahattera, Dio Pohua tohuira dissera 
inanijine icahattera najaropaji. 3 Ajijaro naqui aja Dio ia 
tocatidsebaqquijaricca ima ia mari tocanabaqquijaro. Najaroa 
Jesocristo ccanipomahicca huada bacco tadsapi etidsenitohui 
inajaro. Aja Icca Dio bicabote ia Tonassiajade Jesocristo 
ccanipomadsapa pohua dsibehinema pocca deni tojehema 
ahuato taha ccanipomahitohui. 1*Jesopa itohui huati huana 
tadsa pohua ccaccorajari. Tabaccorehe huapima inanaridsehe 
imadiporaha ia todinibaqquihijinea aja Jeso dsoqquejaripaja. 
Najaroa aji pohuadsara pocca iquejenani ojari nanijine ia 
tonahirebaqquijaripaja. Najaroa aji ia pocca madija iquejena- 
jaropi ima bicanira inananijine disseraqquiri inajaropaji. 

15 Jehe, Tito, aji ima huapima ojine dsodo onajarocca naqui 
mari ticanabaqquijo. Pina aji Dio Attissa inanamananijine 
tinahatidsebaqquijo. Aji Dio Attissa inanamana-jeradsapi tetti 
dacorehema huati ticanabaqquijo. Pohuadenidsa: —-Najaro 
imapi bica tejerani -tana. Tiadsa madija attideni: —Tiapi 
ajimani tijani, ponima huati huati tinajaro -quina-jarahijine 
ticappina-jeradsa daco tijiraji. 


Jesodsa toquejenajaridenipa ajama quinahijine 


3la naqui tahidepi Dio tahimari ssamomo inapo- 

dsapi ponima imadiridsaccade. Diodsa naqui iboqquiri 
inaccade. Aji ia tohuini inaniccadsa, ia inahatidsenijinecca 
tohuini inajaroccadsa medse iquejenaccade. -Jehe, ima nema 
najarona bica tani —ihinanaridsa naccade. Tabaccoraqquiri 


Porciones del Nuevo Testamento en culina (mádija) del Perú, 1ra ed., O 2011, Liga Bíblica del Perú 


305 Titodsa 3 


inaccade. Itesse dsepetaji acconi huadigguiri ihinanaccade. 
Aji ia huapima nagui ahuaji jipera ahuaji jipera inaridsaccade. 
4Naraha aja ia Tonassiajade Dio Pohuana madija huapimadsa 
huati huanajideradsapa pocca biquehe, pocca tohuati huanehe 
dsama huapimacca madijadsa ahuato inanaridsajaropaji. 
5Diopa ia tonassiajabaqquijari. Naraha najaropi ia bica inana- 
jarojine jerani. Diona itohui huati huana tadsa: —-Madija 
onassiajabaqquina —najari. la tonassiajabaqquihijine Pohuana 
ibodi inahiredsapi aji ibodi dsati tojajaropaji. Dio Corimejine 
madie dsati icajijaropaji. *Diopa Pohua Bedi Jesocristodsa 
Pohua Corime da inadsa manaco ia Tonassiajade Jesocristona 
iadsa inanaridsajaripaja. Pohua Corime nama naha iadsa 
tojaridsajaripaja. Jesocristo ia tonassiajabaqquijaria aja Dio 
iadsa accora tadsa Pohua Corime iadsa inanaridsajaripaja. 
7Dio nama najaripa iadsa huati cahanari canadsa ia tocatidse- 
baqquijaripaja. Aja Pohua Bedi Jesocristo eccoradsaha Dio 
Atti ajama najaripaja: —Jidapapi ticcadeni imasiri manaconi 
Jesodsana jicani. Occa ejedeni tiquejenajaro bica tani —najari- 
paja. Nadsama aji Diocca ejedeni iquejenajaro pocca camittehe 
jiquejeranicca tohuini imadijaropi aji iadsa inanajorajaropaji. 
s Nadsama Tito, aji tiadsa ima dsodo onajaropi pajissa. 
Ajijaro imadsa Jesodsa jehe quinajarideni maride dissera tinaji, 
onajaro. Nahi ima bicanidsa dsepedeni ijiridsamanadsa, madija 
naco acco icamaridsabaqquimanahijine. Najaro imapi bica tani. 
Najaro imadsana madija huapima tobicaridsamanahijine. 

ima teppe dosse inajaro 
Filemon 

Introduccion: Piremaopa Pablo tesse Jesodsa jehe najari. 
Pohuapa Corosahuaji madijari. Pocca odsadsa naco Jesocristodsa 
jehe guinajarideni gueguerigguimana najari. Pohuapa dsepe sse 
tajari. Pocca dodosse tabaqqui cajijari. 

Piremaocca dodosse ojaria onipa Onesimo. Najaripa pohua 
dossededsa huatirahi huaji tanihuaji joppa tajari. Odsa panani 
Romahuaji Pablodsa bacco tadsapa Jeso tahimari mittadsa jehe 
najari. Nadsapa pocca ima icattemanijine —Ohua dossededsa occa- 
nina —najari. 

Ajijaro ima teppe Pablo dsodo inajaropi Piremao pocca dodosse 
Onesimo inajidso-jarahijine. Pablo Onesimodsa huati huana tadsapa 
Piremaodsa dsodo inajaro, Piremaopa Onesimocca imadsa: —Epeje, 
ohuati ajimani —nahijine. 

1.1-7 Piremaopa Jesodsa jehe nahissa tajari 





Piremaopa Jesodsa jehe nahissa tajari 


1Nija Piremao, ¿bica tinaqui? Tiadsa ima teppe dsodo 
onajaro. Ohua onipi Pablo. Ohuapi Jesocristo tahimari mari 
mari ohona najarojine toponi cocorodsa ohuedsajaropaji. 
Jehe, Piremao, imecote Timoteo tedseje tiadsa ¿Nija? inajaro. 
Tiapi itesse bica tinade. Titohui eti huana tani. Jesocristo 
tahimari maride tia inadsa idsepe ijijarode. 2 Jehe Piremao, 
ticca odsahuaji Dio Atti mittamanahijine totoquerigqui najari- 
denidsa naqui ajijaro ima dsodo onajaro. Aji imecote Apia 
ponidsa naqui dsodo onajaro. Imecote Araquipo, Jesocristo 
tahimari maride ihicaberaridsa najaridsa naqui dsodo 
onajaro. Huapimadsa ¿Nija? inajaro. 3Icca Abi Dio, ia Medsede 
Jesocristo tedseje poccadeni tohuati huanehe, jonehe naqui 
tiadenidsa inanaridsamanana, onajaro. 

4Jehe, Piremao, titohui Diodsa huati huati onadsapi: 
-Abi Dio, epejeni, tijine bica tani -ohona najaro. ¿Nema 
onajaropi tijine ima bica tani quinahi omittajaro. Aja ia 
Medsede Jesodsa jehe tanissa tajaro. Diodsa toquejenajarideni 
huapimadsa teti huana tajaro. Najarojinea Diodsa ohuatidse- 
jaro. £Diodsa ticca jeheniji pina icca jehenijissa najaro. 
Jesocristo iadsa huati huana tajarijine iadsa ima bica tanicca 
inanajaro. Najaro pocca daniji huapima timittanissa tanijine 
Diodsa huati huati odsanapojaro. "Jehe, ohuemecote Piremao, 
Diodsa toquejenajarideni huapimadsa teti huana tadsa bodi- 
deni acco ticanabaqquidsapa huatidsemanajari. Najaro 
ima omittadsapi ohua naqui ohuatidsejaro, obodi tobicani 
napomani. 

ima teppe dosse inaridsajaro 
Hebreos 


Introduccion: Jodiodenipa Isaraeri potemahi. Poccadeni idipa 
Abarahao. Pohuadeni atti oninipi ebreo. Pohuadenidsa naco: ebreodeni, 
guiguina najari. 

Ajijaro ima dsodode onipa ssamo inani. Pablo jarahitide guina- 
jari. Jodiodeni Jesodsa jehe guinajarideni nanajidso toguejenadsa 
Jeso inebomanabote nadsa ajijaro ima pohuadenidsa dosse inajaro. 
Jeso inebomana-jarahijine dsodo inajaro. Moisesicca marinajapi ia 
tonassiaja-baqquinijine pajira-jerani. Jesocristodsa pajissa inajarona 
denima bica tajaro, najari pocca dsodonijidsa. 

Maittaccadsama jodiodenipa poccadeni imasiri manaconi toja- 
hijine bani bedi bicahi inanadsoqque-manadsa emene Diodsa da da 
quiquina najari. Najaro bani bedi emene dada Jesocristojine nebo- 
jaro jodiodeni mittamanahissa tahijine pohuadenidsa dsodo inajaro. 

1.1-4 Diopa iadsa huati tahijine Pohua Bedi dosse inaronajari 

4.12-13 Diodsa ibodicca ima ahuato tajaro 

4.14-16  Jesopa icca ima Diodsa huahuati toqquimade deni 
tojahicca 

9.11-14  Jesocristo pohua emene da inajaropi pajiranissa 
dsanapojaro 

9.15-22  Diocca jehe canireniji dsati 

9.23-28  Jesocristocca danijipi imasiri inajicanijine 
pajiranissa tajaro 

11.1-40  Diodsa jehe quinahissa tajari tahimarideni 

12.1-4 Jeso tohuira icattomama canana 


Diopa iadsa huati tahijine Pohua 
Bedi dosse inaronajari 


1 1Maittaccadsama Diopa Pohua Atti cacomeraqquiri najari- 
denidsana huati tadsa najaridenina icca ididenidsa huati 
huati ihiqquimamana najaro. Diopa pocca marinaja, madija 

pohuadeni tedsejemacca ima ahuato inanajaropi onihi onihi 
inanajaro. Naraha Pohua Attidsa huati tahi ojari jerani. Pohua 
Atti cacomeraqquiri najaridenicca huadadsa ahuato inanajaro 
nagui, bodideni inahattabaqquijari naco. 2Naraha jidapana 
dsama jicanicca tohuajiradsa iadsa huati tahijinepa Pohua 
Bedi dosse inaronajaride. Najarina iadsa Imehi Atti huati huati 
ihiqquima najarode. Jehe, Pohua Bedipa tahide Imehi tedseje 
meme, nami, huapima aniridsajarocca inahatomanapojaro. 
Nadsama Diopa Pohua Bedina cacahuade inanajari. Huapima 
jinede tojajaripaja. *Jehe, najari Dio Bedijinena Imehi Diocca 
dacorehe, deni tojehe, canahatori canehe iadsa ahuato tajaro. 
Pohuapa pina Imehi Diossa najari. Nahato tajari. Bica tajari. 
Meme, nami, huapima aniridsajaricca pohua atti dacora- 
jarodsa: -Anidsanapona —nadsa pohuajine anidsanapojari. 
Nadsama itohui dsoqquehijine ibora tadsapa pohua emenejine 
ibodicca imasiri jeo tadsa ibodi tohuirejaro. Dsotode Diojine 
deni tojadsapa memehuaji toccamacossanidsa Dio Pohua inori 
nahatonihuaji huittarijari. 

4Jehe, Dio Bedi Imehi inorihuaji huittarijaripa Diocca 
dodosse tabaqquidsa deni tojajari. Najarossa najaro Dio Pohua 
Bedi oni icanacanijaripa pocca dodosse tabaqqui onidenidsa 
deni tojajaro. 


Diodsa ibodicca ima ahuato tajaro 


4 12Dio Attipi dacorehe caji, camittehe caji najaro. Pina 
jadsirecca massito cajadsire-gguimerajarossa najaro. 
Najaro massitopi bani imedsa jaro tocadsimadsa tone 
tohuarihidsa tajo tahijine pajira, appone ahuatohuijine tone 
icanarobehijine pajira najaro. Najarossa najaro Dio Atti 
ibodidsa togguedsimadsapi icca ima nattome inajaro. Ibodi 
huatohue, ibodidsa tohuini inanicca huapima bica tanicca, 
tabaccora tanicca ahuato inanajaro. 13 Jehe, Dio huapima 
inahatoridsajaripa huapima qqui tahissa tajari. Pohua qqui 
tajarahijine inajimahi ssamo tani. Icca ima naqui Pohuadsa 
ahuato tajaro. Nidsa icca ima ecomeranijinepi Pohua bacco- 
huaji idomo huanitohui. 

Jesopa icca ima Diodsa huahuati 
togguimade deni tojahicca 


14Dio Bedi Jesopa Imehi madihihuaji toccamacossanidsapa 
jidapana memehuaji madijari. Pohuapa icca ima Imehi Diodsa 
huahuati togguimade deni tojahicca. Ohuaha pina pohuassa 
najari nohuerahi. Pohuadsara pajissa inadsa pohuatohui 
disseraqquiri idsanapona. 15 Jesopa pina iassa naha namidsa 
madidsapa imasiri totonanade nattome inajari, pina ia 
nanattome najarissa najari. Imasiri totonanade attia: -¿Jesopa 
ohuattidsa ibora taco? ¿Ibo tarana? -naraha Jesopa Imehi 
Diodsara ibora tadsa imasiri inana-jerajaro. Nama nadsapa 
iadsa huati huana tahi. Ibodi mijira tani nahato tadsa ia acco 
camade jipa tahi. 1*Pohuadsa ¡ajiressina. -Jesopa dacorahi, 
ia acco tocamabaqquihijine pajirahi -inana. Pohuapa bica 
tahi. lapi bica inejeraraha iadsa huati huana tahi. ladsa ima 
anidsapi imasiri inana-jeranijine pohuadsa huati inadsapi ia 
acco tocamabaqquihitohui. 


Jesocristo pohua emene da inajaropi 
pajiranissa dsanapojaro 


1 Naraha jidapapa Jesocristo iadsa anihi. Pohuapa icca 

daniji Diodsa dada toqquimade, icca ima huahuati 
toqquimade deni tojahicca. Pohuana icca ima Diodsa inana- 
bicanijine pajirahi. Pohuapa memehuajicca Dio anihi- 
huaji toqquedsimajari. Nanihuajipi Dio tadsari bani etero 
ssequi nahiccassa nejerani. Madija icanahatomana.jerani. 
Ajijaro dsamacca jerani. Memehuajiccapi denima bica tani. 
Pajiranissa tani. 12 Jesocristo nahihuaji toqquedsimadsapa 
edede jidsadsa chivo emene dsojo icadsima-jarajari. Bohui 
bedi bicabote emene naco dsojo icadsima-jarajari. Pohua 
pohua emenena da inanijine toqquedsimajari. Toqquedsimahi 
ojarihi. Nidsa dsotode pohua emene dade toqquedsimapoma- 
jarahitohui. Pohua emene da inajaropi pajiranissa dsanapo- 
nitohui. Nama nadsapa imasiri manaconi najidsohue iadsa 
ssonari-jeranijine ia todinibaqquidsapa tossiejehe jiquejera- 
nicca iadsa inanajaro. 

13Diocca marinaja tahidecca aniccadsapi madija ima oppina 
tanicca inanadsapi Diodsa dada toqquimahuaji toqquedsimade 
oppina tani. Naraha bani bedi emene dissa naridsa assire ppaja 
tojadsana pocca ima tobica tani. Ima onihi oppina tanicca 
toppineranijinepi edede jidsadsa chivo emenedsa huissa inarijari. 
Ima onihi oppina tanicca toppineranijinepi bohui maqqui emenedsa 
huissa inarijari. Ima onihi oppina tanicca aji madija huatiahi assire 
bara inadsapa bohui dsohuato jierani botta tani ononi passodsa 
quejemadsa ima cajijari tetepihuaji dissa dissa narijari. Nadsapa 
assire ppaja tojadsa pocca ima toppinera tani. Nama nama quiquina 
nadsa assiredeni tohuiremanadsapa Diodsa dada toqquimahuaji 
jai tojedsimapomahijine toppinera-manapomajari. 1*Nadsama 
najaro marinajassa inanamanadsa bani bedi emenejine assiredeni 
tohuiremanadsapa dacorehe cajini ahuato tajaro. Naraha Jesocristo 
emenena dacorehe denima cajijaro. Dio Pohua Corime Camitta 
taha nama dsanapojari Jeso inadacoradsa icca daniji bicabote toja- 
hijine pohua pohua ccaccorajari Imehi Diodsa. Jesopa ima cappira- 
jari, bodi huire tajari. Icca imasiripi najidsohue jiquejeranihuaji 
ia tohuaccanitohuiraha Jeso emene toccajarojine icca imasiri sse 
inajaro. Ibodi inahirejaro. Nema nadsapi icca Dio Camitta tajari 
Attidsa ibobora idsanaponijine ipajirajaro. 


Diocca jehe canireniji dsati 


15 Jehe, Jesocristo pohua ccaccoradsa pohua emene tocca- 
jarojine pohuana Diocca jehe canireniji dsati iadsa inanajaro. Aji 
Diocca jehe canireniji tahideccadsa madija iboqquiri nadsapa 
imasiri ihinanamana najaro. Najaro imasiri manaconi Jeso 
dsoqquejaripaja. Nama nadsapa Dio pocca madija toquejenahijine 
icattejidsa-baqquijarideni pocca biquehe jiquejeranicca cajimana- 
dsanapohuitohui, pina Dio Pohua huati tapojarissa inananitohui. 


Jesocristocca danijipi imasiri 
inajicanijine pajiranissa tajaro 
23 Jehe, nadsama memehuajicca Dio tadsaripi assirani. 
Namidsa anijarocca odsapi corimani. Najaro odsa bodidsa 
aniridsajari huapima Diodsa tohuirenijine bani bedi 
emene huissa inariridsamanadsa tohuireridsajaro. Naraha 
memehuajicca assirani aja Dio madihihuaji pajissehecca 

tohuireridsanijinepi bani bedi emene pajira-jerani. 
Nanihuajicca tohuirenijinepi denima bica taniccana pajirani. 
24 Jesocristopa aji namihuajicca —Dio anihihuaji bica tanicca 
—guiguina najaridsa togguedsima-jarajari. Najaropi madija 
icanahatomanajaro. Dio tadsari pajissehecca corimanira. 
Pohuapa memehuaji pajissa Dio madihihuajina togguedsima- 
jari, nahidsa icca ima Imehidsa huati tadsapa Imehi: —Epejena, 
ohuati ajimani —nahijine. 25Pohuapa Dio madihihuaji 
toqquedsimadsa naco huajijiradsa pohua emene toccanijine 
pohua pohua ccaccaccora najarajari. Aja namidsa madijari 
Diodsa dada toqquimade deni tojahiccapa madijacca imasiri 
manaconi bani emene dsojo dsojo ihicadsima najaro. Dio 
anihihuaji huada ojariedsa toqquedsima, huajano ohuahadsa 
naco huada ojariedsa toqquedsimapoma, nama nama 
dsanapojari. Pohua emene jeraraha Diodsa da da ihiqquima 
najaro. Naraha Jesocristopa nama najarajari. 24 Huajano 
huajijiradsa pohua emene toccanijine pohua ccaccaccora 
najonadsapa nahissa dsama nahatoponidsama dsoqquehe 
tonahanajonanaja. Naraha jidapana dsama jicanicca huada 
tohuajiradsa iadsa ccaronajari. Dsoqquehejine pohua pohua 
ccaccorahi ojarihi, icca imasiricca dacorehe inajicanijine. 
Nama nahi ojari nadsapa apaja. Nama napoma-jarahitohui. 
27Madija ia naqui idsoqquenitohui. Idsoqqueraha 
idsoqqueni ojarinitohui. Najaro nattinipi Dio baccohuaji idomo 
huadsa ia tocattejidsabaqquihitohui. Pohuadsa toquejena- 
jaridenidsa pocca biquehe da inanitohui, Pohuadsa toque- 
jena-jarajaridenidsapi pocca najidsohue inassonarinitohui. 
28 Jesocristo naco dsoqquehi ojarijari. Imasiri manaconi pohua 
pohua ccaccorajari. Pohuajine icca imasiri jicaridsajarodenipi 
huapi inani. Nidsa ccanipomadsapa icca imasiri manaconi 
dsoqquepoma-jarahitohui. Pohuatohui imadijaro ia tonassiaja- 
baqquihijinena ccanipomahitohui. 


Diodsa jehe quinahissa tajari tahimarideni 


1 1 1Diodsa jehe inanissa tadsapi: -Diopa Pohua Attissa 
inananijine pajirahi —inajaro. Nema inadsapi pajissa 

iadsa tojanijine tohuini imadijaro. ladsa huati tapojaricca 

qqui inejeraccaraha nidsa iadsa tojanijine ibodidsa nahatoto 

inajaro. ?Maittaccadsama icca idideni Diodsa jehe quinahissa 
tadsapa Dio pohuadenidsa: -Tiadenipi ohuadsa bicaqquiri 
tiquinani —najari quinade. *la naqui Diodsa jehe inanissa 
tadsapi Dio Pohuajine meme nami huapima inahatoridsapo- 
jaro nahatoto inajaro. Pohuajine nahatoridsani qqui inajaro 
huapimapi nohueraporaha Pohua Attidsa inahatoridsajaro. 
4Maittaccadsama Abeopa Diodsa jehe nahissa tajari. Nama 
nadsapa pocca daniji Diodsa da inajaropi bica tajaro. Naraha 
pohua imecote Cainocca danijipi bica tejerajaro. Abeocca 
danijipi denima bica tajarojine Diopa: —Jehe, pocca daniji 
ohuadsa tojana —najari. Nadsapa Dio Atti naco: -Abeopa 
bica tahi. Pocca ima naqui pajiranissa tani —najari quinade. 
Nadsama Abeopa maittaccadsama dsoqqueporaha pocca jehe- 
nijina iadsa huati huati dsanaponipaji najaro. 
5Maittaccadsama Enoco naco Diodsa jehe nahissa tadsapa 
huatia-jarajari. Camitta taha Dio iaccamacossanijari. Nadsapa 
ajijaro namidsa assire bacco quina-jarajari. Pohua tahimari 
Dio Atti dsodo nanidsa dsodo napojaropi Enoco Diodsa ibora 
tadsa pohuajine Dio huahuatidse nadsapa Dio pohua iacca- 
macossanijari quinahi nade. $la naqui Diodsa jehe inejera- 
dsapi ijine Dio huatidsehijine ssamo tani. Madija Diodsa 
tohuajiressihijine tohuini nadsapa tahide pohua bodi: —Jehe, 
Dio anihi. Pohuatohui quinajaridenidsa pocca biquehe da ina 
tani -napodsana Diodsa tohuajiressihijine pajirahi. 
7Maittaccadsama Nohue naco Diodsa jehe nahissa tajari. 
Pohuadsa oppinehe tahimarini Dio huati tajari: -Najarodsa 
huapima onajicaridsahitohui —najari. Madija huapimapa 
nema nanicca qqui toquinapo-jararaha Nohuena: —Pajissa 
Diopa Pohua Attissa inananitohui —najari. Nadsapa Nohue, 
pocca amoneje, pocca ejedenideni, poccadeni amonejema 
tocassiejerahijine canoa imenibote icanahatojaro, pina 
Dio pohua icadossejarissa inanajaro. Dio Attidsa pajissa 
nadsapa ajijaro namicca madijadenidsa: -Dio Attidsa pajissa 
tiquinejeradsapi tijicanitohui —najari. Dio naco Nohuedsa: 
—Ohuadsa pajissa tanissa tadsapi tia onassiajanitohui 
—najari. Nadsapi ppani ccajonadsa Nohue pocca madijapa 
tocassiejeraraha madija huapimapa Diocca najidsohuedsa 
tojicajari. 

s Maittaccadsama Abrahao naco Diodsa jehe nahissa tajari. 
Pohuadsa Dio huahua nadsapa Pohua Attidsa ibora tajari. 
Pohuadsa Dio Attipa: —Ajijaro dsama tinebodsa ticcaji. Dsama 
onihi tiadsa nohue onanitohui. Najaro dsama tiadsa, tipotema- 
nidenidsa da onanitohui —najari. Nadsapa pohua toccahihuaji 
ssamo taraha pocca dsama inebodsa toccajari. *Abrahaopa 
Dio Attidsa jehe najarijine Dio huati tapojaricca dsamahuaji 
bacco tadsapa pocca tojajeraccaraha nahidsa madijari. Najaro 
dsamacca madija pocca madija jararaha pohuadenidsa quejema- 
manaha madimanajari. Abrahaopa pocca odsa coro ssequi nahi- 
dsa madiridsajari. Pohua bedi Isahaca, pohua jinodi Jacobo naco 
nama naridsamanajari. Najaridenidsa naco Dio huati tapojari: 
—Tiadenidsa ajijaro dsama da onanitohui -napojari quinade. 

10 Abrahaopa odsa nema naniccadsa madiridsapojaripa nidsa 
dsotode memehuajicca odsa panani bicani totabaccorarera tani- 
ccadsa madihijine tohuini bodi huatodsanapojari. Najaro odsa 
pananipi Dio nahato tadsa inahatojaro. 

u Abrahaopa Diodsa jehe nahissa tajarijine pocca amoneje 
Sara tadsajani ejedeni jiraha jadahi tocajamanahissa taraha 
Dio Pohuajine ejedeni cajimanajari. Abrahaodsa Dio Attipa: 
—Ojine tipotemani tohuapihitohui —najari. Nadsapa Abrahao 
pohua bodidsa: —-Diopa Pohua Attissa inananitohui. Dsori 
tejeranitohui —-nadsa pohuadsa Diocca dacorehe inanadsapi 
ejedeni cajimanajari. 1? Nadsapa Abrahao jadahi tocajahissa 
taraha bedi cajidsapa najari potemahidenina tohuapijari. 

Pina abadsico bedi huapi tajarissa quinajari, pina passo imeni 
inidicca ssiqui nema nehessa quinajari. Tohuapidsanapodsapa 
onideni hua quinahijine ssamo tani. 

13 Abrahao, Isahaca, Jacobodenipa Dio pohuadenidsa huati 
tapojaricca qqui toquina-jaradsa jicapojari. Qqui toquina- 
jararaha bodideni: —Dio iadsa Pohua Attissa inananitohui 
—quinajari. Pohuadenipa huaji tanidsa ccajonani qqui toqui- 
najarissa quinadsa attidenipa: -Nidsaranibote iadsa bacco 
najonanitohui -quinadsapa huatidsemanajari. Pohuadeni 
bodidsa nahatoqquiri nadsapa: —Ajijaro dsamadsa imadi- 
raha dsama onihicca madijassa inajaro. Ajijaropi icca dsama 
jerani. Ajijaro dsamadsapi issoniqquimanitohui —quinajari. 

14 Jehe, madija attideni nama quinajaridenipa iadsa ima 

ahuato inanamanajaro. Pohuadenipa poccadeni dsama toja- 
nijine tohui ggui naridsamanaccajari. '”Abrahaodenipa pocca- 
deni dsamabotetohui bodideni huahuatomamana najarajari. 
Poccadeni dsamabote tohuini quinadsapa jai tojanihijine 
pajiramanaraha. 1*Pohuadenipa memehuaji Dio madihicca 
dsama denima bica tanicca tohuini quinajari. Nama quinajari- 
jine Diopa Pohuadsa: “Abrahaodenicca Dio” quiquina nahijine 
comehi tajarajari. Nama nadsapa odsa panani memehuajicca 
pohuadenidsa inanajorajaro. 

17-18 Abrahaopa Diodsa jehe nahissa tadsapa Pohua Attidsa 
ibora tajari. Dio Abrahaodsa huati tapojari: -Ticca ejedeni 
Isahaca potemahidenidsana: “Abrahao potemahideni” 
onanitohui —napojari. Naraha dsotode Abrahaocca jehe- 
niji nattome inajaro. Pohua Attipa: -Abrahao, ticca ejedeni 
ohuadsa ticca daniji teccorajo. Ohuadsa da tadsa ono tojahissa 
tahijine —najari. Nadsapa Abrahao pocca ejedeni ojariraha 
Diodsa eccorajari, ono tojahijine. 1? Abrahaopa nahato tajari: 
—Diopa dsoqquejari inahatonihijine pajirahi —najari. Nadsapa 
Abrahao bodi nama najarijine pocca ejedeni tossiajajari. 
Nadsapa pocca ejedeni dsoqque-jararaha pohua tahimaripi 
pina dsoqque nahatoni najarissa najari, inajaro. 

20 Maittaccadsama Isahaca naco Diodsa jehe nahissa tadsapa 
pohua bedi pamaha Jacobo Esaho tedsejemadenicca ima huati 
tajari: -Diopa tiadenidsa ima bicani inananitohui —najari. 

2 Jacobo naco Diodsa jehe nahissa tadsapa pohua dsoqque- 
hicca huada tohuajirajonadsa pohua jinodi Josecca ejedeni 
pamaha pohuadeni tedsejemadenicca ima huati tajari: -Diopa 
tiadenidsa ima bicani inananitohui —najari. Nadsapa pocca 
pidsodsa pohua tocahuejidsa nadsa Diodsa huatidsejari. 22 Jose 
naco Diodsa jehe nahissa tadsapa pohua dsoqquehicca huada 
tohuajirajonadsa pohua imecotedeni aja Isaraeri potemahi- 
deni quiquina najaridenidsa pohuadeni tedsejemacca ima huati 
tajari: -Jidapana Ejitohuaji timadimanaccaraha nidsa dsotodepi 
Diojine jai tijeninenitohui. Nadsapi otone naqui dsojo tinani- 
manana, icca abicca dsamabote Canahadsana ppa tidsanimana- 
nijine —napohui nade huatia-jaradsama. 

23 Maittaccadsama *Moisesicca abi amideni naco Diodsa 
jehe quinahissa tadsapa poccadeni ejedeni inajimamanajari. 

Pohuadenipa: -Dio icca ejedeni ecahuahitohui -quinadsapa 
dsama Ejitocca taminecca dosseniji noppineni cappinamana- 
jarajari. Taminecca dossehepi: —-Isaraeri potemahidenicca 
ejedeni maqquideje tossonamanadsapa totojica nana —nanaja 
najari quinade. Naraha Moisesi tossonadsapa pocca abi ami- 
deni: —-Icca ejedeni bica tahi, dsoqque-jarana -quinadsapa 
abadsico huatimade tocajari naha inajimamanajari. 2*Moisesi 
biji ccaradsapa Diodsa jehe nahissa tajari. Tossonapohuipa 
Ejitocca tamine bedenicca medse tojaporaha napidsapa pohua- 
dsa: -Tamine bedenicca medse —quinahijine jipera tajari. 

25 Pohuadsa ajijaro namicca imapi imasiri. Najarodsa huatidse- 
hijine jipera tajari. Najaropi jicaca tani nahato tajari. Pohuapa 
Diocca madijadsama najidsohue tonahanahijinena pohua- 

dsa bica tajaro. 24 Moisesipa Diocca madija tedseje pohua- 
deni Idinide Cristo ccajonahi tohui madimanajari. Najarojine 
ocasserehe inahanamanajaro. Naraha Moisesipa pohuadsa 
Diocca biquehe tojanitohui nahato tapojari. Najaro tohuira 
madidsapa dsama Ejitocca biquehe tohuini najarajari. Diocca 
biquehena pohuadsa denima bica tajaro. ??Moisesipa Diodsa 





jehe nahissa tadsa Ejitodsa Pame el 
nebodsapa toccajari. Ejitocca > A AVE 


taminecca huadie noppineni 
cappina-jarajari. Diocca 
dossenijissa inananijinena 
dissera tajari. -Epeje onana 
—najarajari. la Cacahuade Dio 
ahuatora taraha Moisesipa 
pina Dio qqui tajarissa nadsa 
pocca dossenijidsa ibora tajari. 
28 Moisesipa Diodsa 
jehe nahissa dsanapodsapa 
ejete *Pascoa inahatopo- 
jaro. (Pascoa ettidsapi: Dio 
tossoniqquimajari, inajaro.) 
Moisesipa pocca madija 
Isaraeri potemahideni 
icadossebaqquijari, poccadeni 
noccobiji inidicca ahuadsa 

edede emene sse naridsamanahijine. Nama guinadsapa Diocca 
dodosse memehuajicca madija nanajicade ccajonadsa pocca- 
deni ejedeni magguideje tahidecca inajica-jarajari. Poccadeni 
odsadsa tossonigguimajari. Naraha dsama Ejitocca madija- 
denicca odsadsa edede emene nohueradsapa huapimacca 
ejedeni maqquideje tahidecca inajicajari. >> Dsotode Isaraeri 
potemahideni Diodsa jehe guinahissa tajari. Dsama Ejitodsa 
jahininedsa jai tojadsapa coridsa imeni onini Mar Rojocca 
passo Diojine carobedsa nami joco tadsapa jai tojegguimahissa 
tajari. Naraha Ejitocca soldadodenipa coridsa bacco togui- 
nadsa: —Jina, nema nehe qquidso inabagguina -quinadsapa 
huapima je tocaniredsa tojicajari. 

30Isaraeri potemahideni Diodsa jehe guinahissa dsanapo- 
dsapa Pohua Attidsa iboragguiri najari. Nadsapa odsa panani 
Jericocca siba hua nahuajanini idenihuaji jai huajani, jai 
huajani, jai huajani dsanapodsa huada 7 nehe bacco tadsapi 
Diojine siba hua nahuajanini barari-ridsadsa cojo nahuajani- 
jaro. ?!Rahaba naqui huananariraha Diodsa jehe nanissa 
tadsapi odsa panani Jericocca madija Diodsa iboqquiri najari- 
denidsama dsoqque-jerajaro. Ponipi aja Isaraeri potemahi- 
deni pamaha Jericohuaji noccodsade huedajonapodsa pohua- 
deni acco icamabaqquijari. Nadsapa siba hua nahuajanini 
Diojine bararidsa cojo nahuajanidsapi Isaraeri potemahideni 
jai tojedsimadsapa Jericocca madija huapima inajicabaqqui- 
manaraha Rahaba ponina dsori tajaro. 

322A, Diodsa jehe quinahissa tajarideni huapi tade. 
Najarideni huapima tahimarideni dsodo onanijine opajira- 
jerani. Pina Jedeo, Baraca, Sason, Jepete, Dabi, Samohue 
quinajaridenicca, Dio Atti cacomeraqquiri najaridenicca naqui 
huapima tahimarideni bica tade. 33 Najarideni huapimapa 
Diodsa jehe quinahissa tajari quinade. Ohuahadenipa 
jadsiredsa dsama onihicca madijadsa deni toquejenajari. 
Ohuahadenipa pina Dio Attissa inanamanadsa imarideni 
icattemamanadsa inapajiramananissa tajaro. Ohuahadenipa 
Dio huati tapojarissa najaro pohuadenidsa tojajaro. 
Ohuahadenipa dsomaji ajarideni pina moda naridsajarissa 
nadsa dsori tocanirejari. *+0huahadenipa dsippo jororoni 
ppocoraraha pohuadenidsa pina ohuijarossa nadsa imedeni 

camana-jarajari. Ohuahadeni naco jadsirecca massitodsa 
dsoqquemanahitohuiraha dsori tocanirejari. Ohuahadenipa 
tojaparimanaraha Diojine todacoremani-manajari. 
Todacoramanadsa jadsire inanamanadsapi poccadeni huadi- 
denidsa deni toquejenajari. 35 Amonejedeni naqui Diodsa jehe 
quinanissa tadsa ponidenicca madija dsoqquemanadsapa 
Diojine camittemani-manajari. 

Ohuahadenipa todsepe toquejenadsa najidsohue ihinahana- 
mana najaro. Dio inebomanadsa nanajidsodedeni tappa 
inabaqqui-manahijineraha najaro tohuini quina-jarajari. 
Bodideni nahatoqquiri napodsapa: —Epeje, idsoqquedsapi 
inahatoninitohui. Nadsana madie denima bica tanicca icaji- 
nijine -quinajari. Najarotohui mohuaradsa najidsohue 
ihinahanamana najaro. 36 Ohuahadeni naco momohua inana- 
baqquimanajari, itacossimanajari, bijideni, issodeni cadenadsa 
jore inaridsabaqquidsa toponi cocorodsa coro coro ihidsima- 
baqquimana najari. 3?0huahadenipa sibadsa iquinabaqqui- 
manadsapa tojicajari. Ohuahadenipa huihuissidsa huissi ippi- 
ridsamanadsa tojicajari. Ohuahadenipa jadsirecca massitodsa 
itahuajinamanadsa tojicajari. Ohuahadenipa etero cajica- 
manadsa edede etero, cabra etero ssequi quinadsa huehuedsa- 
mana najari. Cappiramanahissa tajari. Nanajidso toquejena- 
dsapa tohuati nahanagquiri najari. 38 Diodsa jehe quinahissa 
tajaridenipa ajijaro dsamacca madija tabaccoraqquiri najari- 
deni tedseje quejemamanahijine ssamo tani. Nadsapa Diodsa 
jehe quinajaridenipa dsama huamonihuaji, ssono caji tanihuaji 
jajai tojabaqquiridsa najari. Odsa cappiramanadsapa ssonocca 
odidsa mamadiridsamana najari. 

32 Najarideni huapima Diodsa jehe quinahissa tadsapa Dio 
pohuadenidsa: —-Bicaqquiri tiquinani —najari. Dio nama naraha 
pohuadeni madimanadsa Pohua huati tapojaricca nema nehepi 
pohuadenidsa da inajerajaro. **Pohua huati tapojaricca ima 
pohuadenidsa da inajerajaropi itohui bodi huatojari. ladsa 
naqui Pohua huati tapojaricca inananitohui. Aja Diodsa jehe 
quinapojaridenipa jicaporaha iadsama Dio huati tapojaricca 
cajimanahitohui. Nadsana pohuadeni, ia huapima itassa- 
qquidsa Pohua huati tapojari bicabote iadsa tojaridsanissa 
tanitohui. 

Jeso tohuira icattomama canana 


1 2 1Jehe, Diodsa jehe quinapojaridenipa huapi tade. 
Najaridenipa jicaporaha pina inoridsa domodeni 
huahuajanijarissa nadsa poccadeni jeheniji iadsa nohue quina- 
jaro. Nadsapi ia naqui pohuadenissa inananijine ajima inana: 
Icca jehenijidsa mohua mohua najaropi inebona. Imasiri 
naqui inebona. Ajijaro namidsa imadiccadsama Diodsa jehe 
inanissa tadsa imadidsanapona. Dacoco ijirana. Pina madija 
ittomedsa joppa tajarissa inana. Joppade diarahijine pocca 
etero huapicca ssiti, ohuaha ccanaja tahicca inebo nadsa 
joppa tajari. 2Pohua tedsejemara tocattadsa paja joppa tarihi 
nadsapa jicaqquinihuaji bacco tajari. la naqui Jeso tohuira 
tahide Diodsa: —Jehe, Abi, Tettissa tinananijine tipajirani 
—napojari. Pohuajine icca jeheniji pajiranissa tajaro. Jesopa 
Imehihuaji toccamacossanidsapa huatidsehe imeni cajihitohui 
nahato tapojari. Najarojine ahua porimacossanidsa dsoqquehe 
inahanajaro. Aji ahua porimacossanidsa idsoqquenijinepi 
oppina taraha pohuapa cappina-jaradsa pohua ccaccorajaride. 
Nadsapa pajissa nahatonidsa Imehihuaji toccamacossanidsapa 
madija cacahuade tojahijine Dio Pohua inorihuaji huittarijari. 
3Nadsama Jeso ocasserani ahuajari tahimari tibodi- 
deni huahuatoma naji. Imasiri sseqquiri najarideni pohua- 
dsa tabaccorehe inanamanaraha nama naha tonahanajari. 
Tiadeni naqui tabaccorehe tinahanamanadsapi: —Tocasserani 
nani. Ohuapi epejena —tiquinejeraji. *Jesopa tabaccorehe 
tonahanadsa dsoqquejari. Naraha tiadenipi tabaccorehe 
tinahanamanadsa tidsoqqueje cama-jeraccani. Nadsapi dacoco 
tijiraji, onajaro. 

Satiacocca ima teppe 
Santiago 


Introduccion: Ajijaro ima teppe dsododepa Satiaco. Jeso tahimari 
dsodo naniccadsa madija onideni Satiaco cacanimanahi 4 guinajari. 
Ojariapa Jesocca dodosseraha najaripa ajijaro ima dsodo inejerani. Jeso 
ohuaha Satiaco Dsodse bedina ajijaro ima dsodo inajaro quinahi nade. 

Satiacopa Isaraeri potemahi jodio madijadenidsa dsodo inajaro. 
Pocca dsodonijipi: Jesodsa jehe quinajaridenipa ima bicanira inana- 
mananina bica tani. Jesodsa jehe najari ima bicani inana-jeradsapi 
pocca jeheniji ponima tojanitohui. Pocca dsodoniji onihipi: ladsa ima 
onihi, onihi ssonaridsapi mohuaradsa inahananina bica tani. Ima 
ocassera tanicca ssonariraha Diodsa etidsedsanaponijine, najaro. 

1.1-11 Dissessera inana, icca jeheniji paji toccarini nanijine 
1.12-18 Ima ocassera tanicca inahananijine iattana 
1.19-27 Diocca marinaja ecahuanissa tajarocca ima 





—¿Nija? —najari Satiaco 


1 1 ¿Nija, oOhuemecotedeni? Ohua Satiaco Abi Diocca medse, 
ia Medsede Jesocristocca medse ojajaropi tiadenidsa 
dsodo onajaro. Aji Isaraeri bedi 12 quinajari potemahi tique- 
jenajaro dsama huapimadsa timadiridsa-manajarodenidsa: 
—¿Bicaqquiri tiquinaqui? —onajaro. 


Dissessera inana, icca jeheniji paji toccarini nanijine 


2 Jehe, ohuemecotedeni, tiadenidsa ima onihi ssonari, 
ima onihi ssonari naraha tettidenipi: -Epeje. Nema nehe 
ohuatidseni —tiquinanina bica tani, onajaro. 3Ajaropi nahato- 
qquiri tiquinani: Tiadenidsa ima ssonarijaropi ticcadeni jehe- 
niji ahuato tanijine tiadeni nattome tabaqquijaro. Ima ocassera 
taraha mohuaradsa Diocca dacorehema tinahanamanadsapi 
tidacoramanani nanitohui. *Nadsapi Diocca dacorehema 
ima tonahanade ticahatteraninijine dissessera tinaji. Nema 

tiguinadsapi ticcadeni jeheniji Jesocristodsa pajiranissa 
tanitohui. Diodsa tidsepedeni ijimanani dsori tiguinejera- 
nitohui. 

sTibodideni ssamoqquiri tiguinadsapi Diocca nahatohue- 
tohui Pohuadsa huati tiquinaji. Diopa tiadenidsa da inanitohui. 
Pohuapa huapimadsa accora tajari. Tiadenidsa: —Poni. 
Ssamoqquiri tiquinani —najarahitohui. *Naraha Diodsa huati 
tiguinadsa naqui tibodideni pajissa tiquinanissa tadsa huati 
huati titiquina naji. Tibodideni: -¿Diopa iadsa da inapadseje? 
¿da inejerapadseje? —tiquinejeraji. Aja madija bodi nama 
najaripa pina coridsa imenicca passo jojodejine quehemama 
canajarossa quinajari. ?Madija bodi nama nadsapa: —Nidsa Dio 
ohuadsa da inanitohui —najarana. Diopa pohuadsa da inejera- 
nitohui. ¿Nama najaripa pohua bodi huatohue pamajaro. 
Diodsa pajissa nahissa tajaradsapa pohua bodicca ima cacaji- 
qquimera dsanapojaro. 

%Qhuemecotedeni, tiadeni motapi ticappiramanajaro. 
Ajimani tiquejenaraha tetidsemanaji. Diodsana deni tique- 
jenani. '*"Naraha ohuemecotedeni tiadeni mota tidsepedeni 
sseqquiri nadsapi Dio tiadeni ajimani tonanabaqquijari. 
Naraha Diodsa tetidsemanaji. Pohuadsa tiquejenanipi ima 
denima bica tajaro. Aja dsepedeni sseqquiri najaripa madi- 
manadsanapo-jarahitohui. Pina dsero mohuenissa quina- 
jari; jicahitohui. "Maji ppocoradsa dsero dseqqueri nadsapi 
mohueni catoja tani. Dserocca biquehepi amossissi tani. 
Najarossa najaroa madija dsepedeni sseqquiri najaripa denima 
cajimanahijine dsepedeni ihijimana naraha amossihuaja- 
hitohui. 


Ima ocassera tanicca inahananijine iattana 


12 Madijapa ima ocassera tanicca pohuadsa ssonari, ssonari 
naraha mohuaradsa Diocca dacorehema inahanadsapi Dio 
pohuadsa huatidsehe da inajaro. Dio pohuadsa: —Jehe, tijine 
bica tani —nadsapa camittehe jiquejeranicca da inanitohui. 
Najaropi Dio huati tapojari, aja: -Madija ohuadsa huati- 
deni huanaqquiri najaridenidsa da onanitohui —napojari. 

13 Nadsama tibodidsa ima tabaccora tanijine tia ticadosseni- 
dsapi: -Dio ohua cadossejari —tejerana. Diopa ima tabaccora 

tajaro tohuini najarajari. Nohuerahi. Diopa tabaccorehetohui 
ia totocadossebaqqui najarahi. 1Naraha madija pohua bodi- 
dsa tabaccorehe inananijine ahuatomadsapi pohua tohuini 
nadsa tabaccorehe inananijine pohua cacadosse najari. 1*Ibodi 
tabaccorehe tohuini dissera tadsapi imasiri inana tani. Naraha 
imasiri inana-dsanapodsapi dsoqquehe jiquejeraniccadsa 
imadi-dsanaponitohui. 

160huemecotedeni, tiadenidsa ohuati huana tani. Paji, tia 
tiadeni ticamaidsani-baqquimana.jeraji. 1*Huapima bica tani- 
cca, pajiranissa tajaro iadsa tojajaropi Dio memehuaji madi- 
jari da inaridsajaro. Diopa ssiajani jinede. Pohuadsapi dsidsini 
nohuerajaro. Pohuapa apaja nama dsanapojari; cacajiqquimera- 
jarahi. 19Dio jipa tadsapa ajima inanajaro: Pohua Atti pajissehe 
ponira ia mari tocanabaqquidsapa iadsa camittehe dsati inana- 
jaropaji. Nama najaripa pocca madija Pohuadsa bicaqquiri 
inanijine. Pocca nahatonaja huapima Pohuadsa bicaqquiri 
naraha iana Pohuadsa denima bicaqquiri inajaropaji. 


Diocca marinaja ecahuanissa tajarocca ima 


19Qhuemecotedeni, tiadenidsa ohuati huana tani. Occa 
marinaja tetideni ajimamana.jeraji. Tiadeni huapima ima 
timittamananissa tanijine teribodeni ssiajaqquiri nadsapi 
bica tani. Mohuaradsa tibodideni huatonissa tapodsana huati 
huati tiquinani bica tani. Amadsati tedimana-jerani naqui 
bica tani, onajaro. 22 Aja madija huadi tajaripa Dio Pohua jipa 
tahiccassa inana-jerani. 2! Nadsapi ajijaro namicca tabaccorehe 
onihi, onihi najaro huapima tineboridsa-manaji. Mohuaradsa 
Dio Attidsara iboraqquiri tiquinana. Dio Atti timittamana, 
Jesocristo tahimari timittamana najaroa tibodidenidsa madi- 
dsajaropaji. Najaro Jesocristo tahimaripa tiadeni tonassiaja- 
baqquihijine dacorajari. 

22Nadsama Dio Atti teribodenidsa timittamanani ojari- 
jerana. Dio Atti timittamanadsa Pohua Attissa tinana- 
mananina bica tani. Pohua Atti ponima timittamanadsapi 
tiadenira tiadeni ticamaidsani-manarana. 2 Madijapa Dio Atti 
mittaraha najarossa inana-jeradsapi pocca ima pina pipiridsa 
pohua pano qqui tajarissa najari. +Pipiridsa pohua pano 
qqui taraha piti nahuajanidsapa huati ajama najarissa najari. 

25 Naraha madija Dio Atti mittadsa huati ajama-jaradsapa 

bica tahi. Jesocristo ia todinibaqquihijinecca marinaja iadsa 
pajiranissa tajaro. Madijapa najaro marinajadsa bodi huatoma 
huatoma nadsa najarossa inanadsapi pohua dsepe ijieccama 
Dio icatidsehitohui. 

26 Madija pohua bodi: —-Ohuapi Diocca ojani -naraha 
pohua ebenodsa imasiri huatide apaja najaradsapa pohua 
tocamaidsanijari. Pocca jeheniji Diodsa ponima tojajaro. 
27Naraha madija Diodsa jehe nahissa tajaripa ajijaro dsamacca 
imasiridsa quejema-jarajari. Ejedeni medse toquejenajari, 
amoneje tabira tocajamanajaro ocasserani ahuamanadsapa 
acco camade jipa tajari. Madija nama najaripa icca Abi Diodsa 
bica tajari. 

1 Pedro 


Introduccion: Pedropa Jesocca dodosse. Ajijaro ima teppepi 
dsama Asiahuaji madiridsamanajaridenidsa dsodo inajaro. 
Najaridenipa jodiodeni Jesodsa jehe guinajari. Nanajidso toguejena- 
dsapa dsama onihi, onihihuaji madimanahijine domo toccajari. 

Pedropa najarideni bodideni acco icamabaqquihijine dsodo 
inajaro. Jesocristocca toquejenajarijine ocasserehe pohuadenidsa 
ssonariraha Pedrocca dsodonijipi: nema nehe ima bicanira 
tinanamana-dsanapona, Diodsara tetidsemanaji, najaro. 

1.1-9 Dio ia tonassiajabaqquihijine tohuini imadijaro 

1.13—2.3 Imasiri jirehe timadimananijine Dio tiadeni 
tocattejidsabaqquijari 

4.12-19  Ocasserehe tiadenidsa ssonaridsapi ticappinamana 
tejeraji 

5.1-11 Jesocristodsa jehe quinajarideni madimanahissa tahijine 





—¿Nija? —najari Pedro 


1 1 ¿Nija ohuemecotedeni? Tiadenidsa occa ima teppe dsodo 

onajaro. Ohua onipi Pedro, Jesocristocca dodosse ojajaro. 
Otohui huahua nadsa ohua cadossejari, pohua tahimari huati 
onaridsanijine. 

Tiadenipi Diocca tocattejidsabaqquinaja tiquejenajaro. 
Jesocristodsa jehe tiquinajarodeni ticcadeni dsamahuaji 
timadimanaporaha tiadeni totamohuabaqquimanadsa tijari- 
baqquimanajarode. Aji dsama Pontohuaji, Carasiahuaji, 
Capadosiahuaji, Asiahuaji, Bitiniahuaji, najaro dsama 
huapimadsa tiquejenaridsajarodenidsa dsodo onajaro. 

2 Jehe, maittaccadsama Abi Diopa tahide nahato tapodsa: 
“Occa madija toquejenahijine” nadsa tiadeni tocattejidsa- 
baqquipojari. Pohua Corimejine tibodideni inahireridsajaro, 
Jesocristo pohua emene toccajarojine naqui ticcadeni imasiri 

tomossijaro. Nadsapi tibodideni huiregguiri nadsa Pohua 
Attidsa iboragguiri tiguinanijine tipajiramanani. 

Icca Abi Dio tiadeni tocatidsebagguijaripa tiadenidsa huati 
cahanari cadsanapona, onajaro. Tibodidenidsa nagui pocca 
jonehe tojadsanapona, onajaro. 


Dio ia tonassiajabagguihijine tohuini imadijaro 


3Diopa ia Medsede Jesocristocca Abi. Pohuadsa etidsedsa 
ettipi: ¡Abi Dio bica tinani, deni tijani! inana, onajaro. 
Pohuapa itohui huati cahanari canadsa Pohuajine ibodi 
dsati tojajaro. Pina issonapomajarossa inajaro. Jesocristo 
dsoqquedsa nahatonijarijine ia naqui: “Idsoqqueraha inahato- 
nidsa imadipomanitohuia” inadsapi inajorajaro. *Najaro 
tohuini imadijaropi iadsa pajissa tojanitohui. Memehuaji Dio 
madihidsapi iadsa inananijinecca Pohuana ecahuajaro. Najaro 
iadsa da inanijinepi bica tanicca ponira. Totabaccoranijine 
ssamo tani, jicanijine naqui ssamo tani. 5Tiadeni Diodsa 
pajissa tiquinajaropi Dio pocca dacorehedsa tiadeni 
tohuacahuabaqqui-dsanapojari. Pocca dacorehedsa timadi- 
manadsapi nidsa dsama jicanicca huada bacco tadsa pocca 
tossiejehe najorapojaro tiadenidsa tojanitohui. 

$Najarotohui tetidsemaneri naraha ajijaro dsamadsa timadi- 
manaccadsapi ocasserehe tinahanamanaccanitohui. Naraha 
nema nehe tetidsemaneri nana. "Tiadenidsa ocasserehe ssonari- 
jaropi ticcadeni jeheniji nattome najaro. Ticcadeni jehenijipi 
pina orossa najaro. Ocasserehepi pina dsippossa najaro. 
Ticcadeni jehenijipi ocasserehedsa nattome najaropi pina oro 
dsippodsa nattome najarossa najaro. Oropi dsippo ppoconijine 
totabaccora-jerani. Bica tehe toja tani. Ticcadeni jeheniji naqui 
ocasserehedsa nattome nadsa dacoradsapi pina orossa najaro 
bica tajaro. Naraha oropi ajimani, jicaca tani. Ticcadeni jehe- 
nijina denima bica tajaro. Najaropi jiquejerani. Jesodsa dissera- 
qquiri tiquinadsapi nidsa Jesocristo ccanipomadsa jidsera nani- 
dsapa Diopa tiadenidsa huatidsedsa ajama nahitohui: “Jehe, 
bicaqquiri tiquinani. Ticcadeni jeheniji ponima tojajerani. Occa 
deni tojehe, occa dacorehe tiadenidsa tojaji” nahitohui Abi Dio. 

sTiadenipi Jesocristo qqui tiquinapo-jararaha pohua- 
tohui tetideni huanaqquiri najaro. Jidapana naco pohua 

agui tiguina-jararaha pohuadsa pajissa tiguinajaro. Nema 
nadsapi tibodidenidsa huatidsehe imeni anijaro. Najaro 
huatidsehepi pina ajijaro namicca huatidsehessa nejerani. 
Tecomeramananijine tettidenidsa pajira-jeranitohui. *Jehe, 
Jesocristodsa jehe tiquinajarojinepi Dio tiadeni tonassiaja- 
baqquihitohui. Najarotohui tetidsemaneri najaro. 


Imasiri jirehe timadimananijine Dio 
tiadeni tocattejidsabaqquijari 


13 Jehe, icassiejeranijinecca ima timittamanadsapi najaro- 
tohui tinajoramanehe timadimanaji. Ima bicani tinanamana- 
nijine tibodideni huatonissa taji. Nidsa Pohua Bedi Jesocristo 
ccanipomadsa jidsera nanidsapa Dio pocca biquehe onihi onihi 
tiadenidsa da inanitohui. Najarotohui tibodideni najorana, 
onajaro. “*Tahidepi Jeso tahimari icassiejeranijinecca ssamo- 
qquiri tiquinadsa tabaccora tanicca tohuini tiquinehe timadi- 
manaporaha jidapapi nema tiquinejeraji, onajaro. Dio Attidsara 
iboraqquiri tiquinaji. Pina ejedeni imehideni attidsa iboraqquiri 
najarissa tiquinanijine, onajaro. 1*Diopa pocca madija tique- 
jenanijine tiadeni tocattejidsabaqquijari. Pohuapa imasiri ssamo 
taja najari. Pohua bodipa ssiaja huire tajari. Nema nadsapi 
tiadeni naqui tibodideni ssiaja huire tadsa imasiri jirehe timadi- 
manaji. 'SAji Dio Pohua Atti dsodo nanidsa anijaropi ajima 
nani: “Tibodideni ssiaja huire tadsa imasiri jirehe timadi- 
manaji. Pina ohuassa tiquinaji. Ohuatti nema onajaropi obodi 
ssiaja huire tajaro. Imasiri ssamo onani” nahi nade Dio. 

2 1Nadsapi Dio Attijine tibodideni dsati tojadsapi ticcadeni 
tabaccorehe nema nehe tinebomanaji. Maidsehe naqui 
tinebomanaji. Tettideni bica taniccadsa huati huati tiquinaraha 
ticcadeni madiepi tettidenissa nejerani. Najaro maidsehe naqui 
tinebomanaji. Madija pohua cajijari acconi naqui tedimana 
tejeraji. Ima ponimacca huapima huati huati naqui tinebomanaji. 
2Dio Atti pajissehecca ponira tohuina disseraqquiri tiquinaji. 
Huajijiradsa Pohua Attira titimittamana naji. Pina ejedeni tossone- 
dsati imeni dsojorinitohui dissera tajarissa tiquinaji. Nema tiqui- 
nadsapi Diodsa ticcadeni jeheniji todacoranitohui. Tossiejehe 
naqui ticajimananitohui. *Jehe, ia Medsede tiadenidsa bica tahi 
nahatoqquiri tiquinani, pocca biquehe tecatamamanajaro. 

Ocasserehe tiadenidsa ssonaridsapi 
ticappinamana tejeraji 


12Qhuemecotedeni, tiadenidsa ohuati huana tajaro. 

Ocasserehe tiadenidsa ssonarijaropi pina dsippossa 
najaro; ticcadeni jeheniji nattome najaro. Diopa tiadenidsa 
ocasserehe ssonarinijine ecossa-jeradsapi tinahanamana- 
nitohui. Naraha tijabojomana tejerana. “¿Nejecotohui Jesocca 
ojaraha ohuadsa ima ssonarijaro?” tiquina tejeraji. 1? Pina 
tetidsemanaji. Jeso naco ocasserani ahuajari. Pina tiadeni 
tinahanamanajarossa najaro pohuadsa naqui tojapojaro. Nidsa 
pohua ccanipomadsa pocca deni tojehe ahuato inanadsapi 
tetidsemaneri nanitohui. 1*Nadsama Jesocristo onidsa tique- 
jenajarojine madija tiadenidsa attideni tabaccora tadsa atti atti 
quinadsa naco nema nehe tetidsemanaji. Dio tiadenidsa ima 
bicani inanajaro. Dio Corime Dacorabote tiadenidsa tojadsapa 
nama dsanapohuitohui. 

15 Aji ocasserehe tinahanamanajarocca ima huati huati 
onajaropi tabaccorehe tinanamanajaro manaconi jerani. 
Madijapa tabaccorehe inanaridsamanani caji tani. Pina ijine 
ahuadsa, pina botidsa, pina imasiri inanadsa, pina madija 
ohuahacca imadsa quejemadsa. Nama quinajaridenidsapi 
najidsohue ssonari tani. Naraha tiadenipi nema tiquinejeraji. 
¡Poni! onajaro. 1*Naraha Jesodsa tiquejenajarojine tiadenidsa 
ocasserehe ssonaridsapi ticappinamana tejeraji. Pina Diodsara 
tetidsemanadsa Diodsa: “¡Jehe, epeje, bica tani! Jesodsa oja- 
jarojine ocasserani ohuajaro” titiquina nana, onajaro. 

17Diopa madija huapimacca ima icattemanijinecca huada 
bacco tani. Tahidepi ia Pocca madija iquejenajaro icca ima 
icattemaponitohui. Aji jidapana iadsa najidsohue ssossonari 
najaropi ajimani ocassera taraha nidsa dsotode Diodsa 
iboqquiri najari aja Jesodsa jehe quina-jarajari pohuadenidsana 
najidsohue denima ssonarinitohui. A, pohuadenipa najaro 
najidsohue inahanamananijine pajiramana-jarahitohui, onajaro. 
18 Dio Atti dsodo nanidsa najaro imassa najaro anini. Najaroa 
aji: “Diodsa iboraqquiri najaridenipa tocassiejerahijine pohua- 
denidsa najo taraha nema nehe inahanamanajaro. Naraha 
Diodsa iboqquiri najarideni, aja imasiri sseqquiri najaridenipa 

tocassiejerahijine pohuadenidsa ¿najora taqui? ¡Ssamo tani! 
Denima najo tani” naponi nade Dio Atti dsodo nanidsa. 

19Nema nadsapi tiadenidsa ajima onajaro: Dio ecossa- 
jeradsa ocasserehe tiadenidsa ssonariraha nema nehe bicanira 
tinanamana-dsanapona, onajaro. Diopa tiadeni Nahatode. 
Pohua dsepedsa tiquejenaji; tiadeni tohuacahuabaqquihitohui. 
Pohua huati tajarissa inananitohui. 


Jesocristodsa jehe quinajarideni madimanahissa tahijine 


1Ajijaro imapi Jesodsa jehe quinajarideni cacahuade- 
denidsa dsodo onajaro. Ohua naqui pina pohuadenissa 

onajaro Jesodsa jehe quinajarideni cacahuade ojani. Ohuapi 
Jesocristo ocasserani ahuahi onoccodsa qqui onajarocca ohohua- 
comeraridsa najaro. Nidsa Jeso pohua ccanipomadsa pocca deni 
tojehe tojaridsadsapi pohuadenidsa, ohuadsa naqui tojanitohui. 
Nema nadsapi pohuadenidsa ajima onajaro: ?Ticcadeni mamari 
tabaqqui Jesodsa jehe quinajari tecahuabaqquimanahissa 
tajo. Diocca madija cacahuade tiquejenajaropi Dio Pohuajine. 
Tibodidenipi: “Pohuadeni maride jipera onaraha nema nehe 
mari ocanabaqquina” tiquinejeraji. Tibodideni huatidsemanadsa 
pohuadeni maride iboraqquiri tiquinana, pina Dio jipa tahi- 
ccassa tinanamanana. Tibodideni naqui: “Dsiniro huemani 
ohuadsa tojanijine pohuadeni mari ocanabaqquina” tiquinejeraji. 
Tibodideni bicaqquiri nadsa pohuadeni acco acco titicanabaqqui- 
mana nana, onajaro. 3Tibodidenipi: “Pohuadeni cacahuade 
dacorajari ojana” tiquinejeraji. Johuahueraqquiri tiquinadsa tetti- 
deni bica tadsa pohuadeni tetecahuabaqquimana nana. Ticcadeni 
madie bica tanijine timadimananissa taji. Timadimananissa 
tadsapi ticcadeni mamari tabaqqui pina ticcadeni madiessa 
quinahijine. *Nema tiquinadsapi Jesocristo ia Cacahuade deni 
tojahicca pohua ccanipomadsapa pocca deni tojehe tiadenidsa 
inanaridsanitohui. Najaro pocca daniji bicanipi jiquejeranitohui. 

5Jehe, dsabissodeni, tiadenidsa naqui ohuattipi: Jesodsa jehe 
quinajari cacahuadedeni attidenidsa iboraqquiri tiquinana, onajaro. 

Nadsapi Jesodsa jehe tiquinajaro huapima tiadenidsa 
ajima onajaro: Timecotedenidsa tiadeni deni tinanamana- 
jeradsa mohuaradsa tibijideni acco acco titicana nana. Nema 
onajaropi Dio Atti dsodo nanicca imapi ajima najaro: 

“Diopa madija: “Ohuana deni ojani, nahatojide ojirani” 
quinajaridenidsa jipera tadsapa pohuadenidsa huadibote 
najari. 

Naraha madija: “Ohuapi ajimani ojani' quinajaridenidsana 
huati huana tadsa najarina acco icamajari.” 

6Nadsapi tibodidenia: “Jehe, ohuapi ajimani ojani” titiquina 
nadsapi Dio Dacorajaridsa iboraqquiri tiquinaji, onajaro. 
Nadsapi nidsa dsotode Dio Pohua jipa tahicca huada bacco 
tadsana Pohuapa tiadeni deni tonanabaqquihitohui. 7Diopa 
titohuideni huati cahanari canajarijine tiadeni tohuacahua- 
baqquidsanapojari. Nadsapi Pohuadsa tettidenipi: “Abi Dio, 
obodi huatoto cananicca tinahireji, pina ocappinanicca, oji 
onanicca, ocappiranicca naqui huapima obodidsa anijeranijine 
epeje tinanaji” titiquina nana, onajaro. 

sTiadenidsa ohuatti onihi naqui: ¡Paji, tinoccodeni panaji! 
Diocca huadi, ticcadeni huadi naco *Satanapa pina dsomaji 
imehibotessa najari. la quino nahijine itohui totororo naridsa- 
jarissa najari. Tibodideni huatomamananissa tadsa tiadeni 
tecahuamanaji, Satanajine tabaccorehehuaji tiedimamana- 
jeranijine. *Dacoraqquiri tiquinadsa ticcadeni huadidsa 
tiejidsamanaji. Diodsara disseraqquiri tiquinaji, ticcadeni 
jeheniji todacorani nanijine. Icca huadipa imecotedeni Jesodsa 
jehe quinajari huapima inajaparibaqquihijine dissera tajari. 
Naraha ajijaro imapi nahatoqquiri tiquinani: Ticcadeni huadi 
pohuajine ocasserehe tinahanamanani ojari tiquinejerani. 
Jesodsa jehe quinajarideni dsama huapimadsa madiridsa- 
manajari naco ocasserehe ihinahanamana najaro. 

10 Jidapana tiadeni naqui ocasserehe tinahanamanaccani. 
Naraha nidsa jicadsapi Dio tiadeni tonabicabaqquihissa tahitohui. 
Jeso tinebomana-jarahijine ticcadeni jeheniji inapajiranissa 
tanitohui. Pohuapa tibodideni tonadacorabaqquihitohui. Jesodsa 
disseraqquiri tiquinanijine tiadeni acco tocamabaqquihitohui. 
Jehe, tetideni ajimamana tejeraji: Abi Diopa itohui huati cahanari 
canadsa pocca cacahuehe bicanidsa imadidsanaponijine ia 
tocattejidsabaqquijari. Nanihuajipi pocca deni tojehe nema 
dsanaponidsa Jesocristo tedseje imadidsanaponitohui. 1 Pohuapa 
ia Cacahuade Dacorabote. Pohuana nahatojiderajari. Pocca 
cacahuehepi jiquejeranitohui. ¡Nema dsanaponitohui! 

2 Pedro 


Introducción: Pedropa jodiodeni Jesodsa jehe quinajaridenidsa 
ima teppe onihi dsodo inapomajaro. Pocca ima teppedsa mari icana- 
baqquijari, poccadeni jeheniji todacorani nanijine. Diodsa madi- 
manahissa tahijine naco mari icanabaqquijari. 

Ima onihipi Jesocristo ccanipomahicca ima dsodo inajaro. 


1.1-11 Diopa icca madie bica tanijine ibodi acco 
tocamabaqquijari 
3.1-15 la Medsede Jesocristo ccanipomahi tahimari 





—¿Nija? —najari 

1 ¿Nija oOhuemecotedeni? Ohuapi Ssino-Pedro, Jesocristocca 

dodosse ojajaro. Pocca marinaja mari ocanabaqquiridsa- 
hijine ohua cadossejari. Nema nadsapi occa ima teppe dsodo 
onapomajaro tiadenidsa. Jesocristopa icca Dio, ia Tonassiajade. 
Pohuapa tiadenidsa bica tajari, pocca ima tiadenidsa pajira- 
nissa tajaro. Pohuajinena pohuadsa pajissa tiquinajaro, pina ia 
pohuadsa pajissa inajarossa tiquinajaro. ?Diodsa tinoccodeni 
tojidseradsanaponijine, ia Medsede Jesodsa naqui tinoccodeni 
tojidseradsanaponijine titohuideni Diodsa huati huati odsanapo- 
jaro. Abi Dio tiadeni tocatidsebaqquijaripa tiadenidsa huati 
cahanariri cadsanapona, onajaro. Tibodidenidsa naqui pocca 
jonehe tojadsanapona, onajaro. 


Diopa icca madie bica tanijine ibodi 
acco tocamabaqquijari 


3Dio pocca dacorehedsa ibodi acco tocamabaqqui- 
jari, icca madie dsati tojanijine. Pohua Attidsa iboraqquiri 
inanijine naqui ia tonapajirabaqquihissa tajari. Diopa ibodi 
acco tocamabaqquijarijine Jesodsa nahatoqquiri inajaro. 

tabaqquijari. *Ajijaro namicca tabaccorehe tohuini inajaro- 
ccadsa ia inatabaccoranijineraha Diocca dacorehe bicanijine 
dsori icanirejaro. Dio pocca acco camehe iadsa da inajaropi 
pina Pohua huati tapojarissa inanajaro. Najaro pocca danijipi 
deni tojani, bica tani. Najaro iadsa tojajaropi icca madie 
pina Dioccassa inanijine. “Nema nadsapi ticcadeni jehe- 
niji todacorani nanijine dissessera tinaji. Ima bicanira tina- 
namanaji. Ima bica tanicca, Dio jipa tahicca nahatoqquiri 
tiquinanijinepi Diocca tohuattehetohui dissessera tinaji. 
sTibodidenidsa tohuini tiquinanicca tabaccorehedsa “poni” 
tiquinanijine ticahatteraji. Ima ocassera taniccadsa, ima najo 
taniccadsa tedimana-jeradsa mohuaradsa tinahanamananijine 
ticahatteraji. Ticcadeni madie Diodsa tinanamanadsapi Pohua 
jipa tahiccara titinanamana naji. ”Ticcadeni madie denima 
bica tanijine ajima tiquinaji. Jesodsa jehe quinajaridenidsa: 
—Imecotedeni —tiquinadsapi pohuadenidsa bicaqquiri tiquinaji. 
Nema tiquinadsapi madija huapimadsa naqui tetideni huana- 
qquiri naji. 

sJehe, najaro ima bicani onihi onihi ticahatteradsa, 
ticcadeni madie Diodsa tobicadsanapodsapi ticcadeni jehe- 
niji ponima toja-jerani. la Medsede Jesocristodsa nahato- 
qquiri tiquinadsapi pajissa ticcadeni madiedsa ahuato 
tanitohui. *Naraha madija Jesodsa jehe naraha ima bicani 
tohuattattera tajaripa, pocca madie Diodsa tobica-jeradsapi 
pohuapa pina mitta-jarajarissa najari. Pohuapa pocca imasiri 
tahidecca Dio epeje inanapojaro huati ajamajari. 1° Jehe 
ohuemecotedeni, tiadenipi pina najari madijassa tiqui- 
nejeraji. Dio tiadeni huahua tabaqquijaripa Pohuadsara 
ibobora tinanijine. Tiadeni tocattejidsabaqquijari, pocca 
madija tiquejenanijine. Pajissa pocca madija tiquejena- 
dsanaponijine tohuini tiquinadsapi denima tidissesserani 
naji. Nema tiquinadsapi imasiridsa tiedimamana-jeranitohui. 
1 Nadsapi nidsa dsotode Diocca cacahuehedsa bacco tiqui- 
nadsa Dio tiadenidsa huatidsedsapa jai tijedsimanijine 
noccobiji inahabanitohui. Nanidsa jai tijedsimadsapi ia 
Medsede, ia Tonassiajade Jesocristopa tiadeni tohuacahua- 
bagqui-dsanapohuitohui. 

Ia Medsede Jesocristo ccanipomahi tahimari 


3 1Jehe, ohuemecotedeni, titohuideni ohuati huana tani, 
ajijaro occa ima teppe pina tahideccassa najaro tiadeni 
acco ocamabaqquinijine tohuini onadsa dsodo onapomajaro. 
Najaro ohuattidsa tibodideni huatonissa tanijine onadsa dsodo 
onajaro. ?Aji maittaccadsama Dio Atti cacomeraqquiri najari- 
deni huati toquinapojaricca naqui tibodideni huatoma-manaji. 
Aja ia Medsede, ia Tonassiajade Jesocristocca dosseniji pocca 
dodosse tabaqqui ia tiadenidsa ecomerajaro naqui tibodideni 
huatoma-manaji, onajaro. 

3Tahidepi ajijaro ima tetideni ajima tejeraji. Dsama jicani 
tohuajirajonadsapi madijapa tabaccora tanicca tohuini dissera- 
qquiri najarideni bacco quinahitohui. Najaridenipa pohua- 
deni attidsa tiadeni tohuattajobaqqui-manahitohui. *Attideni 
ocassera tadsa: —Jesocristo pohua ccanipomahicca ima huati 
huati taporaha ajana ¿ccanico? Ccani-jarahi. Ajina, dsama 
nahatoponidsama icca idideni jicajonaja najonapohui nahi. 
Dsamapi jicanijine ssamo tani. Nema dsanaponitohui —quina- 
hitohui. Naraha najaropi pajissa jerani. 5Madija attideni 
nama quinajaridenipa ssamoqquiri najari. Diopa maittacca- 
dsama meme, nami inahatopojaro tahimarini bodideni huato- 
manahijine jiperaqquiri najari. Diopa Pohua Attidsa: -Passo 
titassaqquiniji nami aninijine —nadsa nema najaro. *Dsotode 
naqui Diojine passo ppanimadsapi dsamadsa animanapojari 
huapima je tocaniredsa jicajari. 7Naraha aji jidapana qqui 
inajaro meme, namipi nidsa dsotode Pohua Attidsa huati 
tapomadsapa diji tehe jicanijine. Najaro najidsohuepi Dio 
Pohua ecahuaccani. Nidsa madija huapimacca ima cattema- 
nijinecca huada bacco tadsa Dio Pohuadsa iboqquiri najarideni 
inajidsobaqquidsa meme, nami naqui diji tehe jicanitohui. 

8Jehe, ohuemecotedeni, tiadenidsa ohuati huana tani, 
ajijaro ima naqui tetideni ajima tejeraji. Diodsapa huajano 
mil nahapa pina huada ojariessa najari. Huada ojarie naqui 
pina huajano mil ssa najaro. *la Medsede Diopa nama naraha 
madija mota attidenipa: —Dio Pohua huati tapojarissa inana- 
nijine najo tahi. Ajana, Jesocristo ccanihicca huada tonajoni 
—quinajari. Naraha Diopa najo-jarahi. Mohuaradsa titohuideni 

madiccajari. Pohuapa madija huapima paja jicarihijine jipera 
tajari. Ojaria dsoqquehijine naco jipera tajari. Pohuapa madija 
huapima bodideni cacajiqquimeradsa Pohuadsa toquejena- 
hijine tohuini najari. 

10 Naraha ia Medsede ccanipomahicca huada pajissa 
bacco tadsapi pina bobotide icca odsadsa amadsati bacco 
nadsa ijabojo najarossa nanitohui. Nadsapi mohuini oppina- 
bote dacorehe tomohuidsapi meme amossi nanitohui. 
Memehuajicca maji, abadsico, abadsico bedi naco diji 
taridsaha jicahitohui. Dsama nema nehe najidsohue cajidsapi 
ponidsa animanajarideni huapima diji taridsaha jicadsapa 
amossihuajahissa tahitohui. 

1 Nadsama meme, nami jicani tahimarini timittamana- 
dsapi ¿nejecoma tiquinani bica tani? Aji najidsohue tiadenidsa 
toja-jeranijine ajima tiquinanina bica tani: Diodsara ibobora 
tinadsa imasiri jirehe timadimananissa taji, onajaro. *?Jehe, 
ia Medsede ccanipomahicca huada bacco tanijine tohuini 
tiquinadsapi najaro huada tonajodsanapo-jeranijine Diodsara 
tidsepedeni ijimanadsanapoji. Dio dsama inajicanicca huada 
bacco tadsapi jororoni ppocorabote oppina tehe diji tadsapi 
memehuajicca maji, abadsico, abadsico bedi naco huapima diji 
tajarojine ssahuemadsa amossihuajaridsahitohui. 13Naraha ia 
Dio Pocca madija iquejenajaropi Dio Pohua huati tapojaricca 
tohui inajorajaro. Pohua Attipa: -Nidsa meme dsati bicani, 
nami dsati bicani onahatoridsanitohui —napojari. Najaro 
dsama dsatidsapa madija bicaqquiri najaridenira imasiri jirehe 
madimanahissa tahitohui. Najaro tohui imadijaro. 

1+Ohuemecotedeni, titohuideni ohuati huana tani, najaro 
ima huapima tojanitohui timadimanaccadsapi Diocca 
jonehedsa timadimananijine dissessera tinaji. Imasiri 
tinanamana-jeradsa timadimanaji. Nadsapi Dio baccohuaji 
tidomo huadsa imasiri jirehe tiadeni qqui tabaqquihijine. 

15 Tetideni ajima tejeraji: la Medsede Diopa icassiejeranijine 
tohuini nadsa mohuaradsa itohui madiccajari. Najaro imapi 
imecote bicahi Pablo naco pohuadsa Diojine ahuato tadsa 
tiadenidsa dsodo inapode. 

Huanocca ima teppe tahidecca 
1 Juan 


Introducción: Huanopa Jesocca dodosse tabaqqui ojaria. Jesodsa 
jehe quinajaridenidsa dsodo inadsapi: — Occa ejedenissa tiquinajaro 
—najari. Pocca dsodoniji tahideccapi Jeso tahimari. Ima teppe onihi 
naqui dsodo inajaro. Dsotode ima teppe onihi dsodo inapomajaro. 
Dsotode jadahi tocajadsa naco Apocalipsis dsodo inajaro. 

Jesodsa jehe quinajaridenidsa dsodo inajaropi Diopa ssiaja tahi, 
Pohua Bedi Jesocristo naco imasiri cappirahi, najari. Pocca dsodo- 
niji onihipi: Imecotedeni tedseje eti cahanerara cananina bica tani. 
Diodsa imadinissa tanijinepi imasiri jirehe imadina, najaro. 


1.1-4 Jesocristopa Dio Atti camittehecca 

1.5-10 Diopa ssiaja tahi 

2.1-2 Jesocristopa icca ima cacattemade 

2.3-11 Diocca marinajadsa ibobora inana 

3.1-10 Diocca ejedeni iquejenajaro 

4.7-21 Diodsa eti huana tadsapi imecotedsa naqui 


eti huana tanijine 





Jesocristopa Dio Atti camittehecca 


1 1Imecotedeni, tiadenidsa Dio Atti camittehecca ima dsodo 
inajaro. Najaripa dsama toja-jeraccadsama madipojari. 
Jidapana naco madihi paja nahi. Iapi pohua atti imittade, 
assire naco qqui inade. Pohuadsa jaijaridsadsa inoccodsa 
qqui idsanapode. Idsepedsa naco huapi bara inade. Najaripa 
Dio Atti camittehecca. ?Diopa najaro camittehe iadsa nohue 
inajarode. Najaro camittehe qqui inajaropi aji ecomeraridsa- 
jaropaji. Tiadenidsa naqui najaro camittehe jiquejeranicca 
tahimarini huati inajaropaji. Najaro camittehepi Abi Diodsa 
anipojaro. Najaro iadsa ahuatojarode. 3Nadsama aji qqui 
inajaro, imittajaro tiadenidsa huati inajaropi iadsa tijariqqui- 
mananijine. Pina ia Abi Diodsa ijariqquijarossa, Pohua Bedi 

Jesocristodsa nagui ijarigguijarossa tiguinanijine. #Aji ima 
dsodo inajaropi ticcadeni huatidsehe pajiranissa tanijine. 


Diopa ssiaja tahi 


s Aja Jesocristo ia mari tocana-baqquijaricca imaha aji 
tiadenidsa huati inajaropaji: Diopa ssiaja tahi. Pohuadsapi 
dsidsini nohuerani. *Ettipi: —Diocca iguejenani —ihinanaraha 
dsidsinidsa jaijaridsadsapi imaidsajaro. Pajissehe imittaraha 
najarossa inana-jerani. 7Naraha ssiajanidsa jaijaridsadsapi 
pina Dio ssiaja taha madijarissa inanijine. Nadsapi imecote- 
deni tedseje ijariqquijaropaji. Dio Bedi Jesocristo emene naqui 
icca imasiri huapima inanamossi-dsanapojaropaji. 

sEttipi: -Imasiri ocappirani —inadsapi ia icamaidsa tani. 
Pajissehe iadsa nohuerani. *Naraha nahatoto inani: Diodsa icca 
ima ecomeradsa: -Occa ima tabaccora tani. Imasiri ocajini 
-inadsapi Diopa icca imasiridsa: -Epejena, ohuadi-jerani —najari. 
Icca tabaccorehe sse inajaro. Dio nama najaripa maidserehe caji- 
jari. Pocca imapi toccanissa tajaro. 1*Pohua Attipa: -Madijapa 
imasiri cajiridsamanajari —najari. Naraha ettipi: -Ohuapi imasiri 
ocappirani -inadsapi pina: -Diopa mamaidsade —inajarossa 
najaro. Nema inanadsapi ibodidsa Dio Atti nohuerani ahuato tani. 


Jesocristopa icca ima cattemade 


2 1Ohuemecotedeni, tiadenipi occa ejedenissa tiqui- 

najaro. Ajijaro ima tiadenidsa dsodo onajaro, imasiri 
tinanamana-jeranijine onadsa. Naraha imasiri tinanamana 
tani. Imasiri tinanamanadsapi ticcadeni ima cattemadepa 
Abihuaji anihi. Najaripa Jesocristo. Pohuapa imari pajiranissa 
tajaro. 2 Aja Jesocristo itohui pohua ccaccoradsapa dsoqque- 
jaripa icca tabaccorehe inanamossidsa Diodsa ibicanijine. Icca 
imasiri manaconi tojajaripa ia motta ojari inanicca manaconi 
toja-jarahi; madija dsama huapima madiridsa-manajaridenicca 
imasiri manaconi tojajari pohuapa. 


Diocca marinajadsa ibobora inana 


3Diocca marinajadsa ibobora inadsapi nahatoto inajaro: 
Pajissa Diopa iadsa jidsera tajari. *Naraha madija ohuaha atti- 
denipa: -Diodsa nahatoto inani -quinaraha Diocca marinaja 

ecahuamana-jeradsapi maidsamanajari. Pajissehepi pohua- 
denidsa anijerani. *Madijapa Diocca marinajassa inana- 
manajarodenina Dio Pohuadsa huatideni huanaqquiri najari. 
Poccadeni tohuati huanehepi Diodsa pajiranissa tajaro. Ijine 
ima bicani nema nadsana nahatoqquiri inajaro. Pajissa ¡api 
pocca iquejenajaro. *Madija attipa: —Diocca ojani —nadsapa, 
pocca madie pina Jesocca madiessa nadsana bica tani. 

7Jehe, ohuemecotedeni, Diocca marinaja tiadenidsa dsodo 
onajaropi dsati jerani. Aji tahide timittamana-pojarocca 
tiadenidsa dsodo onapomajaro. Pocca marinaja anipojaropi: 
“Timecotedenidsa tetideni huanaqquiri naji” najaro anijona- 
jaropi timittamanani paji naccani. ¿Naraha aji jidapana 
tiadenidsa Diocca marinaja dsodo onajaropi dsati. Najaro 
marinajapi Jesocristodsa ahuato, iadsa ahuato tajaropaji. 
Dsidsinipi tohuatorajonani. Ssiajani pajisseheccana tossiaja- 
ridsajonani. 

*Madija attidenipa: -lapi ssiajanidsa imadijaro —quiquina 
naraha pohuadeni imecotedsa nacasseraqquiri nadsapa 
dsidsinidsa madimanahipaja naccajari. *Pohuadeni 
imecotedsa huatideni huanaqquiri naha madimanadsana 
pajissa ssiajanidsa madimanajari. Ssiajanidsa madimana- 
dsapa pohuadeni imecotedsa imasiri inanamana-jeranitohui. 
1 Naraha pohua imecotedsa nacassera tajaripa dsidsinidsa 
madijari. Dsidsinidsa ccaridsajari. Pohua jahine ssamo tahi. 
Dsidsinijine pina noccosirissa najari. 


Diocca ejedeni iquejenajarocca ima denima aniccani 


1¡Qqui! Abi Diopa itohui huati cahanari canajarijine 

madija iadsa: —Diocca ejedeni -quiquina-najari. Nadsapi 
pajissa pocca ejedeni iquejenajaro. Naraha ajijaro dsamacca 
madija huapimapa Diodsa noccodeni jidsaqquiri napoja najaria 
iadsa naco noccodeni jidsaqquiri najaripaja. ?Ohuemecotedeni, 
jidapapi Diocca ejedeni iquejenani. Naraha itedsejemacca 
ima denimapi ssamomo inaccani. —¿lapi pina nejecossa 
inapadseje? —inaraha najaro imapi iadsa ahuato tejeraccani. 
Naraha ajijaro imana nahatoqquiri inajaro: Nidsa Jesocristo 
iadsa ahuatoni-pomadsa pohua qqui inahissa tadsapa iapi pina 
pohuassa inanitohui. ¿Nadsama aja madija attideni: -Jeso 

ahuatoni-pomadsapa pina pohuassa inanitohui —guiguina 
najaripa pohuadeni cacahua-manahissa tajari, bodideni huire- 
qquiri nahijine. Pina Jeso pohua imasiri cappira, bodi huire 
tajarissa quinahijine. 

4Naraha aja madija imasiri ihinanamana najaropi Diocca 
marinajadsa iboqquiri najari. ¿Imasiripi nejecoma najaro? 
Imasiripi aji Diocca marinajadsa huattajo inajarona imasiri. 
5Naraha tiadenipi nahatoqquiri tiquinani: Aja Jesocristopa 
icca imasiri inajicanijine namihuaji ccaronajari. Pohuapa 
imasiri cappiraja najari. “Nadsapa pohuadsa madimanahissa 
tajaridenipa imasiri jiraha madimanajari. Naraha imasiridsa 
disseraqquiri najaridenipa Jesodsa noccodeni jidsaqquiri najari. 
Pohuadsa bodideni ssamoqquiri najari. 7Ohuemecotedeni, occa 
ejedenissa tiquinajaro. Paji, madija ohuaha tiadeni tocamaidsa- 
baqquirana. Ima pajissapi ajima najarona paji: Jesocristopa ima 
bicani ponira pajiranissa tehe cajijari. Aja madija ima bicani 
pajiranissa inanamanadsapi pina Jesojinessa inanamanajaro. 
Pohuadenipa Dio inapajira-baqquihissa tapoja najari. ¿Naraha 
madija imasiri totonanadedenipa Diocca huadi Satanacca 
madija. Satanapa imasiri inanapojarojine nama dsanapojari- 
paja. Najaricca tabaccorehe inajicanijine Dio Bedi ccaronajari. 

%Nadsama Diojine dsati iquejenadsapi imasiri ihinana 
nejerajaropaji. Diocca daniji madie bicani icajijaro. Diocca 
ejedeni iquejenadsapi imasiri inanadsanaponijine ssamo tani. 
10 ¿Nejecojaridenina Diocca ejedenideni? ¿Nejecojaridenina 
Diocca huadi Satanacca ejedenideni? —titiquina-naraha 
nahatoqquiri tiquinanijinepi ajima najarona paji: Madija 
ima bicani ihinanamana nejerajarodenipa Diocca ejedeni 
quejena-jarajari. Madija pohuadeni imecotedenidsa huatideni 
huaneraqquiri najarideni naco Diocca ejedeni quejena-jarajari. 
Najaridenina Diocca huadi Satanacca ejedeni quejenajari. 


Diodsa eti huana tadsapi imecotedsa naqui 
eti huana tanijine 


4 7Ohuemecotedeni, iapi itessedeni tedseje eti cahanerara 
canaridsana. Tohuati huanehepi Diocca iadsa ccajonajaro. 
Tohuati huanehe cajimanajaridenipa Diocca ejedeni guejena- 
jari. Pohuadenipa Diodsa noccodeni jidseragguiri najari. 

$ Naraha tohuati huanehe cappira-manajaridenipa Diodsa 
noccodeni jidsaqquiri najari. Diopa tohuati huanehe jinede. 
°Diopa iadsa huati huana tadsa pocca tohuati huanehe iadsa 
ahuato inanajaro. Najaria aja Pohua Bedi ojariraha namihuaji 
dosse inaronajari, icassiejeranijine. Ilapi Diodsa eti huana- 
qquiri napo-jeraraha Diopa iadsa huati huana tadsa Pohua 
Bedi iadsa dosse inaronajari. Bedipa itohui pohua ccaccora- 
dsapa icca tabaccorehe inanamossijaropaji. Najarona tohuati 
huanehe pajissacca. 

u Ohuemecotedeni, Dio iadsa huati cahanari canadsapa 
ia naqui itessedeni tedseje eti cahanerara canaridsana, 
onajaro. 12Madijapa Dio qqui toquinaja cama-jarahi; naraha 
eti cahanerara canadsana Dio iadsa madijari. Pocca tohuati 
huanehe iadsa anini ahuato tajaro. 13 Nadsama Dio Pohua 
Corime iadsa da inajarojine Dio iadsa madihi nahato, manaco 
Diodsa imadini nahato inajaropaji. Aja Jeso inoccodsa 
qqui inajari tahimari ijine ahuato tanijine inadsa pohua 
tahimari huati huati inajaropaji: Abi Diopa pocca Ejedeni 
dosse inaronajari, icca dsama huapimacca tocassiejerahijine. 
15Nadsapa madija attia: -Jesopa pajissa Dio Bedi —najarina 
Diodsa madijari. Dio naco pohuadsa madijari. 

16 Diopa iadsa huati cahanari canahi nahatoqquiri inajaro. 
Najarodsa pajissa inajaro. Diopa tohuati huanehe jinede. 
Tohuati huanehema imadijaropi Diodsa imadijaro. Dio naco 
iadsa madiridsajari. Pajissa imecotedenidsa eti huana 
tadsapi ajijaro ima nahatoqquiri inapojaro: Nidsa Dio madija 
huapimacca ima cattemade tojadsapa Dio pocca quejena- 
jarajaridenidsa najidsohue inassonari-nitohui. Naraha ¡api 
icappina-jeranitohui. Nema inajaropi pina Jesocristo ajijaro 
namidsa madidsassa inajaro. 1% Tohuati huanehe anidsapi 
cappinehe marani. Tohuati huanehe iadsa pajiranissa tadsapi 
ibodicca cappinehepi toqquena tani. Naraha Diocca najidsohue 
noppineni icappinadsapi Diocca tohuati huanehe iadsa pajira- 
nissa tejeraccani ahuato tajaro. 

19 Aji Diodsa eti huanaqquiri najaropi Dio Pohuana iadsa 
huati huana tapojari. 2? Naraha madija attipa: -Ohuapi Diodsa 
ohuati huana tani -naraha pohua imecotedsa nacassera 
tajaripa mamaidsade. Najaripa pohua imecote pohua noccodsa 

qqui taraha Diopa qqui tajarajari. Pohua imecotedsa huati 
huanera tadsapa Dio qqui tajarajaria huati huana tahijinepa 
ssamo tajaripaja. 2 Ajijaro marinajapi Jesocristo ia mari 
tocana-baqquijaride: -Diodsa tetideni huanaqquiri nadsapi 
timecotedenidsa naqui tetideni huanaqquiri nana —najaride 
iadsa. 

Huanocca ima teppe dsotodecca 
2 Juan 


Introduccion: Jesocca dodosse tabaggui Huanopa pohua 
imecotedeni Jesodsa jehe guinajaridenidsa dsodo inapomajaro. 
Pohuadenidsa: —la huapimapi eti cahanerara canana —najari. 

Ima onihi naqui dsodo inajaro, aja mamaidsadedenicca 
maidsehedsa pajissa quina-jarahijine. 

1.1-6 Diocca pajissehe icajidsapi eti cahanerara canana 





Diocca pajissehe icajidsapi eti cahanerara canajaropaji 


1Nija ohuemecotedeni. Ohuapi Jesodsa jehe quinajari- 
deni cacahuade ojani. Dio Attidsa titiqueriqqui najarodeni 
huapima Diocca tocattejidsa-baqquinaja tiquejenajaro. Diocca 
pajissehedsa iquejenajarojine tiadenidsa ohuati huana tajaro. 
Ohua ojari onejerani, aji ia huapima Diocca pajissehedsa 
nahatoqquiri inajaropi tiadenidsa eti huanaqquiri najaropaji. 
2Diocca pajissehe ibodidsa anijarojinea tiadenidsa eti huana- 
qquiri najaropaji. Pocca pajissehe ibodidsa anidsanaponitohui. 

3Abi Dio, Pohua Bedi Jesocristo tedseje tiadeni tocatidse- 
baqqui-manahitohui. Poccadeni tohuati huanehe, pocca- 
deni jonehe naqui tiadenidsa inanaridsana, onajaro. Nadsapi 
Diocca pajissehedsa timadimanadsapi timecotedenidsa teti- 
deni huanaqquiri nehe timadimananijine. 

“Ticcadeni madija mota Diocca pajissehedsa madimanahissa 
tahi qqui onadsapi ohuatidsejaro. Poccadeni ima nema nadsapi 
pina Abi Dio ia tocadosse-baqquijarissa quinajari. 5Nadsama 
ohuemecotedeni, ajijaro marinaja dsodo onajaro: la huapimapi eti 
cahanerara canana, onajaro. Najaro marinajapi dsati jerani, aji 
Jesocristocca ima icahatterapodsama najaro marinaja imittapode. 
$Tohuati huanehepi ajima najarona paji: Pina Diocca marinaja 
huapimassa inanaridsajarona paji. Dio pocca marinaja timittamana- 
podsama pocca tohuati huanehema timadiridsa-manaji. 

Huanocca ima teppe 


dsotodemanicca 
3 Juan 


Introduccion: Jesocca dodosse Huanopa pohua tesse Caiodsa 
dsodo inajaro. Caiona Jesocristo tahimari maridedeni acco icama- 
bagguidsapa pohuadsa: —Tijine ohuatidseni —najari Huano. 
Mamaridedeni denima acco ticamabaqquidsa Dio Atti denima mari 
mari naridsamanahitohui, najari. 

Ima onihi naqui dsodo inajaro, aja madija oni Diotrepecca ima 
bica tejerani naraha madija ohuaha Demetriona ima bicani inana- 
jaro, najari. 

1.1-8 Caiocca imapi bica tajaro 





Caiocca imapi bica tajaro 


INija Caio, otesse bica tinade, tiadsa dsodo onajaro. 
Ohuapi Jesodsa jehe quinajarideni cacahuade ojani. Diocca 
pajissehecca imadsa jehe inadsapi tiadsa ohuati huana tajaro. 

2 Jehe, ohuemecote, titohui Diodsa huati huati onajaro. 
Diodsa jehe tanissa tadsapi ohuatidsejaro. Ticca madiecca 
ima huapima naqui toccanissa tanijine Diodsa huati huati 
ohona najaro. Nomi tinehe timadi-dsanaponijine naqui Diodsa 
huati huati ohona najaro. *Jesodsa toquejenajarideni ajahuaji 
bacco najona-manadsa ticca ima huati najonamanadsapa 
ohohuatidsejaro. -Imecote Caiopa Diocca pajissehedsa dissera 
tahi -quinahi ima omittajarojine ohuatidsejaro. *Jehe, Caio, 
tiapi pina occa ejedenissa tajaro. Jesodsa toquejenajari pina 
occa ejedenissa quinajaridenipa pajissehedsa madimanahissa 
tajari ima omittadsapi ohuatidseri najaro. Huatidsehe onihi 
aniraha ajijaro huatidsehena ohuadsa denima bica tajaro. 

5Ohuemecote, Jesodsa toquejenajarideni acco acco 
titicama-baqqui nadsa tijine ima pajiranissa tajaro, pina 

Diocca marinajassa tinanajaro. Imecote huaji tanihuaji madi- 
manajarideni Jesocristo tahimari mari mari nanaridsamana 
najari, pohuadenidsa tinocco jidsa taraha tiahuaji bacco bacco 
toguinadsa pohuadeni acco acco titicama-baggui nadsapa 
tijine bica tani. $Najarideni icca Dio Attidsa ihigueriggui 
nanihuaji ticca ima huati nanimanajari: -Caiopa iadsa huati 
huana tajari -nanimanajari. Nadsapa pohuadeni tiahuaji bacco 
toquina-pomadsapa poccadeni benehi denima jai tojapoma- 
hijine acco ticamabaqqui-pomana. Cappiramanahicca pohua- 
denidsa da tinadsapi Dio jipa tajari. ?Aja pohuadenipa Jeso 
tahimari madija mittaridsa-manahijine maride jai tojajari. 
Naraha Diodsa jiperaqquiri najarideni naco -Mamaridedeni 
acco icamabaqquina —quinaraha mamaridedenipa poccadeni 
danijidsa: -Jehe, iadsa -quina-jarajari. *Naraha ia Jesocca 
iquejenajarona pohuadeni acco icama-baqquihijine bica tani. 


denima mari mari naridsa-manahitohui, onajaro. 

Jodacca ima teppe 
Judas 


Introducción: Joda Satiacodenipa ia Medsede Jeso ohuahadeni. 
Ajaro ima teppepi Jodana Jesocristodsa toquejenajaridenidsa dsodo 
inajaro. Pohuadenidsa: —Paji, tabaccoraqquiri najarideni tiadeni 
tocamaidsabaqqui-manarana —najari. Poccadeni jeheniji dacora- 
nijine naqui pohuadenidsa dsodo inajaro. 

1.17-25  Jesocristodsa disseraqquiri tiquinaji 





Jodacca marinaja jehe quinajaridenidsa 


17Naraha ohuemecotedeni, titohuideni ohuati huana tani, 
aja ia Medsede Jesocristocca dodosse tabaqqui tiadenidsa 
huati toquinapohuicca tetideni ajima tejerana. 18 Pohuadeni 
attipa: -Dsama jicabote nadsapi madija jidsehe tabaccora 
tajarodsa jidsa jidederabote animanahitohui. Pohuadenipa 
tabaccorehe tohuira madimanahitohui -quinapode Jesocca 
dodosse tabaqqui attideni. 1*Najarideni madija tabaccoraqquiri 
najari attidenijine ticaroberidsa-mananitohui. Pohuadeni 
tohuini quinahicca tabaccorehe tohuinira bodideni huahuato 
najari. Pohuadenipa Dio Corime cappiramanaja najari. 

20Naraha ohuemecotedeni, titohuideni ohuati huana tani, 
Jesodsa ticcadeni jehenijipi bicani ponira. Dacoco tijiradsa 

najarodsa disseragguiri tiguinaji, onajaro. Dio Corime tibodi- 
deni acco camadsa Diodsa huati huati titiguina nana, onajaro. 
2 Diopa itohui huati cahanari cadsanapohuitohui. Najaro ima 
tetideni ajima tejerana, onajaro. la Medsede Jesocristopa 
jone tadsa itohui huati cahanari canadsa iadsa camittehe 
jiquejeranicca da inanitohui. Najaro ima tohuira timadimana- 
dsanapoji, onajaro. 

22Timecotedeni Jesodsa jehe quinaraha poccadeni jehe- 
niji japari tadsapi pohuadenidsa tetideni huanaqquiri nana. 
Bodideni acco ticanabaqquimanadsapa poccadeni jehe- 
niji todacorani nanijine. 23 Jesodsa jehe quina-jarajarideni 
najidsohue oppina tanihuaji toquejenaraha tocassiejerahijine 
acco ticanabaqquimanajo. Pina dsippo jororo cananidsa 
madija ssonidsanaraha tidimoranimanadsapa dsori tinana- 
manajarissa tiquinaji. Madija ohuahadeni naco poccadeni 
tabaccorehedsa disseraqquiri nadsapa ticcadeni tohuati 
huanehema acco ticanabaqquimanana. Naraha paji, tiadeni 
tecahuamananissa tana; poccadeni tabaccorehe tiadenidsa 
dsapa torana. Poccadeni imasiridsa jiperaqquiri tiquinaji, 
onajaro. 


Jodapa jicanicca dsodode tojadsapa 
Diodsa huatidsejari 


24Dio dacorajaridsa etidsena. Icca jeheniji tossamo- 
jeranijine ia tohuacahuabaqqui-dsanapojari. Najaro pocca 
dacorehejine Pohua baccohuaji Pohua ssiejene bicabote 
aninidsa huireqquiri inehe idomo huadsapi huatidsehe imeni 
icajinitohui. 

25Nema nadsapi Dio ia Tonassiajadedsa etidsedsa: -Abi 
Dio bica tinani —inana, onajaro. Dio ohuaha nohuerahi. Diopa 
ojarihi. Pohua Bedi ia Medsede Jesocristo dosse inaronajari- 
jine icassiejerajaropaji. Dio Pohuadsa: —-Icca Tamine bicabote 
deni tijani —inajaro. -Tiana denima daco tijirani -inajaro. 
—Huapima dossede deni tijajaro. Nema tajonajaroa aji jidapana 
naqui nema tani paji nani. Nema tidsanaponitohui -inajaro 
Diodsa. Epejeni. 

Jesocristopa Huanodsa 


itedsejemacca ima ahuato inanajaro 
Apocalipsis 


Introducción: Jesocca dodosse Huano jadahi tocajadsapa dsama 
bedeni onini Patimo passo imenidsa huittidsacossajarodsa madijari. 
Aja Romanodenicca tamine Jesocristo tahimaridsa jipera tadsa Huano 
dama inadsa Patimohuaji dosse inajari. Nahi Patimohuaji madijaripa 
pina toponi cocorodsa huedsajarissa najari. Nahidsa madidsapa pina 
pocca huadassa nadsa Dio Corime itedsejemacca ima pohuadsa ahuato 
inanajaro. Nadsapa Huano pohua qqui tajaricca dsodo inajaro. 

Ajijaro imapi Jesocristodsa jehe quinajaridenidsa dsodo inajaro. 
Motapa Romanodenicca nanajidso toquejenajari. Motapa tojicajari, 
mota tocassiejerajarideni ajijaro ima mittamanadsapa poccadeni 
jeheniji todacorani nanijine pohuadenidsa dsodo inajaro. la naqui 
Romanodenicca nanajidso iquejena-jeraraha ajijaro ima imittadsapi 
icca jeheniji todacorani nanijine pajirani. 

Ajijaro imapi Diojine Huanodsa ahuato inanajarocca imittani. 
Jeso ccanibote nadsapa ajijaro dsamadsa tojaridsa-ponijinecca ima 
dsodo, dsama jicanicca ima dsodo inajaro. 

Huano qqui tajaripa bica tanicca, oppina tanicca, jidsa tanicca, 
ijabojo nanicca. Pohua qqui tajari huapimapi jidsa taraha ima deni 
tojanicca cajini. 

Ajijaro imadsa Jesodsa: Edede Bedi, najari. Pohuadsa nama 
najaripa tahide jodiodeni poccadeni imasiri manaconi edede 
bedi Diodsa da da quiquinanapojari. Jesopa huapimacca imasiri 
manaconi tojadsa pohuadsa: Edede Bedi, nanaja najari Dio. 

Ajijaro imadsa Jesodsa: Edede Bedi, najari. Pohuadsa nama 
najaripa tahide jodiodeni poccadeni imasiri manaconi edede 
bedi Diodsa da da quiquinanapojari. Jesopa huapimacca imasiri 
manaconi tojadsa pohuadsa: Edede Bedi, nanaja najari Dio. 


1.1-3 Jesocristojine Huanodsa jidapanacca ima ahuato, 
nidsa dsotodecca ima ahuato inanajaro 
1.4-8 Huanopa Jesocristodsa quequeriqquimana najari 7 
najarodsa dsodo inajaro 
1.9-20 Huanodsa Jesocristo ahuatojari 

12.1-18 
13.1-10 
13.11-18 
14.1-5 
14.6-13 


21.1-8 
21.9—22.5 
22.6-21 

Amonejecca ima, Huama imehibotecca ima 
Bani siri jidsabote passo imenidsa gguemorajari 
Bani siri ohuaha namidsa qquenajari 

Edede Bedi 144 mil guinajarideni tedseje 
Diocca dodosse tabaggui 3 guinajaridenicca ima 


Meme dsati, nami dsati najaro tahimarini 
Jerosare dsati tahimarini 
Jesocristo ccanipomahicca imapi huajira tani 





Jesocristojine Huanodsa jidapanacca ima ahuato, 
nidsa dsotodecca ima ahuato inanajaro 


1 1Diona Jesocristodsa itedsejemacca ima ahuato inana- 
pojaro; manaco Jesocristopa pocca medsedenidsa 
ahuato inananijine. Ajijaro ima iadsa ahuato inananijine 
Jesocristo pocca dodosse memehuajicca ohuadsa huati tajari. 





Pohuajinena ohua qqui 
onajaro. Ohuapi Huano, 
Jesocristocca medse ojani. 
pajissa huati onajaro. Aji 
dsodo onajaropi pajissa Dio 
Atti Jesocristojine ohuadsa 
ahuato inanajaro. 

3Aji itedsejemacca ima 
Diojine ahuato tajarocca madija 
hua hua najaripa huatidsehema 
madihitohui. Mittamanajarideni 
naco aji dsodo naniccassa 
inanamanajarodeni naco 
huatidsehema madimana- 
hitohui. Diojine ahuato inana- 
jaropi tohuajirajonani. 


Huanopa Jesocristodsa quequeriqquimana 
najari 7 najarodsa dsodo inajaro 


4Ohuapi Huano. Aji occa ima teppe nani Asiahuajicca odsa 
panani 7 nanihuaji titiguerigguimana najarodsa ajijaro ima 

dosse onajaro. Jesocristodsa pajissa tiguinajaro tiadenidsa 
dsodo onajaro. Diopa madihi. Pohuapa nadsama madipo- 
jari. Pohuapa nidsa ccajonahitohui. Pohuapa tiadenidsa ima 
bicani inanaridsana, onajaro. Pocca jonehe tiadenidsa inanana, 
onajaro. Dio Pohua dosse dosse nanaja nahicca huihuittari 
tadsajanima Pohua Corime 7 guinaha domo huajarideni naco 
tiadenidsa ima bicani inanaridsa-manana, onajaro. Poccadeni 
jonehe tiadenidsa inanamanana, onajaro. 5Jesocristo naco 
tiadenidsa nema inananijine, onajaro. Pohuajine Dio Atti 
ahuato inanaridsajaro. Pajissehe maride dissera tadsa pohua 
nanadsoggueraha jicapojarideni huapi taraha Jesona tahide 
nahatonihi ojari napojari. Pohuapa dsama huapimacca tamine 
deni tojajari. Huapimadsa dosse dosse najari. Jesocristo iadsa 
huati huana tajari. Imasiridsa imadiraha pohua emene tocca- 
jarojine icca imasiri inajicaridsajaro. *Pohuajine pocca cacahua- 
nijidsa iquejenajaro. Pohuajine pocca Abi Diodsa idsepe ijijaro. 
*Diodsa dada toqquimade, huahuati toqquimade iquejenajaro. 
Nadsapi Jesocristo pohuadsa ehetidse nana. ¡Pohuapa bica 
tahi, deni tojahi! Pocca nahatonaja huapima ecahuadsanapo- 
nijine pocca deni tojehe pajiranissa tajaro. Apaja pohuapa nama 
dsanapohuitohui, inana, onajaro. Pajissa nema nani, onajaro. 

7¡Ticattomama canaji! 

Jesocristo meme essenima ccaronahi qqui tiquinahitohui. 

Huapima qqui toquinahitohui. 

Aja Jesocristo nanadsoqquededeni naco qqui toquinahitohui. 

Dsama huapimacca madijapa pohuatohui oji oji quinahitohui. 

Najaro imapi pajissa. Nema nanitohui. 

sla Medsede Dio Attipa: —-Ohuapi ohua. Ajijaro dsama 
nahatopo-jeradsama omadipojaro. Nidsa dsotode ajijaro dsama 
jicaraha ohuapi omadidsanaponitohui —nade ia Medsede 
Dacorabote Attipa. Pohuapa madihi. Pohuapa nadsama madi- 
pojari. Pohuapa nidsa ccajonahitohui. 


Huanodsa Jesocristo ahuatojari 


20huapi Huano timecotedeni ojani. Titedsejedeni Diocca 
cacahuehedsa iquejenajaro. Madija Dio Attidsa jipera- 
qquiri najaripa ia totonajidso-baqquimana najari, naraha 
Jesocristojinepi huatidsehema ima inahananijine ipajirani. 

Ohuapi passo nocconidsa dsama huittidsacossani 
Patimodsa ohua inebomanadsapi pina toponi cocorodsa 
ohuedsajarossa najaro. Ohuapi Dio Atti mari ocanabaqquidsa, 
Jesocristo tahimari ohuaccora-ridsadsapi Jesocristodsa jipera- 
qquiri najaridenijinepi todsepe ojajaro. Ia Medsedecca jassi- 
najacca huadadsa jassi onaneje ohuedehuaji Dio Corimejine 
mohuini dacorehema omittajaro. Atti mohui pina jeijei mohui 
mohui tajarissa nadsa omittajaro. 11 Atti ajama najari: —Ajijaro 
huapima tiadsa nohue onajaropi papeodsa dsodo taji. Aji 
dsama Asiahuajicca Jesocristodsa quequeriqquimana nahi 
7 naridsajarodsa ima dosse tinaridsanijine. Odsa panani 
Epesohuaji, Esemirnahuaji, Peocamohuaji, Tiatirahuaji, 
Saradisiohuaji, Piradeopiahuaji, Laodiseahuaji dosse tina- 
ridsaji -nade atti mohui tadsa. 12 ¿Nejecojari atti? onadsa piti 
onahuajanidsa qqui onanaja jojororo pinine dsibehi tajari 
orocca 7 quinaha qqui onajari. 13Qqui onanaja jojororo pinine 
cacahueri nahi nocconidsa pina *madijassa naha hua canajari. 
Pocca etero dequerajaro amoridsa bacco tajaro. Pohua biji 
mete ssossoque dsibehi tajaro pina orossa najaro. 14Tati conepi 
nopo tajaro. Bica tani. Noponi ponira. Pohua noccopa pina 
dsippo jororonissa najaro. 1%Pohua amori naqui dsibehi tajaro, 
pina ccarara onini *bronce jiti nani todsibehijarossa najaro. 
Pina ccara tahicca dsippo ppoconijine tojadarijarissa najaro. 
Pohua atti dacorajaro, pina passo dacorehema ssahaha cana- 
jarossa najaro. 1*Pohua dsepe nahatonihuajiccadsa abadsico 
bedi 7 canaha cajijari. Pohua ajaridsapi pina jadsirecca 
massito cajadsireqquimera najarossa najaro qquenajaro. Pohua 
pano naco dsibehi tajari pina maji itetepidsa ssiejene dacora- 
jarissa najari. 

17Ohua qqui onadsapa pina ohuatiajarossa najaro. Pohua 
amorihuaji ohuedimadsa oponajaro. Naraha pohua dsepe 
nahatonihuajiccadsa ohua bara nadsa huati tajari: “Ticappina- 
jeraji. Ohuapi ohua. Ajijaro dsama nahatopo-jeradsama 
omadipojaro. Nidsa dsotode ajijaro dsama jicaraha ohuapi 
omadidsanaponitohui —nade. 18-Ohuapi camitta onani. 
Odsoqqueporaha onahatonidsapi omadidsanaponitohui. Ohuapi 
pipico ocajini. Najari pipicopa Diodsa iboqquiri najari tojica- 
pojarideni corimedeni madimanahihuajicca pipico -nade 

Jesocristo ohuadsa. 1*Nadsapa ohua cadossejari: -Aji huapima 
qqui tinajarocca dsodo taji. Aji jidapana tojaridsajarocca dsodo, 
nidsa dsotode tojanijinecca dsodo taji. >? Aja abadsico bedi 7 
canaha odsepe nahatonihuajiccadsa qqui tinajari, jojororo 
pinine orocca 7 naha qqui tinajaripa ima cacomeheccaraha 
imapi ajima najaro: Aja abadsico bedi 7 canajaripa otahimaridsa 
quequeriqquimana najari 7 najaro cacahuade toquejenajari- 
denicca ima. Aja jojororo pinine 7 najari naco otahimaridsa 
quequeriqquimana najari 7 najaro -nade Jeso ohuadsa. 


Amonejecca ima, Huama imehibotecca ima 


1 2 1Ima nahatoqquiri inanijine memehuaji amoneje 

ahuatojaro. Ponicca eteropi pina maji ssiejenessa 
nehe huedsajaro. Abadsico tetepidsa huarijaro. Tatiniccapa 
pina tamine tatideniccassa najaridsa abadsico bedi 12 canaha 
cajihuajanijari. ?Najaro amonejepi idsonidsa ejedeni huittidsa- 
jari. Tossonahijine comadsapa johua johua najaro. 3Dsotode 
naqui memehuajicca ima onihi nahatoqquiri inanijine ohuadsa 
ahuatojaro. Qqui onanaja pina huama imehibotessa naraha 
jidsa tajari. Macco tajari. (Caria attidsapi: dragón, quinajari.) 
Tatipa 7, ori 10 najari. Tati 7 najarodsa totaticca pina tamine 
tatideniccassa najari huittariridsajari. “Nadsapa huama imehi- 
botepa abadsico bedi mota (Caria attidsapi: tercera parte, 
quinajari) pohua dsoporidsa jadsirema johue inaronabaqqui- 
dsapa namihuaji hua inaronabaqquijari. Nadsapa huama 
imehibote amoneje idsoni comajaro tadsajanima huajari. 
Ejedeni tossonadsapa amadsati jipahijine najorajari. 5Naraha 
ponicca ejedeni maqquideje bedi tossonadsapa madijari. 
Najaripa nidsa dsotode dsama huapimacca tamine dacorabote 
tojahitohui. Pocca dsodsojo ccanaja tajaridsa pocca madija 
dosse dosse nahitohui. Naraha ponicca ejedenipa todini- 
macossanijari. Nahi Dio Pohua huittarihidsa dossede huitta- 
rijari. ¿Naraha imenipi dsama huamoni ssono caji, siba caji 
tanihuaji joppa tajaro. Aji poni joppa tanihuaji madinijinepi 
Diojine najorapojaro. Nanihuajipi taparini cajidsanaponijine 
huada 1,260 nehe madijaro. 

78Dsotodepi meme napicossanidsa jadsire tojani qqui onajaro. 
Diocca dodosse tabaqquidenicca tamine Miqueopa pocca dodosse 

tabaqqui tedseje huama imehibotedsa jadsire inanamanajaro. 
Huama imehibotepa pocca dodosse tabaqquima Miqueocca 
dodosse tabaqqui tedseje cahadiremanaraha huamadenipa 

deni toquejenahijine pajiramana-jarahi. Memehuaji madimana- 
pomahijinepa jicani. ?Nadsapa huama imehibote cco inarona- 
manajari. Najari huama imehibotepa maittaccadsama pina 
maccassa naha ahuatopojari. (Najarina Adana Ebadeni icamaidsa- 
baqquipojari.) Pohua oni ohuahapa: Diocca huadi “Satana, 
quiquina najari. Pohua, pocca dodosse tabaqquima namihuaji hua 
inaronamanadsapa namidsa catojaronajari. Nama nadsapa dsama 
huapimacca madijadsa maidsa maidsa nanaridsa najari. 

10 Nadsapi memehuaji tohuatti mohuini omittajaro attipa: 

—Jidapanana ia Medsede ia tonassiajabaqquihicca ima 
bacco tani. 

Jidapanana Diocca dacorehe, pocca cacahuehe iadsa 
ahuato tani. 

Dio pocca Cattaniji Cristo-Mesia pohua dosse dosse 
nahicca ima bacco tani. 

Ajana, imecotedeni tahimari pohuama huatijiderabote 
Satanapa coro inaronajari. 

Dsome, ssiaja, dsome, ssiaja icca Abi Dio tedsejema 
imecotedenicca ima huati huati nanaja naraha jidapapi 
pocca ima jicani. 

1 Tmecotedenipa deni toquejenajari. Satanapa ajamani tojahi. 

*Edede Bedi Jeso dsoqquedsa emene toccajarijine, 

pohua tahimari ecomeraridsa-manajarojine naco deni 
toquejenajaripaja. 

Pohuadenipa dsoqquehe noppineni cappinamana-jarajari. 

“Idsoqquedsa naqui bica tani. Dio inebo-jarahitohui” 
quiquina najari. 

12 Nadsama memehuaji timadimanajaro huapimapi 
tetidsemaneri naji. 

Naraha aji namihuaji timadimanajaro, passo imenihuaji 
timadimanajarodenipi tohuati nahanaqquiri tiquinani. 

Tiadenidsa ima oppina tehe tojaridsanitohui. 

Diocca huadipa tiadenidsa huadihijine toccaronajari. 

Pocca ima jicabote nani nahato tadsapa huadie imeni cajijari 

—najari memehuaji tohuatti mohuini omittajaro. 

13 Huama imehibote bodi huatodsapa: —A, namihuaji 
ohua coro naronajariraha —najari. Nadsapa amoneje ejedeni 
maqquideje bedi cajije najaro inanadsoqquenijine qquidso 
qquidso naridsajaro. 1*Naraha amoneje huaji tani tocca- 
nijinepi pina ssibiri imehibote eppessa najari capamaha da 
quinajari. Nadsapi poni madinijine dsama huamoni ssono 
caji, siba caji tanihuaji huama huaji tahihuaji toccanijine 
appani cajijaro. Nanidsapi poni ecahuamana-dsanapodsa 
huajano 3 denima huajano arobedsa madinijine. 1*Naraha 
huama imehibotepa amoneje toccanijine najorani qqui tadsa 
pohua ajaridsa passo motarema capiri inajaro, hueni tocajadsa 
totabonijine. '*Naraha namipi amoneje acco icamajaro. Nami 
odini tohuabajaro, pina ajarini cajijarossa najaro. Nadsapi 
huenicca passo nema nehe dappi idsimajaro. Nadsapa huama 
imehibote amonejedsa denima huadi tadsapa poni potema- 
nidsa jadsire inananijine toccajari. Aja Diocca marinajadsa 
iboraqquiri najari, Jesocristo tahimaridsa disseraqquiri najari- 
denidsa jara jara najari. 18 Nadsapa huama imehibote passo 
imenicca ssiquidsa huajari. 


Bani siri jidsabote passo imenidsa qquemorajari 


1 3 1Ocattoma cananaja bani siri imehi jidsabote passo 
imenidsa qquemorajari. Tati 7, ori 10 naha caji- 
jari. Ori huapimadsa totaticca pina tamine tatideniccassa 
najari huittariridsajari. Bani siri tati huapimadsa tohuaoni 
tabaccora tanicca dsodo naridsajaro. Tohuaonipi Diodsa 
ocassera tani, pina Dio onidsa tatamasso najarissa najaro. 
2Bani siri jidsabote qqui onadsapa assire pina dsomajissa 
naraha amoripa pina bani imehi oni oso amorissa najari. 
Ajari naco pina dsomaji huahuade ajarissa najari. Huama 
imehibotepa bani siri jidsabotedsa pocca dacorehe da inajaro. 
Taminecca huihuittari bicabote naqui pohuadsa da icana- 
jaro. Najarodsa huittaridsa dossehe dacoraniccadsa dosse 
dosse nahijine huama imehibotepa pocca dossehe naqui bani 
siri jidsabotedsa da inajaro. 3Bani siri jidsabote tati 7 naraha 
tati ojariepi biqueradsa pina dsoqquejarossa najaro. Naraha 
bejorini ccaqquidsapi camittemanijaro. Nadsapa dsama 
huapimacca madija huajo caniredsa pohuatohui disseraqquiri 

najari. *Huama imehibotedsa huatidsemanajari, aja bani siri 
jidsabotedsa pocca dossehe da inajarojine. Bani siri jidsa- 
botedsa naco huatidsemanajari. Pohuadeni attipa: -Bani siri 
jidsabotepa dacorajari. Pina aja pohuassa najari nohuerahi. 
¿Nejecojarina pohuadsa ssonaridsa deni tojahijine pajirahi? 
—quinajari. 

5Bani siri jidsabotepa Diodsa tatamasso nadsapa: -Dio 
nohuerahi, ohuana huapimadsa deni ojani ojari onani —nanaja 
najari. Naraha Diopa bani siri jidsabote dossede tojahijine 
ecossa-jeraccajaro. Abadsico 42 canaha dossede tojaccajari. 
$Nadsapa atti tabaccora tadsa Diodsa atti atti dsanapojari. Dio 
oni ajimani inanajaro. -Diocca mamadi tabaccora tani —nanaja 
najari. Memehuaji madimanajaridenidsa naco tatamasso 
najari. 7Nadsapa bani siri jidsabotecca ima huacossa-jeradsapi 
Diodsa toquejenajarideni tedseje cahadiremana-dsanapojari. 
Deni tojadsapa motapa inajicaridsajari. Nadsapa madija 
huapideni onihi onihi cajiridsa-manajarideni, madija tohuatti 
onihi onihi cajiridsa-manajarideni, madija dsama onihi onihi 
naridsajarocca naco bani siri jidsabote pohuana dosse dosse 
najari. *Ajijaro namidsa madiridsamanajarideni camittehecca 
papeodsa onideni dsodo nani nohuerajaropa bani siri jidsa- 
botedsara huatidseridsamanajari. Najaro papeo dsodo nanipi 
dsama nahatoponidsama Edede Bedi Jeso pohuana ecahua- 
jaro. Pohuana camittehe issiajanicca icajiridsanijine dsoqque- 
jari. 

°Teribodeni ticajimanadsapi ohuatti timittamananissa 
taji. Bani siri jidsabote tamine tojadsapa Diocca madija ajama 
quinahitohui: 

10 Diocca madija toponi cocorodsa hua todsimahijinepa 
itadamamanadsa hua todsimahitohui. 
Diocca madija huahuajinadsa itahuajinamanahijine naco 
huahuajinadsa tojicahitohui. 

Najaro ima tojadsapi Diocca madijacca ima ahuato tanitohui. 
Diocca madijapa oppinani ahahuamana naraha Diocca 
dacorehema mohuaradsa inahanamananitohui. Attidenipa: 
—Diopa icca ima nahato tahi. Ocasserani eraha Dio inebojara- 
hitohui —quinajari. 

Bani siri ohuaha namidsa qquenajari 


1: Qqui onapomanaja bani siri ohuaha namidsa qquena- 
jari. Ori pamajari, pina edede bedi orissa najari. Naraha 
pohua attipa pina huama imehibote attissa najari. 1? Pohuapa 
dossehe cajihijine tahidecca bani siri jidsabotena pocca 
dossehe pohuadsa da inajaro. Nadsapa bani siri dsotode- 
ccana namihuaji dossede tojadsa aja tahidecca bani siripa 
cattade huajari. Namidsa madiridsa-manajarideni huapima 
tahidecca bani siridsa huatidsemanahijine icadossebaqquijari. 
Najaridsa huatidsemanajaripa tati biqueradsa dsoqqueraha 
bejo ccaqquidsa camittemanijari. 13Bani siri dsotodecca naco 
canahatori canajari. Pohuajine memehuaji jororoni ccaronadsa 
namidsa bacco naronajaro. Madija huapima qqui toquina- 
jari. “Namihuajicca madija icamaidsabaqquihissa tajari. 
Tahidecca bani siri jidsabote cattade huahihuaji canahatoriri 
canadsa madija huapima pocca maidsehedsa pajissa quinajari. 
Pohuadeni icadossebaqquidsapa tahidecca bani siri jidsabote 
corime sibadsa inahatomanajaro. Najari bani siripa massito 
jadsira tocanajarodsa tati biqueraraha madiccajari. 1*Naraha 
bani siri dsotodecca ima Dio ecossa-jeradsapi najarijine 
tahidecca bani siri corime camitta inanadsa atti cajijari. Pohua 
corimedsa huatidsemana-jarajarideni huapimapa icadosse- 
baqquidsa jicaridsajari. 1*Nadsapa bani siri dsotodeccana 
denima ima inanajaro. Madija huapima tahidecca bani siricca 
nanajanodsa inajanoridsahijine icadossebaqquijari. Ejedeni, 
jadahi, dsepe sseqquiri najarideni, cappiramanajarideni, medse 
toquejenajarideni, medse toquejena-jarajarideni huapima 
inajanoridsajari. Motapa dsepedeni nahatonihuaji inajano- 
ridsa, motapa assaridenidsa inajanoridsa najari. Aja bani siri 
jidsabotecca nanajano madija motapa pohua oni dsodo nani 
cajiridsa-manajari. Motapa pohua onicca numero dsodo nani 
cajiridsa-manajari. Madija pocca nanajano cappiramanadsapa 
mitta quinahijine ssamo, da quinahijine ssamo tanitohui. 

18 Ajijaro ima nahatoqquiri tiquinanijinepi madija Diocca 
nahatohue cajijari bodi nahato tajarina bani siri jidsabotecca 
numero inatassaqquina. Pocca numeropi madijadenicca. 
Najaro numeropi 666 najaro. 

Edede Bedi 144 mil guinajarideni tedseje 


1 4 1Nadsapa ocattama cananaja *Edede Bedi Jeso ssono 

*Siodsa hua canahi qqui onade. Pohuadsa madija 
144,000 (144 mil) quinaha domo huajari. Assaridenidsa dsodo 
nanipi Edede Bedi Jeso oni, Imehi oni cajimanajari qqui 
onajaro. ?Nadsapi memehuaji mohuini bica tehe omittajaro, 
pina hueni huapima ssahaha canajarossa najaro; pina ttottorode 
dacorabote mohuinissa najaro; pina titirededeni huapi taha tire 
tire quinajari mohuissa najari. 3Nadsapa 144 mil quinaha ajie 
dsati jiri jiri quinajari. Pohuadenipa Diocca huihuittari bicabote 
tadsajanima aja camittaqquiri najari 4 quinajari tedsejema, 
cacahuadedeni 24 quinajarideni tedsejema jiri jiri quinajari. 
Madija ohuahadenipa poccadeni ajie tocahatterahijine ssamo- 
qquiri naraha 144 mil quinajaridenira najaro ajie jiride nahato- 
qquiri najari. Najaridenipa ajijaro namidsa madimanaporaha 
Dio idinibaqquipojari. *Poccadeni ima ssiaja tajaro. Huananehe 
jirehe madimanajari, amonejedsa ssamoqquiri najari. (Najaro 
imapi dio pohuamaccadsa huatidsemana-jarajari.) Edede Bedi 
Jesodsa disseraqquiri nadsapa pohuadsara ahuaji jai toja, ahuaji 
jai toja naridsajari. Najaridenipa namicca madija mota Dio 
idinibaqquipodsa Pohuadsa toquejenahissa, Edede Bedi Jesodsa 
toquejenahissa tahijine pina madijadenicca daniji bicabote 
Diodsa tojajarissa quinajari. ¿Pohuadenipa maidsehe huatira- 
qquiri najari. Imasiri cappiramanaha madimanajari. 


Diocca dodosse tabaqqui 3 quinajaridenicca ima 


6Nadsapi Diocca dodosse ohuaha qqui onade. Memehuaji 
ccahuajadsa ia tonassiaja-baqquihijinecca ima huati narona- 
hijine dsojo inahuajajaro. Dsama onihi onihi naridsajarodsa 
huati, madija huapideni onihi onihi cajiridsa-manajaridenidsa 
huati, madija tohuatti onihi onihi cajiridsa-manajaridenidsa 
naco huati naridsahijine. "Nadsapa pohua atti mohui tadsa 
huati tajari: -Dio noppine ticappinamanaji. Diodsa: “Tiana 
deni tijani” tiquinaji. Dsama huapimacca madijacca imasiri 
manaconi najidsohuepi Dio Pohuajine tojabote nani. Pohuana 
meme inahato, nami inahato, passo imeni inahato, bijini 
huapima inahato naridsajari. Pohuadsara tetidsemanaji —najari. 

sDsotode Diocca dodosse ohuaha toccamissajari. Pohua 
attipa: -Odsa panani Babironia jicani, jicani -najari. -Najaro 
odsa pananicca madijajinepi dsama huapimacca madija Dio 
inebomanadsa imasiridsara toquejenajari. Babironiadenicca dio 
pohuamaccadsa naco toquejenajari. Babironiacca marinajapi 
pina dsedse coma tanicca da icanabaqquijarissa najaro —najari. 

oDsotode Diocca dodosse 3'cca toccamissadsa atti mohui 
tadsa huati tajari: -Bani siri jidsabotedsa, pohua corime nahato- 
huidsa madija huahuatidsemana najaridenipa Diocca najidsohue 
inahanamananitohui. Bani siricca nanajano cajimanahijine 
iboraqquiri nadsapa assaridenidsa cajimana, dsepedenidsa caji- 
mana najaridenipa Diocca najidsohue inahanamananitohui. 
1%Pohuadenidsa Dio huadidsapa najidsohue imeni najora- 
jari. Diocca dodosse tabaqqui, Edede Bedi tedseje pohuadeni 
cattomama canahihuaji Dio nanajidso inanabaqquidsa jororoni 
“azufre quejemanicca inahanamananitohui. 1 Najaridenipa bani 
siri jidsabotedsa, pohua corime nahatohuidsa huahuatidsemana 
najari. Bani siricca nanajano cajimana-jarahijine poni quina- 
jaradsa pohuadenipa dsippo jororonijine ocasserani ahuamana- 
dsapa dsome, ssiaja, dsome, ssiaja jassi quina-jarahitohui —najari. 

12 Najaro ima tojadsapi Diocca madijacca ima ahuato 
tanitohui. Diocca madijapa oppinani ahahuamana naraha 
Diocca dacorehema mohuaradsa inahanamananitohui. 
Najaridenipa Diocca dosseniji inapajiramananissa tajaro. 
Jesocristodsa naco disseraqquiri najari. 

13 Nadsapa memehuaji atti omittajaro. Ohuadsa ajama 
najari: —Ajijaro ima bicani dsodo taji —najari. -Aji jidapanacca- 
dsama ia Medsede Jesocristodsa toquejenajarideni jicamana- 
podsapa pohuadenidsa ima bicani tojanitohui —najari. 

Nadsapa Dio Corime attipa: —Jehe, najarideni tojicadsapa 
jassi quinahitohui. Najo tanicca dsepedeni ihijimana najaro 
jicani. Aja Diodsa dsepedeni ijimanadsa pohuadenijine ima 
bicani tojajaroma memehuaji jai tojamacossahitohui —najari. 


Meme dsati, nami dsati najaro tahimarini 


21 1Nadsapi qqui onapomaneje meme dsati, nami dsati 
qqui onajaro. Aji tahidecca meme, nami najaropi 
amossi najaro. Passo imeni naqui amossi najaro. 2 Dio pocca 


Porciones del Nuevo Testamento en culina (mádija) del Perú, 1ra ed., O 2011, Liga Bíblica del Perú 


Apocalipsis 21 356 


odsa panani bicabote Jerosare dsati ggui onade. Dio Pohua 
tedsejema memehuaji ccaronade. “Jerosarepi pina amoneje 
3Nadsapi memehuaji deni tojahicca huihuittari bicabote 
cahittarinihuaji tohuatti mohui tehe omittajaro: -Jidapapa 
Dio madijadsa madihi. Pohuadenidsa madidsanapohuitohui. 
Madija huapima Diocca cacahuehedsa toguejenahitohui. Diopa 
pohuadeni Cacahuade tojadsanapohuitohui. #Pohuapa inocco 
ppajani sse inanitohui, denima oji inejeranijine. ladsa Dio 
madidsapa dsoqquehe nohue, ojie nohue, ettima oji oji inajaro 
nohue, coma inajaro naqui nohueranitohui. Aji ima huapima 
namidsa caji tapojaropi jicanitohui —nade. 

5Nadsapa aja deni tojahicca huihuittaridsa Huittari canajari 
Attipa: “Ohuapi huapima dsati onanaridsahi -nade. Pohua 
Atti onihi naqui: —Ajijaro ima dsodo taji. Ajijaro imapi pajissa. 
Najaro imadsa: “Jehe, pajissa” tiquinanijinepi bica tani —nade. 
6Nadsapa ohuadsa huati tajari: -Ajijaro ima huati onajaropi 
tojanissa tehe jicani. Ohuapi ohua. Ajijaro dsama nahatopo- 
jeradsama omadipojaro. Nidsa dsotode ajijaro dsama jicaraha 
ohuapi omadidsanaponitohui. Madija bacco dsaridsapa passo 
camittehecca qquenajaro dse nahijine pohuadsa da onanitohui. 
Pohuadsa: Manaconi, onejeranitohui. 7Aji occa dacorehema 
timadimanadsa ohuadsa jehe tiquinajaro tinebomana-jeradsapi 
jidacca huati huati onapojaro huapima tiadenidsa tojaridsa- 
nitohui. Ohuapi ticcadeni Dio ojanitohui. Tiadenipi occa ejedeni 
tiquejenanitohui. $Naraha ohuadsa toquejena-jarajaridenipa 
najidsohue cajimanahitohui. Aja madija: “Jesocristopa ohua 
Idinide” quinahijine huatide cappinaqquiri najari, madija 
Jesocristodsa pajissa quina-jarajarideni, ima tabaccora tani- 
ccadsa disseraqquiri najarideni, madija pohua tesse nana- 
dsoqquede dissera tajari najidsohue cajimanahitohui. Aja 
huananehecca disseraqquiri najarideni, dsoppinejedeni, siba 
nahatonidsa huahuatidsemana najarideni, mamaidsadedeni 
naco najidsohue cajimanahitohui. Najarideni huapimapa 
coridsa imeni *azufre jororo cananihuaji hua todsippahitohui. 
Najaropi *dsoqquehe dsotodecca. Nanidsapi najidsohue 
jiquejeranicca tonahanamana-dsanapohuitohui —nade. 

Jerosare dsati tahimarini 


%Nadsapa Diocca dodosse tabaggui memehuajicca 7 quinaha 
tasaodsa najidsohue oppina tanicca cajiridsamanapojari ojaria 
ccajonadsa ohuadsa huati tajari: —Aji ticcajonaji, Edede Bedicca 
amoneje tojanijine najorajaro tia qqui onanana —nade. 

10 Nadsapi Dio Corimejine ima ohuadsa ahuato tajaro, pina 
occa huadassa nadsa qqui onajaro. Ocattoma cananeje Diocca 
dodosse ssono dequeranihuaji ohua tohuaccajari. Nanihuaji 
ohuadsa ahuato inanajaropi Dio pocca odsa panani bicabote 
Jerosare Dio Pohua tedsejema ccaronani qqui onade. 1 Najaro 
odsa pananipi Dio pocca deni tojehejine dsibehi tajaro. 
Najaro dsibehinipi pina siba huatini ccara tanicca diamante 
dsibehinissa najaro. Ssiaja tajaro pina cristaossa najaro. 
120Odsa panani huapihuajipi siba hua nahuajanini dequera- 
jaro. Motarema ccahuajanijaro. Noccobiji 12 nehe cajijaro. 
Najaro noccobijidsa Diocca dodosse tabaqqui ojari ojari naha 
huahueri naridsajari. Noccobijidsa onideni dsodo naridsajaropi 
jodiodenicca idi ojaria oni Isaraeri bedi 12 quinajari onideni. 
13 Maji ccajonahihuajipi noccobiji 3 nehe cajijaro. Maji tocca- 
hihuaji naqui noccobiji 3 nehe cajijaro. Arobenihuaji naqui 
noccobiji 3 nehe cajijaro. Arobeni onihihuaji naqui nocco- 
biji 3 nehe cajijaro. *Odsa pananicca siba hua nahuajani- 
jaro tocadacorade siba imeni 12 nehe cajijaro. Najaro siba 12 
najarodsapi Edede Bedi pohua huatimadedeni 12 quinajari 
onideni dsodo naridsani qqui onade. 

15 Aja Diocca dodosse ohuadsa huati tajaripa nanattome 
orocca dsibehi tajaro dsojo inajari. Najarodsa odsa panani, 
noccobiji, hua nahuajanini naqui nattomede tojaridsajari. 
16Nadsama odsa panani dequeranihuajipi pina bijini matani- 
huajissa caniqquimerajaro. Diocca dodosse odsa panani 
nattome inadsapi 2 mil, 200 kilometros (2,200) cajijaro. 
Dequeranihuaji najarossa, bijini matanihuaji najarossa, tetepi- 
huaji najarossa caniqquimerajaro. 1Nadsapi hua nahuajanini 
nattome inadsa sibanipi 65 metros. Najaro nanattomepi ajijaro 
nami nanattomedsa Diocca dodosse nattome inajaro. 

18Odsa panani huapihuajicca hua nahuajanijaropi 
diamantedsa nahatojaro. Odsa pananipi oro poniradsa 

canahatojaro. Najaro oropi pina jojo ssiaja tajarissa najaro, 
tocassiejegguimera najaro. 1*Aji odsa pananicca hua 
nahuajanijaro tocadacorade siba imeni 12 quinajarodsapi 
siba bedeni dsibehini bicabote nepi naridsajaro. Siba bedeni 
janonipi onihi onihi naridsajaro. Oninipi ajima najaro: 
Tahidecca siba imenidsapi diamante dsibehi tajaro ijiridsa- 
jaro. Dsotodeccadsapi sapiro sohue tajaro ijiridsajaro. Onihi 
3'ccadsapi acata macconi janoni cajini ijiridsajaro. Onihi 
4'ccadsapi esemeraoda sohueni ssiaja tajaro ijiridsajaro. 
200nihi 5'ccadsapi onise sohue tajaro noponidsa quejema- 
jaro ijiridsajaro, 6'ccadsapi robi macco tajaro ijiridsajaro, 
7'ccadsapi crisolito huesse tajaro ijiridsajaro, 8'ccadsapi berilo 
macconi, sohueni, huesseni ijiridsajaro, 9'ccadsapi topasio 
macco-cco najaro ijiridsajaro, 10'ccadsapi crisoprasa sohueni 
huesse tajaro ijiridsajaro, 11'ccadsapi jasinto sohueni ijiridsa- 
jaro, 12'%ccadsapi amatista sohueni idira tajaro ijiridsajaro. 
21 Aji noccobiji 12 najaropi perla noponi dsibehi tajaro 12 
nehe huacossaridsajaro. *Perla ojariepi noccobijidsa ojari ojari 
naridsajaro. Odsa pananicca jahui huapimapi dsibehini oro 
ponira ijijaro, tocassiejeqquimera najaro. 

22 Najaro odsa pananidsapi Diodsa dada toqquima odsa 
qqui onejerani. Dio Atti mamari naqui nohuerajaro. Naraha 
ia Medsede Dio dacorabotena nahidsa madijari. *Edede Bedi 
naco nahidsa madijari. Iqueriqquidsa etidsenijinepi pohuadeni 
pamahadsana ehetidse nanijine. 2? Diocca odsa pananidsapa 
maji nohue, abadsico ssiejene nohuerahi. Ssiaja taridsajaropi Dio 
pocca deni tojehe, Pohua ssiejenena paji. Edede Bedi naco pina 
jojororossa najari, pohua ssiejene ssiaja taridsajari. ?+Aji dsama 
onihi onihi naridsajarocca madija huapimapa najaro odsa 
panani ssiajanidsa madimanahitohui. Dsama onihi onihicca 
taminedeni naco poccadeni biquehe deni tojanicca Diodsa da 
quinanijine najaro odsa pananihuaji dsojo idsima-mananitohui. 
25 Noccobiji tohuabehe nema dsanaponitohui. Dsomepi nohue- 
rani. Ssiaja ponira nema dsanaponitohui. 2¿Dsama huapimacca 
madija poccadeni biquehe deni tojanicca Diodsa da quina- 
nitohui. Poccadeni dsamacca biquehe naqui da quinanitohui. 
27Najaro odsa pananihuajipi Dio jipera tahicca nohueranitohui. 
Madija imasiri totonanadedenipa jahidsima-jarahitohui. Madija 

mamaidsadedeni naco jahidsima-jarahitohui. Aja Edede Bedicca 
papeo camittehe jiguejeraniccadsa onideni dsodo naridsajari- 
denira jahidsimahi ojarihitohui. 
2 2 1Nadsapa Diocca dodosse hueni bicahi ohua qqui 
tonanajaripa passo ssahua tajaro, tocassiejeqqui- 
mera najaro. Najaropi passo camittehecca. Dio, “Edede Bedi 
pohuadeni pamahacca huihuittari cahittarinidsa passo qque- 
najaropi hueni tocajajari. ?Najari huenipa odsa pananicca 
jahui nocconi motta tohuaccajari. Ahua camittehecca hueni 
inididsa ahuaji hua, jippehuaji hua najaro. Abadsico cajari 
cajari bobono najaro. Huajano ojariadsa bononi cajijaropi 12 
najaro. Najaro ahua appanipi dsama huapimacca madija nomi- 
qquiri naha madimana-dsanapohuijine. *Nanihuajipi tabacco- 
rehe nohue, Diocca najidsohue naqui nohueranitohui. Najaro 
odsa pananidsapi Dio, Edede Bedi pohuadeni pamahacca 
huihuittari cahittarinitohui. Diocca medse huapima pohuadeni 
pamahadsa huatidsemanahitohui, jiri jiri quiquina nahitohui. 
¿Dio Pohua assire qqui quinahitohui. Pohua oni pocca medse 
huapima assaridenidsa dsodo naridsanitohui. Najaro imapi 
Dio Pohua pocca toquejenajari. *Nanidsapi dsome nohue- 
ranitohui. Nahihuaji madija madimanajaridenipa jojororo 
tohui, maji ssiejene tohui quina-jarahitohui. la Medsede Diona 
huapimadsa ssiaja inanaridsanitohui. Nadsapa Dio pocca 
medsedeni huapima dossede toquejena-dsanapohuitohui. 


Jesocristo ccanipomahicca imapi huajira tani 


6Nadsapa Diocca dodosse ohuadsa huati tapomajari: 
—Ajijaro tohuattipi pajissa. Imapi pina ajijaro tohuattissa 
nehe tojanitohui. la Medsede Diopa Pohua Atti cacomera- 
botedenidsa Pohua Atti inanaridsapojaro. Najari Diopa ohua 
dosse naronajari. Ohuapi pocca dodosse, pocca medsedenidsa 
pohuadeni tedsejemacca ima tojabote nanicca ahuato onana- 
nijine occaronajaro -nade ohuadsa. 

7la Medsede Jeso attipa: -Occanibote nani —najari. -Diocca 
ima itedsejemacca ajijaro papeodsa dsodo nanidsa ibora 
tajaripa occa biquehe pohuadsa onananitohui —nade. 

sOhuapi Huano, aji jidapanacca, itedsejemacca Diojine 
huapima ohuadsa ahuato inanadsa omittajaro, qqui onajaro. 

Najaro jicadsapi Diocca dodosse ohuadsa huati huati tajari 
baccohuaji opitodsa ohuittajaro, pohuadsa ohuatidsenijine. 
9Naraha pohua attipa: -Nema tejeraji. Ohuapi Diocca medse 
ojani. Pina tiassa, pina timecotedeni Dio Atti cacomerabote- 
denissa onajaro. Aja madija huapima ajijaro ima papeo dsodo 
nanidsa iboragguiri najaridenissa onehe Diocca medse ojani. 
Diodsara tetidseji —nade. 

190 Pohua atti onihi naqui: —Diocca ima ajijaro papeodsa 
dsodo najaropi madija hua hua quinahijine ahuatoranidsa 
tecahua tejeraji. Ajijaro ima dsodo nanicca tojanijinepi huajira 
tani. 1 Najaro ima tohuajiradsapi madija tabaccora tajari, bodi 
oba tajari naco poccadeni tabaccorehe inanamanaccanijine. 
Apaja, bodideni cacajiqquimerahijine pajiramana-jarahi. 
Naraha madija bica tajari, bodi huire tajari naco ima bicani 
inanamana-dsanaponijine bica tani -nade Diocca dodosse 
ohuadsa. 

12Ta Medsede Jeso attipa: —Jehe, occanibote nani. Ima 
bicani inanaridsa-manajarodenipa najarossa nehe pohua- 
denidsa da onaridsanitohui. Naraha ima tabaccora tanicca 
inanaridsa-manajarodenipa najarossa nehe pohuadenidsa da 
onaridsanitohui. 13 Ohuapi ohua. Ajijaro dsama nahatopo- 
jeradsama omadipojaro. Nidsa dsotode ajijaro dsama jicaraha 
ohuapi omadidsanaponitohui —nade Jeso. 

14Nadsapa madija pina poccadeni etero ssahua quina- 
jarossa nadsa bodideni tohuireridsadsapa Dio pocca biquehe 
pohuadenidsa inanaridsanitohui. Najaridenipa ahua bono 
camittehecca jipamanahi bica tahi. Diocca odsa pananicca 
noccobijidsa jai tojedsimahi naco bica tahi. 15 Naraha aja 
madija Jesocristodsa pajissa quina-jarajarideni, dsoppineje 
doridsa disseraqquiri najarideni, huananehedsa dissera- 
qquiri najarideni, ijinedeni ahuamanajarideni, siba nahato- 
nidsa huahuatidsemana najarideni, maidsehedsa dissera- 
qquiri najarideni, pohua tesse mamaidsadedeni, najarideni 
huapimapa Diocca odsa pananidsa jai tojedsima-jarahitohui. 

16-Ohuapi Jeso ojani. Otahimaridsa titiqueriqquiridsamana 
nanihuaji ajijaro ima ticajimananijine tiadeni huapimadsa 
ohuatti ccaccaronade ocadossejari —nade. -Ohuapi maittacca- 
dsama Isaraeri potemahidenicca tamine Dabi potemahi ojani. 

Ohuapi pina dsidsidsamassacca abadsico bedi ssiaja tocana- 
jarissa onajaro —nade Jeso. 

17—Nija, ticcajonaji -quinahi Dio Corime, Edede Bedicca 
amoneje tadsajani. (Najaro amonejecca imapi Jesocristodsa 
ihiqueriqqui najarocca ima.) Madija ajijaro ima mittamana- 
jarideni naco: —Jehe, ticcajonaji -quinana. Passotohui bacco 
dsarijari dsede jipa tadsapa ccajonana, passo camittehecca 
manaconi jirehe dse nahijine. 

18 Diocca marinaja itedsejemacca imapi ajijaro papeodsa 
dsodo nani mittamanajaridenidsa ohuatti ajima onajaro: 
Madijapa ajijaro imadsa ima onihi inaharini oppina tani. 

Ima onihi tonaharidedsapa Dio pohuadsa ima oppina tanicca 
inassonarinitohui. Ajijaro papeodsa dsodo nanicca ima oppina 
tanicca pohuadsa tojanitohui. '?Nadsama madija ohuaha 
itedsejemacca ima ajijaro papeodsa dsodo nanicca mota inebo- 
dsapi manaco ahua bono camittehecca jipa-jarahitohui. Odsa 
panani Jerosaredsa naco toqquedsima-jarahitohui. 

20 Ajijaro ima huapimapi Jesocristo huati tajaricca. ladsa 
pohua attipa: —Pajissa, occaninijine huajira tani —nade. 

Nadsapi ia etti: -Jehe, nema taji. la Medsede Jeso ticcaniji 
-inajaro. 

21la Medsede Jesocristo tiadeni huapimadsa pocca biquehe 
inanana, onajaro. Pajissa imapi nema nanitohui. 

Azufrepi nami bodicca siba. Huesse tajaro, majoni tabaccora 

tajaro. Diji tadsapi ssahuema tani. Poni jororonipi ppocorajaro, 

sohue najaro. Nidsa dsotode ajijaro dsama jicadsapi 

tabaccoraqquiri najarideni huapimapa coridsa imeni azufre 

jororo cananihuaji ocasserani ahuamana-dsanapohuitohui. 
(Apocalipsis 14.10; 21.8) 


Bani bedi Diodsa da tahijinecca imapi Danijicca imadsana qqui taji. 
(Maraco 11.15; 12.33) 


Broncepa ppejo dacorajari oni. Najari ppejodsa dsiniro 
ccarara inahatomana, beobeo inahatomana, maittaccadsa- 
macca toto bononi nagui inahatomana najari. Bronce bica 
tadsapa macco tajari. Botedsa tosohuejari. Bronce bica tajari 
jiti tadsapa dsibehi tajari. 

(Huano 3.14; Apocalipsis 1.15) 


Coloniapi odsa pananissa najaro. Romacca coloniacca imapi 
ajima najaro. Dsama Itariacca tamine deni tojahiccapa odsa 
panani Romahuaji madijari. Najari taminepa pocca soldado- 
denidsa dosse dosse nadsa dsama huapimadsa jadsire inana- 
manajaro. Dsama Masedoniadsa deni toguejenadsapa nani- 
cca odsa panani Piripodsa Romacca tamine pocca madija 
inamadibaqquijari. Romacca madija pina 300 quinaha nahi 
Piripocca madijadenidsa madimanajari. Nadsapa Piripocca 
madija huapimapa Romacca taminecca marinajadsa toquejena- 
jari. Huapimapa pina Romacca madijassa quinajari. Poccadeni 
dsiniro mota taminedsa da da quina-jerani. Poccadeni odsa 
pananicca tamine tojahijinepa pohuadenira ihicattejidsamana 
najari. Piripopi huaji taniccaraha pina dsama Itariacca 

odsa pananicca imassa najaro cajijarojine ponidsa: colonia, 

guiguina najari. Piripopi colonia tojajaro ojari-jerani. Dsama 
onihi, onihihuaji nagui colonia caji taridsajaro. 
(Jesocca dodosse tabaggui tahimarideni 16.12) 


Danijicca imapi ajima najaro. Maittaccadsama jodiodenipa 
poccadeni daniji Diodsa da da ihigguimamana najari. Caria 
attidsapi: sacrificio, guinajari. 

Daniji ojariapa bani bedi. Jodiodenipa bani bedi ette toja- 
hicca bicahi, imabote, ogui tajarira icattejidsamanajari. Siba 
hua tamaronidsa dsippo inadsamanadsa ibarimanajari. Emene 
toccahijinepa ssipori huissi ijidsamanajari. Nadsapa assirepa 
botta guinajari. Diji tadsapa Diodsa dada togguimadedenipa 
bani bedi jinedecca ima Diodsa huati igguimamanajaro. 
Nadsapa bani bedi jinedecca imadsa Dio: —Epeje, ohuati 
ajimani —najari. 

Jodiodenicca daniji ohuahapa bani bedi jarahi. Ohuaha caji 
tahi, pina dsamatapa, dsedse, majo bicabote tohuessihijinecca 
naco. Onihipi Diodsa huatidse-manahijinecca. Onihipi 
Diodsa toguejenani-pomahijinecca. Onihipi poccadeni ima 
toppineranijinecca. 

Dsotode Jesocristo pohua ccaccoradsa dsogguedsapa icca 
daniji bicabote tojajari. Pocca danijidsa nagui: sacrificio, 
inajaro. Pohua emenena dacorehe denima cajijaro. Jeso 
emene toccajarojine icca imasiri sse inajaro. Ibodi inahirejaro. 
Jidapapi najarojinena Dio icca imadsa: —Epeje, ohuati ajimani 
—najari. 

(Maraco 11.15; 12.33; Epesodenidsa 5.2; Ebreodenidsa 9.14) 


Diodsa dada toqquima onini cariaccapi: templo, quinajari. 
Najaro odsadsapi jodiodeni Diodsa huahuatidsemana najari. 
Najaro odsa imenipi sibadsa icanahatomanajaro. Jesocristo 
tossona-jaraccadsa, ajijaro namidsa madidsa naco najaro Diodsa 
dada toqquimacca odsapi Jerosaredsa cahittajaro. 
Maittaccadsama Diodsa dada toqquimahuaji jodio- 
denicca dada toqquimadedeni dsepedeni ihijimana najari. 
Amossinihuajipa madijacca daniji Diodsa da da ihiqquima- 
mana najari, nahi Diodsa da tahijinecca huahuanari imenidsa. 
Diodsa dada toqquima bodidsapi madijacca ima naqui Diodsa 

huati huati ihigguimamana najari, nahi —Dio anihihuaji bica 
tanicca —-quiquina nahihuaji. 

Nahi Diodsa dada toqquimadsa naco Dio Atti, Moisesicca 
marinaja, jodiodenicca marinaja huapimadsa mari mari 
ihicanabaqquimana najari. 

Jidapana jodiodenipa Diodsa dada toqquima cappiramanadsa 
poccadeni Dio Atti mamari aniridsajarodsa quequerigquimana 
najari. Cariacca oninipi: sinagoga. Attidenipa: —Nidsa Diojine 
Pohuadsa dada toqquima dsati Jerosaredsa cahittapomanijine 
—quinadsa najarotohui madimanaccajari. 

(Maraco 1.44; 11.15; Jesocca dodosse tabaqqui tahimarideni 5.42) 


Diodsa dada toqquimade caria attidsa: sacerdote, quinajari. 

Jodiodenicca daniji Diodsa dada toqquimadedenipa 
tahide dsama huamoni ssono caji, siba caji tanihuaji Dio 
tadsari bani etero ssequi nahidsa canahatojarodsa dsepe- 
deni ihijimana najari. Dsotodepa odsa panani Jerosarecca 
Diodsa dada toqquima odsa imenidsa dsepedeni ihijimana 
najari. Poccadeni madijacca imasiri manaconi Diodsa da da 
ihiqquimamana najaro. 

Diocca marinaja nema nehedsa iboraqquiri najari. Najaro 
marinajadsa poccadeni madija mari mari ihicanabaqquimana 
najari. Pohuadeni naco Diodsa huahuatidsemana najari. 
Poccadeni madija naco Diodsa huatidsemanahijine acco acco 
ihicamabaqquimana najari. Diodsa huati huati totoquina 
najari, jiri jiri quiquina najari. Comagqquiri najarideni 
tocanomiredsa pohuadeni nohuede dada toqquimadedenidsa 
jai tojedsima jai tojedsima najari. 

Jodiodenipa imasiri inanamanadsa poccadeni imasiri 
manaconi bani bedi bicahi Diodsa dada toqquimahuaji 
eccajonamanadsapa dada toqquimadedenina bani bedi ssipori 
huissi ijidsamanadsa assire botta quinajari. 

Diodsa dada toqquimadedenicca taminedsa: Diodsa dada 
toqquimade deni tojahicca, inajaro. Caria attidsa: Jefe de los 
sacerdotes, quinajari. Oni ohuaha: Sumo sacerdote, quinajari. 

Jidapapa Jesocristo iadsa anidsapa pohuana icca daniji Diodsa 
dada toqquimade, icca ima huahuati toqquimade deni tojahicca. 

(Roca 1.8-9; Huano 1.19; Ebreodenidsa 9.11; Apocalipsis 1.6) 

Dsoqquehe ettidsapi essire idsoggueni, inajaro. Dsoqquehe 
caria attidsapi: muerte, quinajari. 

Dsoqquehecca ima onihipi ajima najaro. Madija Jesodsa 
pajissa quina-jarajaridenipa dsoqquemanadsa najidsohue 
jiquejeranihuaji paja toquejenarihitohui. Tohuatti onihipi: 
dsoqquehe jiquejeranicca. Onihipi: paja dsoqquemanarihi, 
inajaro. Madija najaro ima cajidsapi pohua assire dsoqquehi 
natti Dio qqui tajarahitohui. Dsoqquehe jiquejeranihuaji 
najidsohuedsa madidsanapohuitohui. 

(Jesocca dodosse tabaqqui tahimarideni 2.24; 

Romanodenidsa 6.23; Apocalipsis 21.8) 


Edede bedi oni caria attidsapi: cordero, quinajari. la Medsede 
Jesodsa: —Edede Bedi -ihina najaro imapi ajima najaro: 
Maittaccadsama Huano Baotistana pohua oni hua inapojari. 
Jeso qqui tapodsapa: —Ajajaripa Diocca Edede Bedi madija 
huapimacca imasiri inanamossinijine —napojari. 

Jesodsa: —Diocca Edede Bedi —inadsapi Diocca marinaja 
Moisesidsa da inajarodsa ibodi huatomajaro. Tahide Diocca 
madija jodiodenipa pocca marinaja dsori inanamanadsa 
poccadeni imasiri manaconi bani bedira Diodsa da da 
quiquina napojari. Dsotode Jesopa icca imasiri manaconi 
dsoqquedsapa pocca ima pina edede bedicca imassa najaro. 

(Huano 1.29, 36; Apocalipsis 12.11; 14.1; 21.22; 22.1) 


Huissinajacca imapi todsopori cotani eteroni mota huissi 
tojidsani. Caria attidsapi: Circuncisión, quinajari. 

Maittaccadsama jodiodenicca idi Abarahaopa pocca 
madijama Dio tedseje jehe canirehijine Dio Attipa: —Occa 
madija tiquejenadsapi tiadeni ohuacahuabaqqui-dsanapo- 
nitohui —najari. Nadsapa pohuadeni: —Jehe, tiapi icca 
Dio, tiadsa iboraqquiri inani —quinadsapa poccadeni jehe- 
niji ahuato tanijine imedenidsa huissinaja cajimanajari. 
Magqquidejera dsoporideni cotani eteroni mota huissi tojidsani 
cajimanajari. Ejedeni tossonadsa huadari 8 nadsapa huissinaja 
cacajimana najari. 

Jodiodenipa nama nama quinahi paja naccahi. Naraha 
huissinaja cappiramanajarideni Jesodsa pajissa quinadsapa 

Jesocristojine bodideni tohuiredsa pina huissinajacca imassa 
najaro cajimanajari. 
(Roca 1.59; Jesocca dodosse tabaggui tahimarideni 16.3; 
Corosadenidsa 2.11) 


Jassinajacca huada caria attidsapi: dia de reposo, guinajari. 
Onini onihipi: sabado, guinajari. 

Diopa dsama inahatoponipi huada 6 nadsa pohua dsepe 
ijiridsadsapa huapima inahatoridsajari. Huada 7'cca bacco 
tadsapa jassi najari. Pohua Attipa: —Najaro huadapi occa. 
Madija huapima najaro huadadsa jassi guinahijine —najari. 
Dsotode pocca marinaja Moisesidsa huati tadsa madija jassi- 
najacca huada ecahuamananijine huati tajari. 

Jodiodenicca jassinajacca huadapi viernes maji toccadsa 
bacco tajaro. Sabado maji toccadsa jicajaro. Isaraeri potemahi 
jodiodeni jassinajacca huada ecahuamanadsapi dsepe- 
deni ijimana-jarajari. Tarabaidsade pohuadenidsa oppina 
tadsa poccadeni odsadsara jassi guinajari. Sabadodsa huaji 
tanidsa ccaridsade nagui oppina tani. Naraha huajira tanidsa 
ccaridsade oppinera tani, guinajari. Dio Atti mamarihuaji 
jajahi tojedsima nahijine bica tani, guinajari. 

(Maraco 2.27; 3.2-4) 


Jerosarepi Isaraeri potemahi jodiodenicca odsa panani 

deni tojanicca. Caria attidsapi: Jerusalen, guinajari. Ssono 
onini Siodsa anijarojine najaro odsa panani onini onihipi Sio 
cacanijaro. Najaro onini caria attidsapi: Sion, guinajari. 

Maittaccadsama odsa panani Jerosarepi madija ohuaha- 
denicca tojapojaro. Najaridenidsa jodiodenicca tamine Dabi 
jadsire inanadsa deni tojadsapa pocca tojajaro. Nema nadsapi 
Jerosare onini onihipi: —Dabicca odsa panani -quiquina 
najari. Tamine Dabi dsogguedsapa pohua bedi Saromo jodio- 
denicca tamine tojajari. Pohuana Diodsa dada togguima odsa 
bicabote Jerosaredsa icanahatopojaro. 

Jerosare nocconidsa nagui jodiodenicca taminecca odsa 
imeni bicabote cahittajaro. Jerosare inorinihuajipi ssono Oribo 
anijaro, ahua ppa naridsahi oni Jesemani naco anijari. Jidapana 
Jerosarepi jodiodenicca dsama Palestinadsa anini paji naccani. 

Memehuaji Dio madihihuajipi odsa panani Jerosare 
dsati aninitohui. Nahidsa Dio pocca madija Pohuadsa 
tohuajiramanajari. Jerosare dsati Diojine Huano qqui tadsapa 
dsodo inajaro. 

(Mateo 2:1; Maraco 1:5; Apocalipsis 21:2) 


Jodiodenicca ima cacattemadedeni caria attidsapi: Junta 
Suprema, quinajari. Isaraeri potemahi jodiodenipa poccadeni ima 
cacattemadedeni toquejenahijine madija 71 quinaha icattejidsa- 
baqquimanajari. Diodsa dada toqquimadedenicca tamine deni 
tojajaripa ima cacattemadedenicca tamine. Ima cacattemadedeni 
motapa dada toqquimadedeni. Motapa jodiodenicca marinaja 
mamaridedeni. Motapa jodiodenicca ime jocohuideni. 

Najarideni huapimapa jodiodeni naraha pohuadeni motana 
pariseo imadsa jehe quinajari. Ohuahadenipa sadoseo imadsa 
jehe quinajari. Najarideni huapimapa Moisesicca marinajadsa 
iboraqquiri najari. 

(Roca 22.66; Jesocca dodosse tabaqqui tahimarideni 5.21) 


Madija Bedicca ima. Jesopa pohua tahimari huati tadsapa: 
—Ohuapi Madija Bedi ojajaro —nanaja najari. Cariacca onipa: 
Hijo del Hombre. Tahide Jeso tossona-jaraccadsa Dio Atti 
cacomerabote Daniel pocca dsodonijidsa dsodo inajaro: —Pina 
occa huadassa naraha pajissa qqui onajari. Madija bedissa 
naha meme essenima ccaronahi qqui onajari -nahi nade. 
(Daniel 7.13) Najarojine jodiodenipa nahatoqquiri napojari: — 
Ohuapi Madija Bedi —nanaja najaripa Diocca dossenijija najari. 

Jesopa ajijaro nami nahato-jeracccadsama nadsama Diodsa 
madipojari. Pohua naco Dio. Pohuapa memehuajiccaraha 
ajijaro namidsa ccaronadsa madijadsa tossonajari. Pina 
cappirajarissa naridsajari ajijaro namidsa madiridsajari. Pohua 
assire cajidsapa ocasserani ahuaridsajari. 

Jesopa madija tojaraha Diocca nahatohue cajidsapa 
canahatori canaridsajari. Nidsa dsotode ajijaro namidsa 
ccaronapomadsapa huapimacca tamine tojahitohui. Pohua 
naco Dioja najarijine nidsa Diocca najidsohue tojadsapi ia 
tonassiabaqquihijine pajirahi. 

(Maraco 2.10; Roca 19.10; Huano 3.13; Apocalipsis 1.13) 

Moisesipa Isaraeri potemahidenicca tamine tojajari. Pohuapa 
Dio Atti cacomerabote. Pocca madija dsama Ejitohuaji medse 
toguejenaraha iaqquenabaqquijari. Huajano 40 naha dsama 
huamoni ssono caji, siba caji tanihuaji eccaridsabaqquijari. 

Moisesipa Dio Atti dsodode tojapojari. Dio pohuadsa huati 
tadsa Diocca marinaja dsodo inajaro. Isaraeri potemahi- 
deni tahimari naqui dsodo inajaro. Pocca dsodoniji Dio Atti 
dsodo nanidsa anijaro. Najaroa aji Génesis, Éxodo, Levítico, 
Números, Deuteronomio najaro. 

Dio Pohua tadsari Isaraeri potemahidenidsa aninijinepi 
Pohua tadsari corimani Moisesidsa nohue icanadsa pocca madija 
icanahatomananijine icadossebaqquijari. Bani etero ssequi nahi- 
dsa icanahatojaro. Najaropi Diodsa dada toqquima tojapojaro. 

(Maraco 9.4; Huano 1.7; Tahimarideni 3.22) 


Moisesicca marinajapi Diocca marinaja Moisesi dsodo 
inajaro. Caria attidsapi: la ley de Moisés, quinajari. 

Maittaccadsama Isaraeri potemahi jodiodeni dsama 
huamoni ssono caji, siba caji tanihuaji madiridsa- 
manapodsapa Diopa pocca marinaja pohuadenidsa da inajaro. 
Poccadeni tamine Moisesipa ssono Sinahihuaji toqquemora- 
dsapa Dio pohuadsa huati tajari. 

Najaro marinaja Moisesi dsodo inadsapi jodiodeni 
ecahuamana-dsanapojaro. Moisesicca dsodonijidsapi marinaja 
onihi onihi caji tani, pina Diodsara etidsenijinecca, pina madija 
tabaccorehe inanamana-jeranijinecca, pina madija ijine ahua- 
mana-jarahijinecca naqui. Ima oppina tanicca naqui anijaro. 
Najaropi caria attidsa: impuro, quinajari. 

(Mateo 5.17; Jesocca dodosse tabaqqui tahimarideni 4.13; 

Romanodenidsa 3.21; Carasiadenidsa 3.2) 


Oppina tani quiquina najaricca imapi caria attidsa: impuro, 
quinajari. Caria atti onihi naqui: malo, quinajari. Najaro 
imapi Diocca marinaja Moisesi dsodo inajarodsa anijaro. 
Jodiodenipa Diocca marinaja ecahuamanadsapi oppina tani- 
cca noppineni cappinamanaha madimana-dsanapojari. 
Diocca marinajadsa qqui inajaro bani oppina tahicca, 
dsamacoma oppina tanicca naqui. Bani dsoqquehi damade, 

madija dsogguehi damade oppina tani. Madija jodio jarajari 
tedseje jipade oppina tani. 

Ima oppina tanicca jodiodenidsa anidsapi Diodsa dada 
togguimahuaji jai tojedsimahijine oppina tani, guinajari. Pina 
Moisesicca marinaja dsodo nanissa inanamanadsa poccadeni 
ima toppineradsana jai tojedsimahijine bica tani. Amoneje 
ama cajidsa Diodsa dada togguimahuaji oppina tani, guinajari. 
Magquideje dsohuiri toccani nattini Diodsa dada toqquima- 
huaji togguedsimahijine oppina tani, guinajari. 

Dsotode Jesocristo ajijaro namidsa madidsapa ima onihi 
mari mari najari. Pocca marinajapi ibodi Diodsa bica tanijine, 
ibodi huire tadsa imadinijinena bica tani. Essiredsa ima 
oppina tanicca toja-jeranijine ia ecahuani ojari-jerani. Ibodi 
tabaccorehe jirehe imadinijine ia ecahuanina Diodsa denima 
bica tajaro, najari Jeso. 

(Maraco 1.40; 2.24; Roca 2.22; 15.2) 


Pan ssaja tajarahicca ejete. Isaraeri potemahi jodiodenipa 
poccadeni idideni dsama Ejito inebomanani huatideni ajamamana- 
jarahijine ejete ihinanamana najaro. Najaro ejete oninipi: Pan ssaja 
tajarahicca. Huada 7 nehe pan ssaja tajarahicca jijipamana najari. 
Caria attidsapi: Fiesta de los panes sin levadura, quinajari. 

Isaraeri potemahideni pan ssaja tajarahicca inahato- 
manapojaripa dsama Ejitodsa nebomanabote nadsa Moisesi 
icadossebaqquidsa inahatomanajari. Pan huassinaja jicahijine 
pan ssaja tahijinecca quequejema jirahi inahatomanajari. 
Dsomepi edede bedi tabissehi pan tedseje jipamanajari. 

Huada ssiajapa Isaraeri potemahideni dsama Ejitodsa joppe- 
mamanadsapa jai tojajari. Poccadeni benehidsa pan ssaja 
tajarahicca jipamana-dsanapojari. Najari jicadsapa Dio pohua- 
denidsa pan onipa mana da da ihinabaqqui najari. Najari 
jipamana-dsanapodsapa dsama Canaha bacco toquinajari. 

(Roca 22.1, 7) 


Pascoapi jodiodenicca ejete imenibote. Ettidsapi: Dio tossoni- 
qquimajari, inajaro. Isaraeri potemahi jodiodenipa dsama 
Ejitodsa nebomanajarideni tahimari potemahideni huatideni 
ajamamana-jarahijine ejete ihinanamana najaro. 

Moisesipa pocca madija Isaraeri potemahideni tedseje ejete 
Pascoa inahatomanapojaro. Diopa Moisesidsa: —Ajima tiguinaji 
—nadsa pocca madija icadossebaqquijari. Tahidepa edede bedi 
inanadsogguemanajari. Nadsapa poccadeni noccobiji inidicca 
ahuadsa edede emene sse naridsamanajari. Edede bedi ibana- 
manadsapa pan ssaja tajarahicca tedseje jipamanajari. Najaro 
dsome madija huapima cahadijadsapa Diocca dodosse meme- 
huajicca madija nanajicade ccaronadsa dsama Ejitocca madija 
najicade ccaridsajari. Ejitocca madijadenicca odsadsa edede 
emene nohueradsapa huapimacca ejedeni maqquideje tahidecca 
inajicaridsajari. Naraha Isaraeri potemahidenicca odsadsa 
edede emene qqui tadsapa tossoniqquimajari. 

(Roca 22.1; Huano 13.1) 


Pentecostespi jodiodenicca ejete. Tahidepi ejete imenibote 
onihi Pascoana tojapojaro. Najaro ejete jicani nattini semana 
7 nadsana ejete Pentecostes tojajaro. Semana 7'pi huada 49 
cajijaro. Huada ssiajapi huada 50 bacco tajaro. Nadsana ejete 
Pentecostes tojajaro. Pentecostes dsama creciacca attideni. 
Ettidsapi: 50, inajaro. Najaro ejete onini onihipi Dsamatapa 
poredecca ejete. Caria attidsapi: Fiesta de la Cosecha, quina- 
jari. Nama quinajari dsamatapa ppa nahi bono tahide pore 
quinapojariccapa Diodsa da da quiquinanajari. Diodsa dada 
toqquimahuaji da idsimamanajari, Diodsa tojahijine quinadsa. 
Jeso dsoqquehi natti huada 50 nadsa ejete Pentecostes 
tojajaro. Najaro huadadsa pohuadsa jehe quinajarideni queri- 
qquimanadsapa Dio Corime pohuadenidsa tojaridsapojari. 
(Jesocca dodosse tabaqqui tahimarideni 2.1) 


Perlacca ima. Passo imeni abari pina huenicca codsopissa 
najari oni cariaccapa ostra. Najari bodidsa ssiqui toqquedsima- 
dsapi pina sihitissa najaro moro tajaro. Ostra pohua emene 
ssiqui huapihuaji sse inadsa tomotadsapi perla tojajaro. Perlapi 
nopo tajaro, dsibehi tajaro. Onihipi sohueniraha dsibehi 
tajaro. Perla bica tadsapi manaconi cajini. Poni manaconipi 
huatini ccara tani. Perla huijo tadsapi tomattoccajine ssequi 
inanijine bica tani. Tohuaribocca naco inahatohui bica tahi. 
(Mateo 7.6; 13.45; Apocalipsis 21.21) 

Rehuita guiguina najaripa Diodsa dada togguimade bijideni 
accodedeni onideni. Cariacca onipa: Levita. Pohuadenipa 
maittaccadsama madijari Jacobo-Isaraeri bedi 12 guinajari 
ojaria onipa Rebi (Levi). Rebi pohua potemahi ojaria onipa 
Arao (Aaron). Arao potemahina Diodsa dada togguijmade 
toguejenajari. Rebi potemahi motadenipa dada togguimade 
bijideni accode toguejenajari. Diodsa dada togguimacca odsa 
cacahuadedeni toguejenajari. Pohuadeni naco Dio Atti nahato- 
aguiri naraha dada togguimadedenidsa ajamani toguejenajari. 
(Roca 10.32; Huano 1.19; Tahimarideni 4.36) 


Romanodenidsa dsiniro da tanijine nanaccadepa madijacca 
dsiniro mota ihinaccaridsa najaro. Nanaccade ohuahapa 

jahui imeni inididsa odsa bedenidsa huittidsadsapa todsepe- 
taji dadadedenicca dsiniro mota ihinacca najaro. Nanaccade 
oni caria atticcapa: cobrador de impuestos. Dsiniro mota 

da da guinajaro cariacca oninipi: impuesto. Najaro dsiniro 
inaccamanajaropi romanodenicca tamine deni tojahiccadsa 
totoja najaro. 

Maittaccadsama dsama Itariacca madija romanodenipa 
jodiodenidsa deni toquejenajarijine jodiodenipa romano- 
denicca taminecca dossenijidsa poccadeni dsiniro mota da da 
quiquina najaro. 

Dsiniro nanaccadedenipa jodiodeni; romanodenicca taminecca 
dossenijdsa dsepedeni ijimanajari. Naraha poccadeni madija 
jodiodenipa pohuadenidsa nacasseraqquiri najari. Pohuadenidsa 
attidenipa: —Icca madija jodiodeniraha tabaccoraqquiri najari. 
Icca huadideni acco camade toquejenajari. Pina imasiri sseqquiri 
najaridenissa quinajari -quiquina najari. 

(Mateo 5.46; Maraco 2.15; Roca 19.2) 


Samariapi dsama arobeni onini. Samariapi dsama arobeni 
Jodea inorinidsa anijaro. Samariacca madijadsa: samaritano, 
quiquina najari. Poccadeni ididenipa Abarahao, pohua bedi 
Isahaca, pohua bedi Jacobo-Isaraeri quinajarideni. Nama 
quinadsapa samaritanodenipa Isaraeri potemahiraha jodio 
quejena-jararjarideni tedseje caji caji canaridseradsapa 
quejemamanajari. Najarojine dsama Jodeacca madija 

jodiodenipa pohuadenidsa jiperagguiri najari. Jodiodeni 
attipa: —Samaritanodenipa ia jodiodenissa guinajarahi 
-quinajari. —Inoricca madija, pohuadenidsa bicaqquiri inana 
-quina-jarajari. Pohuadenidsa guejemamanahijine oppina 
tajaro. Nadsapa jodiodeni samaritanodeni tedseje ahuaji 
jipera, ahuaji jipera guinajari. 

(Roca 10.33) 


Satanapa Diocca huadi, icca huadi tojajari naco. Pohuapa 
dacorajari, nahato tajari, deni tojehe cajijari. Pocca dodosse 
tabaqqui cajijari. Madija imasiri inanamananijine dissera 
tajari. Madija inajidsobagguihijine, inatabaccorabagguihijine 
naco dissera tajari. 

Satana etticcapi: imasiri totonanade, maidsehe jinede, 
toponi nanajicade, tabaccorehe jinede, inajaro. 

Jeso namidsa madidsapa Dio Attidsa tohuibohuijine Satana 
nattome inajari. Jeso imasiri inananijine dissera taraha Jesopa 
imasiri inana-jerajaro. 

Nidsaranibote Jeso ccanipomadsapa Satanadsa deni toja- 
hitohui. Satana ajimani tojadsapa Diocca najidsohue pohuadsa 
ssonarinitohui. Poni ehuerani diji tehe nema dsanaponihuaji 
Diona dosse inahitohui. 

(Maraco 1.13; Epesodenidsa 6.11; 1 Pedrocca 5.8; 

Apocalipsis 12.9) 


Siopi odsa panani Jerosare onini onihi. Dio Atti dsodo nani- 
dsa Jerosare tahimarini dsodo nanidsa onini Sio nagui 
aniridsajaro. Caria attidsapi: Sion, guinajari. 

Siopi ssono onini nagui. Najaro ssono Siodsapi odsa panani 
Jerosare inahatomanajaro. 

Ssono Siocca ima onihi nagui ajima najaro: Nidsa meme- 
huajicca odsa panani Jerosare dsatidsa Diodsa iajiressinitohui. 
Nahidsa Jeso ggui inahitohui. 

(Apocalipsis 14.1) 


Tohuatti onihi jidsa tanicca huatide caria attidsapi: hablar 


en lenguas, guinajari. Dio Corimejine Jesocristodsa togue- 
jenajari motapa tohuatti onihi jidsa taniccadsa huatide 

nahatoqquiri najari. Najaro tohuatti onihipi tocahattera- 
jararaha Dio Pohua Corimecca nahatohue pohuadenidsa da 
inadsapi tohuatti onihidsa huati huati totoquina najari. 
Tohuatti onihi huatide tahide tojaridsaponi imapi Roca 
dsodo inajaro. (Jesocca dodosse tabaqqui tahimarideni 2.4) 
Pablo naco tohuatti onihicca ima Corintohuaji madimana- 
jaridenidsa dsodo inajaro. (1 Corintodenidsa 12.10) 

